TDVC 

■  V  Iš  vokiečių  kalbos  vertė 

|  1 1  |  Vytautas  PETRAUSKAS 

DRAUGAI 


Vilnius 


UDK  830-3 
Re-139 


Erich  Maria  REMARQUE 
DREI  KAMERADEN 
Amsterdam,  1938 


I 


3-asis  leidimas 


©ESI,  dizainas,  1999 
©  „Tyto  alba",  1999 


Dangus  buvo  geltonas  it  žalvaris  ir  dar  neapsitraukęs  dūmais 
iš  kaminų.  Anapus  fabriko  stogų  jis  itin  švytėjo.  Netrukus 
turėjo  tekėti  saulė.  Aš  pažvelgiau  į  laikrodį.  Dar  nebuvo  aš- 
tuonių.  Pasiskubinau  ketvirčiu  valandos. 

Atidariau  vartus  ir  parengiau  benzino  siurblį.  Apie  tą  metą 
visados  jau  atvažiuodavo  viena  kita  mašina  pasiimti  degalų. 

Staiga  išgirdau,  kad  užpakaly  manęs  kažkas  kimiai  sukrank¬ 
sėjo,  -  atrodė,  lyg  po  žemėmis  kas  būtų  sukiojęs  kokius  surū¬ 
dijusius  sraigtus.  Sustojau  ir  ėmiau  klausytis.  Paskiau  per  kie¬ 
mą  sugrįžau  prie  dirbtuvės  ir  atsargiai  pravėriau  duris. 
Pustamsėje  dirbtuvėje  knapinėjo  šmėkla.  Ji  buvo  su  nešvaria 
balta  skarele,  mėlyna  prijuoste,  storomis  šlepetėmis  ir  mosa¬ 
vo  šluota;  svėrė  jinai  devyniasdešimt  kilogramų:  tai  būta  mūsų 
šlavėjos  Matildos  Stos. 

Valandėlę  pastovėjau  stebėdamas  ją.  Svirdinėdama  tarp  au¬ 
tomobilių  radiatorių  ir  dusliu  balsu  niūniuodama  dainą  apie 
ištikimąjį  husarą,  ji  atrodė  gracinga  kaip  begemotas.  Ant  sta¬ 
lo  palei  langą  stovėjo  du  buteliai  konjako.  Vienas  buvo  pus¬ 
tuštis.  Vakar  vakare  jis  dar  buvo  pilnas.  Aš  užmiršau  juos 
padėti  į  spintą  ir  užrakinti. 

-  Bet,  ponia  Stos...  -  tariau  aš. 

Daina  nutrūko.  Šluota  nukrito  ant  grindų.  Laimingas  šyps¬ 
nys  užgeso.  Dabar  aš  pavirtau  šmėkla. 

-  Jėzau  Kristau...  -  ėmė  miknoti  Matilda,  išputusi  į 
mane  raudonas  akis.  -  Jūsų  dar  nelaukiau... 

-  Suprantu.  Patiko? 

-  Ką  čia  kalbėti...  bet  man  nesmagu.  -  Ji  nusišluostė  bur¬ 
ną.  -  Aš  stačiai  apdujusi... 

-  Na,  čia  jau  perdedate.  Jūs  tik  girtutėlė.  Girtutėlė  kaip 
dūlis. 

Ji  vos  laikėsi  ant  kojų.  Jos  ūseliai  krūpčiojo,  o  akių  vokai 
kilnojosi  kaip  senos  pelėdos.  Tačiau  pamažėli  jai  pavyko  tru¬ 
putį  prasiblaivyti.  Jinai  ryžtingai  žingtelėjo  į  priekį. 

-  Pone  Lokampai...  žmogus  tėra  žmogus...  iš  pradžių  aš  tik 
pauosčiau...  o  paskiau  išgėriau  gurkšnelį...  mat  viduriuose  man 
kažkas  vis  taip  negera...  taip,  o  paskiau...  paskiau  turbūt  ne¬ 
labasis  koją  pakišo.  Nereikėjo  gundyti  vargšės  moteriškės  ir 
palikti  butelio  ant  stalo. 

Jau  nebe  pirmą  kartą  aš  ją  taip  užklupau.  Ji  ateidavo  kas 
rytą  dviem  valandoms  apruošti  dirbtuvės,  ir  ramiausiai  galė¬ 
jai  palikti  kad  ir  kiek  pinigų.  Matilda  nepaliesdavo  jų  nė  iš 
tolo,  tačiau  prie  degtinės  puldavo  kaip  pelė  prie  lašinių. 

Aš  pakėliau  butelį. 

-  Žinoma,  konjako,  kuriuo  mes  vaišiname  klientus,  jūs  ne- 
palietėte,  bet  išmaukėte  gerąjį,  kurį  geria  ponas  Kėsteris. 

Šypsnys  dulktelėjo  raukšlių  išvagotame  Matildos  veide. 

-  Kas  teisybė,  tai  teisybė,  -  apie  tai  aš  nusimanau.  Bet  jūs 
neišduosite  manęs,  pone  Lokampai?  Vargšės  našlės? 

Aš  papurčiau  galvą. 

-  Šiandien  ne. 

Ji  nuleido  pakaišytus  sijonus. 

-  Tai  aš  išgaruoju.  Jeigu  dabar  ateis  ponas  Kėsteris...  šimts 
kalakutų! 

Aš  priėjau  prie  spintos  ir  atrakinau  ją. 

-  Matilda... 

Ji  skubinai  atsverdėjo  pas  mane.  Aš  iškėliau  rudą  ketur¬ 
kampį  butelį. 

Ji  protestuodama  pakėlė  rankas. 

-  Čia  tai  ne  mano  darbas!  Garbės  žodis!  To  tai  neliečiau! 


-  Žinau,  -  tariau  aš  ir  pripyliau  pilną  stiklą.  -  O  jus  žinote, 
kas  čia? 

-  Kur  nežinosi!  -  Ji  apsilaižė.  -  Romas!  Senas  senas  Jamai¬ 
kos  romas! 

-  Puiku.  Tai  ir  išgerkite  stiklą! 

-  Man?  -  Ji  atšoko.  -  Pone  Lokampai,  tai  jau  per  daug!  Aš 
tiesiog  neturiu  kur  akių  dėti  iš  gėdos!  Senė  Stos  slapčiom 
išlaka  jums  konjaką,  o  jūs  dar  vaišinate  ją  romu.  Jūs  -  šven¬ 
tasis,  tikras  šventasis!  Geriau  jau  mirsiu,  bet  negersiu! 

-  Taip?  -  tariau  aš  ir  apsimečiau,  kad  rengiuosi  paimti  stiklą. 

-  Na,  ką  gi!  -  Ji  greitai  stvėrė  stiklą.  -  Gero  daikto  negali 
atsisakyti,  jeigu  tau  jį  siūlo.  Net  jeigu  nesupranti,  už  ką.  Į 
sveikatą!  Gal  šiandien  jūsų  gimimo  diena? 

-  Taip,  Matilda.  Atspėjote. 

-  Iš  tikrųjų?  -  Ji  suėmė  mano  ranką  ir  papurtė.  -  Nuošir¬ 
džiausiai  sveikinu!  Linkiu  pinigėlių  kuo  daugiausia!  Pone  Lo¬ 
kampai,  -  ji  nusišluostė  bumą,  -  aš  taip  susijaudinau,  kad  bū¬ 
tinai  reikėtų  dar  vieną  išmesti!  Juk  aš  myliu  jus  kaip  tikrą  sūnų. 

-  Gerai. 

AŠ  pripyliau  jai  dar  vieną  stiklą.  Matilda  išlenkė  jį  ir,  liaup¬ 
sindama  mane,  išėjo  iš  dirbtuvės. 

Nukrausčiau  butelius  ir  atsisėdau  prie  stalo.  Blyškūs  sau¬ 
lės  spinduliai  krito  pro  langą  man  ant  rankų.  Keisti  jausmai 
suima  tave  gimimo  dieną,  net  jeigu  tau  ji  ir  ne  galvoj.  Tris¬ 
dešimt  metų...  Buvo  laikas,  kai  aš  maniau,  kad  niekad  ne¬ 
sulauksiu  dvidešimties,  kaip  man  atrodė  toli  iki  jų.  O  pas¬ 
kiau... 

Išsitraukiau  iš  stalčiaus  lapą  laiškinio  popieriaus  ir  pradė¬ 
jau  skaičiuoti.  Vaikystė,  mokykla...  visa  tai  buvo  taip  seniai, 
jog  nebesinori  tikėti.  Tikrasis  gyvenimas  prasidėjo  tik  1916 
metais.  Tada  aš  kaip  tik  patekau  į  kariuomenę.  Laibas,  išsty¬ 
pęs,  aštuoniolikos  metų  vaikinas,  aš  klausiau  ūsočiaus  pus¬ 
karininkio  komandos  ir  guliau  ir  kėliau  ant  ką  tik  suarto  dir- 

vono  už  kareivinių.  Vieną  iš  pirmųjų  vakarų  atėjo  manęs  ap¬ 
lankyti  į  kareivines  motina,  bet  ji  turėjo  laukti  daugiau  kaip 
valandą.  Mat  aš  ne  taip,  kaip  nustatyta,  susikroviau  kuprinę  ir 
už  tai  buvau  nubaustas  laisvalaikiu  šveisti  išvietę.  Jinai  norėjo 
man  padėti,  bet  niekas  jai  neleido.  Motina  verkė,  o  aš  buvau 
toks  pavargęs,  kad  užmigau  jai  dar  tebesėdint  pas  mane. 

1917  metai.  Flandrija.  Mudu  su  Midendorfu  nusipirkome 
kantinoje*  butelį  raudonojo  vyno.  Rengėmės  paūžti.  Tačiau 
nieko  neišėjo.  Švintant  prasidėjo  smarki  anglų  ugnis.  Vidur¬ 
dienį  buvo  sužeistas  Kėsteris,  popiet  žuvo  Majeris  ir  Deter- 
sas.  O  vakare,  kai  jau  tikėjomės  pailsėti  ir  atkimšome  butelį, 
buvo  paleistos  dujos,  kurios  ėmė  smelktis  į  apkasus.  Tiesa, 
mes  laiku  užsidėjome  dujokaukes,  bet  Midendorfo  kaukės  bū¬ 
ta  kiauros.  Kai  jis  tai  pastebėjo,  jau  buvo  per  vėlu.  Kol  vyras 
nusitraukė  ją  ir  susirado  kitą,  jau  per  daug  buvo  prisirijęs  du¬ 
jų  ir  vėmė  kraujais.  Midendorfas  mirė  kitą  rytą;  jo  veidas  bu¬ 
vo  pažaliavęs  ir  pajuodęs,  o  kaklas  visas  sudraskytas:  jis  mė¬ 
gino  pradrėksti  jį  nagais  ir  įtraukti  oro. 

1918.  Tai  buvo  ligoninėje.  Prieš  porą  dienų  atėjo  naujas 
transportas  sužeistųjų.  Popieriniai  tvarsčiai.  Sunkūs  sužeidi¬ 
mai.  Aimanos.  Visą  dieną  čia  įvažiuodavo,  čia  išvažiuodavo 
lėkšti  operaciniai  vežimėliai.  Kartais  jie  sugrįždavo  dyki.  Sa¬ 
lia  manęs  gulėjo  Jozefas  Storis.  Kojųjis  nebeturėjo,  tačiau  to 
dar  nežinojo.  Pamatyti  negalėjo,  nes  vielų  pintinė  pakojy  bu¬ 
vo  užtiesta  apklotu.  Jis  būtų  tuo  nė  tikėti  netikėjęs,  nes  juto 
kojų  skausmus.  Mūsų  palatoje  naktį  mirė  du  žmonės.  Vienas 
labai  iš  lėto  ir  sunkiai. 

1919.  Vėl  namie.  Revoliucija.  Badas.  Lauke  vis  dar  trata  kul¬ 
kosvaidžiai.  Kareiviaiprieš  kareivius.  Draugai  prieš  draugus. 

1920.  Pučas.  Sušaudytas  Karlas  Brėgeris.  Kėsteris  ir  Len- 
cas  suimti.  Mano  motina  ligoninėje.  Vėžio  paskutinė  stadija. 

1921... 

'Kaminą  -  valgykla,  bufetas,  užkandinė  (kareivinėse). 


Pagalvojau.  Nieko  nebeatsiminiau.  Tų  metų  stačiai  stigo. 

1922  metais  aš  buvau  geležinkelio  darbininkas  Tiūringijoje. 

1923  metais  vadovavau  vieno  gumos  dirbinių  fabriko  rekla¬ 
mai.  Tai  buvo  infliacijos  laikais.  Du  šimtus  bilijonų  markių 
uždirbdavau  per  mėnesį.  Du  kartus  per  dieną  būdavo  išmo¬ 
kamos  algos,  ir  kiekvieną  kartą  pusvalandžiui  pertraukdavo¬ 
me  darbą  ir  bėgdavome  į  krautuves  ko  nors  nusipirkti,  kol 
dar  nepaskelbtas  naujas  dolerio  kursas;  mat  po  to  pinigų  ver¬ 
tė  nukrisdavo  perpus. 

O  paskiau?  Kas  buvo  vėlesniais  metais?  Aš  padėjau  pieš¬ 
tuką.  Nebuvo  prasmės  viso  to  minėti.  Ir  nebeatsiminiau  vis¬ 
ko  taip  tiksliai.  Pernelyg  susipainiojo  viskas.  Paskutinį  kartą 
savo  gimimo  dieną  švenčiau  „Internacionalio"  kavinėje.  Ten 
visus  metus  buvau  taperiu*.  Paskiau  vėl  susitikau  Kėsterį  ir 
Lencą.  O  dabar  dirbu  čia,  „Auredi"  įmonėje,  -  Kėsterio  ir  Ko 
autoremonto  dirbtuvėje.  Ko  buvome  mudu  su  Lencu,  tačiau 
iš  tikro  dirbtuvė  priklausė  vienam  Kėsteriui.  Anksčiau  jis  buvo 
mūsų  mokyklos  draugas  ir  mūsų  kuopos  vadas,  paskiau  lakū¬ 
nas,  vėliau  kurį  laiką  studentas,  po  to  lenktynininkas  ir  paga¬ 
liau  nusipirko  šitą  laužą.  Pirmiausia  prie  jo  prisidėjo  Lencas, 
kuris  prieš  tai  keletą  metų  bastėsi  po  Pietų  Ameriką,  o  pas¬ 
kiau  priklydau  aš. 

Išsitraukiau  iš  kišenės  cigaretę.  Tiesą  sakant,  galėčiau  būti 
visai  patenkintas.  Sekėsi  man  neblogai,  turėjau  darbą,  bu¬ 
vau  stiprus,  ištvermingas  -  sveikas,  kaip  sakoma;  tačiau  vis 
dėlto  geriau  buvo  daug  apie  tai  negalvoti.  Ypač  kai  esi  vie¬ 
nas.  Ir  vakarais  taip  pat.  Mat  kartkartėmis  vis  dar  išplaukia 
kas  nors  iš  praeities  dienų  ir  ima  spoksoti  negyvomis  akimis. 
Bet  tokiais  atsitikimais  turi  degtinės. 

Už  lango  giigžtelėjo  vartai.  Aš  sudraskiau  lapelį  su  savo 
gyvenimo  datomis  ir  įmečiau  į  krepšį.  Durys  su  trenksmu  at¬ 
sidarė.  Tarpdury  stovėjo  Gotfrydas  Lencas,  aukštas,  liesas,  su 

*  Taperis  -  pianistas,  grojantis  kavinėse,  restoranuose. 


kupeta  šiaudų  spalvos  plaukų  ir  nosimi,  kuri,  matyti,  buvo 
skirta  visai  kitam  žmogui. 

-  Robi!  -  suriaumojo  jis.  -  Senas  smaližiau,  stot  ir  stovėt 
kaip  pridera!  Tavo  viršininkai  nori  su  tavim  kalbėti! 

-  Viešpatie  Aukščiausias!  -  Aš  atsistojau.  -  Tikėjaus,  kad 
jūs  to  neatsiminsit!  Pasigailėkit,  vyručiai! 

-  Dar  ko  užsimanysi!  -  Gotfrydas  padėjo  ant  stalo  ryšulį, 
kuriame  kažkas  smarkiai  sužvangėjo.  Paskui  jį  įėjo  Kėsteris. 
Lencas  atsistojo  priešais  mane. 

-  Robi,  ką  tu  šiandien  rytą  pirmiausia  sutikai? 

Aš  pagalvojau. 

-  Kažkokią  šokančią  senę. 

-  Šventasis  Moze!  Blogas  ženklas!  Bet  tinka  prie  tavo  ho¬ 
roskopo.  Vakar  sudariau  jį.  Tu  gimęs  Saulio  ženkle,  esi  nepati¬ 
kimas,  svyruoji  kaip  nendrė  vėjyje,  be  to,  šiais  metais  tave  dar 
veikia  įtartini  Saturno  trigonai  ir  sužalotas  Jupiteris.  Kadangi 
mudu  su  Otų  atstojame  tau  tėvą  ir  motiną,  įteikiu  aš  tau  pra¬ 
džiai  šiokią  tokią  apsaugos  priemonę.  Imk  šitą  amuletą!  Ka¬ 
daise  jįman  padovanojo  viena  indųpalikuonė.  Ji  buvo  mėlyno 
kraujo,  pilnų  padų,  turėjo  utėlių  ir  mokėjo  pranašauti  ateitį. 
„Baltaodi  svetimšali,  -  pasakė  ji  man,  -  karaliai  jį  nešiojo,  ja¬ 
me  slypi  saulės,  mėnulio  ir  žemės  galia,  jau  neminint  mažesnių 
planetų,  -  duok  man  sidabrinį  dolerį  degtinei  ir  nešiok  sau 
sveikas."  Kad  laimės  grandinė  nenutrūktų,  įteikiu  jį  tau.  Jis 
saugos  tave  ir  privers  bėgti  tavo  nedraugą  Jupiterį. 

Lencas  pakabino  man  ant  kaklo  juodą  figūrą  prie  plonos 
grandinėlės. 

-  Šitaip!  Tai  prieš  didžiąsias  negandas,  o  šičia  prieš  kasdie¬ 
nines  bėdas:  šeši  buteliai  romo  nuo  Oto!  Jie  dvigubai  vyresni 
už  tave! 

Jis  išvyniojo  ryšulį  ir  statė  vieną  po  kito  butelius,  ryto  sau¬ 
lės  nušviestus.  Jie  tviskėjo  kaip  gintaras. 

-  Puikiai  atrodo,  -  pasakiau  aš.  -  Iš  kur  tu  juos  traukei, 
Otai? 


Kėsteris  nusijuokė. 

-  Paini  istorija.  Daug  pasakoti.  Bet  pasakyk  tu  man,  kaipgi 
tu  jautiesi?  Kaip  atrodo  trijų  dešimčių  sulaukus? 

Aš  numojau  ranka. 

-  Kaip  šešiolikos  ir  penkiasdešimt  kartu.  Nieko  ypatingo. 

-  Ir  tu  sakai  „nieko  ypatingo"?  -  pasipriešino  Lencas.  -  Juk 
tai  geriausia,  kas  tik  begali  būti.  Vadinasi,  tu  išdidžiai  nugalė¬ 
jai  laiką  ir  gyvensi  dvigubai. 

Kėsteris  pažvelgė  įmanė. 

-  Duok  jam  ramybę,  Gotfrydai,  -  pasakė  jis  pagaliau.  - 
Gimimo  dienos  baisiai  slegia  žmogaus  savimaną.  Ypač  iš  ry¬ 
to.  Jis  tuoj  vėl  atitoks. 

Lencas  prisimerkė. 

-  Juo  mažiau  žmogus  apie  save  mano,  juo  jis  vertesnis, 
Robi.  Ar  tai  bent  kiek  paguodžia  tau  širdį? 

-  Ne,  -  tariau  aš,  -  nė  trupučio.  Jeigu  žmogus  ko  nors 
vertas,  tai  jis  jau  tėra  tik  paminklas  pačiam  sau.  Man  atrodo, 
kad  tai  varginama  ir  nuobodu. 

-  Jis  filosofuoja,  Otai,  -  tarė  Lencas,  -  tai  jau  išgelbėtas. 
Jisai  jau  įveikė  tyliąją  valandėlę!  Tyliąją  gimimo  dienos  va¬ 
landėlę,  kai  žmogus  žiūri  pats  sau  į  akis  ir  matai,  koks  tu  esi 
nupiepęs  viščiukas.  Dabar  galime  ramūs  eiti  prie  savo  darbo 
ir  tepti  dublius  senajam  kadilakui... 

Mes  dirbome,  kol  sutemo.  Paskiau  nusiprausėme  ir  persi¬ 
rengėme.  Lencas  godžiai  žvilgčiojo  į  išrikiuotus  butelius. 

-  Ar  nenusuksime  kuriam  sprando? 

-  Tai  jau  tegu  Robis  sprendžia,  -  tarė  Kėsteris.  -  Negra¬ 
žu,  Gotfrydai,  taip  negrabiai  užsiminti  žmogui,  kuris  gavo 
dovanų. 

-  Dar  negražiau  leisti,  kad  mirtų  iš  troškulio  tie,  kurie  da¬ 
vė  dovanų,  -  atsakė  Lencas  ir  atkimšo  vieną  butelį. 

Tučtuojau  nukvipo  visa  dirbtuvė. 

-  Šventasis  Moze,  -  tarė  Gotfrydas. 

Visi  ėmėm  uostyti. 

-  Fantastiška,  Otai.  Jau  reikia  leistis  į  aukštosios  poezijos 
sferas,  norint  surasti  tinkamų  palyginimų. 

-  Toks  romas  per  geras  šiai  niūriai  lindynei!  -  nutarė  Lencas.  - 
Žinot,  ką?  Važiuojam  už  miesto,  pavalgysime  kur  nors  vakarie¬ 
nę  ir  pasiimsime  butelį.  Išgersim  jį  gamtos  prieglobstyje! 

-  Puiku. 

Mes  nustūmė me  į  šalį  kadilaką,  prie  kurio  kuitėmės  po¬ 
piet.  Už  jo  stovėjo  keistas  daiktas  su  keturiais  ratais.  Tai  bu¬ 
vo  Oto  Kėsterio  lenktynių  automobilis,  mūsų  dirbtuvės  pasi¬ 
didžiavimas. 

Kėsteris  tą  automobilį,  seną  laužą  su  aukštu  kėbulu,  ka¬ 
daise  pusdykiai  nupirko  per  varžytynes.  Specialistai, kurie  jį 
tada  matė,  be  jokių  abejonių  pareiškė,  kad  tai  esąs  įdomus 
eksponatas  susisiekimo  istorijos  muziejui.  Konfekcininkas  Bol- 
visas,  moteriškų  paltų  fabriko  savininkas  ir  lenktynininkas 
mėgėjas,  patarė  Otui  pasidaryti  iš  jo  siuvamąją  mašiną.  Ta¬ 
čiau  Kėsteris  to  nepaisė.  Jis  išardė  automobilį  kaip  kišeninį 
laikrodį  ir  mėnesių  mėnesius  dirbo  priėjo  nuo  tamsos  lig  tam¬ 
sos.  Ir  štai  vieną  vakarą  Otas  pasirodė  su  juo  prie  baro,  kuria¬ 
me  mes  paprastai  sėdėdavome.  Bolvisas  ko  nenuvirto  iš  juo¬ 
ko,  jį  vėl  pamatęs,  -  taip  komiškai  mašina  dar  atrodė.  Juokais 
jis  pasiūlė  Otui  kirsti  lažybų.  Jis  statė  du  šimtus  markių  prieš 
dvidešimt,  jeigu  Kėsteris  panorėtų  lenktyniauti  su  jo  nauju 
sportiniu  automobiliu:  distancija  dešimt  kilometrų,  vienas 
kilometras  forų  Oto  automobiliui.  Kėsteris  sutiko  lažintis.  Visi 
juokėsi  ir  tikėjosi  baisiausio  malonumo.  Tačiau  Otas  padarė 
dar  daugiau:  jis  atsisakė  forų  ir  kuo  ramiausiai  padidino  lažy¬ 
bų  sumą,  pastatęs  tūkstantį  markių  prieš  tūkstantį.  Bolvisas 
nustebęs  paklausė,  ar  nereikia  jo  nugabenti  į  pamišėlių  na¬ 
mus.  Užuot  atsakęs,  Kėsteris  paleido  motorą.  Abu  tuojau  pra¬ 
dėjo  lenktynes.  Bolvisas  po  pusvalandžio  sugrįžo  toks  apdu¬ 
jęs,  tartum  būtų  matęs  jūrų  slibiną.  Tylėdamas  išrašė  čekį,  o 
paskui  ėmė  rašyti  dar  vieną.  Jis  norėjo  tučtuojau  nupirkti  tą 
mašiną.  Bet  Kėsteris  išjuokė  jį.  Jis  neparduotų  dabar  auto¬ 


mobilio  už  jokius  pinigus.  Tačiau  kad  ir  koks  puikus  buvo 
mašinos  vidus,  iš  viršaus  ji  vis  dar  atrodė  siaubingai.  Kasdie¬ 
niniam  naudojimui  mes  uždėjome  itin  senovišką  kėbulą,  ku¬ 
ris  tiko  kaip  čia  buvęs;  lakas  buvo  išblukęs,  sparnai  sueižėję, 
o  viršus  buvo  tarnavęs  mažų  mažiausiai  dešimt  metų.  Žino¬ 
ma,  būtume  galėję  viską  geriau  padaryti,  bet  turėjome  pa¬ 
grindo  taip  nesielgti. 

Mašiną  mes  pavadinome  „Karlu".  „Karlas"  -  plentų  šmėkla. 

„Karlas"  pūškavo  plentu. 

-  Otai,  -  tariau  aš,  -  artėja  auka. 

Užpakalyje  mūsų  nekantriai  trimitavo  sunkus  biuikas. 
Jis  greitai  vijosi.  Netrukus  susilygino  radiatoriai.  Vyriškis 
prie  vairo  atsainiai  dėbtelėjo  į  mus.  Jo  žvilgsnis  nuslydo  per 
nušiurusį  „Karlą".  Paskui  jis  nusigręžė  ir  tučtuojau  mus  už¬ 
miršo. 

Po  poros  sekundžių  vairuotojas  pastebėjo,  jog  „Karlas"  vis 
dar  tebevažiuoja  lygiai  su  juo.  Jis  truputį  atsilošė,  linksmai 
žvilgtelėjo  į  mus  ir  padidino  greitį.  Tačiau  „Karlas"  neatsili¬ 
ko.  Nelyginant  teijeras  greta  dogo,  mažytis  ir  vikrus,  jis  to¬ 
liau  švilpė  greta  žvilgančios  nikeliu  ir  laku  mašinos. 

Vyriškis  stipriau  suspaudė  vairą.  Jis  ničnieko  neįtarė  ir  pa¬ 
šaipiai  perkreipė  lūpas.  Matyti,  dabar  rengėsi  mums  parody¬ 
ti,  ką  gali  padaryti  jo  vežimas.  Jis  taip  stipriai  primynė  akce¬ 
leratorių,  jog  duslintuvas  sučirškė  kaip  pulkas  vieversių  vasarą 
laukuose.  Tačiau  iš  to  nieko  neišėjo:  jis  nepralenkė  mūsų. 
Bjaurus  ir  nepatrauklus  „Karlas"  prilipo  jam  prie  šono  kaip 
užkerėtas.  Vyriškis  spoksojo  į  mus  nustebęs.  Jis  negalėjo  su¬ 
prasti,  kad,  važiuodamas  daugiau  kaip  šimto  kilometrų  grei¬ 
čiu,  negali  nusikratyti  senovišku  laužu.  Apstulbęs  jis  pažvel¬ 
gė  į  spidometrą,  lyg  tasai  netiksliai  rodytų.  Paskiau  paleido 
automobilį  visu  greičiu. 

Mašinos  dabar  švilpė  lygiai  greta  viena  kitos  ilgu,  tiesiu 
plentu.  Nuvažiavus  porą  šimtų  metrų,  pasirodė  sunkvežimis, 

kuris  bildėjo  iš  priešingos  pusės.  Biuikas  turėjo  atsilikti  nuo 
mūsų  ir  duoti  kelią.  Vos  suspėjo  jis  vėl  susilyginti  su  „Karlu", 
kai  atlėkė  laidotuvių  automobilis  su  plevenančiais  vainikų 
kaspinais,  ir  biuikas  vėl  turėjo  duoti  kelią.  Paskiau  plentas 
ištuštėjo. 

Vyriškis  prie  vairo  tuo  tarpu  neteko  viso  savo  pasipūtimo; 
piktas,  sučiaupęs  lūpas,  jis  sėdėjo  pasilenkęs  įpriekį-jįpagavo 
lenktynių  įkarštis.  Staiga  pasirodė,  kad  visa  jo  garbė  priklauso 
nuo  to,  ar  jam  pavyks  žūtbūt  pralenkti  tą  šunytį  šalia  savęs. 

O  mes  sėdėjome  savo  vietose  apsimetę  visiškai  abejingi.  Biui- 
ko  mums  nė  būt  nebuvo.  Kėsteris  ramiai  žiūrėjo  į  kelią,  aš  nuo¬ 
bodžiai  skaičiavau  varnas.  O  Lencas,  kurio  kiekvienas  nervas 
buvo  stačiai  tempte  įtemptas,  išsitraukė  laikraštį  ir  įniko  skai¬ 
tyti,  tartum  nieko  svarbesnio  dabar  jam  nebūtų  buvę. 

Po  poros  minučių  Kėsteris  mirktelėjo  mums.  „Karlas"  ne¬ 
pastebimai  ėmė  mažinti  greitį,  biuikas  po  truputį  pradėjo  lenkti 
mus.  Platūs,  žvilgąjo  sparnai  pralėkė  pro  šalį.  Duslintuvas  su 
trenksmu  paleido  mums  įveidus  mėlynų  dūmų  kamuolį.  Pa¬ 
mažu  jis  atitrūko  nuo  mūsų  gal  dvidešimt  metrų;  tada,  kaip 
mes  ir  tikėjomės,  pasirodė  pro  langą  savininko  veidas  ir,  aiš¬ 
kiai  triumfuodamas,  išsišiepė.  Jis  tikėjosi,  kad  jau  laimėjęs. 

Bet  tam  vyriškiui  to  dar  buvo  maža.  Jis  negalėjo  susilaikyti 
nepasityčiojęs  ir  pamojo  mums,  kviesdamas  pasivyti.  Mojo 
jis  itin  atsainiai  ir  su  pasitikėjimu. 

-  Otai!  -  tarė  ragindamas  Lencas. 

Bet  nereikėjo  nė  sakyti.  „Karlas"  tuo  metu  šoko  į  priekį. 
Kompresorius  sušvilpė.  Ir  staiga  dingo  mojuojanti  ranka  lan¬ 
ge,  nes  „Karlas"  paklausė  kvietimo  -  jis  vijosi.  Vijosi  nesulai¬ 
komai,  vėl  pasivijo,  ir  dabar  mes  pirmą  kartą  atkreipėme  dė¬ 
mesį  į  svetimą  automobilį.  Nekaltai  ir  klausiamai  žiūrėjome  į 
vyriškį  prie  vairo.  Mums  buvo  įdomu,  kodėl  jis  mums  mojo. 
Tačiau  tas  mėšlungiškai  žiūrėjo  į  kitą  pusę,  o  „Karlas"  dabar 
dūmė  visu  smarkumu,  apskretęs,  plevenančiais  sparnais,  - 
pergalingas  mėšlavabalis. 


-  Puikiai  padarei,  Otai,  -  tarė  Lencas  Kėsteriui.  -  Tas  žmo¬ 
gus  nebenorės  nė  vakarienės. 

Dėl  tokių  lenktynių  mes  ir  nekeitėme  „Karlo"  kėbulo.  Vos 
tik  jis  pasirodydavo  kelyje,  tuoj  kas  nors  mėgindavo  jį  pra¬ 
lenkti.  Kitus  automobilius  jis  veikdavo  kaip  pamušta  varna 
rują  alkanų  kačių.  Pačioms  ramiausioms  šeimyninėms  karie¬ 
toms  jis  sužadindavo  norą  eiti  lenkčių,  ir  net  oriausius  barz¬ 
dočius  apsėsdavo  neįveikiama  lenktynių  aistra,  kai  jie  pama¬ 
tydavo,  kaip  prieš  juos  liumpsi  išklerę  jo  grobai.  Kas  gi  galėjo 
nujausti,  kad  po  šia  juokinga  išore  plaka  galinga  lenktynių 
motoro  širdis! 

Lencas  tvirtino,  jog  „Karlas"  auklėjas  žmones.  Jis  mokąs  gerbti 
kūrybinį  pradą,  kuris  visada  slypi  po  nekokiu  rūbu.  Taip  kalbėjo 
Lencas,  kuris  pats  save  laikė  paskutiniuoju  romantiku. 

Mes  sustojome  prie  nedidelio  viešbučio  ir  išlipome  iš  ma¬ 
šinos.  Vakaras  buvo  gražus  ir  tykus.  Ką  tik  suartų  dirvų  vagos 
mirgėjo  violetiniais  atspalviais.  Jų  briaunos  tviskėjo  rausvu 
auksu.  Nelyginant  didžiuliai  flamingai  plaukė  debesys  obuo¬ 
lio  žalumo  danguje  ir  slapstė  siaurą  jaunaties  pjautuvą.  Laz¬ 
dynų  krūmas,  graudžiai  nuogas  ir  jau  kupinas  vilčių,  slypin- 
čiųjo  pumpuruose,  laikė  savo  glėbyje  sutemas  ir  nuojautą.  Iš 
mažojo  viešbučio  veržėsi  keptų  kepenų  kvapas.  Pakvipo  ir 
svogūnas.  Mums  apsalo  širdis. 

Lencas,  kvapo  viliojamas,  puolė  įvidų.  Jis  sugrįžo  visas  nu¬ 
švitęs. 

-  Kad  jūs  matytumėt,  kokios  keptos  bulvės!  Greičiau,  nes 
geriausias  kiti  suvalgys! 

Tuo  metu  atburzgė  dar  viena  mašina.  Mes  likome  stovėti  kaip 
įbesti.  Tai  būta  to  paties  biuiko.  Jis  ūmai  sustojo  šalia  „Karlo". 

-  Opa!  -  šūktelėjo  Lencas.  Mums  jau  ne  kartą  buvo  tekę 
pasipešti  už  tokius  dalykus. 

Vyriškis  išlipo.  Jis  buvo  augalotas  ir  nerangus,  vilkėjo  pla¬ 
tų  rudą  kupranugario  vilnos  reglaną.  Nepatenkintas  pasker- 

savo  į  „Karlą",  nusimovė  storas  geltonas  pirštines  ir  priėjo 
prie  mūsų. 

-  Kokios  markės  jūsų  mašina?  -  rūgščia  mina  paklausė  jis 
Kėsterį,  kuris  stovėjo  arčiausiai. 

Mes  valandėlę  tylėjome.  Turbūt  jis  laikė  mus  mechanikais, 
kurie  su  šventadieniais  kostiumais  išvažiavo  svetima  mašina 
pasivėžinti. 

-  Jūs  kažką  sakėte?  -  paklausė  Otas  pagaliau  abejojančio 
žmogaus  balsu,  norėdamas  pamokyti  vyrą,  kad  reikėtų  būti 
mandagesniam. 

Vyriškis  paraudo. 

-  Aš  klausiau  apie  tą  mašiną,  -  burbtelėjo  jis  tuo  pačiu 
tonu  kaip  ir  pirma. 

Lencas  išsitiesė.  Didelė  jo  nosis  krustelėjo.  Jis  ypač  žiūrė¬ 
davo,  kad  visi  elgtųsi  su  juo  mandagiai.  Tačiau  nespėjo  jis 
nė  prasižioti,  kai  staiga,  tarsi  kokios  nematomos  rankos  ati¬ 
darytos,  prasivėrė  antros  biuiko  durelės;  sudūlavo  plona  koja, 
paskiau  siauras  kelis  -  išlipo  mergina  ir  iš  lėto  pasuko  prie 
mūsų. 

Nustebę  mes  susižvalgėme.  Pirmiau  nebuvome  pastebėję, 
jog  dar  kas  būtų  mašinoje.  Lencas  tuoj  pakeitė  laikyseną.  Jis 
nusišypsojo  visu  savo  strazdanotu  veidu.  Ir  balažin  kodėl  ūmai 
ėmėme  šypsotis  visi. 

Dručkis  žiūrėjo  į  mus  apstulbęs.  Jis  pasijuto  netvirtai  ir, 
matyti,  nežinojo,  ką  čia  dabar  daryti. 

-  Bindingas,  -  tarė  jis  pagaliau,  truputį  linkteldamas,  tar¬ 
tum  pasiremdamas  į  savo  vardą. 

Mergina  priėjo  prie  mūsų.  Mes  pasidarėme  dar  meilesni. 

-  Parodyk  gi  mašiną,  Otai,  -  tarė  Lencas,  greitai  žvilgtelė¬ 
jęs  į  Kėsterį. 

-  Kodėl  ne,  -  atsakė  Otas,  metęs  linksmą  žvilgsnį  į  Lencą. 

-  Aš  iš  tikro  norėčiau  pasižiūrėti,  -  tarė  Bindingas  taikin¬ 
gesnių  balsu.  -  Turbūt  pasiutiškai  greita.  Nespėjau  nė  apsi¬ 
dairyti,  kai  paliko  mane. 


Jie  abu  nuėjo  prie  mašinos,  ir  Kėsteris  pakėlė  „Karlo"  mo¬ 
toro  kapotą. 

Mergina  nenuėjo  su  jais.  Liekna  ir  tyli,  jinai  liko  stovėti 
prietemoje  šalia  Lenco  ir  manęs.  Aš  tikėjaus,  kad  Gotfrydas 
pasinaudos  proga  ir  parodys  visą  savo  gražbylystę.  Jis  žinojo, 
ką  daryti  tokiais  atsitikimais.  Tačiau  rodėsi,  kad  jam  užkando 
žadą.  Paprastai  jis  burbuliuodavo  kaip  tetervinas,  o  dabar  sto¬ 
vėjo  kaip  koks  atostogaujantis  karmelitų  vienuolis  ir  nejudė¬ 
jo  iš  vietos. 

-  Dovanokite,  susimildama,  -  tariau  pagaliau  aš.  -  Mes 
nepamatėme,  kad  jūs  buvote  mašinoje.  Jei  būtume  žinoję, 
tikrai  nebūtume  taip  išdykavę. 

Mergina  pažvelgė  įmanė. 

-  O  kodėl  gi  ne?  -  ramiai  atsakė  ji  netikėtai  žemu  balsu.  - 
Juk  ničnieko  blogo  čia  nebuvo. 

-  Blogo,  žinoma,  nebuvo,  bet  mes  pasielgėme  ir  ne  visai 
padoriai.  Juk  mūsų  mašina  lekia  maždaug  du  šimtus  kilomet¬ 
rų  per  valandą. 

Ji  kiek  pasilenkė  ir  susikišo  rankas  į  palto  kišenes. 

-  Du  šimtus  kilometrų? 

-  Tiksliai  -  šimtą  aštuoniasdešimt  devynis  kablelis  du,  pa¬ 
gal  oficialų  chronometražą,  -  kaip  iš  pistoleto  išdidžiai  išpleš¬ 
kino  Lencas. 

Mergina  nusijuokė. 

-  O  mes  manėme  -  kokius  šešiasdešimt,  septyniasdešimt. 

-  Matote,  -  tariau  aš,  -  juk  tojus  negalėjote  žinoti. 

-  Iš  tikrųjų,  -  atsakė  ji,  -  to  mes  tikrai  negalėjome  žinoti. 
Mes  manėme,  kad  biuikas  dvigubai  greitesnis  už  jūsų  mašiną. 

-  Na  mat...  -  aš  paspyriau  koja  nulaužtą  šakutę.  -  O  mes 
turėjome  per  didelį  pranašumą.  Ir  ponas  Bindingas  turbūt 
taip  pat  smarkiai  širdo  ant  mūsų. 

Ji  nusijuokė. 

-  Kurį  laiką  taip.  Bet  juk  reikia  mokėti  ir  prakišti;  kitaip 
nebūtų  galima  gyventi. 

-  Žinoma... 

Valandėlę  visi  tylėjom.  Aš  pažvelgiau  į  Lencą.  Bet  paskuti¬ 
nysis  romantikas  tik  rodė  dantis,  krutino  nosį  ir  paliko  mane 
likimo  valiai. 

Beržai  šlamėjo.  Višta  kudakavo  už  namų. 

-  Nuostabus  oras,  -  galiausiai  tariau  aš,  norėdamas  per¬ 
traukti  tylą. 

-  Taip,  puikus,  -  atsakė  mergina. 

-  Ir  toks  malonus,  -  pridūrė  Lencas. 

-  Netgi  nepaprastai  malonus,  -  pridūriau  aš. 

Vėl  visi  nutilome.  Mergina  turbūt  laikė  mus  paskutiniais 
avigalviais,  bet  aš  nieko  geresnio  negalėjau  sugalvoti,  nors  tu 
kažin  ką  daryk.  Lencas  ėmė  uostyti. 

-  Kepti  obuoliai,  -  tarė  jis  jausmingai,  -  rodo,  prie  kepenų 
čia  gausim  ir  keptų  obuolių.  Tai  -  delikatesas. 

-  Be  abejo,  -  sutikau  aš,  širdyje  keikdamas  ir  save,  ir  jį. 

Sugrįžo  Kėsteris  ir  Bindingas.  Bindingas  per  tas  kelias  mi¬ 
nutes  pasidarė  visai  kitas  žmogus.  Atrodė,  kad  jis  buvo  vie¬ 
nas  iš  tų  pamišėlių,  kuriems  tiesiog  širdis  tirpsta  iš  laimės,  kai 
jie  sutinka  kokį  automobilių  specialistą,  su  kuriuo  gali  pasi¬ 
kalbėti. 

-  Gal  pavakarieniausim  kartu?  -  paklausė  jis. 

-  Savaime  aišku,  -  atsakė  Lencas. 

Mes  įėjome  į  vidų.  Tarpdury  Lencas  mirktelėjo  man  ir  mos¬ 
telėjo  galva  į  merginą. 

-  Robi,  juk  ji  dešimteriopai  išperka  šokančią  senę,  kurią  tu 
buvai  sutikęs  šįryt... 

Aš  gūžtelėjau  pečiais. 

-  Galimas  daiktas.  Bet  kodėl  tu  palikai  man  vienam  miksėti? 

Jis  nusijuokė. 

-  Juk  ir  tau  reikia  vieną  kartą  išmokti,  vaikuti! 

-  Nebeturiu  jokio  noro  ko  nors  mokytis,  -  pasakiau  aš. 

Mes  nuėjome  paskui  kitus.  Jie  jau  buvo  susėdę  prie  stalo. 

Seimininkė  kaip  tik  nešė  kepenis  ir  keptas  bulves.  Pradžiai  ji 

pastatė  didelį  butelį  rugių  degtinės.  Bindingo  būta  tokio  pa¬ 
tarškos,  kad  žodžiai  jam  sruvo  iš  burnos  kaip  krioklio  van¬ 
duo.  Negalėjai  žmogus  atsistebėti,  ko  tik  jis  nežino  apie  au¬ 
tomobilius.  Kai  jis  išgirdo,  kad  Otui  yra  tekę  ir  lenktynėse 
dalyvauti,  jo  simpatija  Kėsteriui  padidėjo  be  galo,  be  krašto. 

Aš  geriau  įsižiūrėjau  į  Bindingą.  Tai  buvo  nerangus,  aukš¬ 
tas  vyras  su  tankiais  antakiais  raudoname  veide;  jis  mėgo  tru¬ 
putį  pasigirti,  elgėsi  kiek  triukšmingai  ir  turbūt  buvo  gerašir¬ 
dis,  kaip  žmonės,  kuriems  sekasi  gyvenime.  Įsivaizdavau,  kad 
vakarais,  prieš  eidamas  gulti,  jis  rimtai,  oriai  ir  pagarbiai  žiū¬ 
rinėja  save  veidrodyje. 

Mergina  sėdėjo  tarp  manęs  ir  Lenco.  Ji  nusivilko  paltą  ir 
liko  su  pilku  anglišku  kostiumu.  Ant  kaklo  ji  ryšėjo  baltą  ska¬ 
relę,  kuri  priminė  raitelio  kaklaskarę.  Jos  plaukai  buvo  kašto¬ 
niniai  ir  švelnūs  kaip  šilkas,  o  lempos  šviesoje  jie  žėrėjo  lyg 
gintaras.  Jos  pečiai  buvo  labai  tiesūs,  bet  truputį  pasidavę  į 
priekį,  rankos,  siauros,  su  ilgais  pirštais,  atrodė  veikiau  sau¬ 
sos,  nei  minkštos.  Veidas  buvo  siauras  ir  pablyškęs,  bet  dide¬ 
lės  akys  teikėjam  bemaž  aistringos  galios.  Kaip  man  pasiro¬ 
dė,  ji  buvo  labai  graži,  bet  daugiau  aš  nieko  negalvojau. 

Užtat  Lencas  dabar  degte  degė.  Jis  visiškai  pasikeitė.  Jo 
geltoni  gaurai  žvilgėjo  it  kukučio  kuodas.  Jis  leido  sąmojų 
fejerverkus  ir  kartu  su  Bindingu  viešpatavo  prie  stalo.  Aš 
tik  sėdėjau  tylėdamas  ir  mažai  tegalėjau  pasirodyti  -  nebent 
paduoti  dubenį  ar  pasiūlyti  cigaretę.  Ir  su  Bindingu  susi¬ 
daužti.  Tą  aš  dariau  dažnokai.  Lencas  staiga  pliaukštelėjo 
sau  per  kaktą: 

-  O  romas!  Robi,  nešk  šen  gimimo  dienai  skirtą  romą! 

-  Gimimo  dienai?  Kieno  šiandien  gimimo  diena?  -  pa¬ 
klausė  mergina. 

-  Mano,  -  atsakiau  aš.  -  jau  visą  dieną  su  tuo  mane  perse¬ 
kioja. 

-  Persekioja?  Tai  nenorite,  kad  žmonės  jus  sveikintų? 

-  Kodėl  ne,  -  tariau,  -  sveikinimas  visai  kas  kita. 

-  Tai  linkiu  jums  viso  geriausio. 

Akimirką  palaikiau  jos  ranką  ir  pajutau  šiltą,  sausą  spus¬ 
telėjimą.  Paskui  išėjau  atnešti  romo.  Didinga  ir  tyli  naktis 
gaubė  mažutį  namą.  Odinės  mūsų  mašinos  sėdynės  buvo  drėg¬ 
nos.  Aš  sustojau  ir  žiūrėjau  įhorizontą,  kur  padangėje  raudo¬ 
navo  miesto  pašvaistė.  Mielai  dar  būčiau  pastovėjęs,  bet  Len- 
cas  jau  šaukė  mane. 

Bindingas  negalėjo  pakelti  romo.  Tai  pasirodė  jau  po  antro 
stiklo.  Jis  išsverdėjo  į  sodą.  Aš  atsistojau  ir  nuėjau  su  Lencu 
prie  bufeto.  Jis  pareikalavo  butelio  džino. 

-  Puiki  mergina,  a  ?  -  tarė  jis. 

-  Nežinau,  Gotfrydai,  -  atsakiau  aš.  -  Nelabai  žvalgiausi  įją. 

Valandėlę  jis  žiūrėjo  į  mane  savo  mėlynomis  tviskančiomis 

akimis,  o  paskui  papurtė  liepsnojančią  galvą. 

-  Pasakyk  man,  vaikuti,  kam  gi  tu  dar  gyveni? 

-  Aš  ir  pats  norėčiau  tai  žinoti,  -  atsakiau. 

Jis  nusijuokė. 

-  Mat  ko  užsimanė!  Juk  tai  ne  taip  lengva  padaryti.  Bet 
dabar  pirmiausia  išaiškinsiu,  kokie  tos  merginos  santykiai  su 
storuoju  autokatalogu. 

Jis  nuėjo  paskui  Bindingą  į  sodą.  Po  kurio  laiko  abudu  su¬ 
grįžo  prie  bufeto.  Žinių,  matyti,  būta  gerų,  nes  Gotfrydas, 
atrodo,  be  galo  susižavėjęs,  jog  kelias  laisvas,  audringai  ata¬ 
kavo  Bindingą.  Juodu  pasiėmė  dar  butelį  džino  ir  po  valan¬ 
dos  jau  sakė  kits  kitam  „tu".  Kai  Lencas  būdavo  gerai  nusi¬ 
teikęs,  jis  taip  mokėdavo  žavėti  žmones,  kad  sunku  jam 
būdavo  atsispirti.  Pagaliau  ir  jis  pats  tada  negalėdavo  sau  at¬ 
sispirti.  Dabar  jis  stačiai  valdyte  užvaldė  Bindingą,  ir  netru¬ 
kus  abudu  traukė  pavėnėje  kareivių  dainas.  O  merginą  pas¬ 
kutinysis  romantikas  miršo  ir  užmiršo. 

Mes  trise  likome  viešbučio  salėje.  Staiga  pasidarė  labai  ty¬ 
lu.  Tiksėjo  Svarcvaldo  laikrodis.  Seimininkė  kraustė  stalą  ir 
motiniškai  žvilgčiojo  į  mus.  Prie  krosnies  tysojo  rudas  me¬ 


džioklės  šuo.  Kartkarčiais  jis  sulodavo  per  miegus  -  tyliai, 
laibai  ir  gailiai.  Vėjas  šnarėjo  apie  langą.  Jį  nustelbė  kareiviš¬ 
kų  dainų  nuotrupos,  ir  man  atrodė,  kad  mažulė  salė  kyla  kar¬ 
tu  su  mumis  ir  skrieja  per  naktį,  per  metus,  per  daugelį  atsi¬ 
minimų. 

Susidarė  kažkokia  savotiška  nuotaika.  Laikas,  rodo,  sustojo; 
jis  nebebuvo  panašus  į  upę,  kuri  išplaukia  iš  tamsos  ir  dingsta 
tamsoje,  -jis  pavirto  ežeru,  kuriame  be  garso  atsimuša  gyveni¬ 
mas.  Aš  pakėliau  savo  stiklą.  Romas  sutvisko.  Prisiminiau  raš¬ 
telį,  kurį  rytą  parašiau  dirbtuvėje.  Man  tada  buvo  truputį  liūd¬ 
na.  Dabar  jau  ne.  Viskas  buvo  vis  tiek,  -  kad  tik  žmogus  dar 
gyvas.  Aš  pažvelgiau  į  Kėsterį.  Girdėjau,  kaip  jis  kalba  su  mer¬ 
gina,  bet  nekreipiau  dėmesio  į  žodžius.  Jutau  švelnų  pirmojo 
apsvaigimo  kvaitulį,  kuris  sušildo  kraują  ir  kurį  mėgstu,  nes  jis 
nežinią  apgaubia  nuotykio  aureole.  įraukė  Lencas  ir  Bindingas 
traukė  dainą  apie  Argonų  mišką.  Greta  manęs  kalbėjo  nepa¬ 
žįstamoji  mergina;  ji  kalbėjo  tyliai  ir  lėtai  tuo  savo  žemu,  jaudi¬ 
namu,  kiek  šiurkščiu  balsu.  Aš  išgėriau  stiklą. 

Sugrįžo  Lencas  ir  Bindingas.  Jie  truputį  prablaivėjo  tyrame 
ore.  Ėmėme  ruoštis  važiuoti  atgal.  Aš  padėjau  merginai  užsi¬ 
vilkti  paltą.  Ji  stovėjo  priešais  mane,  lanksčiai  atlošusi  pečius 
ir  atmetusi  galvą;  jos  praviros  lūpos  nereikšmingai  šypsojosi, 
o  žvilgsnis  buvo  nukreiptas  į  lubas.  Akimirką  aš  nuleidau  pal¬ 
tą.  Kur  mano  akys  buvo  visą  laiką?  Nejaugi  miegojau?  Staiga 
supratau,  kodėl  taip  susižavėjo  ja  Lencas. 

Ji  truputį  pasisuko  ir  klausiamai  dirstelėjo  į  mane.  Aš  vėl 
greitai  pakėliau  paltą  ir  pažvelgiau  į  Bindingą,  kuris  tebesto¬ 
vėjo  prie  stalo,  išraudęs  kaip  burokas  ir  vis  dar  kiek  padėru- 
siomis  akimis. 

-  Jūs  manote,  kad  jis  galės  važiuoti?  -  paklausiau  aš. 

-  Tikiuosi... 

Aš  vis  dar  žiūrėjau  įją. 

-  Jeigu  negalima  juo  visai  pasitikėti,  tai  vienas  iš  mūsų 
galėtų  važiuoti  su  jumis. 

Ji  išsitraukė  ir  atidarė  pudrinę. 

-  Apsieisim  kaip  nors,  -  tarė  ji.  -  Jis  daug  geriau  važiuoja, 
kai  būna  išgėręs. 

-  Geriau  ir  turbūt  neatsargiau,  -  atsakiau  aš. 

Ji  pažvelgė  į  mane  pro  veidroduko  kraštą. 

-  Tikėkimės,  kad  viskas  bus  gerai,  -  tariau  aš. 

Mano  susirūpinimas  buvo  šiek  tiek  perdėtas,  nes  Bindin- 
gas  gana  pakenčiamai  laikėsi  ant  kojų.  Bet  aš  norėjau  ką  nors 
padaryti,  kad  ji  taip  greit  nenueitų. 

-  Ar  galėsiu  jums  rytoj  paskambinti  ir  sužinoti,  kaip  pavy¬ 
ko  sugrįžti?  -  paklausiau  aš. 

Ji  atsakė  ne  tuoj. 

-  Juk  mes,  suruošę  tas  išgertuves,  esame  daugiau  ar  ma¬ 
žiau  už  jus  atsakingi,  -  pasakiau  aš  toliau.  -  Ypačiai  aš  su  tuo 
savo  gimimo  dienos  romu. 

Ji  nusijuokė. 

-  Na,  gerai,  jeigu  jau  norite.  Telefonas  -  vesten  27  96. 

Kai  tik  išėjome  į  lauką,  aš  užsirašiau  numerį.  Mes  pažiūrė¬ 
jome,  kaip  nuvažiavo  Bindingas,  ir  išgėrėme  dar  po  paskutinį 
stiklą.  Po  to  paleidome  savo  „Karlą".  Jis  dūmė  per  lengvą 
kovo  miglą,  mes  tankiai  kvėpavome,  miestas  artėjo  prie  mū¬ 
sų  žėrėdamas  ir  supdamasis  ūkanoje,  ir  iš  miglos  bangų  išnė¬ 
rė  Fredžio  baras,  nelyginant  skaisčiai  apšviestas,  margas  lai¬ 
vas.  Mes  pastatėme  „Karlą".  Kaip  auksas  tekėjo  konjakas, 
spindėjo  akvamarinu  džinas,  o  romas  įkūnijo  patį  gyvenimą. 
Kaip  geležiniai  sėdėjome  ant  aukštų  baro  kėdžių  aplinkui  lie¬ 
josi  muzika,  būtis  buvo  šviesi  ir  galinga,  ji  pripildė  mūsų  krū¬ 
tines  naujos  jėgos.  Užmiršome,  kokie  beviltiškai  skurdūs  meb¬ 
liuoti  kambariai  laukia  mūsų  ir  kokia  desperatiška  mūsų  būtis. 
Baro  bufetas  buvo  gyvenimo  kapitono  tiltelis,  ir  mes  per 
šniokščiančias  bangas  dūmėme  į  ateitį. 


II 


Kitą  dieną  buvo  sekmadienis.  Miegojau  ilgai  ir  pabudau  tik 
tada,  kai  saulė  apšvietė  mano  lovą.  Greitai  pašokau  ir  atida¬ 
riau  langą.  Diena  buvo  vėsi  ir  giedra.  Pastačiau  spiritinį  virtu- 
včlį  ant  suolelio  ir  ėmiau  ieškoti  dėžutės  su  kava.  Mano  šeimi¬ 
ninkė,  ponia  Calevski,  leido  man  pačiam  virtis  kavą  kambaryje. 
Jos  kava  buvo  per  silpna.  Ypač  kai  būdavau  pagiringas. 

Jau  dvejus  metus  aš  gyvenau  ponios  Calevski  pensione. 
Man  patiko  ta  vieta.  Čia  visada  kas  nors  atsitikdavo,  nes  vi¬ 
sai  prie  kits  kito  buvo  profsąjungų  namai,  „Internacionalio" 
kavinė  ir  Gelbėjimo  armijos  būstinė.  Be  to,  priešais  mūsų  na¬ 
mus  dunksojo  senos  kapinės,  kuriose  jau  seniai  niekas  nieko 
nebelaidojo.  Tenai  šlamėjo  medžiai  kaip  parke,  o  kai  naktį 
būdavo  ramu,  galėdavai  pamanyti,  kad  gyveni  kaime.  Bet 
ramu  pasidarydavo  tik  vėlai,  nes  greta  kapinių  buvo  lunapar- 
kas  su  karuselėmis  ir  sūpuoklėmis. 

Poniai  Calevski  kapinės  buvo  labai  parankios.  Nurodyda¬ 
ma,  koks  čia  geras  oras  ir  gražus  vaizdas,  ji  reikalaudavo  di¬ 
desnės  nuomos.  Kai  tik  kas  pareikšdavo  kokių  pretenzijų,  ji 
kiekvieną  kartą  sakydavo  tą  patį:  „Bet  pagalvokite  tiktai,  po¬ 
nai,  -  kokia  vieta!" 

Rengiausi  labai  iš  lėto.  Tai  leido  man  pajusti  sekmadienį. 
Nusiprausiau,  pasitrainiojau  po  kambarį,  paskaičiau  laikraš¬ 
tį,  užsiplikiau  kavos  ir,  stovėdamas  prie  lango,  žiūrėjau,  kaip 
laistoma  gatvė,  klausiau  paukščių  čiulbėjimo  aukštuose  ka- 

pinių  medžiuose  -  atrodė,  kad  mažos  sidabrinės  Viešpaties 
Dievo  fleitos  pritaria  saldžiom  melancholiškų  rylų  trelėm  lu- 
naparke,  -  ilgai  rinkaus  marškinius  ir  kojines,  tarsi  jų  būčiau 
turėjęs  bent  dvidešimt  kartų  daugiau,  švilpaudamas  kuičiaus 
po  kišenes:  iškrausčiau  smulkius  pinigus,  peiliuką,  raktą,  ei' 
garetes...  ir  staiga  ištraukiau  vakarykštį  lapelį  su  merginos  var¬ 
du  ir  telefono  numeriu.  Patricija  Holman.  Keistas  vardas  - 
Patricija.  Aš  padėjau  lapelį  ant  stalo.  Negi  iš  tikrųjų  tai  įvyko 
tik  vakar?  Kaip  seniai,  rodės,  visa  tai  buvo  -  bemaž  užmiršta 
pilkame  kaip  perlai  alkoholio  tvaike.  Kaip  keista  vis  dėlto: 
prie  stiklo  žmonės  labai  greit  suartėja,  bet  užtat  tarp  vakaro 
ir  ryto  atsiranda  tokių  tarpų,  kurie,  rodos,  trunka  metus. 

Aš  pakišau  raštelį  po  krūva  knygų.  Skambinti?  Galbūt...  o 
gal  ir  ne.  Dieną  visada  viskas  kitaip  atrodo  nei  vakare.  Tiesą 
sakant,  aš  visai  buvau  patenkintas,  kad  niekas  nedrumsčia 
mano  ramybės.  Paskutiniais  metais  ir  taip  nestigo  triukšmo. 
„Tik  nereikia  nieko  imtis  į  širdį,  -  sakė  Kėsteris.  -  Juk  tai,  ką 
paimi,  nori  ir  pasilaikyti.  O  pasilaikyti  nieko  negali..." 

Tuo  metu  gretimame  kambaryje  prasidėjo  priešpietinis  sek¬ 
madienio  skandalas.  Aš  ieškojau  skrybėlės,  kurią,  matyt,  va¬ 
kar  buvau  kažkur  palikęs,  ir  pasiklausiau  valandėlę.  Tai  vyras 
ir  žmona  Hasės  ten  drasko  kits  kitam  akis.  Jau  penkeri  metai, 
kai  jie  gyvena  čia  mažame  kambarėlyje.  Tai  neblogi  žmonės. 
Jeigu  jie  turėtų  trijų  kambarių  butą  ir  virtuvę  poniai  Hasei,  o 
be  to,  dar  vaiką,  tai  jų  santuoka,  galimas  daiktas,  būtų  lai¬ 
minga.  Tačiau  butui  reikia  pinigų,  o  kas  gali  šiais  neramiais 
laikais  leisti  sau  turėti  vaiką!  Štai  jie  ir  lindėjo  per  arti  vienas 
kito,  moteris  pasidarė  isterikė,  o  vyras  tolydžio  bijojo,  kad 
gali  netekti  savo  menkos  tarnybėlės.  Jam  tai  reikštų  galą.  Hasė 
buvo  keturiasdešimt  penkerių  metų.  Niekur  jis  nebegautų 
tarnybos,  jei  paliktų  be  darbo.  Tada  reikėtų  skursti.  Pirmiau 
žmonės  smukdavo  iš  lėto  ir  visados  dar  rasdavo  progos  pakil¬ 
ti.  O  šiais  laikais,  jei  tik  žmogus  atleidžiamas,  tai  prieš  jį  tuč¬ 
tuojau  atsiveria  amžino  nedarbo  praraja. 

Aš  buvau  bemėginąs  nemačiomis  išsmukti  iš  namų,  bet 
kažkas  pasibeldė  į  duris,  ir  įvirto  Hasė.  Jis  krito  ant  kėdės: 

-  Aš  to  nebepakęsiu... 

Tiesą  sakant,  jis  buvo  švelnus  žmogus,  nusmukusiais  pe¬ 
čiais  ir  mažais  ūsiukais.  Kuklus,  pareigingas  tarnautojas.  Ta¬ 
čiau  kaip  tik  tokiems  šiais  laikais  sunkiausia.  Tokiems  turbūt 
visados  sunkiausia.  Kuklumas  ir  pareigingumas  susilaukia  at¬ 
pildo  tiktai  romanuose.  Gyvenime  tokie  žmonės  išnaudoja¬ 
mi,  o  paskiau  nubloškiami  į  šalį.  Hasė  iškėlė  rankas: 

-  Pamanykite  tiktai,  pas  mus  vėl  du  atleido.  Dabar  mano 
eilė,  pamatysite! 

Tokios  baimės  kamuojamas,  jis  gyveno  nuo  vieno  mėnesio 
pirmos  dienos  iki  kito  pirmos  dienos.  Aš  pripyliau  jam  stikle¬ 
lį  degtinės.  Žmogelis  drebėjo  visu  kūnu.  Vieną  gražią  dieną 
jis  sugniuš  -  tai  jau  buvo  matyti.  Nebe  kiek  jam  ir  betrūko. 

-  Ir  vis  nėra  galo  tiems  priekaištams,  -  sušnibždėjo  jis. 

Turbūt  žmona  prikaišiojo  jam,  kad  jis  suėdęs  jai  gyvenimą. 

Tai  buvo  keturiasdešimt  dvejų  metų  moteris,  kiek  sudribusi 
ir  peržydėjusi,  tačiau,  žinoma,  ne  tokia  susidėvėjusi  kaip  vy¬ 
ras.  Ji  paniškai  bijojo  artėjančios  senatvės. 

Nebuvo  jokios  prasmės  kištis  įjų  reikalus. 

-  Klausykit,  Hase,  -  tariau  aš,  -  galite  ramiai  sau  sėdėti 
mano  kambaryje  kiek  tik  norite.  Man  reikia  eiti.  Konjakas 
stovi  drabužių  spintoje,  jeigu  jis  labiau  patinka  jums.  O  čia  - 
romas.  Ten  guh  laikraščiai.  O  paskiau  išeikite  pavakare  su 
žmona  iš  tos  landynės.  Gal  į  kiną  nueikite.  Tai  atsieis  tiek  pat 
kiek  dvi  valandos  kavinėje,  užtat  bus  daugiau  naudos!  Šian¬ 
dien  svarbiausia  -  viską  užmiršti,  nekvaršinti  sau  galvos!  - 
Aš  šiek  tiek  neramia  sąžine  patapnojau  jam  per  petį.  Nors 
kinas  niekad  nepakenks.  Ten  kiekvienas  gali  pasvajoti. 

Gretimo  kambario  durys  buvo  atdaros.  Girdėjosi,  kaip  pa¬ 
sikūkčiodama  verkė  žmona.  Aš  nuėjau  koridorium.  Ir  kitos 
durys  buvo  praviros.  Ten  kažkas  klausėsi.  Iš  kambario  plaukė 
debesis  kvepalų.  Čia  gyveno  Erna  Bėnig,  asmeninė  sekreto- 

rė.  Ji  rengėsi  per  daug  elegantiškai  pagal  savo  algą,  bet  kartą 
per  savaitę  šefas  diktuodavo  jai  ligi  ryto.  Kitą  dieną  po  to  ji 
būdavo  prastai  nusiteikusi.  Užtat  kiekvieną  vakarą  ji  eidavo 
pašokti.  Jei  nešoktų,  sakė  ji,  tai  nenorėtų  nė  gyventi.  Erna 
turėjo  du  draugus.  Vienas  mylėjo  ją  ir  atnešdavo  jai  gėlių. 
Antrąjį  mylėjo  jinai  ir  duodavo  jam  pinigų. 

Greta  jos  gyveno  rotmistras  grafas  Orlovas,  rusų  emigran¬ 
tas,  samdomas  šokėjas,  kelneris,  kino  statistas,  žigolo*  su  ži¬ 
lais  smilkiniais.  Nepaprastas  gitaristas.  Kiekvieną  vakarą  jis 
melsdavosi  Kazanės  Dievo  Motinai,  prašydamas,  kad  ji  pa¬ 
dėtų  jam  gauti  metrdotelio  vietą  vidutiniame  viešbutyje.  Pa¬ 
sigėręs  greit  imdavo  verkti.  Kitos  durys.  Ponia  Bender,  lopše¬ 
lio  medicinos  sesuo.  Penkių  dešimčių  metų.  Vyras  žuvo  per 
karą.  Du  vaikai  1918  metais  mirė  badu.  Ji  turėjo  margą  katę. 
Tik  ją  vieną. 

Salia  jos  -  Miuleris,  pensininkas  buhalteris.  Filatelistų  są¬ 
jungos  sekretorius.  Gyva  pašto  ženklų  kolekcija,  daugiau  nie¬ 
ko.  Laimingas  žmogus. 

Į  paskutines  duris  aš  pasibeldžiau. 

-  Na,  Georgai,  -  tariau,  -  vis  dar  nieko? 

Georgas  Blokas  papurtė  galvą.  Jis  buvo  antrojo  kurso  stu¬ 
dentas.  Norėdamas  išklausyti  keturis  semestrus,  Georgas  dve¬ 
jus  metus  dirbo,  kasykloje.  Pinigai,  kuriuos  jis  tada  susitaupė, 
dabar  jau  bemaž  buvo  visai  išleisti;  jis  dar  galėjo  pragyventi 
kokius  du  mėnesius.  Į  kasyklą  grįžti  negalėjo  -  dabar  ten  bu¬ 
vo  per  daug  bedarbių  kalnakasių.  Blokas  visaip  mėgino  susi¬ 
rasti  kokį  darbą.  Vieną  savaitę  jis  platino  kažkokio  margari¬ 
no  fabriko  reklaminius  lapelius.  Tačiau  fabrikas  subankrutavo. 
Netrukus  jis  gavo  laikraščių  išnešiotojo  vietą  ir  jau  buvo  be- 
atsikvepiąs.  Bet  po  trijų  dienų  auštant  jį  sulaikė  du  žmonės 
su  uniforminėmis  kepurėmis,  atėmė  iš  jo  laikraščius,  sudras¬ 
kė  juos  ir  pareiškė,  kad  jis  nedrįstų  daugiau  imtis  darbo,  su 

*  Žigolo  -  samdomas  šokių  partneris. 


kuriuo  neturįs  nieko  bendro.  Ir  taipjau  užtenka  jų  pačių  be¬ 
darbių.  Vis  dėlto  Georgas  ėjo  ir  kitą  rytą,  nors  ir  turėjo  sumo¬ 
kėti  už  sudraskytus  laikraščius.  Jį  partrenkė  kažkoks  dvirati¬ 
ninkas.  Laikraščiai  nulėkė  į  purvą.  Tas  atsiėjo  jam  dvi  markes. 
Jis  ėjo  dar  trečią  kartą  ir  grįžo  sudraskytu  kostiumu  ir  sumuš¬ 
tu  veidu.  Tada  atsisakė  to  sumanymo.  Dabar  jis  sėdėjo  diena 
į  dieną  savo  kambaryje  nusiminęs  ir  kalė  kaip  pašėlęs,  tartum 
tai  dar  būtų  turėję  kokios  prasmės.  Valgydavo  kartą  per  dieną. 
Tuo  tarpu  buvo  vis  tiek  pat,  ar  jis  pabaigs  semestrą,  ar  ne,  - 
net  ir  išlaikęs  egzaminus,  tarnybos  jis  galėjo  tikėtis  ne  anks¬ 
čiau  kaip  po  dešimties  metų. 

Aš  įbrukau  jam  pakelį  cigarečių. 

-  Trenk  į  kampą  tuos  niekus,  Džordži.  Aš  irgi  taip  kadaise 
padariau.  Vėliau  galėsi  visados  iš  naujo  pradėti. 

Jis  papurtė  galvą. 

-  Aš  jau  tada,  padirbęs  kasykloje,  pamačiau,  kad  visiškai 
iškrypsti  iš  vagos,  jei  kasdien  nesimokai.  O  antrą  kartą  nebe¬ 
įstengsiu  įsikinkyti. 

Žiūrėjau  į  pablyškusį  veidą  su  atsikišusiomis  ausimis  ir  trum¬ 
pomis  akimis,  menkutę  figūrėlę  su  įdubusia  krūtine.  Tai  pra¬ 
keikimas! 

-  Na,  viso  labo,  Džordži,  -  pasakiau  ir  prisiminiau,  jog  tė- 
vųjis  taip  pat  nebeturi. 

Virtuvė.  Šerno  galvos  iškamša.  Velionio  Calevskio  atmini¬ 
mas.  Telefonas.  Prietamsis.  Dujų  ir  apkartusių  riebalų  kva¬ 
pas.  Koridoriaus  durys  su  daugybe  vizitinių  kortelių  prie  skam¬ 
bučio.  Tarp  jų  ir  manoji.  „Robertas  Lokampas,  filosofijos 
studentas,  skambinti  dukart."  Kortelė  buvo  pageltusi  ir  ne¬ 
švari.  Filosofijos  studentas...  Ne  bet  kas!  Tai  buvo  seniai.  Aš 
nusileidau  laiptais  į  „Internacionalio"  kavinę. 

„Internacionalio"  kavinė  buvo  didelė,  tamsi,  prirūkyta,  siau¬ 
ra  kaip  rankovė  salė  su  keliais  galingais  kambariais.  Priešais, 
greta  bufeto,  stovėjo  rojalis.  Jis  buvo  išsiderinęs,  kelios  stygos 

nutrukusios,  o  nuo  kelių  klavišų  buvo  nulaksčiusios  dram¬ 
blio  kaulo  plokštelės;  bet  aš  mėgau  tą  šaunų,  savo  amžių  at¬ 
gyvenusį  muzikinį  kuiną.  Jis  dalijosi  su  manim  savo 
džiaugsmais  ir  bėdomis  per  tuos  vienerius  metus,  kai  aš  čia 
dirbau  taperiu. 

Kavinės  galiniuose  kambariuose  rinkdavosi  galvijų  pirkliai, 
kartais  ir  lunaparko  balaganų  savininkai.  Priešais  sėdėjo  pros¬ 
titutės. 

Kavinė  buvo  tuščia.  Tik  pilnapadis  kelneris  Aloyzas  sto¬ 
vėjo  už  bufeto. 

-  Kaip  paprastai?  -  paklausė  jis. 

Aš  linktelėjau.  Jis  atnešė  stiklą  portveino  perpus  su  romu. 
Atsisėdau  prie  stalelio  ir,  nieko  negalvodamas,  žiūrėjau  prie¬ 
šais  save.  Pilkas  saulės  spindulys  prastrižai  krito  pro  langą.  Jis 
nušvietė  butelius  lentynose.  Šeri  brendis  žėrėjo  it  rubinas. 

Aloyzas  mazgojo  stiklus.  Seimininko  katė  tupėjo  ant  rojalio 
ir  murkė.  Aš  neskubėdamas  rūkiau  cigaretę.  Nuo  kavinės  oro 
ėmė  miegas.  Keistas  balsas  tos  vakarykštės  merginos.  Žemas, 
trupučiuką  šiurkštokas,  bemaž  kimus,  o  vis  dėlto  švelnus. 

-  Atnešk  porą  žurnalų,  Aloyzai,  -  tariau  aš. 

Girgžtelėjo  durys.  Įėjo  Roza.  Roza,  kapinių  prostitutė,  pra¬ 
minta  „Geležine  Kumele".  Tą  pravardę  ji  gavo  už  nepaprastą 
savo  ištvermę.  Roza  paprašė  puoduko  šokolado.  Taip  pasi¬ 
vaišindavo  ji  čia  kiekvieną  sekmadienio  rytą;  paskiau  važiuo¬ 
davo  į  Burgdorfą  aplankyti  savo  dukrytės. 

-  Sveikas,  Robertai. 

-  Sveika,  Roza.  Kaip  mažytė? 

-  Važiuosiu  pažiūrėti.  Matai  -  čia  jai  vežu. 

Jinai  išvyniojo  iš  ryšuliuko  raudonskruostę  lėlę  ir  paspaudė 
jai  pilvą.  „Ma-ma",  -  cyptelėjo  lėlė.  Roza  spindėjo  iš  laimės. 

-  Nepaprasta!  -  tariau  aš. 

-  Žiūrėk.  -  Ji  pavertė  lėlę  aukštielninką.  Akys  tarkštelėjo 
ir  užsimerkė. 

-  Neregėta,  Roza. 


Ji  buvo  patenkinta  ir  vėl  suvyniojo  lėlę. 

-  Tu  nusimanai  apie  tokius  dalykus,  Robertai.  Kada  nors 
būsi  geras  vyras. 

-  Na  jau,  na,  -  paabejojau  aš. 

Roza  buvo  labai  prisirišusi  prie  savo  dukrelės.  Dar  prieš 
trejetą  mėnesių,  kol  mažytė  nevaikščiojo,  Roza  laikė  ją  savo 
kambaryje.  Dėl  to  nenukentėjo  jos  profesija,  nes  šalia  buvo 
mažytė  kamarėlė.  Vakare  parėjusi  su  kavalieriumi,  ji  kokia 
nors  dingstimi  palikdavo  jį  už  durų  palaukti,  o  pati  įbėgdavo 
į  kambarį,  nustumdavo  vežimėlį  su  kūdikiu  į  kamarėlę,  užra¬ 
kindavo  duris  ir  įsileisdavo  kavalierių.  Tačiau  gruodžio  mė¬ 
nesį  per  dažnai  tekdavo  stumdyti  mažytę  iš  šalto  kambario  į 
nekūrenamą  kamarėlę.  Tad  ji  peršalo,  dažnai  verkdavo  ir  kaip 
tik  tokiu  metu,  kai  Roza  turėdavo  svečią.  Motinai  teko  skir¬ 
tis  su  ja,  kad  ir  kaip  buvo  sunku.  Ji  atidavė  ją  į  brangų  lopšelį. 
Ten  ji  buvo  laikoma  padoria  našle.  Šiaip  kūdikio  nebūtų  nie¬ 
kas  priėmęs. 

Roza  atsistojo. 

-  Tai  ateisi  penktadienį? 

Aš  linktelėjau. 

Ji  pažiūrėjo  įmanė. 

-  Juk  tu  žinai,  kas  atsitiko? 

-  Aišku. 

Aš  neturėjau  jokios  nuovokos,  kas  atsitiko,  bet  ir  teirautis 
nenorėjau.  Taip  daryti  įpratau  čia  per  tuos  metus,  kai  buvau 
pianistu.  Tai  buvo  man  visų  patogiausia.  Kaip  ir  sakyti  „tu" 
visoms  merginoms.  Kitaip  nė  nebuvo  galima. 

-  Viso  labo,  Robertai. 

-  Viso  labo,  Roza. 

Pasėdėjau  dar  valandėlę.  Tačiau  man  nepavyko  rasti,  kaip 
paprastai,  tos  tikros  mieguistos  ramybės,  dėl  kurios  sekma¬ 
dieniais  eidavau  į  „Internacionalį",  tarsi  į  kokius  tėvų  na¬ 
mus.  Išgėriau  dar  stiklą  romo,  paglosčiau  katę  ir  išėjau. 

Visą  dieną  basčiausi.  Gerai  nežinodamas,  ką  daryti,  niekur 
ilgai  neužsibūdavau.  Pavakare  nuėjau  į  savo  dirbtuvę.  Ten 
radau  Kėsterį.  Jis  triūsė  prie  kadilako.  Prieš  kurį  laiką  mes  jį 
nupirkome  už  grynus  niekus  kaip  seną  laužą.  Dabar  jis  buvo 
iš  pagrindų  sutaisytas,  ir  Kėsteris  kaip  tik  baigė  jį  galutinai 
dailinti.  Čia  būta  apskaičiavimo.  Mes  tikėjomės  gerai  uždirb¬ 
ti.  Aš  tai  abejojau,  ar  mums  kas  išeis.  Blogais  laikais  visi  žmo¬ 
nės  noriau  perka  mažutes  mašinas,  o  ne  tokį  omnibusą. 

-  Įklampins  jis  mus  į  bėdą,  Otai,  -  tariau  aš. 

Tačiau  Kėsteris  buvo  ramus. 

-  Vidutinės  mašinos  gali  įklampinti,  Robi,  -  pareiškė  jis.  - 
Perkamos  pigios  ir  pačios  brangiosios.  Visados  atsiranda  pi¬ 
nigingų  žmonių.  Arba  tokių,  kurie  nori  rodytis  pinigingais. 

-  O  kur  Gotfrydas?  -  paklausiau  aš. 

-  Kokiame  nors  politiniame  susirinkime... 

-  Iš  galvos  išsikraustė!  Ko  jam  ten  reikia? 

Kėsteris  nusijuokė. 

-  To  nė  jis  pats  nežino.  Turbūt  pavasaris  neduoda  jam  ra¬ 
mybės.  Tokiu  metu  jis  visados  ieško  kokios  naujovės. 

-  Galimas  daiktas,  -  tariau.  -  Eime,  aš  tau  padėsiu  truputį. 

Mudu  kuitėmės,  kol  sutemo. 

-  Na,  užteks,  -  tarė  Kėsteris. 

Mes  nusiprausėme. 

-  O  tu  žinai,  ką  čia  turiu?  -  paklausė  jis  ir  patapšnojo  per 
piniginę. 

-Oką? 

-  Bilietus  į  bokso  rungtynes  šį  vakarą.  Du.  Eisi  su  manim,  ką? 

Aš  abejojau.  Jis  nustebęs  pažvelgė  į  mane. 

-  Stilingas  boksuojasi,  -  tarė  jis,  -  su  Valkeriu.  Bus  gera 
kova. 

-  Veskis  Gotfrydą,  -  pasiūliau  aš  ir  atsisakydamas  pats  sau 
pasirodžiau  juokingas.  Bet  kažkodėl  tikrai  nenorėjau  eiti. 

-  Turi  ką  nors  sumanęs?  -  paklausė  jis. 

-Ne. 


Jis  pasižiūrėjo  įmanė. 

-  Eisiu  namo,  -  tariau  aš.  -  Parašysiu  vieną  kitą  laišką,  ar 
šiaip  ką  nors.  Reikia  vieną  kartą  ir  tai  padaryti... 

-  Ar  tu  nesergi?  -  paklausė  jis  susirūpinęs. 

-  Ką  tu,  anaiptol.  Gal  ir  man  pavasaris  truputį  neduoda 
ramybės. 

-  Na,  tiek  to.  Kaip  sau  nori. 

Aš  nudūlinau  namo.  Tačiau,  sėdėdamas  savo  kambaryje, 
vis  dar  nežinojau,  ko  nusitverti.  Neryžtingai  dvoklinėjau  iš 
kampo  į  kampą.  Dabar  nebesupratau,  ir  ko  gi  iš  tikrųjų  čia 
parėjau.  Pagaliau  išslinkau  į  koridorių  ir  nutraukiau  aplanky¬ 
ti  Georgo.  Čia  susidūriau  su  ponia  Calevski. 

-  Negali  būti,  -  tarė  ji  nustebusi,  -  jūs  čia? 

-  Sunku  būtų  paneigti,  -  atsakiau  aš  kiek  suirzęs. 

Ji  pakraipė  galvą  su  žilomis  garbanomis. 

-  Niekur  neišėjęs?  Stebuklai  neregėti. 

Pas  Georgą  ilgai  neužtrukau.  Po  ketvirčio  valandos  grįžau 
į  savo  kambarį.  Pagalvojau,  gal  vertėtų  ko  išgerti.  Tačiau  ne¬ 
sinorėjo.  Atsisėdau  prie  lango  ir  žiūrėjau  į  gatvę. 

Prietema  šikšnosparnio  sparnais  plaikstėsi  virš  kapinių. 
Dangus  už  profsąjungų  namų  buvo  žalias  kaip  neprinokęs 
obuolys.  Gatvėje  jau  degė  žibintai;  bet  dar  nebuvo  visai  sute¬ 
mę,  ir  atrodė,  kad  jie  žvarbsta.  Aš  pasirausiau  po  knygas,  ieš¬ 
kodamas  lapelio  su  telefono  numeriu.  Pagaliau  suradau.  Ga¬ 
lėčiau  ir  paskambinti.  Juk  bemaž  žadėjau.  Galimas  daiktas, 
merginos  nė  namie  nėra. 

Išėjau  į  priemenę,  kur  buvo  telefonas,  nukėliau  ragelį  ir 
pasakiau  numerį.  Laukdamas,  kol  kas  atsilieps,  aš  jutau,  kaip 
iš  juodo  ragelio  švelniai  dvelkia  šioks  toks  lūkestis.  Mergina 
buvo  namie.  Kai  jos  žemas,  kiek  šiurkštokas  balsas  nelauktai 
suskambėjo  čia,  ponios  Calevski  prieškambaryje,  kur  kabėjo 
šernų  galvos,  atsidavė  riebalais  ir  tarškėjo  virtuvės  indai,  - 
suskambėjo  tyliai  ir  kiek  lėtai,  tartum  ji  kalbėtų  apgalvoda¬ 
ma  kiekvieną  žodį,  -  ūmai  dingo  visas  mano  nepasitenkini- 

mas.  Ir  aš,  užuot  tik  pasiteiravęs,  ar  laimingai  ji  parvažiavo, 
pakabinau  ragelį  tik  tada,  kai  susitariau  poryt  pasimatyti.  Stai¬ 
ga  man  pasirodė,  kad  ne  viskas  jau  taip  beprasmiška  tame 
gyvenime.  „Iš  proto  išsikrausčiau",  -  pagalvojau  ir  pakrai¬ 
piau  galvą.  Paskiau  vėl  pakėliau  ragelį  ir  paskambinau  Kėste- 
riui. 

-  Ar  tebeturi  bilietus,  Otai? 

-  Taip. 

-  Gerai.  Tai  aš  einu  su  tavim  į  boksą. 

Pasibaigus  rungtynėms,  mes  dar  kurį  laiką  klaidžiojome  po 
nakties  gaubiamą  miestą.  Gatvės  buvo  šviesios  ir  tuščios.  Žė¬ 
rėjo  iškabos.  Vitrinose  beprasmiškai  degė  šviesa.  Vienoje  sto¬ 
vėjo  nuogos  vaškinės  lėlės  su  dažytais  veidais.  Jos  atrodė  vai¬ 
duokliškai  ir  nešvankiai.  Salimais  žėrėjo  papuošalai.  Paskui 
priėjome  prekybos  namus,  kurie  buvo  užlieti  baltos  šviesos 
kaip  katedra.  Languose  margavo,  tviskėjo  šilkai.  Prie  kino 
tupėjo  išblyškusios,  išbadėjusios  žmogystos.  O  greta  jų  spin¬ 
dėjo  maisto  produktų  parduotuvės  vitrina.  Tenai  dunksojo 
alaviniai  bokštai,  sukrauti  iš  konservų  dėžučių,  sudėti  į  vatą 
gulėjo  minkšti  Kalvilio  obuoliai,  virtinė  riebių  žąsų  kabojo 
ant  virvės  kaip  skalbiniai,  rudi,  apskriti  kepalai  duonos  gulė¬ 
jo  tarp  kietų  rūkytų  dešrų,  vėrė  akį  prapjautos  šviesiai  gelto¬ 
nos  ir  rausvos  nugarinės  bei  kepenų  paštetai. 

Mes  atsisėdome  ant  suolelio  netoli  skvero.  Buvo  vėsu. 
Mėnulis  kabojo  viršum  namų  kaip  lankinė  lempa.  Jau  buvo 
gerokai  po  vidurnakčio.  Netoliese  darbininkai  vidury  gat¬ 
vės  buvo  pasistatę  palapinę.  Jie  remontavo  tramvajaus  bė¬ 
gius.  Šnypštė  dumplės,  ir  žiežirbų  fontanai  tiško  virš  palin¬ 
kusių  tamsių  žmogystų.  Salimais  tarsi  lauko  virtuvės  rūko 
asfalto  katilai. 

Mudu  sėdėjome  paskendę  savo  mintyse. 

-  Keistas  daiktas  sekmadienis,  Otai,  ar  ne? 

Kėsteris  linktelėjo. 


Trys  draugai 

-  Tiesą  pasakius,  džiaugies,  kai  jis  praeina,  -  tariau  aš  susi¬ 
mąstęs. 

Kėsteris  gūžtelėjo  pečiais. 

-  Turbūt  taip  pripranti  prie  kasdieninio  jungo,  kad  ir  tru¬ 
putis  laisvės  tau  jau  trukdo. 

Aš  pasistačiau  apykaklę. 

-  O  iš  tikrųjų,  argi  galima  ką  pasakyti  prieš  mūsų  gyveni¬ 
mą,  Otai? 

Jis  pažvelgė  į  mane  ir  nusišypsojo. 

-  Pirmiau  kažką  buvo  galima  pasakyti,  Robi. 

-  Teisybė,  -  sutikau  aš.  -  O  vis  dėlto... 

Ryški  pneumatinio  grąžto  šviesa  metė  žalius  spindulius  ant 
asfalto.  Darbininkų  palapinė,  apšviesta  iš  vidaus,  atrodė  kaip 
jaukus  mažas  namelis. 

-  Manai,  jog  kadilakas  antradienį  jau  bus  gatavas?  -  pa¬ 
klausiau  aš. 

-  Galimas  daiktas,  -  atsakė  Kėsteris.  -  Kam  klausi? 

-  A,  taip  sau... 

Mes  atsistojome  ir  pasukome  link  namų. 

-  Man  šiandien  lyg  ko  trūksta,  Otai,  -  tariau  aš. 

-  Kiekvienam  pasitaiko,  -  atsakė  Kėsteris.  -  Saldžių  sap¬ 
nų,  Robi. 

-  Tau  irgi,  Otai. 

Parėjęs  dar  pasėdėjau  savo  kambaryje.  Ta  lindynė  staiga 
man  ėmė  visai  nebepatikti.  Sietynas  buvo  šlykštus,  šviesa  per 
ryški,  krėslai  nusitrynę,  linoleumas  beviltiškai  nuobodus, 
praustuvas,  lova,  o  ties  ja  Vaterlo  mūšio  paveikslas,  -juk  čia, 
tiesą  sakant,  padoraus  žmogaus  nė  įsileisti  negalima,  galvo¬ 
jau  aš.  Kąjau  kalbėti  apie  moterį.  Daugiausia  gali  parsivesti 
kokią  kekšę  iš  „Internacionalio". 

Antradienio  rytą  mes  sėdėjome  kieme  priešais  savo  dirbtuvę 
ir  pusryčiavome.  Kadilakas  buvo  suremontuotas.  Lencas  lai¬ 
kė  rankoje  lapą  popieriaus  ir  džiūgaudamas  žiūrėjo  į  mus.  Jis 
buvo  mūsų  reklamos  galva  ir  ką  tik  mudviem  su  Kosteriu 
perskaitė  savo  parašytą  skelbimą  apie  mašinos  pardavimą. 
Skelbimas  prasidėjo  tokiais  žodžiais:  „Atostogos  pietuose  su 
liuksusiniu  automobiliu".  Tai  buvo  kažkoks  vidurys  tarp  lyri¬ 
nio  eilėraščio  ir  himno. 

Mudu  su  Kėsteriu  patylėjome  valandėlę.  Pirma  mums  rei¬ 
kėjo  atsigauti  nuo  to  įmantrios  fantazijos  srauto.  Lencas  ma¬ 
nė,  kad  mes  jau  parblokšti. 

-  Tame  kūrinyje  yra  poezijos  ir  polėkio,  ar  ne?  -  išdidžiai 
paklausė  jis.  -  Tokiame  amžiuje,  kai  visiems  galvoje  tik  rea¬ 
lios  vertybės,  reikia  būti  romantiku,  -  čia  ir  yra  visas  triukas. 
Kontrastai  patraukia. 

-  Tik  ne  tada,  kai  kalbama  apie  pinigus,  -  atsakiau  aš. 

-  Automobilius  žmonės  perka  ne  dėl  to,  kad  nori  inves¬ 
tuoti  pinigus,  vaikuti,  -  pamokė  mane  Gotfrydas.  -  Juos  per¬ 
ka,  norėdami  išleisti  pinigus;  ir  tada  jau  prasideda  romanti¬ 
ka,  bent  komersantui.  O  daugumai  žmoniųji  tuo  ir  pasibaigia. 
Kaip  tu  manai,  Otai? 

-  Zinai...  -  atsargiai  pradėjo  Kėsteris. 

-  Ką  čia  daug  kalbėti,  -  pertraukiau  aš  jį,  -  tai  skelbimas 
kokiam  kurortui  ar  veido  kremui  pareklamuoti,  bet  ne  auto¬ 
mobiliui. 


Lencas  buvo  beprasižiojąs. 

-  Pala,  -  nenusileidau  aš.  -  Aišku,  tu  manai,  kad  mes  ša¬ 
liški,  Gotfrydai.  Todėl  štai  ką  tau  siūlau:  paklauskime  Jupą. 
Tai  liaudies  balsas! 

Jupas,  vienintelis  mūsų  tarnautojas,  penkiolikos  metų  ber¬ 
niukas,  buvo  lyg  ir  mūsų  mokinys.  Jis  aptarnaudavo  benzino 
siurblį,  parūpindavo  mums  pusryčius  ir  vakarais  aptvarkyda¬ 
vo  dirbtuvę.  Jupas  buvo  mažytis,  strazdanotas  vyrukas  su  to¬ 
kiomis  didelėmis  atvėpusiomis  ausimis,  kokių  aš  niekad  ne¬ 
buvau  matęs.  Kėsteris  tvirtino,  kad  jeigu  Jupas  iškristų  iš 
lėktuvo,  tai  jam  nieko  neatsitiktų.  Su  tokiomis  ausimis  jis 
gražiai  nusileistų  kaip  su  sklandytuvu. 

Mes  pasišaukėm  jį.  Lencas  perskaitė  skelbimą. 

-  Ar  tu  susidomėtum  tokia  mašina,  Jupai?  -  paklausė  Kės¬ 
teris. 

-  Mašina?  -  paklausė  savo  ruožtu  Jupas. 

Aš  nusijuokiau. 

-  Žinoma,  mašina,  -  burbtelėjo  Gotfrydas.  -  O  tu  manai  - 
žiogas? 

-  O  ar  ji  turi  tiesioginę  pavarą?  Ar  skirstomasis  velenas  iš 
viršaus  valdomas?  O  stabdžiai  -  hidrauliniai?  -  pasiteiravo 
nepalenkiamas  Jupas. 

-  Avigalvi,  juk  tai  mūsų  kadilakas,  -  iškošė  Lencas. 

-  Negali  būti,  -  atsakė  Jupas  ir  išsišiepė  ligi  ausų. 

-  Še  tau  kad  nori,  Gotfrydai!  -  tarė  Kėsteris.  -  Tai  mat 
kokia  šių  laikų  romantika. 

-  Nešdinkis  prie  savo  siurblio,  Jupai,  prakeiktasis  dvide¬ 
šimtojo  amžiaus  sūnau! 

Lencas  nepatenkintas  nudūlino  į  dirbtuvę,  pasiryžęs  išlai¬ 
kyti  savo  skelbimo  poetinį  polėkį,  bet  kartu  vis  dėlto  suteikti 
jam  truputį  techninio  pagrindo. 

Po  poros  minučių  tarpvartėje  netikėtai  pasirodė  vyresnysis 
inspektorius  Barzigas.  Mes  sutikome  jį  labai  pagarbiai.  Jis  bu- 

vo  inžinierius  ir  „Fenikso"  automobilių  draudimo  bendrovės 
ekspertas,  įtakingas  žmogus,  per  kurį  buvo  galima  gauti  re¬ 
monto  užsakymų.  Mes  puikiai  sugyvenome  su  juo.  Kaip  inži¬ 
nierius,  tiesa,  jis  buvo  tikras  šėtonas  ir  kibdavo  prie  men¬ 
kiausios  smulkmenos,  bet  kaip  peteliškių  kolekcininkas,  jis 
buvo  minkštas  it  vaškas.  Barzigas  turėjo  didelę  kolekciją,  ir 
kartą  mes  jam  padovanojome  didžiulį  naktinį  drugį,  kuris  buvo 
įskridęs  į  mūsų  dirbtuvę.  Barzigas  išblyško  iš  susijaudinimo  ir 
nutaisė  iškilmingą  miną,  kai  mes  įteikėme  jam  tą  gyvį.  Tai 
būta  „Kaukolės",  negirdėtos  retenybės,  kurios  jam  kaip  tik 
trūko  į  kolekciją.  Jis  niekad  nepamiršo  tos  mūsų  dovanos  ir 
nuo  to  laiko  parūpindavo  mums  remonto  darbų,  kur  tik  ga¬ 
lėdavo.  O  mes  gaudydavome  jam  kiekvieną  kandį,  kokią  tik 
galėdavome  nutverti. 

-  Stiklą  vermuto,  pone  Barzigai?  -  paklausė  Lencas,  jau 
vėl  atitokęs. 

-  Nė  burnelės  ligi  vakaro,  -  atsakė  Barzigas.  -  Toks  mano 
geležinis  principas. 

-  Jei  principų  nelaužysi,  tai  koks  iš  jų  malonumas,  -  pa¬ 
reiškė  Gotfrydas  ir  įpylė  jam.  -  Už  „Ligustrų  drugius",  „Pova- 
akius"  ir  „Perlamutrus"! 

Barzigas  pasvyravo  truputį. 

-  Jeigu  jūs  taip  spiriatės,  tai  aš  negaliu  atsisakyti,  -  tarė  jis 
ir  paėmė  stiklą.  -  Bet  tada  susidaužkime  ir  už  mažąjį  „Jaučia- 
akį".  -  Jis  droviai  nusišypsojo,  lyg  būtų  kokią  dviprasmybę 
pasakęs  apie  moterį.  -  Žinot,  aš  neseniai  atradau  naują  at¬ 
mainą.  Su  pasišiaušusiais  ūsiukais. 

-  Šimts  perkūnų,  -  tarė  Lencas,  -  tai  bent  atradimas!  Va¬ 
dinasi,  jūs  pirmas  tai  padarėte,  ir  jūsų  vardas  įeis  į  gamtos 
mokslų  istoriją. 

Išgėrėme  dar  po  stiklą  už  pasišiaušusius  ūsiukus.  Barzigas 
nusišluostė  ūsus. 

-  Aš  atnešu  jums  gerą  žinią.  Galite  parsivežti  fordą.  Direk¬ 
cija  sutiko,  kad  jūs  jį  remontuotumėt. 


-  Puiku,  -  tarė  Kėsteris.  -  Tai  mums  labai  pravartu.  O 
kaip  mūsų  sąmata? 

-  ligi  patvirtinta. 

-  Nesumažinus.7 

Barzigas  primerkė  akį. 

-  Iš  pradžių  ponai  nenorėjo.  Bet  galų  gale... 

-  Dar  po  stiklą  už  „Fenikso"  draudimo  bendrovę!  -  tarė 
Lencas  ir  vėl  įpylė. 

Barzigas  atsistojo  ir  atsisveikino. 

-  Pamanykite  tiktai,  -  tarė  jis  išeidamas,  -  moteris,  kuri  bu¬ 
vo  tame  forde,  prieš  porą  dienų  vis  dėlto  numirė.  O  jai  buvo 
tik  įpjauta  keliose  vietose.  Turbūt  per  daug  kraujo  neteko. 

-  Kiek  jai  buvo  metų?  -  paklausė  Kėsteris. 

-  Trisdešimt  ketveri,  -  atsakė  Barzigas.  -  Ketvirtą  mėnesį 
nėščia.  Dvidešimt  tūkstančių  markių  apdrausta. 

Mes  tučtuojau  išvažiavome  parsigabenti  mašinos.  Ji  pri¬ 
klausė  vienos  kepyklos  savininkui.  Jisai  važiavo  naktį,  buvo 
įkaušęs  ir  atsitrenkė  į  sieną.  Tik  jo  žmona  buvo  sužeista,  o  jis 
pats  nė  neįsibrėžė. 

Sutikome  jį  garaže,  rengdamiesi  išvilkti  mašiną.  Jis  kurį 
laiką  stovėjo,  truputį  sudribęs,  pasikūprinęs,  įtraukęs  kaklą, 
galvą  palenkęs  kiek  į  priekį,  ir  žiūrėjo  į  mus  tylėdamas.  Jo 
veidas,  kaip  ir  visų  kepėjų,  buvo  nesveikos,  pilkšvos  spalvos, 
ir  tamsoje  vyriškis  atrodė  lyg  didelis  liūdnas  miltų  kirminas. 
Pamažu  jis  priėjo  prie  mūsų. 

-  Kada  mašina  bus  gatava?  -  paklausė  jis. 

-  Po  kokių  trijų  savaičių,  -  atsakė  Kėsteris. 

Jis  parodė  į  mašinos  viršų. 

-  Tai  irgi  įtraukta,  tiesa? 

-  Kaip  tai?  -  paklausė  Otas.  -  Juk  viršus  nė  kiek  nesužalotas. 

Kepėjas  nekantriai  numojo  ranka. 

-  Žinoma.  Bet  juk  galima  ta  proga  ištaikyti  naują  viršų. 
Vis  dėlto  tai  nemenkas  užsakymas  jums.  Tikiuosi,  mes  su¬ 
prantame  kits  kitą,  a? 

-  Ne,  -  atsakė  Kėsteris. 

Jis  suprato  jį  labai  gerai.  Tas  žmogus  norėjo  dovanai  įsitai¬ 
syti  naują  viršų,  už  kurį  draudimo  bendrovė  nemokėjo.  Mes 
pasiginčijome  su  juo  kurį  laiką.  Žmogus  grasino  pasirūpinti, 
kad  užsakymas  iš  mūsų  būtų  atimtas  ir  atiduotas  paslauges¬ 
nei  dirbtuvei.  Pagaliau  Kėsteris  nusileido.  Jis  nebūtų  su  tuo 
sutikęs,  jeigu  mums  nebūtų  stigę  darbo. 

-  Na  mat,  išsyk  taip  reikėjo  šnekėti,  -  tarė  kepėjas,  kreivai 
šyptelėjęs.  -  Aš  užeisiu  šiomis  dienomis  medžiagos  pasirink¬ 
ti.  Norėtųsi  gelsvai  rusvos.  Mėgstu  švelnias  spalvas. 

Mes  išvažiavome.  Gatvėje  Lcncas  parodė  į  fordo  sėdynę. 
Ten  juodavo  didelės  dėmės. 

-  Velionės  jo  žmonos  kraujas.  Ir  išsiderėjo  naują  viršų.  „No¬ 
rėtųsi  gelsvai  rusvos.  Mėgstu  švelnias  spalvas."  Tai  bent  vy¬ 
ras!  Nenustebčiau  sužinojęs,  kad  jis  išreikalavo  draudimo  pre¬ 
miją  už  du  numirėlius.  Juk  žmona  buvo  nėščia. 

Kėsteris  patraukė  pečiais. 

-  Matyt,  jisai  mano,  kad  viena  ir  kita  neturi  nieko  bendra. 

-  Galbūt,  -  tarė  Lencas.  -  sako,  kad  esama  žmonių,  ku¬ 
riems  tokie  dalykai  tikra  paguoda  nelaimėje.  O  mums  iš  ki¬ 
šenės  ištraukė  lygiai  penkiasdešimt  markių. 

Nutaikęs  progą,  popiet  parėjau  namo.  Penktą  valandą  buvau 
susitaręs  pasimatyti  su  Patricija  Holman,  bet  dirbtuvėje  nieko 
apie  tai  nesakiau.  Ne  dėl  to ,  kad  būčiau  norėjęs  tai  nuslėpti,  bet 
todėl,  kad  man  staiga  tas  pasirodė  gerokai  neįtikima. 

Ji  paskyrė  man  pasimatymą  vienoje  kavinėje.  Man  neteko 
ten  būti,  tiktai  žinojau,  kad  tai  mažutė,  elegantiška  kavinė. 
Nieko  nenumanydamas,  įėjau  į  vidų.  Bet,  vos  tik  peržengęs 
per  slenkstį,  nusigandęs  atšokau.  Kavinė  buvo  pilna  plepan¬ 
čių  moterų.  Aš  patekau  į  tipišką  moterų  cukrainę. 

Vargais  negalais  man  pavyko  užimti  ką  tik  išsilaisvinusį  sta¬ 
lelį.  Nesmagiai  apsidairiau.  Be  manęs,  buvo  dar  du  vyriškiai, 
bet  ir  tie  man  nepatiko. 


-  Kavos,  arbatos,  šokolado?  -  paklausė  kelneris  ir  nubraukė 
servetėle  nuo  stalo  pyragaičių  trupinius  man  ant  kostiumo. 

-  Didelį  stiklą  konjako,  -  atsakiau  aš. 

Jis  atnešė  konjaką.  Bet  kartu  atvedė  ir  kompaniją  kavinės 
kūmučių,  kurios  ieškojo  vietos;  joms  vadovavo  pagyvenusi 
atletė  su  plerezomis  papuošta  skrybėle. 

-  Keturios  vietos,  prašom!  -  tarė  jis  ir  parodė  įmano  stalą. 

-  Pala,  -  atsakiau  aš,  -  stalelis  užimtas.  Čia  turi  dar  ateiti. 

-  Taip  negalima,  gerbiamasis!  -  pasakė  kelneris.  -  Šiuo 
metu  vietų  negalima  rezervuoti. 

Aš  pasižiūrėjau  į  jį.  Paskiau  pasižiūrėjau  į  atletę,  kuri  dabar 
stovėjo  prie  pat  stalo,  įsikibusi  į  kėdės  atkaltę.  Išvydęs  jos 
veidą,  atsisakiau  toliau  priešintis.  Net  patrankomis  neįsteng¬ 
tum  pajudinti  tos  asmenybės  pasiryžimo  užimti  stalą. 

-  Gal  galėtumėt  bent  konjako  dar  atnešti?  -  burbtelėjau 
aš  kelneriui. 

-  Su  mielu  noru,  gerbiamasis.  Vėl  didelį  stiklą? 

-  Taip. 

-  Labai  prašom.  -  Jis  nusilenkė.  -  Juk  čia  stalas  šešiem 
asmenim,  gerbiamasis,  -  tarė  atsiprašydamas. 

-  Tiek  to.  Tik  atneškit  konjako. 

Atletė,  kaip  atrodė,  priklausė  abstinentų  klubui.  Ji  spok¬ 
sojo  į  mano  konjaką,  lyg  čia  būtų  buvusi  pašvinkusi  žuvis. 
Norėdamas  paerzinti  ją,  užsisakiau  dar  vieną  ir  savo  ruožtu 
išpūčiau  į  ją  akis.  Visa  tai  staiga  pasirodė  man  juokinga.  Ko 
man  čia  prireikė?  Ir  ko  man  prireikė  iš  tos  merginos?  Net 
nežinau,  ar  ją  iš  viso  atpažinsiu  šioje  maišatyje  ir  šiame  kle¬ 
gesy.  Supykęs  išlenkiau  savo  konjaką. 

-  Saliut!  -  tarė  kažkas  man  už  nugaros. 

Aš  pašokau.  Ji  stovėjo  ir  juokėsi. 

-  O,  jūs  pradedate  pačiu  laiku! 

Pastačiau  ant  stalo  stiklą,  kurį  vis  dar  tebelaikiau  rankoje. 
Staiga  sumišau.  Mergina  atrodė  visai  ne  taip,  kaip  aš  ją  atsi¬ 
miniau.  Tarp  visų  tų  nusipenėjusių  moterų,  raitančių  pyra- 

gaičius,  ji  atrodė  kaip  kokia  laiba  jaunutė  amazonė,  vėsi,  spin¬ 
duliuojanti,  rami  ir  nepasiekiama.  „Tarp  mūsų  negali  būti  nie¬ 
ko  bendra",  -  pagalvojau  aš  ir  tariau: 

-  Iš  kurgi  jūs  atsiradote  tartum  vaiduoklis?  Juk  aš  visą  lai¬ 
ką  stebėjau  duris. 

Ji  parodė  kažkur  į  dešinę. 

-  Ten  yra  dar  vienos  durys.  Bet  aš  pavėlavau.  Seniai  lau¬ 
kiate? 

-  Visai  neseniai.  Daugiausia  dvi  tris  minutes.  Ir  aš  ką  tik 
atėjau. 

Kūmutės  prie  mano  stalo  nutilo.  Ant  pakaušio  aš  jutau 
vertinančius  keturių  matronų  žvilgsnius. 

-  Ar  pasiliksim  čia?  -  paklausiau. 

Mergina  greit  žvilgtelėjo  į  stalą.  Jos  lūpos  virptelėjo.  Ji  links¬ 
mai  pažvelgė  įmanė. 

-  Bijau,  kad  visos  kavinės  vienodos. 

Aš  papurčiau  galvą. 

-  Tos,  kur  tuščios,  geresnės.  Čia  tai  tokia  velniška  cukrai¬ 
nė,  kurioje  žmogus  pradedi  justi,  kad  esi  menkavertis.  Ge¬ 
riau  nueitume  į  kokį  barą. 

-  Į  barą?  Argi  yra  barų,  atidarytų  pačioj  dienos  aky? 

-  Žinau  vieną,  -  tariau  aš.  -  Jame  bent  ramu.  Jeigu  neatsi¬ 
sakytumėte. 

-  Ką  gi,  galbūt... 

Aš  pakėliau  akis.  Tuo  metu  negalėjau  suvokti,  kąji  mano. 
Neturiu  nieko  prieš  ironiją,  jeigu  ji  ne  man  taikoma;  tačiau 
mano  sąžinė  buvo  nerami. 

-  Na,  tai  eime,  -  tarė  ji. 

Aš  pamojau  kelneriui. 

-  Trys  dideli  stiklai  konjako,  -  suriaumojo  tas  varnas  tokiu 
balsu,  tarsi  norėdamas  pateikti  sąskaitą  svečiui,  jau  gulin¬ 
čiam  grabe.  -  Trys  markės  trisdešimt! 

Mergina  atsigręžė. 

-  Trys  stiklai  konjako  per  tris  minutes?  Nieko  sau  tempas! 


-  Du  išgėriau  vakar. 

-  Tai  melagis,  -  sušnypštė  atletė  prie  stalelio  man  pavy¬ 
mui.  Jinai  ir  taip  ilgai  ištylėjo. 

Aš  atsigręžiau  ir  nusilenkiau. 

-  Laimingų  Kalėdų,  gerbiamosios  ponios!  -  ir  greitai  nuėjau. 

-  Jūs  susikivirčijote?  -  paklausė  mane  mergina,  kai  išėjo¬ 
me  į  gatvę. 

-  Nieko  ypatingo.  Aš  tiktai  darau  prastą  įspūdį  solidžioms 
damoms. 

-  Aš  ilgi,  -  atsakė  ji. 

Aš  pažvelgiau  įją.  Ji  man  atrodė  kaip  būtybė  iš  kito  pasau¬ 
lio.  Visiškai  negalėjau  įsivaizduoti,  kas  ji  tokia  ir  kaip  gyvena. 

Bare  pasijutau  tvirčiau.  Kai  mes  įėjome,  Fredas,  barme¬ 
nas,  stovėjo  už  bufeto  ir  kaip  tik  šluostė  didžiausius  konjako 
stiklus.  Jis  pasisveikino  su  manim,  tarsi  pirmą  kartą  matyda¬ 
mas  ir  tarsi  ne  jam  būtų  tekę  mane  užvakar  gabenti  namo. 
Fredas  buvo  išėjęs  gerą  mokyklą  ir  turėjo  didžiulį  patyrimą. 

Baras  buvo  tuščias.  Tik  prie  vieno  stalelio,  kaip  bemaž  vi¬ 
sada,  sėdėjo  Valentinas  Hauzeris.  Aš  pažinojau  jį  nuo  karo: 
mudu  buvome  vienoje  kuopoje.  Kartą  jisai,  nepaisydamas  ar¬ 
tilerijos  užtveriamosios  ugnies,  atnešė  man  į  pirmutines  lini¬ 
jas  laišką,  nes  pamanė,  kad  tai  rašo  mano  motina.  Jis  žinojo, 
kad  laukiu  laiško,  kadangi  motinai  buvo  padaryta  operacija. 
Tačiau  jis  apsiriko;  tai  buvo  tik  lapelis,  reklamuojąs  dilgėlinio 
audeklo  pošalmius.  Grįžtant  jis  buvo  sužeistas  į  koją. 

Valentinas  netrukus  po  karo  paveldėjo  turtą  ir  pradėjo  gir¬ 
tuokliauti.  Jis  tvirtino,  kad  reikia  gerti  už  laimę,  kuri  leido 
jam  išlikti  gyvam  per  karą.  Jam  buvo  nesvarbu,  kad  nuo  to 
laiko  jau  buvo  praslinkę  keleri  metai.  Jis  sakė,  -  kad  ir  kiek 
gersi  už  tokią  laimę,  vis  tiek  bus  maža.  Tai  buvo  vienas  iš  tų 
žmonių,  kurie  negalėjo  atsikratyti  klaikiais  karo  atsiminimais. 
Visi  kiti  jau  daug  ką  buvome  pamiršę,  o  jis  atsiminė  kiekvie¬ 
ną  dieną  ir  kiekvieną  valandą. 

Aš  mačiau,  kad  Valentinas  jau  daug  išgėręs;  jis  sėdėjo  savo 
kampe,  paskendęs  mintyse  ir  viską  užmiršęs.  Aš  pakėliau  ranką. 

-  Saliut,  Valentinai! 

Jis  pažvelgė  į  mane  ir  linktelėjo. 

-  Saliut,  Robi! 

Mes  atsisėdome  kampe.  Priėjo  barmenas. 

-  Ko  norėtumėt  išgerti/  -  paklausiau  merginą. 

-  Gal  stikliuką  martinio,  -  atsakė  ji.  -  Sauso  martinio. 

-  Čia  Fredas  specialistas,  -  pareiškiau  aš. 

Fredas  leido  sau  nusišypsoti. 

-  Man  kaip  visada,  -  tariau  aš. 

Bare  buvo  vėsu  ir  tamsoka.  Atsidavė  palietu  džinu  ir  kon¬ 
jaku.  Tai  buvo  aitrus  kvapas,  primenąs  kadagio  ir  duonos  aro¬ 
matą.  Nuo  lubų  kabojo  iš  medžio  išdrožtas  burlaivio  modelis. 
Siena  už  bufeto  buvo  išmušta  vario  lakštais.  Blausi  žvakidės 
šviesa  metė  ant  jos  raudonus  atšvaitus,  ir  atrodė,  kad  tenai 
atsimuša  požeminė  ugnis.  Iš  mažųjų  kaltinių  bra*  degė  tik  du  - 
vienas  ties  Valentino  staleliu,  o  kitas  prie  mūsų.  Jie  buvo  su 
geltonais  pergamentiniais  gaubtais,  padarytais  iš  senų  žemė¬ 
lapių,  ir  atrodė  kaip  siauri,  apšviesti  pasaulio  sklypeliai. 

Aš  buvau  kiek  sumišęs  ir  gerai  nežinojau,  kaip  pradėti  kal¬ 
bą.  Juk  iš  viso  nepažinau  tos  merginos  ir  juo  ilgiau  į  ją  žiūrėjau, 
juo  svetimesnė  ji  man  rodėsi.  Jau  seniai  šitaip  besėdėjau  su 
moterim;  buvau  atpratęs  nuo  tokių  dalykų.  Labiau  buvau  įpra¬ 
tęs  bendrauti  su  vyrais.  Pirma,  kavinėje,  man  buvo  per  daug 
triukšmo,  o  dabar,  čia,  man  ūmai  pasidarė  per  daug  tylu.  Toje 
tylioje  salėje  kiekvienas  žodis  atrodė  toks  svarus,  kad  sunku 
buvo  laisvai  kalbėti.  Man  beveik  norėjosi  grįžti  į  kavinę. 

Fredas  atnešė  stiklus.  Mes  išgėrėme.  Romas  buvo  stiprus  ir 
šviežias.  Jo  skonis  priminė  saulę.  Jis  teikė  šiokią  tokią  para¬ 
mą.  Aš  išgėriau  stiklą  ir  tučtuojau  vėl  padaviau  jį  Fredui. 

-  Patinka  jums  čia.7  -  paklausiau. 

*  Bra  -  šviestuvas,  pritvirtinamas  prie  sienos. 

Mergina  linktelėjo. 

-  Geriau  kaip  anoje  cukrainėje? 

-  Aš  nepakenčiu  cukrainių,  -  atsakė  ji. 

-  Tai  kodėl  gi  mes  kaip  tik  ten  susitikome?  -  paklausiau 
nustebęs. 

-  Nežinau.  -  Ji  nusiėmė  kepuraitę.  -  Man  niekas  daugiau 
neatėjo  į  galvą. 

-  Juo  geriau,  kad  jums  čia  patinka.  Mes  dažnai  čia  lanko¬ 
mės.  Vakarais  ši  lindynė  mums  bemaž  atstoja  tikrus  namus. 

Ji  nusijuokė. 

-  Argi  tai  iš  tikrųjų  ne  liūdna? 

-  Ne,  -  atsakiau  aš,  -  tai  atitinka  laiko  dvasią. 

Fredas  atnešė  man  antrą  stiklą.  Kartu  jis  padėjo  ant  stalo 
žalią  Havanos  cigarą. 

-  Nuo  pono  Hauzerio. 

Valentinas  pamojo  iš  savo  kampo  ir  pakėlė  stiklą. 

-  Septynioliktųjų  metų  liepos  trisdešimt  pirmoji,  Robi,  - 
tarė  jis  prislėgtu  balsu. 

Aš  linktelėjau  jam  ir  taip  pat  pakėliau  savo  stiklą. 

Jis  visada  turėdavo  ką  nors  užgerti;  man  yra  tekę  vakarais 
matyti,  kaip  jis  kokioje  kaimo  smuklėje  užgerdavo  mėnulį  ar 
alyvų  krūmą.  Paskiau  prisimindavo  kokią  nors  dieną,  pra¬ 
leistą  apkasuose,  kai  ypač  sunku  buvo,  ir  būdavo  dėkingas  už 
tai,  kad  jis  vis  dar  čia  ir  gali  šitaip  sėdėti. 

-  Tai  mano  bičiulis,  -  tariau  aš  merginai.  -  Karo  metų 
draugas.  Iš  visų  mano  pažįstamų  jis  yra  vienintelis  žmogus,  iš 
didelės  nelaimės  susikūręs  mažytę  laimę.  Jis  nebežino,  ką  da¬ 
ryti  su  savo  gyvenimu,  todėl  tik  džiaugiasi,  kad  tebėra  gyvas. 

Ji  pažvelgė  į  mane  susimąsčiusi.  Prastrižas  šviesos  ruožas 
krito  jai  ant  kaktos  ir  burnos. 

-  Tai  aš  gerai  suprantu,  -  tarė  ji. 

Aš  pakėliau  akis. 

-  Bet  jūs  negalit  to  suprasti.  Jūs  per  jauna. 

Ji  nusišypsojo.  Tai  buvo  vos  pastebima  šypsena,  šmėstelė- 

jusi  tiktai  akyse.  Veidas  bemaž  nepasikeitė,  tik  nušvito,  iš  vi¬ 
daus  nušvito. 

-  Per  jauna,  -  tarė  ji,  -  tai  tik  žodis.  Man  rodos,  niekad 
negalima  būti  per  jaunai.  Tik  per  senai. 

Valandėlę  patylėjau. 

-  Prieš  tai  labai  daug  galima  pasakyti,  -  pagaliau  atsakiau  ir 
daviau  Fredui  ženklą,  kad  jis  dar  atneštų  man  ko  nors  išgerti. 

Mergina  elgėsi  ramiai  ir  laisvai,  o  aš  tuo  tarpu  jaučiaus 
kaip  koks  stuobrys.  Tai  norėjau  pasikalbėti  lengvai,  pajuo¬ 
kauti,  žodžiu,  pradėti  tą  tikrą  kalbą,  kuri  paprastai  ateina  į 
galvą  tik  tada,  kai  palieki  vienas.  Lencas  mokėjo  taip  kalbėti, 
o  man  visada  išeidavo  nevykusiai  ir  nerangiai.  Gotfrydas  ne 
be  pagrindo  tvirtino,  jog  aš,  kaip  pašnekovas,  esu  maždaug 
pašto  valdininko  lygio. 

Laimė,  Fredas  žinojo,  ką  daryti.  Jis  atnešė  man  pripylęs  ne 
mažytį  stikliuką,  bet  padorų  vyninį  stiklą.  Šitaip  jam  nerei¬ 
kėjo  tolydžio  lakstyti  ir  taip  nekrito  į  akis,  kiek  aš  geriu.  Man 
reikėjo  gerti,  kitaip  aš  negalėjau  nusikratyti  tuo  mediniu  sun¬ 
kumu. 

-  Gal  dar  vieną  stiklelį  martinio?  -  paklausiau  merginą. 

-  O  ką  jūs  čia  geriate? 

-  Romą. 

Ji  pažiūrėjo  į  mano  stiklą. 

-  Andai  jūs  irgi  jį  gėrėte. 

-  Taip,  -  tariau,  -  aš  dažniausiai  geriu  romą. 

Ji  pakraipė  galvą. 

-  Neįsivaizduoju,  kad  tai  galėtų  būti  skanu. 

-  Nė  pats  nežinau,  ar  skanu,  -  tariau  aš. 

Ji  pažvelgė  įmanė. 

-  Tai  kodėl  jūs  geriate? 

-  Ar  romas,  -  tariau  apsidžiaugęs,  kad  radau  šį  tą,  apie  ką 
galiu  kalbėti,  -  ar  romas  gardu  gerti,  nelabai  svarbu.  Juk  tai 
nėra  paprastas  gėralas,  -  tai  bičiulis.  Bičiulis,  kuris  tau  paleng¬ 
vina  širdį.  Jis  pakeičia  pasaulį.  Todėl  žmonės  ir  geria  jį...  -  Aš 

pastūmiau  stiklą  į  šoną.  -  Bet  ar  negalėčiau  paprašyti  jums 
dar  vieną  stiklelį  martinio? 

-  Geriau  stiklą  romo,  -  tarė  ji.  -  Ir  aš  norėčiau  pamėginti. 

-  Gerai,  -  atsakiau  aš.  -  Bet  ne  tokio.  Pradžiai  jis  per  stip¬ 
rus.  Atnešk  Bakardžio  kokteilį,  -  šūktelėjau  Fredui. 

Fredas  atnešė  stiklus  ir  taip  pat  pastūmė  dubenį  sūdytų 
migdolų  ir  padegintų  kavos  pupelių. 

-  Palik  čia  ir  visą  butelį,  -  tariau  aš. 

Pamažu  viskas  darėsi  lengva  ir  aišku.  Netikrumas  nyko, 
žodžiai  plaukė  savaime,  ir  aš  jau  nebe  taip  žiūrėjau,  ką  sakau. 
Gėriau  toliau  ir  jutau,  kaip  užplūdo  ir  ėmė  nešti  mane  švelni 
banga,  kaip  ta  tuščia  prievakario  valanda  prisipildė  vaizdų,  o 
virš  abejingų,  pilkų  būties  platybių  it  šmėklos  vėl  iškilo  be 
garso  slenkančios  svajų  virtinės.  Baro  sienos  prasiskyrė,  ir  stai¬ 
ga  čia  pasidarė  nebe  baras  -  tai  kampelis  pasaulio,  rami  ker¬ 
telė,  pustamsis  blindažas,  apie  kurį  siautė  amžinas  chaoso  mū¬ 
šis  ir  kuriame  mes  glūdėjome  pasislėpę,  laiko  sutemų 
paslaptingai  suvesti  ir  atblokšti  čia.  Mergina  sėdėjo  susigūžu¬ 
si  savo  kėdėje,  svetima  ir  paslaptinga,  tartum  iš  kokio  kito 
gyvenimo  atnešta.  Aš  girdėjau  savo  balsą,  bet  man  rodėsi, 
kad  kalbu  nebe  aš,  o  kažkas  kitas,  kažkas  toks,  kurio  vietoje 
aš  norėčiau  būti.  Iš  žodžių  nyko  tiesa,  jie  pasislinko  iš  vietos, 
veržėsi  į  kitas,  ne  tokias  pilkas  sritis,  kuriose  praėjo  mažyčiai 
mano  gyvenimo  įvykiai;  aš  žinojau,  kad  sakau  neteisybę,  kad 
fantazuoju  ir  meluoju,  bet  man  buvo  vis  viena,  nes  tiesa  bu¬ 
vo  beviltiška  ir  blanki,  ir  tik  svajos  pojūtis  ir  jos  atšvaitas 
buvo  tikrasis  gyvenimas... 

Variniuose  baro  apmušaluose  žėravo  šviesa.  Kartkarčiais 
Valentinas  pakeldavo  stiklą  ir  sumurmėdavo  sau  kokią  nors 
datą.  Už  langų  dusliai  pliukšėjo  gatvė,  lyg  plėšrūs  paukščiai 
rykavo  automobiliai.  Jie  surikdavo  į  barą,  kai  kas  atidaryda¬ 
vo  duris.  Jie  rėkavo  kaip  barninga,  pavydi  senė. 

Jau  buvo  sutemę,  kai  palydėjau  Patriciją  Holman  namo.  Iš 
lėto  grįžau  atgal.  Staiga  pasijutau  vienišas  ir  tuščias.  Purškė 

smulkus  lietus.  Sustojau  prie  kažkokios  vitrinos.  Dabar  pa¬ 
stebėjau,  kad  buvau  per  daug  išgėręs.  Ne  tiek,  kad  sverdė' 
čiau,  bet  vis  dėlto  tai  aiškiai  pajutau. 

Mane  išsyk  išpylė  prakaitas.  Atsisagsčiau  paltą  ir  nusi' 
smaukiau  ant  pakaušio  skrybėlę.  Prakeikimas,  vėl  pasida¬ 
riau  bėdos  per  tą  gėrimą!  Ko  tik  neprišnekėjau  jai!  Nė  ne¬ 
drįsau  viso  to  tiksliai  prisiminti.  Blogiausia,  kad  netgi 
nebežinojau,  ką  kalbėjau.  Dabar,  kai  buvau  vienas,  čia,  šal¬ 
toje,  dundančioje  nuo  autobusų  gatvėje,  viskas  atrodė  vi¬ 
siškai  kitaip  negu  baro  prieblandoje.  Aš  keikiau  pats  save. 
Tai  turbūt  gerą  įspūdį  padariau  merginai!  Ji  tikriausiai  tat 
pastebėjo.  Juk  ji  pati  bemaž  nieko  negėrė.  O  atsisveikinda¬ 
ma  taip  keistai  pažvelgė  į  mane... 

-  Viešpatie!  -  Apsigręžiau  ir  susidūriau  su  kažkokiu  mažu¬ 
čiu  dručkiu. 

-  Na,  -  tariau  aš  įdūkęs. 

-  Prasikrapštykite  akis,  jūs,  kerėpla  neregėtas!  -  sulojo  druč¬ 
kis. 

Aš  įbedžiau  į  jį  akis. 

-  Turbūt  žmogaus  gyvo  nesat  matę,  a?  -  ambrijo  jis  toliau. 

Man  kaip  tik  to  ir  reikėjo. 

-  Žmonių  tai  teko  matyti,  -  atsakiau  aš,  -  bet  vaikščiojan¬ 
čios  alaus  statinės  nepasitaikė. 

Dručkis  ilgai  negalvojo.  Jis  stovėjo  ir  pūtėsi. 

-  Žinot,  ką?  -  suprunkštė  jis.  -  Keliaukit  į  zoologijos  sodą! 
Užsisvajojusioms  kengūroms  nėra  kas  veikti  gatvėje. 

Aš  pamačiau,  kad  prieš  mane  stovi  aukštos  klasės  keiks- 
nys.  Kad  ir  kaip  prastai  buvau  nusiteikęs,  vis  tiek  negalėjau 
leisti,  kad  jis  man  nuplėštų  šlovę. 

-  Nešdinkis  sau  sveikas,  kvaištelėjęs  išdėli,  -  tariau  aš  ir, 
pakėlęs  ranką,  palaiminau  jį. 

Jis  nekreipė  dėmesio  į  mano  raginimą. 

-  Paprašyk,  kad  tau  į  smegenis  betono  ipiltų,  susiraukusi 
šunbeždžione!  -  lojo  jis. 


Aš  pavadinau  jį  išsigimusiu  pilnapadžiu.  Jis  išdėjo  mane 
nusišėrusia  papūga,  o  aš  jį  bedarbiu  lavonų  mazgotoju.  Tada 
jis,  jau  su  pagarba,  pakrikštijo  mane  vėžio  suėsta  karvės  gal¬ 
va,  o  aš,  jau  norėdamas  baigti,  išpravardžiavau  jį  klajojančio¬ 
mis  bifšteksų  kapinėmis. 

Jo  veidas  ūmai  nušvito. 

-  Bifšteksų  kapinės!  Puiku!  -  tarė  jis.  -  To  dar  nežinojau. 
Įtrauksiu  į  savo  repertuarą!  Viso!..  -  Jis  pakėlė  skrybėlę,  ir 
mudu  išsiskyrėme,  kupini  pagarbos  kits  kitam. 

Pasidėjęs  aš  atsigavau.  Bet  vis  dar  buvau  susierzinęs.  Juo 
blaivesnis  dariausi,  juo  tas  susierzinimas  didėjo.  Man  rodėsi, 
kad  esu  kažkoks  išgręžtas  šlapias  rankšluostis.  Tačiau  pamažu 
ėmiau  pykti  ne  tik  pats  ant  savęs,  ėmiau  pykti  ant  visko  ir 
ant  tos  merginos.  Juk  tai  už  jos  galvos  pasigėriau!  Aš  pasista¬ 
čiau  apykaklę.  Tiek  to,  tegul  ji  sau  galvoja  apie  mane  ką  tik 
nori,  man  dabar  vis  tiek,  -  bent  tuoj  pamatė,  su  kuojai  teko 
susitikti.  O  dėl  manęs  -  tegul  viskas  eina  velniop,  -  kas  atsi¬ 
tiko,  tas  atsitiko.  Nieko  dabar  jau  nebepadarysi.  Gal  taip  net 
geriau... 

Aš  sugrįžau  į  barą  ir  dabar  jau  pasigėriau  atsakomai. 

ga  polipai.  Ne,  senės  Stos  uoslė  kaip  kurto,  -  patikėkite,  kad 
sakau,  -  tai  romas,  senas  romas... 

-  Na,  gerai  jau  gerai,  Matilda... 

Oras  atšilo,  pasidarė  drėgna,  ir  kelias  dienas  lijo  lietus.  Pas¬ 
kui  prasiblaivė,  ėmė  kepinti  saulė  ir,  penktadienio  rytą  atėjęs 
į  dirbtuvę,  pamačiau  kieme  Matildą  Stos.  Ji  stovėjo  pasibru¬ 
kusi  šluotą  po  pažastimi,  o  jos  veidas  priminė  susigraudinusį 
hipopotamą. 

-  Na,  pažiūrėkite  tiktai,  pone  Lokampai,  koks  puikumėlis! 
Juk  tai  kiekvieną  kartą  naujas  stebuklas. 

Aš  sustojau  nustebęs.  Senoji  slyva  šalia  benzino  siurblio 
per  naktį  pražydo. 

Visą  mielą  žiemą  ji  išstovėjo  kreiva  ir  nuoga,  mes  džiauda¬ 
vome  ant  jos  senas  padangas  ir  tuščius  bakelius  nuo  alyvos. 
Ant  jos  patogu  buvo  sukarti  viską,  nuo  pašluosčių  ligi  moto¬ 
rų  kapotų;  prieš  kelias  dienas  ant  jos  džiūvo  išmazgotos  mū¬ 
sų  mėlynos  lininės  kelnės.  Dar  vakar  negalėjai  nieko  pastebė¬ 
ti,  ir  štai  staiga,  per  naktį,  slyva  stebuklingai  pasikeitė  -  pavirto 
mirgančiu  rausvai  baltu  debesiu,  skaisčių  žiedų  debesiu,  tar¬ 
tum  į  mūsų  purviną  kiemą  būtų  užklydęs  pulkas  peteliškių... 

-  O  koks  kvapas!  -  svajingai  tarė  Matilda  ir  užvertė  akis.  - 
Nuostabus,  visai  kaip  jūsų  romo... 

Aš  nieko  neužuodžiau.  Bet  tuoj  supratau,  kur  ji  suka. 

-  Ne,  tas  kvapas  labiau  primena  konjaką,  skirtą  klien¬ 
tams,  -  patvirtinau  aš. 

Ji  energingai  pasipriešino. 

-  Pone  Lokampai,  jūs,  matyt,  nušalęs.  O  gal  jūsų  nosis 
priaugus  polipų?  Šiais  laikais  bemaž  kiekvienam  žmogui  au- 


Aš  pripyliau  jai  stiklą  romo  ir  nuėjau  prie  benzino  siurblio. 
Jupas  jau  sėdėjo  ten.  Priešais  jį  stovėjo  surūdijusi  dėžutė  nuo 
konservų,  primerkta  nupjautų  žydinčių  šakučių. 

-  Kas  čia  dabar?  -  paklausiau  nustebęs. 

-  Čia  damoms,  -  pareiškė  Jupas.  -  Kai  jos  ima  benziną, 
gauna  šakutę  dovanai.  Po  to  jau  devyniasdešimt  litrų  dau¬ 
giau  pardaviau.  Tas  medis  tikras  auksas,  pone  Lokampai.  Jei 
mes  jo  neturėtume,  tai  reikėtų  pasidaryti. 

-  Tu  apsukrus  berniukas. 

Jis  išsišiepė.  Saulė  peršvietė  jo  ausis,  tad  jos  atrodė  kaip 
bažnyčios  vitražai,  rubinų  spalvos. 

-  Mane  jau  dukart  fotografavo,  -  pranešė  jis.  -  Medžio 
fone. 

-  Žiūrėk,  tu  dar  išeisi  įkino  žvaigždes,  -  tariau  aš  ir  nuėjau 
prie  duobės,  kur  kaip  tik  iš  po  fordo  lindo  Lencas. 

-  Robi,  -  tarė  jis,  -  man  atėjo  į  galvą  vienas  dalykas.  Mums 
reikėtų  vis  dėlto  pasirūpinti  mergina,  kur  buvo  su  Bindingu. 

Aš  įbedžiau  į  jį  akis. 

-  Ką  tu  turi  galvoje? 

-  Lygiai  tą,  ką  sakau.  Bet  ko  gi  tu  dabar  taip  išpūtei  akis? 

-  Aš  neišpūčiau... 

-  Tu  stačiai  išsproginai.  O  kuo  gi  vardu  buvo  ta  mergina? 
Pat...  bet  toliau? 

-  Nežinau,  -  atsakiau  aš. 

Jis  išsitiesė. 

-  Nežinai?  Juk  tu  užsirašei  jos  adresą!  Pats  mačiau. 

-  Pamečiau  tą  lapelį. 

-  Pametei!  -  Abiem  rankomis  jis  nusitvėrė  sau  už  geltono 
kuodo.  -  Ir  tam  aš  tada  visą  valandą  tupinėjau  sode  apie  Bin- 
dingą!  Pametei!  Na,  gal  Otas  atsimena. 

-  Ir  Otas  nebeatsimena. 

Jis  pasižiūrėjo  įmanė. 

-  Nelaimingas  diletante!  Juo  blogiau!  Argi  tu  nežinai,  kad 
tai  buvo  nuostabi  mergina?  Viešpatie  tu  mano!  -  Jis  pakėlė 
akis  į  dangų.  -  Kai  galų  gale  pasitaiko  mūsų  kelyje  šis  tas 
vertinga,  tai  tas  nosį  nukabinęs  stuobrys  pameta  adresą! 

-  Man  visai  neatrodė,  kad  ji  būtų  kokia  ypatinga. 

-  Todėl,  kad  tu  esi  asilas,  -  atšovė  Lencas,  -  pusgalvis, 
kuris  nieko  geresnio  neranda,  be  kekšių  iš  „Internacionalio" 
kavinės!  Et  tu,  pianiste!  Dar  kartą  pasakysiu  tau:  tai  buvo 
laiminga  proga,  nepaprastai  laiminga  proga  -  toji  mergina! 
Tu,  aišku,  nieko  neišmanai  apie  tokius  daiktus!  Ar  bent  pa¬ 
žiūrėjai  jai  į  akis?  Kur  tau,  -  tu  juk  žiūrėjai  į  savo  stiklą... 

-  Užsičiaupk,  -  pertraukiau  jį,  nes,  paminėjęs  stiklą,  jis 
palietė  atvirą  žaizdą. 

-  O  rankos!  -  kalbėjo  jis,  nekreipdamas  dėmesio  įmanė.  - 
Rankos  plonos,  ilgos  kaip  mulatės.  Patikėk,  Gotfrydas  jau  šiek 
tiek  nutuokia  apie  tokius  daiktus!  Šventas  Moze!  Galų  gale 
pasitaiko  mergina,  tikra  mergina,  graži,  natūrali  ir,  svarbiau¬ 
sia,  mokanti  sudaryti  atmosferą,  -  jis  stabtelėjo,  -  o  ar  tu  iš 
viso  žinai,  kas  yra  atmosfera? 

-  Oras,  pumpuojamas  į  padangas,  -  burbtelėjau  aš. 

-  Žinoma,  -  tarė  jis  užjaučiamai  ir  paniekinamai.  -  Žino¬ 
ma,  oras!  Atmosfera  -  tai  aureolė,  spinduliavimas,  šiluma, 
paslaptis,  tai,  kas  suteikia  grožiui  sielą  ir  gyvenimą.  Bet  ką  aš 
čia  kalbu!  Tavo  atmosfera  -  tai  romo  tvaikas... 

-  Tuoj  nutilk  arba  užvažiuosiu  tau  kuo  nors  per  kiaušą!  - 
suurzgiau  aš. 

Bet  Gotfrydas  toliau  varė,  ir  aš  nieko  jam  nepadariau.  Juk 
jis  ničnieko  nežinojo,  kas  atsitiko,  ir  nenuvokė,  kad  kiekvie¬ 
nas  jo  žodis  skaudžiai  čaižo  mane.  Ypač  kai  jis  kalbėjo  apie 
gėrimą.  Aš  jau  buvau  apsikentęs  ir  visai  neblogai  pasiguodęs, 
o  dabar  jis  vėl  aitrino  visas  mano  žaizdas.  Jis  gyrė  ir  gyrė  mer¬ 
giną,  ir  netrukus  man  pasirodė,  kad  aš  iš  tiesų  nesusigrąžina¬ 
mai  netekau  kažko  nepaprasto. 


Susierzinęs  nuėjau  šeštą  valandą  į  „Internacionalio"  kavi¬ 
nę.  Ten  buvo  sena  mano  priebėga;  juk  ir  Lericas  tai  patvirti¬ 
no.  Įėjęs  į  vidų  nustebau:  čia  buvo  didžiausiais  sujudimas. 
Ant  bufeto  stovėjo  tortai  ir  bobos,  pilnapadis  Aloyzas  tarškė¬ 
damas  lėkė  į  galinį  kambarį,  nešinas  padėklu,  prikrautu  ka¬ 
vos  indų.  Aš  sustojau  vietoje.  Kava  netgi  ištisais  kavinukais? 
Juk  čia  turbūt  guli  suvirtusi  pastalėn  visa  draugija  girtų  kaip 
pėdai  žmonių. 

Tačiau  šeimininkas  man  viską  išaiškino.  Pasirodo,  šiandien 
galiniame  kambaryje  Rozos  draugės  Lili  iškilmingos  išleistu¬ 
vės.  Pliaukštelėjau  sau  per  kaktą.  Aišku,  juk  ir  aš  buvau  kvies¬ 
tas!  Vienintelis  vyras,  kaip  Roza  reikšmingai  man  sakė,  nes 
pederastas  Kiki,  kuris  irgi  dalyvavo  iškilmėse,  nelaikomas  vy¬ 
ru.  Aš  dar  suspėjau  nubėgti  ir  nupirkti  puokštę  gėlių,  anana¬ 
są,  vaikišką  barškutį  ir  plytelę  šokolado. 

Roza  sutiko  mane  šypsodama  kaip  didelė  ponia.  Ji  vilkėjo 
juoda  suknia  su  didele  iškirpte  ir  sėdėjo  prie  stalo  garbin¬ 
giausioje  vietoje.  Jos  auksiniai  dantys  žėrėjo.  Aš  pasiteira¬ 
vau,  kaip  laikosi  jos  mažytė,  ir  įteikiau  jai  celiulioidinį  barš¬ 
kutį  ir  šokoladą.  Roza  spindėte  spindėjo. 

Su  ananasu  ir  gėlėmis  pasisuku  į  Lili. 

-  Nuoširdžiausiai  linkiu  laimės! 

-  Jis  buvo  ir  liko  tikras  kavalierius!  -  tarė  Roza.  -  Dabar 
eik  šen,  Robi,  sėskis  tarp  mudviejų. 

Lili  buvo  geriausia  Rozos  draugė.  Ji  padarė  puikią  karjerą. 
Pasiekė  tai,  apie  ką  tik  gali  svajoti  kiekviena  mažutė  kekšė,  - 
ji  buvo  viešbučio  dama.  Viešbučio  dama  neina  į  gatvę,  -  ji 
gyvena  viešbutyje  ir  ten  užmezga  pažintis.  Retai  kuriai  pros¬ 
titutei  pavyksta  taip  iškilti:  joms  neužtenka  nei  drabužių,  nei 
pinigų,  kad  galėtų  kurį  laiką  gyventi  laukdamos  klientų.  Tie¬ 
sa,  Lili  gyvendavo  tik  provincijos  viešbučiuose,  bet  vis  dėlto 
ji  per  keletą  metų  susidėjo  netoli  keturių  tūkstančių  markių. 
Dabar  ji  rengėsi  ištekėti.  Jos  busimasis  vyras  turėjo  nedidelę 
elektros  ir  santechnikos  reikmenų  parduotuvę.  Jis  viską  ži- 

nojo  apie  ją,  ir  jam  tai  buvo  vis  viena.  Ateitimi  jis  galėjo  ne¬ 
sirūpinti:  kai  tokia  mergina  ištekėdavo,  ja  galima  būdavo  pa¬ 
sitikėti.  Jinai  jau  žinojo,  kas  po  kam,  ir  visa  tai  jai  buvo  atsi- 
pykę.  Tokios  būdavo  ištikimos. 

T  iii  vestuvės  buvo  paskirtos  pirmadienį.  Šiandien  Roza  su¬ 
rengė  jai  išleistuvių  kavutę.  Visi  susirinko  norėdami  dar  kar¬ 
tą  pabūti  su  Lili.  Po  vestuvių  ji  nebegalės  čia  ateiti. 

Roza  pripylė  man  puoduką  kavos.  Aloyzas  atrisnojo  su  di¬ 
džiule  boba,  prismaigstyta  razinų,  migdolų  ir  žalių  cukatų. 
Roza  įdėjo  man  į  lėkštę  didžiulį  to  pyrago  griežinį. 

Aš  žinojau,  ką  man  reikia  daryti.  Žinovo  mina  paragavau 
kąsniuką  ir  apsimečiau  baisiausiai  nustebęs. 

-  Šimts  perkūnų!  Čia  tai  jau  ne  pirktinis  pyragas... 

-  Pati  kepiau,  -  tarė  Roza,  švytėdama  laime.  Ji  buvo  nepa¬ 
prasta  virėja,  ir  jai  patikdavo,  kad  žmonės  tai  pripažįsta.  Ypač 
puikūs  būdavo  jos  guliašai  ir  bobos.  Ne  veltui  ji  buvo  čekė. 

Aš  apsidairiau,  štai  jos  sėdi  aplink  stalą,  tos  Viešpaties  vy¬ 
nuogyno  darbininkės,  neklystančios  žmonių  žinovės,  meilės 
kareiviai:  Vali,  gražuolė,  kuriai  andai  per  naktinį  pasivažinė¬ 
jimą  automobiliu  kažkas  pavogė  šiaurės  lapę;  Lina  su  medine 
koja,  kuri  vis  dar  susiranda  meilužių;  Frici,  bjaurybė,  įsimylė¬ 
jusi  pilnapadį  Aloyzą,  nors  jau  seniai  galėtų  turėti  savo  butą 
ir  bičiulį,  kuris  ją  išlaikytų:  raudonskruostė  Margo,  kuri  visa¬ 
dos  vaikščioja  apsirengusi  kambarine  ir  pasigauna  elegantiš¬ 
kų  klientų;  Marion,  jauniausia,  švytinti  ir  nieko  negalvojan¬ 
ti;  Kiki,  kuris  negali  būti  laikomas  vyru,  nes  nešioja  moteriškus 
drabužius  ir  dažosi;  Mimi,  vargšelė,  kuriai  vis  sunkiau  laksty¬ 
ti  sulaukus  keturiasdešimt  penkerių  metų  ir  išsiplėtus  kojų 
venoms;  keletas  bardamų,  kurių  aš  nepažinau,  ir  pagaliau  dar 
vienas  garbės  svečias:  mažutė,  pilka  ir  raukšlėta  kaip  žieminis 
obuolys  „motušė"  -  visų  nakties  klajūnių  patikėtinė,  paguo¬ 
da  ir  paspirtis,  -  „motušė",  kuri  pardavinėja  karštas  dešreles 
prie  Nikolaištrasės  kampo,  atstoja  kilnojamąjį  bufetą  bei  mai¬ 
nų  kontorą  naktį  ir,  be  savo  Frankfurto  dešrelių,  slapta  dar 


prekiauja  cigaretėmis  ir  prezervatyvais,  o  prireikus  paskolina 
ir  pinigų. 

Aš  žinojau,  kaip  dera  elgtis.  Nė  žodžio  šiandien  apie  reika¬ 
lus,  nė  menkiausios  nedelikačios  užuominos;  reikia  užmiršti 
nuostabią  Rozos  ištvermę,  dėl  kurios  ji  buvo  praminta  „Ge¬ 
ležine  Kumele",  užmiršti,  kaip  Frici  kalbėjosi  apie  meilę  su 
galvijų  pirkliu  Stefanu  Grigoleičiu,  užmiršti,  kaip  Kiki  auš¬ 
tant  šoko  apie  krepšį  sūrių  riestainiukų.  Kalbos  prie  šito  stalo 
galėjo  padaryti  garbę  kiekvienai  kūmučių  draugijai. 

-  Jau  viską  pasirengei,  Lili?  -  paklausiau  aš. 

Ji  linktelėjo. 

-  Kraitis  jau  seniai  sutaisytas. 

-  Puikus  kraitis,  -  tarė  Roza.  -  Nieko  netrūksta  -  nė  vieno 
megzto  užtiesaliuko. 

-  O  kam  reikalingi  tie  užtiesaliukai?  -  paklausiau  aš. 

-  Na,  ką  tu  dabar,  Robi!  -  Roza  pažvelgė  į  mane  taip  prie¬ 
kaištingai,  kad  aš  kaipmat  atsiminiau.  Iš  tikrų ų,  rankomis 
megzti  užtiesalai,  skirti  baldams  uždangstyti,  buvo  miesčio¬ 
niško  jaukumo  simbolis,  šventas  santuokos,  prarasto  rojaus 
simbolis.  Juk  nė  viena  iš  jų  nebuvo  prostitutė  pagal  savo  tem¬ 
peramentą;  jos  nuėjo  tuo  keliu  tik  tada,  kai  sugriuvo  jų  mies¬ 
čioniška  buitis.  Jų  slapta  svajonė  buvo  vedybų  lova,  o  ne  nuo¬ 
dėmė.  Tačiau  to  jos  niekad  niekam  neprisipažintų. 

Aš  atsisėdau  prie  rojalio.  Roza  jau  seniai  to  laukė.  Ji  mėgo 
muziką,  kaip  ir  visos  šitos  merginos.  Atsisveikinant  dar  kartą 
paskambinau  visus  mėgstamuosius  jos  ir  Lili  šlagerius.  Iš  pradžių 
„Mergelės  maldą".  Tiesa,  pavadinimas  ne  visai  tiko  šiai  aplin¬ 
kai,  bet  tai  irgi  buvo  tranki  bravūrinė  pjesė.  Paskiau  „Paukštelio 
vakarinę  giesmę",  „Alpių  žaras",  „Kai  miršta  meilė",  „Arlekino 
milijonus"  ir  pabaigoje  „Į  tėviškę  norėčiau  aš  sugrįžti".  Tą  ypač 
mėgo  Roza.  Juk  prostitutės  yra  rūsčiausios  ir  sentimentaliausios 
būtybės.  Visos  dainavo.  Pederastas  Kiki  pritarė. 

Lili  pakilo.  Jai  reikėjo  parsivesti  savo  jaunikį.  Roza  nuošir¬ 
džiai  išbučiavo  ją. 

-  Viso  labo,  Lili.  Nepasiduok  tiktai! 

Jinai  išėjo  apsikrovusi  dovanomis.  Šimts  kalakutų,  jos  vei¬ 
das  pasidarė  visai  kitoks  nei  pirma.  Išnyko  šiurkštūs  bruožai, 
kurie  Įsirėžia  kiekvienam,  kam  tenka  susidurti  su  žmogiška 
niekšybe;  jos  veidas  sušvelnėjo,  ir  ji  iš  tikrųjų  vėl  kažkuo  pri¬ 
minė  jauną  mergaitę. 

Mes  stovėjome  prie  durų  ir  mojavome  nueinančiai  T  .iii. 
Mimi  staiga  apsižliumbė.  Kadaise  ir  ji  pati  buvo  ištekėjusi. 
Jos  vyras  karo  metu  mirė  plaučių  uždegimu.  Jeigu  jis  būtų 
žuvęs  fronte,  ji  gautų  nedidelę  pensiją,  ir  jai  nereikėtų  eiti  į 
gatvę. 

Roza  patapnojo  jai  per  nugarą. 

-  Na,  Mimi,  nesigraudenk!  Eikš,  išgersim  dar  po  gurkšnelį 
kavos. 

Visa  draugija  sugrįžo  į  tamsų  „Internacionalį"  kaip  pulkas 
vištų  į  vištidę.  Tačiau  tinkama  nuotaika  nebesusidarė. 

-  Paskambink  mums  dar  ką  prieš  pabaigą,  Robi!  -  tarė 
Roza.  -  Ūpui  pakelti. 

-  Gerai,  -  atsakiau.  -  Uždrožkim  „Senųjų  draugų  maršą". 

Paskui  atsisveikinau  ir  aš.  Roza  dar  įbruko  man  ryšulėlį 

pyragų.  Padovanojau  jį  „motušės"  sūnui,  kuris  jau  statė  nak¬ 
čiai  jos  katilą  su  dešrelėmis. 

Galvojau,  ką  čia  dabar  daryti.  Į  barą  nieku  gyvu  nesinorė¬ 
jo  eiti,  į  kiną  taip  pat.  O  gal  nueiti  į  dirbtuvę?  Nesiryždamas 
pažvelgiau  į  laikrodį.  Aštuonios.  Kėsteris  dabar  bus  jau  sugrį¬ 
žęs.  Jeigu  jis  jau  ten,  tai  Lencas  negalės  valandų  valandas 
kalbėti  apie  tą  merginą.  Aš  nuėjau  į  dirbtuvę. 

Tenai  degė  šviesa.  Ir  ne  tik  pačioje  dirbtuvėje,  -  visas  kie¬ 
mas  taip  pat  buvo  šviesos  užlietas.  Kėsteris  buvo  vienas. 

-  Kas  čia  dabar  atsitiko,  Otai?  -  paklausiau.  -  Gal  tu  par¬ 
davei  kadilaką? 

Kėsteris  nusijuokė. 

-  Ne.  Čia  Gotfrydas  surengė  mažytę  iliuminaciją. 

Degė  abu  kadilako  prožektoriai.  Mašina  buvo  taip  pasta¬ 
tyta,  kad  šviesos  pėdai  pro  langą  tiesiai  krito  ant  slyvos,  nuli¬ 
pusios  baltais  žiedais.  Jos  baltumas  atrodė  stačiai  nuostabus. 
O  tamsa  iš  abiejų  pusių,  rodės,  šniokštė  kaip  juoda  jūra. 

-  Puiku!  -  tariau  aš.  -  O  kurgi  jisai? 

-  Nuėjo  atnešti  ko  nors  valgyti. 

-  Šauni  idėja,  -  tariau.  -  Jaučiuosi  kažkoks  vėjavaikiškas. 
Bet  gal  dėl  to,  kad  esu  alkanas. 

Kėsteris  linktelėjo. 

-  Pavalgyti  niekad  ne  pro  šalį.  Tai  pagrindinis  visų  senų 
karių  įstatymas.  Šiandien  popiet  man  irgi  kažkoks  vėjavai- 
kiškumas  užėjo  -  įregistravau  „Karlą"  lenktynėms. 

-  Ką?  -  paklausiau  aš.  -  Nejaugi  šeštai  dienai? 

Jis  linktelėjo. 

-  Po  šimts  pypkių,  Otai,  juk  ten  startuos  visokie  čempionai. 

Jis  vėl  linktelėjo. 

-  Sportinių  automobilių  klasėje  dalyvauja  Braumiuleris. 

Aš  pasiraitojau  rankoves. 

-  Tai  į  darbą,  Otai!  Išvalysim  mūsų  mylimajam  vidurius 
ligi  paskutinio  žamigalio. 

-  Stok!  -  sušuko  ką  tik  įėjęs  paskutinysis  romantikas.  - 
Pirma  reikia  paėsti!  -  Jis  iškrovė  ant  stalo  vakarienę  -  sūrį, 
duoną,  rūkytą  dešrą,  kietą  kaip  akmuo,  šprotus.  Užsigėrėme 
visa  tai  gerai  atšaldytu  alum.  Mes  valgėme  kaip  pulkas  išal¬ 
kusių  kūlėjų.  Po  to  stojome  prie  „Karlo".  Dvi  valandas  dar¬ 
bavomės  su  juo,  patikrinome  ir  ištepėme  kiekvienąguolį.  Pas¬ 
kiau  mudu  su  Lencu  dar  kartą  pavakarieniavome.  Gotfrydas 
įjungė  dabar  ir  fordo  šviesą.  Per  avariją  atsitiktinai  išliko  svei¬ 
kas  vienas  prožektorius.  Dabar  jis  prastrižai  spoksojo  į  dangų 
nuo  išlenkto  į  viršų  kėbulo. 

Lencas  atsigręžė  patenkintas. 

-  Tai  šitaip,  Robi,  o  dabar  nešk  šen  butelius.  Iškilmingai 
atšvęsime  „žydinčio  medžio  šventę". 

Aš  pastačiau  ant  stalo  konjaką,  džiną  ir  du  stiklus. 

-  O  sau?  -  paklausė  Gotfrydas. 

-  Aš  negeriu. 

-  Ką?  Kodėl  negeri? 

-  Todėl,  kad  nusibodo  tas  prakeiktas  girtuokliavimas. 

Lencas  valandėlę  žiūrėjo  įmanė. 

-  Mūsų  vaikelis  kvaištelėjo,  Otai,  -  tarė  jis  Kėsteriui. 

-  Duok  jam  ramybę,  jei  jis  nenori,  -  atsakė  Kėsteris. 

Lencas  prisipylė  stiklą. 

-  Jau  kuris  laikas,  kai  berniukas  šiek  tiek  nusprūdęs  nuo 
koto. 

-  Tai  dar  ne  visų  blogiausia,  -  pareiškiau  aš. 

Priešais  viršum  fabriko  stogo  iškilo  didelis  raudonas  mė¬ 
nulis.  Valandėlę  pasėdėjome  tylėdami. 

-  Sakyk,  Gotfrydai,  -  pradėjau  aš  pagaliau,  -  tu  juk  nusi¬ 
manai  apie  meilę,  tiesa? 

-  Nusimanau?  Aš  esu  tikras  maestro  meilės  klausimais,  - 

kukliai  atsakė  Lencas.  i 

-  Gerai.  Tai  aš  norėčiau  sužinoti,  ar  visada  įsimylėję  žmo¬ 
nės  elgiasi  kaip  mulkiai? 

-  Kaip  tai  kaip  mulkiai? 

-  Na,  tarsi  būtų  įkaušę.  Plepa,  niekus  mala  ir  stengiasi  ap¬ 
dumti  akis. 

Lencas  nusikvatojo. 

-  Vaikuti  mielas!  Juk  visa  tai  ir  yra  akių  dūmimas.  Įstabus 
akių  dūmimas,  mamytės  gamtos  sugalvotas.  Pažvelk  tiktai  į  sly¬ 
vą!  Jinai  ūgi  dumia  akis.  Apsimeta  gražesnė,  negu  bus  po  to.  Juk 
būtų  bjauru,  jeigu  meilė  turėtų  ką  bendra  su  tiesa.  Ačiū  Dievui, 
vis  dėlto  dar  ne  viską  gali  pasisavinti  prakeiktieji  moralistai. 

Aš  išsitiesiau. 

-  Tai  tu  manai,  kad  iš  viso  negali  būti  meilės  be  trupučio 
akių  dūmimo? 

-  Iš  viso  negali  būti,  mažyti. 

-  Tačiau  tuo  atveju  žmogus  gali  pasirodyti  pasiutiškai  juo¬ 
kingas. 


Lencas  parodė  dantis. 

-  Vieną  dalyką  įsidėmėk,  vaikuti:  niekad,  niekad  ir  niekad 
nepasirodys  juokingas  moteriai  tas,  kuris  ką  nors  daro  jos  dė¬ 
lei.  Net  ir  išdarinėdamas  kvailiausias  komedijas.  Daryk,  ką 
tik  nori,  -  vaikščiok  galva,  malk  paskutinius  niekus,  girkis 
kaip  povas,  dainuok  po  jos  langu,  tik  vieno  nedaryk:  nebūk 
dalykiškas!  Nebūk  protingas! 

Aš  pagyvėjau. 

-  O  kaip  tau  atrodo,  Otai? 

Kėsteris  nusijuokė. 

-  Turbūt  taip  ir  yra. 

Jis  atsistojo  ir  pakėlė  „Karlo"  motoro  kapotą.  Aš  atsinešiau 
butelį  romo  ir  stiklą  ir  pastačiau  ant  stalo.  Otas  paleido  maši¬ 
ną.  Motoras  alsavo  giliai  ir  santūriai.  Lencas  užsikorė  ant  pa¬ 
langės,  susikėlė  kojas  ir  žiūrėjo  į  kiemą.  Aš  atsisėdau  šalia  jo. 

-  Ar  tau  teko  kada  nors  pasigerti,  kai  su  tavim  buvo  moteris? 

-  Daug  kartų,  -  atsakė  jis  nepajudėjęs. 

-Ir? 

Jis  pašnairavo  įmanė. 

-  Nori  pasakyti,  jeigu  tada  pridarei  kokių  kvailysčių?  Nie¬ 
kad  neatsiprašinėk,  vaikuti.  Nekalbėk.  Nusiųsk  gėlių.  Be  laiš¬ 
ko.  Tik  gėlių.  Gėlės  pridengia  viską.  Net  kapus. 

Aš  pasižiūrėjau  į  jį.  Jis  nepajudėjo.  Jo  akyse  tviskėjo  atspin¬ 
džiai  baltos  šviesos,  einančios  iš  kiemo.  Motoras  vis  dar  burzgė, 
tyliai  dundėdamas,  tartum  po  mumis  būtų  drebėjusi  žemė. 

-  Tiesą  sakant,  dabar  galėčiau  ramiai  išgerti,  -  tariau  aš  ir 
atkimšau  butelį. 

Kėsteris  sustabdė  motorą.  Paskiau  atsigręžė  į  Lencą. 

-  Mėnulis  jau  pakankamai  šviesus,  kad  galėtum  rasti  stik¬ 
lą,  Gotfrydai.  Išjunk  iliuminaciją.  Ypač  fordą.  Tas  bjaurybė 
savo  prastrižu  prožektorium  man  primena  karą.  Menki  juo¬ 
kai  būdavo  skristi  naktį,  kai  tokie  padarai  imdavo  grabaliotis 
apie  lėktuvą. 

Lencas  linktelėjo. 

-  O  man  tai  primena...  pagaliau  vis  tiek  ką...  -Jis  atsistojo 
ir  išjungė  prožektorius. 

Mėnulis  iškilo  virš  fabrikų  stogų.  Jis  darėsi  vis  skaistesnis  ir 
kaip  didelis  geltonas  lampionas*  kabojo  dabar  slyvos  šakose. 
Šakos  tyliai  siūravo  nuo  silpno  vėjelio. 

-  Keista,  -  tarė  Lcncas  po  valandėlės,  -  kodėl  visokiems 
žmonėms  paminklai  statomi,  o  kodėl  nepastačius  paminklo 
mėnuliui  arba  žydinčiam  medžiui... 

Namo  parėjau  anksti.  Atsirakinęs  koridoriaus  duris,  išgir¬ 
dau  muziką.  Grojo  Ernos  Bėnig,  sekretorės,  patefonas.  Dai¬ 
navo  tylus,  tyras  moters  balsas.  Paskui  sutvisko  duslūs  smui¬ 
kai  ir  bandžos  pičikato.  Ir  vėl  balsas,  jaudinamas,  švelnus, 
tartum  būtų  sklidinas  laimės.  Aš  klausiau,  norėdamas  suprasti 
žodžius.  Tyli  moters  daina  keistai  graudino  čia,  tamsiame  ko¬ 
ridoriuje,  tarp  ponios  Bender  siuvamosios  mašinos  ir  Hasių 
šeimos  lagaminų. 

Pasižiūrėjau  į  šerno  galvos  iškamšą  viršum  virtuvės.  Girdė¬ 
jau,  kaip  tarška  indais  tarnaitė. 

„Kaip  gyvent  galėjau  be  tavęs  aš",  -  dainavo  balsas  čia  pat 
už  durų. 

Aš  gūžtelėjau  pečiais  ir  nuėjau  į  savo  kambarį. 

Šalimais  girdėjosi,  kaip  riejasi  susierzinę  mano  kaimynai. 
Po  kelių  minučių  kažkas  pasibeldė  į  duris  ir  įėjo  Hasė. 

-  Ar  netrukdau  jums?  -  paklausė  jis  pavargęs. 

-  Nė  kiek,  -  tariau  aš.  -  Gal  norit  išgerti? 

-  Geriau  negerkim.  Aš  tik  pasėdėsiu  truputį. 

Jis  beprasmiškai  spoksojo,  įbedęs  akis  į  sieną. 

-  Jums  bepigu,  -  tarė  jis,  -  jūs  vienas... 

-  Niekai,  -  atsakiau  aš.  -  Kai  visą  laiką  kiurksai  vienas, 
irgi  nieko  gero...  patikėkit  manim... 

Jis  sėdėjo  susitraukęs  fotelyje.  Prieblandoje,  kurią  metė  į 

1  Lampionas  -  spalvotas  stiklinis  arba  popierinis  žibintas. 


vidų  žibinto  atspindys  iš  gatvės,  jo  akys  atrodė  kaip  stiklinės. 
Siauri  pečiai  buvo  nukarę. 

-  Aš  visai  kitaip  įsivaizdavau  gyvenimą,  -  tarė  jis  po  va¬ 
landėlės. 

-  Visi  mes  kitaip  įsivaizdavome,  -  atsakiau  aš. 

Po  pusvalandžio  jis  išėjo  į  savo  kambarį  susitaikyti  su  žmo¬ 
na.  Aš  daviau  jam  keletą  laikraščių  ir  pusbutelį  kiuraso  like¬ 
rio,  kuris  kadai  kadės  riogsojo  mano  spintoje,  -  šleikščiai  sal¬ 
dus  bizalas,  bet  jam  ir  toks  geras.  Juk  vis  tiek  jis  nieko 
neišmanė  apie  tokius  daiktus. 

Jis  išėjo  tyliai,  gali  sakyti,  be  garso,  -  šešėlis  šešėlyje,  -  tarsi 
būtų  užgesęs.  Aš  uždariau  jam  iš  paskos  duris.  Iš  koridoriaus 
lyg  marga  šilko  skara  įplastėjo  skiautelė  muzikos  -  smuikai, 
duslios  bandžos  -  „kaip  gyvent  galėjau  be  tavęs  aš..." 

Aš  atsisėdau  prie  lango.  Kapinės  skendo  mėlynoje  mėne¬ 
sienoje.  Margi  šviesos  reklamų  kvadratai  karstėsi  medžių  vir¬ 
šūnėse,  ir  mirguliavo  iš  tamsos  išnirę  antkapiai.  Jie  buvo  ty¬ 
lūs  ir  nebaisūs.  Pro  pat  juos  lėkė  kiauksėdami  automobiliai, 
ir  prožektorių  spinduliai  šmėsčiojo  ištrupėjusiais  įrašais. 

Sėdėjau  gana  ilgai,  galvodamas  apie  visokius  daiktus.  Pri¬ 
siminiau  ir  tai,  kaip  mes  tada  sugrįžome  iš  karo  -  jauni,  be 
jokio  tikėjimo,  nelyginant  angliakasiai  iš  įgriuvusios  šachtos. 
Mes  buvome  pasiryžę  kariauti  prieš  melą,  egoizmą,  godumą, 
beširdiškumą,  prieš  visa  tai,  kas  privertė  mus  tiek  išgyventi; 
buvome  įniršę,  nepasitikėjome  niekuo,  išskyrus  draugą  šalia 
savęs  ir  tuos  dalykus,  kurie  niekad  nebuvo  mūsų  apvylę:  dan¬ 
gų,  tabaką,  medį,  duoną  ir  žemę.  Tačiau  kas  iš  viso  to  išėjo? 
Viskas  sugriuvo,  buvo  suklastota  ir  užmiršta.  O  tam,  kas  ne¬ 
įstengė  užmiršti,  liko  tik  bejėgiškumas,  neviltis,  abejingumas 
ir  degtinė.  Didžių  žmogiškų  ir  vyriškų  svajų  laikai  buvo  pra¬ 
ėję.  Triumfavo  vertelgos.  Korupcija.  Skurdas. 

„Jums  bepigu,  jūs  vienas",  -  pasakė  Hasė.  Taip,  viskas  la¬ 
bai  puiku  -  kas  yra  vienas,  to  niekas  negali  palikti.  Tačiau 
prorečiais,  vakarais,  sugriūva  tas  dirbtinis  pastatas,  gyveni- 

mas  pavirsta  sraunia  raudančia  melodija,  gūdaus  ilgesio,  geis¬ 
mų,  melancholijos  ir  vilties  sūkuriu,  ir  žmogus  trokšti  tik  vie¬ 
no  -  ištrūkti  iš  tos  beprasmiškos  klaikumos,  kad  nebegirdė- 
tum  tos  amžinai  ir  beprasmiškai  liurlinančios  rylos,  -  ištrūkti 
vis  tiek  kur.  Ak,  tas  pasigailėjimo  vertas  poreikis  justi  trupu¬ 
čiuką  šilumos,  -  ar  negalėtų  jos  duoti  dvi  rankos  ir  palinkęs  į 
tave  veidas?  O  gal  tai  irgi  savęs  apgaudinėjimas,  išsižadėji¬ 
mas  ir  bėgimas?  Argi  esti  dar  ko  be  vienatvės? 

Aš  uždariau  langą.  Ne,  nieko  daugiau  nesti.  Visam  kitam 
pernelyg  maža  dirvos  po  kojomis. 

Tačiau  kitą  rytą  pakilau  labai  anksti  ir,  prieš  eidamas  (dirb¬ 
tuvę,  pasižadinau  nedidelės  gėlių  parduotuvės  savininką.  Iš¬ 
sirinkau  didžiulę  puokštę  rožių  ir  paprašiau  ją  tuoj  nusiųsti. 
Jaučiausi  truputį  keistai,  iš  lėto  rašydamas  lapelyje  adresą: 
Patricija  Holman. 


y 


Kėsteris,  užsivilkęs  savo  seniausią  kostiumą,  išvažiavo  į  fi¬ 
nansų  valdybą.  Jis  rengėsi  pamėginti,  ar  nebūtų  galima  su¬ 
mažinti  mūsų  mokesčių.  Mudu  su  Lencu  likome  vieni  dirb¬ 
tuvėje. 

-  Pirmyn,  Gotfrydai,  -  tariau  aš,  -  kibkim  į  dručkį  kadilaką. 

Vakar  vakare  pasirodė  mūsų  skelbimas.  Vadinasi,  šiandien 
jau  galėjome  tikėtis  pirkėjų,  -  jeigu  apskritai  kas  nors  pasiro¬ 
dys.  Reikėjo  parengti  mašiną. 

Pirmiausia  nuplovėme  lakuotas  dalis.  Mašina  ėmė  tviskė¬ 
te  tviskėti  ir  jau  atrodė  šimtu  markių  brangesnė.  Paskiau  įpy- 
lėme  į  motorą  pačios  tirščiausios  alyvos,  kokios  tik  turėjome. 
Stūmokliai  jau  buvo  nebe  iš  gerųjų  ir  truputį  bildėjo.  Tiršta 
alyva  kompensavo  tai,  ir  motoras  dirbo  nuostabiai  tyliai.  Pa¬ 
varų  dėžei  bei  diferencialui  taip  pat  nepagailėjome  tiršto  te¬ 
palo,  kad  jie  veiktų  visiškai  ramiai. 

Paskiau  išvažiavome.  Netoli  buvo  gabalas  labai  prasto  ke¬ 
lio.  Mes  pravažiavome  jį  penkiasdešimt  kilometrų  greičiu. 
Kėbulas  tarškėjo.  Išleidome  ketvirtį  atmosferos  iš  padangų  ir 
pravažiavome  dar  kartą.  Jau  buvo  geriau.  Išleidome  dar  ket¬ 
virtį.  Dabar  jau  niekas  nebejudėjo. 

Sugrįžome,  patepėme  cypčiojantį  motoro  kapotą,  privėrė  - 
rae  truputį  gumos,  įpylėme  į  radiatorių  šilto  vandens,  kad 
motoras  išsyk  pradėtų  eiti,  ir  žibalo  pulverizatorium  dar  iš- 
purškėme  mašiną  iš  apačios,  kad  ir  ten  blizgėtų.  Po  to  Gotfry¬ 
das  Lencas  iškėlė  rankas  į  dangų: 

-  Tai  ateik,  palaimintasis  pirkėjau!  Ateik,  mielasis  pini¬ 
guočiau!  Mes  laukiame  tavęs  kaip  jaunikis  jaunosios! 

Tačiau  jaunoji  nesirodė.  Todėl  mes  užritome  virš  duobės 
kepėjo  geležinį  žirgą  ir  pradėjome  imti  priekinę  ašį.  Keletą 
valandų  dirbome  ramiai,  daug  nekalbėdami.  Paskui  išgirdau, 
kad  Jupas  prie  benzino  siurblio  ėmė  garsiai  švilpauti  dainelę: 
„Klausyk,  kas  čia  pas  mus  ateina..." 

Aš  išlipau  iš  duobės  ir  pasižiūrėjau  pro  langą.  Mažutis  kres¬ 
nas  žmogelis  slampinėjo  apie  kadilaką.  Jis  atrodė  kaip  solidus 
buržua. 

-  Pažvelk,  Gotfrydai,  -  sušnibždėjau  aš,  -  nejau  tai  jaunoji? 

-  Aišku,  -  tarė  Lencas,  vos  tik  pažvelgęs.  -  Tu  tik  pažiū¬ 
rėk,  koks  jo  veidas.  Jis  jau  nepasitiki,  nors  dar  niekas  nepasi¬ 
rodė.  Greit,  pirmyn!  Aš  pasilieku  rezerve.  Ateisiu,  jeigu  tau 
nepavyks.  Atsimink  mano  triukus! 

-  Gerai.  -  Aš  išėjau  į  kiemą.  , 

Žmogus  sutiko  mane  protingų  juodų  akių  žvilgsniu.  Aš  pri¬ 
sistačiau: 

-  Lokampas. 

-  Bliumentalis. 

Tai  buvo  pirmasis  Gotfrydo  triukas  -  prisistatyti.  Jisai  tvir¬ 
tino,  kad  tai  išsyk  sudaro  intymesnę  atmosferą.  Antrasis  jo 
triukas  buvo  pradėti  santūriai  ir  išklausyti  klientą,  o  paskui 
jau,  kur  prireiks,  įterpti  ir  savo  trigrašį. 

-Jūs  atėjote  dėl  kadilako,  pone  Bliumentali?  -  paklausiau  aš. 

Bliumentalis  linktelėjo. 

-  Tai  jis  ir  yra,  -  tariau  aš  ir  parodžiau  į  mašiną. 

-  Matau,  -  atsakė  Bliumentalis. 

Žvilgtelėjau  įjį:  „Dėmesio!  -  pagalvojau.  -  Velnių  priėdęs 
bjaurybė!" 

Mudu  nuėjome  per  kiemą.  Atidariau  mašinos  dureles  ir 
paleidau,  motorą.  Paskiau  patylėjau  ir  daviau  Bliumentaliui 
laiko  apžiūrėti.  Jis,  aišku,  ras  ką  pakritikuoti,  tada  aš  ir  pradė¬ 
siu  viską  dėstyti. 

Tačiau  Bliumentalis  nežiūrėjo.  Jis  ir  nekritikavo.  Jis  taip 
pat  tylėjo  ir  stovėjo  kaip  stuobrys.  Nieko  man  daugiau  nė 
neliko,  kaip  tik  eiti  į  ataką  ant  nuomonės. 

Pradėjau  iš  lėto  ir  smulkiai  piešti  kadilaką  kaip  motina  sa¬ 
vo  vaiką  ir  pamėginau  išsiaiškinti,  ar  tas  žmogus  ką  nors  iš¬ 
mano  apie  mašinas.  Jeigu  jis  specialistas,  man  reikėtų  dau¬ 
giau  šnekėti  apie  motorą  ir  kėbulą,  o  jei  jis  nieko  neišmano,  - 
tai  apie  patogumus  ir  visokius  blizgučius. 

Tačiau  jis  ničnieko  neišsidavė.  Leido  man  kalbėti,  kol  pa¬ 
sijutau  kaip  koks  oro  balionas. 

-  Kuriam  tikslui  jums  reikalinga  mašina?  Važinėti  po  miestą 
ar  kelionėms?  -  galiausiai  paklausiau  aš,  stengdamasis  kur 
nors  surasti  atspirties  tašką. 

-  Kam  kada  prireiks,  -  pareiškė  Bliumentalis. 

-  Aha!  O  jūs  pats  vairuojate  ar  važinėsite  su  vairuotoju? 

-  Kaip  kada  pasitaikys. 

„Kaip  kada  pasitaikys."  Ir  atsakinėja  tas  žmogus  kaip  kokia 
papūga.  Atrodo,  kad  jis  priklauso  tylūnų  ordinui. 

Norėdamas  kaip  nors  jį  pagyvinti,  mėginau  paskatinti  jį,  kad 
pats  ką  nors  išbandytų.  Paprastai  tada  pirkėjai  pasidaro  sukalba¬ 
mesni.  Aš  jau  bijojau,  kad  jis  gali  užmigti  man  bešnekant. 

-  Nors  mašina  ir  didoka,  bet  viršus  kilnojasi  itin  lengvai,  - 
tariau.  -  Mėginkite  pats  pakelti.  Viena  ranka  apsieisite. 

Tačiau  Bliumentalis  atsakė,  jog  nesą  reikalo.  Jis  ir  taip  ma¬ 
tąs.  Užtrenkiau  dureles  ir  patampiau  rankenas. 

-  Niekur  nė  klibt.  Tvirta  kaip  mokesčiai.  Pabandykite 
pats... 

Bliumentalis  nebandė.  Jam  tai  atrodė  savaime  supranta¬ 
ma.  Velniškai  kietas  riešutas. 

Parodžiau  jam  langus. 

-  Be  galo  lengvai  slankioja.  Galima  nuleisti  kiek  tik  patinka. 

Jis  nė  krust. 

-  Be  to,  nedūžtamas  stiklas,  -  kalbėjau  jau  truputį  nusi¬ 
minęs.  -  Nepaprastai  didelis  pranašumas!  Tenai,  dirbtuvė- 

je,  stovi  fordas...  -  Ir  aš  papasakojau,  kas  atsitiko  kepėjo  žmo¬ 
nai,  ir  net  truputį  pagražinau,  leisdamas  kartu  su  motina  žūti 
ir  vaikui. 

Tačiau  Bliumentalio  siela  buvo  kaip  nedegamoji  spinta. 

-  Dabar  visos  mašinos  su  nedūžtamu  stiklu,  -  pertraukė 
jis  mane.  -  Čia  nieko  ypatingo  nėra. 

-  Nedūžtamo  stiklo  nerasite  nė  vienoje  serijinės  gamybos 
mašinoje,  -  atsakiau  švelniai,  bet  griežtai.  -  Geriausiu  atveju 
kai  kurių  markių  mašinos  turi  tokius  priekinius  stiklus.  Ta¬ 
čiau  nieku  gyvu  ne  didžiuosius  šoninius. 

Paspaudžiau  signalą  ir  pradėjau  aprašinėti  mašinos  vidaus 
patogumus:  bagažinę,  sėdynes,  kišenę,  prietaisų  skydą;  ne¬ 
praleidau  nė  vienos  smulkmenos,  net  padaviau  Bliumenta- 
liui  žiebtuvėlį  ir  ta  proga  pasiūliau  jam  cigaretę,  tikėdamasis 
bent  šitaip  truputį  išjudinti  jį.  Bet  jis  atsisakė. 

-  Nerūkau,  ačiū,  -  tarė  jis  irpažvelgė  įmanė  tokia  nuobo¬ 
džia  mina,  kad  man  staiga  šovė  įgalvą baisus  įtarimas:  galbūt 
jis  visai  ne  pas  mus  ėjo,  galbūt  paklydo  ir  rengėsi  pirkti  maši¬ 
nėlę  kilputėms  apsiūti  arba  radijo  aparatą  ir  tik  truputį  ne¬ 
ryžtingai  stoviniavo  čia,  prieš  nueidamas  savo  keliais. 

-  Pamėginkim  dabar  pavažiuoti,  pone  Bliumentali,  -  ga¬ 
liausiai  pasiūliau  aš,  jau  gerokai  nusivaręs. 

-  Pavažiuoti?  -  paklausė  jis,  tarsi  būčiau  nei  šį,  nei  tą  jam 
pasiūlęs. 

-  Taip,  pavažiuoti.  Juk  jūs  turite  pamatyti,  kaip  važiuoja 
mašina.  Ji  tiesiog  plaukte  plaukia  gatve.  Nelyginant  bėgiais. 
Ir  motoras  traukia,  tarsi  tai  būtų  ne  kabrioletas,  bet  pūkelis... 

-  Ak,  tie  mėginimai...  -  jis  niekinamai  numojo  ranka.  - 
Tokie  mėginimai  nieko  neparodo.  Mašinos  ydas  tik  vėliau 
pastebi. 

„Žinoma,  šėtone  tu  raguotas,  -  pagalvojau  aš  supykęs.  - 
Negi  tu  nori,  kad  aš  tau  nosįįjas  badyčiau?" 

-  Na,  jei  nenorit,  tai  nereikia,  -  tariau  ir  nebetekau  jokios 
vilties.  Tas  žmogus  nė  nesirengė  pirkti,  aiškus  daiktas. 


Tačiau  tada  jis  staiga  atsigręžė  įmanė,  pažvelgė  man  tiesiai 
į  akis  ir  paklausė  tyliai,  griežtai  ir  labai  greitai: 

-  Kiek  kainuoja  mašina? 

-  Septyni  tūkstančiai  markių,  -  nė  nemirktelėjęs  išpyškinau 
kaip  iš  pistoleto.  Aš  žinojau,  kad  tas  žmogus  neturi  pastebėti, 
jog  bent  akimirką  galvoju.  Kiekviena  uždelsta  sekundė  galėtų 
kainuoti  tūkstantį  markių,  kurį  jis  nusiderėtų.  -  Septyni  tūks¬ 
tančiai  markių  neto,  -  pakartojau  tvirtai  ir  pagalvojau:  „Jeigu 
tu  dabar  pasiūlysi  penkis  tūkstančius,  tai  mašina  tavo". 

Tačiau  Bliumentalis  nepasiūlė  nieko.  Jis  tik  sušniokštė: 

-  Per  brangu! 

-  Žinoma!  -  tariau  aš  ir  jau  galutinai  atsisakiau  minties, 
kad  jis  gali  nupirkti  mašiną. 

-  Kaip  tai  „žinoma"?  -  paklausė  Bliumentalis,  staiga  paro¬ 
dęs,  kad  ir  jis  moka  kalbėti  kaip  žmogus. 

-  Pone  Bliumentali,  -  atsakiau  aš,  -  ar  jums  teko  šiais  laikais 
sutikti  ką  nors,  kas  būtų  kitaip  atsakęs,  paminėjus  kainą? 

Jis  atidžiai  pažvelgė  įmanė.  Paskiau  jo  veidu  šmėstelėjo  lyg 
ir  kas  panašaus  į  šypseną. 

-  Tas  tiesa.  Tačiau  mašina  tikrai  per  brangi. 

Netikėjau  savo  ausimis.  Štai  galų  gale  tikrasis  tonas!  Suinte¬ 
resuoto  žmogaus  tonas!  O  gal  čia  dar  kokia  velniška  gudrybė? 

Tuo  metu  pro  kiemo  vartus  įėjo  elegantiškas  dabita.  Jis 
išsitraukė  iš  kišenės  laikraštį,  dar  kartą  patikrino,  ar  tas  pats 
namų  numeris,  ir  pasuko  prie  manęs. 

-  Ar  čia  parduodamas  kadilakas? 

Aš  linktelėjau  ir,  negalėdamas  pratarti  žodžio,  žiūrėjau  į 
geltoną  dabitos  bambukinę  lazdą  ir  zomšines  pirštines. 

-  Ar  negalėčiau  pažiūrėti?  -  klausinėjo  jis  toliau  nė  ne- 
mirktelėjęs. 

-  Štai  šitas,  -  tariau  aš.  -  Bet  būkit  malonus  palūkėti  tru¬ 
pučiuką,  aš  dar  užimtas.  Gal  užeitumėt  į  vidų? 

Dabita  valandėlę  paklausė,  kaip  burzgia  motoras,  nutaisė 
iš  pradžių  kritišką,  o  paskiau  patenkintą  miną,  o  po  to  leido, 
kad  palydėčiau  jį  į  dirbtuvę. 


-  Idiote,  -  suurzgiau  aš  jam  ir  greitai  sugrįžau  pas  Bliu- 
mentalį. 

-  Jeigu  bent  kartą  pavažiuosite  su  ta  mašina,  tada  kitaip 
galvosite  apie  kainą,  -  tariau  aš.  -  Jūs  galite  mėginti  ją  kaip 
tik  norite.  Jeigu  jums  taip  būtų  patogiau,  aš  galėčiau  užsukti 
pas  jus  vakare,  ir  tada  mes  išbandytume  mašiną. 

Tačiau  trumpas  pagyvėjimas  jau  buvo  išgaravęs.  Bliumen- 
talis  vėl  pavirto  granitiniu  giedotojų  draugijos  prezidentu. 

-  Tiek  to,  -  tarė  jis.  -  Man  jau  reikia  eiti.  Jei  panorėsiu 
išmėginti  mašiną,  tai  paskambinsiu  jums. 

Pamačiau,  kad  tuo  tarpu  nieko  daugiau  negalima  padary¬ 
ti.  To  žmogaus  neperkalbėsi. 

-  Gerai,  -  pasakiau  aš.  -  Tačiau  gal  jūs  duotumėt  man 
savo  telefono  numerį,  kad  galėčiau  jums  pranešti,  jei  dar  kas 
imtų  domėtis  mašina? 

Bliumentalis  keistai  pažvelgė  įmanė. 

-  Tas,  kuris  domisi,  dar  ne  pirkėjas. 

Jis  išsitraukė  cigarinę  ir  atkišo  man.  Staiga  pasirodė,  kad 
jis  ir  rūko.  Net  „Korona  Korona"  markės  cigarus,  -  vadinasi, 
pinigų  turi  kaip  šieno.  Bet  man  jau  viskas  buvo  vis  tiek.  Paė¬ 
miau  cigarą.  Jis  padavė  man  draugiškai  ranką  ir  išėjo.  Žiūrė¬ 
jau  jam  iš  paskos  ir  keikiau  jį  tyliai,  bet  atsakomai.  Paskiau 
sugrįžau  į  dirbtuvę. 

-  Na?  -  sutiko  mane  dabita  -  Gotfrydas  Lencas.  -  Kaip 
man  pasisekė?  Pamačiau,  kaip  tu  plūkiesi,  ir  nutariau  truputį 
padėti.  Laimė,  kad  Otas  čia  persirengė,  prieš  eidamas  įfinan- 
sų  valdybą!  Pamačiau  ten  kabant  jo  gerąjį  kostiumą,  kaip¬ 
mat  užsivilkau,  iššokau  pro  langą  ir  įėjau  pro  vartus  kaip  rim¬ 
tas  pirkėjas!  Gerai  padaryta,  a? 

-  Idiotiškai  padaryta,  -  atsakiau  aš.  -  Tas  vyras  gudresnis 
už  mus  abu,  į  krūvą  sudėtus!  Pažiūrėk  į  cigarą!  Pusantros  mar¬ 
kės  vienas.  Tu  nubaidei  milijardierių. 

Gotfrydas  paėmė  cigarą  man  iš  rankos,  pauostė  ir  užsirūkė. 

-  Nubaidžiau  apgaviką.  Milijardieriai  nerūko  tokių  ciga¬ 
rų.  Jie  rūko  tuos,  kur  po  skatiką  vienas. 

-  Nesąmonė,  -  atsakiau  aš,  -  apgavikas  nepasivadins  Bliu- 
mentaliu.  Jis  pasivadins  grafu  Bliumentaliu  ar  panašiai. 

-  Jis  sugrįš,  -  tarė  Lencas,  kaip  paprastai  nepamesdamas 
vilties,  ir  papūtė  man  į  veidą  cigaro  dūmus. 

-  Tas  jau  nebegrįš,  -  tariau  aš  įsitikinęs.  -  Bet  iš  kur  tu 
traukei  bambukinę  lazdą  ir  pirštines? 

-  Pasiskolinau.  Beno  ir  Ko  parduotuvėje.  Pažįstu  ten  par¬ 
davėją.  Lazdą  galbūt  netgi  pasiliksiu.  Ji  man  patinka.  -  Ir, 
patenkintas  savimi,  ėmė  mosuoti  stora  lazda. 

-  Gotfrydai,  -  tariau  aš,  -  čia  niekais  eina  tavo  talentas. 
Zinai,  ką?  Eik  įvaijetė.  Ten  tavo  vieta. 

-Jums  skambino,  -  tarė  Fryda,  žvairaakė  Calevski  tarnai¬ 
tė,  kai  vidurdienį  trumpam  užbėgau  į  namus. 

Aš  atsigręžiau. 

-  Kada? 

-  Gal  prieš  pusvalandį.  Kalbėjo  moteris. 

-  Ką  gi  ji  sakė? 

-  Kad  paskambins  dar  sykį  vakare.  Tačiau  aš  tuoj  pasa¬ 
kiau,  kad  nelabai  verta.  Vakarais  jūsų  niekad  nebūna  namie. 

Aš  įbedžiau  į  ją  akis. 

-  Ką?  Jūs  taip  ir  pasakėte?  Viešpatie  Dieve  mano,  kad  jus 
kas  išmokytų  kalbėti  telefonu. 

-  Aš  moku  kalbėti  telefonu,  -  flegmatiškai  pareiškė  Fryda.  - 
O  namie  jūs  iš  tikrųjų  bemaž  niekad  vakarais  nebūnate. 

-  Tačiau  kas  jums  darbo?  -  plūdausi  aš.  -  Kitą  kartą  jūs 
dar  papasakokite,  kad  mano  kojinės  kiauros. 

-  Galiu  papasakoti,  kad  norite,  -  atšovė  Fryda  ir  vylingai 
pažvelgė  įmanė  savo  raudonomis,  karščiuojančiomis  akimis. 
Mudu  buvome  seni  priešai. 

Aš  kuo  mieliausiai  būčiau  įgrūdęs  ją  į  puodą  su  sriuba,  bet 
susivaldžiau,  pasirausiau  kišenėje,  įbrukau  jai  į  ranką  markę 
ir  taikiai  paklausiau: 

-  Ar  toji  dama  nepasakė  savo  vardo? 

-  Ne-e,  -  atsakė  Fryda. 

-  O  koks  jos  balsas?  Truputį  žemas  ir  duslus  ir  tarsi  kiek 
prikimęs? 

-  Neatsimenu,  -  pareiškė  Fryda  taip  flegmatiškai,  tartum 
nebūčiau  įbrukęs  jai  į  ranką  markės. 

-  Koks  gražus  jūsų  žiedelis,  iš  tiesų  žavingas,  -  tariau  aš.  - 
Na,  pagalvokite  gerai,  gal  kaip  nors  atsiminsite? 

-  Ne-e,  -  atsakė  Fryda,  o  jos  veidas  stačiai  švytėte  švytėjo 
piktu  džiaugsmu. 

-  Tai  pasikark,  tu  ragana,  -  sušniokščiau  aš  ir  nuėjau  sau. 

Vakare  lygiai  šeštą  valandą  aš  jau  buvau  namie.  Atidaręs 

duris,  išvydau  nepaprastą  vaizdą.  Koridoriuje  stovėjo  ponia  Ben- 
der,  sesuo  iš  lopšelio,  visų  mūsų  pensiono  moterų  apsupta. 

-  Eikit  šen,  -  tarė  ponia  Calevski. 

To  susirinkimo  priežastis  buvo  gal  pusės  metų  kūdikis,  iš¬ 
puoštas  kaspinais.  Ponia  Bender  atsivežė  jį  su  vežimuku  iš 
savo  lopšelio.  Vaikas  buvo  kaip  vaikas,  bet  moterys  lenkėsi 
prie  jo,  nutaisę  tokio  pašėlusio  susižavėjimo  kupinas  minas, 
tarsi  tai  būtų  pirmas  kūdikis,  pasirodęs  šiame  pasaulyje.  Jos 
be  perstojo  pliaukšėjo  liežuviais,  spragsėjo  pirštais  priešais  ma¬ 
žytės  būtybės  akis  ir  pūtė  lūpas.  Net  Erna  Bėnig  ir  ta,  užsivil¬ 
kusi  savo  kimono  su  drakonais,  dalyvavo  šioje  platoniško  mo¬ 
tiniškumo  orgijoje. 

-  Ar  ne  žavingas  padaras?  -  paklausė  ponia  Calevski  žė¬ 
rinčiomis  iš  susigraudinimo  akimis. 

-  Tai  bus  galima  pasakyti  tik  po  kokių  dvidešimt  ar  trisde¬ 
šimt  metų,  -  atsakiau  aš  ir  paskersavau  į  telefoną.  Kad  tik 
nepaskambintų  man,  kai  čia  visos  susirinkusios. 

-  Bet  jūs  tik  pasižiūrėkite  į  jį  gerai,  -  paragino  mane  ponia 
Hasė. 

Aš  pasižiūrėjau.  Kūdikis  kaip  kūdikis.  Nieko  ypatingo  man 
nepavyko  aptikti.  Nebent  be  galo  mažas  rankutes.  Ir  dar 
toptelėjo  keista  mintis,  kad  ir  pats  kadaise  esu  buvęs  toks 
mažytis. 


-  Vargšas  kirminukas,  -  tariau  aš,  -  jis  dar  nė  nenumano, 
kas  jo  laukia.  Norėčiau  žinoti,  kokiam  karui  jis  užaugs. 

-  Žiaurusis  žmogau,  -  atsakė  ponia  Calevski,  -  negi  jūs 
toks  bejausmis? 

-Per  daug  jausmingas,  -  pareiškiau  aš,  -  kitaip  man  neat¬ 
eitų  į  galvą  tokios  mintys. 

Ir  pasišalinau  į  savo  kambarį. 

Po  dešimties  minučių  sučirškė  telefonas.  Aš  išgirdau  sa¬ 
vo  pavardę  ir  išėjau.  Nieko  nepadarysi  -  visa  draugija  tebe¬ 
buvo  koridoriuje!  Ji  neišsiskirstė  nė  tada,  kai  prisidėjau  prie 
ausies  ragelį  ir  išgirdau  Patricijos  Holman  balsą,  dėkojantį 
už  gėles.  Tuo  tarpu  kūdikiui,  kuris,  matyti,  buvo  protin¬ 
giausias  iš  jų  visų,  nusibodo  tas  visas  beždžioniavimas,  ir  jis 
staiga  paleido  dūdas. 

-  Atleiskite,  -  tariau  į  ragelį  nusiminęs,  -  aš  nieko  negir¬ 
džiu,  čia  plyšoja  kūdikis,  tačiau  jis  ne  mano. 

Moterys  sušnypštė  kaip  smauglių  gūžta,  stengdamosi  nu¬ 
maldyti  striūbaujantį  padarą.  Tačiau  iš  jų  pastangų  išėjo  tik 
tiek,  kad  jis  dar  labiau  paleido  gerklę.  Tik  dabar  pastebėjau, 
kad  čia  iš  tikrųjų  ne  bet  koks  kūdikis:  jo  plaučiai  turbūt  buvo 
ligi  kojų,  nes  kitaip  negalėjai  paaiškinti  tokio  skardaus  balso. 
Aš  atsidūriau  sunkioje  padėtyje,  akimis  svaidžiau  įniršio  ku¬ 
pinus  žvilgsnius  į  motinų  kompaniją,  o  lūpomis  stengiausi 
tarti  į  ragelį  malonius  žodžius;  nuo  viršugalvio  iki  nosies  ma¬ 
nyje  siautė  perkūnija,  nuo  nosies  ligi  smakro  švytėjo  saulės 
pavasario  peizažas.  Vėliau  man  pačiam  buvo  mįslė,  kaip  aš 
sugebėjau  susitarti  dėl  susitikimo  kitą  vakarą. 

-Jūs  turėtumėt  pastatyti  čia  garso  nepraleidžiančią  telefo¬ 
no  būdelę,  -  pasakiau  aš  poniai  Calevski. 

Tačiau  jai  irgi  nereikėjo  žodžių  pirkti. 

-  O  kam  gi?  -  paklausė  ji  sužaibavusi  akimis.  -  Negi  jūs 
turite  tiek  daug  paslapčių? 

Aš  nutilau  ir  pasišalinau.  Negalima  kelti  vaido  prieš  suju¬ 
dusius  motiniškus  jausmus.  Jų  pusėje  viso  pasaulio  moralistai. 

Vakare  buvome  susitarę  susitikti  pas  Gotfrydą.  Aš  paval¬ 
giau  mažytėje  smuklėje  ir  nuėjau  pas  jį.  Pakeliui  elegantiš¬ 
kiausioje  vyrų  galanterijos  parduotuvėje  nusipirkau  puikų 
naują  kaklaraištį  numatomoms  iškilmėms.  Aš  vis  dar  negalė¬ 
jau  atsistebėti,  kaip  sklandžiai  viskas  išėjo,  ir  pasižadėjau  ry¬ 
toj  būti  rimtas  kaip  laidotuvių  biuro  generalinis  direktorius. 

Gotfrydo  lindynė  buvo  verta  dėmesio.  Joje  kabėjo  daugybė 
suvenyrų,  parsivežtų  iš  Pietų  Amerikos.  Margi  dembliai  ant  sie¬ 
nų,  keletas  kaukių,  išdžiovinta  žmogaus  kaukolė,  keisti  moliniai 
puodai,  ietys  ir  -  svarbiausia  įžymybė  -  puiki  nuotraukų  kolek¬ 
cija,  užimanti  visą  sieną:  indėnės  ir  kreolės,  gražūs,  tamsaus  gy¬ 
mio,  lankstūs  žvėreliai,  nepaprastai  grakštūs  ir  nevalyvi. 

Be  Lenco  ir  Kėsterio,  ten  dar  buvo  Braumiuleris  ir  Grau. 
Teo  Braumiuleris,  su  įdegusiu  vario  spalvos  kiaušu,  sėdėjo 
ant  sofos  atkaltės  ir  susižavėjęs  žiūrinėjo  Gotfrydo  nuotraukų 
kolekciją.  Jis  buvo  vieno  automobilių  fabriko  lenktynininkas 
ir  senas  Kėsterio  bičiulis.  Šio  mėnesio  šeštą  dieną  jis  rengėsi 
dalyvauti  lenktynėse,  į  kurias  Otas  užrašė  „Karlą". 

Ferdinandas  Grau  sėdėjo  už  stalo  gremėzdiškas,  išpurtęs  ir 
jau  gerokai  įkaušęs.  Pamatęs  mane,  jis  čiupo  plačia  letena  ir 
prisitraukė  prie  savęs. 

-  Robi,  -  tarė  jis  storu  balsu,  -  ko  tau  reikia  čia,  žuvusiųjų 
žmonių  tarpe?  Tau  čia  nėra  kas  veikti.  Išeik.  Gelbėkis.  Tu  dar 
gali  išsigelbėti! 

Aš  pažvelgiau  į  Lencą.  Jis  mirktelėjo  man. 

-  Ferdinandas  jau  geros  formos.  Dvi  dienos,  kai  jis  sten¬ 
giasi  pragerti  kažkokią  mylimą  velionę.  Pardavė  vieną  por¬ 
tretą  ir  išsyk  gavo  pinigus. 

Ferdinandas  Grau  buvo  tapytojas.  Tačiau  jis  jau  seniai  bū¬ 
tų  miręs  badu,  jei  nebūtų  įgudęs  vienoje  srityje.  Iš  mirusių 
žmonių  fotografijų  jis  piešė,  pagal  liūdinčių  artimųjų  užsaky¬ 
mus,  nuostabiai  tikrus  portretus.  Iš  to  jis  gyveno,  ir  gana  ne¬ 
blogai.  Jo  puikiųjų  peizažų  niekas  nepirko.  Visa  tai  jo  kal¬ 
boms  teikė  kiek  pesimistišką  atspalvį. 


-  Šį  kartą  mano  užsakovas  buvo  smuklininkas,  -  tarė  jis.  - 
Smuklininkas,  kuriam  numirė  turtinga  teta,  prekiavusi  actu 
ir  aliejum  ir  palikusi  jam  visą  turtą.  -  Jis  pasipurtė.  -  Klaiku. 

-  Klausyk,  Ferdinandai,  -  atsakė  Lencas,  -  nevartok  to¬ 
kių  šiurkščių  posakių.  Juk  tave  maitina  viena  iš  gražiausių 
žmogiškų  savybių:  šventa  pagarba. 

-  Nesąmonė,  -  pareiškė  Grau.  -  Mane  maitina  kaltės  su¬ 
pratimas.  Šventa  pagarba  yra  ne  kas  kita,  kaip  kaltės  suprati¬ 
mas.  Žmonės  nori  išpirkti  tai,  ką  jie  padarė  ar  norėjo  padaryti 
blogo  savo  mylimiesiems  velionims,  kai  dar  šie  buvo  gyvi.  - 
Jis  lėtai  perbraukė  ranka  per  degantį  kiaušą.  -  Kaip  tu  manai, 
kiek  kartų  mano  smuklininkas  linkėjo  savo  tetai,  kad  ji  nusi- 
stagaruotų?  Užtat  dabar  jis  užsako  švelniausių  spalvų  jos  por¬ 
tretą  ir  pasikabina  viršum  sofos.  Taip  jinai  labiau  jam  patin¬ 
ka.  Šventa  pagarba!  Žmogus  savo  negausias  gerąsias  savybes 
visada  prisimena  tik  tuomet,  kai  jau  per  vėlu.  Tada  jis  susig¬ 
raudina  dėl  to,  koks  taurus  jis  galėtų  būti,  ir  tariasi  esąs  labai 
dorybingas.  Dorybė,  gerumas,  taurumas,  -  jis  numojo  savo 
galinga  letena,  -  tai  tokios  savybės,  kurių  žmogus  linki  ki¬ 
tiems,  kad  galėtųjuos  mulkinti. 

Lencas  parodė  dantis. 

-  Tu  purtai  žmonių  visuomenės  pagrindus,  Ferdinandai! 

-  Žmonių  visuomenės  pagrindas  yra  gobšumas,  baimė  ir 
parsidavimas,  -  atšovė  Grau.  -  Žmogus  yra  blogas,  bet  jis 
mėgsta  gera...  kai  jį  daro  kiti...  Jis  ištiesė  Lencui  savo  stiklą.  - 
Taigi,  o  dabar  įpilk  man  ir  neplepėk  visą  vakarą,  duok  ir  ki¬ 
tiems  prasižioti. 

Aš  perlipau  per  sofą  ir  priėjau  prie  Kėsterio.  Man  staiga 
šovė  į  galvą  mintis. 

-  Otai,  padaryk  man  vieną  malonumą.  Rytoj  vakare  man 
reikia  kadilako. 

Braumiuleris  liovėsi  intensyviai  studijavęs  mažai  apsiren¬ 
gusią  kreole  šokėją. 

-  O  tu  jau  moki  apsisukti?  -  pasiteiravo  jis.  -  Iki  šiol  ma- 

niau,  kad  tu  moki  tik  tiesiai  važiuoti,  ir  tai  tik  tada,  kai  už 
tave  kas  nors  vairuoja  mašiną. 

-  Būk  ramus,  Teo,  -  atsakiau  aš.  -  Šeštąją  dieną  per  lenk¬ 
tynes  mes  tave  sudorosim  kaip  šiltą  vilną. 

Braumiuleris  springo  iš  juoko. 

-  Tai  kaip,  Otai?  -  paklausiau  aš  nekantriai. 

-  Mašina  neapdrausta,  Robi,  -  tarė  Kėsteris. 

-  Aš  šliaušiu  kaip  sraigė  ir  signalizuosiu  kaip  omnibusas. 
Tik  vieną  kitą  kilometrą  po  miestą. 

Otas  taip  prisimerkė,  kad  jo  akys  pavirto  siauru  plyšeliu,  ir 
nusišypsojo. 

-  Gerai,  Robi,  imk  kad  nori. 

-  Gal  tau  mašinos  prireikė  prie  naujojo  kaklaraiščio?  -  pa¬ 
klausė  priėjęs  Lencas. 

-  Užsičiaupk,  -  tariau  aš  ir  pastūmiau  jį  į  šalį. 

Tačiau  jis  neatstojo  nuo  manęs. 

-  Nagi,  parodyk,  vaikuti!  -  Jis  pačiupinėjo  šilkinį  kakla¬ 
raiščio  audeklą.  -  Puiku.  Mūsų  berniukas  darosi  žigolo.  Jei 
neapsirinku,  tu  rengiesi  nuotakos  pasidairyti! 

-  Šiandien  tu  manęs,  akių  mulkintojau,  neįžeisi,  -  atsa¬ 
kiau  aš. 

-  Nuotakos?  -  Ferdinandas  Grau  pakėlė  galvą.  -  O  kodėl 
gi  jam  nepasižvalgyti  nuotakos?  -  Jis  pagyvėjo  ir  atsigręžė  į 
mane.  -  Taip  ir  daryk,  Robi!  Tu  dar  tinki  tokiems  dalykams. 
Meilei  reikia  šiokio  tokio  naivumo.  Tu  jo  turi.  Išlaikyk  jį.  Tai 
Dievo  dovana.  Jeigu  sykįjau  prarasi,  tai  niekad  nebeatgausi. 

-  Nesidėk  to  per  daug  į  širdį,  -  šaipėsi  Lencas.  -  Kvailam 
gimti  ne  sarmata.  Tik  mirti  kvailam  gėda. 

-  Tylėk,  Gotfrydai.  -  Grau  vienu  savo  galingos  letenos  mos¬ 
tu  nustūmė  jį  į  šalį.  -  Apie  tave  nekalbam,  tu  gurguolės  ro¬ 
mantike.  Tavęs  negaila... 

-  Dėstyk  ramiai,  Ferdinandai,  -  tarė  Lencas.  -  Kai  išsikal¬ 
bi,  visada  lengviau  ant  širdies  pasidaro. 

-  Tu  esi  simuliantas,  -  pareiškė  Grau,  -  patetiškas  simu¬ 
liantas. 

-  Visi  mes  tokie,  -  rodė  dantis  Lencas.  -  Mes  gyvename 
tik  iliuzijomis  ir  kreditais. 

-  Tikrai  taip,  -  atsakė  Grau  ir  vieną  po  kito  peržvelgė  mus 
iš  po  susivėlusių  antakių.  -  Praeities  iliuzijomis  ir  ateities  kre¬ 
ditais.  -  Paskui  jis  vėl  atsigręžė  įmanė.  -  Naivumas  -  sakiau 
aš,  Robi.  Tik  pavyduoliai  vadina  jį  kvailumu.  Dėl  to  neįsi¬ 
žeisk.  Tai  ne  yda,  o  talentas. 

Lencas  mėgino  kažką  įterpti.  Tačiau  Ferdinandas  jau  kal¬ 
bėjo  toliau: 

-  Tu  žinai,  ką  aš  turiu  galvoje.  Paprastą  širdį,  dar  nesu- 
graužtą  skepticizmo  ir  antiinteligentiškumo.  Parcifalis  buvo 
kvailas.  Jeigu  jis  būtų  buvęs  protingas,  tai  niekad  nebūtų  lai¬ 
mėjęs  šventojo  Gralio  taurės.  Tiktai  kvailas  laimi  gyvenime; 
protingas  mato  per  daug  kliūčių  ir  netenka  pasitikėjimo,  dar 
nieko  nepradėjęs.  Sunkiais  laikais  naivumas  yra  vertingiau¬ 
sias  lobis,  stebuklingasis  apsiaustas,  slepiąs  pavojus,  į  kuriuos 
stačia  galva  kaip  užhipnotizuotas  įlekia  gudruolis. 

Jis  išgėrė  gurkšnį  ir  pažvelgė  į  mane  savo  didžiulėmis  žyd¬ 
romis  akimis,  kurios  it  sklypelis  dangaus  švytėjo  giliai  išvago¬ 
tame  veide. 

-  Niekad  nereikia  stengtis  per  daug  sužinoti,  Robi!  Juo 
mažiau  žmogus  žinai,  juo  paprasčiau  gyveni.  Žinojimas  išlais¬ 
vina  žmogų,  bet  padaro  jį  nelaimingą.  Eikš,  išgerkim  už  nai¬ 
vumą,  kvailumą  ir  viską,  kas  su  juo  susiję:  už  meilę,  tikėjimą 
ateitimi,  laimės  svajones,  -  išgerkim  už  nuostabų  kvailumą, 
už  prarastąjį  rojų... 

Jis  sėdėjo  sunkus  ir  gremėzdiškas,  staiga  nugrimzdęs  į  patį  sa¬ 
ve  ir  į  savo  girtumą,  tarsi  kokia  vieniša  neapsakomai  gūdi  kalva. 
Jo  gyvenimas  buvo  sudužęs,  ir  jis  žinojo,  kad  nebegalima  jo  pa¬ 
taisyti.  Jis  gyveno  savo  didelėje  studijoje  ir  turėjo  ryšių  su  savo 
šeimininke.  Ta  moteris  buvo  kieta  ir  šiurkšti,  o  Grau,  priešingai, 
kad  ir  galingo  sudėjimo,  buvo  jautrus  ir  nesantūrus.  Jis  negalėjo 
ja  atsikratyti,  pagaliau,  galimas  daiktas,  jam  buvo  jau  vis  tiek 
pat.  Jis  turėjo  keturiasdešimt  dvejus  metus. 


Nors  ir  žinojau,  kad  tai  nuo  girtumo,  bet  vis  dėlto  mane 
truputį  nupurtė  keistas  šiurpas,  kai  pamačiau  jį  tokį.  Jis  ne¬ 
dažnai  rodydavosi  mūsų  draugijoje  ir  bemaž  visados  gerdavo 
savo  studijoje.  O  tas  greit  nusmukdo  žmogų. 

Šypsnys  dulktelėjo  jo  veidu.  Jis  įbruko  man  į  ranką  stiklą. 

-  Gerk,  Robi.  Ir  gelbėkis.  Atsimink,  ką  aš  tau  sakiau. 

-  Gerai,  Ferdinandai! 

Lencas  užsuko  patefoną.  Jis  turėjo  daugybę  negrų  dainų  ir 
pagrojo  mums  keletą  iš  jų  -  apie  Misisipę,  apie  medvilnės 
rinkėjus  ir  apie  tvankias  naktis  prie  žydrų  tropikų  upių. 

Patricija  Holman  gyveno  dideliuose  geltonuose  namuose,  ku¬ 
riuos  nuo  gatvės  skyrė  siauros  vejos  ruoželis.  Prie  įėjimo  stovė¬ 
jo  žibintas.  Aš  pastačiau  kadilaką  tiesiai  po  juo.  Judančioje  švie¬ 
soje  mašina  atrodė  kaip  galingas  dramblys,  tviskąs  juodu  laku. 

Aš  dar  papildžiau  savo  aprangą.  Prie  kaklaraiščio  nusipir¬ 
kau  naują  skrybėlę  ir  pirštines,  o  be  to,  buvau  su  Lenco  uls- 
teriu*,  puikiu,  pilku  ploniausios  Setlando  vilnos  apsiaustu. 
Taip  apsišarvavęs,  rengiausi  sumalti  į  dulkes  pirmojo  susitiki¬ 
mo  įspūdį,  kai  buvau  girtas. 

Daviau  signalą.  Tučtuojau  tarsi  raketa  sužibo  šviesa  pen¬ 
kiuose  laiptų  aukštuose.  Ėmė  gausti  liftas.  Aš  pamačiau,  kaip 
jis  pasileido  žemyn  it  šviesus  šachtos  keltuvas,  skriejąs  iš  dan¬ 
gaus.  Patricija  Holman  atidarė  duris  ir  greitai  nubėgo  laipte¬ 
liais.  Ji  buvo  su  trumpu  rudu  kailiniu  žaketu  ir  siauru  rudu 
sijonu. 

-  Alio!  -  Jinai  ištiesė  man  ranką.  -  Aš  taip  džiaugiuosi, 
galėdama  pagaliau  išeiti.  Visą  dieną  išsėdėjau  namie. 

Man  patiko  jos  rankos  paspaudimas,  kur  kas  stipresnis,  nei 
galėjai  tikėtis.  Aš  nepakenčiau  žmonių,  kurie  atkiša  suglebu¬ 
sią  ranką  kaip  negyvą  žuvį. 

-  Kodėl  jūs  anksčiau  man  nepasakėte/  -  paklausiau  aš.  - 
Būčiau  vidurdienį  jūsų  užvažiavęs. 

-  Argi  jūs  turite  tiek  daug  laiko/ 

*  Ulsteris  -  ilgas,  palaidas  vyriškas  paltas. 

-  Ne.  Bet  būčiau  kaip  nors  suradęs. 

Ji  giliai  atsikvėpė. 

-  Puikus  oras!  Kvepia  pavasariu. 

-  Jei  norite,  galim  iki  valiai  pasivažinėti  tyrame  ore,  -  ta¬ 
riau  aš,  -  už  miesto,  po  mišką  -  aš  turiu  mašiną.  -  Ir  taip 
atsainiai  parodžiau  į  kadilaką,  tartum  tai  būtų  buvęs  koks 
senas  fordas. 

-  Kadilakas?  -  Ji  nustebusi  pasižiūrėjo  įmanė.  -  Tai  jūsų? 

-  Šį  vakarą  taip.  O  šiaip  jis  priklauso  mūsų  dirbtuvei.  Mes 
jį  pataisėme  ir  pardavę  žadame  uždirbti  kaip  niekad  per  gy¬ 
venimą. 

Aš  atidariau  mašinos  dureles. 

-  Gal  pirmiausia  nuvažiuosim  į  „Vynuogių  kekę"  ir  paval¬ 
gysim?  Kaip  manote? 

-  Pavalgyti  galim,  bet  kodėl  būtinai  į  „Vynuogių  kekę"? 

Aš  apstulbęs  pasižiūrėjau  į  ją.  „Vynuogių  kekė"  buvo  vie¬ 
nintelis  elegantiškas  restoranas,  kurį  žinojau. 

-  Atvirai  kalbant,  -  tariau  aš,  -  kitos  vietos  aš  nežinau.  Taip 
pat  manau,  jog  kadilakas  uždeda  mums  šiokių  tokių  pareigų. 

Ji  nusijuokė. 

-  „Vynuogių  kekėje"  tikrai  manieringa  ir  nuobodi  aplinka. 
Važiuojam  kur  nors  kitur! 

Aš  stovėjau  nežinodamas,  ką  daryti.  Mano  svajonės  su¬ 
vaidinti  rimtą  žmogų  sklaidėsi  kaip  dūmas. 

-  Tai  jau  jūs  siūlykite,  kur  važiuoti,  -  tariau  aš.  -  Kiti  res¬ 
toranai,  kuriuos  dar  žinau,  ne  per  švankiausi.  Manau,  nela¬ 
bai  jums  tinka. 

-  Kodėl  jūs  taip  manote? 

-  Taip  jau  maždaug  atrodo... 

Ji  žvilgtelėjo  į  mane. 

-  Nagi,  pamėginkim. 

-  Gerai.  -  Aš  ryžtingai  pakeičiau  visą  savo  programą.  - 
Tada  žinau  vieną  vietą,  jeigu  jūs  ne  iš  baikščiųjų.  Važiuosim 
pas  Alfonsą. 

-  Pas  Alfonsą?  Čia  jau  skamba  labai  gerai,  -  atsakė  ji.  -  O 
šį  vakarą  aš  taip  pat  nesu  baikšti. 

-  Alfonsas  turi  aludę,  -  tariau  aš.  -  Tai  geras  Lenco  bičiulis. 

Ji  nusijuokė. 

-  Lencas  turbūt  visur  turi  draugų? 

Aš  linktelėjau. 

-  Jis  lengvai  jų  susiranda.  Juk  pastebėjote,  kaip  jis  greit 
susibičiuliavo  su  Bindingu. 

-  Dievaži,  taip,  -  atsakė  ji.  -  Žaibo  greitumu. 

Mudu  išvažiavome. 

Alfonsas  buvo  gremėzdiškas,  ramus  žmogus.  Atsikišę  žan¬ 
dikauliai.  Mažutės  akys.  Paraitotos  marškinių  rankovės.  Ran¬ 
kos  apžėlusios  kaip  gorilos.  Jis  pats  išmesdavo  kiekvieną,  kas 
jam  nepatikdavo.  Ir  „Ištikimybės  tėvynei"  sporto  sąjungos  na¬ 
rius.  Itin  sunkiai  suvaldomiems  svečiams  jis  turėjo  plaktuką 
po  bufetu.  Smuklė  buvo  labai  geroje  vietoje  -  prie  pat  ligoni¬ 
nės.  Tad  Alfonsas  sutaupydavo  transporto  išlaidas. 

Apžėlusia  letena  Alfonsas  perbraukė  per  šviesų  eglinį  stalą. 

-  Alaus?  -  paklausė  jis. 

-  Degtinės  ir  ko  nors  užkąsti,  -  atsakiau  aš. 

-  O  damai?  -  paklausė  Alfonsas. 

-  Ir  dama  nori  degtinės,  -  tarė  Patricija  Holman. 

-  Smarkiai,  smarkiai,  -  pasakė  Alfonsas.  -  Yra  kiaulienos 
šonkauliukų  su  raugintais  kopūstais. 

-  Pats  skerdei?  -  paklausiau  aš. 

-  Aiškus  daiktas. 

-  Bet  dama  turbūt  norėtų  ko  nors  lengvesnio,  Alfonsai. 

-  Negali  būti,  kad  jūs  rimtai  kalbėtumėt,  -  atsakė  Alfon¬ 
sas.  -  Pirma  bent  pažvelkit  į  šonkauliukus. 

Jis  liepė  kelneriui  parodyti  vieną  porciją. 

-  Puiki  buvo  kiaulė,  -  tarė  jis.  -  Premijuota.  Dukart  gavo 
pirmus  prizus. 

-  Tada,  žinoma,  niekas  neatsispirs  pagundai,  -  atsakė  Pa- 


78 


Erich  Maria  Remark 


79 


tricija  Holman  taip  tvirtai,  tarsi  metų  metus  būtų  lankiusis 
šioje  lindynėje.  Aš  stačiai  negalėjau  atsistebėti. 

Alfonsas  pamerkė  akį. 

-  Vadinasi,  dvi  porcijas? 

Ji  linktelėjo. 

-  Gerai!  Pats  išrinksiu. 

Jis  nuėjo  į  virtuvę. 

-  Be  reikalo  bijojau,  kad  jums  gali  čia  nepatikti,  -  tariau 
aš.  -  Jūs  kaipmat  pavergėte  Alfonsą.  Pats  nuėjo  išrinkti,  oho! 
Paprastai  jis  taip  daro  tik  savo  nuolatiniams  svečiams. 

Alfonsas  sugrįžo. 

-  Pridėjau  jums  dar  šviežios  dešros. 

-  Nebloga  mintis,  -  tariau  aš. 

Alfonsas  prielankiai  pasižiūrėjo  į  mus.  Kelneris  atnešė  deg¬ 
tinę.  Tris  stikliukus.  Vieną  Alfonsui. 

-  Na,  tai  į  sveikatą,  -  tarė  jis.  -  Kad  mūsų  vaikai  turtingų 
tėvų  susilauktų. 

Mes  išlenkėme  stiklus.  Mergina  nesriubčiojo,  ji  taip  pat 
išlenkė  vienu  kvapu. 

-  Smarkiai,  smarkiai,  -  tarė  Alfonsas  ir  nušlepsėjo  atgal 
prie  bufeto. 

-Jūs  mėgstate  degtinę?  -  paklausiau  aš. 

Ji  pasipurtė. 

-  Truputį  stiproka.  Be  juk  aš  negalėjau  apsijuokti  prieš  Al¬ 
fonsą. 

Šonkauliukai  buvo  žodžio  verti.  Aš  suvalgiau  dvi  dideles 
porcijas,  Patricija  Holman  irgi  valgė  kur  kas  daugiau,  negu 
būčiau  galėjęs  pamanyti.  Man  labai  patiko,  kad  ji  nesistengė 
kaip  nors  išsiskirti  ir  be  niekur  nieko  apsiprato  šioje  aludėje. 
Ji  nesimaivydama  išgėrė  ir  dar  vieną  stikliuką  su  Alfonsu.  Tas 
slapta  pamerkė  man,  kad,  vadinasi,  jo  nuomone,  mergina 
kaip  reikiant.  O  Alfonsas  nusimanė  apie  tai.  Ne  apie  žmo¬ 
gaus  grožį  ir  kultūrą,  bet  apie  tai,  ko  jis  vertas  iš  esmės. 

-  Jeigu  jums  seksis,  tai  sužinosite  Alfonso  žmogiškąją  sil¬ 
pnybę,  -  tariau  aš. 


-  Tai  norėčiau,  -  atsakė  ji.  -  Atrodo,  kad  jis  jokių  silpny¬ 
bių  neturi. 

-  Kur  neturės!  -  Aš  parodžiau  į  stalą  šalia  bufeto.  -  Ana... 

-  Kas?  Patefonas? 

-  Ne,  ne  patefonas.  Chorai!  Alfonso  silpnybė  -  chorai. 
Ne  šokiai,  ne  klasikinė  muzika,  tik  chorai  -  vyrų  ir  mišrūs. 
Visos  tos  plokštelės,  kur  ten  sukrautos,  -  chorai.  Žiūrėkit,  jis 
ateina. 

-  Gardu  buvo?  -  paklausė  Alfonsas. 

-  Kaip  pas  mamą,  -  atsakiau  aš. 

-  Damai  ūgi? 

-  Kaip  gyva  nevalgiau  tokių  šonkauliukų,  -  drąsiai  pareiš¬ 
kė  dama. 

Alfonsas  linktelėjo  patenkintas. 

-  O  dabar  pagrosiu  jums  savo  naują  plokštelę.  Neatsi- 
stebėsit. 

Jis  nuėjo  prie  patefono.  Adatėlė  čirptelėjo,  ir  sugriaudė  įspū¬ 
dingas  vyrų  choras,  galingais  balsais  dainavęs  „Miško  tylą". 
Tai  buvo  pasiutiškai  garsi  tyla. 

Nuo  pirmo  takto  nuščiuvo  visa  aludė.  Alfonsas  galėjo  tap¬ 
ti  pavojingas,  jei  kas  nors  tinkamai  nepagerbdavo  jo  chorų. 
Jis  stovėjo  pasirėmęs  į  bufetą  apžėlusiomis  rankomis.  Muzi¬ 
kos  veikiamas,  jo  veidas  pasikeitė.  Jis  pasidarė  svajingas,  kiek 
iš  viso  gali  būti  svajinga  gorila.  Chorai  darė  jam  neapsakomą 
įspūdi.  Klausydamasis  muzikos,  jis  darydavosi  švelnus  kaip 
stirniukas.  Net  jeigu  kokių  peštynių  įkarštyje  staiga  suskam¬ 
bėdavo  vyrų  choras,  jis  nuleisdavo  rankas  kaip  pakerėtas,  im¬ 
davo  klausytis  ir  būdavo  pasirengęs  taikytis.  Anksčiau,  kai 
jis  buvo  dar  ūmesnis,  žmona  visada  turėdavo  paruošusi  jo 
mėgstamųjų  plokštelių.  Jei  koks  susidūrimas  pakrypdavo  į  pa¬ 
vojingą  pusę  ir  jis  pasukdavo  nuo  bufeto  su  plaktuku  ranko¬ 
je,  ji  greitai  statydavo  adatą  ant  plokštelės,  ir  Alfonsas  nu¬ 
leisdavo  plaktuką,  imdavo  klausytis  ir  nurimdavo.  Dabar  to 
jau  nebe  taip  reikėjo,  -  žmona  numirė,  jos  portretas,  padova- 

notas  Ferdinando  Grau,  kuris  už  tai  čia  dovanai  valgydavo, 
kabojo  viršum  bufeto,  o  pagaliau  ir  Alfonsas  paseno  ir  pasi¬ 
darė  nebe  toks  karštas. 

Plokštelė  pasibaigė.  Priėjo  Alfonsas. 

-  Nepaprasta,  -  tariau  aš. 

-  Ypač  puikus  pirmasis  tenoras,  -  pridūrė  Patricija  Holman. 

-  Teisingai,  -  atsakė  Alfonsas,  pirmą  kartą  pagyvėjęs.  -  Jūs 
nusimanote  apie  tokius  daiktus!  Pirmasis  tenoras  -  labai  aukš¬ 
tos  klasės. 

Mes  atsisveikinome  su  juo. 

-  Labų  dienų  Gotfrydui,  -  tarė  jis.  -  Tegu  pasirodo  kada 
nors. 

Mes  stovėjome  gatvėje.  Žibintai  priešais  namus  metė  ne¬ 
ramias  šviesas  ir  šešėlius  į  viršų,  į  susiraizgiusias  seno  medžio 
šakas.  Sakutės  jau  buvo  trupučiuką  sužaliavusios,  ir  mirgan¬ 
čioje,  neaiškioje  šviesoje,  einančioje  iš  apačios,  medis  atrodė 
daug  galingesnis  ir  aukštesnis;  jo  vainikas,  rodės,  dingo  kaž¬ 
kur  sutemose,  ir  tarsi  didžiulė  ranka  išskėstais  pirštais,  neap¬ 
sakyto  ilgesio  kupina,  tiesėsi  į  dangų. 

Patricija  Holman  truputį  pasipurtė. 

-  Jums  šalta?  -  paklausiau  aš. 

Ji  pakėlė  pečius  ir  susikišo  rankas  į  žaketo  rankoves. 

-  Tik  iš  pradžių.  Ten  buvo  gana  šilta. 

-  Jūs  per  lengvai  apsirengusi,  -  tariau  aš.  -  Vakarais  dar 
šalta. 

Ji  papurtė  galvą. 

-  Nemėgstu  sunkių  drabužių.  Norėčiau,  kad  pagaliau  su¬ 
šiltų.  Nepakenčiu  šalčio.  Ypač  mieste. 

-  Kadilake  šilta,  -  tariau  aš.  -  Dėl  visa  ko  paėmiau  apklotą. 

Aš  padėjau  jai  įlipti  į  mašiną  ir  užklojau  kelius.  Ji  užsitrau¬ 
kė  apklotą  aukščiau. 

-  Puiku!  Nepaprastai  gera.  Šaltis  daro  žmogų  liūdną. 

-  Ne  vien  šaltis.  -  Aš  atsisėdau  prie  vairo.  -  Gal  dabar 
truputį  pasivažinėsim? 


Ji  linktelėjo. 

-  Mielai. 

-  Kur  važiuosim? 

-  Taip  sau,  važiuokim  palengva  gatvėmis.  Bet  kur. 

-  Gerai. 

Aš  paleidau  motorą,  ir  mes  iš  lėto  ir  be  tikslo  nuvažiavome 
per  miestą.  Buvo  toks  vakaro  metas,  kai  judėjimas  pats  gy¬ 
viausias.  Mes  plaukėme  mašinų  sraute  beveik  negirdimai,  - 
taip  tyliai  burzgė  motoras.  Atrodė,  kad  tai  ne  mašina,  bet 
laivas,  be  garso  skriejąs  margais  gyvenimo  kanalais.  Pro  šalį 
slinko  gatvės,  šviesūs  portalai,  žiburiai  languose,  žibintų  ei¬ 
lės,  saldus,,  gležnas  vakaro  būties  sujudimas,  švelni  nušvies¬ 
tos  nakties  karštligė  -  ir  viršum  viso  to,  tarp  stogų,  pilkas 
kaip  plienas,  aukštas  dangus,  į  kurį  kilo  miesto  pašvaistė. 

Mergina  tylėdama  sėdėjo  šalia  manęs;  atšvaitai  ir  šešėliai, 
įsibrovę  pro  stiklą,  šmėsčiojo  jos  veidu.  Kartais  pažvelgdavau 
į  ją;  ji  vėl  priminė  man  tą  vakarą,  kai  pamačiau  ją  pirmą  kar¬ 
tą.  Jos  veidas  pasidarė  rimtesnis,  jis  atrodė  labiau  svetimas 
nei  pirma,  bet  labai  gražus.  Tai  buvo  veidas,  kuris  tada  įkrito 
man  į  širdį  ir  nebedavė  ramybės.  Man  atrodė,  kad  jame  buvo 
kažkokių  paslaptingų  tylos  bruožų,  kurių  turi  artimi  gamtai 
daiktai  -  medžiai,  debesys,  gyvuliai  -  ir  kartais  moteris. 

Mes  atsidūrėme  ramiose  priemiesčio  gatvėse.  Sustiprėjo 
vėjas.  Atrodė,  kad  jis  gena  priešais  save  naktį.  Didelėje  aikš¬ 
tėje,  apie  kurią  mažuose  soduose  miegojo  mažučiai  nameliai, 
aš  sustabdžiau  mašiną. 

Patricija  Holman  krūptelėjo,  tarsi  iš  miegų  pabudusi. 

-  Kaip  gera,  -  tarė  ji  po  valandėlės.  -  Jeigu  turėčiau  maši¬ 
ną,  kiekvieną  vakarą  taip  iš  lėto  pasivėžinčiau.  Truputį  kaž¬ 
kaip  nerealu  atrodo  viskas,  kada  taip  be  garso  skrajoji  po  visą 
miestą.  Nemiegi  ir  sapnuoji  tuo  pat  metu.  Man  atrodo,  kad 
tada,  vakarais,  tau  nebereikia  nė  vieno  žmogaus... 

Aš  išsitraukiau  iš  kišenės  pakelį  cigarečių. 

-  Vis  dėlto  vakarais  kai  ko  trūksta,  ar  ne? 

Ji  linktelėjo. 

-  Vakarais,  taip.  Kažkoks  keistas  jausmas  suima,  kai  visai 
sutemsta. 

Aš  atplėšiau  pakelį. 

-  Tai  amerikietiškos  cigaretės.  Jūs  mėgstate  jas? 

-  Taip.  labiau  už  kitas. 

Aš  daviau  jai  ugnies.  Šilta,  artima  degtuko  liepsna  aki¬ 
mirksnį  nušvietė  jos  veidą  ir  mano  rankas,  ir  staiga  man  šovė 
pašėlusi  mintis,  kad  mes  jau  seniai  priklausome  kits  kitam. 

Aš  nuleidau  stiklą,  kad  išeitų  dūmai. 

-Norite  dabar  jūs  truputį  pavažiuoti?  -  paklausiau.  -Jums 
tikrai  bus  smagu. 

Ji  atsigręžė  įmanė. 

-  Norėčiau,  bet  nemoku. 

-  Tikrai  nemokat? 

-  Ne.  Aš  niekad  nesimokiau. 

Pamačiau,  kad  dabar  turiu  proAą  pasirodyti. 

-Juk  Bindingas  jau  seniai  galėjo  jus  pamokyti,  -  tariau  aš. 

Ji  nusijuokė. 

-  Bindingas  per  daug  įsimylėjęs  savo  mašiną.  Nieko  prie 
jos  neprileidžia. 

-Juk  tai  kvaila,  -  pareiškiau  džiaugdamasis,  kad  galiu  įgelti 
dručkiui.  -  Aš  leidžiu  jums  išsyk  važiuoti.  Eikit  šen. 

Man  išdulkėjo  iš  galvos  visi  Kėsterio  įspėjimai,  ir  aš  išlipau 
norėdamas  prileisti  ją  prie  vairo.  Ji  susijaudino. 

-  Bet  aš  iš  tiesų  nemoku  važiuoti. 

-  Ką  ten,  -  atsakiau.  -  Jūs  mokate.  Tik  pati  to  nežinote. 

Parodžiau  jai,  kaip  įjungti  pavarą  ir  nuspausti  sankabos 

pedalą. 

-  Šitaip,  -  tariau  aš  pagaliau,  -  o  dabar  leiskit! 

-  Palūkėkit!  -  Ji  parodė  man  į  autobusą,  kuris  vienišas  šliau¬ 
žė  gatve.  -  Gal  praleisim  jį? 

-  Nieku  gyvu!  -  Aš  greitai  įjungiau  pavarą  ir  atleidau  sanka¬ 
bos  pedalą. 


Ji  mėšlungiškai  įsikibo  į  vairą  ir  įtemptai  žiūrėjo  į  gatvę. 

-  Dieve  tu  mano,  mes  per  smarkiai  važiuojam! 

Aš  pažvelgiau  į  spidometrą. 

-  Dabar  jūs  važiuojate  lygiai  dvidešimt  penkis  kilometrus 
per  valandą.  Iš  tikrųjų  tik  dvidešimt.  Geras  tempas  ilgų  nuo¬ 
tolių  bėgikui. 

-  Man  rodos,  kokius  aštuoniasdešimt. 

Po  kelių  minučių  pirmoji  baimė  buvo  įveikta.  Mes  leidomės 
plačia,  tiesia  gatve.  Kadilakas  truputį  kreivojo,  tarsi  jam  į  moto¬ 
rą  būtų  įpilta  ne  benzino,  o  konjako,  kartais  nusukdavo  įtartinai 
arti  šaligatvio,  bet  pamažu  ėmė  viskas  sektis  gana  gerai,  ir  įvyko 
taip,  kaip  buvau  manęs:  pasidariau  viršesnis,  nes  staiga  mudu 
pavirtome  mokytoju  ir  mokine.  Ir  aš  pasinaudojau  ta  viršenybe. 

-  Dėmesio,  -  tariau,  -  ana  policininkas! 

-  Sustoti? 

-  Dabar  per  vėlu. 

-  O  kas  atsitiks,  jei  jis  pagaus  mane?  Juk  aš  neturiu  teisių. 

-  Tai  mudu  abu  pakliūsim  į  kalėjimą. 

-  Viešpatie  Dieve!  -  Išsigandusi  jinai  ėmė  ieškoti  koja 
stabdžio. 

-  Leiskit  smarkiau!  -  sušukau  aš.  -  Smarkiau!  Stipriau 
paminkit!  Turime  išdidžiai  ir  smarkiai  pro  jįpravažiuoti.  Ge¬ 
riausia  priemonė  prieš  įstatymą  -  tai  įžūlumas. 

Policininkas  neatkreipė  į  mus  jokio  dėmesio.  Mergina  at¬ 
sikvėpė. 

-  Po  šiai  dienai  nežinojau,  kad  judėjimo  reguliuotojas  gali 
atrodyti  kaip  slibinas,  spjaudantis  ugnimi,  -  tarė  ji,  kai  mudu 
pavažiavome  keletą  šimtų  metrų. 

-  Taip  jie  daro  tik  tada,  kai  ant  jų  užvažiuoji.  -  Aš  iš  lėto 
patraukiau  rankinį  stabdį.  -  Va,  puiki,  tuščia  šalutinė  gatvė. 
Čia  galėsime  gerai  pasipraktikuoti.  Pirmiausia  pasimokysim, 
kaip  pajudėti  iš  vietos  ir  sustoti. 

Patricija  Holman  keletą  kartų  užgesino  motorą.  Ji  atsisagstė 
žaketą. 

-  Šilta  pasidarė!  Bet  aš  turiu  išmokti! 

Ji  uoliai  ir  atsidėjusi  sėdėjo  prie  vairo  ir  žiūrėjo,  kąjai  ro¬ 
džiau.  Paskiau  susijaudinusi  ir  šūkčiodama  padarė  pirmuo¬ 
sius  posūkius.  Sutinkamų  mašinų  prožektoriai  jai  įvarydavo 
padūkusią  baimę  ir  tokį  pat  išdidumą,  kai  jie  laimingai  pra¬ 
lėkdavo  pro  šalį.  Netrukus  mažutėje  ertmėje,  kontrolinio  sky¬ 
do  lempučių  pusiau  apšviestoje,  atsirado  draugiškumo  jaus¬ 
mas,  kuris  greitai  susidaro,  kada  žmonės  susiduria  su  technikos 
ir  praktikos  dalykais,  ir,  kai  po  pusvalandžio  mudu  susikeitė  - 
me  vietomis  ir  aš  važiavau  atgal,  mes  pasidarėme  artimesni, 
negu  kad  būtume  papasakoję  kits  kitam  visą  savo  gyvenimo 
istoriją. 

Netoli  Nikolaištrasės  vėl  sustabdžiau  mašiną.  Mes  stovė¬ 
jome  tiesiai  po  raudona  kino  reklama.  Asfaltas  blyškiai  žėrė¬ 
jo  po  ja  kaip  išblukęs  purpurinis  audeklas.  Prie  šaligatvio  tvis¬ 
kėjo  didelė  juoda  alyvos  dėmė.  f 

-  Taip,  -  tariau  aš,  -  dabar  mes  dorai  užsidirbome  po  stiklą 
vyno.  Kažin  kur  jį  išgersime? 

Patricija  Holman  pagalvojo  valandėlę. 

-  Žinot  ką,  važiuojam  į  tą  puikų  barą  su  burlaiviais,  -  pa¬ 
siūlė  ji. 

Mane  tučtuojau  suėmė  baisiausias  nerimas.  Galėjau  dėti 
galvą,  kad  tame  bare  dabar  sėdi  paskutinysis  romantikas.  Ma¬ 
no  akyse  net  stovėjo  jo  veidas... 

-  Ak,  -  tariau  aš  skubiai,  -  juk  ten  nieko  ypatingo.  Yra 
daug  jaukesnių  vietų... 

-  Nežinau...  andai  man  ten  labai  patiko. 

-  Iš  tikrųjų?  -  paklausiau  nustebęs.  -  Andai  jums  ten  pa¬ 
tiko? 

-  Taip,  -  atsakė  ji  juokdamasi.  -  Ir  net  labai... 

„Mat  kaip!  -  pagalvojau.  -  O  aš  dar  prikaišiojau  sau  už  tai!" 

-  Bet,  man  rodos,  šiuo  metu  ten  labai  prisigrūdę  žmonių,  - 
pabandžiau  dar  kartą. 


-  Galėtume  pasižiūrėti. 

-  Taip,  pasižiūrėti  galima. 

Galvojau,  ką  man  daryti. 

Kai  atvažiavome,  skubiai  išlipau  iš  mašinos. 

-  Užbėgsiu  pasižiūrėti.  Aš  tuoj  grįšiu. 

Bare,  be  Valentino,  nebuvo  nė  vieno  pažįstamo. 

-  Klausyk,  -  pasiteiravau,  -  ar  Gotfrydas  jau  buvo  čia? 

Valentinas  linktelėjo. 

-  Su  Otų.  Prieš  kokį  pusvalandį  išėjo. 

-  Gaila,  -  tariau  lengviau  atsidusęs.  -  Labai  norėčiau  juos 
sutikti. 

Aš  grįžau  prie  mašinos. 

-  Galime  rizikuoti,  -  tariau.  -  Atsitiktinai  šiandien  čia  ne 
taip  baisu. 

Tačiau  dėl  visa  ko  pastačiau  kadilaką  už  artimiausio  kam¬ 
po,  kur  tamsiausi  šešėliai. 

Bet  nepasėdėjome  nė  dešimties  minučių,  kai  prie  bufeto 
pasirodė  Lenco  šiaudų  spalvos  kuodas.  „Pasiuto,  -  pagalvo¬ 
jau,  -  še,  kad  nori!"  Man  būtų  buvę  geriau,  kad  taip  susitikę 
mes  būtume  po  kelių  savaičių. 

Atrodė,  kad  Gotfrydas  nesirengia  čia  pasilikti.  Jau  tikėjaus 
išsigelbėjęs,  kai  staiga  pamačiau,  kad  Valentinas  rodo  jam  į 
mane.  Taip  man  ir  reikėjo  už  tai,  kad  melavau.  Kai  Gotfrydas 
pamatė  mus,  jo  veidas  būtų  galėjęs  suteikti  puikios  medžia¬ 
gos  studijuojančiam  mimiką  kino  aktoriui.  Akys  jam  išspro¬ 
go  tartum  leistinės  kiaušinienės  tryniai,  ir  aš  jau  ėmiau  bijoti, 
kad  jam  neatsiknotų  apatinė  žiauna.  Gaila,  kad  tuo  metu 
nepasipainiojo  bare  koks  režisierius;  esu  tikras,  kad  jis  išsyk 
būtų  pasiūlęs  Lencui  angažementą.  Sakysim,  kad  ir  tokiems 
kadrams,  kai  prieš  jūreivį  iš  sudužusio  laivo  staiga  riaumoda¬ 
mas  išneria  jūrų  slibinas. 

Gotfrydas  greit  susivaldė.  Aš  mečiau  jam  žvilgsnį,  maldau¬ 
damas  išnykti.  Tačiau  jis  tik  niekšiškai  išsišiepė,  pasitaisė  švar¬ 
ką  ir  priėjo  prie  mūsų. 

Aš  žinojau,  kas  manęs  laukia,  ir  tučtuojau  pradėjau  pulti. 

-  Ar  jau  palydėjai  namo  panelę  Bomblat?  -  paklausiau 
norėdamas  išsyk  jį  neutralizuoti. 

-  Taip,  -  atsakė  jis  nė  nemirktelėjęs  ir  niekuo  neišsidavęs, 
kad  niekad  kaip  gyvas  negirdėjęs  apie  jokią  panelę  Bomblat.  - 
Ji  siunčia  tau  labas  dienas  ir  prašo,  kad  paskambintum  jai 
rytoj  iš  pat  ryto. 

Tai  buvo  geras  atkirtis.  Aš  linktelėjau. 

-  Gerai,  paskambinsiu.  Tikiuosi,  kad  ji  pirks  mašiną. 

Lencas  vėl  buvo  beprasižiojąs.  Aš  įspyriau  jam  į  blauzdą  ir 

pasižiūrėjau  į  jį  tokiomis  akimis,  kad  jis  šaipydamasis  užsi¬ 
čiaupė. 

Mes  išlenkėme  keletą  stikliukų.  Aš  gėriau  tik  „Saidkaro" 
kokteilius  su  daug  citrinos.  Nenorėjau  dar  kartą  apsijuokti. 

Gotfrydas  buvo  puikiausiai  nusiteikęs. 

-  Ką  tik  buvau  pas  tave,  -  tarė  jis.  -  Norėjau  pasiimti  kar¬ 
tu.  Po  to  nuėjau  į  lunaparką.  Ten  pastatyta  puiki  nauja  karu¬ 
selė.  Gal  nuvažiuotume?  -  Jis  pažvelgė  į  Patriciją  Holman. 

-  Tuojau  važiuojam!  -  atsakė  ji.  -  Nieko  taip  nemėgstu, 
kaip  karuselę! 

-  Tai  kylam  nelaukdami,  -  tariau  aš,  apsidžiaugęs  proga 
išeiti  iš  baro.  Įraukė  viskas  paprasčiau. 

Rylininkai  -  lunaparko  forpostai*.  Melancholiškai  saldus 
liurlinimas.  Ant  suplyšusių  zomšinių  rylų  antvalkčių  kartais 
tupi  papūga  arba  nužvarbusi  beždžionaitė  su  raudonos  ge¬ 
lumbės  striuke.  Paskiau  pasigirsta  šaižūs  prekiautojų  balsai. 
Jie  pardavinėja  porceliano  klijus,  stiklo  rėžiklius,  turkišką  me¬ 
dų,  balionus  ir  kostiumų  medžiagas.  Salta  mėlyna  šviesa  ir 
karbido  lempų  dvokas.  Burtininkai,  astrologai,  balaganai  su 
medauninkais,  sūpuoklės-laiveliai,  atrakcionų  paviljonai,  ir 
pagaliau  pamatai,  kaip  sukasi,  aidint  triukšmingai  muzikai, 
margi,  žvilgą,  apšviesti  kaip  kokie  rūmai  karuselių  bokštai. 

*  Forpostas  -  priešakinis  postas. 


-  Pirmyn,  vaikai!  -  Lencas  puolė  prie  „amerikietiškų  kal¬ 
nų",  o  jo  plaukai  draikėsi  nuo  vėjo.  Ten  buvo  didžiausias  or¬ 
kestras.  Po  kiekvieno  rato  iš  paauksuotų  nišų  išeidavo  šeši 
trimitininkai  su  fanfaromis,  skardžiai  užtrimituodavo,  suk¬ 
damiesi  į  visas  puses  ir  mosuodami  instrumentais,  ir  vėl  iš¬ 
nykdavo.  Tai  buvo  didinga. 

Mes  susėdome  į  didelę  gulbės  pavidalo  gondolą  ir  pasilei¬ 
dome  aukštyn  ir  žemyn.  Pasaulis  žėrėjo  ir  slydo,  siūbavo  ir 
virto  įjuodą  tunelį,  kuriuo  mes  dūmėme  būgnams  dundant, 
ir  vėl  tučtuojau  kilome  į  viršų,  kur  mus  sutikdavo  žiburių 
spindesys  ir  fanfarų  garsai. 

-  Toliau!  -  Gotfrydas  pasuko  prie  skraidančios  karuselės 
su  orlaiviais  ir  lėktuvais.  Mes  sulipome  į  cepeliną  ir  apsuko¬ 
me  su  juo  tris  ratus. 

Truputį  uždusę  vėl  stovėjome  apačioje. 

-  O  dabar  prie  velnio  rato!  -  pareiškė  Lencas. 

Tai  buvo  didelis,  lygus,  per  vidurį  kiek  pakilus  ratas,  kuris 
sukosi  vis  smarkiau  ir  smarkiau.  Ant  jo  reikėjo  išsilaikyti.  Got¬ 
frydas  ir  dar  koks  dvidešimt  žmonių  sulipo  ant  jo.  Lencas 
straksėjo  kaip  patrakęs  ir  susilaukė  žiūrovų  plojimų.  Pagaliau 
jis  liko  vienas  su  kažkokia  virėja,  kurios  užpakalis  buvo  kaip 
ardėnų  arklio.  Kai  jau  sunku  būdavo  išsilaikyti,  gudri  virėja 
atsisėsdavo  vidury  rato,  o  Gotfrydas  lakstė  aplink  ją  kaip  pa¬ 
dūkęs.  Visi  kiti  jau  seniai  buvo  nusiritę.  Galųgale  likimo  ranka 
pasiekė  ir  paskutinįjį  romantiką:  jis  krito  virėjai  į  glėbį,  ir  abu 
kūliais  nusirito  nuo  rato.  Jis  grįžo  pas  mus,  vesdamasis  už 
parankės  virėją,  kuriąjau  vadino  Lina.  Lina  nedrąsiai  šypso¬ 
josi.  Jis  paklausė,  kuo  galėtąją  pavaišinti.  Lina  pareiškė,  kad 
alus  gerai  malšinąs  troškulį.  Abu  dingo  palapinėje,  pastaty¬ 
toje  sodžiaus  stilium. 

-  O  mes?  Kur  dabar  mes  eisim?  -  paklausė  Patricija  Hol¬ 
man.  Jos  akys  žibėjo. 

-  Į  vaiduoklių  labirintą,  -  tariau  aš  ir  parodžiau  į  didelį 
balaganą. 

Kelias  per  labirintą  buvo  kupinas  netikėtumų.  Vos  paėjus 
keletą  žingsnių,  susvyravo  grindys,  tamsoje  ėmė  graibstytis 
kažkieno  rankos,  pro  kampus  lindo  išsiviepę  snukiai,  kaukės 
vaiduokliai;  mes  juokėmės,  bet  staiga  mergina  atšoko,  išvy¬ 
dusi  žaliai  apšviestą  kaukolę.  Akimirkąji  buvo  mano  glėbyje, 
jos  kvapas  padvelkė  man  į  veidą,  prie  lūpų  pajutau  jos  plau¬ 
kus,  -  bet  tučtuojau  ji  vėl  nusijuokė,  ir  aš  paleidau  ją. 

Aš  paleidau  ją,  tačiau  kažkas  manyje  taip  ir  nebepaleido 
jos.  Jau  seniai  buvome  išėję  iš  to  balagano,  bet  vis  dar  jutau 
jos  petį  savo  glėbyje,  jutau  švelnius  plaukus,  persikais  dvel¬ 
kiančią  odą... 

Aš  vengiau  žiūrėti  įją.  Staiga  ji  man  pasidarė  visai  kitokia. 

Lencas  jau  laukė  mūsų.  Jis  buvo  vienas. 

-  O  kur  Lina?  -  paklausiau. 

-  Maukia  alų,  -  atsakė  jis  ir  mostelėjo  galva  į  sodžiaus  sti¬ 
liaus  palapinę.  -  Su  kažkokiu  kalviu. 

-  Reiškiu  užuojautą,  -  tariau  aš. 

-  Niekai,  -  atsiliepė  Gotfrydas.  -  Geriau  stokim  prie  rimto 
vyriško  darbo. 

Mes  pasukome  prie  paviljono,  kur  ant  vąšų  buvo  mėtomi 
gutaperčiniai  žiedai  ir  kur  buvo  galima  laimėti  visokiausių 
dalykų. 

-  Taigi,  -  tarė  Lencas  Patricijai  Holman  ir  nusismaukė  skry¬ 
bėlę  ant  pakaušio.  -  Dabar  mes  sukrausime  jums  kraitį. 

Jis  metė  pirmas  ir  laimėjo  žadintuvą.  Po  jo  paleidau  aš,  ir 
man  kliuvo  pliušinis  meškiukas.  Paviljono  savininkas  pada¬ 
vė  mums  laimikius  ir  pakėlė  didelį  triukšmą,  stengdamasis 
prisivilioti  naujų  klientų. 

-  Tuojau  tu  paliausi  triukšmavęs,  -  šyptelėjo  Gotfrydas  ir 
išlošė  keptuvę.  Man  teko  dar  vienas  meškiukas. 

-  Tai  sekasi  neapsakytai,  -  tarė  paviljono  savininkas  ir  įteikė 
mums  daiktus. 

Žmogelis  nežinojo,  kas  jo  laukia.  Lencas  geriausiai  mėty¬ 
davo  granatą  iš  visos  kuopos,  o  žiemos  metu,  kai  darbo  būda¬ 


vo  mažai,  mes  mėnesių  mėnesius  treniruodavomės  mėtyti 
skrybėles  ant  visokiausių  vąšų.  Palyginus  su  tuo,  šie  žiedai 
buvo  vaikų  žaidimas.  Gotfrydas  be  jokio  vargo  laimėjo  dar 
vieną  daiktą  -  krištolinę  vazą  gėlėms.  Aš  -  pustuzinį  patefo¬ 
no  plokštelių.  Paviljono  savininkas  tylėdamas  pastūmė  mums 
laimikius  ir  patikrino  vąšus. 

Lencas  prisitaikė,  metė  ir  laimėjo  kavos  servizą,  antrąjį  pa¬ 
gal  savo  vertę  laimėjimą.  Dabar  apie  mus  jau  susispietė  visas 
pulkas  žiūrovų.  Aš  greitai  užmečiau  tris  žiedus  ant  to  paties 
vąšo.  Rezultatas:  atgailaujanti  šventoji  Magdalena  su  auksi¬ 
niais  rėmais. 

Paviljono  savininkas  išsiviepė,  tartum  atsidūręs  pas  dantų 
gydytoją,  ir  pasakė,  kad  daugiau  nebeduosiąs  mums  mėtyti. 
Mes  jau  rengėmės  liautis,  bet  žiūrovai  pakėlė  triukšmą.  Jie 
reikalavo,  kad  savininkas  netrukdytų  mums  smagintis.  Jiems 
magėjo  pamatyti,  kaip  jis  bus  apšluotas.  Labiausiai  triukšma¬ 
vo  Lina,  staiga  vėl  čia  atsiradusi  su  savo  kalviu. 

-  Pro  šalį  mesti  tai  galima,  ką?  -  kiauksėjo  jinai.  -  O  patai¬ 
kyti  tai  ne,  a? 

Kalvis  suriaumojo  pritardamas. 

-  Gerai,  -  tarė  Lencas.  -  Kiekvienas  dar  po  sykį. 

Aš  mečiau  pirmas.  Praustuvas  su  ąsočiu  ir  muiline.  Pas¬ 
kiau  priėjo  Lencas.  Jis  paėmė  penkis  žiedus.  Keturis  gerai  su¬ 
metė  ant  to  paties  vąšo.  Prieš  mesdamas  penktą,  tyčia  pada¬ 
rė  pertrauką  ir  išsitraukė  cigaretę.  Trys  vyrai  pasiūlė  ugnies. 
Kalvis  patapnojo  jam  per  petį.  Lina  iš  susijaudinimo  kramtė 
nosinę.  Paskui  Gotfrydas  prisitaikė  ir  visai  iš  lengvo,  kad  ne- 
nušoktų,  užmetė  paskutinį  žiedą  ant  kitų  keturių.  Jis  paliko 
kaboti.  Suaidėjo  griausmingas  staugimas.  Lencui  teko  didy¬ 
sis  laimikis  -  vaikų  vežimėlis  su  rausvu  apklotu  ir  mezginiais 
papuoštu  priegalviuku. 

Paviljono  savininkas  keikdamas  išritojį.  Mes  susikrovėme 
įjįvisą  laimėtą  mantą  ir  nutraukėme  prie  kito  paviljono.  Li¬ 
na  stūmė  vežimėlį.  Kalvis  ta  proga  laidė  tokius  sąmojus,  kad 


mudu  su  Patricija  Holman  turėjome  galiuką  atsilikti.  Kitame 
paviljone  žiedai  buvo  mėtomi  ant  vyno  butelių.  Jei  žiedas 
užkrinta  ant  butelio,  tai  tas  butelis  ir  laimimas.  Mes  išlošėme 
šešis  butelius.  Lencas  pasižiūrėjo  į  etiketes  ir  padovanojo  juos 
kalviui. 

Buvo  dar  vienas  panašus  paviljonas.  Bet  jo  savininkas  iš 
tolo  užuodė,  kuo  čia  kvepia,  ir,  mums  priėjus,  pareiškė,  jog 
paviljonas  uždarytas.  Kalvis  buvo  besirengiąs  patriukšmauti, 
mat  jis  pastebėjo,  kad  čia  galima  laimėti  butelius  su  alum. 
Tačiau  mes  atsisakėme  savo  sumanymo.  Žmogus,  kuriam  pri¬ 
klausė  šis  paviljonas,  buvo  vienarankis. 

Su  didele  palyda  priėjome  prie  kadilako. 

-  Ką  gi  čia  darysim?  -  paklausė  Lencas  ir  pasikasė  pakaušį.  - 
Geriausia  pririškime  vežimėlį  iš  užpakalio. 

-  Aišku,  -  tariau  aš.  -  Bet  tau  reikės  sėstis  į  jį  ir  važiuoti, 
kad  neapvirstų. 

Patricija  Holman  užprotestavo.  Jitlijojo,  kad  Lencas  iš  tik¬ 
ro  gali  taip  padaryti. 

-  Gerai,  -  pasakė  Lencas.  -  Tada  išrūšiuokim.  Abudu  meš¬ 
kiukus  būtinai  turit  jūs  pasiimti.  Patefono  plokšteles  taip  pat. 
O  kaip  su  keptuve? 

Mergina  papurtė  galvą. 

-  Tai  tenka  dirbtuvės  nuosavybėn,  -  pareiškė  Gotfrydas.  - 
Paimk,  Robi,  senas  leistinės  kiaušinienės  kepėjau.  Kavos  ser¬ 
vizas? 

Mergina  linktelėjo  į  Liną.  Virėja  paraudo.  Gotfrydas  įteikė 
jai  vieną  po  kitos  servizo  dalis,  tarsi  apdovanodamas  ją  prizu. 
Po  to  jis  ištraukė  fajanso  dubenį. 

-  Praustuvas  su  visais  priedais?  Ponui  kaimynui,  tiesa?  Pra¬ 
vers.  Žadintuvas  tai  pat.  Kalviai  paprastai  kietai  miega. 

Aš  padaviau  Gotfrydui  gėlių  vazą.  Jis  įteikė  ją  kinai.  Mik¬ 
čiodama  ji  bandė  atsisakyti.  Jos  akys  ryte  rijo  atgailaujančiąja 
Magdaleną.  Lina  manė,  kad  jeigu  ji  paims  vazą,  tai  kalvis 
gaus  paveikslą. 

-  Jau  kaip  aš  dievinu  meną,  -  pratarė  ji.  Graudindama 
mus  savo  godumu,  ji  stovėjo  ir  iš  susijaudinimo  kramtė  rau¬ 
donus  pirštus. 

-  Gerbiamoji  panele,  -  paklausė  Lencas,  iškilmingai  moste¬ 
lėdamas  ranka  ir  atsigręždamas,  -  kąjūs  pasakysite  apie  tai? 

Patricija  Holman  paėmė  paveikslą  ir  atidavė  virėjai. 

-  Tai  labai  gražus  paveikslas,  Lina,  -  tarė  ji  šypsodama. 

-  Pasikabink  viršum  lovos  ir  dėkis  į  širdį,  -  pridūrė  Lencas. 

Lina  nusitvėrė  paveikslą.  Jos  akys  buvo  drėgnos.  Iš  dėkin¬ 
gumo  ji  ėmė  baisiai  žagsėti. 

-  O  dabar  tavo  eilė,  -  susimąstęs  tarė  Lencas,  atsigręžęs  į 
vaikų  vežimėlį.  Kad  ir  kokia  laiminga  buvo  Lina,  gavusi  Mag¬ 
daleną,  bet  jos  akys  vėl  sužibo  godumu.  Kalvis  užsiminė,  kad 
žmogus  niekad  negali  žinoti,  kada  prireiks  tokio  daikto,  ir 
taip  ėmė  kvatoti,  jog  išmetė  butelį  vyno. 

Tačiau  Lencas  nutarė,  kad  jiems  ir  taip  užtenka. 

-  Luktelėkit,  aš  kažką  čia  mačiau  neseniai,  -  tarė  jis  ir  din¬ 
go.  Po  kelių  minučių  jis  pasiėmė  vežimėlį  ir  nudūmė.  -  Tvar¬ 
koj,  -  pasakė  jis,  sugrįžęs  be  vežimėlio. 

Mes  sulipom  į  kadilaką. 

-  Kaip  per  Kalėdas!  -  tarė  Lina,  negalėdama  atsidžiaugti 
savo  lobiais,  ir  atsisveikindama  padavė  mums  raudoną  leteną. 

Kalvis  pasivadino  mus  į  šalį. 

-  Klausykit,  -  tarė  jis,  -  jei  prireiks  kam  apvelėti  šonus,  tai 
aš  gyvenu:  Leibnicštrasė  šešiolika,  galinis  kiemas,  antras  aukš¬ 
tas,  durys  po  kairei.  O  jei  turėsit  kelis  priešus,  tai  aš  atsivesiu 
saviškius. 

-  Sutarta,  -  atsakėme  mes  ir  nuvažiavom. 

Kai,  pravažiavę  lunaparką,  pasukome  už  kampo,  Gotfry¬ 
das  parodė  pro  langą.  Ten  stovėjo  mūsų  vaikų  vežimėlis,  ja¬ 
me  sėdėjo  tikras  vaikas,  o  šalia  stovėjo  vis  dar  neatitokusį 
motina  ir  žiūrinėjo  vežimėlį. 

-  Puiku,  ar  ne?  -  tarė  Gotfrydas. 

-  Nuneškit  dar  jai  meškiukus!  -  sušuko  Patricija  Holman.  - 
Jų  vieta  ten. 

-  Nebent  vieną,  -  tarė  Lencas.  -  Kitą  jūs  turite  pasilikti. 

-  Ne,  abu. 

-  Gerai.  -  Lencas  iššoko  iš  mašinos,  įbruko  moteriai  į  ran¬ 
kas  pliušinius  žaisliukus  ir,  nespėjus  jai  nė  prasižioti,  nudūmė 
atgal,  tarsi  jį  būtų  kas  vijęsis.  -  Taigi,  -  tarė  jis  gaudydamas 
kvapą,  -  dabar  man  pasidarė  negera  nuo  to  savo  kilnumo. 
Išlaipinkite  mane  prie  „Internacionalio".  Būtinai  turiu  išger¬ 
ti  stiklą  konjako. 

Jis  išlipo,  ir  aš  nuvežiau  merginą  namo.  Viskas  buvo  kitaip 
negu  paskutinį  kartą.  Ji  stovėjo  tarpdury,  ir  žibinto  šviesa  blės¬ 
čiojo  jos  veidu.  Ji  atrodė  nuostabiai.  Aš  mielai  būčiau  ėjęs  su  ja. 

-  Labanakt,  -  tariau,  -  gerai  išsimiegokit. 

-  Labanakt. 

Aš  žiūrėjau  jai  pavymui,  kol  užgeso  šviesa  laiptuose.  Pas¬ 
kui  sėdau  įkadilakąir  nuvažiavau.  Keisti  jausmai  suėmė  ma¬ 
ne.  Tai  buvo  visai  ne  taip  kaip  kitais  vakarais,  kai  staiga  imi 
kraustytis  iš  galvos  dėl  kokios  merginos.  Buvo  kur  kas  dau¬ 
giau  švelnumo.  Švelnumo  ir  noro  pasijusti  vieną  kartą  visai 
laisvam.  Kristi  stačia  galva,  vis  viena  kur... 

Nuvažiavau  pas  Lencą  į  „  Internacionalį" .  Ten  buvo  bemaž 
tuščia.  Vienoje  kertėje  sėdėjo  Frici  su  savo  bičiuliu  kelneriu 
Aloyzu.  Juodu  kažko  ginčijosi.  Gotfrydas  sėdėjo  su  Mimi  ir 
Vali  ant  sofos  šalia  bufeto.  Jis  elgėsi  labai  meiliai  su  jomis,  net 
su  vargše  senute  Mimi. 

Merginos  netrukus  išėjo.  Joms  reikėjo  eiti  į  medžioklę  - 
dabar  buvo  pats  metas.  Mimi  stenėjo  ir  dūsavo:  jai  skaudėjo 
kojų  venas.  Aš  atsisėdau  šalia  Gotfrydo. 

-  Na,  drožk,  -  tariau. 

-  Kam,  vaikuti?  -  nustebęs  išgirdau.  -  Tu  visai  gerai  darai. 

Man  pasidarė  lengviau,  kad  jis  taip  paprastai  pasižiūrėjo  į 

viską. 

-  Būtum  galėjęs  ir  anksčiau  tarti  žodį,  -  pasakiau  aš. 

Jis  numojo  ranka. 

-  Niekai. 

Aš  užsisakiau  stiklą  romo. 

-  Zinai  ką,  -  tariau.  -  Neturiu  jokio  supratimo,  kas  ji  to¬ 
kia,  ir  taip  toliau.  Net  nežinau,  kokie  jos  santykiai  su  Bindin- 
gu.  Beje,  gal  jis  tau  tada  ką  nors  sakė? 

Jis  pažvelgė  įmanė. 

-  Tau  tas  rūpi? 

-Ne. 

-  Ir  aš  taip  manau.  O  paltas  tau,  beje,  neblogai  guli. 

Aš  paraudau. 

-  Nerausk.  Visai  tavo  tiesa.  Norėčiau  ir  aš  taip  sugebėti. 

Valandėlę  patylėjau. 

-  Kodėl,  Gotfrydai?  -  tariau  galų  gale. 

Jis  pasižiūrėjo  įmanė. 

-  Ogi  todėl,  kad  visa  kita  mėšlas,  Robi.  Todėl,  kad  mūsų 
laikais  nėra  nieko  gero.  Prisimink,  ką  tau  vakar  sakė  Ferdi¬ 
nandas.  Ne  toks  jis  neteisus,  tas  senasis,  storasis  numirėlių 
tepliorius.  Na,  o  dabar  sėsk  prie  tos  dėžės  ir  paskambink  vie¬ 
ną  kitą  kareivių  dainą. 

Aš  paskambinau  „Tris  lelijas"  ir  „Argonų  mišką".  Prisimi¬ 
nus  tuos  laikus,  kai  mes  jas  dainuodavome,  jos  skambėjo  šio¬ 
je  tuščioje  kavinėje  kažkaip  vaiduokliškai. 

-  Galiu,  jei  taip  nori.  -  Aš  pačiupinėjau  amuletą. 

-  Abrakadabra,  didysis  Šyva,  -  meldėsi  Gotfrydas,  -  palai¬ 
mink  tą  bailį  ir  suteik  jam  drąsos  ir  stiprybės!  O  geriau  -  še, 
pasiimk  su  savim!  O  dabar  nusispjauk  tris  kartus. 

-  Tvarkoj,  -  tariau  aš,  nusispjoviau  jam  po  kojų  ir  palei- 

VII  dau  mašiną;  kai  važiavau  pro  Jupą,  šis  susijaudinęs  saliutavo 

man  su  benzino  siurbliu. 


Po  dviejų  dienų  Kėsteris  išpuolė  iš  dirbtuvės. 

-  Robi,  skambino  tavo  Bliumentalis.  Tu  turi  vienuoliktą  va¬ 
landą  nuvažiuoti  pas  jį  su  kadilaku.  Jis  nori  išbandyti  mašiną. 

Aš  numečiau  atsuktuvą  ir  prancūzišką  raktą. 

-Otai,  broleli...  tai  būtų  gerai,  kad  pasisektų! 

-  O  ką  aš  jums  sakiau?  -  iš  duobės  po  fordu  pasigirdo  Lenco 
balsas.  -  Jis  sugrįš,  sakiau  aš.  Visada  reikia  klausyti  Gotfrydo. 

-  Užsičiaupk,  situacija  rimta,  -  siišukau  aš.  -  Otai,  kiek 
galiu  daugiausia  nuleisti? 

-  Daugiausia  -  du  tūkstančius.  Daugių  daugiausia  -  du 
tūkstančius  du  šimtus.  Jeigu  kitaip  negalima  -  du  tūkstan¬ 
čius  penkis  šimtus.  Jei  pamatysi,  kad  prieš  tave  pamišėlis,  - 
du  tūkstančius  šešis  šimtus.  Bet  pasakyk  jam,  kak  keiksime 
mes  jį  per  amžių  amžius. 

-  Gerai. 

Mašiną  taip  nublizginome,  kad  net  akį  vėrė.  Aš  įlipau.  Kės¬ 
teris  padėjo  ranką  man  ant  peties. 

-  Robi,  atsimink,  kad  tu  esi  buvęs  kareivis  ir  kad  tau  teko 
matyti  ir  šilto,  ir  šalto.  Gink  mūsų  dirbtuvės  garbę  ligi  pasku¬ 
tinio  kraujo  lašo.  Mirk,  bet  neišleisk  iš  rankų  Bliumentalio 
piniginės. 

-  Bus  padaryta,  -  šyptelėjau  aš. 

Lencas  iškrapštė  iš  kišenės  kažkokį  medalį  ir  prikišo  man 
prie  veido. 

-  Pačiupinėk  amuletą,  Robi! 


Pakeliui  nupirkau  keletą  gvazdikų  ir  dailiai  sukišau  juos  į 
krištolines  mašinos  vazeles.  Tuo  aš  tikėjaus  palenkti  ponią 
Bliumental. 

Deja,  Bliumentalis  priėmė  mane  savo  kontoroje,  o  ne  bu¬ 
te.  Teko  palaukti  ketvirtį  valandos.  „  Žinau,  mielasis,  aš  tuos 
triukus,  -  pagalvojau,  -  tuo  jau  manęs  sukalbamesnio  nepa¬ 
darysi."  Pakamantinėjęs  laukiamajame  dailią  stenografistę, 
kurią  papirkau  gvazdiku  iš  savo  atlapo,  sužinojau,  kas  čia  per 
firma.  Trikotažas,  pardavimas  vyksta  gerai,  kontoroje  devyni 
žmonės,  ramus  kompanionas,  baisiausia  „Majerio  ir  sūnaus" 
konkurencija.  Majerio  sūnus  važinėja  su  raudonu  dviejų  vietų 
eseksu.  Mat  kiek  pavyko  man  sužinoti,  kol  Bliumentalis  lie¬ 
pė  pakviesti  mane. 

Jis  iš  karto  paleido  į  mane  artilerijos  ugnį. 

-  Jaunuoli,  -  tarė  jis,  -  laiko  turiu  nedaug.  Apie  tą  kainą, 
kurią  aną  dieną  minėjote,  jūs  galite  tik  svajoti.  Taigi,  kiek 
kainuoja  mašina,  ranką  ant  širdies  padėjus? 

-  Septyni  tūkstančiai  markių,  -  atsakiau  aš. 

Jis  ūmai  nusigręžė. 

-  Tai  nieko  nebus. 

-  Pone  Bliumentali,  -  tariau,  -  apžiūrėkite  mašiną  dar 
kartą... 

-  Nėra  reikalo,  -  pertraukė  jis  mane.  -  Juk  andai  aš  gerai 
ją  apžiūrėjau... 

-  Žiūrėjimas  žiūrėjimui  nelygu,  -  pareiškiau  aš.  -Jūs  turite 
apžiūrėti  detales.  Nulakuota  puikiausiai,  lakavo  „Folis  ir  Rur- 

be  kas",  savikaina  250  markių,  padangos  -  naujos,  kaina  pa¬ 
gal  katalogą  600  markių.  Vadinasi,  jau  850.  Vidus  išmuštas 
ploniausiu  kordu... 

Jis  numojo  ranka.  Aš  pradėjau  iš  naujo.  Kviečiau  jį  apžiū¬ 
rėti  liuksusinius  įrankius,  puikų  odinį  viršų,  chromuotą  ra¬ 
diatorių,  modernius  buferius  -  po  šešiasdešimt  markių  pora; 
kaip  kūdikį  prie  motinos,  taip  ir  mane  traukė  prie  kadilako,  ir 
aš  mėginau  prikalbinti  Bliumentalį  nusileisti  su  manim  prie 
mašinos.  Žinojau,  kad,  atsistojęs  ant  žemės,  kaip  Antėjas  įgy¬ 
siu  naujų  jėgų.  Kaina  netenka  geros  dalies  savo  abstraktaus 
baisumo,  kai  gali  parodyti  pačią  prekę. 

Tačiau  Bliumentalis  taip  pat  gerai  žinojo,  kad  jo  stiprybė 
už  rašomojo  stalo.  Jis  nusiėmė  akinius  ir  tik  tada  kaip  rei¬ 
kiant  pradėjo  šnekėti  su  manim.  Mes  rungėmės  kaip  tigras  su 
pitonu.  Pitonas  buvo  Bliumentalis.  Aš  nesuspėjau  nė  apsi¬ 
dairyti,  kai  jis  nusiderėjo  pusantro  tūkstančio  markių. 

Mane  išmušė  šaltas  prakaitas.  Įsikišau  ranką  į  kišenę  ir  su¬ 
spaudžiau  Gotfrydo  amuletą. 

-  Pone  Bliumentali,  -  tariau  aš  gerokai  nusivaręs,  -  jau 
pirma  valanda,  jums  turbūt  metas  pietų!  -  Norėjau  žūtbūt 
ištrūkti  iš  to  kambario,  kuriame  kainos  tirpo  kaip  sniegas. 

-  Aš  pietauju  tiktai  antrą,  -  pareiškė  Bliumentalis  šaltai.  - 
Bet  žinot  ką?  Dabar  galėtume  išmėginti  mašiną. 

Aš  atsidusau. 

-  Po  to  kalbėsimės  toliau,  -  pridūrė  jis. 

Man  vėl  užėmė  kvapą. 

Nuvažiavome  prie  jo  buto.  Aš  negalėjau  atsistebėti  maty¬ 
damas,  kaip  mašinoje  jis  pasidarė  visai  kitas  žmogus.  Jis  gera¬ 
širdiškai  papasakojo  seniai  žinomą  anekdotą  apie  imperato¬ 
rių  Pranciškų  Juozapą.  Aš  atsimokėjau  jam  anekdotu  apie 
tramvajaus  konduktorių;  tada  jis  papasakojo  apie  paklydusį 
saksą,  o  aš  jam  apie  įsimylėjusių  škotų  porelę,  ir  tiktai  prie  jo 
namų  mes  vėl  surimtėjome.  Jis  paprašė  mane  palaukti  ir  nu¬ 
ėjo  atsivesti  žmonos. 


-  Mano  mielasis,  storasis  kadilakai,  -  tariau  aš  ir  patapnojau 
mašiną  per  radiatorių.  -  Už  visų  tų  anekdotų  tikriausiai  pa¬ 
spęsti  kokie  nauji  velnio  žabangai.  Tik  būk  ramus,  mes  jau  pa¬ 
rūpinsime  tau  prieglobstį.  Jis  jau  nupirks  tave:  jeigu  žydas  su¬ 
grįžta,  tai  jis  perka.  Kai  sugrįžta  krikščionis,  jis  dar  ilgai  neperka.  Jis 
išmėgina  kokį  dešimt  kartų,  norėdamas  sutaupyti  už  taksi,  ir  po 
to  jam  staiga  šauna  į  galvą,  kad  jam  reikia  ne  mašinos,  o  kokio 
puodo  virtuvei.  Ne,  ne,  žydai  geri,  jie  žino,  ko  nori.  Bet  prisie¬ 
kiu  tau,  gerasis  mano  dručki:  jeigu  aš  tam  tiesioginiam  karin¬ 
gojo  Judo  Makabėjo  palikuoniui  nuleisiu  bent  šimtą  markių, 
tai  daugiau  kaip  gyvas  nė  iš  tolo  nepažiūrėsiu  į  degtinę. 

Pasirodo  ponia  Bliumental.  Aš  prisiminiau  visus  Lenco  pa¬ 
mokymus  ir  iš  kovotojo  pavirtau  kavalierium.  Tai  pastebėjęs, 
Bliumentalis  tik  niekšiškai  šyptelėjo.  Geležinis  žmogus.  Gar¬ 
vežiais  jam  reikėtų  prekiauti,  o  ne  trikotažu. 

Pasirūpinau,  kad  jis  atsisėstų  ant  užpakalinės  sėdynės,  o  jo 
žmona  šalia  manęs. 

-  Kur  leisite  jus  nuvežti,  gerbiamoji  ponia?  -  paklausiau 
švelniu  balsu. 

-  Kur  tik  norite,  -  atsakė  ji  motiniškai  šypsodama. 

Aš  pradėjau  čiauškėti.  Kokia  laimė  šnekėtis  su  tokiu  tie¬ 
sios  širdies  žmogum.  Kalbėjau  tyliai,  kad  Bliumentalis  nela¬ 
bai  ką  tesuprastų.  Taip  laisviau  galėjau  kalbėti.  Ir  vis  dėlto 
buvo  nejauku,  kad  jis  sėdėjo  užpakaly  mūsų. 

Sustojome.  Aš  išlipau  ir  tvirtai  pažvelgiau  savo  priešui  į 
akis. 

-  Ar  šiaip,  ar  taip,  bet  turite  pripažinti,  pone  Bliumentali, 
kad  mašina  eina  kaip  per  sviestą. 

-  Ką  čia  sviestas,  jaunuoli,  -  atsakė  jis  nepaprastai  drau¬ 
giškai,  -  jeigu  mokesčiai  viską  suėda.  Mokesčiai  už  tą  mašiną 
per  daug  dideli.  Sakau  jums. 

-  Pone  Bliumentali,  -  tariau  aš,  stengdamasis  išlaikyti  tą 
patį  toną,  -  jūs  verslo  žmogus,  su  jumis  galiu  nuoširdžiai  kal¬ 
bėti.  Tai  ne  mokesčiai,  tai  pridėtinės  išlaidos.  Pasakykite  pa- 


Erich  Ma 


aria  Remark 

tys,  ko  šiais  laikais  reikia  verslo  įmonei?  Jūs  tai  žinote:  ne 
kapitalo,  kaip  būdavo  seniau,  bet  kredito!  O  kaip  gausi  kre¬ 
ditą?  Reikia  tik  mokėti  pasirodyti.  Kadilakas  solidi  ir  šauni 
mašina,  patogi,  bet  ne  senamadė,  sveiko  buržuazinio  prado 
simbolis,  gyva  reklama  firmai. 

Bliumentalis  pralinksmėjęs  kreipėsi  į  savo  žmoną. 

-  Jo  žydiška  galvutė,  ar  ne?  Jaunuoli,  -  tarė  jis  po  to  vis  dar 
familiariu  tonu,  -  solidumą  šiais  laikais  geriausia  reklamuoja 
nučiuręs  kostiumas  ir  važinėjimas  autobusu.  Jei  mudu  turė¬ 
tume  tuos  pinigus,  kurie  dar  neužmokėti  už  tuos  elegantiš¬ 
kus  automobilius,  dumiančius  pro  šalį  galėtume  ramiausiai 
pasitraukti  poilsio.  Tai  aš  jums  sakau.  Konfidencialiai. 

Aš  pažvelgiau  į  jį  nepasitikėdamas.  Ko  jis  siekia  tuo  savo 
draugišku  tonu?  O  gal  žmona  tramdo  jo  kovingumą?  Nuta¬ 
riau  pats  paleisti  vieną  šūvį. 

-  Toks  kadilakas  tai  ne  koks  eseksas,  tiesa,  gerbiamoji  po¬ 
nia?  „Majerio  ir  sūnaus"  jaunasis  dagininkas  važinėja  su  esek- 
su,  o  aš  ant  kelio  radęs  neimčiau  šių  skaisčiai  raudonų  akį 
rėžiančių  vežėčių... 

Aš  girdėjau,  kaip  prunkštelėjo  Bliumentalis,  ir  greitai  va¬ 
riau  toliau: 

-  Be  to,  jums  labai  pritinka  ši  spalva,  gerbiamoji  ponia,  - 
dulsvai  mėlynas  kobaltas  šviesiaplaukei... 

Staiga  pamačiau,  kad  Bliumentalis  išsišiepė  kaip  visas  miš¬ 
kas  beždžionių. 

-  „Majėris  ir  sūnus"...  sumaniai,  sumaniai...  -  išstenėjo  jis. 
-  Ir  dar  tos  zaunos...  zaunos!.. 

Aš  pažvelgiau  įjį.  Ir  netikėjau  savo  akimis:  jis  tikrai  kvato¬ 
jo!  Nieko  nelaukdamas  variau  toliau  ta  pačia  kryptimi. 

-  Pone  Bliumentali,  leiskite  man  šiek  tiek  paaiškinti.  Mo¬ 
teriai  tai  ne  zaunos.  Tai  -  komplimentai,  kurie  mūsų  apgailė¬ 
tinais  laikais,  deja,  darosi  vis  retesni.  Moteris  -  tai  ne  plieni¬ 
nis  baldas;  ji  yra  gėlė,  ji  nereikalauja  veiklumo;  ji  reikalauja 
malonių,  šviesių  plepalų.  Geriau  kiekvieną  dieną  pasakyti  jai 

ką  malonaus,  negu  visą  gyvenimą  dirbti  jai  kaip  juodam  jau¬ 
čiui.  Tai  aš  jums  sakau.  Tai  pat  konfidencialiai.  O  be  to,  aš 
netgi  nezaunijau  niekų,  bet  tiktai  priminiau  elementarų  fizi¬ 
kos  dėsnį.  Mėlyna  spalva  gerai  tinka  prie  šviesių  plaukų. 

-  Gerai  riaumoji,  liūte,  -  tarė  Bliumentalis  spindėte  spin¬ 
dėdamas.  -  Klausykite,  pone  Lokampai!  Aš  žinau,  kad  leng¬ 
vai  galiu  nusiderėti  dar  tūkstantį  markių... 

Aš  žingtelėjau  atgal.  „Vylingasis  šėtone,  -  pagalvojau,  -  tai 
ir  yra  tas  smūgis,  kurio  aš  laukiau".  Man  jau  pasirodė,  kad 
taip  ir  teks  savo  dienas  pabaigti  abstinentu,  ir  užkamuoto 
elniuko  akimis  pažvelgiau  į  ponią  Bliumental. 

-  Bet,  tėve...  -  tarė  ji. 

-  Pala,  motin,  -  atsakė  jis.  -  Vadinasi,  aš  galėčiau,  bet  taip 
nedarysiu.  Man,  kaip  verslo  žmogui,  smagu  buvo  pasižiūrėti,  kaip 
jūs  dirbate.  Gal  dar  kiek  per  daug  fantazijos,  bet  vis  dėlto...  apie 
„Majerį  ir  sūnų"  išėjo  visai  neblogai.  Jūsų  motina  žydė? 

-Ne. 

-  Ar  nesat  dirbęs  gatavų  drabužių  prekyboje? 

-  Taip. 

-  Matote,  iš  ten  ir  toks  stilius.  Kokioj  srity? 

-  Sielų,  -  atsakiau  aš,  -  turėjau  tapti  mokytoju. 

-  Pone  Lokampai,  -  tarė  Bliumentalis,  -  reiškiu  jums  pa¬ 
garbą!  Jei  netektumėte  darbo,  paskambinkite  man. 

Jis  išrašė  čekį  ir  padavė  jį  man.  Aš  negalėjau  patikėti  savo 
akimis!  Moka  iš  anksto!  Stebuklas! 

-  Pone  Bliumentali,  -  tariau  aš  nugalėtas,  -  leiskite  man 
dovanai  pridėti  prie  mašinos  dvi  krištolines  pelenines  ir  pir¬ 
mos  rūšies  guminį  patiesaliuką. 

-  Gerai,  -  sutiko  jis,  -  štai  ir  seniui  Bliumentaliui  teko  šis  tas. 

Paskui  jis  pakvietė  mane  kitą  dieną  vakarienės.  Ponia  Bliu¬ 
mental  nusišypsojo  man  motiniškai. 

-  Bus  farširuota  lydeka,  -  tarė  ji  švelniai. 

-  Tai  delikatesas,  -  pareiškiau  aš.  -  Tad  kartu  atgabensiu 
jums  ir  mašiną.  Rytoj  rytą  perrašysim  ją  jūsų  vardu. 

Kaip  kregždė  parskridau  į  dirbtuvę.  Tačiau  Lencas  ir  Kės- 
teris  buvo  išėję  pietų.  Teko  dar  sutramdyti  savo  džiūgavimą. 
Tik  Jupas  bebuvo  kieme. 

-  Pardavėt?  -  paklausė  jis. 

-  Viską  tau  reikia  žinoti,  padauža  tu,  -  tariau  aš.  -  Še  tale¬ 
rį.  Pasistatyk  už  jį  lėktuvą. 

-  Vadinasi,  pardavėt,  -  nusišypsojo  Jupas. 

-  Dabar  važiuoju  valgyti,  -  tariau.  -  Tačiau  vargas  tau,  jei 
ką  nors  pasakysi  jiems,  kol  aš  sugrįšiu. 

-  Pone  Lokampai,  tylėsiu  it  kapas,  -  užtikrino  jis  ir  išmetė 
talerį  į  orą. 

-  Panašu,  nėra  ko  sakyti,  -  tariau  aš  ir  paleidau  mašiną. 

Kai  sugrįžau  į  kiemą,  Jupas  davė  man  ženklą. 

-  Kas  atsitiko?  -  paklausiau.  -  Neišlaikei  liežuvio? 

-  Pone  Lokampai!  Tylėjau  kaip  geležis!  -Jis  parodė  dan¬ 
tis.  -  Tiktai  tenai...  tas  žmogus,  kurio  fordą taisome. 

Palikau  kieme  kadilaką  ir  nuėjau  į  dirbtuvę.  Kepėjas  kaip 
tik  buvo  ten  ir  pasilenkęs  sklaidė  albumą  su  dažų  pavyzdžiais. 
Jis  vilkėjo  plačiu  languotu  apsiaustu  su  diržu  ir  plačiu  gedulo 
kaspinu.  Greta  jo  stovėjo  daili  žvitrių  juodų  akių  žmogysta  su 
atlapu  paltuku,  apvedžiotu  nusišėrusiu  triušio  kailiuku,  ir  su 
ankštais  lakuotais  batukais.  Juodu  tarėsi,  kokia  spalva  reikė¬ 
tų  nulakuoti  mašiną.  Juočkė  norėjo  šviesaus  cinoberio,  bet 
kepėjui  raudona  spalva  kėlė  abejonių,  -  juk  jis  dar  nešiojo 
gedulą.  Jis  siūlė  blankią  gelsvai  palšą  spalvą. 

-  Ką  ten,  -  burbėjo  juočkė,  -  fordas  turi  būti  taip  nula¬ 
kuotas,  kad  akį  vertų.  Kitaip  iš  jo  nei  šis,  nei  tas. 

Ji  svaidė  mums  vylingus  žvilgsnius,  gūžčiojo  pečiais,  kai 
kepėjas  pasilenkdavo  prie  albumo,  vaipėsi  ir  mirkčiojo.  Gu¬ 
vus  vaikutis!  Pagaliau  jie  susitarė  nulakuoti  mašiną  razetos 
žalumo  spalva.  Be  to,  mergina  norėjo,  kad  viršus  būtų  švie¬ 
sus.  Tačiau  kepėjas  nepasidavė:  reikia  gi  kuo  nors  parodyti 
gedulą.  Jis  išsikovojo  juodą  odinį  viršų.  Ta  proga  kepėjas  dar 
laimėjo,  nes  gavo  viršų  dovanai,  tuo  tarpu  oda  brangesnė 
medžiaga  už  brezentą. 

Juodu  išėjo.  Tačiau  kieme  vėl  sustojo.  Juočkė,  vos  tik  pa¬ 
mačiusi  kadilaką,  puolė  prie  jo  kaip  kulka. 

-  Žiūrėk,  pupuliuk,  tai  bent  mašina!  Pasaka!  Čia  tai  man 
patinka! 

Kitą  akimirksnį  ji  atsidarė  dureles  ir  jau  sėdėjo  mašinoje, 
užvertusi  akis  iš  susižavėjimo. 

-  Tai  sėdynės!  Nepaprastos!  Kaip  foteliai!  Tai  ne  fordas! 

-  Na,  eime  jau  eime,  -  nepatenkintas  tarė  pupuliukas. 

Lencas  kumštelėjo  man,  kad  atseit  pradėčiau  ataką  ir  pa¬ 
mėginčiau  įbrukti  kepėjui  mašiną.  Aš  nužvelgiau  Gotfrydą 
nuo  galvos  ligi  kojų  ir  tylėjau.  Jis  kumštelėjo  smarkiau.  Aš 
atsimokėjau  jam  tuo  pačiu  ir  nusigręžiau. 

Vaigais  negalais  kepėjas  iškrapštė  iš  mašinos  savo  juod¬ 
bruvą  brangenybę  ir  nuėjo,  kiek  pasikūprinęs  ir  gerokai  su¬ 
sierzinęs. 

Mes  žiūrėjome  jiems  pavymui. 

-  Greitų  sprendimų  žmogus!  -  tariau  aš.  -  Pasitaisys  maši¬ 
ną,  įsitaisys  naują  pačią  -  čia  tai  vyras! 

-  Na,  -  tarė  Kėsteris,  -  šita  jis  dar  pasidžiaugs. 

Vos  tik  jie  užsuko  už  kampo,  kai  ėmė  putoti  Gotfrydas: 

-  Negi  tu  visai  apkiautai,  Robi?  Praleisk  tu  man  tokią  pro¬ 
gą!  Juk  tai  buvo  stačiai  klasiškas  pavyzdys,  kaip  reikia  veikti! 

-  Puskarininki  Lencai,  -  atsakiau  aš,  -  stovėt  ramiai,  kai 
kalbate  su  viršininku!  Manote,  kad  aš  dvipatystės  šalininkas 
ir  išleisiu  mašiną  dukart  už  vyro? 

Verta  buvo  pamatyti  Gotfrydą  tą  didžią  akimirką.  Jo  akys 
išsprogo  kaip  lėkštės. 

-  Nejuokauk  šventais  daiktais,  -  sumiksėjo  jis. 

Aš  nė  nepasižiūrėjau  į  jį  ir  atsigręžiau  į  Kėsterį. 

-  Otai,  atsisveikink  su  mūsų  kūdikiu  -  kadilaku!  Jis  jau 
nebepriklauso  mums.  Nuo  šio  laiko  jisai  spindės  apatinių  kel¬ 
nių  fabrikanto  garbei!  Tikuos,  kad  jam  ten  bus  geras  gyveni¬ 
mas.  Ne  toks  didvyriškas  kaip  pas  mus,  užtat  saugesnis. 

Aš  ištraukiau  čekį!  Lencas  vos  nekrito  vietoje. 

-  Bet  negali  būti...  ką?  Ir...  sumokėjo?  -  kimiai  sušnibždėjo  jis. 

-  Kiek  jūs  manot,  varvalai?  -  paklausiau  aš,  mosuodamas 
čekiu.  -  Įspėkit! 

-  Keturis!  -  sušuko  Lencas  užsimerkęs. 

-  Keturi  ir  penki  šimtai,  -  tarė  Kėsteris. 

-  Penki,  -  sušuko  Jupas,  stovėjęs  prie  siurblio. 

-  Penki  tūkstančiai  penki  šimtai,  -  sugriaudžiau  aš. 

Lencas  ištraukė  man  iš  rankų  čekį. 

-  Negalimas  daiktas!  Tikriausiai  čekis  neapmokėtas! 

-  Pone  Lencai,  -  tariau  aš  oriai,  -  tas  čekis  yra  toks  pat 
tikras,  kaip  jūs  netikri!  Mano  bičiulis  Bliumentalis  gali  su¬ 
mokėti  kad  ir  dvidešimt  kartų  didesnę  sumą.  Mano  bičiulis, 
suprantate,  kurio  namuose  rytoj  vakare  valgysiu  farširuotą 
lydeką.  Pasimokykit  iš  manęs!  Užmegzti  draugystę,  gauti  iš 
anksto  pinigus  ir  būti  pakviestam  vakarienės  -  štai  kaip  rei¬ 
kia  parduoti!  Taip,  o  dabar  galit  stovėti  laisvai! 

Gotfrydas  sunkiai  susivaldė.  Jis  pamėgino  griebtis  paskuti¬ 
nės  priemonės. 

-  O  mano  skelbimas  ir  amuletas! 

Aš  įbrukau  jam  medalį. 

-  Sekis  tą  savo  skardelę,  kur  kabinama  šuniui  po  kaklu. 
Aš  ir  užmiršau  ją  visiškai. 

-  Pardavei  mašiną  be  priekaištų,  Robi,  -  tarė  Kėsteris.  - 
Ačiū  Dievui,  kad  atsikratėme  šiuo  kledaru.  Pinigai  mums 
velniškai  pravers. 

-  Duosi  man  penkiasdešimt  markių  avanso?  -  paklausiau  aš. 

-  Šimtą.  Nusipelnei. 

-  Ar  tu  nenorėtum  avanso  ir  mano  pilkąjį  apsiaustą?  - 
prisimerkęs  paklausė  Gotfrydas. 

-  O  tu  ar  nenorėtum  į  ligoninę,  nelaimingas  mergvaiki, 
nesuvaldąs  liežuvio?  -  atšoviau  aš. 

-  Vaikai,  tegu  bus  šiandien  šventė!  -  pasiūlė  Kėsteris.  - 
Pakankamai  per  vieną  dieną  uždirbome!  Reikia  ir  Dievo  bi¬ 
joti.  Važiuokim  su  „Karlu"  pasitreniruoti  lenktynėms. 

Jupas  seniai  pametė  savo  siurblį.  Jis  susijaudinęs  šluostėsi 
rankas. 

-  Pone  Kėsteri,  tai,  vadinasi,  aš  vėl  čia  liksiu  vyriausias 
vadas,  a? 

-  Ne,  Jupai,  -  tarė  juokdamasis  Otas.  -  Tu  važiuosi  kartu! 

Pirmiausia  nuvažiavome  įbanką  ir  inkasavome  čekį.  Len¬ 
cas  nenurimo,  kol  įsitikino,  jog  čekis  tvarkoj.  O  paskui  taip 
paleidome  mašiną,  kad  žiežirbos  pasipylė  iš  išmetamojo 
vamzdžio. 

VIII 


Aš  stovėjau  prieš  savo  buto  šeimininkę. 

-  Ar  kas  dega?  -  paklausė  ponia  Calevski. 

-  Niekas  nedega,  -  atsakiau  aš.  -  Tik  noriu  už  butą  sumo¬ 
kėti. 

ligi  termino  dar  buvo  trys  dienos,  ir  ponia  Calevski  vos 
neišsitiesė  iš  nuostabos. 

-  Čia  kažkokia  paslaptis,  -  įtariai  pasakė  jinai. 

-  Anaiptol,  -  atsakiau  aš.  -  Ar  negalėčiau  šįvakar  paimti 
iš  jūsų  svetainės  abu  brokatinius  fotelius? 

Jinai  karingai  įsisprendė  rankas  į  storas  šlaunis. 

-  To  betrūko!  Negi  jums  nebepatinka  jūsų  kambarys? 

-  Patinka.  Tačiau  jūsų  brokatiniai  foteliai  dar  labiau  pa¬ 
tinka. 

Aš  paaiškinau  jai,  kad,  galimas  daiktas,  pas  mane  apsilan¬ 
kys  pusseserė  ir  kad  dėl  to  norėtųsi  truputįpapuošti  savo  kam¬ 
barį.  Ji  taip  nusikvatojo,  kad  net  krūtinė  ėmė  liumpsėti. 

-  Pusseserė,  -  niekinamai  pakartojo  ji.  -  O  kada  ateis  ta 
jūsų  pusseserė? 

-  Dar  nežinia,  ar  iš  viso  ateis,  -  tariau  aš.  -  Bet  jeigu  ateis, 
tai,  žinoma,  anksti,  vakarienei.  Beje,  o  kodėl  jūs,  ponia  Ca¬ 
levski,  manote,  kad  negali  būti  pusseserių? 

-  Pasitaiko,  žinoma,  -  atsakė  ji,  -  bet  joms  niekas  nesisko- 
lina  fotelių. 

-  O  aš,  matot,  skolinuos,  -  tariau  tvirtai,  -  aš  labai  vertinu 
giminystės  ryšius. 


-  Žinom  mes  tokius!  Vėjo  botagai  visi  jūs.  Brokatinius  fo¬ 
telius  galit  pasiimti.  Tuo  tarpu  į  svetainę  pastatykit  raudo¬ 
nuosius  pliušinius. 

-  Labai  ačiū.  Rytoj  viską  atnešiu  atgal.  Ir  kilimą  taip  pat. 

-  Kilimą?  -  Ji  atsigręžė.  -  Kas  gi  čia  bent  žodžiu  užsiminė 
apie  kilimą? 

-  Aš.  Ir  jūs  taip  pat,  ką  tik. 

Ji  pasipiktinusi  pažvelgė  į  mane. 

-Jukjis  priklauso  prie  fotelių,  kurie  ir  stovi  ant  jo,  -  tariau  aš. 

-  Pone  Lokampai,  -  didingai  pareiškė  ponia  Calevski,  - 
nenuvažiuokit  per  toli!  Visur  svarbiausia  saikas,  sakydavo 
amžinatilsį  Calevskis.  Ne  pro  šalį  ir  jums  būtų  įsidėti  tai  į 
galvą. 

Aš  žinojau,  kad  amžinatilsį  Calevskis,  nepaisydamas  šio 
devizo,  vieną  sykį  mirtinai  nusigėrė  tikra  to  žodžio  prasme.  Jo 
žmona  ne  kartą  man  pati  apie  tai  pasakojo.  Bet  tai  jai  nieko 
nereiškė.  Ji  naudojosi  savo  vyru,  kaip  kiti  žmonės  Biblija,  - 
citatoms.  Ir  juo  ilgiau  jis  gulėjo  po  žemėmis,  juo  daugiau  sky¬ 
rė  jinai  jam  sentencijų.  Dabar  jis  tiko  visokiems  atvejams  - 
kaip  ir  Biblija. 

Aš  papuošiau  savo  kambarį-  Popiet  kalbėjau  telefonu  su  Pa¬ 
tricija  Holman.  Ji  sirgo,  ir  aš  bemaž  savaitę  nebuvau  jos  matęs. 
Dabar  mudu  susitarėme  pasimatyti  aštuntą  valandą,  aš  pasiū¬ 
liau  jai  pavakarieniauti  pas  mane,  o  paskui  nueiti  į  kiną. 

Brokato  foteliai  ir  kilimas  atrodė  prašmatniai,  bet  šviesa 
buvo  baisi.  Todėl  aš  pasibeldžiau  į  savo  kaimynų  duris,  norė¬ 
damas  pasiskolinti  stalinę  lempą.  Ponia  Hasė  pavargusi  sėdė¬ 
jo  prie  lango.  Vyras  dar  nebuvo  parėjęs.  Jis  kasdien  laisvu 
noru  dirbdavo  vieną  dvi  valandas  ilgiau,  kad  tik  jo  neatleis¬ 
tų.  Jo  žmona  kažkuo  priminė  sergančią  paukštę.  Jos  išpurtu¬ 
siuose,  senstančiuose  bruožuose  vis  dar  galėjai  įžiūrėti  siaurą 
kūdikio  veidą,  -  nusivylusio,  liūdno  kūdikio  veidą. 

Aš  išdėsčiau  savo  reikalą.  Ji  pagyvėjo  ir  padavė  man  lempą. 

-  Ak,  taip,  -  tarė  ji  atsidususi,  -  kai  apie  tai  pagalvoji,  tai 
jei  anksčiau... 

Žinojau  tą  istoriją.  Buvo  kalbama  apie  tai,  kokių  ji  būtų 
turėjusi  perspektyvų,  jei  nebūtų  ištekėjusi  už  Hasės.  Tą  pačią 
istoriją  žinojau  ir  iš  Hasės  lūpų.  Buvo  kalbama  apie  tai,  kokių 
jis  būtų  turėjęs  perspektyvų,  jeigu  būtų  palikęs  viengungis. 
Tai  turbūt  visų  labiausiai  paplitusi  istorija  pasaulyje.  Ir  visų 
beviltiškiausia. 

Pasiklausiau  valandėlę,  tariau  keletą  banalių  žodžių  ir  nu¬ 
ėjau  pas  Erną  Bėnig  skolintis  patefono. 

Ponia  Hasė  kalbėdavo  apie  Erną  tik  kaip  apie  būtybę,  gy¬ 
venančią  gretimame  kambaryje.  Ji  niekino  ją,  nes  jai  pavydė¬ 
jo.  O  man  ji  visai  patiko.  Ji  nekūrė  sau  jokių  iliuzijų  apie 
gyvenimą  ir  žinojo,  kad  reikia  tvirtai  įsikibti  į  jį,  norint  pa¬ 
čiupti  bent  truputį  to,  kas  vadinama  laime.  Ji  taip  pat  žinojo, 
kad  už  tai  reikia  mokėti  dvigubai  ir  trigubai.  Laimė  -  visų 
labiausiai  nežinomas  ir  brangiausias  daiktas  pasaulyje. 

Erna  atsiklaupė  prie  lagamino  ir  parinko  man  keletą  plokš¬ 
telių. 

-  Norit  fokstrotų?  -  paklausė  ji. 

-  Ne,  -  atsakiau  aš.  -  Nemoku  šokti. 

Ji  nustebusi  pažvelgė  į  mane. 

-  Nemokat  šokti?  Tai  kągijūs  veikiate,  kai  kur  nueinate? 

-  Aš  šokdinu  stiklelius.  Irgi  neblogai  išeina. 

Ji  papurtė  galvą. 

-  Vyriškį,  kuris  nemoka  šokti,  aš  tučtuojau  atstatyčiau. 

-  Jūsų  labai  griežti  principai,  -  atsakiau  aš.  -  Bet  juk  yra  ir 
kitokių  plokštelių.  Andai  jūs  grojote  vieną  labai  gražią,  -  mo¬ 
teriškas  balsas  ir  kažkas  panašaus  į  havajišką  muziką... 

-  A,  šita  nuostabi.  „Kaip  gyvent  galėjau  be  tavęs  aš?"  - 
Tiesa? 

-  Teisingai!  Ko  tik  neateina  į  galvą  tiems  dainelių  rašyto¬ 
jams!  Aš  manau,  kad  jie  vieninteliai  romantikai  šiame  pa¬ 
saulyje. 


Ji  nusijuokė. 

-  Gal  ir  taip.  Juk  patefonas  tai  lyg  koks  albumas.  Seniau 
žmonės  rašydavo  eilėraščius  į  albumą,  o  dabar  dovanoja  pa¬ 
tefono  plokšteles.  Kai  aš  panoriu  ką  nors  prisiminti,  tereikia 
uždėti  to  meto  plokštelę,  ir  viskas  vėl  atsistoja  man  prieš  akis. 

Aš  pažvelgiau  į  šūsnis  plokštelių  ant  grindų. 

-  Iš  jų  sprendžiant,  Erna,  jūs  turite  begalę  atsiminimų. 

Ji  atsistojo  ir  nubraukė  nuo  kaktos  rausvus  plaukus. 

-  Taip,  -  tarė  ji  ir  paspyrė  krūvą  plokštelių.  -  Bet  man 
maloniau  būtų  vienas  ir  tikras... 

Išvyniojau,  ką  buvau  nupirkęs  vakarienei,  ir  sudėsčiau  viską 
kaip  tik  mokėdamas.  Iš  virtuvės  negalėjau  laukti  pagalbos, 
nes  mano  santykiai  su  Fryda  buvo  per  prasti.  Ji  man  tik  būtų 
ką  nors  sukūlusi.  Bet  apsiėjau  ir  be  jos,  ir  netrukus  negalėjau 
atpažinti  savo  seno  kambario  -  taip  jis  visas  spindėjo.  Fote¬ 
liai,  lempa,  apkrautas  stalas,  -  ir  aš  pajutau,  kaip  mane  paga¬ 
vo  nerimastingas  lūkestis. 

Aš  išėjau,  nors  dar  turėjau  daugiau  kaip  valandą  laiko.  Gat¬ 
vėje  vėjas  ilgais  šuorais  pūtė  pro  namų  kampus.  Jau  degė  ži¬ 
bintai.  Prieblanda  tarp  namų  buvo  mėlyna  kaip  jūra.  „Inter- 
nacionalis"  plaukė  joje  nelyginant  karo  laivas  be  burių.  Aš 
užsukau  įjį  trumpam. 

-  O,  Robertas,  -  tarė  Roza. 

-  O  ką  tu  čia  veiki?  -  paklausiau  aš.  -  Argi  tu  nesirengi  į 
medžioklę? 

-  Truputį  per  anksti. 

Prisėlino  Aloyzas. 

-  Paprastą?  -  paklausė  jis. 

-  Trigubą,  -  atsakiau. 

-  Smagiai  pradedi,  -  tarė  Roza. 

-  Reikia  truputį  dėl  drąsos,  -  tariau  aš  ir  išlenkiau  romą. 

-  Gal  paskambinsi  ką  nors?  -  paklausė  Roza. 

Aš  papurčiau  galvą. 

-  Nesinori  šiandien.  Vieni  vėjai  galvoje,  Roza.  Kaip  laikosi 
tavo  mažytė? 

Ji  nusišypsojo,  parodydama  visus  auksinius  dantis. 

-  Negaliu  skųstis,  gerai.  Rytoj  vėl  nueisiu  tenai.  Šią  savai¬ 
tę  užderėjo  pinigų:  seniems  ožiams  dūkas  užėjo,  pavasarį  pa¬ 
jutus.  Nunešiu  dukrytei  naują  apsiaustuką.  Iš  raudonos  vil¬ 
nos. 

-  Raudona  vilna  -  paskutinis  mados  žodis,  -  tariau  aš. 

Roza  spindėjo  iš  džiaugsmo. 

-  Tu  tikras  kavalierius,  Robi. 

-  Jei  tik  tu  neapsirinki,  -  atsakiau  aš.  -  Eikš,  išgerk  su 
manim  stiklelį.  Anyžinės,  tiesa? 

Ji  linktelėjo.  Mudu  susidaužėme. 

-  Sakyk,  Roza,  kaip  tu,  tiesą  sakant,  žiūri  į  meilę?  -  pa¬ 
klausiau  aš.  -  Juk  tu  nusimanai  apie  tokius  daiktus. 

Ji  ėmė  skardžiai  kvatoti. 

-  Nė  nekalbėk  apie  tai,  -  tarė  ji  prisikvatojusi.  -  Meilė! 
Ak,  mano  Artūras,  -  kai  aš  prisimenu  tą  nevidoną,  man  dar 
ir  dabar  silpna  per  kelius  pasidaro.  Jei  jau  rimtai  kalbėti,  tai 
štai  ką  tau  pasakysiu,  Robi:  žmogaus  gyvenimas  per  ilgas  mei¬ 
lei.  Tiesiog  per  ilgas.  Taip  man  pasakė  Artūras,  pabėgdamas 
nuo  manęs.  Ir  tas  tiesa.  Meilė  -  nuostabus  daiktas.  Bet  vie¬ 
nam  kuriam  visada  atrodo,  kad  ji  per  ilgai  užtrunka.  O  ant¬ 
rasis  sėdi  pastiręs  ir  spokso.  Spokso  kaip  beprotis. 

-  Aišku,  -  tariau  aš.  -  Bet  juk  be  meilės  žmogus  -  tai  tik 
atostogaujantis  lavonas. 

-  Padaryk  kaip  aš,  -  atsakė  Roza.  -  Pasirūpink  vaiką.  Tada 
turėsi  ką  mylėti  ir  būsi  ramus. 

-  Nekvailai  sugalvota,  -  tariau  aš.  -  To  man  dar  betrūko. 

Roza  svajingai  palingavo  galvą. 

-  Kaip  jis  mane  lupdavo,  tas  mano  Artūras,  ir  vis  dėlto,  jei 
jis  įeitų  dabar,  katiliuką  nusismaukęs  ant  pakaušio...  Vaje  tu 
mano,  aš  drebu  visa  vien  apie  tai  pagalvojus! 

-  Išgerkim  po  vieną  į  Artūro  sveikatą,  -  pasiūliau  aš. 


Roza  nusijuokė. 

-  Tegu  gyvena,  kekšininkas!  Į  jo  sveikatą! 

Mudu  išgėrėme. 

-  Iki  pasimatymo,  Roza.  Geros  sėkmės  šįvakar! 

-  Ačiū!  Iki  pasimatymo,  Robi! 

Trinktelėjo  išorinės  durys. 

-  Alio,  -  tarė  Patricija  Holman,  -  ko  toks  susimąstęs! 

-  Ne,  nė  kiek!  O  kaip  jūs  laikotės?  Jau  sveika?  Kas  jums 
buvo? 

-A,  nieko  ypatingo.  Nusišaldžiau,  truputį  karščio  turėjau. 

Ji  visai  nebuvo  panaši  į  ligonę  ir  nusisirgusią.  Priešingai, 
jos  akys  niekad  neatrodė  man  tokios  didelės  ir  spindinčios, 
jos  veidas  buvo  truputį  paraudęs,  o  judesiai  lankstūs  kaip  liek¬ 
no,  gražaus  gyvūno. 

-  Jūs  atrodote  puikiai,  -  tariau  aš.  -  Visai  sveika!  Mes  ga¬ 
lime  sugalvoti  daugybę  visokių  pramogų. 

-  Būtų  gerai,  -  atsakė  ji.  -  Bet  šiandien  nieko  nebus.  Ne¬ 
galiu  šiandien. 

Aš  įbedžiau  į  ją  akis  nieko  nesuprasdamas. 

-  Negalite? 

Ji  papurtė  galvą. 

-  Deja,  negaliu. 

Aš  vis  dar  negalėjau  suprasti.  Pamaniau,  kad  ji  nutarė  ne¬ 
beiti  pas  mane  ir  norėtų  pavakarieniauti  kur  nors  kitur. 

-  Aš  skambinau  jums,  -  tarė  ji,  -  kad  jums  nereikėtų  tuš¬ 
čiai  vaikščioti.  Bet  jūs  jau  buvot  išėjęs. 

Pagaliau  supratau. 

-Jūs  tikrai  negalite?  Visą  vakarą?  -  paklausiau  aš. 

-  Šiandien  negaliu.  Man  reikia  į  vieną  vietą.  Deja,  vos  tik 
prieš  pusvalandį  sužinojau  pati. 

-  O  negalėtumėt  atidėti  kitam  kartui? 

-  Ne,  nieko  neišeina.  -  Ji  nusišypsojo.  -  Tai,  gali  sakyti, 
reikalai. 

Aš  pasijutau  lyg  per  galvą  gavęs.  Visko  laukiau,  tik  ne  šito. 
Netikėjau  nė  vienu  jos  žodžiu.  Reikalai...  Bet  ji  visai  neatro¬ 
dė,  kad  galėtų  turėti  kokių  reikalų!  Turbūt  išsisukinėja  tiktai. 
Tikrai.  Kokios  ten  vakare  gali  būti  kalbos  apie  reikalus?  To¬ 
kie  dalykai  tvarkomi  priešpiet!  Ir  sužino  žmogus  apie  juos  ne 
prieš  kokį  pusvalandį.  Ji  tikrai  nenori,  ir  tiek. 

Aš  nusivyliau  stačiai  kaip  vaikas.  Tik  dabar  pajutau,  kaip 
džiaugiaus  iš  anksto  šiuo  vakaru.  Pykau  pats  ant  savęs,  jog 
taip  nusivyliau,  ir  nenorėjau,  kad  ji  tai  pastebėtų. 

-  Na,  tiek  to,  -  tariau,  -  nieko  nepadarysi.  Ligi  pasimatymo. 

Ji  tiriamai  pažvelgė  į  mane. 

-  Dar  yra  laiko.  Aš  susitarusi  tik  devintą  valandą.  Galim 
dar  truputį  pasivaikščioti.  Visą  savaitę  kojos  nebuvau  iškėlu¬ 
si  iš  namų. 

-  Gerai,  -  nenorom  sutikau  aš.  Staiga  pasijutau  nuvargęs 
ir  tuščias. 

Mes  nuėjome  gatve.  Vakaras  nusigiedrijo,  ir  tarp  stogų  spin¬ 
dėjo  žvaigždės.  Mudu  ėjome  pro  skverą,  šešėlyje  dūlavo  kele¬ 
tas  krūmų.  Patricija  Holman  sustojo. 

-  Alyvos,  -  tarė  ji,  -  kvepia  alyvomis!  Bet  negalimas  daik¬ 
tas,  juk  dar  per  anksti. 

-  O  aš  nieko  neužuodžiu,  -  atsakiau. 

-  Vis  dėlto  kvepia!  -  Ji  pasilenkė  per  tvorelę. 

-  Tai  „Daphne  indica",  gerbiamoji  ponia,  -  pasigirdo  iš 
tamsos  šiurkštus  balsas. 

Atsirėmęs  į  medį  stovėjo  miesto  sodininkystės  darbininkas, 
užsidėjęs  kepurę  su  žalvarine  spite.  Truputį  sverdėdamas,  jis  pri¬ 
ėjo  prie  mūsų.  Jam  iš  kišenės  styrojo  butelio  kaklelis. 

-  Šiandien  mes  ją  pasodinome,  -  pareiškė  jis,  smarkiai  žag¬ 
telėjęs.  -  Šičia. 

-  Labai  ačiū,  -  tarė  Patricija  Holman  ir  pasisuko  įmanė.  - 
Vis  dar  neužuodžiate? 

-  Iš  tikrųjų,  dabar  užuodžiu,  -  atsakiau  nenoromis.  -  Ge¬ 
ros,  senos  rugių  degtinės  kvapą. 

-  Puikiai  įspėjot!  -  Žmogus  šešėlyje  smarkiai  atsirūgo. 

Aš  gerai  užuodžiau  salsvą,  stiprų  kvapą,  plaukiantį  švel¬ 
nioje  tamsoje,  bet  nieku  gyvu  nebūčiau  prisipažinęs. 

Mergina  nusijuokė  ir  išsitiesė. 

-  Kaip  gera,  kada  po  tiek  laiko  išeini  iš  kambario!  Labai 
gaila,  kad  man  reikia  eiti!  Ak,  tas  Bindingas!  Jam  visada  sku¬ 
bu,  ir  viskas  daroma  paskutinę  akimirką.  Tikrai  tą  reikalą 
galėjo  atidėti  ligi  rytojaus! 

-  Bindingas?  -  paklausiau  aš.  -  Jūs  su  Bindingu  susitarusi? 

Ji  linktelėjo. 

-  Su  Bindingu  ir  dar  su  vienu  žmogum.  Nuo  to  žmogaus 
viskas  priklauso.  Rimtai  -  čia  reikalai.  Įsivaizduojate? 

-  Ne,  -  atsakiau  aš,  -  šito  negaliu  įsivaizduoti. 

Ji  nusijuokė  ir  kalbėjo  toliau.  Bet  aš  nebesiklausiau.  Bin¬ 
dingas!  Mane  lyg  kas  būtų  smelkte  nusmelkęs.  Aš  nepagal¬ 
vojau,  kad  jinai  pažįsta  jį  kur  kas  seniau  nei  mane,  mano 
akyse  tik  iškilo  nežmoniškai  didelis,  žvilgantis  jo  biuikas,  bran¬ 
gus  kostiumas  ir  piniginė.  Mano  skurdus,  šauniai  išpuoštas 
kambarėlis!  Kas  man  šovė  į  galvą!  Hasių  lempa,  ponios  Ca- 
levski  foteliai!  Juk  toji  mergina  iš  viso  man  netiko!  Kas  gi  aš 
toks?  Pėsčias  žmogelis,  pasiskolinęs  kartą  kadilaką,  apkiautęs 
girtuoklio  šmotas,  ir  tiek!  Tokių  pilna  prie  kiekvienos  kertės. 
Aš  jau  mačiau,  kaip  , Vynuogių  kekės"  durininkas  atiduoda 
pagarbą  Bindingui,  mačiau  šiltas,  puošnias  sales,  debesis  ci¬ 
garečių  dūmų  ir  elegantiškus  žmones,  girdėjau,  kaip  skamba 
muzika  ir  juokas,  kaip  juokiamasi  iš  manęs.  „Atgal,  -  pagal¬ 
vojau,  -  greičiau  atgal!  Kažkokia  nuojauta,  kažkokia  viltis  - 
ir  tai  jau  labai  daug!  Nebuvo  jokios  prasmės  prasidėti  su  ja. 
Nieko  daugiau,  tik  atgal!" 

-  Jei  norit,  galėtume  rytoj  vakare  susitikti,  -  tarė  Patricija 
Holman. 

-  Rytoj  vakare  neturėsiu  laiko,  -  atsakiau  aš. 

-  Arba  poryt,  arba  šiaip  kurią  dieną  šią  savaitę.  Artimiau¬ 
siomis  dienomis  aš  laisva. 

-  Sunku  bus,  -  tariau  aš.  -  Šiandien  mes  gavome  skubų  užsa¬ 
kymą,  ir  turbūt  teks  visą  savaitę  padirbėti  ligi  vėlios  nakties. 

Tai  buvo  melas,  bet  aš  kitaip  negalėjau.  Staiga  pajutau, 
kad  nebesitveriu  piktumu  ir  gėda. 

Mes  perkirtome  aikštę  ir  pasukome  gatve  palei  kapines.  Nuo 
„Intemacionalio"  pusės  pamačiau  ateinančią  Rozą.  Žvilgėjo  jos 
aukšti  batukai.  Aš  būčiau  galėjęs  pasukti  į  šalį  kitomis  aplinky¬ 
bėmis  greičiausiai  būčiau  taip  ir  padaręs,  -  bet  dabar  ėjau  tiesiai 
priešais  ją.  Roza  žiūrėjo  pro  šalį  tartum  kaip  gyva  nebūtų  manęs 
mačiusi.  Tai  buvo  savaime  suprantama:  nė  viena  iš  tų  merginų 
nepažins  tavęs  gatvėje,  jei  tik  esi  ne  vienas. 

-  Labas,  Roza,  -  tariau  aš. 

Ji  nustebusi  iš  pradžių  pažiūrėjo  įmanė,  paskiau  į  Patriciją 
Holman,  paskui  skubiai  linktelėjo  ir  sumišusi  nuėjo  toliau. 
Po  kelių  žingsnių  už  jos,  mosuodama  rankinę,  kraipydama 
šlaunis,  pasirodė  Frici,  labai  nusidažiusi  lūpas.  Ji  abejingai  pa¬ 
žvelgė  į  mane,  nelyginant  pro  langą. 

-  Sveika  drūta,  Frici,  -  tariau  aš. 

Ji  linktelėjo  galvą  kaip  kokia  karalienė  ir  ničnieku  neparo¬ 
dė,  kad  nustebusi;  bet  aš  girdėjau,  kaip  praėjusįjį  paspartino 
žingsnį  -  jai  norėjosi  šitą  įvykį  aptarti  su  Roza.  Aš  vis  dar 
būčiau  galėjęs  pasukti  į  kokią  šalutinę  gatvę,  nes  žinojau,  kad 
pasirodys  ir  kitos,  -  buvo  kaip  tik  pirmosios  didžiosios  žvalgy¬ 
bos  metas.  Tačiau  kažkaip  užsispyręs  ėjau  tiesiai  toliau,  -  ko¬ 
dėl  gi  pagaliau  turėčiau  jų  vengti;  juk  aš  jas  pažinau  daug 
geriau  nei  tą  mergaitę,  kuri  ėjo  šalia  manęs,  sujos  Bindingu 
ir  jo  biuiku.  Tegu  jinai  pasižiūri,  tegu  pasižiūri  kaip  reikiant. 

Jos  praėjo  visos  palei  ilgą  eilę  žibintų  -  gražuolė  Vali,  iš¬ 
blyškusi,  laibutė,  elegantiška,  Lina  su  medine  koja,  kresnoji 
Ema,  Marion  -  „viščiukas",  raudonskruostė  Margo,  homo¬ 
seksualistas  Kiki  su  voverių  kailiniais  ir  pagaliau  senelė  Mimi 
su  išsiplėtusiomis  venomis,  panaši  į  nusišėrusią  pelėdą.  Aš 
sveikimus  su  visomis,  o  kai  ėjome  pro  „motušę",  pardavinė¬ 
jančią  dešreles,  nuoširdžiai  papurčiau  jai  ranką. 


-  Jūs  turit  čia  daug  pažįstamų,  -  tarė  Patricija  Holman  po 
valandėlės. 

-  Tokių  -  taip,  -  atrėžiau  jai. 

Aš  pastebėjau,  kad  ji  žiūri  įmanė. 

-  Manau,  kad  jau  reikėtų  grįžti,  -  tarė  ji  kiek  palaukusi. 

-  Taip,  -  atsakiau,  -  ir  aš  taip  manau. 

Mes  stovėjome  prie  durų. 

-  Viso  labo,  -  tariau,  -  linkiu  smagiai  praleisti  laiką. 

Ji  neatsakė.  Gana  nelengvai  atitraukiau  akis  nuo  skambu¬ 
čio  prie  durų  ir  pažvelgiau  įją.  Ir  iš  tikrųjų,  -  stačiai  negalė¬ 
jau  patikėti  savo  akimis,  -  ji  stovėjo  anaiptol  neįsižeidusi,  - 
jos  lūpos  krūpčiojo,  akys  žėrėjo,  -  ir  staiga  ėmė  kvatoti,  nuo¬ 
širdžiai  ir  nerūpestingai;  ji  stačiai  juokėsi  iš  manęs. 

-  Vaikas,  -  tarė  ji,  -  Dieve,  koks  jūs  dar  vaikas! 

Aš  išpūčiau  akis. 

-  Na,  taip...  -  pagaliau  tariau,  -  vis  dėlto...  -  ir  ūmai  su¬ 
pratau,  į  kokią  kvailą  padėtį  patekau.  -  Jums  turbūt  aš  atro¬ 
dau  truputį  panašus  į  idiotą,  tiesa? 

Jinai  nusijuokė.  Aš  greitai  žingtelėjau  į  priekį  ir  tvirtai  pri¬ 
sitraukiau  ją,  -  tegu  sau  mano,  kas  tik  jai  patinka.  Jos  plaukai 
palietė  mano  skruostą,  jos  veidas  buvo  visai  arti,  aš  užuo¬ 
džiau  persikais  kvepiančiąjos  odą;  pagaliau  priartėjo  jos  akys, 
ir  staiga  pajutau  jos  lūpas  prie  savo  burnos... 

Ji  dingo,  kol  aš  dorai  spėjau  suvokti,  kas  atsitiko. 

Grįždamas  priėjau  prie  „motušės"  dešrelių  katilo. 

-  Duok  man  didelę  sardelę,  -  tariau  spindėdamas 
džiaugsmu. 

-  Su  garstyčiomis?  -  paklausė  „motušė",  prisikišusi  švarią 
baltą  prijuostę. 

-  Su  labai  daug  garstyčių,  motuše! 

Aš  gardžiai  valgiau  dešrelę  stovėdamas  ir  paprašiau,  kad 
Aloyzas  išneštų  man  iš  „Intemacionalio"  stiklą  alaus. 

-  Komiška  būtybė  žmogus,  tiesa,  motuše?  -  tariau  aš. 

-  Tikra  tiesa,  -  karštai  atsakė  ji.  -  Va,  prieina  vakar  kaž¬ 
koks  ponas,  suvalgo  dvi  Vienos  dešreles  su  garstyčiomis  ir, 
pasirodo,  neturi  kuo  už  jas  užmokėti.  Na  kągi,  jau  buvo  vėlu, 
aplinkui  nė  vieno  žmogaus,  ką  aš  daugiau  darysiu,  žinau  to¬ 
kius  reikalus  ir  paleidau  jį.  Ir  įsivaizduokit,  ateina  jis  šiandien 
vėl,  sumoka  man  už  dešreles  ir  dar  duoda  arbatpinigių. 

-  Tai  prieškarinis  reiškinys,  motuše.  O  šiaip  kaip  sekasi? 

-  Prastai!  Vakar  pardaviau  septynias  poras  Vienos  dešrelių 
ir  devynias  sardeles.  Zinai,  jei  ne  merginos,  seniai  jau  būčiau 
galą  gavusi. 

Tos  merginos,  kurios  padėdavo  „motušei"  kuo  tik  galėda¬ 
mos,  buvo  prostitutės.  Jeigu  joms  pavykdavo  pasigauti  „ka¬ 
valierių",  jos  stengdavosi  kaip  nors  praeiti  pro  „motušės"  ka¬ 
tilą,  norėdamos  pirma  suvalgyti  po  sardelę  ir  duoti  senutei 
uždirbti. 

-  Veikiai  sušils,  -  kalbėjo  „motušė",  -  bet  žiemą,  kai  drėg¬ 
na  ir  šalta,  gali  apsitaisyti  kaip  tikmori,  vis  tiek  neišsisaugosi. 

-  Duok  man  dar  vieną  sardelę,  -  tariau  aš,  -  man  taip 
smagu  šiandien.  O  kas  gero  namie? 

Ji  pažvelgė  įmanė  savo  skaidriomis  kaip  vanduo,  mažomis 
akutėmis. 

-  Vis  tas  pats.  Andai  jis  pardavė  lovą. 

„Motušė"  buvo  ištekėjusi.  Prieš  dešimt  metų  jos  vyras,  šok¬ 
damas  iš  einančio  požeminio  traukinio,  išgriuvo  ir  pateko  po 
vagonu.  Reikėjo  nupjauti  jam  abi  kojas.  Nelaimė  keistai  pa¬ 
veikė  žmogelį.  Palikęs  luošas,  jis  taip  ėmė  gėdytis  savo  žmonos, 
kad  nebegulėjo  su  ja.  Be  to,  ligoninėje  priprato  prie  morfijaus. 
Vargšas  greitai  ėmė  ristis  žemyn,  pateko  į  homoseksualistų 
aplinką,  ir  netrukus  žmogus,  penkiasdešimt  metų  buvęs  nor¬ 
malus  vyras,  ėmė  tąsytis  su  iškrypusiais  berniukais.  Jųjis  nesi¬ 
gėdijo,  nes  jie  buvo  vyrai.  Moterims  jis  buvo  luošys,  ir  jam 
atrodė,  kad  sukelia  tik  pasišlykštėjimą  ir  pagailą.  Šito  jis  nega¬ 
lėjo  pakęsti.  Vyrų  draugijoje  jis  buvo  tik  patekęs  į  bėdą  žmo¬ 
gus.  Stengdamasis  pasirūpinti  pinigų  berniukams  ir  morfijui, 

jis  atimdavo  iš  „motušės"  viską,  ką  tik  rasdavo,  ir  parduodavo, 
ką  tik  galima  būdavo  parduoti.  Tačiau  „motušė"  nepametėjo, 
nors  jis  dažnai  ją  apkuldavo.  Kartu  su  savo  sūnumi  ji  stovėda¬ 
vo  kiekvieną  naktį  iki  ketvirtos  valandos  ryto  prie  savo  dešre¬ 
lių  katilo.  Dieną  skalbdavo  baltinius  ir  šveisdavo  laiptus.  Ji  vi¬ 
są  laiką  sitgo  viduriais  ir  svėrė  devyniasdešimt  svarų  bet  visa¬ 
dos  būdavo  maloni.  Ji  manė,  kad  jai  dar  gana  gerai  sekasi. 
Kartais,  pasijutęs  labai  skurdžiai,  ateidavo  pas  ją  vyras  ir  imda¬ 
vo  verkti.  Tai  būdavo  jai  pačios  gražiausios  valandos. 

-  Ar  tebeturi  dar  savo  gerąją  vietą?  -  paklausė  ji  mane. 

Aš  linktelėjau. 

-  Taip,  motuše.  Uždirbu  dabar  neblogai. 

-  Žiūrėk,  kad  jos  neprarastum. 

-  Pasistengsiu,  motuše. 

Parėjau  namo.  Priemenėje,  tarsi  paties  Dievo  siųsta,  sto¬ 
vėjo  tarnaitė  Fryda. 

-  Jūs  meilus  vaikutis,  -  tariau  aš,  norėdamas  ką  nors  gero 
padaryti. 

Ji  susiraukė  lyg  acto  išgėrusi. 

-  Rimtai!  -  kalbėjau  aš.  -  Kas  iš  tų  amžinų  vaidų!  Gyveni¬ 
mas  trumpas,  Fryda,  ir  kupinas  atsitiktinumų  ir  pavojų.  Šiais 
laikais  visiems  reikia  laikytis  išvien.  Susitaikykim! 

Ji  nesiteikė  net  pažvelgti  į  mano  ištiestą  ranką,  sumurmėjo 
kažką  apie  prakeiktuosius  girtuoklius  ir,  trenkusi  durimis,  dingo. 

Pasibeldžiau  į  Georgo  Bloko  kambarį.  Po  jo  durimis  švytė¬ 
jo  šviesos  ruoželis.  Jis  kalė  savo  mokslus. 

-  Eime,  Džordži,  paėsti,  -  tariau  aš. 

Jis  pakėlė  akis.  Išblyškęs  jo  veidas  paraudo. 

-  Aš  nealkanas. 

Jis  manė,  kad  kviečiu  jį  iš  užuojautos.  Todėl  ir  atsisakė. 

-  Pirma  pasižiūrėk,  -  tariau  aš.  -  Šiaip  suges  viskas.  Būk 
toks  malonus. 

Kai  mudu  ėjom  koridorium,  pamačiau,  kad  Ernos  Bėnig 
durys  buvo  truputėlį  praviros.  Už  jų  girdėjau  tylų  alsavimą. 

„Aha",  -  pagalvojau  ir  išgirdau,  kaip  atsargiai  tarkštelėjo  Hasių 
spyna  ir  durys  taip  pat  prasivėrė  kokį  centimetrą.  Visas  pen¬ 
sionas,  rodės,  tykojo  pamatyti  mano  pusseserę. 

Skaisčios  viršutinės  šviesos  nuplieksti  stovėjo  mano  kam¬ 
baryje  brokatiniai  ponios  Calevski  foteliai.  Žvilgėjo  Hasių  lem¬ 
pa,  akį  vėrė  ananasas,  aukštos  rūšies  kepeninė  dešra,  nugari¬ 
nė,  butelis  šeri  brendžio... 

Kai  mudu  su  žado  netekusiu  Džordžiu  kirtome  išsijuosę 
visas  tas  gėrybes,  kažkas  pasibeldė  į  duris.  Aš  žinojau,  kas  čia 
ateina. 

-  Dėmesio,  Džordži,  -  sušnibždėjau  ir  sušukau:  -  Prašom! 

Durys  atsidarė  ir,  nesitverdama  smalsumu,  įėjo  ponia  Ca¬ 
levski.  Pirmą  kartą  mano  gyvenime  ji  pati  atnešė  man  paštą, 
kažkokį  prospektą,  kuris  primygtinai  ragino  valgyti  tiktai  ne¬ 
virtą  maistą.  Ji  buvo  pasakiškai  išsipusčiusi  -  tikra  senų  gerų 
laikų  dama:  suknia  su  mezginiais,  šalikas  su  kutais,  o  meda¬ 
liono  vietoje  segė  su  amžinatilsį  Cafevskio  portretu.  Saldi  kaip 
cukrus  šypsena  išsyk  sustingo  jos  veide;  nustebusi  ji  išpūtė 
akis  į  sumišusį  Džordžį.  Aš  negailestingai  nusikvatojau.  Ji  kaip¬ 
mat  susivaldė. 

-  Aha,  pavarė,  -  tarė  ji  kandžiai. 

-  Pavarė,  -  sutikau  aš,  vis  dar  negalėdamas  atplėšti  akių 
nuo  prašmatnaus  jos  apdaro.  Kokia  laimė,  kad  mano  viešnia 
neatėjo. 

Motina  Calevski  nepritardama  žiūrėjo  įmanė. 

-  Ir  dar  juokiatės?  Juk  aš  visada  sakiau:  kur  kitiems  žmo¬ 
nėms  plaka  širdis,  jums  kliuksi  butelis  degtinės. 

-  Ačiū  už  žodį,  -  atsakiau  aš.  -  Gal  padarytumėte  mums 
garbę,  gerbiamoji  ponia? 

Ji  svyravo.  Bet  vis  dėlto  nugalėjo  smalsumas:  o  gal  dar  pa¬ 
vyks  ką  sužinoti.  Aš  atkimšau  butelį  šeri  brendžio. 

Vėliau,  kai  viskas  nutilo,  pasiėmiau  apsiaustą  ir  antklodę 
ir  koridorium  nusėlinau  prie  telefono.  Atsiklaupiau  prie  sta¬ 


lo,  ant  kurio  stovėjo  aparatas,  užsitraukiau  ant  galvos  ap¬ 
siaustą  ir  antklodę,  nukėliau  ragelį,  kairiąja  ranka  priturėda¬ 
mas  iš  apačios  apsiaustą.  Šitaip  aš  buvau  tikras,  kad  niekas 
negalės  manęs  klausytis.  Ponios  Calevski  pensiono  buvo  be 
galo  didelės,  smalsios  ausys.  Man  pasisekė.  Patricija  Holman 
jau  buvo  namie. 

-  Seniai  jau  sugrįžote  iš  savo  paslaptingojo  pasitarimo?  - 
paklausiau  aš. 

-  Jau  bemaž  valanda. 

-  Gaila.  Jei  būčiau  žinojęs... 

Ji  nusijuokė. 

-  Ne,  nieko  nebūtų  padėję.  Aš  jau  lovoje  ir  vėl  truputį 
karščiuoju.  Labai  gerai,  kad  anksti  sugrįžau  namo. 

-  Karščiuojat?  Kas  gi  jums? 

-  A,  nieko  ypatingo.  O  ką  jūs  dar  veikėt  šį  vakarą? 

-  Kalbėjaus  su  savo  šeimininke  apie  tarptautinę  padėtį.  O 
jums  kaip?  Viskas  gerai  išėjo? 

-  Tikiuos,  kad  viskas  bus  gerai. 

Mano  slėptuvėje  pasidarė  bjauriai  karšta.  Todėl  kiekvieną 
kartą,  kai  kalbėdavo  mergina,  prasidengdavau  galvą,  skubiai 
įtraukdavau  vėsaus  oro  ir  vėl  užsidengdavau,  kai  pats  kalbė¬ 
davau  į  ragelį. 

-  Ar  kartais  neturite  kokio  pažįstamo,  vardu  Robertas?  - 
paklausiau  aš. 

Ji  nusijuokė. 

-  Rodos,  ne... 

-  Gaila.  Aš  mielai  paklausyčiau,  kaip  jūs  ištariate  tą  vardą. 
O  gal  vis  dėlto  pamėgintumėt? 

Ji  vėl  nusijuokė. 

-  Vien  juokais,  -  tariau  aš.  -  Pavyzdžiui:  „Robertas  asilas". 

-  Robertas  -  kūdikis... 

-  Jūsų  nuostabi  tarsena,  -  pasakiau  aš.  -  O  dabar  pamė¬ 
ginkim  ištarti  „Robis".  Sakykit:  „Robis..." 

-  Robis  -  girtuokhs...  -  pamažu  tarė  tylus,  tobmas  balsas.  - 

O  dabar  man  reikia  miegoti...  Aš  išgėriau  migdomųjų  milte¬ 
lių,  ir  galva  jau  ūžia... 

-  Taip...  labanakt...  gerai  išsimiegokit... 

Aš  padėjau  ragelį  ir  nusisupau  apsiaustą  ir  antklodę.  Pas¬ 
kui  išsitiesiau  ir  pastirau  vietoje.  Per  žingsnį  nuo  manęs  lyg 
šmėkla  stovėjo  pensininkas  buhalteris,  gyvenąs  kambary  ša¬ 
lia  virtuvės.  Aš  piktai  burbtelėjau  kažką. 

-  Cit!  -  sušnypštė  jis  ir  išsišiepė. 

-  Cit!  -  sušnypščiau  ir  aš,  širdyje  siųsdamas  jį  velniop. 

Jis  pakėl  pirštą. 

-  Aš  neišduosiu...  politiniai  reikalai,  ar  ne? 

-  Ką?  -  paklausiau  nustebęs. 

Jis  mirktelėjo. 

-  Nesirūpinkit!  Aš  pats  esu  aršus  dešinysis.  Slaptas  politi¬ 
nis  pokalbis,  ar  ne? 

Aš  supratau. 

-  Didžiai  politinis!  -  tariau  ir  taįp  pat  parodžiau  dantis. 

Jis  linktelėjo  ir  sušnibždėjo: 

-  Tegyvuoja  jo  didenybė! 

-  Triskart  valio!  -  atsakiau  aš.  -  O  dabar  štai  kas:  ar  kar¬ 
tais  nežinot,  kas  išrado  telefoną? 

Jis  nustebęs  papurtė  plikę. 

-  Ir  aš  nežinau,  -  tariau.  -  Bet  jis,  matyt,  buvo  puikus 
vyras... 


IX 


Sekmadienis.  Lenktynių  diena.  Paskutinę  savaitę  Kėsteris  tre¬ 
niruodavosi  kasdien.  Vakarais  po  treniruočių  mes  ligi  vėlios 
nakties  tikrindavome  „Karlą"  iki  paskutinio  sraigtelio,  ištep¬ 
davome  ir  sutvarkydavome.  Dabar  sėdėjome  prie  atsarginių 
dalių  ir  laukėme  Kėsterio,  kuris  nuėjo  prie  starto  vietos. 

Mes  visi  buvome  čia:  Grau,  Valentinas,  Lencas,  Patricija 
Holman  ir  svarbiausia  Jupas.  Jupas  su  kombinezonu,  auto¬ 
mobilininko  akiniais  ir  lenktynininko  šalmu.  Jis  svėrė  visų 
mažiausiai  ir  todėl  turėjo  važiuoti  su  Kėsteriu.  Lencas,  tiesa, 
abejojo.  Jis  tvirtino,  jog  milžiniškos,  atsikišusios  Jupo  ausys 
pernelyg  padidinsiančios  oro  pasipriešinimą,  ir  tada  mašina 
arba  galinti  netekti  dvidešimt  kilometrų  greičio,  arba  pavirs¬ 
ti  lėktuvu. 

-  Iš  kur  jūs,  tiesą  sakant,  gavot  anglišką  vardą?  -  paklausė 
Gotfrydas  Patriciją  Holman,  sėdinčią  šalia  jo. 

-  Mano  motina  buvo  anglė.  Ir  ji  vadinosi  tuo  pat  vardu, 
Pat. 

-  A,  Pat  -  tai  kas  kita.  Tai  daug  lengviau  ištarti.  -  Jis  iš¬ 
traukė  stiklą  ir  butelį.  -  Na,  tai  būsim  geri  draugai,  Pat!  Ma¬ 
no  vardas  Gotfrydas. 

Žiūrėjau  į  jį  išpūtęs  akis.  Kai  aš  vis  dar  suku  galvą,  nežinoda¬ 
mas,  kaip  į  ją  kreiptis,  jisai  pačioj  dienos  aky  pūliai  išdarinėja 
tokius  dalykus.  O  jinai  juokiasi  ir  iš  tikro  vadina  jį  Gotfrydu. 

Tačiau  tai  buvo  niekai,  palyginus  su  Ferdinandu  Grau.  Tas 
visiškai  išsikraustė  iš  galvos  ir  nenuleido  nuo  jos  akių.  Jis  de- 

klamavo  skambius  eilėraščius  ir  pareiškė,  kad  turis  nupiešti 
jos  portretą.  Iš  tikrųjų,  jis  atsisėdo  ant  kažkokios  dėžės  ir  pra¬ 
dėjo  piešti. 

-  Klausyk,  Ferdinandai,  senas  apuoke,  -  tariau  aš  ir  at¬ 
ėmiau  iš  jo  bloknotą,  -  nesikėsink  į  gyvus  žmones.  Palik  prie 
savo  lavonų.  Ir  kalbėk  daugiau  bendromis  temomis.  Si  mer¬ 
gina  man  labai  rūpi. 

-  O  jūs  paskui  pragersite  su  manim  tuos  likučius,  kuriuos 
gavau  iš  savo  smuklininko  paveldėjimo? 

-  Ar  visus  likučius  -  tai  nežinau.  Bet  dalį-  tikrai. 

-  Gerai.  Tada  aš  pasigailėsiu  tavęs,  vaikuti. 

Motorų  tarškėjimas  nelyginant  kulkosvaidžių  ugnis  skrie¬ 
jo  lenktynių  trasa.  Atsidavė  sudegusia  alyva,  benzinu  ir  rici¬ 
na.  Jaudinamas,  nuostabus  kvapas,  jaudinamas,  nuostabus 
motorų  tratėjimas! 

Salimais  gerai  įrengtose  kabinose  triukšmavo  mechanikai. 
Mes  buvome  labai  menkai  apsirūpinę.  Vienas  kitas  įrankis, 
degimo  žvakės,  pora  ratų  su  atsarginėmis  padangomis,  ku¬ 
riuos  dykai  gavome  iš  kažkokio  fabriko,  keletas  smulkesnių 
atsarginių  dalių  -  ir  viskas.  Kėsteris  buvo  ne  kokio  nors  fab¬ 
riko  lenktynininkas.  Viską  mums  reikėjo  apmokėti  patiems. 
Todėl  mes  neką  ir  teturėjome. 

Atėjo  Otas.  Paskui  jį  Braumiulerisy  jau  apsirengęs-lenkty- 
nėms. 

-  Na,  Otai,  -  tarė  jis,  -  jeigu  šiandien  mano  žvakės  išlai¬ 
kys,  tai  tu  prakiši!  Bet  jos  neišlaikys. 

-  Pamatysim,  -  atsakė  Kėsteris. 

Braumiuleris  pagrasino  „Karlui". 

-  Pasisaugok  mano  „Spragtuko"! 

„Spragtukas"  buvo  labai  sunki,  nauja  mašina,  kuria  turėjo 
važiuoti  Braumiuleris.  Jį  visi  laikė  favoritu. 

-  „Karlas"  lips  tau  ant  kulnų,  Teo!  -  sušuko  jam  Lencas. 

Braumiuleris  norėjo  atsakyti  jam  sena  dora  kareivių  kalba, 

bet,  pamatęs  prie  mūsų  Patriciją  Holman,  užsičiaupė,  išspro¬ 
gino  akis,  beprasmiškai  šyptelėjo  ir  nuėjo  sau. 

-  Visiškas  pasisekimas,  -  tarė  Lencas  patenkintas. 

Lenktynių  trasa  ėmė  kaukti  motociklai.  Jau  reikėjo  ruoštis 

Kėsteriui.  „Karlas"  buvo  įregistruotas  sportinių  automobilių 
klasėje. 

-  Daug  padėti  mes  tau  negalėsim,  Otai,  -  tariau  aš  ir  pasi¬ 
žiūrėjau  į  įrankius. 

Jis  numojo  ranka. 

-  Nė  nereikia.  Jei  „Karlui"  kas  sulūš,  tai  nieko  nepadės  kad 
ir  visa  dirbtuvė. 

-  Ar  mums  pakelt  skydus,  kad  žinotum,  kiek  nuvažiavai? 

Kėsteris  papurtė  galvą. 

-Juk  startas  bendras.  Tai  aš  jau  pats  matysiu.  Be  to,  Jupas 
žiūrės. 

Jupas  karštai  linktelėjo.  Jis  drebėjo  iš  susijaudinimo  ir  visą 
laiką  triaunijo  šokoladą.  Bet  toks  jis  buvo  tik  dabar.  Kai  suai- 
dės  starterio  šūvis,  jis  tučtuojau  pasidarys  ramus  kaip  vėžlys. 

-  Na,  gero  vėjo! 

Mes  pastūmėme  „Karlą"  į  priekį. 

-  Tik  neužsižiopsok  starto  metu,  mylimoji  tu  mano  bjau¬ 
rybe,  -  tarė  Lencas  ir  patapnojo  per  radiatorių.  -  Neapvilk 
savo  senojo  tėvo,  „Karlai"! 

„Karlas"  nuvažiavo.  Mes  žiūrėjome  jam  pavymui. 

-  Žiūrėk,  koks  juokingas  klebetas,  -  staiga  kažkas  tarė  gre¬ 
ta  mūsų.  -  Užpakalis  kaip  stručio! 

Lencas  išsitiesė. 

-  Ar  jūs  čia  kalbat  apie  baltąjį  automobilį?  -  paklausė  jis 
rausdamas,  bet  vis  dar  ramiai. 

-  Tą  patį,  -  niekinamai  atšovė  pro  petį  milžinas  mechani¬ 
kas  iš  gretimos  kabinos  ir  padavė  savo  kaimynui  butelį  alaus. 
Lencas  pradėjo  mikčioti  iš  piktumo  ir  jau  buvo  beketinąs  per¬ 
siristi  per  žemą  lentų  perdarą.  Ačiū  Dievui,  jis  dar  nesuspėjo 
ištarti  nė  vieno  įžeidžiamo  žodžio.  Aš  nutempiau  jį  atgal. 

-  Nekvailiok,  -  ėmiau  plūsti  jį  -  mums  tavęs  čia  reikia. 
Ko  taip  iš  anksto  skubi  į  ligoninę! 

Užsispyręs  kaip  asilas  jis  bandė  ištrūkti.  Lencas  nepakentė 
jokių  nepagarbių  atsiliepimų  apie  „Karlą". 

-  Žiūrėkit,  -  tariau  aš  Patricijai  Holman,  -  tasai  padūkęs 
ožys  vadinamas  paskutiniuoju  romantiku!  Ar  patikėsit,  kad 
jis  kadaise  yra  rašęs  eilėraščius? 

Tas  kaipmat  paveikė.  Čia  buvo  Gotfrydo  opioji  vieta. 

-  Dar  gerokai  prieš  karą,  -  atsiprašė  jis.  -  Be  to,  vaikuti, 
per  lenktynes  kraustytis  iš  galvos  ne  gėda.  Tiesa,  Pat? 

-  Kraustytis  iš  proto  apskritai  ne  gėda. 

Gotfrydas  pridėjo  ranką  prie  kepurės. 

-  Aukso  žodžiai! 

Motorų  burzgimas  užtrenkė  viską.  Oras  virpėjo.  Žemė  ir 
dangus  virpėjo.  Prašvilpė  lenktynių  mašinos. 

-  Priešpaskutinis!  -  sumurmėjo  Lencas.  -  Bjaurybė  vis  dėlto 
vėl  užsižiopsojo  starto  metu.  : 

-  Niekis,  -  tariau  aš,  -  startas  -  „Karlo"  silpnybė.  Jis  išjuda 
pamažu,  bet  kai  pasileidžia  -  tai  tik  turėkis. 

Pro  tolstantį  motorų  gaudesį  prasimušė  garsintuvai.  Mes 
netikėjome  savo  ausimis:  Burgeris,  vienas  iš  didžiausių  kon¬ 
kurentų,  paliko  prie  starto. 

Artėjo  ūždamos  mašinos.  Tolumoj,  ant  lenktynių  kelio,  jos 
virpėjo  kaip  skėriai,  ėjo  didyn  ir  didžiuoju  posūkiu  pralėkė 
pro  tribūnas.  Liko  tik  šešios,  Kėsteris  vis  dar  važiavo  prieš¬ 
paskutinis.  Mes  pasirengėme.  Motorų  kauksmas  ir  jo  aidas 
čia  smarkiau,  čia  silpniau  sklido  iš  už  posūkio.  Paskui  visa 
ruja  išlėkė  į  tiesiąją.  Viena  priešais,  antra  ir  trečia  gretimais 
sekė  pirmajai  iš  paskos,  o  toliau  Kėsteris.  Per  posūkįjis  pasi¬ 
varė  į  priekį  ir  dabar  važiavo  ketvirtas. 

Saulė  išlindo  iš  debesų.  Platūs  šviesos  ir  šešėlių  ruožai 
krito  ant  lenktynių  trasos,  kuri  staiga  pasidarė  marga  kaip 
tigras.  Debesų  šešėliai  plaukė  virš  žmonių  minios  tribūno¬ 
se.  Motorų  burzgimas  audrino  visiems  mums  kraują  kaip 


trenksminga  muzika.  Lencas  nestygo  vietoje,  aš  sukramčiau 
cigaretę  į  košę,  o  Patricija  Holman  uostė  orą  kaip  kumeliu¬ 
kas  ankstyvą  rytą.  Tik  Valentinas  ir  Grau  sėdėjo  sau  ramiai  ir 
šildėsi  prieš  saulę. 

Vėl  sugriaudė  galingas  motorų  širdžių  plakimas:  mašinos 
lėkė  pro  tribūnas.  Mes  įbedėme  akis  įKėsterį.  Jis  papurtė  gal¬ 
vą;  Otas  nenorėjo  keisti  padangų.  Kai  mašinos  vėl  pasirodė, 
jis  dar  buvo  pasivaręs  į  priekį.  Dabar  „Karlas"  visai  lipo  ant 
kulnų  trečiajai.  Šitaip  lėkė  jie  begaline  tiesiąja. 

-  Šimts  pypkių!  -  Lencas  patraukė  iš  butelio. 

-  Jis  taip  išsitreniravo,  -  tariau  Patricijai  Holman.  -  Pasi¬ 
vyti  per  posūkius  -  tai  jo  specialybė. 

-  Gal  ir  jūs  patrauksit  gurkšnį,  Pat?  -  paklausė  Lencas. 

Aš  pažvelgiau  į  jį  su  apmaudu.  Jis  atlaikė  mano  žvilgsnį  nė 

nemirktelėjęs. 

-  Geriau  iš  stiklelio,  -  tarė  ji.  -  Dar  neišmokau  gerti  iš 
butelio. 

-  Matyti!  -  Gotfrydas  ištraukė  stiklelį.  -  Tai  vis  moder¬ 
naus  auklėjimo  spragos. 

Kituose  ratuose  mašinos  išsidriekė.  Priešais  važiavo  Brau- 
miuleris.  Pirmosios  keturios  pamažu  atsiplėšė  kokius  tris  šim¬ 
tus  metrų.  Kėsteris,  visiškai  susilyginęs  su  trečiąja,  dingo  už 
tribūnų.  Paskui  mašinos  vėl  atūžė.  Mes  pašokome.  Kur  dingo 
trečioji?  Otas  atlėkė  vienas  paskui  abu  pirmuosius  lenktyni¬ 
ninkus.  Pagaliau  atburzgė  trečioji.  Iš  užpakalinių  padangų  bu¬ 
vo  likę  vieni  skutai.  Lencas  piktdžiugiškai  šyptelėjo:  mašina 
sustojo  prie  gretimos  kabinos.  Milžinas  mechanikas  nusikei¬ 
kė.  Po  minutės  mašina  vėl  buvo  sutvarkyta. 

Kiti  ratai  nepakeitė  padėties.  Lencas  padėjo  chronometrą 
ir  ėmė  skaičiuoti. 

-  „Karlas"  dar  turi  rezervų,  -  paskelbė  jis. 

-  Bijau,  kad  kitos  mašinos  irgi  turi,  -  tariau  aš. 

-  Mažatiki!  -  Jis  sviedė  man  triuškinamą  žvilgsnį. 

Ir  važiuodamas  priešpaskutinį  ratą,  Kėsteris  papurtė  gal- 

vą.  Jis  rizikavo  ir  nekeitė  padangų.  Dar  nebuvo  taip  šilta,  ir 
jos  galėjo  išlaikyti.  Nelyginant  stiklo  vaiskumo  žvėris  pakibo 
įtampa  virš  plačios  aikštės  ir  tribūnų,  kai  mašinos  pradėjo 
finalinę  kovą. 

-  Kibkit  visi  į  medį,  -  tariau  aš  ir  suspaudžiau  rankoje  plak¬ 
tuko  kotą.  Lencas  padėjo  ranką  man  ant  galvos.  Aš  nustū¬ 
miau  jį.  Jis  parodė  dantis  ir  įsikibo  į  turėklą. 

Burzgimas  virto  riaumojimu,  riaumojimas  -  kauksmu,  kauks¬ 
mas  -  griausmu,  aukšta,  švilpiančia  daina,  kurią  traukė  visu 
smarkumu  skriejančios  mašinos.  Braumiuleris  įlėkė  į  posūkį, 
tuoj  iš  paskos  jam  dūmė  antra  mašina;  jos  užpakaliniai  ratai 
girgždėjo,  šluodami  dulkes,  ir,  matyti,  lenktynininkas  norėjo 
pamėginti,  ar  nepavyks  išsiplėsti  trasos  žemutine  puse. 

-  Nieko  nebus!  -  suriko  Lencas.  Tuo  tarpu  išnėrė  ir  Kėste- 
ris,  jos  mašina  kaukdama  iškilo  ligi  pat  viršutinio  krašto.  Aki¬ 
mirką  mes  pastirome.  Atrodė,  jog  „Karlas"  išlėks  per  kraštą, 
bet  suriaumojo  motoras,  ir  mašina  toliau  švilpė  posūkiu. 

-  Jis  įlėkė  visu  greičiu!  -  sušukau  aš. 

Lencas  linktelėjo. 

-  Pamišėlis! 

Mes  persisvėrėme  per  turėklus,  virpėdami  iš  susijaudini¬ 
mo  ir  norėdami  pamatyti,  ar  jam  pavyko.  Aš  pakėliau  Patri¬ 
ciją  Holman  ant  įrankių  dėžės. 

-  Taip  geriau  bus  matyti!  Atsiremk  man  į  petį.  Žiūrėk,  jis 
ir  tą  pralenks  per  posūkį. 

-  Gatava,  -  sušuko  ji.  -  Jau  pralenkė! 

-Jis  vejasi  Braumiulerį!  Viešpatie  dangiškasis,  šventas  Mo¬ 
ze!  -  rėkė  dabar  Lencas.  -  Jis  iš  tikrųjų  pralenkė  ir  vejasi 
Braumiulerį. 

Lyg  audros  debesis  trys  mašinos  išnėrė  iš  už  posūkio,  ar¬ 
tėjo  prie  mūsų,  mes  rėkėme  kaip  pamišėliai,  dabar  mums 
jau  pritarė  ir  Valentinas,  ir  Grau  su  savo  nežmonišku  bosu. 
Mat  Kėsteriui  pavyko  jo  beprotiškas  bandymas,  jis  aplenkė 
antrąją  mašiną  per  posūkį  iš  viršaus,  nes  jo  varžovas  neap¬ 

skaičiavo  ir  staigiame  vingyje  turėjo  sumažinti  greitį.  Dabar 
Otas  it  vanagas  vijosi  Braumiulerį,  kuris  staiga  atsidūrė  tik 
už  dvidešimt  metrų  nuo  jo;  Braumiulerio  mašinai,  matyti, 
sutriko  degiklis. 

-  Duok  jam  garo,  Otai!  Duok  jam!  Suėsk  „Spragtuką"!  - 
riaumojome  mosuodami  rankomis. 

Mašinos  dingo  už  paskutinio  posūkio.  Lencas  garsiai  mel¬ 
dė  pagalbos  visus  Azijos  ir  Pietų  Amerikos  dievus  ir  mosavo 
savo  amuletu.  Aš  taip  pat  išsitraukiau  savąjį.  Patricija  Hol¬ 
man,  atsirėmusi  man  į  petį,  palinko  toli  į  priekį,  o  jos  veidas 
priminė  skulptūrą  senovinio  laivo  priekyje. 

Artėjo  mašinos.  Braumiulerio  motoras  tebečiaudėjo,  kas 
akimirką  užsikirsdamas.  Aš  užsimerkiau,  Lencas  nusigręžė  nuo 
trasos  -  mes  norėjome  permaldauti  likimą... 

Kažkieno  šauksmas  privertė  mus  vėl  pažvelgti  į  mašinas. 
Mes  dar  suspėjome  pamatyti,  kaip  Kėsteris,  pralenkęs  dviem 
metrais  savo  varžovą,  perkirto  finišo  liniją. 

Lencas  pamišo.  Jis  trenkė  įrankį  žemėn  ir,  atsirėmęs  į  pa¬ 
dangą,  atsistojo  ant  rankų. 

-  Ką  jūs  pirma  sakėte?  -  suriko  jis  herkuliui  mechanikui, 
vėl  atsistojęs  ant  kojų.  -  Klebetas? 

-  Ak,  žmogau  plaukuotas,  nezyzk  man  į  ausį,  -  nepaten¬ 
kintas  atsakė  mechanikas.  Ir  pirmą  kartą,  kiek  aš  pažįstu  Len- 
cą,  paskutinysis  romantikas,  išgirdęs  įžeidimą,  neįširdo.  Prie¬ 
šingai,  jis  ėmė  kvatoti,  tarsi  Vito  šokio  tąsomas. 

Mes  laukėme  Oto.  Jam  dar  reikėjo  pasikalbėti  su  lenkty¬ 
nių  vadovais. 

-  Gotfrydai,  -  pasigirdo  užpakaly  mūsų  kimus  balsas.  Mes 
atsigręžėme.  Ten  stovėjo  kaip  kalnas  žmogus  su  labai  siauro¬ 
mis  dryžuotomis  kelnėmis,  pernelyg  ankštu  marengo*  švarku 
ir  juodu  katiliuku. 

*  Marengas  -  juodos  spalvos  audinys  su  baltais  siūlais  ar  pilkšvu  atspalviu. 

-  Alfonsas!  -  sušuko  Patricija  Holman. 

-  Aš  pats,  -  sutiko  jis. 

-  Mes  laimėjome,  Alfonsai!  -  sušuko  ji. 

-  Smarkiai,  smarkiai.  Vadinasi,  aš  turbūt  pavėlavau,  a? 

-  Tu  niekad  nepavėluoji,  Alfonsai,  -  tarė  Lencas. 

-  Iš  tikrųjų  aš  tik  norėjau  atnešti  jums  šiokios  tokios  už¬ 
kandos.  Salto  kiaulienos  kepsnio  ir  truputį  sūdytų  šonkau¬ 
liukų.  Viskas  supjaustyta. 

-  Duok  šen  ir  sėskis,  tu  aukso  žmogau,  -  sušuko  Gotfry¬ 
das.  -  Mes  tuoj  sėsim  kirsti. 

Jis  išvyniojo  paketą. 

-  Dieve  mano,  -  tarė  Patricija  Holman,  -  juk  čia  visam 
pulkui! 

-  Apie  tai  galima  spręsti  tik  po  to,  -  pareiškė  Alfonsas.  - 
Beje,  šiek  tiek  atšaldytos  kmyninės  taip  pat  yra. 

Jis  ištraukė  du  butelius. 

-  Jau  atkimšti. 

-  Smarkiai,  smarkiai,  -  tarė  Patricija  Holman.  Jis  prielan¬ 
kiai  pamerkė  jai. 

Atburzgė  „Karlas".  Kėsteris  ir  Jupas  iššoko  iš  mašinos.  Ju- 
pas  atrodė  it  jaunas  Napoleonas.  Jo  ausys  spindėjo  kaip  baž¬ 
nyčios  vitražai.  Rankose  jis  laikė  pasibaisėtinai  neskoningą 
didžiulę  sidabro  taurę. 

-  Šešta,  -  tarė  Kėsteris  juokdamasis.  -  Kad  nieko  daugiau 
tiems  žmonėms  ir  neateina  į  galvą. 

-  Tik  pienpuodis?  -  dalykiškai  pasiteiravo  Alfonsas.  -  O 
grynųjų  nėra? 

-  Kur  nebus,  -  nuramino  jį  Otas,  -  yra  ir  grynųjų. 

-  Tai  mes  stačiai  maudomės  piniguose,  -  tarė  Grau.  -  At¬ 
rodo,  turėsim  malonų  vakarą. 

-  Pas  mane?  -  paklausė  Alfonsas. 

-  Mums  tai  garbės  dalykas,  -  atsakė  Lencas. 

-  Žirnių  sriuba  su  paūdre,  kojomis  ir  ausimis,  -  tarė  Alfon¬ 
sas,  ir  net  Patricijos  Holman  veide  atsirado  didžios  pagarbos 
išraiška.  -  Aišku,  veltui,  -  pridūrė  jis. 


Priėjo  Braumiuleris,  keikdamas  savo  nesėkmę  ir  laikyda¬ 
mas  rankoje  keletą  alyvuotų  variklio  žvakių. 

-  Nusiramink,  Teo!  -  sušuko  jam  Lencas.  -  Pirmas  prizas 
artimiausiose  vaikų  vežimėlių  lenktynėse  tau  garantuotas. 

-  Duosit  atsirevanšuoti  prie  konjako?  -  paklausė  Braumiu¬ 
leris. 

-  Galėsi  maukti  nors  iš  alaus  bokalų,  -  tarė  Grau. 

-  Čia  jums  nėra  jokių  šansų,  ponas  Braumiuleri,  -  autori¬ 
tetingai  pareiškė  Alfonsas.  -  Dar  niekad  nesu  matęs,  kad  Kės¬ 
teris  būtų  kaip  dūmas. 

-  Aš  taip  pat  nesu  matęs,  kad  „Karlas"  būtų  važiavęs  pirma 
manęs,  -  atšovė  Braumiuleris.  -  Ką  kalbėti  apie  šią  dieną. 

-  Garbingai  išgyvenk  savo  nelaimę,  -  tarė  Grau.  -  Še  tau 
stiklą.  Išgerkim  už  tai,  kad  mašinos  pražudytų  kultūrą. 

Ruošdamiesi  grįžti  į  miestą,  norėjom  pasiimti  Alfonso  at¬ 
gabentų  valgių  likučius.  Jų  dar  turėjo  ligi  valiai  užtekti  kele¬ 
tui  žmonių.  Tačiau  radome  tik  popierių. 

-  Šimts  perkūnų...  -  tarė  Lencas.  -  Aha.  -  Jis  parodė  į 
Jupą,  kuris  šypsojo  sumišęs.  Abiejose  rankose  jis  dar  laikė  po 
gabalą  mėsos,  o  jo  pilvas  buvo  išsipūtęs  kaip  būgnas.  -  ligi 
rekordas! 

Patricija  Holman  po  vakarienės  pas  Alfonsą,  mano  akimis 
žiūrint,  turėjo  per  didelį  pasisekimą.  Aš  girdėjau,  kaip  Grau 
vėl  pasisiūlė  nutapyti  jos  portretą.  Ji  juokėsi  ir  pareiškė,  jog 
nemėgstanti,  kad  kas  ją  pieštų,  nes  tai  per  ilgai  užtrunka; 
fotografuotis  patogiau. 

-  Tai  ir  yra  daugiau  jo  specialybė,  -  tariau  aš  kandžiai.  - 
Galbūt  jis  nutapys  jus  iš  fotografijos. 

-  Nesijaudink,  Robi,  -  ramiai  atsakė  Ferdinandas,  nenu¬ 
leisdamas  nuo  Pat  savo  didžiulių  žydrų  vaikiškų  akių.  -  Nuo 
degtinės  tu  daraisi  piktas,  o  aš  -  žmoniškas.  Tai  toks  skirtu¬ 
mas  tarp  mūsų  kartų. 

-  Jis  kokia  dešimčia  metų  vyresnis  už  mane,  -  įterpiau  aš. 

-  Šiais  laikais  tai  sudaro  visos  kartos  skirtumą,  -  kalbėjo 

Ferdinandas.  -  Viso  gyvenimo  skirtumą.  Tūkstančio  metų 
skirtumą.  Ką  jūs,  vaikai,  žinote  apie  būtį!  Juk  jūs  bijote  savo 
pačių  jausmų.  Jūs  nerašote  laiškų- jūs  skambinate  telefonu; 
jūs  nebesvajojate  -  jūs  važiuojate  savaitgaliui  į  užmiestį  jūs 
esate  protingi  meilėje  ir  neprotingi  politikoje  -  pasigailėjimo 
verta  padermė! 

Aš  klausiaus  tik  viena  ausim,  kitą  aš  buvau  atsukęs  į  Brau- 
miulerį.  Truputį  sverdėdamas,  jis  pareiškė  Patricijai  Holman, 
kad  ji  būtinai  pas  jį  mokytųsi  vairuoti  automobilį.  Jis  parody¬ 
siąs  jai  visas  savo  gudrybes. 

Pirma  proga  aš  pasivedėjau  jį  į  šalį. 

-  Zinai,  Teo,  sportininkui  labai  nesveika  per  daug  domėtis 
moterimis. 

-  Man  tai  niekis,  -  atsakė  Braumiuleris,  -  mano  puiki  svei¬ 
kata. 

-  Gerai.  Bet,  žinai,  ir  tau  tikrai  neišeis  į  sveikatą,  kai  gausi 
šituo  buteliu  per  pakaušį.  , 

Jis  parodė  dantis. 

-  Įsikišk  į  makštis  špagą,  vaikuti.  Ar  žinai,  iš  ko  galima 
pažinti  kavalierių?  Iš  to,  kad  jis  padoriai  elgiasi  pasigėręs.  O 
tu  žinai,  kas  aš? 

-  Pagyrų  puodas! 

Aš  buvau  tikras,  kad  nė  vienas  iš  jų  neketino  pakišti  man 
kojos;  tokių  dalykų  tarp  mūsų  nebuvo.  Bet  aš  anaiptol  neži¬ 
nojau,  kaip  pasielgs  mergina;  juk  labai  galimas  daiktas,  kad 
jai  ims  ir  patiks  vienas  iš  jų.  Mudu  taip  mažai  tebuvome  pa¬ 
žįstami,  ir  aš  negalėjau  būti  tikras.  Ir  iš  viso  ar  gali  būti  tikras 
tokiais  atvejais? 

-  Gal  norit  nemačiomis  išnykti?  -  paklausiau  aš. 

Ji  linktelėjo. 

Mudu  ėjome  gatvėmis.  Buvo  ūkanota.  Migla  pamažu  lei¬ 
dosi  ant  miesto,  žalia  ir  sidabrinė  migla.  Aš  paėmiau  Pat  ran¬ 
ką  ir  įsikišau  į  apsiausto  kišenę.  Taip  mudu  ėjome  ilgą  laiką. 

-  Pavargot?  -  paklausiau  aš. 

Ji  papurtė  galvą  ir  nusišypsojo. 

Aš  rodžiau  kavines,  pro  kurias  ėjome. 

-  Gal  užeisim  kur  nors? 

-  Ne.  Ne  taip  greit. 

Mudu  ėjome  toliau  ir  atsidūrėme  prie  kapinių.  Jos  atrodė  kaip 
rami  sala  mūriniame  namų  sraute.  Medžiai  ošė.  Jų  viršūnių  ne¬ 
besimatė.  Mudu  susiradome  tuščią  suolelį  ir  atsisėdome. 

Apie  žibintus,  kurie  stovėjo  priešais  mus  prie  šaligatvio  kraš¬ 
to,  atsirado  virpančios  oranžinės  drignės.  Vis  tirščiau  krin¬ 
tančioje  migloje  prasidėjo  pasakiškas  šviesos  žaismas.  Apsvai¬ 
gę  karkvabaliai  lėkė  iš  liepų,  suko  apie  žibintus  ir  sunkiai 
daužėsi  į  drėgnus  jų  stiklus.  Migla  pakeitė  viską,  pakėlė  aukš¬ 
tyn  ir  atplėšė  nuo  žemės,  viešbutis  priešais  jau  plaukė  juodu 
asfalto  veidrodžiu,  tarsi  koks  vandenyno  garlaivis  su  apšvies¬ 
tomis  kajutėmis,  pilkas  bažnyčios  šešėlis  anapus  viešbučio  pa¬ 
virto  vaiduoklišku  burlaiviu  su  aukštais  stiebais,  dingstan¬ 
čiais  pilkšvai  raudonoje  šviesoje,  o  paskiau  ėmė  plaukti,  srovės 
nešamos,  ir  namų  vilkstinės... 

Mudu  sėdėjome  tylėdami  šalimais.  Migloje  viskas  atrodė 
nerealu  -  ir  mes  taip  pat.  Aš  pasižiūrėjau  į  merginą -jos  pla¬ 
čiai  pravertose  akyse  atsimušė  žibintų  atšvaitai. 

-  Eikš,  -  tariau,  -  eikš  arčiau,  nes  migla  nuneš  tave... 

Patricija  pasuko  į  mane  savo  veidą.  Ji  šypsojo,  jos  burna 

buvo  pravira,  dantys  žėrėjo,  didelės  akys  buvo  įsmeigtos  įma¬ 
nė.  Tačiau  man  atrodė,  tarsi  ji  visai  nemato  manęs,  tarsi  jos 
šypsena  slysta  pro  mane  į  pilką,  sidabru  tviskančią  srovę,  lyg 
ją  būtų  slėpiningai  palietęs  lapų  plazdėjimas  medžių  viršūnė¬ 
se,  lašai,  besiūtą  kamienais,  tarsi  jinai  klausosi  neaiškaus,  ne¬ 
girdimo  šaukimo  anapus  medžių,  anapus  pasaulio,  tarsi  tuo¬ 
jau  atsistos  ir  nueis  per  miglą,  be  tikslo  ir  tvirtai,  ten,  iš  kur  ji 
girdi  neaiškų  paslaptingą  žemės  ir  gyvenimo  šauksmą. 

Niekad  nepamiršiu  šito  veido,  niekad  nepamiršiu,  kaip  jis 
palinko  į  mane,  pasidarė  išraiškingas,  kaip  jis  be  garso,  tar- 

tum  pražysdamas,  nušvito  švelnumu  ir  meilumu,  kažkokia 
žėrinčia  ramybe,  -  niekad  nepamiršiu,  kaip  jos  lūpos  palinko 
įmanė,  kaip  jos  akys  priartėjo  prie  mano  akių,  kaip  jos  iš  arti 
žiūrėjo  įmanė,  klausdamos,  rimtos,  didelės  ir  spindinčios,  ir 
kaip  paskiau  jos  pamažu  užsimerkė,  tartum  pasiduodamos... 

Migla  ėjo  tirštyn.  Blyškūs  kapų  kryžiai  kyšojo  iš  jos  Vilnių. 
Mudu  užsidengėme  mano  apsiaustu.  Miestas  nugrimzdo.  Lai¬ 
kas  numirė... 

Mudu  ilgai  taip  sėdėjome.  Pamažu  ėmė  kilti  vėjas,  ir  prie¬ 
šais  pilkame  ore  pradėjo  šmėsčioti  šešėliai.  Aš  išgirdau  čežant 
žingsnius  ir  tylų  murmėjimą.  Paskiau  pasigirdo  duslus  gitarų 
žvangesys.  Pakėliau  galvą.  Šešėliai  prislinko  arčiau,  pavirto 
tamsiomis  žmogystomis  ir  susispietė  į  krūvą.  Tyla.  Ir  staiga 
suaidėjo  garsi  giesmė:  „Ieško  Jėzus  jau  tavęs..." 

Staiga  pašokau  ir  ėmiau  klausytis.  Kas  čia  dabar?  Ar  tik  ne 
į  mėnulį  būsim  patekę  ?  Juk  tai  buvo  tikras  choras,  -  dvibalsis 
moterų  choras... 

-  „Kelkis,  kelkis,  atgailauk..."  -  aidėjo  viršum  kapinių  ka¬ 
riško  maršo  taktu... 

Aš  įbedžiau  nustebusias  akis  į  Pat. 

-  Negaliu  nieko  suprast,  -  tariau. 

-  „Ašarų  gailių  srove..."  -  skambėjo  toliau  smagiu  tempu. 

Staiga  supratau. 

-  Viešpatie  mieliausias!  Gelbėjimo  armija! 

-  „Purvą  nuodėmių  nuplauk..."  -  vėl  ragino  šešėliai  dar 
skambiau. 

Rudos  Pat  akys  ėmė  žaižaruoti.  Jos  lūpos  virpėjo  ir  pečiai 
krūpčiojo. 

Nesulaikomai  skambėjo  toliau  fortissimo: 

Tau  už  nuodėmes  skirti 

Pragaras,  ugnies  kančia. 

Jėzus  šaukia,  -  ar  girdi? 

Eik,  paklydėli,  iš  čia. 

-  Tylos,  šimts  perkūnų!  -  staiga  iš  ruko  suriaumojo  kažkie¬ 
no  piktas  balsas. 

Akimirką  stojo  sutrikusi  tyla.  Tačiau  Gelbėjimo  armijai  tokie 
dalykai  buvo  ne  pirmiena.  Choras  suskambėjo  dar  stipriau. 

-  „Ką  vienam  daryt  pasaulyj..."  -  nuaidėjo  skundas  unisonu. 

-  Niurkytis,  po  kelmais,  -  suriaumojo  piktasis  balsas.  - 
Nejaugi  ir  čia  nebėr  ramybės? 

-  „Kur  tave  šėtonas  gundo..."  -  atsakė  galingai  sugriaudęs 
choras. 

-  Jūs,  senos  ožkos,  jau  seniai  nieko  nebegalit  sugundyti!  - 
pasigirdo  atsakymas  iš  rūko. 

Aš  prunkštelėjau.  Pat  irgi  nebegalėjo  tverti.  Mes  leipome 
juokais,  klausydamiesi  šios  dvikovos  kapinėse.  Gelbėjimo  ar¬ 
mija  žinojo,  kad  ant  suolelių  kapinėse  ieškodavo  prieglobsčio 
įsimylėjusios  porelės,  nerandančios  triukšmingame  mieste  to¬ 
kios  vietos,  kur  galėtų  pabūti  vienos.  Todėl  ji  užsimojo  čia 
kirsti  galingą  smūgį  -  surengė  sekmadienio  medžioklę  sie¬ 
loms  gelbėti.  Pamaldžiai,  su  įsitikinimu  ir  garsiai  rėkė  nela¬ 
vinti  balsai  giesmės  žodžius.  Jiems  energingai  pritarė  gitaros. 

Kapinės  atgijo.  Iš  rūko  sklido  kikenimas  ir  šauksmai.  Pasi¬ 
rodė,  kad  visi  suolai  buvo  užimti.  Vienišas  maištininkas,  sto¬ 
jęs  ginti  meilės,  susilaukė  galingos,  nors  nematomos,  vien¬ 
minčių  paramos.  Susiformavo  protesto  choras.  Matyti,  tai 
būta  senų  karių,  kuriuos  sujudino  maršo  muzika;  netrukus 
galingai  suskambėjo  neužmirštama  daina:  „Hamburge  esu  aš 
buvęs,  žydintį  pasaulį  matęs..." 

-  „O  nebūk  toks  užkietėjęs",  -  dar  kartą  suspiegė  askečių 
choras,  nes  Gelbėjimo  armiją  su  linksinčiomis  skrybėlėmis 
suėmė  baisiausias  susirūpinimas. 

Tačiau  blogis  nugalėjo. 

-  „Savo  vardo  negaliu  pasakyti,  -  galingai  suskambėjo  iš 
šiurkščių  gerklių,  -  nes  aš  parsiduodu  už  auksą..." 

-  Dabar  mums  jau  metas  kilti,  -  tariau  Pat.  -  Tą  dainą  aš 
žinau.  Joje  yra  keletas  posmų,  kurie  už  kits  kitą  sūresni. 
Nešdinkimės  iš  čia! 

Vėl  miestas  su  automobilių  sirenomis  ir  padangų  šnaresiu. 
Bet  jis  liko  užburtas.  Migla  iš  omnibusų  padarė  didelius  pasa¬ 
kų  gyvulius,  iš  automobilių  -  tykančias  kates  su  degančiomis 
akimis,  o  iš  virtinu  -  margus  urvus,  į  kuriuos  žiūrint  galva 
svaigsta. 

Mes  nuėjome  gatve  palei  kapines  ir  perkirtome  lunaparko 
aikštę.  Karuselės  dūlavo  miglotame  ore  lyg  šniokščią  muzi¬ 
kos  bokštai,  tviska  visokiausiomis  spalvomis,  velnio  ratas  žars¬ 
tė  purpurines  ir  auksines  kibirkštis  ir  juoką,  o  labirintas  spin¬ 
dėjo  mėlynais  žiburiais. 

-  Palaimintas  labirintas!  -  tariau  aš. 

-  Kodėl?  -  paklausė  Pat. 

-  Juk  mes  buvome  ten  kartą  drauge. 

Ji  linktelėjo. 

-  Man  atrodo,  kad  tai  buvo  be  galo  seniai. 

-  Gal  dar  kartą  įeisim  į  jį? 

-  Ne,  -  tariau  aš.  -  Dabar  jau  nebegalima.  Gal  nori  ko 
išgerti? 

Ji  papurtė  galvą.  Pat  atrodė  stebuklingai  graži.  Migla  it  leng¬ 
vas  aromatas  darė  ją  dar  žavingesnę. 

-  Tu  nepavargai?  -  paklausiau  aš. 

-  Dar  ne. 

Mudu  priėjome  prie  paviljonų  su  žiedais  ir  vąšais.  Priešais 
juos  kabojo  žibintai,  iš  kurių  tryško  balta  karbido  šviesa.  Pat 
pažvelgė  įmanė. 

-  Ne,  -  tariau,  -  šiandien  nemėtysiu.  Nė  vieno  žiedo.  Net 
jei  galėčiau  laimėti  Aleksandro  Didžiojo  vyno  rūsį. 

Mudu  nuėjome  toliau  per  aikštę  ir  miesto  parką. 

-  Kažkur  čia  turėtų  būti  „Daphne  indica",  -  tarė  Pat. 

-  Taip,  jau  iš  tolo  kvepia  per  visą  veją.  Labai  aiškiai.  Ar  ne? 

Ji  pažvelgė  į  mane. 

-  Žinoma,  -  tarė  ji. 

-  Matyt,  jau  pražydo.  Jos  kvapas  sklinda  per  visą  miestą. 

Aš  atsargiai  pasidairiau  į  abi  puses,  ar  nematyti  kur  tuščio 

suolelio.  Bet  gal  čia  buvo  kalta  „Daphne  indica",  gal  kaltas 
sekmadienis,  o  gal  iš  viso  mums  nesisekė,  -  tik  aš  nė  vieno 
neradau.  Visi  suoleliai  buvo  užimti.  Pažvelgiau  į  laikrodį.  Jau 
buvo  po  dvylikos. 

-  Eikš,  -  tariau,  -  eime  pas  mane,  ten  mudu  būsime  vieni. 

Ji  neatsakė,  tačiau  mes  pasukome  atgal.  Kapinėse  išvydo¬ 
me  netikėtą  vaizdą.  Gelbėjimo  armija  susilaukė  pastiprini¬ 
mų.  Dabar  choras  stovėjo  keturiomis  eilėmis.  Jame  šiuo  me¬ 
tu  buvo  ne  tik  seserys,  bet  dar  ir  dvi  eilės  uniformuotų  brolių. 
Ir  choras  jau  nebespiegė  dviem  balsais,  bet  sklido  giesmė  ke¬ 
turiais  balsais  kaip  su  vargonais.  Valso  taktu  aidėjo  virš  ant¬ 
kapių:  „Dangiškoji  Jeruzale..." 

Opozicijos  nebeliko  nė  kvapo.  Ji  buvo  nušluota.  „Atkak¬ 
lumas,  -  nuolatos  sakydavo  mano  gimnazijos  direktorius  Hi- 
lermanas,  -  atkaklumas  ir  darbštumas  yra  geresnės  savybės 
už  pasileidimą  ir  genialumą..." 

Aš  atrakinau  duris.  Akimirką  pagalvojau.  Paskui  įjungiau 
šviesą.  Priešais  geltonavo  bjaurus  ir  siauras  kaip  žarna  kori¬ 
dorius. 

-  Užsimerk,  -  tyliai  tariau  Pat,  -  tas  vaizdas  tik  surembė- 
jusiems  nervams. 

Staiga  paėmiau  ją  ant  rankų  ir  lėtai,  įprastu  žingsniu,  tarsi 
būčiau  vienas,  nuėjau  pro  lagaminus  ir  dujų  viryklėles  prie 
savo  kambario. 

-  Klaiku,  a?  -  tariau  sumišęs  ir  įbedžiau  akis  į  pliušinį  kom¬ 
plektą,  stovintį  kambaryje.  Taip,  dabar  man  trūko  ponios  Ca- 
levski  brokatinių  fotelių,  kilimo,  Hasių  lempos... 

-  Visai  ne  taip  klaiku,  -  tarė  Pat. 

-  Vis  dėlto,  vis  dėlto,  -  atsakiau  aš  ir  nuėjau  prie  lango.  - 
Bent  vaizdas  gražus.  Gal  prisitraukini  krėslus  prie  lango? 

Pat  vaikščiojo  po  kambarį. 

-  Visai  ne  prasta.  Svarbiausia,  nuostabiai  šilta. 

-  Tau  šalta? 

-  Aš  mėgstu  šilumą,  -  tarė  ji  trupučiuką  pakeldama  pe¬ 
čius.  -  Nemėgstu  Šalčio  ir  lietaus.  Ir  nepakenčiu  jų. 

-  Viešpatie...  o  mes  visą  laiką  sėdėjome  migloje... 

-Juo  geriau  dabar  čia... 

Ji  pasirąžė  ir  vėl  savo  gražiais  žingsniais  ėmė  vaikščioti  po 
kambarį.  Aš  pasijutau  labai  sumišęs  ir  greitai  apsidairiau,  - 
ačiū  Dievui,  kambarys  buvo  ne  per  daug  prikreiktas.  Savo 
suplyšusias  šliures  paspyriau  po  lova. 

Pat  sustojo  prie  drabužių  spintos  ir  pasižiūrėjo  į  viršų.  Ten 
gulėjo  senas  lagaminas,  kurį  man  padovanojo  Lencas.  Jis  bu¬ 
vo  aplipintas  įvairių  spalvų  lapeliais,  jo  nuotykingų  kelionių 
liudininkais. 

-  Rio  de  Žaneiras...  -  skaitė  ji,  -  Manausas...  Santjagas... 
Buenos  Airės...  Las  Palmas... 

Ji  pastūmė  lagaminą  į  vietą  ir  priėjo  prie  manęs. 

-  Tu  esi  buvęs  visose  tose  vietose? 

Aš  kažką  sumurmėjau.  Ji  paėmė  mane  už  rankos. 

-  Eikš,  papasakok  man  apie  tai,  papasakok  man  apie  visus 
tuos  miestus,  -  turbūt  nuostabu  taip  toli  keliauti... 

O  aš?  Aš  mačiau  ją  priešais,  gražią,  jauną,  kupiną  lūkesčio, 
nelyginant  drugelį,  laimingo  atsitikimo  dėka  įskridusį  į  mano 
nusišėrusį,  skurdų  kambarį,  įmano  menką,  beprasmišką  gyve¬ 
nimą,  pas  mane  ir  vis  dėlto  ne  pas  mane;  tik  vienas  atodūsis  - 
ir  jis  gali  pakilti  ir  vėl  išskristi.  Tegu  mane  žmonės  bara,  tegu 
smerkia,  bet  aš  negalėjau,  negalėjau  pasakyti  „ne",  negalėjau 
pasakyti,  jog  niekad  nesu  ten  buvęs,  dabar  negalėjau... 

Mes  stovėjome  prie  lango,  migla  gulė  ant  stiklų,  plaukė 
jais,  ir  aš  jutau,  kad  anapus  jos  vėl  tyko  nutylėti,  paslėpti  da¬ 
lykai,  praeitis,  siaubo  dienos,  kai  šaltas  prakaitas  išmušdavo 
kaktą,  tuštuma,  purvas,  trūnijančios  būties  draiskanos,  ne¬ 
susigaudymas,  beprasmiškas  jėgų  eikvojimas  be  tikslo  slen- 
kančiame  gyvenime,  -  o  čia,  šešėlyje  priešais  mane,  padūku¬ 
siai  arti,  jos  tylus  alsavimas,  nesuprantamas  buvimas,  šiluma, 
aiškus  gyvenimas,  -  turėjau  sulaikyti  ją,  turėjau  ją  laimėti... 

-  Rio...  -  tariau  aš.  -  Rio  de  Žaneiras  -  ne  uostas,  bet 
pasaka.  Septyniais  lankais  jūra  skalauja  įlanką,  o  viršum  jos 
kyla  baltas,  spindintis  miestas... 

Pradėjau  pasakoti  apie  karštus  miestus  ir  bekraštes  lygu¬ 
mas,  apie  geltonus  dumblinus  upių  vandenis,  apie  žėrinčias 
salas  ir  krokodilus,  apie  miškus,  kurie  praryja  kelius,  apie  ja¬ 
guarų  riaumojimą  naktį,  kai  upės  garlaivis  pūškuoja  tamsoje 
per  vanilės  tvaiką,  tvanką,  orchidėjų  aromatą,  puvėsių  dvo¬ 
ką,  -  visa  tai  buvau  girdėjęs  iš  Lenco,  tačiau  dabar  man  bemaž 
atrodė,  kad  aš  pats  ten  keliavau,  -  taip  keistai  susipainiojo 
atsiminimai  su  viso  to  pasiilgimu,  su  noru  trupučiuką  papuošti 
niekingą  ir  niūrią  mano  gyvenimo  painiavą,  kad  tiktai  ne- 
pradingtųiš  mano  akių  tas  nesuprantamai  gražus  veidas,  toji 
ūmai  švystelėjusi  viltis,  tas  laimę  nešantis  žydėjimas,  prieš 
kurį  aš  vienas  buvau  pernelyg  menkas.  Kada  nors  paskiau 
galėsiu  visa  tai  paaiškinti,  vėliau,  kai  būsiu  geresnis,  kai  vis¬ 
kas  bus  tvirčiau,  vėliau,  tik  ne  dabar... 

-  Manausas,  -  kalbėjau  aš.  -  Buenos  Airės,  -  ir  kiekvienas 
žodis  skambėjo  kaip  prašymas,  kaip  užkeikimas. 

Naktis.  Lauke  pradėjo  lyti.  Lašai  krito  minkštai  ir  švelniai. 
Jie  nebetiško  kaip  prieš  mėnesį,  kai  pataikydavo  į  nuogas  lie¬ 
pų  šakas;  dabar  jie  tyliai  šnarėjo,  sruvendami  jaunais  gležnais 
lapais  -  mistiška  šventė  ir  paslaptingas  tekėjimas  į  šaknis,  iš 
kurių  tie  patys  lašai  vėl  pakils  įviršų  ir  pavirs  lapais,  kurie  vėl 
lauks  lietaus  pavasario  naktimis. 

Viskas  nutilo.  Nuščiuvo  gatvės  triukšmas;  šaligatvyje  blyk¬ 
čiojo  vienišas  žibintas.  Gležni  medžių  lapai,  apšviesti  iš  apa¬ 
čios,  atrodė  kone  balti,  bemaž  permatomi,  o  viršūnės  švytėjo 
nelyginant  šviesios  burės... 

-Girdi,  lyja,  Pat... 

-  Taip... 

Ji  gulėjo  šalia  manęs.  Jos  plaukai  juodavo  ant  balto  priegal¬ 
vio.  Veidas,  tamsių  plaukų  apgaubtas,  atrodė  labai  išblyškęs. 

Vienas  petys  buvo  pakilęs,  nuo  kažkokios  šviesos  jis  spindėjo 
lyg  dulsva  bronza,  siauras  šviesos  ruoželis  krito  jai  ant  rankos. 

-  Pažiūrėk...  -  tarė  ji  ir  pakėlė  delnus  į  šviesą. 

-  Tai  turbūt  nuo  žibinto  gatvėje,  -  tariau  aš. 

Jinai  pasikėlė.  Dabar  ir  jos  veidas  buvo  apšviestas.  Šviesa 
ėjo  per  pečius  ir  krūtinę,  geltona  kaip  vaškinės  žvakės  liepsna; 
ji  kaitaliojosi,  atspalviai  liejosi  išvien,  darėsi  oranžiniai,  sužėrė¬ 
jo  mėlyni  ratilai,  ir  staiga  užjos  lyg  aureolė  sutvisko  šiltas  rau¬ 
donumas,  pakilo  aukštyn  ir  pamažu  nuslinko  lubomis. 

-  Tai  cigarečių  reklama  gatvėje. 

-  Matai,  koks  gražus  tavo  kambarys,  -  tarė  ji. 

-  Gražus,  nes  tu  čia,  -  tariau  aš.  -  Jis  niekad  nebebus  toks 
kaip  pirma...  nes  tu  čia  būsi  buvusi. 

Ji  klūpojo  lovoje,  blyškaus  mėlynumo  apgaubta. 

-  Bet...  -  tarė  ji,  -  juk  aš  dažnai  čia  ateisiu...  dažnai. 

Aš  gulėjau  tylėdamas  ir  žiūrėjau  įją.  Suglebęs,  atsipalaida¬ 
vęs,  ramus  ir  labai  laimingas,  aš  mačiau  viską  lyg  per  malo¬ 
nų,  aiškų  sapną. 

-  Kokia  tu  graži,  Pat!  Daug  gražesnė  nei  su  bet  kuria  suknele. 

Ji  nusijuokė  ir  pasilenkė  prie  manęs. 

-  Tu  turi  mane  labai  mylėti,  Robi.  Aš  nežinau,  ką  daryčiau 
be  meilės! 

Jos  akys  buvo  įsmeigtos  įmanė.  Veidas  palinkęs  ties  pat 
manim.  Jis  buvo  susijaudinęs,  visas  atviras,  kupinas  aistrin¬ 
gos  jėgos. 

-  Tu  laikyk  mane  tvirtai,  -  šnibždėjo  jinai,  -  man  reikia, 
kad  kas  mane  laikytų  tvirtai.  Kitaip  pargriūsiu.  Aš  bijau. 

-  Neatrodo,  kad  tu  bijotum,  -  atsakiau  aš. 

-  Vis  dėlto.  Tik  apsimetu  tokia.  Aš  dažnai  bijau. 

-  Aš  tai  jau  tave  laikysiu  tvirtai,  -  tariau,  vis  dar  negalėda¬ 
mas  pabusti  iš  to  nerealaus  sapno  nemiegant,  to  nuskriejan¬ 
čio  šviesaus  miego.  -  Aš  tai  jau  tave  laikysiu  kaip  reikiant, 
Pat.  Tu  tik  stebėsies. 

Ji  suėmė  rankomis  mano  veidą. 

-  Tikrai? 

Aš  linktelėjau.  Jos  pečiai  švytėjo  žalia  spalva,  tarsi  pasinė¬ 
rę  į  gilų  vandenį.  Paėmiau  ją  už  rankų  ir  prisitraukiau,  -  pa¬ 
kilo  banga,  švytinti,  alsuojanti,  švelni  vilnis,  ir  viskas  užgeso. 

Ji  užmigo  padėjusi  galvą  man  ant  rankos.  Aš  dažnai  pa¬ 
busdavau  ir  žiūrėdavau  įją.  Norėjau,  kad  ta  naktis  niekad 
nepasibaigtų.  Mes  plaukėme  kažkur  už  laiko  ribų.  Viskas  įvy¬ 
ko  taip  greit  -  aš  dar  nieko  negalėjau  suprasti.  Aš  dar  nesu¬ 
pratau,  kad  galiu  būti  mylimas.  Aišku,  žinojau,  kad  vyrui  galiu 
būti  geras  draugas,  bet  negalėjau  įsivaizduoti,  už  ką  galėtų 
mane  pamilti  moteris.  Aš  galvojau,  kad  tik  ši  naktis  bus  to¬ 
kia,  ir  maniau,  kad  pabudus  viskas  pasibaigs. 

Brėško.  Aš  gulėjau  labai  tyliai.  Mano  ranka  po  Pat  galva 
nutirpo,  ir  nebejutau  jos.  Tačiau  nejudėjau.  Tik  kai  ji  per 
miegus  apsivertė  ir  įsikniaubė  į  priegalvį,  aš  galėjau  atitraukti 
ranką.  Labai  tykiai  atsikėliau,  be  triukšmo  išsivaliau  dantis  ir 
nusiskutau.  Taip  pat  užsipyliau  truputį  odekolono  ir  pasitry¬ 
niau  juo  plaukus  ir  sprandą.  Keista  buvo  taip  be  garso  stovėti 
pilkame  kambaryje,  paskendus  savo  mintyse,  ir  žiūrėti  į  tam¬ 
sius  medžių  kontūrus  už  lango. 

Atsigręžęs  pamačiau,  jog  Pat  jau  atsimerkusi  ir  žiūri  į  ma¬ 
ne.  Aš  nejudėjau. 

-  Eikš,  -  tarė  ji. 

Priėjau  prie  jos  ir  atsisėdau  ant  lovos  krašto. 

-  Ar  visa  tai  tiesa?  -  tariau. 

-  Kam  tu  klausi? 

-  Nežinau.  Gal  todėl,  kad  jau  rytas. 

Švito. 

-  Dabar  paduok  mano  drabužius,  -  tarė  ji. 

Pakėliau  nuo  grindų  plono  šilko  baltinius.  Jie  buvo  tokie 
lengvučiai.  Aš  laikiau  juos  rankoje.  „Juk  ir  tie  visai  kitokie,  - 
pagalvojau.  -  Ir  žmogus,  kuris  juos  nešioja,  turi  būti  visai 
kitoks.  Niekad  aš  jo  nesuprasiu,  niekad." 

Aš  padaviau  jai  drabužius.  Ji  apsikabino  mane  ir  pabučiavo. 

Paskiau  palydėjau  ją  namo.  Mudu  nebedaug  tekalbėjome. 
Tik  ėjome  šalimais  sidabrinėje  ankstyvo  ryto  šviesoje.  Gatve 
trinkėjo  pieno  vežimai,  ir  pasirodė  laikraščių  išnešiotojai.  Kaž' 
koks  senis  sėdėjo  atsirėmęs  į  namo  sieną  ir  miegojo.  Jo  smak¬ 
ras  virpėjo,  tarsi  nebeturėdamas  kur  laikytis.  Važiavo  dvirati' 
ninkai  su  pintinėmis  pyragaičių.  Gatvė  pakvipo  šilta  šviežia 
duona.  Aukštai  virš  mūsų  mėlynu  dangum  skrido  lėktuvas. 

-  Šiandien?  -  paklausiau  Pat  prie  jos  namų  durų. 

Ji  nusišypsojo. 

-  Septintą?  -  paklausiau  aš. 

Pat  visai  neatrodė  pavargusi.  Ji  buvo  gaivi  tarsi  būtų  ilgai 
miegojusi.  Atsisveikindama  ji  pabučiavo  mane.  Aš  stovėjau 
prie  namų,  kol  pamačiau,  kad  jos  kambaryje  įsižiebė  šviesa. 

Paskui  nuėjau  atgal.  Grįžtant  man  atėjo  daug  ko  į  galvą, 
ką  turėjau  jai  pasakyti,  daug  gražių  žodžių.  Aš  klaidžiojau  gat¬ 
vėmis  ir  galvojau,  kiek  daug  galėčiau  pasakyti  ir  padaryti,  jei 
būčiau  ne  toks,  koks  esu.  Paskui  nuėjau  į  turgų.  Vežimai  su 
daržovėmis,  mėsa  ir  gėlėmis  jau  buvo  suvažiavę.  Žinojau,  kad 
čia  už  tuos  pačius  pinigus  galima  gauti  trigubai  daugiau  gėlių 
nei  parduotuvėse.  Už  visus  pinigus,  kurie  man  dar  buvo  likę, 
nupirkau  tulpių.  Gėlės  buvo  puikios,  ką  tik  nuskintos,  jų  tau¬ 
relėse  blizgėjo  vandens  lašai.  Aš  gavau  visą  glėbį.  Pardavėja 
pažadėjo  vienuoliktą  valandą  nusiųsti  jas  Pat.  Paskui  ji  nusi¬ 
juokė  ir  dar  pridėjo  gerą  puokštę  žibuoklių. 

-  Mažiausiai  dvi  savaites  jūsų  dama  jomis  gėrėsis,  -  tarė  ji.  - 
Tik  reikia  kartkarčiais  įdėti  įvandenįpo  tabletę  piramidono. 

Aš  linktelėjau  ir  užmokėjau.  Paskiau  iš  lėto  nuėjau  namo. 


X 


Fordas  stovėjo  suremontuotas  dirbtuvėje.  Naujų  darbų  ne¬ 
buvo.  Reikėjo  ką  nors  sugalvoti.  Mudu  su  Kėsteriu  nuėjo¬ 
me  į  aukcioną.  Rengėmės  nupirkti  taksi,  kuris  buvo  par¬ 
duodamas  iš  varžytynių.  Taksi  prireikus  visada  galima 
neblogai  parduoti. 

Varžytynės  vyko  kieme  dunksančiuose  namuose,  šiaurinė¬ 
je  miesto  dalyje.  Be  taksi,  čia  buvo  parduodama  daugybė  ki¬ 
tų  daiktų.  Dalis  jų  stovėjo  kieme.  Lovos,  išklypę  stalai,  auk¬ 
suotas  narvelis  su  papūga,  kuri  šaukė:  „Sveikas  drūtas, 
mielasis!",  didelis  laikrodis,  statomas  ant  grindų,  knygos,  spin¬ 
tos,  senas  frakas.  Virtuvės  kėdės,  rykai  -  visas  sutrupintos, 
žūvančios  būties  skurdas. 

Mes  atėjome  per  anksti,  licitatoriaus  dar  nebuvo. 

Aš  pasirausiau  tarp  išstatytų  daiktų  ir  pasklaidžiau  keletą 
knygų.  Tai  buvo  padriskę  ir  pigūs  graikų  ir  romėnų  klasikų 
leidiniai,  kurių  paraštės  buvo  išmargintos  pastabomis.  Iš  nu¬ 
blukusių,  nučiupinėtų  puslapių  bylojo  nebe  Horacijaus  eilė¬ 
raščiai  ir  ne  Anakreonto  dainos,  iš  jų  tiktai  šaukte  šaukė  kaž¬ 
kieno  pražuvusio  gyvenimo  skurdas  ir  neviltis.  Žmogui, 
kuriam  priklausė  šios  knygos,  jos  teikė  paguodą,  ir  jis  laikė  jas 
ligi  paskutiniosios,  o  jeigu  jau  atidavė  jas  čia,  tai,  vadinasi, 
viskas  buvo  baigta. 

Kėsteris  pažvelgė  į  mane  pro  petį. 

-  Liūdna,  tiesa? 


Aš  linktelėjau  ir  parodžiau  į  kitus  daiktus. 

-  Taip,  Otai.  Dėl  juoko  niekas  čia  neneša  nei  virtuvės  kė¬ 
džių,  nei  drabužių  spintų. 

Priėjome  prie  mašinos,  stovinčios  kiemo  kampe.  Nors  la¬ 
kas  jau  buvo  nusitrynęs,  bet  mašina  atrodė  švari,  net  ir  po 
ratų  sparnais.  Kresnas  žmogus  nukarusiomis  plačiomis  ran¬ 
komis  stovėjo  netoliese  ir  abejingai  žiūrėjo  į  mus. 

-  Ar  išmėginai  mašiną?  -  paklausiau  Kėsterį. 

-  Vakar,  -  atsakė  jis.  -  gerokai  pavažinėta,  bet  savininkas 
ją  puikiai  prižiūrėjo. 

Aš  linktelėjau. 

-  Taip  ir  atrodo.  Mašina  dar  šįryt  numazgota,  Otai.  Tai  jau 
tikrai  ne  licitatoriaus  darbas. 

Kėsteris  papurtė  galvą  ir  pažvelgė  į  kresnąjį  žmogų. 

-  Matyt,  tai  ir  bus  savininkas.  Vakar  taip  pat  jis  čia  stovėjo 
ir  valė  mašiną. 

-  Prakeikimas,  -  tariau  aš.  -  Tas  žmogus  primena  suvaži¬ 
nėtą  šunį. 

Kažkoks  jaunuolis,  perkirtęs  kiemą,  priėjo  prie  mašinos. 
Jis  vilkėjo  paltą  su  diržu  ir  atrodė  nemaloniai  prašmatniai. 

-  Tai  turbūt  tos  vežėčios,  -  tarė  jis  pusiau  mums,  pusiau 
tam  žmogui  ir  pabeldė  lazdele  per  kapotą.  Aš  mačiau,  kaip 
krūptelėjo  mašinos  savininko  akys. 

-  Niekis,  niekis,  -  prakilniai  nuramino  jį  žmogus  su  diržu.  - 
Ar  taip,  ar  taip  lakas  sudilusio  skatiko  nevertas.  Gerbtina  senie¬ 
na.  Į  muziejų  reikėtų  atiduoti,  ar  ne?  -  Jis  nusikvatojo  iš  savo 
sąmojo  ir,  tikėdamasis  pritarimo,  pasižiūrėjo  į  mus.  Mes  nesijuo- 
kėm.  Jis  atsigręžė  į  savininką.  -  Kiekgi  jūs  norit  už  tą  senelį? 

Žmogus  nurijo  seiles  ir  tylėjo. 

-  Kaip  už  geležies  laužą,  a?  -  tarškėjo  jaunuolis,  puikiau¬ 
siai  nusiteikęs,  ir  vėl  atsigręžė  į  mus.  -  Ponai,  irgi  domitės?  - 
Ir  pridūrė  nuleidęs  balsą:  -  Galėtume  susitarti.  Paleistume 
mašiną  mainais  už  obuolius  ir  kiaušinius,  o  pelną  pasidalytu¬ 
me.  Kam  žmonėms  be  reikalo  brukti  pinigus!  Tarp  kitko,  ma¬ 
no  pavardė:  Gvidas  Tisas  iš  „Augekos". 

Jis  sukiojo  bambukinę  lazdelę  ir  bičiuliškai  merkė  akį 
mums,  rodydamas  savo  pranašumą.  „Tam  dvidešimt  pen- 
kerių  metų  kirminui  nėra  jokių  paslapčių",  -  pagalvojau  pik¬ 
tai,  nes  man  pagailo  mašinos  savininko,  kuris  tylėdamas  sto¬ 
vėjo  prie  mašinos. 

-  Jums  geriau  tiktų  kitokia  pavardė,  ne  Tisas,  -  tariau  aš. 

-  Nejau,  -  tarė  jaunuolis  patenkintas.  Jis,  matyt,  buvo  pri¬ 
pratęs  klausytis  pagyrimų  už  savo  apsukrumą. 

-  Taigi,  -  kalbėjau  toliau.  -  Snarglium  jums  reikėtų  vadin¬ 
tis.  Gvidas  Snarglius! 

Jis  atšoko. 

-  Na,  kaipgi,  -  pasakė  jis  galiausiai,  -  dviese  prieš  vieną... 

-  Jei  taip,  -  tariau  aš,  -  tai  aš  einu  su  jumis  ir  vienas  kur  tik 
norit. 

-  Ačiū,  -  šaltai  atsakė  Gvidas,  -  labai  ačiū!  -  ir  dingo. 

Kresnasis  vyriškis  stovėjo  sumišęs,  tartum  visa  tai  jam  nė 

kiek  nebūtų  rūpėję,  ir  žiūrėjo  į  mašiną. 

-  Mums  nederėtąją  pirkti,  Otai,  -  tariau  aš. 

-  Tai  ją  nupirks  tas  galvijas  su  diržu,  Gvidas,  -  atsakė  Kės¬ 
teris.  -  Mes  niekuo  negalim  tam  žmogui  padėti. 

-  Tiesa,  -  tariau  aš.  -  Bet  vis  dėlto  nemalonu. 

-  Kas  šiais  laikais  malonu,  Robi?  Patikėk  manim:  tam  žmo¬ 
gui  net  geriau,  kad  mes  čia.  Šitaip  jis  galbūt  šiek  tiek  daugiau 
gaus  už  mašiną.  Bet  aš  pažadu  tau  viena:  jei  tas  galvijas  su 
diržu  nestos  į  varžytynes,  tai  ir  aš  nestosiu. 

Atėjo  licitatorius.  Jis  skubinosi,  matyt,  turėjo  daug  darbo. 
Juk  kasdien  vyko  dešimtys  varžytynių.  Vikriais  mostais  jis  pra¬ 
dėjo  pardavinėti  skurdžią  mantą.  Jam  nestigo  gremėzdiško 
humoro  ir  veiklumo  žmogaus,  kuris  kasdien  susiduria  su  skur¬ 
du,  bet  pats  lieka  jo  nepaliestas. 

Daiktai  buvo  parduodami  už  skatikus.  Daugiausia  pirko 
keletas  pirklių.  Jie  tik  atsainiai  pakeldavo  pirštą,  kai  licitato¬ 
rius  pažvelgdavo  įjuos,  arba  papurtydavo  galvą.  Tačiau  kar¬ 
tais  licitatoriaus  žvilgsnį  sekdavo  ir  kitos  akys,  -  akys  iš  suny- 

kusio  moters  veido,  kurios  žiūrėjo  į  pirklių  rankas,  kaip  į  Die¬ 
vo  įsakymą,  kupinos  vilties  ir  baimės.  Taksi  varžytynėse  daly¬ 
vavo  trys  žmonės.  Pirmasis  pasiūlė  Gvidas  -  tris  šimtus  mar¬ 
kių.  Tai  buvo  begėdiškai  maža.  Kresnasis  žmogus  priėjo  arčiau. 
Jis  be  garso  pajudino  lūpas.  Atrodė,  kad  ir  jis  nori  pasiūlyti. 
Bet  jo  ranka  nusviro.  Jis  pasitraukė. 

Paskiau  buvo  pasiūlyta  keturi  šimtai  markių.  Gvidas  pri¬ 
dėjo  ligi  keturių  šimtų  penkiasdešimt.  Stojo  pauzė.  Licitato- 
rius  šaukė: 

-  Niekas  daugiau?..  Vienas...  du... 

Žmogus  prie  taksi  stovėjo  išplėtęs  akis  ir  nuleidęs  galvą, 
tartum  laukdamas  smūgio  per  sprandą. 

-  Tūkstantis,  -  tarė  Kėsteris.  Aš  pažvelgiau  įjį.  -  Mašina 
verta  trijų,  -  sumurmėjo  jis.  -  Negaliu  žiūrėti,  kaip  tą  žmogų 
pjauna. 

Gvidas  rodė  mums  beviltiškus  ženklus.  Jis  net  užmiršo,  jog 
aš  išvadinau  jį  snarglium,  -  jam  taip  rūpėjo  pasipelnyti. 

-  Tūkstantis  šimtas,  -  sumekeno  jis,  merkdamas  mums 
abiem  akim.  Jei  jis  dar  būtų  turėjęs  akį  užpakaly,  tai  būtų  ir  ja 
merkęs. 

-  Tūkstantis  penki  šimtai,  -  tarė  Kėsteris. 

Licitatorius  įsismagino.  Jis  šokinėjo  su  plaktuku  nelyginant 

kapelmeisteris.  Čia  jau  buvo  kitokios  sumos,  ne  kokios  dvi 
markės,  pustrečios  markės,  už  kurias  buvo  pardavinėjami  daik¬ 
tai  pirma. 

-  Tūkstantis  penki  šimtai  dešimt,  -  pareiškė  Gvidas,  pra¬ 
kaito  išmuštas. 

-  Tūkstantis  aštuoni  šimtai,  -  tarė  Kėsteris. 

Gvidas  pabaksnojo  sau  į  kaktą  ir  pasidavė.  Licitatorius  šo¬ 
kinėjo.  Staiga  aš  pagalvojau  apie  Pat. 

-  Tūkstantis  aštuoni  šimtai  penkiasdešimt,  -  ištariau  pats 
to  nenorėdamas. 

Kėsteris  nustebęs  pasuko  galvą. 

-  Tuos  penkiasdešimt  pats  pridėsiu,  -  greitai  tariau  aš.  - 
Tai  dėl  viso  ko...  dėl  atsargos. 


Jis  linktelėjo. 

Licitatorius  sudavė  plaktuku,  ir  mašina  buvo  mūsų.  Kės¬ 
teris  tuoj  sumokėjo. 

-  Še  tau!  -  tarė  Gvidas,  kuris  vis  dėlto  neiškentė  ir  priėjo 
lyg  niekur  nieko.  -  Už  tūkstantį  markių  galėjom  gauti  tą  dė¬ 
žę.  Trečiuoju  kaipmat  būtume  atsikratę. 

-  Sveikas  drūtas,  mielasis!  -  skardžiu  balsu  sušuko  kažkas 
jam  iš  užpakalio. 

Tai  buvo  papūga  auksuotame  narvelyje,  kuriai  dabar  atėjo 
eilė. 

-  Snarglius,  -  pridūriau  aš. 

Gvidas,  gūžtelėjęs  pečiais,  išgaravo. 

Priėjau  prie  mašinos  savininko.  Dabar  šalia  jo  stovėjo  iš¬ 
blyškusi  moteris. 

-  Taigi...  -  tariau  aš. 

-  Žinau...  -  atsakė  jis. 

-  Mums  būtų  geriau  buvę  nesikišti,  -  tariau.  -  Bet  jūs  bū¬ 
tumėt  tik  mažiau  gavęs. 

Žmogelis  linktelėjo  nervingai  trindamasis  rankas. 

-  Mašina  gera,  -  staiga  tarė  jis  labai  skubėdamas,  -  mašina 
gera,  ji  verta  tų  pinigų,  tikras  dalykas,  jūs  nepermokėjot... 
Svarbu  buvo  ne  mašina,  visai  ne,  tai  yra...  tai  buvo... 

-  Žinau,  -  tariau  aš. 

-  Iš  tų  pinigų  mes  nieko  negausim,  -  tarė  moteris.  -  Vėl 
visi  išeis. 

-  Vėl  viskas  bus  gerai,  motin,  -  tarė  žmogus.  -  Vėl  viskas 
bus  gerai. 

Moteris  neatsakė. 

-  Perjungiant  iš  pirmosios  pavaros  į  antrąją,  girdėti  braš¬ 
kėjimas,  -  pasakė  žmogus,  -  bet  tai  ne  defektas.  Ji  taip  darė 
visada,  net  kai  buvo  nauja.  -  Jis  kalbėjo  lyg  apie  vaiką.  -  Jau 
treji  metai,  kai  ją  turime,  ir  niekad  nieko  nebuvo  atsitikę. 
Tikrai...  iš  pradžių  aš  sirgau,  o  paskui  man  vienas  žmogus 
padarė  kiaulystę...  bičiulis... 

-  Nevidonas,  -  rūsčiai  tarė  moteris. 

-  Tiek  to,  motin,  -  tarė  žmogus  ir  pažvelgė  į  ją,  -  aš  vėl 
atkusiu.  Tiesa,  motin? 

Moteris  neatsakė.  Žmogus  buvo  šlapias  nuo  prakaito. 

-  Duokit  man  savo  adresą,  -  tarė  Kėsteris,  -  gal  kartais 
mums  bus  reikalingas  vairuotojas. 

Žmogus  uoliai  parašė  adresą  savo  sunkia,  dora  ranka.  Aš 
pasižiūrėjau  į  Kėsterį;  mudu  abu  žinojome,  kad  tik  per  ste¬ 
buklą  galėtų  taip  atsitikti.  O  per  stebuklą  niekas  šiais  laikais 
neišsigelbėjo.  Nebent  pražuvo. 

Žmogus  kalbėjo  ir  kalbėjo,  tarsi  karščiuodamas.  Varžyty¬ 
nės  baigėsi.  Mes  stovėjome  kieme  vieni.  Jis  patarinėjo,  kaip 
žiemą  naudotis  starteriu.  Tolydžio  čiupinėjo  mašiną.  Paskiau 
nutilo. 

-  Na,  eime,  Albertai,  -  tarė  moteris. 

Mes  paspaudėme  jam  ranką.  Jie  nuėjo.  Mes  palaukėme, 
kol  jie  dingo.  Paskiau  paleidome  motorą. 

Tarpuvartėje  pamatėme  mažytę  senutę.  Ji  nešėsi  narvą  su 
papūga  ir  gynėsi  nuo  apspitusių  ją  vaikų.  Kėsteris  sustojo. 

-  Kur  jus  nuvežti?  -  paklausė  jis  senutę. 

-  Mielas  tu  žmogau,  aš  neturiu  pinigų  važinėti  su  taksi,  - 
atsakė  ji. 

-  Ir  nereikia,  -  tarė  Otas.  -  Šiandien  mano  gimimo  diena, 
ir  aš  vežioju  veltui. 

Nepasitikėdama  ji  spaudė  rankose  narvą. 

-  O  paskiau  vis  tiek  reikės  mokėti. 

Mes  nuraminom  ją,  ir  ji  įlipo. 

-  Kam  jūs  pirkote  tąpapūgą,  mamyte?  -  paklausiau  aš,  kai 
ji  išlipo. 

-  Vakarams,  -  atsakė  ji.  -  Manot,  kad  lesalas  brangus? 

-  Ne,  -  tariau  aš.  -  bet  kaip  tai  vakarams? 

-  Juk  ji  moka  kalbėti,  -  atsakė  ji  ir  pažvelgė  į  mane  savo 
giedromis  senomis  akimis.  -  Ir  aš  turėsiu  kažką,  kas  kalba. 

-  Mat  kaip...  -  tariau  aš. 


Popiet  atėjo  kepėjas  fordo  atsiimti.  Jis  atrodė  surūgęs  ir 
liūdnas.  Kieme  aš  buvau  vienas. 

-  Patinka  jums  spalva?  -  paklausiau. 

-  Taip,  nieko,  -  tarė  jis  ir  apžiūrėjo  mašiną. 

-  Viršus  išėjo  labai  gražus. 

-  Žinoma... 

Jis  stoviniavo,  tarsi  nesiryždamas  išvažiuoti.  Aš  laukiau, 
kad  jis  bandys  dar  ką  nors  išsiderėti  -  domkratą,  peleninę  ar 
ką  panašaus. 

Bet  išėjo  kitaip.  Jis  pašnarpštė  valandėlę,  paskui  pažvelgė  į 
mane  raudonomis  gyslelėmis  apraizgytomis  akimis  ir  tarė: 

-  Kai  pagalvoji,  kad  ji  dar  prieš  keletą  savaičių  sėdėjo  šioje 
mašinoje  sveika  ir  žvali... 

Aš  truputį  nustebau,  pamatęs  jį  staiga  tokį  suglebusį,  ir 
spėjau,  kad  žvitrioji  juočkė,  kuri  paskutinį  kartą  buvo  su  juo 
atėjusi,  jau  pradeda  veikti  jam  nervus.  Juk  žmonės  iš  pagie¬ 
žos  lengviau  darosi  sentimentalūs  negu  iš  meilės. 

-  Gera  buvo  moteris,  —  kalbėjo  jis  toliau.  -Nuoširdi  mote¬ 
ris.  Niekad  nieko  nereikalavo.  Dešimt  metų  tą  patį  paltą  iš¬ 
nešiojo.  Palaidines  ir  panašius  daiktus  pati  pasisiūdavo.  Ir 
namie  apsiruošdavo  viena,  be  tarnaitės. 

„Aha,  -  pagalvojau  aš,  -  naujoji  žmona,  matyt,  viso  to 
nedaro." 

Kepėjas  pradėjo  lieti  širdį.  Jis  papasakojo  man,  kokia  taupi 
buvusi  jo  žmona.  Keista  buvo  matyti,  kaip  prisiminimas  apie 
sutaupytus  pinigus  graudina  tą  prasigėrusį  kėglininką.  Net 
dorai  nusifotografuoti  ir  tai  ji  nenorėjusi,  per  brangu  jai  bu¬ 
vę.  Todėl  jis  teturįs  vestuvių  nuotrauką  ir  keletą  mažų  aki¬ 
mirksnio  fotografijų. 

Man  atėjo  į  galvą  viena  mintis. 

-  Jūs  turėtumėt  užsakyti  gražų  savo  žmonos  portretą,  - 
tariau  aš.  -  Tada  jūs  turėsit  ją  visam  laikui.  Fotografijos  ilgai¬ 
niui  nublunka.  Čia  yra  vienas  dailininkas,  kuris  padaro  to¬ 
kius  dalykus. 

Aš  paaiškinau  jam  Ferdinando  Grau  veiklą.  Iš  pradžių  jis 
pažiūrėjo  į  tai  su  nepasitikėjimu  ir  pareiškė,  kad  portretas 
turbūt  labai  brangiai  atsieis.  Nuraminau  jį  -  jeigu  aš  nuei¬ 
siu  kartu,  tai  jis  gaus  nuolaidą.  Jis  bandė  išsisukti.  Tačiau  aš 
nepaleidau  jo  ir  pareiškiau,  kad  jei  jis  taip  prisirišęs  prie 
savo  žmonos,  tai  nebus  brangu.  Paskambinau  Ferdinandui 
Grau  ir  įspėjau  jį.  Paskiau  nuvažiavau  su  kepėju  fotografijų 
paimti. 

Juočkė,  pamačiusi  mus,  iššoko  iš  parduotuvės.  Ji  ėmė  laks¬ 
tyti  aplink  fordą. 

-  Raudona  spalva  būtų  buvusi  gražesnė,  pupuli!  Bet  tu, 
žinoma,  turėjai  ant  savo  pastatyti. 

-  Na,  atstok,  -  tarė  pupulis  susierzinęs. 

Mes  įėjome  į  svetainę.  Juočkė  įsekė  paskui  mus.  Jos  žvit¬ 
rios  akutės  viską  matė.  Kepėjas  ėmė  nervintis.  Jis  nenorėjo 
ieškoti  fotografijų  jai  matant. 

-  Palik  mus  vienus,  -  pagaliau  tarė  jis  šiurkščiai. 

Įžūliai  atstačiusi  liumpsinčias  krūtis,  standžiai  aptemptas 

džemperiu,  ji  apsisuko  ir  išėjo.  Kepėjas  išėmė  iš  žalio  pliušinio 
albumo  keletą  nuotraukų  ir  parodė  jas  man.  Vienoje  -  jo  žmo¬ 
na,  tuomet  dar  sužadėtinė,  o  šalimais  jis,  šauniai  užsiraitęs 
ūsus,  čia  ji  dar  juokėsi.  Kitoje  -  liesa,  nusidirbusi  baikščių 
akių  moteris,  sėdinti  ant  kėdės  krašto.  Tik  dvi  mažutės  nuo¬ 
traukos,  bet  jos  rodė  visą  gyvenimą. 

-  Tiks,  -  tariau  aš.  -  Iš  jų  jis  gali  viską  padaryti. 

Ferdinandas  Grau  sutiko  mus  užsivilkęs  surdutą.  Jis  atro¬ 
dė  oriai  ir  iškilmingai.  To  reikalavo  jo  verslas.  Jis  žinojo,  kad 
daugeliui  liūdinčių  žmonių  jų  skausmo  pagerbimas  yra  svar¬ 
besnis  už  patį  skausmą. 

Ant  ateljė  sienų  kabojo  keletas  didžiulių  portretų  su  auk¬ 
siniais  rėmais,  nutapytų  aliejiniais  dažais;  po  jais  buvo  mažos 
fotografijos,  iš  kurių  jie  buvo  nupiešti.  Kiekvienas  klientas 
tuojau  galėjo  pamatyti,  ką  galima  padaryti  iš  nusitrynusios 
akimirksnio  nuotraukos. 

Ferdinandas  vedžiojo  kepėją  po  ateljė  ir  klausinėjo,  kurios 
rūšies  portretas  jam  labiausiai  patinka.  Kepėjas  savo  ruožtu  pa¬ 
klausė,  ar  kaina  priklauso  nuo  dydžio.  Ferdinandas  paaiškino, 
jog  čia  svarbu  ne  kvadratiniai  metrai,  bet  atlikimas.  Tada  pasi¬ 
rodė,  kad  kepėjui  labiausiai  patinka  didžiausias  portretas. 

-  Jūsų  geras  skonis,  -  pagyrė  Ferdinandas,  -  tai  princesės 
Borgezės  portretas.  Jis  kainuoja  aštuonis  šimtus  markių.  Su 
rėmais. 

Kepėjas  krūptelėjo. 

-  O  be  rėmų? 

-  Septyni  šimtai  dvidešimt. 

Kepėjas  pasiūlė  keturis  šimtus  markių.  Ferdinandas  papurtė 
liūto  galvą. 

-  Už  keturis  šimtus  markių  daugių  daugiausia  jūs  galite 
gauti  galvą  profiliu.  Bet  ne  portretą  ligi  kelių  anfas.  Tam  rei¬ 
kia  dvigubai  darbo. 

Kepėjas  pareiškė,  kad  jam  užtektųgalvos  profiliu.  Tada  Fer¬ 
dinandas  atkreipė  jo  dėmesį  kad  abi  nuotraukos  padarytos  iš 
priekio.  Iš  jų  nė  pats  Ticianas  nenutapytų  portreto  profiliu. 
Kepėją  išmušė  prakaitas;  buvo  matyti,  koks  jis  nusiminęs,  kad 
tada,  kai  buvo  daromos  tos  nuotraukos,  neparodė  pakanka¬ 
mo  apdairumo.  Jis  turėjo  pripažinti,  jog  Ferdinando  tiesa:  an¬ 
fas  reikėjo  nutapyti  puse  veido  daugiau  nei  profiliu.  Didesnė 
kaina  buvo  pateisinama.  Kepėjas  smarkiai  svyravo.  Ferdinan¬ 
das,  kuris  ligi  šiol  buvo  gana  santūrus,  dabar  pradėjo  įkalbi¬ 
nėti.  Jo  galingas  bosas  dusliai  aidėjo  dirbtuvėje.  Kaip  specia¬ 
listas,  turėjau  pripažinti,  kad  jis  dirba  be  priekaištų.  Kepėjas 
netrukus  visai  buvo  įtikintas,  ypač  kai  Ferdinandas  pavaiz¬ 
davo  jam,  kokį  įspūdį  toks  šaunus  portretas  padarys  pikto 
geidžiantiems  kaimynams. 

-  Gerai,  -  tarė  jis,  -  bet  dešimt  procentų  nuolaida,  jei  mo¬ 
kėsiu  grynais. 

-  Sutinku,  -  atsakė  Ferdinandas,  -  dešimt  procentų  nuo¬ 
laidos  ir  trys  šimtai  markių  rankpinigių  išlaidoms  -  dažams, 
drobei. 

Jie  dar  kurį  laiką  derėjosi,  galiausiai  susitarė  ir  ėmė  svarsty¬ 
ti,  kaip  turi  būti  nupieštas  portretas.  Kepėjas  norėjo,  kad  dar 
būtų  nupiešti  perlų  karoliai  ir  auksinė  segė  su  briliantu.  Fo¬ 
tografijoje  jų  nesimatė. 

-  Savaime  suprantama,  -  pareiškė  Ferdinandas,  -  jūsų 
žmonos  papuošalai  bus  nutapyti.  Geriausia  būtų,  jeigu  at- 
neštumėt  juos  kada  čia,  kokiai  valandai,  kad  jie  išeitų  kuo 
natūraliau. 

Kepėjas  paraudo. 

-  Aš  nebeturiu  jų.  Jie...  jie  pas  gimines. 

-  Ak,  šitaip.  Na,  tai  apsieisim  ir  be  jų.  Ar  segė  panaši  į  tą, 
kur  aname  portrete? 

Kepėjas  linktelėjo. 

-  Tik  ne  tokia  didelė. 

-  Gerai.  Tai  mes  ją  taip  ir  padarysim.  Karolių  mums  ir  taip 
nereikia.  Juk  visi  perlai  panašūs. 

Kepėjas  atsiduso. 

-  O  kada  portretas  bus  gatavas? 

-  Po  šešių  savaičių. 

-  Gerai. 

Kepėjas  atsisveikino. 

Mudu  su  Ferdinandu  dar  valandėlę  pasėdėjome  ateljė. 

-  Šešių  savaičių  tau  reikia  tam  portretui?  -  paklausiau  aš. 

-  Ką  ten!  Keturių  penkių  dienų;  bet  aš  negaliu  jam  to  pa¬ 
sakyti,  kitaip  jis  apskaičiuos,  kiek  uždirbu  per  valandą,  ir  jau¬ 
sis  apgautas.  O  šešios  savaitės  jį  patenkina.  Kaip  ir  princesė 
Borgezė.  Tokia  jau  žmogaus  prigimtis,  Robi.  Jeigu  būčiau  pa¬ 
sakęs,  kad  tai  siuvėja,  jo  žmonos  portreto  vertė  būtų  gerokai 
sumažėjusi.  Tarp  kitko,  jau  šeštą  kartą  paaiškėja,  kad  velio¬ 
nės  žmonos  nešiojo  lygiai  tokius  papuošalus  kaip  aname  por¬ 
trete.  Mat  kokių  būna  sutapimų.  Nuostabiai  puiki  reklama 
tas  gerosios  Luizos  Volf  portretas. 

Aš  apsidairiau.  Nuo  sienų  iš  nejudančių  veidų  žiūrėjo  akys, 
seniai  sudūlėjusios  kape.  Tai  buvo  paveikslai,  kurių  artimieji 

neatsiėmė  arba  neapmokėjo.  Vis  tai  buvo  žmonės,  kurie  ka¬ 
daise  tikėjosi  ir  kvėpavo. 

-  Ar  pamažu  tai  ne  nuteikia  tavęs  melancholiškai,  Ferdi¬ 
nandai? 

Jis  gūžtelėjo  pečiais. 

-  Ne,  nebent  ciniškai.  Melancholikas  pasidarai,  kai  imi 
galvoti  apie  gyvenimą;  cinikas  -  kai  pamatai,  ką  iš  jo  padaro 
dauguma  žmonių. 

-  Na,  kai  kas  vis  dėlto  turi  ir  gilesnių  jausmų... 

-  Žinoma.  Bet  tie  neužsako  portretų. 

Jis  atsistojo. 

-  Gerai  ir  tai,  Robi,  kad  jiems  dar  lieka  svarbių  smulkme¬ 
nų,  kurios  juos  palaiko  ir  gina.  Vienatvė  -  tikra  vienatvė,  be 
jokių  iliuzijų  -  ateina  prieš  pat  beprotybę  ir  savižudybę. 

Didelis  tuščias  kambarys  plaukė  prieblandoje.  Buvo  girdė¬ 
ti,  kaip  už  sienos  kažkas  tyliai  vaikščioja  iš  vieno  galo  į  kitą. 
Tai  buvo  šeimininkė.  Ji  niekad  nesirodydavo,  kai  kas  nors  iš 
mūsų  būdavo  čia.  Ji  manė,  kad  mes  kurstome  Grau  prieš  ją. 
Ji  manė,  kad  mes  kurstome  Grau  prieš  ją,  ir  neapkentė  mūsų. 

Aš  išėjau.  Ir  pasinėriau  į  triukšmingą  gatvės  srautą  kaip  į 
šiltą  vonią. 

Aš  ėjau  pas  Pat.  Pirmą  kartą  rengiaus  ją  aplankyti.  ligi  šiol 
visados  tik  ji  pas  mane  ateidavo  arba  aš  nueidavau  prie  jos 
namų,  ir  mudu  traukdavome  kur  nors.  Tačiau  kiekvieną  kar¬ 
tą  atrodydavo,  tartum  ji  ateina  pas  mane  tik  į  svečius.  Aš 
norėjau  daugiau  žinoti  apie  ją.  Norėjau  žinoti,  kaip  ji  gyvena. 

Man  dingtelėjo  mintis,  kad  galėčiau  nunešti  jai  gėlių.  Tai 
padaryti  buvo  nesunku:  miesto  sodas  už  lunaparko  buvo  pa¬ 
čiame  žydėjime.  Aš  peršokau  per  tv'orą  ir  pradėjau  draskyti 
baltųjų  alyvų  krūmą. 

-  Ką  jūs  čia  darot?  -  staiga  suskambėjo  galingas  balsas. 

Aš  atsigręžiau.  Kažkoks  žmogus  burgundo  veidu  ir  užries¬ 
tais  žilais  ūsais  pasipiktinęs  žiūrėjo  įmanė.  Ne  policininkas  ir 
ne  parko  sargas.  Aukštas  karininkas,  išėjęs  į  atsargą,  -  išsyk 
pamačiau. 

-  Nesunku  tai  nustatyti,  -  atsakiau  mandagiai.  -  Aš  skinu 
čia  alyvas. 

Akimirką  žmogus  neteko  žado. 

-  Ar  jūs  nežinote,  kad  čia  miesto  parkas?  -  suurzgė  jis  pa¬ 
sipiktinęs. 

Aš  nusijuokiau. 

-  Aišku,  žinau!  O  gal  jūs  manote,  kad  tą  vietą  palaikiau 
Kanarų  salomis? 

Žmogus  pažaliavo.  Aš  pabijojau,  kad  jį  gali  ištikti  apo¬ 
pleksija. 


-  Tučtuojau  lauk  iš  čia!  -  suriko  jis  skambiu  karišku  balsu.  - 
Jūs  grobstote  miesto  nuosavybę!  Aš  liepsiu  jus  suimti! 

Tuo  metu  jau  buvau  pakankamai  prisiskynęs  alyvų. 

-  Tai  pagauk  mane,  seneli!  -  pasiūliau  aš  jam,  peršokau 
per  tvorą  ir  dingau. 

Prie  Pat  namų  dar  kartą  apžiūrėjau  savo  kostiumą.  Paskui 
užlipau  laiptais  ir  apsidairiau.  Namai  buvo  nauji  ir  moderniai 
pastatyti,  visai  kitokie  negu  mano  apšepęs,  prašmatnus  bara¬ 
kas.  Ant  laiptų  buvo  patiestas  raudonas  takutis;  tokių  daly¬ 
kų  pas  motiną  Calevski  ilgi  nebuvo.  Ką  kalbėti  apie  liftą. 

Pat  gyveno  trečiame  aukšte.  Prie  durų  spindėjo  žalvarinė 
lentelė  su  išdidžiu  įrašu:  Egbertas  fon  Hakė,  pulkininkas  lei¬ 
tenantas.  Aš  ilgai  žiūrėjau  įją.  Prieš  skambindamas  nejučio¬ 
mis  pasitaisiau  kaklaraištį. 

Duris  atidarė  mergina  su  baltu  kykučiu  ir  gražia  sniego  bal¬ 
tumo  prijuoste;  jos  nė  iš  tolo  negalėjai  lyginti  su  mūsų  žvaira 
kerėpla  Fryda.  Man  ūmai  pasidarė  nejauku. 

-  Ponas  Lokampas?  -  paklausė  ji. 

Aš  linktelėjau. 

Ji  nuvedė  mane  į  mažytę  priemenę  ir  atidarė  kambario  du¬ 
ris.  Aš  nebūčiau  per  daug  nustebęs,  jei  ten  būtų  stovėjęs  pul¬ 
kininkas  leitenantas  fon  Hakė  su  visa  uniforma  ir  ėmęs  tar¬ 
dyti  mane,  -  tok  į  ri  m  tą  įspūdį  darė  daugybės  generolų  portretai 
ant  prieškambario  sienų.  Tie  ordinais  apsikarstę  generolai  su 
įniršiu  žiūrėjo  į  mano  civilinį  asmenį.  Bet  tuo  metu  savo  gra¬ 
žiais  dideliais  žingsniais  išėjo  manęs  pasitikti  Pat,  ir  kambarys 
staiga  pavirto  kažkokia  šilumos  ir  džiaugsmo  sala.  Aš  užda¬ 
riau  duris  ir  atsargiai  apsikabinau  ją.  Paskiau  įteikiau  jai  vog¬ 
tas  alyvas. 

-  Prašom,  -  tariau  aš.  -  Kartu  siunčia  sveikinimus  miesto 
valdyba! 

Ji  pamerkė  gėles  į  didelę  šviesią  molio  vazą,  stovinčią  ant 
grindų  prie  lango.  Aš  tuo  tarpu  apsidairiau  kambaryje.  Svel- 

nios,  neryškios  spalvos,  negausūs,  gražūs  senoviniai  baldai, 
blyškiai  mėlynas  kilimas,  tarsi  pastele  nutapytos  užuolaidos, 
patogūs  mažyčiai  foteliai,  išmušti  nublukusiu  mašastu. 

-  Dieve  mano,  kaip  tu  susiradai  tokį  kambarį,  Pat?  -  ta¬ 
riau  aš.  -  Juk  žmonės,  išnuomodami  kambarius,  paprastai  stato 
įjuos  patį  paskutinį  laužą  ir  niekam  netikusias  dovanas,  gau¬ 
tas  gimimo  dienos  proga. 

Ji  atsargiai  pastūmė  prie  sienos  vazą  su  gėlėmis.  Aš  mačiau 
jos  siaurą  išlenktą  sprandą,  tiesius  pečius  ir  truputį  per  plo¬ 
nas  rankas.  Klūpodama  ji  atrodė  kaip  pasigailėjimo  vertas  kū¬ 
dikis.  Bet  jos  judesiai  buvo  kaip  lankstaus  gyvūno  ir,  kai  ji 
išsitiesė  ir  prisiglaudė  prie  manęs,  tai  jau  nebepriminė  kūdi¬ 
kio,  -  jos  akyse  vėl  buvo  klausiamo  lūkesčio  ir  paslapties, 
kurie  trikdė  mane  ir  apie  kuriuos  aš  maniau,  kad  jų  seniai 
nebėra  šiame  purviname  pasaulyje. 

Aš  padėjau  ranką  jai  ant  peties.  Gera  buvo  ją  taip  justi. 

-  Tai  vis  mano  daiktai,  Robi.  Tas  butas  pirmiau  priklausė 
mano  motinai.  Kai  ji  mirė,  aš  atidaviau  jį  ir  pasilikau  sau  du 
kambarius. 

-  Tai,  vadinasi,  butas  yra  tavo?  -  paklausiau  aš  su  paleng¬ 
vėjimu.  -  O  pulkininkas  Egbertas  fon  Hakė  tėra  tavo  nuomi¬ 
ninkas? 

Ji  papurtė  galvą. 

-  Dabar  jau  ne.  Aš  neįstengiau  išlaikyti  buto.  Kitus  baldus 
pardaviau  ir  buto  visai  atsisakiau.  Dabar  aš  čia  nuomininkė. 
Bet  kam  tau  parūpo  senasis  Egbertas? 

-  Taip  sau.  Aš  tik  instinktyviai  bijau  policininkų  ir  štabo 
karininkų.  Ta  baimė  likusi  dar  iš  karo  tarnybos  laikų. 

Ji  nusijuokė. 

-  Mano  tėvas  irgi  buvo  majoras. 

-  Majoras  dar  pusė  bėdos,  -  atsakiau  aš. 

-  Ar  tu  pažįsti  senąjį  Hakę?  -  paklausė  ji. 

Man  staiga  toptelėjo  bloga  nuojauta. 

-  Ar  toks  mažutis,  tiesus,  raudono  veido,  su  žilais  ūsais  ir 
trankiu  balsu?  Dažnai  vaikščioja  miesto  parke? 


-  Aha!  -  Jinai  pažvelgė  į  alyvas,  o  paskui  juokdamasi  į 
mane.  -  Ne,  jis  aukštas,  išblyškęs,  su  raginiais  akiniais! 

-  Tai  nepažįstu  jo. 

-  O  gal  nori  susipažinti?  Jis  labai  malonus. 

-  Gink  Dieve!  Tuo  tarpu  aš  priklausau  autoremonto  dirb¬ 
tuvei  ir  ponios  Calevski  pensiono  sluoksniams. 

Kažkas  pasibeldė.  Mergina,  kuri  mane  įleido,  įstūmė  že¬ 
mutį  stalelį  su  ratukais.  Plonas,  baltas  porcelianas,  sidabrinis 
padėklas  su  pyragaičiais,  kitas  su  neapsakomai  mažyčiais  bu¬ 
terbrodais,  servetėlės,  cigaretės  ir  balažin  kas  dar  -  aš  žiūrė¬ 
jau  apstulbęs  į  visa  tai. 

-  Pasigailėk,  Pat!  -  ištariau  pagaliau.  -  Juk  tai  kaip  kine! 
Jau  ant  laiptų  pastebėjau,  kad  mudu  stovime  ant  skirtingų 
socialinių  pakopų.  Pagalvok,  kad  aš  pripratęs  valgyti  iš  rieba¬ 
luoto  popieriaus  ant  ponios  Calevski  palangės,  pasistatęs  greta 
savo  šaunų  į,  ištikimąjį  spiritinį  virtuvėlį.  Pasigailėk  nemielo 
pensiono  gyventojo,  jeigu  jis  sumišęs  kartais  nuvers  kokįpuo- 
duką! 

Ji  nusijuokė. 

-  Puodukų  vartyti  negalima.  Motorų  specialisto  garbė  tau 
neleidžia  taip  daryti.  Tu  turi  būti  vikrus.  -  Ji  paėmė  kavinu¬ 
ką.  -  Ko  nori:  arbatos  ar  kavos? 

-  Arbatos  ar  kavos?  Argi  yra  ir  to,  ir  to? 

-  Taip.  Žiūrėk! 

-  Puiku!  Kaip  geriausiuose  restoranuose!  Dabar  tetrūksta 
muzikos. 

Ji  pasilenkė  ir  įjungė  portatyvinį  radijo  imtuvą,  kurio  aš 
nebuvau  nė  pastebėjęs. 

-  Tai  ko  tu  nori  -  arbatos  ar  kavos? 

-  Kavos,  tiktai  kavos,  Pat.  Aš  esu  kaimietis.  O  tu? 

-  Aš  gersiu  su  tavim  kavos. 

-  Bet  paprastai  tu  geri  arbatą? 

-  Taip. 

-  Taip  ir  maniau. 

-  Aš  jau  pradedu  priprasti  prie  kavos.  Nori  pyragaitį?  Ar 
buterbrodą? 

-  Ir  vieną,  ir  kitą,  Pat.  Reikia  naudotis  tokiomis  progomis. 
Paskiau  dar  gersiu  arbatos.  Noriu  išmėginti  visko,  ko  tik  tu 
čia  turi. 

Ji  nusijuokė  ir  prikrovė  man  pilną  lėkštę.  Aš  sulaikiau  ją. 

-  Ganės,  ganės!  Atsimink,  kad  čia  pat  gyvena  pulkininkas 
leitenantas!  Aukštiesiems  viršininkams  patinka,  kada  eiliniai 
kariai  saikingi. 

-  Tik  kada  jie  saikingai  geria,  Robi.  Senasis  Egbertas  pats 
aistringai  mėgsta  pyragaičius  su  plakta  grietinėle. 

-  Ir  kada  saikingai  naudojasi  prabanga,  -  atsakiau.  -  Kaž¬ 
kada  jie  mus  kaip  reikiant  atpratino  nuo  jos.  -  Aš  stumdžiau 
stalelį  su  guminiais  ratukais.  Jis  stačiai  prašėsi  stumdomas. 
Riedėjo  sau  be  garso  per  kilimą.  Apsidairiau.  Kambaryje  vis¬ 
kas  buvo  suderinta. 

-  Taigi,  Pat,  -  tariau  aš,  -  tai  šita'ip  gyveno  mūsų  protėviai! 

Ji  nusijuokė. 

-  Ką  čia  niekus  šneki! 

-  Tai  ne  niekai.  Tai  faktai. 

-  Juk  tik  atsitiktinai  man  liko  vienas  kitas  daiktas,  Robi! 

Aš  papurčiau  galvą. 

-  Ne,  neatsitiktinai.  Ir  ne  daiktai  svarbu.  Svarbu,  kas  yra 
už  tų  daiktų.  Tikrumas.  Tu  nesupranti  Šito.  Tai  supranta  tik 
tas,  kas  yra  to  netekęs. 

Ji  pažvelgė  įmanė. 

-  Ir  tu  galėtum  visa  tai  turėti,  jei  iš  tikro  norėtum. 

Aš  paėmiau  ją  už  rankos. 

-  Bet  aš  nenoriu,  Pat,  štai  kas.  Tada  aš  save  laikyčiau  avan¬ 
tiūristu.  Tokiems  kaip  aš  visada  geriausia  gyventi  negalvo¬ 
jant,  kas  bus  rytoj.  Žmogus  pripranti  prie  to.  Tokie  laikai. 

-  Ir  labai  patogu. 

Aš  nusijuokiau. 

-  Galbūt.  O  dabar  įpilk  man  arbatos.  Noriu  pamėginti. 


Trys  draugai 


-  Ne,  -  tarė  ji,  -  gerkim  kavą.  Bet  valgyk  dar  ko  nors.  Taip 
pat  negalvok,  kas  bus  rytoj. 

-  Gera  mintis.  Tačiau  ar  negalvoja  Egbertas,  tas  aistringas 
pyragaičių  mėgėjas,  kad  ir  jam  dar  šis  tas  liks? 

-  Galbūt.  Bet  tegu  ir  jis  neužmiršta,  kokie  kerštingi  eiliniai 
kariai.  Tai  irgi  laiko  faktas.  Valgyk  viską  ramiai. 

Jos  akys  spindėjo,  atrodė  ji  puikiai. 

-  O  tu  žinai,  -  tariau,  -  kur  aš  be  jokio  gailesčio  paliaunu 
gyvenęs  tik  šia  diena? 

Ji  neatsakė,  tik  pažiūrėjo  įmanė. 

-  Pas  tave!  -  tariau  aš.  -  O  dabar  už  ginklo,  ir  negailestin¬ 
gai  puolu  Egbertą! 

Vidurdienį  buvau  išgėręs  tik  puoduką  buljono  vairuotojų 
smuklėje.  Todėl  be  ypatingo  vargo  sušlaviau  viską,  kas  tik  čia 
buvo.  Be  to,  Pat  raginamas,  išgėriau  visą  kavinuką  kavos. 

Mudu  sėdėjome  ant  lango  ir  rūkėme.  Viršum  stogų  raudo¬ 
navo  vakaras. 

-  Gražu  pas  tave,  Pat,  -  tariau  aš.  -  Man  atrodo,  kad  žmo¬ 
gus  galėtum  ištisas  savaites  nekelti  kojos  iš  čia,  kol  užmirši 
visa,  kas  darosi  už  tų  sienų. 

Ji  nusijuokė. 

-  Buvo  toks  metas,  kai  aš  jau  nė  nebesitikėjau  iš  čia  išeiti. 

-  Kada  gi? 

-  Kai  sirgau. 

-  Tai  kas  kita.  Kas  tau  buvo? 

-  Nieko  baisaus.  Man  tik  reikėjo  gulėti.  Matyt,  per  smar¬ 
kiai  augau  ir  per  mažai  gavau  valgyti.  Karo  metu,  o  ir  po  karo 
buvo  striuka  su  maistu. 

Aš  linktelėjau. 

-  Kiekgi  tu  išgulėjai? 

Ji  padelsė  akimirką. 

-  Apie  metus. 

-  Taip  ilgai.  -  Aš  atidžiai  pažvelgiau  į  ją. 

-  Tai  jau  seniai  praėjo.  Bet  tada  man  atrodė  kaip  ištisas 
gyvenimas.  Tu  man  kartą  bare  pasakojai  apie  savo  draugą 
Valentiną.  Sakei,  kad  jis  po  karo  negalėjo  užmiršti,  kokia  lai¬ 
mė  gyventi,  ir  kad  visa  kita  jam  nė  kiek  nerūpi. 

-  Tu  gerai  atsimeni,  -  tariau. 

-  Todėl,  kad  tai  gerai  suprantu.  Nuo  to  laiko  aš  irgi  greit 
džiaugiuos.  Man  rodos,  kad  esu  labai  paviršutiniška. 

-  Paviršutiniški  tik  tie  žmonės,  kurie  mano,  kad  jie  ne  tokie. 

-  Bet  aš  tai  jau  tokia.  Aš  nelabai  išmanau  apie  didžiuosius 
gyvenimo  dalykus.  Tik  apie  gražiuosius.  Jau  ir  šitos  alyvos 
daro  mane  laimingą. 

-  Tai  ne  paviršutiniškumas;  tai  aukščiausia  filosofija. 

-  Man  tai  ne.  Aš  paviršutiniška  ir  lengvapėdiška. 

-  Aš  irgi. 

-  Ne  toks  kaip  aš.  Pirma  tu  minėjai  avantiūrizmą.  Aš  esu 
tik  avantiūristė. 

-  Taip  ir  maniau,  -  tariau  aš. 

-  Taigi.  Jau  seniai  man  reikėjo  pakeisti  butą,  įsigyti  profe¬ 
siją,  uždirbti  pinigų.  Bet  aš  vis  atidėliojau  tai.  Norėjau  kurį 
laiką  pagyventi  taip  kaip  man  patinka.  Nesvarbu  -  ar  tai  pro¬ 
tinga,  ar  ne.  Taip  ir  padariau. 

Aš  nusijuokiau. 

-  Kodėl  gi  nutaisei  tokią  atkaklią  miną? 

-  Todėl,  jog  visi  man  sako,  kad  tai  be  galo  lengvapėdiška, 
kad  verčiau  reikia  taupyti  tą  truputį  pinigų  ir  pasiieškoti  darbo 
ir  vietos.  Tačiau  aš  norėjau  gyventi  lengvai  ir  džiaugsmingai, 
niekuo  nesirūpinti  ir  daryti,  kas  man  patinka.  Tai  buvo  po  ma¬ 
no  motinos  mirties  ir  po  tokios  ilgos  mano  ligos. 

-  Tu  turi  brolių  ar  seserų?  -  paklausiau. 

Ji  papurtė  galvą. 

-  Negalėčiau  nė  įsivaizduoti,  kad  tu  jų  turėtum,  -  tariau  aš. 

-  Ir  tau  atrodo,  kad  aš  buvau  lengvapėdė? 

-  Ne,  drąsi. 


Trys  draugai 


-  Kokia  čia  drąsa?  Aš  ne  iš  drąsiųjų.  Kartais  man  būdavo 
gana  baisu.  Kaip  žmogui,  kuris,  atėjęs  į  teatrą,  sėdi  ne  savo 
vietoje  ir  vis  dėlto  neina  iš  jos. 

-  Taigi  tu  buvai  drąsi,  -  tariau  aš.  -  Nėra  drąsos  be  baimės. 
Be  to,  tu  elgiesi  protingai.  Tu  būtum  galėjusi  tuščiai  išmėtyti 
pinigus.  Šitaip  bent  šį  tą  gavai  už  juos.  Ką  gi  tu  veikei? 

-  Po  teisybei,  nieko.  Tiktai  gyvenau  pati  sau. 

-  Gerbiu  už  tai!  Tai  visų  geriausia,  kas  tik  gali  būti. 

Ji  nusišypsojo. 

-  Greit  visa  tai  baigsis.  Netrukus  pradėsiu  dirbti. 

-  Kurgi?  Ar  tai  nesusiję  su  tuo  pasikalbėjimu,  kurį  andai 
turėjai  su  Bindingu? 

Ji  linktelėjo. 

-  Su  Bindingu  ir  su  daktaru  Maksu  Matušeitu,  „Elektros" 
patefonų  parduotuvių  direktorium.  Pardavėja  su  muzikiniu 
išsilavinimu. 

-  Na,  -  tariau  aš,  -  matyt,  nieko  daugiau  tas  Bindingas 
negalėjo  sugalvoti. 

-  Sugalvot  tai  sugalvojo,  -  atsakė  ji,  -  tik  aš  nenorėjau. 

-  To  aš  jam  ir  nepatarčiau.  O  kada  tu  pradedi  dirbti? 

-  Rugpjūčio  pirmą. 

-  Na,  tai  dar  daug  laiko.  Gal  surasim  ką  kita.  Šiaip  ar  taip, 
mes  tai  jau  ateisim  pas  tave  pirkti. 

-  Ar  tu  turi  patefoną? 

-  Ne,  bet,  savaime  aišku,  tuoj  įsitaisysiu.  O  man  visai  ne¬ 
patinka  ta  istorija. 

-  O  man  patinka,  -  tarė  ji.  -  Juk  aš  nieko  doro  nemoku.  Ir 
nuo  to  laiko,  kai  tu  esi  su  manim,  man  viskas  pasidarė  daug 
paprasčiau.  Bet  man  nereikėjo  tau  apie  tai  pasakoti. 

-  Kaip  ne?  Tu  visada  turi  man  viską  pasakoti. 

Jinai  valandėlę  žiūrėjo  įmanė. 

-  Gerai,  Robi,  -  tarė  ji.  Paskiau  atsistojo  ir  priėjo  prie  spin¬ 
telės.  -  Zinai,  ko  aš  čia  turiu?  Romo,  tau.  Gero  romo,  mano 
išmanymu. 

Ji  pastatė  ant  stalo  stiklą  ir  laukdama  žiūrėjo  įmanė. 

-  Romas  geras,  iš  tolo  užuodžiu,  -  tariau  aš.  -  Bet,  po  tei¬ 
sybei,  Pat,  ar  ne  geriau  būtų,  jei  tu  dabar  trupučiuką  patau¬ 
pytum?  Kad  bent  tuos  patefonus  galima  būtų  šiek  tiek  toliau 
nustumti? 

-  Ne,  -  atsakė  ji. 

-  Irgi  teisingai,  -  tariau  aš. 

Jau  iš  spalvos  buvo  matyti,  kad  romas  sumaišytas.  Vyno 
pirklys  aiškiai  apgavo  Pat.  Aš  išgėriau  stiklelį. 

-  Aukščiausia  klasė,  -  tariau,  -  įpilk  man  dar  vieną.  Kur  tu 
jį  pirkai? 

-  Kampinėje  parduotuvėje. 

„Aha,  -  pagalvojau,  -  kokia  nors  prakeikta  delikatesų  par¬ 
duotuvė."  Ir  nutariau,  progai  pasitaikius,  užsukti  į  ją  ir  įspėti 
jos  savininką. 

-  O  dabar  turbūt  man  jau  eiti,  Pat,  a?  -  paklausiau  aš. 

Ji  pažvelgė  į  mane.  , 

-  Dar  ne... 

Mudu  stovėjome  prie  lango.  Apačioje  užsidegė  žibintai. 

-  Parodyk  man  savo  miegamąjį,  -  tariau  aš. 

Ji  atidarė  duris  ir  įjungė  šviesą.  Sustojau  prie  durų  ir  pa¬ 
žvelgiau  į  vidų.  Visokių  minčių  atėjo  man  į  galvą. 

-  Vadinasi,  tai  tavo  lova,  Pat?..  -  tariau  aš  pagaliau. 

Ji  nusišypsojo. 

-  Kieno  gi  daugiau,  Robi? 

-  Iš  tikrųjų!  -  Aš  pakėliau  akis.  -  O  štai  ir  telefonas.  Da¬ 
bar  ir  tai  žinosiu.  Jau  eisiu.  Viso  labo,  Pat. 

Ji  suėmė  rankomis  man  už  smilkinių.  Būtų  buvę  stebuk¬ 
lingai  gera  pasilikti  čia  šį  vakarą,  būti  šalia  jos,  šiame  miega¬ 
majame  po  minkštu  mėlynu  apklotu;  tačiau  kažkas  sulaikė 
mane.  Tai  nebuvo  sumišimas,  ne  baimė  ir  ne  atsargumas,  - 
tai  buvo  tik  labai  didelis  švelnumas,  toks  švelnumas,  kuris 
nustelbė  geismą. 

-  Viso  labo,  Pat,  -  tariau  aš.  - 


Man  buvo  gera  pas  tave. 


Trys  draugai 


Galbūt  daug  geriau,  nei  tu  gali  įsivaizduoti.  Ir  romas...  Ir  tai, 
kad  tu  apie  tai  pagalvojai... 

-  Bet  juk  tai  buvo  taip  paprasta... 

-  Man  ne.  Nesu  pripratęs  prie  tokių  dalykų... 

Ponios  Calevski  lindynė.  Pasėdėjau  valandėlę  savo  kam¬ 
baryje.  Man  nepatiko,  kad  Pat  turės  būti  dėkinga  Bindingui. 
Pagaliau  išėjau  į  koridorių  ir  pasukau  pas  Erną  Bėnig. 

-  Ateinu  rimtu  reikalu,  -  tariau  aš.  -  Kokia  dabar  moterų 
darbo  paklausa,  Erna? 

-  Še  tau,  -  atsakė  ji,  -  koks  stulbinamas  klausimas!  O  pa¬ 
klausa  labai  nekokia. 

-  Nieko  negalima  padaryti?  -  paklausiau  aš. 

-  Kokia  specialybė? 

-  Sekretorė,  asistentė... 

Ji  numojo  ranka. 

-  Šimtai  tūkstančių  be  darbo.  Gal  ta  dama  moka  ką  ypa¬ 
tingo? 

-  Ji  puikiai  atrodo,  -  tariau  aš. 

-  Kiek  skiemenų?  -  paklausė  Erna. 

-Ką? 

-  Kiek  skiemenųji  užrašo  per  minutę?  Keliomis  kalbomis? 

-Neturiu  supratimo,  -  tariau,  -bet,  žinote,  reprezentacijai... 

-  Mielas  jaunuoli,  -  atsakė  Erna,  -  aš  jau  žinau  -  dama  iš 
geros  šeimos,  mačiusi  geresnių  dienų,  yra  priversta,  ir  taip 
toliau.  Jokios  vilties,  sakau  jums.  Nebent  kas  nors  itin  pasi¬ 
rūpins  ja  ir  įbruks  kur  nors.  Jūs  žinot,  kokiu  tikslu.  Bet  jūs 
turbūt  to  nenorit? 

-  Juokingas  klausimas,  —  tariau  aš. 

-  Ne  toks  jau  juokingas,  kaip  jums  atrodo,  -  su  kartėliu 
atsakė  Erna.  -  Aš  žinau  kitokių  atsitikimų. 

Prisiminiau  jos  ryšius  su  savo  šefu. 

-  Bet  aš  galiu  jums  kai  kąpatarti,  -  kalbėjo  ji.  -  Pasistenkit 
tiek  uždirbti,  kad  užtektų  dviem.  Tai  paprasčiausias  sprendi¬ 
mas.  Veskit. 

-  Tai  bent,  -  pasakiau  aš  ir  nusijuokiau.  -  Būtų  gerai,  kad 
galėčiau  taip  pasitikėti  savimi. 

Erna  keistai  pasižiūrėjo  į  mane.  Kad  ir  kokia  buvo  gyva, 
staiga  ji  pasirodė  man  pasenusi  ir  bemaž  suvytusi. 

-  Pasakysiu  jums  vieną  dalyką,  -  tarė  ji.  -  Aš  gyvenu  gerai 
ir  turiu  visokių  daiktų,  kurių  man  nė  nereikia.  Bet  patikėkit 
manim,  jei  ateitų  kas  nors  ir  pasiūlytų  man  gyventi  kartu, 
kaip  pridera,  dorai,  mesčiau  aš  visą  tą  mantą  ir  apsigyven¬ 
čiau  su  juo  kad  ir  palėpėj.  -  Jos  veidas  atgavo  pirmesnę  išraiš¬ 
ką.  -  Na,  bala  nematė,  -  kiekvienas  žmogus  turi  savą  senti¬ 
mentalų  kamputį.  -  Ji  mirktelėjo  man  pro  cigaretės  dūmus.  - 
Net  jūs,  rodos? 

-  Kur  ten!..  -  tariau  aš. 

-  Na  jau,  na  jau...  -  pasakė  Erna.  -  Ir  pasirodo  jis,  kai  to 
visų  mažiausiai  lauki... 

-  Man  ne,  -  atsakiau  aš. 

Iki  aštuntos  valandos  išbuvau  namie,  paskui  nusibodo  vie¬ 
nam  sėdėti  ir,  norėdamas  ką  nors  sutikti,  nuėjau  į  barą. 

Ten  sėdėjo  Valentinas. 

-  Sėskis,  -  tarė  jis.  -  Ką  gersi? 

-  Romo,  -  atsakiau.  -  Nuo  šios  dienos  mano  santykiai  su 
romu  ypatingi. 

-  Romas  -  tai  kareivių  pienas,  -  tarė  Valentinas.  -  Apskri¬ 
tai  imant,  tu  gerai  atrodai,  Robi. 

-Taip? 

-  Taigi  pajaunėjęs. 

-  Irgi  šis  tas,  -  tariau  aš.  -  \  sveikatą,  Valentinai. 

-  Į  sveikatą,  Robi. 

Mudu  pastatėme  stiklus  ant  stalo  ir  pasižiūrėjome  į  kits 
kitą.  Paskui  abu  kartu  nusijuokėme. 

-  Senas  berne,  -  tarė  Valentinas. 

-  Prakeiktas  pienburni,  -  atsakiau  aš.  -  Ko  dabar  išgersim? 

-  Vėl  to  paties. 

-  Gerai. 


Fredas  įpylė. 

-  Tai  į  sveikatą,  Valentinai. 

-  Į  sveikatą,  Robi. 

-  Puikūs  žodžiai  „į  sveikatą",  a? 

-  Visų  žodžių  žodžiai. 

Mudu  pakartojome  tai  dar  keletą  kartų.  Paskiau  Valenti¬ 
nas  iškeliavo. 

Aš  palikau  sėdėti.  Be  Fredo,  bare  nieko  daugiau  nebuvo. 
Žiūrinėjau  senus  apšviestus  žemėlapius,  laivus  su  pageltusio¬ 
mis  burėmis  ir  galvojau  apie  Pat.  Mielai  būčiau  paskambinęs 
jai,  bet  prisiverčiau  to  nedaryti.  Nenorėjau  nė  tiek  daug  apie  ją 
galvoti.  Aš  tenorėjau,  kad  ji  būtų  netikėta,  laimę  nešanti  do¬ 
vana,  kuri  atėjo  ir  vėl  išeis,  -  nieko  daugiau.  Nenorėjau  nė 
pagalvoti,  kad  tai  galėtų  būti  kas  nors  daugiau.  Per  daug  gerai 
žinojau,  kad  kiekviena  meilė  nori  būti  amžina  ir  kad  tai  yra  jos 
amžina  kančia.  Nebuvo  nieko  išliekamo.  Nieko. 

-  Įpilk  man  dar  vieną  stiklą,  Fredai,  -  tariau  aš. 

Į  barą  įėjo  vyras  ir  moteris.  Prie  bufeto  jie  išgėrė  po  stiklą 
koblerio.  Moteris  atrodė  pavargusi,  vyras  godus.  Jie  netrukus 
vėl  išėjo. 

Aš  išgėriau  stiklą.  Gal  būtų  buvę  geriau,  jei  popiet  nebū¬ 
čiau  ėjęs  pas  Pat.  Mano  akyse  visą  laiką  stovėjo  prieblandoje 
skęstantis  kambarys,  švelnūs,  mėlyni  vakaro  šešėliai  ir  susi¬ 
traukusi  į  kamuoliuką  graži  mergina,  žemu  krūtininiu  balsu 
kalbanti  apie  savo  gyvenimą  ir  norą  gyventi.  Pašėlo,  aš  da¬ 
rausi  sentimentalus!  Tačiau  ar  neišnyko  švelnumo  ūkanoje 
tai,  kas  ligi  šiol  buvo  nepaprastas,  netikėtas  nuotykis,  ar  tai 
nepagavo  manęs  labiau,  negu  žinojau  ir  norėjau,  ar  šiandien, 
būtent  šiandien,  nepajutau,  kaip  aš  pasikeičiau?  Kodėl  išėjau, 
kodėl  nepalikau  pas  ją,  kaip  iš  tikro  ir  norėjau?  Ak,  prakeiki¬ 
mas,  aš  nebenorėjau  apie  tai  galvoti,  nei  apie  viena,  nei  apie 
kita.  Kas  bus,  tas  bus,  tegu  išeisiu  iš  proto  nepakeldamas  šird¬ 
gėlos,  kai  jos  neteksiu,  ji  yra  su  manim,  dabar  ji  yra  su  ma- 

nim,  ir  visa  kita  vis  tiek  pat  ir  gali  keliauti  po  velnių!  Kam  čia 
reikia  stengtis  užtikrinti  truputį  gyvenimo!  Vis  tiek  ateis  die¬ 
na,  kai  didžiulė  potvynio  banga  nušluos  viską. 

-  Gal  išgersim  kartu,  Fredai?  -  paklausiau  aš. 

-  Visados,  -  atsakė  jis. 

Mudu  išgėrėme  po  du  stiklus  absento.  Paskui  metėme  bur¬ 
tus,  kam  užsakyti  kitus  du.  Aš  laimėjau.  Tačiau  tai  nepaten¬ 
kino  manęs.  Todėl  burtus  metėme  toliau.  Bet  aš  pralošiau  tik 
iš  penkto  karto.  Užtat  triskart  iš  eilės. 

-  Ar  aš  girtas,  ar  iš  tikrųjų  griaudžia?  -  paklausiau. 

Fredas  pasiklausė. 

-  Tikrai  griaudžia.  Pirma  perkūnija  šiais  metais. 

Mudu  priėjome  prie  durų  ir  pažvelgėme  į  dangų.  Nieko  ne¬ 
simatė.  Tik  buvo  šilta,  ir  kartkarčiais  subildėdavo  griaustinis. 

-  Tad  galima  išgerti  dar  po  vieną,  -  pasiūliau  aš. 

Fredas  irgi  buvo  tos  pat  nuomonės. 

-  Prakeiktas  saldintas  vandenėlis,  —  tariau  aš  ir  pastačiau 
tuščią  stiklą  ant  bufeto.  Fredas  irgi  manė,  jog  reikėtų  išgerti 
ko  nors  stipresnio.  Anot  jo,  geriausia  tiktų  vyšninė,  o  aš  no¬ 
rėjau  romo.  Kad  nereikėtų  ginčytis,  išgėrėme  ir  vieno,  ir  kito. 
Paėmėme  didelius  stiklus,  tad  Fredui  nereikėjo  taip  dažnai 
pilstyti.  Dabar  mūsų  nuotaika  buvo  puikiausia.  Keletą  kartų 
buvome  išėję  pažiūrėti,  ar  nežaibuoja.  Labai  norėjom  pama¬ 
tyti  žaibą,  bet  mums  nesisekė.  Žaibas  plykstelėdavo  kaip  tik 
tada,  kai  mudu  sėdėdavom  bare.  Fredas  pasakė,  jog  jis  turi 
sužadėtinę,  restorano  automato  savininko  dukterį.  Bet  jis  ne¬ 
norėjo  vesti,  kol  senis  dar  gyvas;  mat  jam  reikėjo  tiksliai  ži¬ 
noti,  jog  restoranas  atiteks  jam.  Man  atrodė,  kad  jis  per  daug 
atsargus,  tačiau  jis  įrodė,  jog  senis  didelė  bjaurybė,  ir  negali 
žinoti,  ką  jis  mano,  -  dar,  žiūrėk,  ims  paskutinę  akimirką  ir 
užrašys  restoraną  metodistų  parapijai.  Tada  aš  pasidaviau.  Be¬ 
je,  Fredas  buvo  gana  optimistiškai  nusiteikęs.  Senis  persišal¬ 
dė,  ir  Fredas  manė,  kad,  galimas  daiktas,  jis  susirgęs  gripu,  o 
juk  tai  labai  pavojinga  liga.  Aš,  deja,  buvau  priverstas  jam 

pasakyti,  kad  alkoholikams  gripas  -  vieni  niekai;  priešingai, 
sukiužę  girtuokliai  kartais  nuo  jos  stačiai  pražysta  ir  ima  laši¬ 
nius  auginti.  Fredas  pažymėjo,  jog  tai  nesvarbu,  gal  senis  kar¬ 
tais  palįs  po  kokia  mašina.  Aš  sutikau,  kad  taip  gali  atsitikti, 
ypač  kai  asfaltas  šlapias.  Fredas  tučtuojau  išėjo  į  lauką  pažiū¬ 
rėti,  ar  nelyja.  Bet  dar  tebebuvo  sausa.  Tik  smarkiai  griaudė. 
Aš  padaviau  jam  stiklinę  citrinų  sulčių  ir  nuėjau  prie  telefo¬ 
no.  Paskutinę  akimirką  susizgribau,  kad  neketinau  skambin¬ 
ti.  Pamojavau  aparatui  ir  norėjau  nusiimti  prieš  jį  skrybėlę. 
Bet  tuo  metu  pastebėjau,  kad  aš  be  skrybėlės. 

Kai  sugrįžau,  radau  atėjusius  Kėsterį  ir  Lencą. 

-  Papūsk  kvapą,  -  tarė  Gotfrydas. 

Aš  papūčiau. 

-  Romas,  vyšninė  ir  absentas,  -  tarė  jis.  -  Absentas,  parše  tu! 

-  Jei  manai,  kad  aš  girtas,  tai  apsirinki,  -  tariau  aš.  -  O  iš 
kur  jūs  dabar? 

-  Iš  politinio  susirinkimo.  Bet  Otui  pasirodė,  jog  tai  per 
kvaila.  Ką  ten  geria  Fredas? 

-  Citrinų  sultis. 

-  Ir  tu  išgerk  kokią  stiklinę. 

-  Rytoj,  -  atsakiau  aš.  -  O  dabar  pirmiausia  ko  nors  užval- 
gysiu. 

Kėsteris  visą  laiką  susirūpinęs  žiūrėjo  įmanė. 

-  Nežiūrėk  į  mane  taip,  Otai,  -  tariau  aš,  -  tik  iš  džiugesio 
truputį  užmyniau  ant  kamščio.  Ne  iš  rūpesčio. 

-  Tai  gerai,  -  tarė  jis.  -  Bet  vis  dėlto  eime  pavalgyti. 


Vienuoliktą  valandą  aš  vėl  buvau  blaivutėlis.  Kėsteris  pa¬ 
siūlė  užeiti  į  barą  ir  pasižiūrėti,  kaip  laikosi  Fredas.  Sugrįžome 
ir  radome  jį  gulintį  kaip  negyvą  už  bufeto. 

-  Nugabenkit  jį  į  gretimą  kambarį,  -  tarė  Lencas,  -  tuo 
tarpu  aš  aptarnausiu  svečius. 

Mudu  su  Kėsteriu  atgaivinome  Fredą.  Pagirdėme  jį  šiltu 


164 


Erich  Mark 


pienu.  Jis  paveikė  išsyk.  Po  to  pasodinome  jį  ant  kėdės  ir  pa¬ 
sakėme,  kad  pailsėtų  dar  kokį  pusvalandį,  o  Lencas  viską  pa¬ 
darys,  ką  reikia. 

Gotfrydas  ir  darbavosi.  Jis  žinojo  visas  kainas  ir  mėgsta¬ 
miausių  kokteilių  receptus.  Jis  purtė  mikserį,  tartum  kaip  gy¬ 
vas  nieko  daugiau  nebūtų  veikęs. 

Po  valandos  pasirodė  Fredas.  Jo  skrandis  buvo  užgrūdin¬ 
tas,  ir  jis  greitai  atsigavo. 

-  Labai  gaila,  Fredai,  -  tariau  aš,  -  mums  reikėjo  pirma  ko 
nors  užvalgyti. 

-  Aš  jau  vėl  vyras,  -  atsakė  jis.  -  Kartais  tai  visai  ne  pro  šalį. 

-  Aišku. 

Aš  nuėjau  prie  telefono  ir  paskambinau  Pat.  Man  buvo 
visiškai  nesvarbu,  ką  pirma  buvau  galvojęs.  Ji  atsiliepė. 

-  Po  ketvirčio  valandos  būsiu  prie  tavo  durų,  -  sušukau  ir 
greitai  pakabinau  ragelį.  Bijojau,  kad  ji  nebūtų  pavargusi  ir 
neimtų  atsikalbinėti.  Aš  norėjau  pamatyti  ją. 

Pat  atėjo.  Kai  ji  rakino  duris,  aš  bučiavau  stiklą  toje  vieto¬ 
je,  kur  buvo  jos  galva.  Ji  norėjo  kažką  pasakyti,  bet  aš  nelei¬ 
dau  jai  prasižioti.  Pabučiavau  ją,  ir  mudu  leidomės  bėgti  gat¬ 
ve,  kol  suradome  taksi.  Griaudė  ir  žaibavo. 

-  Greitai,  tuoj  ims  lyti,  -  sušukau  aš. 

Įlipome  į  mašiną.  Pirmieji  lašai  ėmė  barbenti  į  taksi  stogą. 
Mašina  kratė  prastu  grindiniu.  Tai  buvo  puiku,  nes  sulig  kiek¬ 
vienu  krestelėjimu  aš  jutau  Pat.  Viskas  buvo  puiku  -  lietus, 
miestas,  gėrimas,  -  viskas  buvo  platu  ir  didinga.  Aš  buvau  be 
galo  žvalios,  giedros  nuotaikos,  kuri  užeina  žmogui,  kai  pasi¬ 
geri  ir  vėl  išsipagirioji.  Varžymasis  dingo,  naktis  buvo  sklidi¬ 
na  slėpiningos  galios  ir  spindesio,  nieko  nebegalėjo  atsitikti, 
nieko  nebebuvo  melagingo. 

Kaip  reikiant  lyti  pradėjo  mums  išlipus.  Kai  mokėjau  vai¬ 
ruotojui,  grindinys  dar  buvo  tamsiais  šlakais  nutaškytas  lyg 
pantera,  bet  kol  mes  pasiekėme  duris,  jis  pasidarė  juodas  ir 
ėmė  tikšti  sidabru  -  taip  pylė  lietus.  Aš  nežiebiau  šviesos. 

Žaibai  apšvietė  kambarį.  Audra  siautė  virš  paties  miesto. 
Griaustinis  tik  griovė  ir  griovė. 

-  Dabar  tai  bent  galima  parėkauti  čia,  -  sušukau  aš  Pat,  - 
ir  nebijoti,  kad  mus  kas  išgirs! 

įrangai  liepsnojo.  Akies  mirksnį  baltai  žydro  dangaus  fone 
pašoko  į  viršų  juodi  kapinių  medžių  siluetai  ir  tučtuojau  su 
trenksmu  buvo  nakties  sudaužyti;  akies  mirksnį  tarp  tamsos 
ir  tamsos  fosforescuodama  sušvito  prieš  langą  lanksti  Pat  fi¬ 
gūra;  apsikabinau  ją  per  pečius,  ji  prisiglaudė  prie  manęs,  pa¬ 
jutau  jos  lūpas,  jos  kvapą  ir  nieko  nebegalvojau... 

Mūsų  dirbtuvė  tebestovėjo  tuščia  kaip  klojimas  prieš  rugia¬ 
pjūtę.  Todėl  nutarėme  neparduoti  nupirktos  iš  varžytynių  ma¬ 
šinos,  bet  tuo  tarpu  panaudoti  jąkaip  taksi.  Mudu  su  Lencu 
turėjome  važinėti  ja  pakaitomis.  Kėsteris  puikiausiai  galėjo 
vienas  su  Jupu  aptarnauti  dirbtuvę,  kol  vėl  atsiras  darbo. 

Mudu  su  Lencu  metėme  burtus,  katram  pirma  važiuoti. 
Aš  laimėjau  ir,  prisigrūdęs  kišenę  smulkių  pinigų,  pasiėmęs 
dokumentus,  pamažu  nuvažiavau  gatvėmis,  dairydamasis  pir¬ 
miausia  geros  stovėjimo  vietos.  Buvo  truputį  keista  šitaip  pir¬ 
mą  kartą  važiuoti.  Kiekvienas  idiotas  galėjo  mane  sulaikyti, 
ir  aš  turėjau  jį  vežti,  kur  palieps.  Tai  buvo  ne  per  daug  malo¬ 
nus  jausmas. 

Pasirinkau  vietą,  kur  stovėjo  tik  penkios  mašinos.  Tai  bu¬ 
vo  priešais  „Valdeker  hof  viešbutį,  pačiame  prekybos  rajo¬ 
ne.  Čia  galėjai  tikėtis,  kad  nereikės  ilgai  stoviniuoti.  Išjun¬ 
giau  sankabą  ir  išlipau.  Nuo  vienos  iš  priekinių  mašinų  priėjo 
prie  manęs  augalotas  vyrukas  su  odiniu  apsiaustu. 

-  Nešdinkis  iš  čia,  -  burbtelėjo  jis. 

Aš  ramiai  pažvelgiau  į  jį  ir  pagalvojau,  kad  jeigu  jau  pri¬ 
reiks  peštis,  tai  visų  geriausia  patiesti  jį  smūgiu  į  pasmakrę  iš 
apačios.  Paltas  neleis  jam  pakankamai  greitai  užsidengti  ran¬ 
komis. 

-  Nesupranti?  -  paklausė  odinis  paltas  ir  išspjovė  iš  burnos 
cigaretės  nuorūką  man  po  kojų.  -  Nešdinkis!  Ir  be  tavęs  čia 
užtenka!  Daugiau  mums  nebereikia! 


Jį  ėmė  apmaudas,  kad  prisidėjo  dar  viena  mašina,  -  tai  aiš¬ 
ku;  bet  ir  aš  turėjau  teisę  čia  stovėti. 

-  Ką  gi,  pastatysiu  butelį,  -  tariau  aš. 

Tuo  ir  būtų  viskas  pasibaigę.  Taip  paprastai  ir  buvo  daro¬ 
ma,  kai  pasirodydavo  naujokas.  Priėjo  jaunas  vairuotojas. 

-  Gerai,  kolega.  Palik  gi  jį,  Gustavai... 

Tačiau  kažkodėl  nepatikau  Gustavui.  Ir  žinojau  kodėl.  Jis 
pajuto,  jog  aš  -  naujokas. 

-  Skaičiuosiu  ligi  trijų...  -  pareiškė  jis.  Jis  buvo  visa  galva 
aukštesnis  už  mane,  todėl  pasikliovė  savimi. 

Aš  pamačiau,  kad  kalbomis  čia  neką  peši.  Reikėjo  arba 
važiuoti  sau,  arba  muštis.  Tas  buvo  per  daug  aišku. 

-  Viens...  -  skaičiavo  Gustavas  ir  atsisagstė  paltą. 

-  Nekvailiok,  -  tariau  aš,  dar  kartą  mėgindamas  perkalbė¬ 
ti  jį.  -  Geriau  išmeskim  po  stiklą. 

-  Du...  -  burbtelėjo  Gustavas. 

Aš  mačiau,  kad  jis  rengiasi  apskaldyti  mane  kaip  pridera. 

-  Plius  vienas  bus...  -  Jis  nusismaukė  ant  pakaušio  kepurę. 

-  Užsičiaupk,  idiote!  -  staiga  suriaumojau  aš.  Gustavas  iš 
netikėtumo  išsižiojo  ir  žingtelėjo  į  priekį.  Atsidūrė  lygiai  toje 
vietoje,  kur  man  patogu  buvo  smogti.  Aš  tuoj  ir  vožiau.  Dėjau 
kaip  su  kūju,  visu  kūnu  atsivedėjęs.  Kėsteris  išmokė  mane  to 
smūgio.  Boksininkas  iš  manęs  buvo  ne  kažin  koks,  ir  nema¬ 
čiau  nė  reikalo  treniruotis;  dažniausiai  viskas  priklausydavo 
nuo  pirmo  smūgio.  Šitas  buvo  geras.  Gustavas  susmuko. 

-  Taip  jam  ir  reikia,  -  tarė  jaunasis  vairuotojas.  -  Senas 
triukšmadarys.  -  Mes  įkėlėm  Gustavą  į  jo  mašiną.  -  Atsipei¬ 
kės,  niekis. 

Aš  truputį  susirūpinau.  Skubėdamas  smūgio  metu  netei¬ 
singai  laikiau  nykštį  ir  išsinarinau  jį.  Atsipeikėjęs  Gustavas 
galėtų  daryti  man  ką  tinkamas.  Aš  pasakiau  tai  jaunajam  vai¬ 
ruotojui  ir  paklausiau,  ar  ne  geriau  man  sprukti  iš  čia. 

-  Niekai,  -  tarė  jis,  -  dalykas  sutvarkytas.  Dabar  eime  į  smuk¬ 
lę  -  pastatysi  ten  savo  butelį.  Tu  vairuotojas  ne  iš  profesijos,  tiesa? 

-Ne... 

-  Ir  aš  ne.  Aš  aktorius. 

-Ir? 

-  Gyvenu...  -  atsakė  jis  juokdamasis.  -  Ir  čia  užtenka  teatro. 

Į  smuklę  nuėjome  penkiese  -  du  vyresni  ir  trys  jauni.  Po  va¬ 
landėlės  pasirodė  ir  Gustavas.  Įbedęs  padėrusias  akis  į  stalelį  jis 
priėjo  prie  mūsų.  Kairiąja  ranka  suėmiau  kišenėje  ryšulėlį  raktų 
ir  nutariau  gintis  ligi  paskutiniųjų,  kas  bus  -  tas  bus. 

Tačiau  to  nereikėjo.  Gustavas  koja  prisitraukė  kėdę  ir  niū¬ 
riai  atsisėdo.  Smuklininkas  pastatė  jam  stiklą.  Mes  išgėrėm. 
Gustavas  taip  pat  išlenkė  savo  stiklą.  Paskui  išmėtėme  po 
antrą.  Gustavs  paskersavo  įmanė.  Pakėlė  stiklą. 

-  Į  sveikatą,  -  tarė  jis  man,  bet  jo  mina  buvo  bjauri. 

-  Į  sveikatą,  -  atsakiau  aš  ir  išgėriau. 

Gustavas  išsitraukė  dėžutę  cigarečių.  Nežiūrėdamas  įma¬ 
nė,  jis  atkišo  ją  man.  Aš  paėmiau  cigaretę  ir  daviau  jam  ug¬ 
nies.  Paskiau  užsakiau  po  dvigubą  s'tiklą  kmyninės.  Išgėrėme. 
Gustavas  vėl  pašnairavo  į  mane. 

-  Mulkis,  -  tarė  jis,  bet  jau  nepiktai. 

-  Vėpla,  -  atsakiau  aš  taip  pat. 

Jis  atsigręžė  įmanė. 

-  Smūgis  buvo  geras... 

-  Atsitiktinai...  -  Aš  parodžiau  jam  savo  nykštį. 

-  Nepavyko...  -  atsakė  jis  šypsodamas.  -  Beje,  mano  var¬ 
das  Gustavas... 

-  Mano  -  Robertas. 

-Gerai.  Vadinasi,  tvarka,  Robertai,  a?  Maniau,  kad  tu  koks 
nors  mamytės  lepūnėlis. 

-  Tvarka,  Gustavai. 

Nuo  to  laiko  mudu  susibičiuliavome. 

Mašinos  iš  lėto  slinko  į  priekį.  Aktorius,  kurį  visi  vadino 
Tomiu,  gavo  puikų  keleivį  -  į  stotį.  Gustavas  už  trisdešimt 
pfenigų  kažką  nuvežė  į  artimiausią  restoraną.  Jis  kone  sprogo 


iš  pykčio,  nes,  uždirbęs  dešimt  pfenigų,  vėl  turėjo  stoti  iš  ga¬ 
lo.  Man  kliuvo  retas  keleivis  -  sena  anglė,  norėjusi  apžiūrėti 
miestą.  Važinėjau  aš  ją  bemaž  visą  valandą.  Grįžtant  dar  pa¬ 
sitaikė  pora  keleivių  pavėžėti.  Vidurdienį,  kai  mes  vėl  susi¬ 
rinkome  smuklėje  ir  valgėme  savo  buterbrodus,  aš  jaučiaus 
kaip  patyręs  vairuotojas.  Čia  kažkas  priminė  senų  kareivių 
brolybę.  Susirinko  čionai  visokiausių  profesijų  žmonės.  Tik 
kokia  pusė  jų  buvo  tikri  vairuotojai,  visi  kiti  pateko  čia  kaip 
nors  atsitiktinai. 

Gana  smagiai  nusiteikęs,  pavakare  įvažiavau  į  mūsų  dirb¬ 
tuvės  kiemą.  Lencas  su  Kėsteriu  jau  laukė  manęs. 

-  Na,  broleliai,  kiek  jūs  uždirbot?  -  paklausiau. 

-  Pardavėm  septyniasdešimt  litrų  benzino,  -  pranešė  Jupas. 

-  Daugiau  nieko? 

Lencas  įniršęs  pažvelgė  į  dangų. 

-  Kad  taip  palytų,  o  paskui  įvyktų  nedidelis  susidūrimas 
ant  slidaus  asfalto  tiesiai  prie  durų!  Nė  vieno  sužeisto!  Tik 
geras  remontas! 

-  Pažiūrėkit  čia!  -  Aš  parodžiau  jiems  ant  delno  trisdešimt 
penkias  markes. 

-  Puiku,  -  tarė  Kėsteris.  -  Iš  jų  dvidešimt  markių  uždirbta. 
Šiandien  prašvilpsim  jas.  Juk  reikia  aplaistyti  pirmąją  išvyką! 

-  Išgersim  krunės  krušono,  -  pareiškė  Lencas. 

-  Krušono?  -  paklausiau  aš.  -  Kodėl  gi  krušono? 

-  Todėl,  kad  su  mumis  bus  ir  Pat. 

-Pat? 

-  Neišsižiok  taip  baisiai,  -  pasakė  paskutinysis  romanti¬ 
kas,  -  mes  jau  seniai  susitarėme.  Septintą  užvažiuosime  jos  pa¬ 
imti.  Jinai  jau  žino.  Jei  tu  apie  tai  nepagalvoji,  mes  patys  turime 
pasirūpinti.  Juk  pagaliau  mūsų  dėka  tu  su  ja  susipažinai. 

-  Otai,  -  tariau  aš,  -  ar  tu  esi  kada  matęs  tokį  akiplėšą  kaip 
tasai  geltonsnapis? 

Kėsteris  nusijuokė. 

-  Kągi  čia  pasidarei  rankai,  Robi?  Tu  ją  laikai  kažkaip  kreivai. 


-  Išsinarinau,  rodos.  -  Ir  papasakojau,  kas  man  atsitiko  su 
Gustavu. 

Lencas  apžiūrėjo  ją. 

-  Aišku,  išsinarinai!  Kaip  krikščionis  ir  kaip  medicinos  stu¬ 
dentas,  pasitraukęs  į  atsargą,  aš  tau  ją  išmasažuosiu,  nors  tu 
ir  stačiokiškai  šneki.  Eikš,  tu  bokso  čempione. 

Mudu  nuėjome  į  dirbtuvę,  ir  Gotfrydas,  užpylęs  man  ant 
rankos  truputį  alyvos,  ėmė  ją  trinti. 

-  Ar  tu  sakei  Pat,  kad  mes  švenčiame  savo  vairavimo  vie¬ 
nos  dienos  jubiliejų?  -  paklausiau  aš  jį. 

Jis  švilptelėjo  pro  dantis. 

-  O  tau  gėda,  berneli? 

-  Užsičiaupk,  -  atsakiau  aš.  Ypač  pikta,  kad  jo  buvo  tiesa.  - 
Tai  sakei? 

-  Meilė,  -  pareiškė  Gotfrydas,  nėmaž  nesijaudindamas,  - 
puikus  daiktas.  Bet  ji  gadina  charakterį. 

-  Užtat  vienatvė  daro  žmones  netaktiškus,  tu  niūrusis  so¬ 
liste. 

-  Taktas  yra  tylus  susitarimas  nematyti  kits  kito  klaidų  ir 
netaisyti  jų.  Vadinasi,  niekingas  kompromisas.  Vokiečių  ve¬ 
teranas  nesutiks  su  tuo,  vaikuti. 

-  Ką  gi  tu  darytum  manim  dėtas,  -  tariau  aš,  -  jei  kas  tau 
paskambintų  ir  iškviestų  tavo  taksi,  o  vėliau  pamatytum,  kad 
tai  Pat? 

Jis  parodė  dantis. 

-  Iš  jos  nieku  gyvu  neimčiau  pinigų  už  važiavimą,  sūneli. 

Aš  taip  kumštelėjau  jam,  kad  jis  nuvirto  nuo  trikojo. 

-  Nevidone  tu!  Zinai,  ką  aš  padarysiu?  Šįvakar  stačiai  už¬ 
važiuosiu  jos  su  taksi. 

-  Taip  ir  padaryk!  -  Gotfrydas  palaimino  pakėlęs  ranką.  - 
Tik  neprarask  laisvės!  Ji  brangesnė  už  meilę.  Bet  tai  papras¬ 
tai  žmonės  pamato  tik  per  vėlai.  O  taksi  vis  dėlto  tu  negausi. 
Jo  reikės  Ferdinandui  Grau  ir  Valentinui.  Tai  bus  rimtas,  bet 
didis  vakaras. 

Mes  sėdėjome  nedidelės  priemiesčio  smuklės  sode.  Drėg¬ 
nas  mėnulis  tarsi  deglas  kabojo  žemai  viršum  miškų.  Mirgėjo 
blyškūs  kaštonų  kandeliabrai,  svaigino  alyvų  aromatas,  ir  sto¬ 
vįs  prieš  mus  ant  stalo  didelis  stiklinis  ąsotis  su  vynu,  kve¬ 
piančiu  krune,  klaidinančioje  ankstyvo  vakaro  šviesoje  atro¬ 
dė  kaip  šviesus  opalas,  kuriame  atsimušė  paskutinieji  melsvi 
ir  perlamutriniai  vakaro  atšvaitai.  Jau  ketvirtą  kartą  prašėme 
jį  pripilti. 

Pirmininkavo  Ferdinandas  Grau.  Pat  sėdėjo  šalia  jo.  Ji  buvo 
prisisegusi  blyškiai  rausvą  orchidėją,  kurią  Grau  atnešė  jai. 

Ferdinandas  išgriebė  iš  savo  stiklo  uodą  ir  atsargiai  padėjo 
ant  stalo. 

-  Pažiūrėk,  -  tarė  jis.  -  Koks  sparnas!  Prieš  jį  bet  koks  bro¬ 
katas  -  mazgotė!  Ir  toks  padaras  gyvena  tik  vieną  dieną,  ir 
baigta.  -  Jis  peržvelgė  mus  iš  eilės.  -  Žinote,  broliai,  kas  visų 
baisiausia  pasaulyje? 

-  Tuščias  stiklas,  -  atsakė  Fencas. 

Ferdinandas  numojo  įjį  ranka. 

-  Gėdingiausias  dalykas  pasaulyje  vyrui,  Gotfrydai,  -  tai 
juokdario  vaidmuo.  -  Paskiau  jis  vėl  atsigręžė  į  mus.  -  Bai¬ 
siausias  dalykas,  broliai,  yra  laikas.  Faikas.  Akimirka,  kurią 
mes  gyvename  ir  kurios  vis  dėlto  niekad  neturime.  -  Jis  išsi¬ 
traukė  iš  kišenės  laikrodį  ir  prikišo  Fencuiprie  akių.  -  Se  tau, 
popierinis  romantike!  Tai  pragaro  mašina,  kuri  tiksi  ir  tiksi, 
nesulaikomai  veržiasi  į  nebūtį!  Tu  gali  sustabdyti  laviną,  kal¬ 
nų  griūtį,  bet  šito  daikto  nesustabdysi. 

-  Ir  nesirengiu,  -  pareiškė  Fencas.  -  Aš  noriu  ramiai  pa¬ 
senti.  Be  to,  mėgstu  įvairumą. 

-  Žmogus  to  nepakenčia,  -  kalbėjo  Grau,  nekreipdamas  dė¬ 
mesio  į  Fencą.  -  Žmogus  ir  negali  to  pakęsti.  Todėl  jis  prasimanė 
svajonę.  Seną,  jaudinamą,  beviltišką  svajonę  -  amžinybę. 

Gotfrydas  nusijuokė. 

-  Pikčiausia  pasaulio  liga,  Gotfrydai,  -  tai  mąstymas!  Ji 
nepagydoma. 

-  Jeigu  ji  būtų  vienintelė,  tu  būtum  nemirtingas,  -  atsakė 
Grau.  -  Tu,  angliavandenių,  kalkių,  fosforo  ir  trupučio  gele¬ 
žies  junginys,  kuris  trumpą  laiką  žemėje  vadinamas  Gotfrydu 
Lencu. 

Gotfrydas  patenkintas  šypsojo.  Ferdinandas  papurtė  liūto 
galvą. 

-  Broliai,  gyvenimas  -  liga,  o  mirtis  prasideda  nuo  pat  gi¬ 
mimo.  Kiekvienas  įkvėpimas  ir  iškvėpimas,  kiekvienas  šir¬ 
dies  tvinksėjimas  jau  turi  truputį  mirties  -  vis  tai  mažučiai 
žingsniai  galo  linkui. 

-  Kiekvienas  gurkšnis  irgi,  -  atsakė  Lencas.  -  \  sveikatą, 
Ferdinandai!  Kartais  pasiutiškai  lengva  mirti. 

Grau  pakėlė  savo  stiklą.  Dideliu  jo  veidu  lyg  begarsė  audra 
dulktelėjo  šypsena. 

-  Į  sveikatą,  Gotfrydai,  tu  žvali  blusa  slenkančioje  laiko 

lavinoje.  Ką  galvojo,  tave  kurdama,  ta  vaiduokliška  jėga,  ku¬ 
ri  mus  valdo?  i 

-  Tai  jos  dalykas.  Be  to,  tau  nederėtų  šitaip  niekinamai 
kalbėti  apie  tokius  daiktus,  Ferdinandai.  Jeigu  žmonės  būtų 
amžini,  tu  liktum  be  darbo,  senasis,  gerasis  mirties  parazite. 

Grau  pečiai  ėmė  drebėti.  Jis  juokėsi.  Paskiau  atsigręžė  į  Pat. 

-  Ką  jūs  pasakysite  apie  tokius  plepius  kaip  mes,  mažasis 
žiedeli  vilnijančiame  vandenyje? 

Paskiau  mudu  vieni  su  Pat  ėjome  per  sodą.  Mėnulis  buvo 
aukščiau  pakilęs,  ir  lankos  plaukė  pilkam  sidabre.  Ilgi  ir  juodi 
medžių  šešėliai  tįsojo  kaip  tamsios  kelio  į  nežinią  rodyklės. 
Mudu  nusileidome  ligi  ežero  ir  pasukome  atgal.  Grįždami  pa¬ 
matėme  Gotfrydą  Lencą,  kuris  buvo  atsinešęs  kėdę  ir  pasi¬ 
statęs  į  alyvų  krūmą.  Jis  sėdėjo  krūme,  ir  iš  ten  švietė  tiktai  jo 
baltas  kuodas  ir  cigaretės  žarija.  Greta  jo  ant  žemės  stovėjo 
stiklas  ir  gegužės  krušono  likučiai. 

-  Tai  bent  vietelė!  -  tarė  Pat.  -  Vidury  alyvų. 

-  Galima  kentėti.  -  Gotfrydas  atsistojo.  -  Pamėginkit  jūs. 

Pat  atsisėdo  ant  kėdės.  Jos  veidas  bolavo  tarp  žiedų. 

-  Baisiai  mėgstu  alyvas,  -  tarė  paskutinysis  romantikas.  - 
Tėvynės  ilgesys  man  susijęs  su  alyvomis.  1924  metų  pavasarį 
aš  galvotrūkčiais  išvažiavau  iš  Rio  de  Zaneiro  tik  dėl  to,  kad 
man  pasirodė,  jog  čia  turi  žydėti  alyvos.  O  kai  parvažiavau, 
žinoma,  buvojau  per  vėlu.  -Jis  nusijuokė.  -  Taip  visada  esti. 

-  Rio  de  Zaneiras,  -  Pat  prisitraukė  žydinčią  šakutę.  -  Ju¬ 
du  tenai  buvote  kartu? 

Gotfrydas  sumišo.  Man  staiga  šiurpulys  nuėjo  per  nugarą. 

-  Žiūrėkit,  koks  mėnulis!  -  tariau  aš  greitai.  Kartu  mal¬ 
daudamas  užmyniau  Lencui  ant  kojos. 

Žybtelėjus  jo  cigaretei,  pamačiau,  kaip  jis  vos  vos  šyptelėjo 
ir  pamerkė  man.  Aš  buvau  išgelbėtas. 

-  Ne,  mudu  buvome  ne  kartu,  -  pareiškė  Gotfrydas.  -  Ta¬ 
da  aš  buvau  vienas.  O  kažin,  jei  išgertume  dar  po  vieną  stiklą 
to  krunės  krušono? 

-  Nebereikia.  -  Pat  papurtė  galvą.  -  Aš  negaliu  gerti  tiek 
daug  vyno. 

Mes  išgirdome,  kad  Ferdinandas  šaukia  mus,  ir  nuėjome 
pas  jį. 

Storas  ir  didelis,  jis  stovėjo  tarpdury. 

-  Eikit  į  vidų,  vaikai,  -  tarė  jis.  -  Tokiems  žmonėms  kaip 
mes  nėra  ko  ieškoti  naktį  gamtoje.  Naktį  ji  nori  būti  viena. 
Valstiečiui  ar  žvejui  -  kas  kita,  bet  ne  mums,  miestų  gyven¬ 
tojams  su  atbukusiais  instinktais.  -  Jis  padėjo  ranką  Gotfry¬ 
dui  ant  peties.  -  Naktis  yra  gamtos  protestas  prieš  civilizaci¬ 
jos  raupsus,  Gotfrydai!  Padorus  žmogus  negali  to  ilgai  išlaikyti. 
Jis  pastebi,  kad  yra  išstumtas  iš  tylios  medžių,  gyvulių,  žvaigž¬ 
džių  ir  nesąmoningo  gyvenimo  aplinkos.  -  Jis  šypsojo  savo 
keista  šypsena,  apie  kurią  niekad  negali  žinoti,  ar  ji  liūdna,  ar 
ne.  -  Eikit  į  vidų,  vaikai!  Pasiguosim  prisiminimais.  Ak,  ko¬ 
kie  puikūs  buvo  laikai,  kai  mes  dar  buvome  asiūkliai  ir  sala¬ 
mandros  prieš  kokius  penkiasdešimt  šešiasdešimt  tūkstančių 
metų,  -  Viešpatie,  kaip  mes  nusmukome  nuo  to  laiko... 

Jis  paėmė  Pat  už  rankos. 

-  Jei  mums  nebūtų  likę  trupučio  grožio  supratimo,  viskas 
būtų  žuvę.  -  Švelniu  savo  milžiniškos  letenos  judesiu  jis  pa¬ 
sibruko  jos  ranką  po  alkūne.  -  Krintanti  sidabro  žvaigžde  vir¬ 
šum  kaukiančios  bedugnės,  ar  nenorite  išgerti  stiklą  vyno  su 
žilos  senovės  žmogum? 

Pat  linktelėjo. 

-  Taip,  -  tarė  ji.  -  Viską,  ką  tik  jūs  norit. 

Juodu  įėjo  įvidų.  Salia  jo  Pat  atrodė  kaip  Ferdinando  duk¬ 
tė.  Liekna,  drąsi  ir  jauna  duktė  pavargusio  priešistorinių  lai¬ 
kų  milžino. 

Vienuoliktą  valandą  važiavome  atgal.  Valentinas  su  Fer¬ 
dinandu  sėdo  į  taksi,  vairavo  Valentinas.  Visi  kiti  važiavome 
„Karlu".  Naktis  buvo  šilta,  ir  Kėsteris  padarė  alkūnę  per  ke¬ 
letą  kaimų,  snaudžiančių  pakelėje.  Kai  kur  mirksėjo  žiburiai, 
vienur  kitur  lojo  šunys.  Lencas  sėdėjo  priešais,  šalia  Oto,  ir 
dainavo,  mudu  su  Pat  buvome  įsitaisę  užpakaly. 

Kėsteris  važiavo  nuostabiai.  Posūkius  jis  praskrisdavo  kaip 
paukštis.  Atrodė,  kad  jis  žaidžia,  -  taip  tvirtai  valdė  mašiną. 
Otas  važiavo  negrabiai,  ne  taip,  kaip  dauguma  lenktyninin¬ 
kų.  Galėjai  miegoti,  kai  jis  vingiuotu  keliu  kildavo  į  kalną,  - 
taip  lygiai  riedėdavo  mašina.  Niekad  nepastebėdavai  greičio. 

Iš  padangų  čežėjimo  suprasdavome,  kada  pasikeisdavo  kelio 
grindinys.  Dervuotu  keliu  jos  švilpdavo,  akmeniniu  grindi¬ 
niu  dusliai  dundėdavo.  Prožektoriai  kaip  balkšvi  kurtai  išsi¬ 
tiesę  lėkė  priešais  mus,  ištraukdami  iš  tamsos  virpančią  beržų 
alėją,  eilę  jovarų,  lekiančius  pro  šalį  telegrafo  stulpus,  pasi¬ 
gūžusius  namukus  ir  nebylią  pamiškių  rikiuotę.  Viršum  mū¬ 
sų  be  galo  aukštai  traukėsi,  tūkstančio  žvaigždžių  lydimi,  švie¬ 
sūs  Paukščių  Tako  dūmai. 

Kėsteris  padidino  greitį.  Aš  užklojau  Pat  mūsų  paltais.  Ji 
nusišypsojo  man. 

-  Ar  tu  myli  mane?  -  paklausiau. 

-  O  tu  mane? 

-  Ne.  Tai  laimė,  ką? 

-  Didelė  laimė. 

-  Tai  mums  nieko  negali  atsitikti,  tiesa? 

-  Ničnieko...  -  atsakė  ji  ir  susirado  po  paltais  mano  ranką. 

Kelias  lanku  pasuko  prie  geležinkelio.  Sublizgo  bėgiai.  Toli 

priešais  mus  sumirgėjo  raudonas  žiburys.  „Karlas"  sukaukė  ir  šo¬ 
vė  į  priekį.  Tai  buvo  greitasis  traukinys  su  miegamaisiais  vago¬ 
nais  ir  skaisčiai  apšviestu  restoranu.  Mes  pasivijome  ir  netrukus 
važiavome  greta.  Pro  langus  mums  mojavo  žmonės.  Mes  neat¬ 
sakėme.  „Karlas"  lenkė  traukinį.  Aš  atsigręžiau.  Garvežys  svaidė 
dūmus  ir  kibirkštis.  Visas  juodas,  jis  trinkėjo  į  mėlyną  naktį.  Ap¬ 
lenkėme  jį,  -  bet  mes  važiavome  į  miestą,  prie  taksi,  į  remonto 
dirbtuves,  į  kambarius  su  baldais,  o  garvežys  palei  miškus,  lau¬ 
kus  ir  upes  trinkėjo  į  tolumą,  į  nuotykingas  platybes. 

Supdamosi  skrido  priešais  gatvės  ir  namai.  „Karlas"  taip 
nebelėkė,  bet  vis  dar  riaumojo  kaip  laukinis  žvėris. 

Kėsteris  sustojo  netoli  kapinių.  Jis  nevažiavo  nei  pas  Pat, 
nei  pas  mane,  bet  sustojo  kažkur  netoli,  matyt,  nutaręs,  kad 
mudu  norime  pasilikti  vieni.  Mudu  išlipome.  Kėsteris  su  Len- 
cu  nė  neatsigręžė,  tučtuojau  nudūmė  tolyn.  Aš  pažvelgiau 
jiems  iš  paskos.  Akimirką  man  tai  pasirodė  keista.  Jie  nuva¬ 
žiavo,  mano  draugai  nuvažiavo,  o  aš  pasilikau.  Aš  pasilikau. 

Bet  greit  nusikračiau  tuo  jausmu. 

-  Eikš,  -  tariau  Pat,  kuri  žiūrėjo  įmanė,  tarsi  kažką  pajutusi. 

-  Važiuok  su  jais,  -  tarė  ji. 

-  Ne,  -  atsakiau. 

-  Juk  tu  norėtum  su  jais  važiuoti... 

-  Ką  ten...  -  tariau  aš,  žinodamas,  kad  tai  tiesa.  -  Eikš... 

Mudu  nuėjome  palei  kapines,  dar  truputį  svyruodami  nuo 

vėjo  ir  važiavimo. 

-  Robi,  -  tarė  Pat,  -  aš  geriau  eisiu  namo. 

-  Kodėl? 

-  Nenoriu,  kad  tu  ko  nors  atsisakytum  dėl  manęs. 

-  Kas  tau  atėjo  į  galvą?  -  tariau  aš.  -  Ko  gi  aš  atsisakau? 

-  Savo  draugų... 

-  Visai  neatsisakau,  -  juk  ryt  rytą  vėl  sutiksiu  juos. 

-  Tu  žinai,  ką  aš  turiu  galvoje,  -  tarė  ji.  -  Anksčiau  tu 
daug  daugiau  su  jais  būdavai  drauge. 

-  Todėl,  kad  tavęs  nebuvo,  -  atsakiau  aš  ir  atrakinau  duris. 

Ji  papurtė  galvą. 

-  Tai  visai  kas  kita. 

-  Žinoma,  kas  kita.  Ačiū  Dievui. 

Aš  pakėliau  ją  ir  koridorium  nusinešiau  į  savo  kambarį. 

-  Tau  reikia  draugų,  -  tarė  ji,  beveik  liesdama  lūpomis  man 
veidą. 

-  Tavęs  man  irgi  reikia,  -  atsakiau  aš. 

-  Bet  ne  taip  būtinai... 

-  Tai  dar  pamatysim... 

Aš  pastūmiau  duris  ir  nuleidau  ją  ant  grindų.  Ji  nepaleido 
manęs.  t 

-  Iš  manęs  labai  prastas  draugas,  Robi. 

-  Tikiu,  -  tariau  aš.  -  Man  nė  nereikia  moters  kaip  drau¬ 
go.  Man  reikia  mylimosios. 

-  Aš  nesu  nė  mylimoji,  -  sumurmėjo  ji. 

-  Kas  gi  tu  esi? 

-  Ne  pusė  ir  ne  visuma.  Kažkoks  fragmentas... 

-  Tai  geriausia,  -  tariau  aš.  -  Tai  jaudina  fantaziją.  Tokios 
moterys  amžinai  mylimos.  Užbaigtos  moterys  greit  atsipyks- 
ta.  Vertingosios  irgi.  Fragmentai  -  niekad. 

Buvo  ketvirta  valanda  nakties.  Aš  palydėjau  Pat  namo  ir 
grįžau.  Dangus  jau  buvo  kiek  prašvitęs.  Kvepėjo  rytmečiu. 

Ėjau  palei  kapines,  pro  „Internacionalio"  kavinę.  Staiga 
atsidarė  vairuotojų  smuklės  palei  profsąjungų  namus  durys  ir 
išėjo  kažkokia  mergina.  Mažutė  kepuraitė,  palaikis  raudonas 
apsiaustukas,  aukšti  lakuoti  batukai;  buvau  jau  bepraeinąs, 
kai  staiga  pažinau  ją. 

-  Liza... 

-  Tave  irgi  kai  kada  galima  pamatyti,  -  tarė  ji. 

-  Iš  kur  tu  čia  atsiradai?  -  paklausiau. 

Ji  pamojo  ranka. 

-  Laukiau  ten.  Maniau,  eisi  pro  šalį.  Juk  tuo  metu  tu  pa¬ 
prastai  eini  namo. 

-  Taip,  tiesa... 

-  Eisi  su  manim?  -  paklausė  ji. 

Aš  svyravau. 

-  Negaliu... 

-  Nereikia  pinigų,  -  tarė  ji  greitai. 

-  Ne  dėl  to,  -  nepagalvojęs  atsakiau,  -  pinigų  aš  turiu. 

-  Ak,  šitaip...  -  tarė  ji  karčiai  ir  pasitraukė. 

Aš  nutvėriau  ją  už  rankos. 

-  Ne,  Liza... 

Laibutė  ir  išblyškusi,  stovėjo  jinai  tuščioje,  pilkoje  gatvėje. 
Tokią  aš  ją  sutikau  prieš  keletą  metų,  kai  beprasmiškai  gyve¬ 
nau  vienišas,  apie  nieką  negalvodamas  ir  neturėdamas  jokių 
vilčių.  Iš  pradžių  ji  buvo  nepatikli,  kaip  ir  visos  šitos  mergi¬ 
nos,  bet  vėliau,  kai  mudu  keletą  kartų  pasikalbėjome,  pasi¬ 
darė  graudžiai  pasitikinti  ir  prieraiši.  Tai  buvo  savotiški  san¬ 
tykiai;  kartais  aš  nematydavau  jos  ištisas  savaites,  o  po  to 
išvysdavau  kur  nors  stovinčią  ir  laukiančią  manęs.  Tuo  metu 
mudu  ničnieko  neturėjome,  ir  tas  truputis  šilumos  ir  artumo, 
kurio  mes  kits  kitam  galėjome  duoti,  kiekvienam  iš  mūsų 
daugiau  reiškė  nei  paprastai.  Aš  jau  seniai  nebuvau  jos  ma¬ 
tęs.  Nuo  to  laiko,  kai  susipažinau  su  Pat. 

-  Kur  tu  taip  ilgai  buvai  dingusi,  Liza? 

Ji  gūžtelėjo  pečiais. 

-  Juk  tau  vis  viena.  Tik  norėjau  pamatyti  tave.  Na,  o  dabar 
galiu  eiti  sau. 

-  Kaipgi  tau  sekasi? 

-  Mesk  tai...  -  tarė  ji.  -  Nesivargink. 

Jos  lūpos  virpėjo.  Mergina  atrodė  alkana. 

-  Palydėsiu  tave  truputį,  -  tariau  aš. 

Jos  skurdus,  abejingas  prostitutės  veidas  pagyvėjo  ir  pasi¬ 
darė  vaikiškas.  Pakeliui  vienoje  vairuotojų  smuklėje,  kuri  buvo 
atvira  kiaurą  naktį,  nupirkau  šį  tą,  kad  ji  turėtų  ko  užkąsti.  Iš 
pradžių  atsisakė;  tik  kai  pasakiau,  jog  ir  aš  pats  noriu  valgyti, 
nusileido.  Tačiau  Liza  žiūrėjo,  kad  pardavėjas  manęs  neap¬ 
gautų  ir  neįbruktų  prastų  kąsnių.  Ji  taip  pat  nenorėjo,  kad 
pirkčiau  pusę  svaro  kumpio,  ir  pareiškė,  jog  užtektų  ir  ketvir¬ 
čio,  jei  mes  dar  paimtume  Frankfurto  dešrelių.  Bet  aš  nupir¬ 
kau  pusę  svaro  kumpio  ir  dvi  dėžutes  dešrelių. 

Ji  gyveno  palėpėje,  apstatytoje  šiokiais  tokiais  baldais.  Ant 
stalo  stovėjo  žibalinė  lempa,  o  šalia  lovos  žvakė,  įstatyta  į  bu¬ 
telį.  Ant  sienų  kabojo  paveikslai,  iškirpti  iš  žurnalų  ir  prisegti 
smeigtukais.  Ant  komodos  gulėjo  keletas  detektyvinių  ro¬ 
manų  ir  pakelis  nešvankių  nuotraukų.  Tūlas  svečias,  ypač 
vedęs,  mėgdavo  pasižiūrėti  tokių  dalykų.  Liza  nubraukė  atvi¬ 
rukus  į  stalčių  ir  ištraukė  sudriskusią,  bet  švarią  staltiesę. 

Aš  ėmiau  vynioti  pirkinius.  Liza  tuo  tarpu  persirengė.  Pir¬ 
miausia  ji  nusivilko  suknelę,  nors  aš  žinojau,  kad  labiausiai 
jai  kojas  skauda.  Juk  tiek  daug  jai  reikėjo  lakstyti.  Ji  stovėjo 
su  aukštais  ligi  kelių  lakuotais  batukais  ir  juodais  baltiniais. 

-  Kaip  tau  patinka  mano  kojos?  -  paklausė  ji. 

-  Žavingos,  kaip  visada. 

Ji  buvo  patenkinta  tai  išgirdusi  ir  su  palengvėjimu  atsisėdo 
ant  lovos  atsivarstyti  batukų. 

-  Šimtą  dvidešimt  markių  kainuoja,  -  tarė  ji  ir  atkišo  juos 
man.  -  Kol  tiek  uždirbi,  vėl  nuplyšta. 

Ji  išsiėmė  iš  spintos  kimono  ir  porą  brokatinių  kurpaičių  iš 
geresnių  laikų  ir  bemaž  kaltai  nusišypsojo.  Jinai  norėjo  patik¬ 
ti.  Staiga  kažkas  sugniaužė  man  gerklę,  tarsi  šiame  mažyčia¬ 
me  kambaryje  man  būtų  kas  numiręs. 

Mudu  valgėme,  ir  aš  atsargiai  kalbėjausi  su  ja.  Tačiau  ji 
vis  dėlto  pastebėjo,  kad  kažkas  pasikeitę.  Jos  akyse  atsirado 
baimės.  Tarp  mūsų  niekad  nebuvo  daugiau,  negu  atnešda¬ 


vo  atsitiktinumas.  Bet  galbūt  tai  įpareigoja  ir  pririša  labiau 
nei  daug  kas  kita. 

-  Tu  išeini?  -  paklausė  ji,  kai  aš  atsistojau,  tarsi  seniai  būtų 
to  bijojusi. 

-  Aš  susitaręs  susitikti... 

Ji  pasižiūrėjo  įmanė. 

-  Taip  vėlai? 

-  Reikalas.  Man  svarbu,  Liza.  Turiu  pabandyti  susitikti  vie¬ 
ną  žmogų.  Paprastai  tuo  metu  jis  sėdi  „Astorijoje". 

Nė  viena  moteris  taip  gerai  nesupranta  tokių  dalykų,  kaip 
Lizos  tipo  merginos.  Ir  nė  vienai  moteriai  nėra  taip  sunku 
pameluoti,  kaip  joms.  Lizos  veidas  pasidarė  kažkoks  tuščias. 

-  Tu  turi  kitą  moterį... 

-  Bet,  Liza...  mudu  taip  mažai  matėmės...  jau  bus  kokie 
metai...  juk  tu  pati  supranti... 

-  Ne,  ne,  aš  ne  tai  turiu  galvoje.  Tu  turi  moterį,  kurią  myli. 
Tu  pasikeitei.  Aš  jaučiu  tai. 

-  Ak,  Liza... 

-  Taip,  taip.  Sakyk! 

-  Aš  pats  nežinau.  Galbūt... 

Ji  pastovėjo  valandėlę.  Paskui  linktelėjo. 

-  Taip...  taip...  žinoma...  Juk  aš  kvaila...  juk  tarp  mūsų  nie¬ 
ko  nėra...  -  Ji  perbraukė  ranka  sau  per  kaktą.  -  Aš  nežinau, 
kaip  man  tas  atėjo  į  galvą... 

Jos  laiba  figūrėlė  stovėjo  priešais  mane  graudinamai  skurdi 
ir  trapi.  Brokato  kurpaitės...  kimono...  ilgi  tušti  vakarai,  atsi¬ 
minimai... 

-  Ligi  pasimatymo,  Liza... 

-  Tu  išeini...  Tu  nepasiliksi  dar  truputį?  Tu  eini...  jau?.. 

Žinojau,  ką  ji  turi  galvoje.  Bet  aš  negalėjau.  Keista,  bet  ne¬ 
galėjau,  ir  jutau  tai  labai  stipriai.  Anksčiau  niekad  taip  nebu¬ 
vo.  Aš  nebuvau  per  daug  opus  ištikimybės  klausimu.  Bet  da¬ 
bar  tiesiog  negalėjau.  Staiga  pajutau,  kaip  tolima  man  visa  tai. 

Ji  stovėjo  tarpdury. 

-  Tu  eini...  -  Ji  šoko  atgal.  -  Še,  aš  žinau,  tu  pakišai  man 
pinigų...  po  laikraščiu...  aš  nenoriųjų...  Štai...  štai...  eik... 

-  Aš  turiu,  Liza. 

-  Tu  nebeateisi... 

-  Ką  tu,  Liza... 

-  Ne,  ne,  tu  nebeateisi...  aš  žinau!  Ir  nebeateik!  Eik,  eik 
gi...  -  Ji  verkė.  Neatsigręždamas  aš  nusileidau  laiptais. 

Dar  ilgai  vaikščiojau  gatvėmis.  Tai  buvo  keista  naktis.  Man 
visai  nesinorėjo  miego.  Praėjau  pro  „Internacionalį",  galvo¬ 
jau  apie  Lizą  ir  apie  ankstesnius  metus,  apie  daug  užmirštų 
dalykų,  bet  viskas  buvo  toli  praeity  ir,  rodės,  nebelietė  ma¬ 
nęs.  Paskiau  pasukau  ta  gatve,  kur  gyveno  Pat.  Vėjas  sustip¬ 
rėjo,  visi  langai  jos  namuose  buvo  tamsūs,  rytas  pilkomis  ko¬ 
jomis  tykino  palei  duris,  ir  aš  galų  gale  parėjau  namo.  „Dieve 
mano,  -  pagalvojau,  -  rodos,  esu  laimingas." 


XIII 


-  Damos,  kurią  jūs  visada  slepiate,  -  tarė  ponia  Calevski,  - 
galite  neslėpti.  Tegu  ji  ateina  pas  jus  atvirai.  Ji  patinka  man... 

-  Juk  jūs  nė  nematėte  jos,  -  atsakiau  aš. 

-  Nusiraminkit,  aš  mačiau  ją,  -  įsakmiai  pareiškė  ponia 
Calevski.  -  Aš  mačiau  ją,  ir  ji  man  patinka,  netgi  labai,  bet  ta 
moteris  ne  jums! 

-  Šitaip? 

-  Ne.  Aš  net  stebėjaus,  kaip  jūs  aptikote  ją  savo  smuklėse. 
Bet,  žinoma,  didžiausi  lėbautojai... 

-  Mes  nukrypome  nuo  temos,  -  pertraukiau  aš  ją. 

-  Toji  moteris,  -  tarė  ji  ir  įsisprendė  rankas  į  šonus,  -  skirta 
žmogui,  turinčiam  gerą,  tvirtą  padėtį.  Žodžiu  tariant,  turtin¬ 
gam  žmogui! 

„Štai,  -  pagalvojau,  -  ir  kliuvo  tau!  To  dar  ir  tetrūko." 

-  Tą  pat  galite  pasakyti  apie  kiekvieną  moterį,  -  atšoviau 
aš  susierzinęs. 

Ji  papurtė  žilas  garbanėles. 

-  Palaukit!  Ateitis  parodys,  kad  mano  tiesa. 

-  Ak,  ateitis!  -  Aš  piktai  numečiau  sąsagas  ant  stalo.  - 
Kam  dar  šiandien  rūpi  ateitis!  Kam  čia  sukti  galvą  tokiomis 
mintimis! 

Ponia  Calevski  susirūpinusi  palingavo  didingą  galvą. 

-  Keisti  jūs  visi  jauni  žmonės.  Praeities  neapkenčiate,  da¬ 
bartį  niekinate,  o  ateitis  jums  nerūpi.  Gerai  tas  nesibaigs! 

-  O  ką  gi  jūs,  tiesą  sakant,  vadinate  gera  pabaiga?  -  pa- 

klausiau  aš.  -  Pabaiga  gali  būti  gera  tik  tada,  kai  viskas  prieš 
tai  esti  bloga.  Jau  kur  kas  geriau  prastas  galas. 

-  Vis  tai  žydiškos  suktybės,  -  oriai  atsakė  ponia  Calevski  ir 
ryžtingai  pasuko  link  durų.  Bet,  paėmusi  už  rankenos,  dar 
kartą  sustojo  kaip  įbesta.  -  Smokingas?  -  sušnibždėjo  ji  nu¬ 
stebusi.  -  Jūsų? 

Išputusi  akis  ji  žiūrėjo  į  Oto  Kėsterio  kostiumą,  kabantį 
ant  spintos  durų.  Aš  rengiaus  vakare  eiti  su  Pat  į  teatrą  ir 
pasiskolinau  jį. 

-  Taip,  mano!  -  tulžingai  pasakiau  aš.  -  Jūsų  nuovokumas 
neprilygstamas,  gerbiamoji  ponia... 

Ji  pažvelgė  į  mane.  Visa  audra  minčių  pasirodė  riebiame 
jos  veide.  Pasibaigė  ji  plačia,  visa  žinančia  šypsena. 

-  Aha!  -  tarė  ji.  Ir  paskui  dar  kartą:  -  Aha!  -  Ir,  jau  išėjusi 
pro  duris,  šviste  nušvitusi  iš  to  amžino  džiaugsmo,  kurį  pa¬ 
junta  moteris,  padariusi  tokį  atradimą,  su  pasigardžiavimu  ir 
klastingai  sviedė  man  pro  petį:  -  Tai  tokie  dalykai! 

-  Taigi,  tokie  dalykai,  prakeikta  bobše,  -  burbtelėjau  jai 
iš  paskos,  būdamas  tikras,  kad  ji  negirdi  manęs.  Paskiau  pū¬ 
tęs  trenkiau  žemėn  dėžutę  su  naujais  lakuotais  batukais.  Tur¬ 
tingas  žmogus  jai  reikalingas,  -  tartum  aš  pats  to  nebūčiau 
žinojęs! 

Užėjau  pasiimti  Pat.  Ji  stovėjo  jau  apsirengusi  savo  kam¬ 
baryje  ir  laukė  manęs.  Kai  pamačiau  ją,  man  bemaž  užgniau¬ 
žė  kvapą.  Pirmą  kartą  nuo  to  laiko,  kai  ją  pažinau,  ji  buvo  su 
vakarine  suknele. 

Tai  buvo  sidabrinio  brokato  suknelė,  grakščiai  ir  švelniai 
krintanti  nuo  tiesių  pečių.  Ji  atrodė  siaura,  bet  vis  dėlto  buvo 
tokia  plati,  kad  nevaržė  gražių,  didelių  Pat  žingsnių.  Iš  prie¬ 
kio  suknelė  buvo  uždara,  bet  iš  užpakalio  buvo  iškirpta  smai¬ 
liu  trikampiu.  Matinėje  mėlynoje  prieblandoje  Pat  atrodė  su 
ja  kaip  sidabrinis  fakelas,  staiga  ir  nuostabiai  persimainęs, 
šventiškas  ir  labai  tolimas.  Kaip  koks  šešėlis  išnėrė  užjos  po¬ 
nios  Calevski  dvasia  su  pakeltu  pirštu. 


-  Gerai,  kad  tu  buvai  ne  su  ta  suknele,  kai  susipažinome,  - 
tariau  aš.  -  Niekad  nebūčiau  išdrįsęs  prisiartinti  prie  tavęs. 

-  Taip  lengvai  nepatikėsiu,  Robi.  -  Ji  nusišypsojo.  -  Patin¬ 
ka  ji  tau? 

-  Man  stačiai  baugu!  Tu  visai  kita  moteris  su  ja. 

-  Juk  tai  nebaugu.  Tam  ir  yra  suknelės. 

-  Galimas  daiktas.  Mane  ji  truputį  pribloškia.  Prie  tokios 
suknelės  tau  reikalingas  kitoks  vyriškis.  Pinigingas  vyriškis. 

Ji  nusijuokė. 

-  Pinigingi  vyriškiai  dažniausiai  šlykštūs,  Robi. 

-  Bet  juk  pinigai  ne  šlykštūs,  tiesa? 

-  Ne,  -  atsakė  ji,  -  pinigai  nešlykštūs. 

-  Ir  aš  taip  maniau. 

-  Argi  tau  ne  taip  atrodo? 

-  Žinoma,  -  tariau  aš.  -  Pinigai  kad  ir  neatneša  laimės,  bet 
nepaprastai  ramina. 

-  Jie  padaro  žmogų  nepriklausomą,  mielasis,  tai  dar  svar¬ 
biau.  Bet,  jei  nori,  aš  galiu  užsivilkti  ir  kitą  suknelę. 

-  Jokiu  būdu.  Suknelė  puiki.  Nuo  šios  dienos  siuvėjus  aš 
vertinu  labiau  už  filosofus!  Siuvėjai  suteikia  grožio  gyveni¬ 
mui.  Tai  šimtą  kartų  verčiau  negu  giliausios  mintys.  Pasisau¬ 
gok,  kad  neįsimylėčiau  tavęs! 

Ji  nusijuokė.  Nemačiomis  apžiūrėjau  save.  Kėsteris  buvo 
kiek  aukštesnis  už  mane,  ir  aš  turėjau  segtukais  pasikelti  kel¬ 
nes,  kad  jos  šiaip  taip  gulėtų.  Ačiū  Dievui,  jos  gulėjo. 

Mudu  pasisamdėme  taksi  ir  nuvažiavome  į  teatrą.  Pakeliui 
aš  buvau  gana  tylus,  nors  pats  nežinojau  kodėl.  Kai  mudu  išli¬ 
pome,  mokėdamas  už  važiavimą,  tarsi  prisivertęs  pažiūrėjau  į 
vairuotoją.  Jis  buvo  nesiskutęs  ir  atrodė  labai  pavargęs,  o  jo 
akys  buvo  paraudusios  nuo  nemiegotų  naktų.  Jis  abejingai 
paėmė  pinigus. 

-  Gerai  šiandien  uždirbot?  -  tyliai  paklausiau. 

Vairuotojas  pakėlė  akis. 

-  Šiaip  sau...  -  atsakė  nenorėdamas  leistis  įkalbas.  Jis  pa¬ 
laikė  mane  kokiu  nors  smalsuoliu. 

Akimirką  man  pasirodė,  kad  turėčiau  sėsti  šalia  jo  ir  nuva¬ 
žiuoti;  paskui  apsigręžiau.  Priešais  stovėjo  Pat,  laiba  ir  lanks¬ 
ti,  viršum  sidabrinės  suknelės  užsivilkusi  trumpą  sidabrinį  ža¬ 
ketą  su  plačiomis  rankovėmis,  graži  ir  laukianti. 

-  Eime  greičiau,  Robi,  tuoj  prasideda! 

Prie  įėjimo  grūdosi  žmonės.  Buvo  didelė  premjera,  teatras 
skendo  prožektorių  šviesoje,  riedėjo  automobilis  prie  auto¬ 
mobilio,  iš  jų  lipo  moterys  su  vakarinėmis  suknelėmis,  žėrin¬ 
čios  papuošalais,  frakuoti  vyrai  tukliais  rausvais  veidais,  šyp¬ 
są,  džiugūs,  pasipūtę,  drąsūs;  girgždėdamas  ir  stenėdamas, 
nuvažiavo  tuo  tarpu  senas  taksi  su  pavargusiu  vairuotoju. 

-  Eime  gi,  Robi!  -  sušuko  Pat  žvelgdama  į  mane  spindin¬ 
čiomis  ir  susijaudinusiomis  akimis.  -  Ar  tu  ką  pamiršai? 

Aš  permečiau  piktu  žvilgsniu  aplink  zujančius  žmones. 

-  Ne...  -  atsakiau,  -  nieko  nepamiršau. 

Paskiau  nuėjau  prie  kasos  ir  pakeičiau  bilietus.  Paėmiau 
dvi  vietas  į  ložę,  nors  už  tuos  pinigus  galėjai  visą  dvarą  nu¬ 
pirkti.  Staiga  pajutau  nenorą,  kad  Pat  sėdėtų  tarp  šių  aprū¬ 
pintų  žmonių,  kuriems  viskas  buvo  savaime  suprantama.  Aš 
nenorėjau,  kad  jinai  priklausytų  jiems.  Norėjau,  kad  ji  būtų 
vien  su  manim. 

Seniai  jau  nebuvau  buvęs  teatre.  Nė  nebūčiau  ėjęs,  jei  ne 
Pat.  Teatrai,  koncertai,  knygos  -  aš  jau  buvau  bemaž  netekęs 
visų  šių  buržuazinių  įpročių.  Tai  neatitiko  laiko  dvasios.  Pati 
politika  buvo  užtenkamai  geras  teatras,  šaudymas  kiekvieną 
vakarą  duodavo  kitokį  koncertą,  o  milžiniška  skurdo  knyga 
labiau  veikė  už  visas  bibliotekas. 

Aukštuose  ir  parteryje  buvo  užimtos  visos  vietos.  Šviesa 
užgeso,  vos  mums  spėjus  susirasti  vietas.  Vien  rampos  žibu¬ 
rių  atspindys  šmėkšojo  salėje.  Sodriai  suskambėjo  muzika,  ir, 
rodės,  visa  pakilo  ir  nuplaukė  oru. 


Aš  pasitraukiau  savo  kėdę  į  ložės  kampą.  Šitaip  man  ne¬ 
reikėjo  žiūrėti  nei  į  sceną,  nei  į  blyškias  žiūrovų  galvas.  Gir¬ 
dėjau  tik  muziką  ir  mačiau  Pat  veidą. 

Muzika  užbūrė  salę.  Ji  buvo  kaip  pietų  vėjas,  kaip  šilta  nak¬ 
tis,  kaip  išsipūtusi  burė,  žvaigždėms  spingsint,  perdėm  nerea¬ 
li  -  toji  „Hofmano  pasakų"  muzika.  Viskam  ji  teikė  platybės 
ir  spalvų,  rodėsi,  kad  joje  ošia  tamsus  gyvenimo  srautas,  ne¬ 
bebuvo  nieko  sunkaus,  nyko  ribos,  tebuvo  vien  spindesys, 
melodija  ir  meilė,  ir  stačiai  negalėjai  suprasti,  kad  tuo  pat 
metu,  kai  skamba  toji  muzika,  už  šių  sienų  siaučia  skurdas  ir 
kančios,  ir  neviltis. 

Scenos  žiburiai  paslaptingai  apšvietė  Pat  veidą.  Ji  buvo  vi¬ 
sa  paskendusi  garsuose,  ir  aš  mylėjau  ją,  nes  ji  neatsirėmė  į 
mane  ir  nepaėmė  mano  rankos,  ji  ne  tik  nežiūrėjo  į  mane, 
bet,  rodės,  nė  negalvojo  apie  mane  ir  visiškai  pamiršo,  kad 
esu  šalia.  Aš  nepakenčiau,  kad  žmonės  maišo  skirtingus  da¬ 
lykus,  nepakenčiau  to  galvijiško  veržimosi  prie  kits  kito,  kai 
atsiveria  didžio  kūrinio  grožis  ir  jėga,  nepakenčiau  įsimylėju¬ 
sių  padrėkusių  žvilgsnių,  šio  bukaprotiškos  palaimos  kupino 
glaustymosi,  šios  nepadorios  avių  laimės,  kuri  niekad  negali 
peržengti  savo  pačios  ribų,  nepakenčiau  visų  tų  plepalų  apie 
įsimylėjusių  sielų  susiliejimą,  nes  man  atrodė,  kad  reikia  kuo 
dažniau  išsiskirti,  norint  pajusti,  ko  vertas  naujas  susitikimas. 
Tik  tas,  kas  nuolat  paliekajidenavžino,  kokia  laimė  būti  kar¬ 
tu  su  mylimąja.  Visa  kita  tik  griauna  įtampos  paslaptį.  Ir  kas 
gali  labiau  perplėšti  magišką  vienatvės  sferą,  kaip  jausmų  su¬ 
judimas,  pasidavimas  sukrėtimui,  stichijos  galia,  audra,  nak¬ 
tis,  muzika?  Ir  meilė... 

Užsidegė  šviesa.  Aš  valandėlę  užsimerkiau.  Apie  ką  dabar 
galvojau?  Atsigręžė  Pat.  Mačiau,  kad  žmonės  veržiasi  prie  du¬ 
rų.  Buvo  didžioji  pertrauka. 

-  Tu  nenori  išeiti?  -  paklausiau. 

Pat  papurtė  galvą. 


186 


Erich  Maria  Remark 


Trys  draugai 


187 


-  Ačiū  Dievui!  Nepakenčiu,  kai  žmonės  išeina  ir  spokso  į 
kits  kitą. 

Aš  atsistojau  ir  nuėjau  atnešti  Pat  stiklą  apelsinų  sulčių. 
Bufetas  buvo  smarkiai  prisigrūdęs.  Pasiklausę  muzikos,  dau¬ 
gelis  žmonių  nepaprastai  išalksta.  Karštos  dešrelės  nyko,  tar¬ 
tum  būtų  kilusi  bado  šiltinės  epidemija. 

Kai  atėjau  su  stiklu  į  ložę,  kažkoks  vyriškis  stovėjo  už  Pat 
kėdės.  Pasukusi  galvą,  ji  gyvai  kalbėjosi  su  juo. 

-  Tai  ponas  Brojeris,  Robertai,  -  tarė  ji. 

„Ponas  mulkis",  -  pagalvojau  aš  ir  nepatenkintas  pažvel¬ 
giau  į  jį.  Ji  pasakė  Robertai,  o  ne  Robi.  Aš  pastačiau  stiklą 
ant  turėklų  ir  laukiau,  kada  tas  žmogus  išeis.  Vyriškis  vilkėjo 
puikiai  pasiūtą  smokingą.  Bet  jis  plepėjo  apie  režisūrą,  atlikė¬ 
jus  ir  nesirengė  eiti.  Pat  atsigręžė  įmanė: 

-  Ponas  Brojeris  klausia,  ar  nenuėjus  po  spektaklio  į  „Kas¬ 
kadą". 

-  Jei  tu  nori...  -  atsakiau  aš.  > 

Ponas  Brojeris  pareiškė,  kad  ten  galbūt  galima  bus  pašok¬ 
ti.  Jis  buvo  labai  mandagus  ir,  tiesą  sakant,  man  visai  patiko. 
Tiktai  pasižymėjo  tuo  nemaloniu  elegantiškumu  ir  lengvu¬ 
mu,  kurie,  kaip  man  atrodė,  turėjo  veikti  Pat  ir  kurių  man 
stigo.  Staiga  -  aš  negalėjau  patikėti  savo  ausimis  -  išgirdau, 
kad  jis  Pat  sako  „tu".  Nors  tam  galėjo  būti  koks  šimtas  nekal¬ 
tų  priežasčių,  tačiau  aš  visų  mieliausiai  būčiau  numetęs  tą 
vyrą  į  orkestrinę. 

Pasigirdo  skambutis.  Orkestrantai  derino  instrumentus. 
Smuikai  čireno  flažoletų*  pasažus. 

-  Na,  tai  sutarta?  Susitiksim  prie  išėjimo,  -  tarė  Brojeris  ir 
pagaliau  išėjo. 

-  Kas  čia  per  valkata?  -  paklausiau  aš. 

-  Tai  visai  ne  valkata,  bet  malonus  žmogus.  Senas  pažįs¬ 
tamas. 

*  Flažoletas  -  švelnus,  panašus  į  fleitos  garsas. 


-  Neturiu  akies  ant  senų  pažįstamų,  -  tariau  aš. 

-  Mielasis,  -  atsakė  Pat,  -  verčiau  klausyk  muzikos. 

„Kaskadas",  -  pagalvojau  ir  paskaičiavau,  kiek  turiu  pini¬ 
gų,  -  prakeikta  plėšikų  lindynė!" 

Niūraus  smalsumo  varomas,  pasiryžau  eiti.  Tik  to  Brojerio 
man  ir  tetrūko  prie  ponios  Calevski  nelaimę  žadančio  krank¬ 
sėjimo.  Jisai  jau  laukė  mūsų  prie  įėjimo. 

Aš  šūktelėjau  taksi. 

-  Nereikia,  -  tarė  Brojeris,  -  mano  mašinoje  užteks  vietos. 

-  Gerai,  -  atsakiau  aš.  Juokinga  būtų  buvę  atsisakyti.  Bet 
mane  vis  dėlto  ėmė  apmaudas. 

Pat  pažino  Brojerio  mašiną.  Tai  buvo  didelis  pakardas.  Jis 
žvilgėjo  priešais,  automobilių  stovėjimo  vietoje.  Pat  nuėjo  tie¬ 
siai  prie  jo. 

-  Juk  automobilis  perlakuotas,  -  tarė  ji  atsistojusi  priešais 
mašiną. 

-  Taip,  pilkai,  -  atsakė  Brojeris.  -  Tau  šitaip  labiau  patinka? 

-  Daug  labiau. 

Brojeris  pasisuko  į  mane. 

-  •  •  O  jums?  Patinka  jums  ta  spalva? 

-  Nežinau,  kokia  pirma  buvo,  -  tariau  aš. 

-  Juoda. 

-  Juoda  labai  gražiai  atrodo. 

-  Žinoma.  Bet  juk  reikia  kai  kada  pakeisti!  Na,  rudenį  bus 
nauja. 

Nuvažiavome  į  „Kaskadą".  Tai  buvo  labai  elegantiškas  dan¬ 
singas,  kuriame  grojo  puikus  orkestras. 

-  Rodos,  visur  užimta,  -  tariau  aš  nudžiugęs,  kai  atsidūrė¬ 
me  prie  įėjimo. 

-  Gaila,  -  tarė  Pat. 

-  Niekis,  tuoj  sutvarkysim,  -  pareiškė  Brojeris  ir  nuėjo  pa¬ 
sikalbėti  su  administratorium.  Matyti,  jo  čia  būta  gerai  pažįs¬ 
tamo,  nes  iš  tikrųjų  mums  buvo  atneštas  stalelis,  kėdės,  ir  po 
kelių  minučių  jau  sėdėjome  geriausioje  salės  vietoje,  iš  kurios 

buvo  matyti  visa  šokių  aikštelė.  Orkestras  grojo  tango.  Pat 
pasilenkė  per  baperą. 

-  Ak,  aš  taip  seniai  bešokau. 

Brojeris  atsistojo. 

-  Pašoksim? 

Spindinčiomis  akimis  ji  pažvelgė  įmanė. 

-  Aš  tuo  tarpu  užsakysiu  ko  nors,  -  tariau  aš. 

-  Gerai. 

Tango  truko  ilgai.  Šokdama  Pat  kartkartėmis  pažvelgdavo 
įmano  pusę  ir  nusišypsodavo.  Aš  linkčiojau  jai,  bet  jaučiausi 
ne  per  šauniausiai.  Ji  atrodė  žavingai  ir  šoko  nuostabiai.  De¬ 
ja,  Brojeris  irgi  šoko  gerai,  ir  juodu  sudarė  gražią  porą.  Juodu 
šoko  taip,  lyg  jau  ne  kartą  būtų  šokę  kartu.  Aš  užsisakiau 
didelį  stiklą  romo. 

Juodu  sugrįžo.  Brojeris  nuėjo  pasisveikinti  su  kažkokiais 
pažįstamais,  ir  valandėlę  aš  pasilikau  su  Pat  vienas. 

-  Ar  seniai  tu  pažįsti  tą  berniuką?  -  paklausiau  aš. 

-  Seniai  jau.  Kam  klausi? 

-  Ak,  taip  sau.  Dažnai  čia  ateidavai  su  juo? 

Ji  pažvelgė  į  mane. 

-  Nebeatsimenu,  Robi. 

-  Kur  čia  nebeatsiminsi,  -  tariau  aš  atkakliai,  nors  žinojau, 
ką  ji  turi  galvoje. 

Ji  papurtė  galvą  ir  nusišypsojo.  Aš  labai  mylėjau  ją  šią  va¬ 
landėlę.  Ji  norėjo  parodyti  man,  kad  visa,  kas  buvo,  užmiršta. 
Tačiau  aš  jaučiau  kažkokį  knietulį,  kuris  man  pačiam  atrodė 
juokingas,  bet  vis  dėlto  negalėjau  juo  atsikratyti.  Aš  pasta¬ 
čiau  stiklą  ant  stalo. 

-  Gali  ramiai  pasakyti.  Juk  čia  nieko  nėra. 

Ji  vėl  pažvelgė  įmanė. 

-  Ar  tu  manai,  kad  mes  būtume  čia,  jei  kas  būtų  buvę?  - 
paklausė  ji. 

-  Ne,  -  atsakiau  susigėdęs. 

Orkestras  vėl  pradėjo  groti.  Priėjo  Brojeris. 


-  Bliuzas,  -  tarė  jis  man.  -  Nuostabus  šokis.  Neisit  šokti? 

-  Ne!  -  atsakiau  aš. 

-  Gaila. 

-  Nagi,  pamėgink,  Robi,  -  tarė  Pat. 

-  Tiek  to. 

-  Bet  kodėl  gi  ne?  -  paklausė  Brojeris. 

-  Man  tai  neteikia  jokio  malonumo,  -  nedraugiškai  atsakiau 
aš.  -  Ir  mokytis  niekad  neteko.  Neturėjau  laiko  tokiems  daly¬ 
kams.  Bet  jūs  šokit  sau,  aš  jau  rasiu  čia  kokią  nors  pramogą. 

Pat  abejojo. 

-  Bet,  Pat...  -  tariau  aš,  -  juk  tai  taip  malonu  tau. 

-  Taip  tai  taip...  bet  ar  tu  tikrai  rasi  kokią  pramogą? 

-  Ir  dar  kokią!  -  Aš  parodžiau  į  savo  stiklą.  -  Tai  irgi  savo¬ 
tiškas  šokis. 

Juodu  nuėjo.  Aš  pamojau  kelneriui  ir  išgėriau  savo  stiklą. 
Paskui  sėdėjau  prie  stalelio  ir  skaičiavau  sūdytus  migdolus. 
Salimais  sėdėjo  ponios  Calevski  šešėlis. 

Brojeris  atsivedė  prie  mūsų  stalelio  keletą  pažįstamų.  Dvi 
dailias  moteris  ir  jaunyvą  vyriškį  su  mažute  visai  plika  galva. 
Paskui  atėjo  dar  vienas  vyriškis.  Visi  jie  buvo  lengvi  kaip  kamš¬ 
čiai,  lankstūs  ir  pasitikį  savim.  Pat  pažino  visus  keturis. 

Jaučiausi  aš  kaip  koks  stuobrys.  Ligi  šiol  mudu  su  Pat  bū¬ 
davome  tik  dviese.  Pirmą  kartą  dabar  pamačiau  žmones,  ku¬ 
riuos  ji  pažino  nuo  seno.  Aš  nežinojau,  kaip  su  jais  elgtis.  Jų 
judesiai  buvo  lengvi  ir  laisvi,  atėjo  jie  iš  tokio  gyvenimo,  kur 
viskas  buvo  sklandu,  kuriame  galima  nematyti,  ko  nenori 
žmogus  matyti,  jie  atėjo  iš  kito  pasaulio.  Jei  būčiau  buvęs 
šičia  vienas,  arba  su  Lencu,  arba  su  Kėsteriu,  aš  visai  tuo 
nebūčiau  rūpinęsis,  ir  man  būtų  buvę  vis  tiek  pat.  Bet  čia 
buvo  Pat,  Pat  juos  pažino,  ir  aš  jaučiausi  nei  šiaip,  nei  taip. 

Brojeris  pasiūlė  braukti  į  kokį  nors  kitą  restoraną. 

-  Robi,  -  tarė  Pat  prie  durų,  -  gal  geriau  eime  namo? 

-  Ne,  -  atsakiau  aš,  -  kodėl? 

-  Juk  tau  nuobodu. 


-  Anaiptol.  Kodėl  man  turi  būti  nuobodu?  Priešingai!  O 
juk  tau  tas  teikia  malonumo. 

Ji  pažvelgė  įmanė,  bet  nieko  nesakė. 

Aš  pradėjau  gerti.  Ne  taip  kaip  pirma,  bet  kaip  pridera. 
Plikis  atkreipė  į  tai  dėmesį.  Jis  paklausė,  ką  geriu. 

-  Romą,  -  pasakiau  aš. 

-  Grogą?  -  paklausė  jis. 

-  Ne,  romą,  -  atsakiau. 

Jis  irgi  paragavo  ir  paspringo. 

-  Šimts  perkūnų,  -  sušuko  jis  pagarbiai,  -  reikia  pripratimo. 

Abi  moterys  dabar  irgi  atkreipė  dėmesį  į  mane.  Pat  šoko  su 

Brojeriu.  Ji  dažnai  žvilgčiojo  įmanė.  Aš  nebežiūrėjau  įjos 
pusę.  Žinojau  negerai  darąs,  bet  staiga  užėjo  man  kažkoks 
pasiutys.  Mane  taip  pat  pykdė,  kad  kiti  kreipia  dėmesį,  kaip 
aš  geriu.  Nenorėjau  imponuoti  jiems  tuo  lyg  koks  gimnazis¬ 
tas.  Atsistojau  ir  nuėjau  prie  bufeto.  Pat  atrodė  man  visai 
svetima.  Tegu  eina  ji  velniop  su  viįais  savo  draugais!  Ji  pri¬ 
klauso  jų  sferai.  Ne,  ji  nepriklauso  jų  sferai.  Ir  vis  dėlto! 

Plikis  atsekė  man  iš  paskos.  Mes  išgėrėme  su  barmenu  po 
stiklą  „vodkos".  Barmenai  visada  moka  paguosti.  Visame  pa¬ 
saulyje  galima  su  jais  susikalbėti  be  žodžių.  Ir  šis  barmenas 
buvo  geras.  Tik  iš  plikio  buvo  prastas  gėrėjas.  Jis  norėjo  išlieti 
širdį.  Kažkokia  Fili  sudrumstė  jam  sielą.  Bet  tas  greit  praėjo. 
Jis  papasakojo  man,  kad  Brojeris  daug  metų  įsimylėjęs  Pat. 

-  Taip?  -  tariau  aš. 

Jis  sukikeno.  Pavaišinęs  jį  „Preri  oister"  kokteiliu,  užčiau¬ 
piau  jam  burną.  Bet  jo  žodžiai  įstrigo  man  į  galvą.  Mane  ėmė 
apmaudas,  kad  aš  patekau  į  tokią  padėtį.  Mane  ėmė  apmau¬ 
das,  kad  man  tai  nebuvo  vis  tiek.  Ir  dar  mane  ėmė  apmau¬ 
das,  kad  negaliu  trenkti  kumščiu  į  stalą.  Bet  kažkur  jutau 
kažkokį  šaltą  troškimą  naikinti,  tik  jis  nebuvo  nukreiptas  prieš 
kitus.  Vien  prieš  save  patį. 

Plikis  netrukus  ėmė  kažką  vapėti  ir  išnyko.  Aš  palikau  sė¬ 
dėti.  Staiga  pajutau,  kad  mano  ranką  palietė  kieta,  standi 


krūtinė.  Tai  buvo  viena  iš  Brojerio  atsivestų  moterų.  Ji  atsi¬ 
sėdo  šalia  manęs.  Jos  žvairos,  žalzganos  akys  lėtai  šliaužiojo 
manim.  Tai  buvo  žvilgsnis,  po  kurio  iš  tikrųjų  nebėra  kas  sa¬ 
kyti,  -  belieka  veikti. 

-  Nuostabus  daiktas  mokėti  taip  gerti,  -  tarė  ji  po  valandėlės. 

Aš  tylėjau.  Jinai  ištiesė  ranką  į  mano  stiklą.  Jos  sausa,  gys¬ 
lota,  papuošalais  žėrinti  ranka  panėšėjo  į  driežą.  Ji  judėjo  la¬ 
bai  lėtai,  tarsi  šliaužte  šliaužė.  Aš  žinojau,  ką  tai  reiškia.  „Su 
tavim  kaipmat  apsidirbsiu,  -  pagalvojau.  -  Matydama,  kad 
pykstu,  tu  neįvertini  manęs.  Tačiau  apsirinki.  Su  moterimis 
jau  kaip  nors  apsidirbsiu,  tik  su  meile  -  negaliu.  Tai,  ko  nega¬ 
liu  pasiekti,  ir  liūdina  mane." 

Moteris  ėmė  kalbėti.  Jos  balsas  įtrūkęs,  kažkoks  stiklinis. 
Aš  pastebėjau,  kaip  Pat  žvalgosi  į  mano  pusę.  Tai  man  buvo 
ne  galvoj.  Bet  ne  galvoj  buvo  ir  moteris,  sėdinti  šalia  manęs. 
Jaučiausi  krintąs  į  gludų,  bedugnį  šulinį.  Tai  neturėjo  nieko 
bendro  su  Brojeriu  ir  tais  žmonėmis.  Tai  neturėjo  nieko  bendro 
nė  su  Pat.  Tai  buvo  niūri  paslaptis,  kad  tikrovė  pažadina  troš¬ 
kimus,  bet  niekad  negali  jų  patenkinti;  kad  meilė  prasideda 
žmoguje,  bet  niekad  jame  nepasibaigia,  ir  kad  gali  būti  visa: 
žmogus,  meilė,  laimė,  gyvenimas,  bet  kažkokiu  baisiu  būdu  to 
visada  per  maža,  ir  juo  daugiau  tai  atrodo,  juo  mažiau  yra  iš 
tikrųjų.  Vogčiomis  pažvelgiau  į  Pat.  Jinai  ėjo  su  savo  sidabrine 
suknele,  jauna  ir  graži,  skaisti  gyvenimo  liepsna,  aš  mylėjau  ją, 
ir  kai  sakydavau  jai:  „Ateik",  ji  ateidavo,  nieko  nebuvo  tarp 
mūsų,  mudu  galėjome  būti  taip  artimi,  kaip  iš  viso  gali  būti 
artimi  žmonės,  bet  vis  dėlto  kartais  viską  kažkokiu  paslaptingu 
būdu  užtraukia,  būdavo,  šešėlis  ir  viskas  darosi  skausminga,  aš 
negaliu  ištraukti  jos  iš  įvykių  rato,  išplėšti  iš  būties  rato,  kuris 
buvo  virš  mūsų  ir  mūsų  viduje  ir  primetė  mums  savo  dėsnius, 
alsavimą  ir  nykimą,  abejotiną  spindesį  dabarties,  visados  krin¬ 
tančios  į  nebūtį,  mirgančią  jausmo  iliuziją,  kurią  turėdamas 
jau  savaime  jos  netenki.  Niekad  nieko  negalima  sulaikyti,  nie¬ 
kad!  Niekad  negalima  nutraukti  žvangančios  laiko  grandinės, 

niekad  nerimas  nepavirs  ramybe,  ieškojimas  -  tyla,  kritimas  - 
sustojimu.  Aš  net  negalėjau  atskirti  Pat  nuo  atsitiktinių  da¬ 
lykų,  nuo  to,  kas  buvo  prieš  tai,  kai  jos  dar  nepažinau,  nuo 
tūkstančio  minčių,  atsiminimų,  nuo  to,  kas  formavo  ją  prieš 
mane,  net  nuo  tų  žmonių  negalėjau  jos  atskirti... 

Greta  manęs  kalbėjo  moteris  savo  įtrūkusiu  balsu.  Jinai 
ieškojo  bendro  vienai  nakčiai,  gabalėlio  svetimo  gyvenimo, 
norėdama  įkaitinti  save,  užsimiršti,  užmiršti  skausmingai  aiš¬ 
kią  tiesą,  kad  niekad  nieko  nelieka,  nei  „aš",  nei  „tu"  ir  visų 
mažiausiai  „mes".  Ar  jinai,  iš  esmės  imant,  ieškojo  ne  to  pa¬ 
ties,  ko  ir  aš?  Bendro,  kuris  padėtų  užmiršti  gyvenimo  vie¬ 
natvę,  draugo,  kuris  padėtų  įveikti  būties  beprasmybę? 

-  Grįžkim,  -  tariau  aš.  -  Tai,  ko  jūs  nori,  taip  pat  ir  tai,  ko 
aš  ncrriu,  -  beviltiška. 

Moteris  valandėlę  žiūrėjo  įmanė.  Paskiau  ji  atmetė  galvą 
ir  nusikvatojo. 

Mes  buvome  dar  keliuose  restoranuose.  Brojeris  buvo  su¬ 
sijaudinęs,  šnekus  ir  kupinas  vilčių.  Pat  nutilo.  Ji  nieko  ne¬ 
klausinėjo  manęs,  nepriekaištavo,  nieko  nemėgino  aiškinti, 
tik  buvo  sykiu,  kartais  šoko;  tada  rodėsi,  kad  ji  plaukia  ma¬ 
rionečių  ir  karikatūrų  spiečiuje  kaip  koks  tylus,  gražus,  grakš¬ 
tus  laivas;  kartais  šypsojo  man. 

Mieguistas  naktinių  restoranų  tvaikas  pilkai  geltona  ran¬ 
ka  šluostė  sienas  ir  veidus.  Atrodė,  kad  orkestras  grojo  po 
stikliniu  katafalku.  Plikis  gėrė  kavą.  Moteris  driežo  rankomis 
nejudėdama  žiūrėjo  priešais  save.  Iš  pavargusios  gėlių  parda¬ 
vėjos  Brojeris  nupirko  rožių  ir  išdalijo  jas  Pat  ir  dviem  kitoms 
moterims.  Prasiskleidusiuose  pumpuruose  spindėjo  mažučiai, 
vaiskūs  vandens  perliukai. 

-  Eime  pašokti,  -  tarė  Pat  man. 

-  Ne,  -  atsakiau  aš  ir  pagalvojau  apie  rankas,  kurios  šiandien 
lietė  ją,  -  ne,  -  ir  pasijutau  gerokai  juokingas  ir  pasigailėtinas. 

-  Vis  dėlto,  -  tarė  ji,  ir  jos  akys  patamsėjo. 

-  Ne,  -  atsakiau  aš,  -  ne,  Pat. 


Pagaliau  mes  išėjome. 

-  Aš  parvešiu  jus  namo,  -  tarė  man  Brojeris. 

-  Gerai. 

Jis  turėjo  apklotą  mašinoje,  kuriuo  užklojo  Pat  kelius.  Staiga 
ji  pasirodė  man  labai  išblyškusi  ir  pavargusi.  Moteris,  su  ku¬ 
ria  sėdėjau  prie  bufeto,  atsisveikindama  įbruko  man  į  ranką 
kažkokį  raštelį.  Aš  apsimečiau  nepastebėjęs  ir  įlipau  į  maši¬ 
ną.  Važiuojant  žiūrėjau  pro  langą.  Pat  sėdėjo  kampe  ir  neju¬ 
dėjo.  Aš  net  negirdėjau,  kaip  ji  alsuoja.  Brojeris  pirmiausia 
nuvažiavo  pas  ją.  Jis  nesiklausęs  žinojo,  kur  ji  gyvena.  Pat 
išlipo.  Brojeris  pabučiavo  jai  ranką. 

-  Labanakt,  -  tariau  aš  ir  nepasižiūrėjau  įją. 

-  Kur  jus  išlaipinti?  -  paklausė  Brojeris  mane. 

-  Prie  artimiausio  kampo,  -  tariau  aš. 

-  Aš  mielai  parvešiu  jus  namo,  -  atsakė  jis  kiek  per  greit  ir 
per  mandagiai. 

Jis  norėjo  sutrukdyti  man  grįžti.  Aš  pagalvojau,  ar  užva¬ 
žiuoti  jam  per  ausį.  Tačiau  jis  man  buvo  nė  kiek  ne  galvoj. 

-  Gerai,  tai  nuvežkit  mane  į  „Fredžio"  barą. 

-  Argi  įleis  jus  dar  tokiu  metu?  -  paklausė  jis. 

-  Malonu,  kad  jūs  tuo  susirūpinote,  -  tariau  aš.  -  Tačiau 
būkit  ramus  -  mane  visur  įleis. 

Pasakęs  tai,  aš  pasigailėjau.  Jis  tikriausiai  visą  vakarą  atro¬ 
dė  sau  labai  šaunus  ir  prašmatnus.  Nereikėjo  griauti  tokio 
įsitikinimo.  Atsisveikinau  su  juo  draugiškiau  kaip  su  Pat. 

Bare  dar  buvo  gana  daug  žmonių.  Lencas  ir  Ferdinandas 
Grau  lošė  pokerį  su  konfekcininku  Bolvisu  ir  kažkokiais  ki¬ 
tais  žmonėmis. 

-  Sėskis,  -  tarė  Gotfrydas,  -  šiandien  geras  oras  pokeriui. 

-  Ne,  -  atsakiau  aš. 

-  Tik  pasižiūrėk,  -  tarė  jis,  rodydamas  gniužulą  pinigų.  - 
Be  jokio  blefo.  Flcšai*  iš  dangaus  krinta. 

*  Blefas,  flešas  -  pokerio  terminai. 

-  Gerai,  -  tariau,  -  duok  šen. 

Blefavau  su  dviem  karaliais  ir  pirkau  keturis  žemukus. 

-  Tai  bent  dalykai!  -  tariau  aš.  -  Rodos,  šiandien  ir  blefui 
geras  oras. 

-  Toks  oras  visada,  -  atsakė  Ferdinandas  ir  pastūmė  man 
cigaretę. 

Aš  nesirengiau  čia  ilgai  užtrukti.  Tačiau  dabar  pajutau  tru¬ 
putį  pagrindą  po  kojų.  Nors  jaučiausi  ir  ne  per  puikiausiai, 
bet  čia  buvo  sena,  dora  pastogė. 

-  Atnešk  man  pusbutelį  romo,  -  šūktelėjau  Fredui. 

-  Pamaišyk  jį  su  portveinu,  -  tarė  Lencas. 

-  Ne,  -  atsakiau  aš.  -  Neturiu  laiko  eksperimentams.  No¬ 
riu  pasigerti. 

-  Tai  paprašyk  saldžių  likerių.  Susivaidijai? 

-  Nesąmonė. 

-  Nesakyk,  vaikuti.  Nepūsk  tu  miglos  į  akis  savo  senam 
tėvui  Lencui,  kuris  kaip  penkis  įpirštus  pažįsta  visas  širdies 
gelmes.  Sakyk  „taip"  ir  gerk. 

-  Su  moterimi  negalima  vaidytis.  Daugių  daugiausia  gali¬ 
ma  pykti  ant  jos. 

-  Pernelyg  subtilus  skirtumas  trečią  valandą  nakties.  Aš, 
beje,  vaidydavausi  su  kiekviena.  Jei  nebesivaidiji,  tai  greit 
viskas  baigsis. 

-  Gerai,  -  tariau  aš,  -  kas  dalija? 

-  Tu,  -  pasakė  Ferdinandas  Grau.  -  Man  rodos,  tave  ka¬ 
muoja  pasaulio  sielvartas,  Robi.  Nepasiduok.  Gyvenimas  mar¬ 
gas,  tik  netobulas.  Beje,  nepaisant  pasaulio  sielvarto,  tu  ble¬ 
fuoji  pasakiškai.  Du  karaliai  -  tai  jau  įžūlumas. 

-  Aš  esu  matęs  partiją,  kai  septyni  tūkstančiai  frankų  sto¬ 
vėjo  prieš  du  karalius,  -  tarė  Fredas  nuo  bufeto. 

-  Šveicarų  ar  prancūzų?  -  paklausė  Lencas. 

-  Šveicarų. 

-  Tavo  laimė,  -  atsakė  Gotfrydas.  -  Jei  tai  būtų  prancūzų 
frankai,  tu  nebūtum  turėjęs  teisės  pertraukti  lošimo. 


Mes  lošėme  dar  valandą.  Aš  išlošiau  gana  daug.  Bolvisas 
tolydžio  pralošinėjo.  Aš  gėriau,  bet  man  tik  gėlė  galvą.  Vis 
dar  nepleveno  rudos  skraistės.  Tik  viskąjutau  aštriau.  Vidu¬ 
riai  degte  degė. 

-  Taip,  o  dabar  užteks,  užvalgyk  ko  nors,  -  tarė  Lencas.  - 
Fredai,  duok  jam  sandvičių  ir  keletą  sardinių.  Dėkis  į  kišenę 
pinigus,  Robi. 

-  Dar  kartą  apvarykim. 

-  Gerai.  Paskutinį  kartą.  Statom  dvigubai? 

-  Dvigubai,  -  pasakė  kiti. 

Gana  beprasmiškai  pirkau  tris  kortas  prie  kryžių  dešimta - 
kės  ir  karaliaus.  Gavau  žemuką,  damą  ir  tūzą.  Su  šia  korta 
laimėjau  prieš  Bolvisą,  kuris,  gavęs  keturias  aštuonakes,  kėlė 
ir  kėlė  statymus  be  galo  ir  be  krašto.  Keikdamas  jis  paklojo 
man  krūvą  pinigų. 

-  Matai,  -  tarė  Lencas,  -  geras  oras  flešui. 

Mes  susėdome  prie  bufeto.  Bolvisas  pasiteiravo  apie  „Kar¬ 
lą".  Jis  negalėjo  pamiršti,  kad  Kėsteris  per  lenktynes  nugalėjo 
jo  sportinį  automobilį.  Jis  vis  dar  norėjo  nupirkti  „Karlą". 

•  -  Paklausk  Oto,  -  tarė  Lencas.  -  Bet,  man  rodos,  jis  vei¬ 
kiau  parduos  tau  savo  ranką. 

-  Na  jau,  na  jau,  -  tarė  Bolvisas. 

-Tu  šito  nesupranti,  -  atsakė  Lencas,  -  komercinis  dvide¬ 
šimtojo  amžiaus  sūnau. 

Ferdinandas  Grau  nusijuokė.  Fredas  irgi.  Pagaliau  juokė¬ 
mės  visi.  Jei  nesijuoksi  iš  dvidešimtojo  amžiaus,  tai  turėsi  nu¬ 
sišauti.  Bet  ilgai  negalima  iš  to  juoktis.  Juk  iš  tikrųjų  reikėtų 
žliumbti. 

-  Tu  moki  šokti,  Gotfrydai?  -  paklausiau  aš. 

-  Žinoma.  Juk  aš  kitados  esu  buvęs  šokių  mokytojas.  Tu 
jau  pamiršai? 

-  Pamiršo...  tegu  pamiršta,  -  tarė  Ferdinandas  Grau.  -  Už¬ 
miršimas  -  tai  amžinos  jaunystės  paslaptis.  Žmogus  sensta 
tik  atminties  dėka.  Pernelyg  mažai  pamirštama. 

-  Ne,  -  pasipriešino  Lencas.  -  Mes  pamirštame  vien  tai, 
kas  negera. 

-  Tu  gali  mane  išmokyti?  -  paklausiau  aš. 

-  Šokti?  Per  vieną  vakarą,  vaikuti.  Ir  tai  visa  tavo  bėda? 

-  Aš  neturiu  jokių  bėdų,  -  tariau.  -  Galvą  skauda. 

-  Mūsų  amžiaus  liga,  Robi,  -  tarė  Ferdinandas  Grau.  - 
Geriausia  būtų  gimti  be  galvos. 

Aš  dar  nuėjau  į„Internacionalio"  kavinę.  Aloyzas  kaip  tik 
rengėsi  uždarinėti  langines. 

-  Ar  dar  kas  yra?  -  paklausiau. 

-  Roza. 

-  Eikš,  išgersim  visi  trys  dar  po  vieną. 

-  Sutarta. 

Roza  sėdėjo  prie  bufeto  ir  mezgė  savo  dukteriai  mažytes 
vilnones  kojinaites.  Ji  parodė  man,  kokiu  raštu  mezga.  Megz¬ 
tinukas  jau  buvo  gatavas. 

-  Kaip  šiandien  sekėsi?  -  paklausiau  aš. 

-  Prastai.  Niekas  nebeturi  pinigų. 

-  Gal  tau  paskolint  kiek?  Se  -  išlošiau  pokerio. 

-  Išlošti  pinigai  neša  laimę,  -  tarė  Roza,  paspjaudė  ban¬ 
knotus  ir  įsidėjo. 

Aloyzas  atnešė  tris  stiklus.  Paskiau,  kai  atėjo  Frici,  -  dar 
vieną. 

-  Užteks,  -  tarė  jis  po  kurio  laiko.  -  Prisivariau  paskutinai. 

Jis  išjungė  šviesą.  Mes  išėjome.  Roza  atsisveikino  su  mu¬ 
mis  prie  durų.  Frici  paėmė  už  parankės  Aloyzą.  Gaivi  ir  leng¬ 
va,  ji  nuėjo  šalia  jo.  Jis  šlepeno,  vilkdamas  gatve  savo  pilna- 
pades  kojas.  Aš  sustojau  ir  pasižiūrėjau  jiems  iš  paskos. 
Mačiau,  kaip  Frici  pasilenkė  prie  nevalyvo,  susimetusio  į  kuprą 
kelnerio  ir  pabučiavo  jį.  Jis  abejingai  atstūmė  ją.  Ir  staiga  - 
pats  nežinau,  kas  čia  atsitiko,  -  kai  apsigręžiau  ir  pažvelgiau  į 
tuščią  gatvę,  namus  su  tamsiais  langais  ir  šaltą  nakties  dan¬ 
gų,  tarsi  kumščiais  man  smogė  toks  beprotiškas  Pat  ilgesys, 

kad  pasverdėjau.  Aš  nieko  nebesupratau  -  nei  savęs,  nei  sa¬ 
vo  elgesio,  nei  viso  šio  vakaro,  ničnieko. 

Atsirėmiau  į  sieną  ir  įbedžiau  akis  priešais  save.  Negalėjau 
susigaudyti,  kodėl  visa  tai  padariau.  Įsivėliau  į  kažkokią  pai¬ 
niavą,  kuri  draskė  ir  jaukė,  darė  mane  neprotingą  ir  neteisin¬ 
gą  blaškė  iš  vienos  pusės  į  kitą  ir  sudaužė  man  viską  ką  aš 
vargais  negalais  buvau  sutvarkęs.  Jausdamasis  gerokai  bejė¬ 
gis,  stovėjau  prie  sienos  ir  nežinojau,  ką  daryti.  Namo  eiti 
nenorėjau  -  ten  būtų  visai  blogai.  Pagaliau  prisiminiau,  kad 
Alfonso  aludė  dar  turėtų  būti  atidaryta.  Nuėjau  tenai.  Keti¬ 
nau  pasilikti  ten  ligi  ryto. 

Alfonsas  nieko  nepasakė,  kai  aš  įėjau.  Jis  tik  žvilgtelėjo  į 
mane  ir  toliau  skaitė  laikraštį.  Atsisėdau  prie  stalelio  ir  ėmiau 
sverti  kalakutus.  Aludėje  daugiau  nieko  nebuvo.  Aš  galvo¬ 
jau  apie  Pat.  Visą  laiką  vien  apie  Pat.  Galvojau  apie  savo 
elgesį.  Prisiminiau  kiekvieną  smulkmeną.  Viskas  buvo  prieš 
mane.  Aš  vienas  buvau  kaltas.  Stačiai  išsikrausčiau  iš  galvos. 
Aš  spoksojau  į  stalą.  Kraujas  ūžė  galvoje.  Buvau  įpykęs  ir  įsiu¬ 
tęs  pats  ant  savęs  ir  visiškai  nežinojau,  ką  daryti.  Aš,  tik  aš 
vienas  viską  sudaužiau. 

Staiga  kažkas  džerkštelėjo  ir  subyrėjo.  Aš  trenkiau  visa  jė¬ 
ga  stiklą  ir  sudaužiau. 

-  Irgi  rado  pramogą,  -  tarė  Alfonsas  ir  atsistojo. 

Jis  išrankiojo  man  iš  rankos  šukes. 

-  Dovanok,  -  tariau.  -  Akimirką  nepagalvojau,  ką  darau. 

Jis  atnešė  vatos  ir  trauklapį. 

-  Eik  gult,  -  tarė  jis,  -  bus  geriau. 

-  Gerai,  -  atsakiau  aš.  -  Jau  praėjo.  Tik  buvo  suėmęs  pa- 
siutys. 

-  Pasiutį  reikia  išvaikyti  linksmumu,  o  ne  piktumu,  -  pa¬ 
reiškė  Alfonsas. 

-  Tas  tiesa,  -  tariau  aš,  -  bet  reikia  mokėti  taip  daryti. 

-  Viskas  priklauso  nuo  treningo.  Visi  jūs  norit  galva  sieną 
pramušti.  Bet  ilgainiui  išmoksi. 

Jis  užsuko  patefoną  ir  uždėjo  „Mizerere"  iš  „Trubaduro". 
Brėško  rytas. 

Aš  nuėjau  namo.  Alfonsas  dar  pripylė  man  didelį  stiklą 
„Fernet  Branko".  Pajutau,  kad  dabar  į  kaktą  pradėjo  daužyti 
minkšti  kirvukai.  Gatvė  pasidarė  nebelygi.  Pečiai  buvo  tar¬ 
tum  pripilti  švino.  Man  jau  užteko. 

Pamažėli  kopiau  laiptais  į  viršų,  ieškodamas  kišenėje  rak¬ 
to.  Staiga  išgirdau  prieblandoje  kažką  alsuojant.  Kažkokia 
blyški,  neaiški  žmogysta  kiurksojo  ant  viršutinės  pakopos.  Aš 
pažengiau  du  žingsnius. 

-  Pat...  -  tariau  nieko  nesuprasdamas.  -  Pat...  ką  gi  tu  čia 
veiki? 

Ji  pajudėjo. 

-  Rodos,  buvau  truputį  užmigusi... 

-  Taip,  bet  kaip  tu  čia  atsidūrei? 

-  Juk  aš  turiu  raktą  nuo  tavo  riamų... 

-  Aš  ne  apie  tai.  Aš...  -  Girtumas  išnyko,  ir  pamačiau  nu¬ 
mindžiotas  laiptų  pakopas,  nusilaupiusią  sieną  ir  sidabrinę 
suknelę,  mažytes,  švytinčias  kurpaites...  -Noriu  pasakyti,  kaip 
tu  iš  viso  čia  patekai... 

-  Aš  pati  klausiu  save  visą  laiką... 

Ji  atsistojo  ir  pasirąžė,  tarsi  nieko  paprastesnio  nebūtų  pa¬ 
saulyje,  kaip  vėlyvą  naktį  sėdėti  čia  ant  laiptų.  Paskiau  ji  pa¬ 
uostė  orą. 

-  Lencas  dar  pasakytų:  „Konjakas,  romas,  vyšninė,  absen- 
tas..." 

-  Net  „Fernet  Branko",  -  prisipažinau  aš  ir  tik  dabar  viską 
supratau  kaip  reikiant.  -  Po  galais,  tu  nepaprasta  mergina, 
Pat,  o  aš  bjaurus  idiotas! 

Ūmai  paėmiau  ją  ant  rankų,  atsirakinau  duris  ir  nunešiau 
koridorium.  Jinai  prisiglaudė  prie  mano  krūtinės,  sidabrinė 
gęšė*,  nuvargusi  paukštė;  aš  pasukau  galvą  į  šalį,  kad  jai  į 

1  Gęšė  —  toks  balų  paukštis;  pilkasis  garnys. 


veidą  nemuštų  degtinės  tvaikas  iš  mano  burnos,  ir  jutau,  jog 
ji  dreba,  nors  ir  šypso. 

Pasodinau  ją  į  fotelį,  uždegiau  šviesą  ir  atnešiau  apklotą. 

-  Jei  būčiau  bent  pagalvojęs,  Pat...  užuot  valkiojęsis  po 
smukles...  būčiau...  ak,  koks  aš  pasigailėtinas  avigalvis...  aš 
skambinau  tau  iš  Alfonso  aludės  ir  švilpavau  prie  tavo  na¬ 
mų...  ir  pamaniau,  kad  tu  nenori  kalbėti  su  manimi,  jei  neat¬ 
siliepi... 

-  O  kodėl  tu  negrįžai,  kai  palydėjai  mane  namo? 

-  Taigi  tą  ir  aš  norėčiau  žinoti... 

-  Bus  geriau,  jei  tu  man  duosi  ir  buto  raktą,  -  tarė  ji,  - 
tada  man  nereikės  laukti  ant  laiptų. 

Ji  šypsojo,  bet  jos  lūpos  virpėjo,  ir  staiga  supratau,  ką  visa 
tai  jai  reiškė  -  tas  sugrįžimas,  tas  laukimas  ir  tas  žvalus,  atsai¬ 
nus  tonas  dabar... 

-  Pat,  -  visiškai  sumišęs,  greitai  tariau  aš,  -  Pat,  juk  tu 
tikrai  sušalus,  tau  reikia  ko  nors  išgerti,  aš  mačiau  šviesą  Or¬ 
lovo  kambary,  tie  rusai  visada  turi  arbatos,  tuoj  sugrisiu...  - 
aš  pajutau,  kaip  mane  užlieja  karšta  banga...  -  niekad  kaip 
gyvas  šito  neužmiršiu,  -  pasakiau  nuo  durų  ir  greit  nuėjau 
koridorium. 

Orlovas  dar  nemiegojo.  Jis  sėdėjo  priešais  lemputės  nušvies¬ 
tą  Dievo  Motinos  paveikslą,  stovintį  kambario  kertėje,  jo  akys 
buvo  raudonos,  o  ant  stalo  kunkuliavo  mažytis  virtuvas. 

-  Prašom  atleisti,  -  tariau  aš,  -  nenumatytas  atsitikimas... 
ar  negalėtumėt  duoti  man  truputį  karštos  arbatos? 

Rusai  pripratę  prie  atsitiktinumų.  Jis  pripylė  man  dvi  stik¬ 
lines,  davė  cukraus  ir  prikošė  lėkštę  mažyčių  pyragaičių. 

-  Mielai  padėsiu  jums,  -  tarė  jis,  -  ir  man  ne  kartą  yra  taip 
pasitaikę...  gal  keletą  pupelių  kavos...  pakramtyti... 

-  Ačiū,  -  tariau  aš,  -  išties  labai  ačiū  jums.  Mielai  paimsiu 
jas... 

-  Jeigu  jums  dar  ko  reikės,  -  tarė  jis  ir  šią  akimirką  nepa¬ 
prastai  puikiai  atrodė,  -  aš  dar  kurį  laiką  neisiu  gult;  man  bus 
labai  malonu... 

Koridoriuje  sukramčiau  kavos  pupeles.  Jos  pašalino  degti¬ 
nės  dvoką.  Pat  sėdėjo  prie  lempos  ir  pudravosi.  Aš  stabtelė¬ 
jau  tarpdury.  Mane  labai  sugraudino  pamačius,  kad  ji  taip 
sėdi,  atidžiai  žiūri  į  mažutį  veidroduką  ir  šluosto  pūkučių  smil¬ 
kinius. 

-  Išgerk  truputį  arbatos,  -  tariau  aš,  -  ji  visai  karšta. 

Jinai  paėmė  stiklinę.  Aš  žiūrėjau,  kaip  ji  geria. 

-  Velnias  žino,  kas  šįvakar  atsitiko,  Pat. 

-  Aš  žinau,  -  atsakė  ji. 

-  Taip?  Aš  ne. 

-  Ir  nereikia,  Robi.  Tu  ir  taip  truputį  per  daug  žinai,  kad 
būtum  kaip  reikiant  laimingas. 

-  Galbūt,  -  tariau  aš.  -  Bet  juk  taip  negali  būti,  kad  darau¬ 
si  vis  vaikiškesnis  nuo  to  laiko,  kai  susipažinau  su  tavim. 

-  Ką  ten!  Būtų  blogiau,  jei  tu  darytumeis  vis  protingesnis. 

-  Irgi  motyvas,  -  tariau  aš.  -  Tu  gražiai  moki  padėti  žmo¬ 
gui  išbristi  iš  sunkios  padėties.  Bet  man  rodos,  čia  viskas  su¬ 
sidėjo  į  krūvą. 

Ji  pastatė  stiklinę  ant  stalo.  Aš  atsirėmiau  į  lovą.  Jaučiausi, 
tartum  būčiau  sugrįžęs  namo  po  ilgos,  sunkios  kelionės. 

Ėmė  čiauškėti  paukščiai.  Lauke  trinktelėjo  durys.  Tai  išėjo 
ponia  Bender,  lopšelio  sesuo.  Aš  pažvelgiau  į  laikrodį.  Po  pus¬ 
valandžio  į  virtuvę  ateis  Fryda,  ir  tada  mes  negalėsim  išeiti 
nepastebėti.  Pat  tebemiegojo.  Ji  alsavo  giliai  ir  lygiai.  Gėda 
buvo  ją  žadinti.  Bet  kitaip  negalėjau. 

-  Pat... 

Ji  kažką  sumurmėjo  per  miegus. 

-  Pat...  -  aš  prakeikiau  visus  mebliuotus  kambarius  pasau¬ 
lyje.  -  Pat,  metas  keltis.  Tau  reikia  rengtis. 

Ji  atsimerkė  ir  nusišypsojo,  dar  visai  šilta  nuo  miego,  kaip 
kūdikis.  Mane  visada  stebindavo  jos  smagumas  pabundant, 
ir  aš  tai  labai  mėgau.  Aš  niekad  nebūdavau  smagus  pabus¬ 
damas. 


-  Pat...  ponia  Calevski  jau  šveičia  savo  dirbtinę  žiauną. 

-  Šiandien  aš  pasilieku  pas  tave... 

-  Čia? 

-  Taip... 

Aš  išsitiesiau. 

-  Puiki  mintis...  bet  tavo  daiktai...  juk  tai  vakarinės  kur¬ 
paitės  ir  suknelė... 

-  Tai  aš  ir  liksiu  iki  vakaro... 

-  O  kaip  namie? 

-  Ten  paskambinsim  ir  pasakysim,  kad  kur  nors  apsinakvojau. 

-  Taip  ir  padarysim.  To  nori  valgyti? 

-  Dar  ne. 

-  Dėl  visa  ko  aš  tuojau  nušvilpsiu  keletą  šviežių  bandelių. 
Jos  kaba  prie  koridoriaus  durų.  Dabar  pats  laikas. 

Kai  sugrįžau,  Pat  stovėjo  prie  lango.  Ji  buvo  tik  su  sidabri¬ 
niais  batukais.  Švelni  ankstyvo  rytmečio  šviesa  tarsi  šydas 
krito  jai  ant  pečių. 

-  Vakarykščia  užmiršome,  Pat,  a?  -  tariau  aš. 

Ji  linktelėjo  neatsigręždama. 

-  Mes  stačiai  nebesusitikinėsim  su  kitais  žmonėmis.  Tik¬ 
roji  meilė  nepakenčia  pašalinių  žmonių.  Tada  mes  nesivaidy- 
sim,  neturėsim  pavydo  priepuolių.  Tegu  eina  po  velniais  tas 
Brojeris  su  visa  savo  draugija,  a? 

-  Taip,  -  tarė  ji,  -  ir  Markovic  taip  pat. 

-  Markovic?  Kas  ji  tokia? 

-  Ta,  su  kuria  sėdėjai  prie  bufeto  „Kaskade". 

-  Aha,  -  tariau  staiga  apsidžiaugęs,  -  aha,  šita. 

Aš  iškrausčiau  savo  kišenes. 

-  Pažiūrėk.  Šiokios  tokios  naudos  ta  istorija  vis  dėlto  davė. 
Visą  krūvą  pinigų  išlošiau.  Šįvakar  mudu  dar  eisim  paūžti,  ką? 
Bet  kaip  reikiant,  be  svetimų  žmonių.  Jie  mums  užmiršti,  ar  ne? 

Ji  linktelėjo. 

Už  profsąjungų  namų  stogo  tekėjo  saulė.  Sužėrėjo  langai. 
Pat  plaukai  prisigėrė  šviesos,  pečiai  nutvisko  auksu. 

-  Kaip  su  sakei,  ką  veikia  tas  Brojeris?  Tai  yra,  kas  jis  toks 
iš  profesijos? 

-  Architektas. 

-  Architektas,  -  tariau  aš  truputį  sumišęs,  nes  man  būtų 
buvę  maloniau  išgirsti,  kad  jis  niekas,  -  na,  architektas,  di¬ 
delio  čia  daikto,  ar  ne,  Pat? 

-  Taip,  mielasis. 

-  Nieko  ypatingo,  tiesa? 

-  Ničnieko,  -  tarė  Pat  įsitikinusi,  atsigręžė  ir  nusijuokė.  - 
Ničnieko,  visiškai  nieko.  Tikras  šlamštas! 

-  Ir  šita  lindynė  ne  tokia  jau  skurdi,  ką,  Pat?  Kiti,  žinoma, 
turi  gerės... 

-  Puiki  toji  tavo  lindynė,  -  pertraukė  mane  Pat,  -  tai  labai 
miela  lindynė,  aš  išties  nežinau  gražesnės,  mielasis! 

-  Ir  aš,  Pat,  aš,  tiesa,  turiu  ydų  ir  esu  tik  taksi  vairuotojas, 
bet... 

-  Tu  visų  mieliausias,  tu  vagi  bandeles  ir  mauki  romą,  tu 
mano  mylimasis! 

Ji  staiga  puolė  man  ant  kaklo. 

-  Ak,  tu  kvailuti,  kaip  gera  gyventi! 

-  Tik  su  tavim,  Pat.  Iš  tikrųjų! 

Aušo  rytas,  nuostabus  ir  spindintis.  Apačioje,  viršum  ant¬ 
kapių  draikėsi  reta  migla.  Medžių  viršūnės  jau  švytėjo.  Iš  na¬ 
mų  kaminų  verpėsi  dūmai.  Pardavėjai  šaukė  pirmųjų  laikraš¬ 
čių  pavadinimus.  Mudu  atsigulėme  ir  užmigome  ryto  miegu, 
kažkokiu  pusiaumiegiu,  kai  nežinai,  ar  miegi  budėdamas,  ar 
sapnuoji  nemiegodamas,  užmigome  apsikabinę  ir,  rodos,  skri¬ 
dome  į  kažkokius  stebuklingus  tolius,  alsuodami  kvapas  į  kva¬ 
pą.  Paskiau,  devintą  valandą,  pirmiausia  kaip  slaptasis  tarė¬ 
jas  Burkhardas  paskambinau  asmeniškai  pulkininkui 
leitenantui  Egbertui  fon  Hakei,  po  to  Lencui,  kad  šis  už  ma¬ 
ne  šįryt  išvažiuotų  su  taksi. 

Jis  mane  išsyk  pertraukė. 

-  Nesirūpink,  vaikuti,  tavo  Gotfrydas  ne  veltui  yra  žmo¬ 

gaus  širdies  permainų  žinovas.  Aš  to  ir  laukiau.  Daug  ma¬ 
lonumo,  mano  auksinis  mažyti. 

-  Užsičiaupk,  -  tariau  nesitverdamas  laime  ir  paskelbiau 
virtuvėje,  kad  susirgau  ir  Ugi  pietų  pagulėsiu.  Triskart  turėjau 
atmušti  ponios  Calevski  antpuolius.  Susirūpinusi  mano  svei¬ 
kata,  ji  siūlė  man  ramunėlių  arbatos,  aspirino  ir  kompresų. 
Paskui  man  pavyko  slapčiomis  nugabenti  Pat  įvonią,  ir  dau¬ 
giau  jau  niekas  mūsų  nebetrukdė. 

Po  savaitės  mūsų  dirbtuvės  kieme  netikėtai  pasirodė  kepėjas 
su  savo  fordu. 

-  Eik  pažiūrėti,  Robi,  -  tarė  Lencas,  piktai  žvilgtelėjęs  pro 
langą,  -  tas  pyragius  Kazanova  tikriausiai  atvažiuoja  su  ko¬ 
kiomis  pretenzijomis. 

Kepėjas  atrodė  gerokai  surūgęs. 

-  Ar  kas  mašinai  atsitiko?  -  paklausiau  aš. 

Jis  papurtė  galvą. 

-  Priešingai.  Eina  puikiai.  Dabar  ji  bemaž  kaip  nauja. 

-  Taip  ir  yra,  -  patvirtinau  aš  ir  pažvelgiau  į  jį  atidžiau. 

-  Matote...  -  tarė  jis,  -  vadinasi...  aš  norėčiau  kitokios  ma¬ 
šinos.  Didesnės...  -  Jis  apsidairė.  -  Jūs  tada,  rodos,  turėjot 
kadilaką? 

Išsyk  supratau,  kas  atsitiko.  Juočkė,  su  kuria  jis  gyveno, 
aplaužė  jam  ragus. 

-  Taip,  kadilakas,  -  tariau  aš  svajingai,  -  tada  jums  ir  rei¬ 
kėjo  stverti  jį!  Nuostabi  buvo  mašina!  Atidavėm  už  septynis 
tūkstančius  markių.  Gali  sakyt,  padovanojom! 

-  Na,  taip  jau  ir  padovanojot... 

-  Padovanojom!  -  įsakmiai  pakartojau  aš  ir  galvojau,  ką  čia 
padarius.  -  Galėčiau  pasiteirauti,  -  pasakiau,  -  gal  tam  žmo¬ 
gui,  kuris  nupirko  jį  tada,  dabar  prireikė  pinigų.  Juk  šiais  lai¬ 
kais  tokie  dalykai  netrunka  atsitikti.  Luktelkit  valandžiukę. 

Aš  nuėjau  į  dirbtuvę  ir  greitai  papasakojau,  kas  atsitiko. 
Gotfrydas  pašoko. 


-  Vaikai,  kur  čia  mums  galvotrūkčiais  nutvėrus  seną  kadi¬ 
laką? 

-  Tuo  jau  aš  pasirūpinsiu,  -  tariau,  -  tu  verčiau  žiūrėk,  kad 
kepėjas  nepaspruktų. 

-  Gerai!  -  Gotfrydas  išnyko. 

Aš  paskambinau  Bliumentaliui.  Per  daug  vilties  neturė¬ 
jau,  bet  pamėginti  juk  galima.  Jis  buvo  kontoroje. 

-  Ar  nenorit  kartais  parduoti  savo  kadilako?  -  paklausiau 
aš  tiesiai. 

Bliumentalis  nusijuokė. 

-  Aš  turiu  pirkėją,  -  kalbėjau  toliau,  -  kloja  ant  stalo  gry¬ 
nus  pinigus. 

-  Grynus  pinigus...  -  pakartojo  Bliumentalis,  valandėlę  pa¬ 
galvojęs.  -  Mūsų  laikais  tokie  žodžiai  -  gryniausia  poezija... 

-  Ir  aš  taip  manau,  -  tariau  ir  staiga  pasijutau  guvesnis.  - 
Tai  kaip,  galėsim  apie  tai  pakalbėti? 

-  Pasikalbėti  visada  galima,  -  tarė  Bliumentalis. 

-  Gerai.  Kada  galėčiau  jus  pamatyti? 

-  Šiandien  vidurdienį  turėsiu  laiko.  Sakykim,  apie  antrą 
valandą  mano  kontoroje. 

-  Gerai. 

Aš  pakabinau  ragelį. 

-  Otai,  -  tariau  Kėsteriui  gerokai  susijaudinęs,  -  to  nie¬ 
kaip  nesitikėjau,  bet,  man  rodos,  grįžta  mūsų  kadilakas! 

Kėsteris  pakilo  nuo  savo  popierių. 

-  Tikrai?  Žada  parduoti  mašiną? 

Aš  linktelėjau  ir  pažvelgiau  pro  langą  į  kiemą,  kur  Lencas 
gyvai  įkalbinėjo  kepėją. 

-  Jis  negerai  daro,  -  tariau  susirūpinęs,  -  per  daug  šneka. 
Kepėjas  -  tikras  nepasitikėjimo  bokštas;  jį  reikia  įkalbinėti  be 
žodžių.  Eisiu  pakeisti  Gotfrydo. 

Kėsteris  nusijuokė. 

-  Sėkmės,  Robi. 

Aš  pamerkiau  jam  ir  išėjau.  Tačiau  negalėjau  patikėti  savo 
ausimis,  -  Gotfrydas  nė  nemanė  iš  anksto  liaupsinti  kadila- 

ko,  jis  tiktai  su  įkarščiu  aiškino  kepėjui,  kaip  Pietų  Amerikos 
indėnai  kepa  kukurūzų  duoną.  Aš  pažvelgiau  įjį  dėkingomis 
akimis  ir  kreipiausi  į  kepėją: 

-  Deja,  tas  žmogus  nenori  parduoti... 

-  Taip  ir  maniau,  -  tiesiai  išdrožė  Lencas,  tarsi  mudu  bū¬ 
tume  susitarę. 

Aš  gūžtelėjau  pečiais. 

-  Gaila...  bet  aš  suprantu... 

Kepėjas  stovėjo  nežinodamas,  ką  daryti.  Aš  pažvelgiau  į 
Lencą. 

-  Gal  tu  dar  sykį  pamėgintum?  -  tučtuojau  paklausė  jis. 

-  Aišku,  galiu,  -  atsakiau  aš.  -  Man  vis  dėlto  pavyko  susi¬ 
tarti,  kad  mudu  susitiksim  vidurdienį.  Kur  po  to  galėčiau  jus 
surasti?  -  paklausiau  kepėją. 

-  Ketvirtą  aš  būsiu  šiame  rajone.  Važiuodamas  pro  šalį  ir 
užsuksiu... 

-  Gerai...  tada  jau  tikrai  žinosįu.  Tikiuosi,  kad  vis  dėlto 
dar  pavyks. 

Kepėjas  linktelėjo.  Paskui  įsėdo  į  savo  fordą  ir  nuvažiavo. 

-  Tau  turbūt  visai  galvoj  negera,  -  šoko  ant  manęs  Lencas, 
kai  tik  kepėjas  nuvažiavo  už  kampo.  -  Aš  stačiai  prievarta 
turėjau  laikyti  tą  vyruką,  o  tu  paleidi  jį  be  niekur  nieko! 

-  Logika  ir  psichologija,  mano  gerasis  Gotfrydai!  -  atsa¬ 
kiau  aš  ir  patapnojau  jam  per  petį.  -  Tu  šito  dar  nesupranti 
kaip  reikiant... 

Jis  nusipurtė  mano  ranką. 

-  Psichologija...  -  pareiškė  jis  niekinamai.  -  Visų  geriausia 
psichologija  yra  gera  proga!  Ir  tokią  progą  tu  turėjai!  Tas  žmo¬ 
gus  niekad  nebegrįš... 

-  Ketvirtą  jis  sugrįš... 

Gotfrydas  su  užuojauta  pažvelgė  į  mane. 

-  Lažinamės?  -  paklausė  jis. 

-  Mielai,  -  atsakiau  aš,  -  bet  tu  prakiši.  Tą  žmogų  geriau 
už  tave  pažįstu!  Jo  taip  greit  nepaimsi.  Be  to,  juk  negaliu 
parduoti  daikto,  kurio  mes  patys  dar  neturime... 


-  Ak,  Dievuli  tu  mano,  jei  tik  tokia  bėda,  -  tarė  Gotfrydas 
kraipydamas  galvą,  -  tai  iš  tavęs  nieko  neišeis  gyvenime,  vai¬ 
kuti!  Juk  tai  kaip  tik  ir  yra  tikroji  komercija!  Eikš,  aš  veltui  tau 
paskaitysiu  paskaitą  apie  modernųjį  ekonominį  gyvenimą... 

Vidurdienį  nuėjau  pas  Bliumentalį.  Pakeliui  jaučiaus  kaip  jau¬ 
nas  ožiukas,  einąs  aplankyti  seno  vilko.  Saulė  svilino  asfaltą,  ir 
sulig  kiekvienu  žingsniu  man  vis  mažiau  norėjosi,  kad  Bliumen- 
talis  išsičirškintų  mane,  pasismeigęs  ant  iešmo.  Geriausia  buvo 
kalbėti  su  juo  trumpai  ir  drūtai.  Todėl,  vos  tik  peržengęs  slenkstį 
ir  neduodamas  jam  prasižioti,  greitai  pasakiau: 

-  Pone  Bliumentali,  atėjau  pas  jus  su  padoriu  pasiūlymu! 
Penkis  tūkstančius  penkis  šimtus  jūs  tada  sumokėjot  už  ka- 
dilaką.  Siūlau  jums  šešis,  bet  su  sąlyga,  kad  aš  tikrai  jį  par¬ 
duosiu.  Tai  paaiškės  šįvakar... 

Bliumentalis  sėdėjo  už  rašomojo  stalo  ir  kaip  tik  valgė  obuo¬ 
lį.  Jis  nustojo  valgęs  ir  akimirką  žiūrėjo  įmanė. 

-  Gerai,  -  sušvokštė  jis  ir  valgė  toliau. 

Aš  palaukiau,  kol  jis  numetė  graužtuką  į  krepšį. 

-Vadinasi,  sutinkate?  -  paklausiau  aš. 

-  Valandžiukę!  -  Jis  išsitraukė  iš  stalčiaus  kitą  obuolį.  - 
Nenorit? 

-  Ačiū,  dabar  ne... 

Jis  garsiai  atsikando. 

-  Valgykit  daug  obuolių,  pone  Lokampai!  Obuoliai  ilgina 
gyvenimą!  Keletas  obuolių  kasdien  -  ir  jums  nereikės  gydy¬ 
tojo! 

-  Net  jeigu  ranką  nusilaušiu? 

Jis  parodė  dantis,  numetė  antrą  graužtuką  ir  atsistojo. 

-  Tai  nelaužykit  rankos! 

-  Praktiška,  -  tariau  aš  ir  laukiau,  kas  bus  toliau.  Tas  pasi¬ 
kalbėjimas  apie  obuolius  man  buvo  per  daug  įtartinas. 

Bliumentalis  iš  nedidelės  spintos  ištraukė  dėžę  cigarų  ir  pa¬ 
vaišino  mane.  Tai  buvo  man  pažįstami  „Koronas". 

-  Jie  irgi  ilgina  gyvenimą?  -  paklausiau  aš. 

-  Ne,  trumpina.  Paskiau  tai  išlygina  obuoliai.  -  Jis  išleido 
debesį  dūmų  ir  pažvelgė  į  mane  iš  apačios,  pakreipęs  galvą, 
tarsi  koks  susimąstęs  paukštis.  -  Išlyginti,  pone  Lokampai, 
visada  reikia  išlyginti  -  čia  visa  gyvenimo  paslaptis... 

-  Bet  reikia  sugebėti... 

Jis  mirktelėjo  man. 

-  Taip,  sugebėti,  tai  visa  paslaptis.  Mes  per  daug  žinome  ir 
per  mažai  sugebame.  Todėl,  kad  per  daug  žinome. 

Jis  nusijuokė. 

-  Atleiskit,  pavalgius  visada  mane  suima  filosofiška  nuo¬ 
taika... 

-  Pats  geriausias  laikas  filosofuoti,  -  tariau  aš.  -  Vadinasi, 
su  kadilaku  mes  taip  pat  išlyginsime  pusiausvyrą,  tiesa? 

Jis  pakėlė  ranką. 

-  Sekundę... 

Aš  nuolankiai  nuleidau  galvą.  jBliumentalis  pastebėjo  tai 
ir  nusijuokė. 

-  Ne,  jūs  ne  taip  mane  suprantate!  Aš  tik  norėjau  pasakyti 
jums  komplimentą.  Jūs  išsyk  pribloškėte  mane,  atėjęs  su  at¬ 
viromis  kortomis!  Tai  buvo  gerai  apskaičiuota,  norint  paveikti 
senį  Bliumentalį.  O  žinot,  ko  aš  laukiau? 

-  Kad  iš  pradžių  pasiūlysiu  jums  keturis  tūkstančius  pen¬ 
kis  šimtus... 

-  Teisingai!  Tačiau  jums  būtų  buvę  riesta.  Juk  jūs  norit 
parduoti  už  septynis,  tiesa? 

Aš  dėl  visa  ko  gūžtelėjau  pečiais. 

-  Kodėl  būtinai  už  septynis? 

-  Todėl,  kad  anksčiau  tiek  už  jį  iš  manęs  prašėte... 

-  Puikią  turit  atmintį,  -  tariau  aš. 

-  Skaičiams.  Tiktai  skaičiams.  Deja.  Vadinasi,  pabaigsim 
taip:  mašiną  galit  imti  už  tiek,  kiek  pasiūlėt. 

Jis  atkišo  man  ranką,  ir  mudu  sukirtome  delnais. 

-  Ačiū  Dievui,  -  tariau  atsikvėpęs,  -  pirmas  uždarbis  po 
ilgo  laiko.  Kadilakas,  matyt,  neša  mums  laimę. 


-  Man  taip  pat,  -  tarė  Bliumentalis.  -  Juk  aš  irgi  uždirbau 
penkis  šimtus  markių. 

-  Na  taigi.  Bet  kodėl,  tiesą  sakant,  parduodat  jį?  Nepatinka? 

-  Stačiai  prietaras,  -  pareiškė  Bliumentalis.  -  Aš  visada 
parduodu,  jei  tik  iš  to  uždirbu... 

-  Puikus  prietaras,  -  atsakiau  aš. 

Jis  palingavo  žvilgantį  kiaušą. 

-  Jūs  netikit,  bet  tai  tiesa.  Kad  nenueitų  kreiva  vėže  kiti 
dalykai.  Šiais  laikais  atsisakyti  uždarbio  -  reiškia  provokuoti 
likimą.  O  to  niekas  negali  sau  leisti. 

Pusė  penkių  popiet  Gotfrydas  Lencas,  nutaisęs  iškilmingą 
miną,  pastatė  ant  stalo  priešais  mane  tuščią  butelį  nuo  džino. 

-  Labai  norėčiau,  kad  tu  man  jį  pripiltum,  vaikuti!  Dova¬ 
nai!  Prisimeni  mūsų  lažybas? 

-  Prisimenu,  -  tariau  aš,  -  bet  tu  atėjai  per  anksti. 

Gotfrydas,  netaręs  nė  žodžio,  pakišo  man  panosėn  laikrodį. 

-  Pusė  penkių,  -  tariau  aš,  -  galimas  daiktas,  kad  tai  net 
astronominis  laikas.  Pavėluoti  gali  kiekvienas.  Tarp  kitko,  siū¬ 
lau  tau  lažybas  keturis  prieš  du... 

-  Priimta,  -  iškilmingai  pareiškė  Gotfrydas.  -  Veltui  gau¬ 
siu  keturis  butelius  džino.  Tai  vadinama  didvyriškumu  pra¬ 
laimėjus.  Garbinga,  vaikuti,  bet  neprotinga... 

-  Palauksim... 

Aš  jau  seniai  nebuvau  toks  tikras,  koks  apsimečiau.  Priešin¬ 
gai,  jau  maniau,  jog  kepėjas  veikiausiai  nebegrįš.  Man  reikėjo 
sulaikyti  jį  priešpiet.  Jis  buvo  per  daug  nepatikimas  žmogus. 

Kai  penktą  valandą  sukaukė  gretimo  matracų  spyruoklių 
fabriko  sirena,  Gotfrydas  tylėdamas  pastatė  prieš  mane  ant 
stalo  dar  tris  tuščius  butelius  nuo  džino.  Paskui  jis  atsirėmė  į 
langą  ir  ėmė  spoksoti  įmanė. 

-  Aš  ištroškęs,  -  reikšmingai  tarė  jis  po  valandėlės. 

Tuo  pat  metu  išgirdau  neabejotiną  fordo  motoro  burzgimą 
gatvėje,  ir  tučtuojau  kepėjo  mašina  įsuko  pro  mūsų  vartus. 

-Jei  tu  ištroškęs,  mielasis  Gotfrydai,  -  atsakiau  labai  oriai,  - 
tai  greitai  parnešk  tuos  du  butelius  romo,  kuriuos  aš  laimė¬ 
jau.  Galėsi  veltui  išgerti  kokį  gurkšnelį.  Matai  kieme  kepėją? 
Psichologija,  berneli  mano!  O  dabar  nukraustyk  tuščius  bu¬ 
telius  nuo  džino!  Paskui  galėsi  išvažiuoti  su  taksi.  Subtiles¬ 
niems  reikalams  tu  dar  per  jaunas.  Viso  gero,  sūneli! 

Aš  išėjau  į  kiemą  ir  papasakojau  kepėjui,  kad  mašiną  grei¬ 
čiausiai  bus  galima  nupirkti.  Tiesa,  klientas  reikalauja  tūks¬ 
tančio  penkių  šimtų  markių,  bet  jei  jisai  pamatys  grynus  pi¬ 
nigus,  tai  jau  nusileis  iki  septynių  tūkstančių. 

Kepėjas  klausė  taip  išsiblaškęs,  kad  aš  sumišau. 

-  Šeštą  valandą  dar  kartą  paskambinsiu  tam  žmogui,  -  ta¬ 
riau  aš  pagaliau. 

-  Šeštą?  -  kepėjas  tarsi  pabudo  iš  miegų.  -  Šeštą  man  rei¬ 
kia  būti...  -  Jis  ūmai  pasisuko  į  mane.  -  Važiuosit  su  manim? 

-  Kur?  -  paklausiau  nustebęs. 

-  Pas  jūsų  bičiulį,  tapytoją.  Porttetas  gatavas. 

-  Ak,  taip,  pas  Ferdinandą  Grau... 

Jis  linktelėjo. 

-  Važiuojam  kartu.  Apie  mašiną  galėsim  paskiau  pasišne¬ 
kėti. 

Atrodė,  kad  jis  kažkodėl  baisiai  nenori  vienas  eiti.  Tuo  tar¬ 
pu  man  kaip  tik  labai  rūpėjo  nepaleisti  jo  vieno. 

-  Gerai,  -  tariau  aš,  -  juk  gana  toli.  Tad  geriausiai  važiuo¬ 
jam  tuojau. 

Ferdinandas  Grau  atrodė  prastai.  Jo  veidas  buvo  kažkoks 
pilkai  žalias,  sumūkęs  ir  išpurtęs.  Jis  sutiko  mus  prie  ateljė 
durų.  Kepėjas  vos  žvilgtelėjo  į  jį.  Jis  buvo  keistai  neryžtingas 
ir  susijaudinęs. 

-  Kur?  -  paklausė  jis  išsyk. 

Ferdinandas  parodė  ranka  į  langą.  Ten  stovėjo  molbertas 
su  portretu.  Kepėjas  greitai  įėjo  įvidų  ir  sustojo  nejudėdamas 
priešais  portretą.  Po  valandėlės  jis  nusiėmė  skrybėlę.  Žmoge¬ 
lis  taip  skubėjo,  kad  tai  buvo  užmiršęs. 


Mudu  su  Ferdinandu  palikome  stovėti  prie  durų. 

-  Kaip  sekasi,  Ferdinandai?  -  paklausiau  aš. 

Jis  atsainiai  mostelėjo  ranka. 

-  Ar  kas  atsitiko? 

-  Kas  gali  atsitikti? 

-  Tu  prastai  atrodai... 

-  Daugiau  nieko? 

-  Ne,  -  tariau  aš,  -  daugiau  nieko... 

Jis  padėjo  man  ant  peties  savo  didelę  ranką  ir  nusišypsojo, 
o  jo  veidas  kažkodėl  priminė  seno  bernardino. 

Mudu  dar  palaukėme  kurį  laiką.  Paskiau  priėjome  prie  kepė¬ 
jo.  Aš  nustebau  išvydęs  portretą.  Galva  išėjo  labai  gerai.  Ferdi¬ 
nandas  iš  vestuvių  fotografijos  ir  kitos  nuotraukos,  kurioje  ke¬ 
pėjo  žmona  atrodė  labai  susikrimtusi,  nutapė  dar  gana  jauną 
moterį,  rimtomis,  kiek  bejėgėmis  akimis  žiūrinčią  priešais  save. 

-  Taip,  -  tarė  kepėjas  neatsigręždamas,  -  tai  ji.  -  Jis  pasakė 
tai  veikiau  sau,  ir  man  atrodė,  kad  jis  nė  pats  nežinojo,  ką 
pasakė. 

-  Ar  užtenka  jums  šviesos?  -  paklausė  Ferdinandas. 

Kepėjas  neatsakė. 

Ferdinandas  priėjo  ir  truputį  pasuko  molbertą.  Paskiau  jis 
pasitraukė  ir,  mostelėjęs  galva,  pakvietė  mane  į  mažytį  kam¬ 
barį  greta  dirbtuvės. 

-  Tai  nemaniau,  -  tarė  jis  nustebęs,  -  nuolaida  sugraudino 
jam  širdį!  Jis  žliumbia... 

-  Kiekvienam  gali  taip  atsitikti,  -  atsakiau  aš.  -  Tik  jam 
jau  per  vėlai... 

-  Per  vėlai,  -  tarė  Ferdinandas,  -  visada  viskas  per  vėlai. 
Taip  jau  yra  gyvenime,  Robi. 

Jis  lėtai  vaikščiojo  iš  vieno  galo  į  kitą. 

-  Palikim  jį  kurį  laiką  vieną.  Tuo  tarpu  mudu  suloškim 
šachmatų  partiją. 

-  Tavo  auksinis  charakteris,  -  tariau  aš. 

Jis  sustojo. 

-  Kaip  tai?  Jam  vis  tiek  nieko  nepadėsi  ir  nepakenksi.  O 
jeigu  visada  galvosi  tik  apie  liūdnus  daiktus,  tai  nė  vienas 
žmogus  pasaulyje  nebeturės  teisės  juoktis,  Robi... 

-  Vėl  tavo  teisybė,  -  tariau  aš,  -  tad  greitai  suloškime  partiją. 

Sustatėme  figūras  ir  pradėjome.  Ferdinandas  laimėjo  gana 

lengvai.  Jis  davė  man  matą  su  bokštu  ir  rikiu,  net  nepajudi¬ 
nęs  valdovės. 

-  Kad  tave  devynios,  -  tariau  aš,  -  atrodai,  lyg  tris  dienas 
nebūtum  miegojęs,  bet  loši  kaip  jūrų  plėšikas. 

-  Aš  visada  gerai  losiu,  kai  užeina  melancholija,  -  atsakė 
Ferdinandas. 

-  O  kodėl  šiandien  tau  užėjo  melancholija? 

-  A,  supaisysi.  Todėl,  kad  temsta.  Padorus  žmogus  visada 
darosi  melancholiškas,  kai  ateina  vakaras.  Be  rimtesnės  prie¬ 
žasties.  Šiaip  sau... 

-  Bet  tik  tada,  kai  būna  vienas,  -  tariau  aš. 

-  Žinoma.  Šešėlių  metas.  Vienatvės  metas.  Toks  metas, 
kada  konjakas  visų  gardžiausias. 

Jis  atnešė  butelį  konjako  ir  du  stiklus. 

-  O  gal  jau  eisim  kas  kepėją?  -  paklausiau  aš. 

-  Tuoj.  -  Jis  įpylė.  -  Į  sveikatą,  Robi!  Už  tai,  kad  visi  kada 
nors  nukratysim  kojas! 

-  Į  sveikatą,  Ferdinandai!  Už  tai,  kad  mes  kol  kas  dar  gyvi. 

-  Na,  -  tarė  jis,  -  yra  buvę  ir  taip,  kad  nebedaug  tetrūko 
nusistagaruoti.  Išgerkim  ir  už  tai! 

-  Gerai. 

Mudu  sugrįžome  į  ateljė.  Sutemos  sutirštėjo.  Kepėjas  te¬ 
bestovėjo  priešais  portretą,  įtraukęs  galvą  į  pečius.  Jis  atrodė 
apgailėtinai  pasimetęs  dideliame  plikame  kambaryje,  ir  man 
pasivaideno,  lyg  jis  būtų  sumažėjęs. 

-  Įpakuoti  portretą?  -  paklausė  Ferdinandas. 

Jis  krūptelėjo. 

-Ne... 

-  Tai  rytoj  atsiųsim  jums. 


-  Ar  jis  negalėtų  dar  čia  pabūti?  -  paklausė  kepėjas  neryž¬ 
tingai. 

-  Kodėl  gi?  -  nustebo  Ferdinandas  ir  priėjo  arčiau.  -  Ne¬ 
patinka? 

-  Patikti  tai  patinka,  bet  norėčiau,  kad  jis  dar  paliktų  čia... 

-  Nesuprantu... 

Kepėjas,  ieškodamas  pagalbos,  pažvelgė  įmanė.  Aš  supra¬ 
tau  -  jis  bijojo  pasikabinti  portretą  namie,  kur  buvo  juodoji 
nenaudėlė.  O  gal  jis  drovėjosi  vežti  ten  velionę. 

-  Bet,  Ferdinandai,  -  tariau  aš,  -  jei  už  portretą  užmokėta, 
tai  jį  galima  ramiai  dar  palikti  čia... 

-  Žinoma... 

Kepėjas  su  palengvėjimu  išsitraukė  iš  kišenės  čekių  knygu¬ 
tę.  Abu  nuėjo  prie  stalo. 

-  Liko  mokėti  keturi  šimtai  markių?  -  paklausė  kepėjas. 

-  Keturi  šimtai  dvidešimt,  -  tarė  Ferdinandas,  -  įskaitant 
nuolaidą.  Parašyt  kvitą? 

-  Taip,  -  atsakė  kepėjas,  -  dėl  tvarkos. 

Tylėdami  vienas  išrašė  čekį,  o  antras  -  kvitą.  Aš  stovėjau 
prie  lango  ir  dairiaus.  Aplink  ant  sienų  vakaro  prieblandoje 
bolavo  veidai  iš  neatsiimtų  ir  neapmokėtų  portretų  su  auksi¬ 
niais  rėmais.  Tai  priminė  kažkokį  kito  pasaulio  vaiduoklių  su¬ 
sirinkimą,  ir  atrodė,  kad  visos  tos  sustingusios  akys  nukreip¬ 
tos  į  portretą  prie  lango,  kuris  dabar  prisidės  prie  jų  ir  kurį 
vakaras  užliejo  paskutiniu  gyvenimo  spindesiu.  Susidarė  sa¬ 
votiška  nuotaika  -  dvi  žmogystos,  palinkusios  prie  stalo  ir 
rašančios,  šešėliai  ir  daug  nebylių  portretų. 

Kepėjas  sugrįžo  prie  lango.  Jo  akys,  išraizgytos  raudonomis 
gysliukėmis,  atrodė  kaip  stikliniai  rutuliai,  burna  buvo  pra¬ 
žiota,  apatinė  lūpa  nukarusi,  ir  matėsi  iškirmiję  dantys;  žiūrė¬ 
ti  įjį buvo  juokinga  ir  liūdna.  Virš  ateljė  kažkas  atsisėdo  prie 
pianino  ir  ėmė  skambinti  pratimus,  kartodamas  tą  pačią  me¬ 
lodiją.  Aidėjo  laibi  ir  įkyrūs  garsai.  Ferdinandas  sustojo  prie 
stalo.  Jis  užsidegė  cigarą.  Degtuko  liepsnelė  nušvietė  jo  vei- 

dą.  Nuo  mažučio  rausvo  žiburėlio  pustamsis  kambarys  pasi¬ 
darė  didžiulis  ir  labai  mėlynas. 

-  Ar  dar  galima  šiek  tiek  pakeisti  portretą/  -  paklausė  ke¬ 
pėjas. 

-  Ką  būtent? 

Ferdinandas  priėjo  arčiau.  Kepėjas  parodė  į  papuošalus. 

-  Ar  galima  šitą  pašalinti? 

Tai  buvo  didžiulė  auksinė  segė,  kurią  užsakydamas  jis  rei¬ 
kalavo  nupiešti. 

-  Žinoma,  -  tarė  Ferdinandas,  -  ji  netgi  nukreipia  dėmesį 
nuo  veido.  Portretas  net  laimės,  kai  jos  nebebus. 

-  Ir  man  taip  atrodo.  -  Kepėjas  valandėlę  padelsė.  -  Kiek 
tai  kainuos? 

Mudu  susižvalgėme  su  Ferdinandu. 

-  Nieko  nekainuos,  -  geraširdiškai  atsakė  Ferdinandas.  - 

Atvirkščiai,  dar  reikėtų  jums  grąžinti.  Juk  tokiam  portretui 
reikia  mažiau  darbo.  * 

Kepėjas  nustebęs  pakėlė  galvą.  Valandėlę  atrodė,  kad  jis 
pasirengęs  sutikti.  Bet  paskiau  jis  ryžtingai  pasakė: 

-  Ak  ne,  ką  čia...  juk  jūs  turėjot  piešti... 

-  Tai  irgi  tiesa... 

Mes  išėjome.  Ant  laiptų,  žiūrint  į  pakumpusią  kepėjo  nu¬ 
garą,  man  jo  pagailo.  Mane  šiek  tiek  sugraudino  tai,  kad  Fer¬ 
dinando  klasta  su  sege  privertė  prabilti  jo  sąžinę.  Man  nela¬ 
bai  patiko  lįsti  jam  į  akis  su  kadilaku,  kada  jis  taip  nusiteikęs. 
Tačiau  po  to  pagalvojau,  jog  iš  dalies  kepėjas  nuoširdžiai  liūdi 
velionės  žmonos  tik  todėl,  kad  juočkė  namie  neduoda  jam 
ramybės,  ir  aš  vėl  atgavau  žvalią  nuotaiką. 

-  Apie  mūsų  reikalą  galim  pasikalbėti  mano  namuose,  - 
tarė  kepėjas,  mudviem  išėjus  į  gatvę. 

Aš  linktelėjau.  Man  geriau  nė  nereikėjo.  Tiesa,  kepėjas  ma¬ 
nė,  kad  tarp  savo  keturių  sienų  jis  bus  tvirtesnis,  o  aš  tikėjaus 
juočkės  paramos. 

Jinai  jau  laukė  mūsų  prie  durų. 


-  Nuoširdžiai  sveikinu,  -  tariau  aš,  kepėjui  nespėjus  nė 
prasižioti. 

-  Kokia  proga?  -  paklausė  ji  greit,  blykstelėjusi  žvitriomis 
akimis. 

-  Ryšium  su  kadilaku...  -  atsakiau  įžūliai. 

-  Branguti!  -  Vienu  šuoliu  ji  pakibo  kepėjui  ant  kaklo. 

-  Bet  juk  dar  ne...  -  jis  mėgino  ištrūkti  ir  pasiaiškinti.  Ta¬ 
čiau  ji  buvo  tvirtai  įsikibusi  ir,  tabaluodama  kojomis,  sukosi 
aplinkui,  kad  jis  negalėtų  kalbėti.  Čia  aš  mačiau  per  jo  petį 
gudrų,  mirkčiojantį  jos  snukutį,  čia  per  jos  petį  priekaištau¬ 
jančią,  veltui  mėginančią  protestuoti  miltų  kirmino  galvą. 

Galų  gale  jam  pavyko  išsivaduoti. 

-  Juk  mes  dar  nesusitarėm,  -  tarė  jis  gaudydamas  kvapą. 

-  Susitarėme,  -  tariau  aš  labai  nuoširdžiai,  -  susitarėme! 
Aš  apsiimu  nusiderėti  paskutinius  penkis  šimtus  markių.  Jūs 
sumokėsite  už  kadilaką  septynis  tūkstančius  markių  ir  nė  pfe  - 
nigo  daugiau!  Sutinkate? 

-  Žinoma!  -  greitai  pasakė  juočkė.  -  Juk  tai  tikrai  pigu, 
branguti... 

-  Pala!  -  Kepėjas  pakėlė  ranką. 

-  O  kas  čia  dabar?  -  šoko  jinai  jam  į  akis.  -  Iš  pradžių 
sakei,  kad  gausi  mašiną,  o  dabar  vėl  nebenori! 

-  Juk  jis  nori,  -  įsiterpiau  aš,  -  mes  jau  viską  aptarėme... 

-  Na  mat,  branguti,  tai  kam  dar...  -  Jinai  prisiglaudė  prie 
jo.  Kepėjas  mėgino  išsivaduoti,  bet  ji  spaudėsi  pilnomis  krū¬ 
timis  jam  prie  peties.  Jis  nutaisė  piktą  miną,  bet  jo  pasiprieši¬ 
nimas  ėjo  silpnyn. 

-  Fordas...  -  tarė  jis. 

-  Savaime  suprantama,  bus  įskaitytas  į  mokėjimo  sumą... 

-  Keturi  tūkstančiai  markių... 

-  Tiek  už  jį  kadaise  mokėta,  tiesa?  -  paklausiau  aš  draugiškai. 

-  Už  keturis  tūkstančius  markių  turi  būti  įskaitytas  įbendrą 
sumą,  -  tvirtai  pareiškė  kepėjas.  Dabar  jis  surado  atramos  taš¬ 
ką  savo  kontratakai.  -  Juk  mašina,  gali  sakyti,  nauja... 

-  Nauja...  -  tariau  aš,  -  po  tokio  milžiniško  remonto... 

-  Šįryt  pats  pripažinote... 

-  Šįryt  buvo  visai  kas  kita.  Nauja  naujai  nelygu,  priklauso 
nuo  to,  ar  perki,  ar  parduodi.  Už  keturis  tūkstančius  markių 
jūsų  fordo  buferiai  turėtų  būti  iš  gryno  aukso. 

-  Keturi  tūkstančiai  markių,  arba  nieko  iš  to  nebus,  -  už¬ 
sispyręs  tarė  kepėjas.  Jis  dabar  vėl  įėjo  į  senas  vėžes  ir,  kaip 
atrodė,  rengėsi  atsigriebti  už  tą  sentimentalumo  valandėlę, 
kuri  jam  buvo  pirma  užėjusi. 

-  Tai  ligi  pasimatymo!  -  atsakiau  aš  ir  kreipiausi  įjuočkę:  - 
Labai  gaila,  gerbiamoji  ponia,  bet  darytis  nuostolių  aš  nega¬ 
liu.  Už  kadilakąmes  ir  taip  nieko  neuždirbame,  tad  negalime 
ir  seno  fordo  priimti  už  tokią  baisią  kainą.  Viso  labo... 

Ji  sulaikė  mane.  Jos  akys  žibėjo,  ir  dabar  ji  taip  užpuolė 
kepėją,  kad  jam  apkurto  ausys  ir  aptemo  akys. 

-  Tu  pats  šimtą  kartų  sakei,  kad  fordas  niekam  nebever¬ 
tas,  -  sušnypštė  ji  galiausiai  su  ašaromis  akyse. 

-  Du  tūkstančiai  markių,  -  tariau  aš,  -  du  tūkstančiai  mar¬ 
kių,  nors  ir  tai  tikra  savižudybė. 

Kepėjas  tylėjo. 

-  Na,  ko  tyli,  sakyk  pagaliau  ką  nors!  Ko  dabar  stovi  tarsi 
žado  netekęs?  -  purkščiojo  juočkė. 

-  Ponai,  -  tariau  aš,  -  einu  ir  atgabenu  kadilaką.  O  jūs  tuo 
tarpu  galbūt  aptarsite  šį  reikalą  tarp  savęs. 

Aš  jaučiau,  kad  visų  geriausia  man  išnykti.  Juočkė  jau  va¬ 
rys  mano  darbą  toliau. 

Po  valandos  sugrįžau  su  kadilaku.  Išsyk  pamačiau,  kad  gin¬ 
čas  išspręstas  kuo  paprasčiausiai.  Kepėjas  atrodė  susilamdęs, 
o  prie  kostiumo  jam  buvo  prilipus  plunksna  iš  lovos.  Tuo  tar¬ 
pu  juočkė  švytėjo  visa,  liumpsėjo  jos  krūtys,  o  veide  šmėsčio¬ 
jo  išdavikiška  šypsena.  Dabar  ji  buvo  persirengusi  ir  vilkėjo 
ploną  šilkinę  suknelę,  glaudžiai  aptempusią  liemenį.  Nutai¬ 
kiusi  progą,  ji  pamerkė  man  ir  linktelėjo  -  viskas  tvarkoj.  Mes 

išmėginome  mašiną.  Juočkė  patogiai  kėpsojo  ant  plačios  sė¬ 
dynės  ir  be  paliovos  plepėjo.  Mielu  noru  būčiau  ištrenkęs  ją 
pro  langą,  bet  ji  dabar  buvo  man  reikalinga.  Kepėjas  sėdėjo 
šalia  manęs,  gana  melancholiškai  nusiteikęs.  Jis  iš  anksto  liū¬ 
dėjo  savo  pinigų,  ir  tas  liūdesys  buvo  tikriausias  iš  visų. 

Privažiavome  prie  kepėjo  namų  ir  vėl  suėjome  į  vidų.  Ke¬ 
pėjas  išėjo  iš  kambario  pinigų  atnešti.  Dabar  jis  atrodė  kaip 
senis,  ir  aš  pastebėjau,  kad  jo  plaukai  dažyti.  Juočkė  pasiglos¬ 
tė  suknelę. 

-  Puikiai  susidorojome,  ar  ne? 

-  Taip,  -  atsakiau  aš  nenorom. 

-  Šimtinė  markių  turi  man  kliūti... 

-  Šitaip?..  -  tariau  aš. 

-  Tas  senas  šykštus  ožys,  -  sušnibždėjo  ji  patikliai  ir  priėjo 
arčiau,  -  pinigų  turi  kaip  šieno!  Bet  pamėgink,  kad  geras,  iš 
jo  paimti!  Net  testamento,  irto  nenori  rašyti.  Numirs,  ir  ati¬ 
teks  viskas  vaikams,  o  aš  liksiu  it  musę  kandus!  Baisus  čia 
malonumas  su  tokiu  sudubusiu  seniu... 

Sūpuodama  krūtis  ji  priėjo  dar  arčiau. 

-  Tai,  vadinasi,  rytoj  užeisiu  dėl  to  šimto  markių.  Kada  jūs 
ten  būnate?  O  gal  jūs  pats  užsuktumėt?  -  Ji  sukikeno.  -  Ry¬ 
toj  popiet  būsiu  čia  viena... 

-  Atsiųsiu  jums  tuos  pinigus...  -  tariau  aš. 

Ji  kikeno  toliau. 

-  Atneškit  pats.  O  gal  bijot? 

Ji,  matyt,  laikė  mane  baikščių  ir  norėjo  pirštu  prikišamai 
parodyti,  koks  reikalas. 

-  Bijot  tai  nebijau,  -  tariau  aš.  -  Bet  neturiu  laiko.  Kaip 
tik  rytoj  turiu  eiti  pas  gydytoją.  Įsisenėjęs  sifilis,  žinot!  Stačiai 
nuodija  gyvenimą... 

Ji  taip  ūmai  atšoko,  kad  vos  nenuvirto  į  pliušinį  fotelį.  Tuo 
metu  sugrįžo  kepėjas.  Su  nepasitikėjimu  jis  paskersavo  įjuoč¬ 
kę.  Paskui  suskaičiavo  pinigus  ir  paklojo  ant  stalo.  Skaičiavo 
lėtai  ir  abejodamas.  Jo  šešėlis  šmėsčiojo  ant  rausvų  kambario 

apmušalų,  tarsi  padėdamas  skaičiuoti.  Rašydamas  kvitą,  aš 
pagalvojau,  kad  jau  sykį  šiandien  taip  buvo.  Tik  tada  išrašė 
kvitą  Ferdinandas  Grau.  Nors  čia  nebuvo  nieko  ypatingo, 
bet  man  tas  pasirodė  keista. 

Išėjęs  į  gatvę  apsidžiaugiau.  Oras  buvo  švelnus  ir  vasaris' 
kas.  Prie  šaligatvio  blizgėjo  kadilakas. 

-  Na,  seni,  labai  ačiū,  -  tariau  ir  patapnojau  per  kapotą.  - 
Grįžk  greit  vėl  naujiems  žygdarbiams! 


XV 


Viršum  pievų  tviskėjo  giedras  rytas.  Mudu  su  Pat  sėdėjome 
skynimo  pakraštyje  ir  pusryčiavome.  Aš  buvau  pasiėmęs  dvi 
savaites  atostogų,  ir  mudu  su  Pat  važiavome  prie  jūros. 

Priešais  mus  ant  plento  stovėjo  mažutis  senas  sitroenas. 
Mes  gavome  jį  parduodami  kepėjo  fordą,  ir  Kėsteris  davė  jį 
man  atostogoms.  Mašina  buvo  taip  apkrauta  lagaminais,  kad 
atrodė  kaip  asilas  su  nešuliais. 

-  Tikėkimės,  kad  jis  nesubyrės  bevažiuojant,  -  tariau  aš. 

-  Nesubyrės,  -  atsakė  Pat. 

-  Iš  kur  tu  žinai? 

-  Ko  čia  nežinosi?  Todėl,  kad  dabar  mūsų  atostogos,  Robi. 

-  Galbūt,  -  tariau  aš.  -  Tačiau  taip  pat  žinau,  kokia  jo 
užpakalinė  ašis.  Ji  atrodo  liūdnai.  Ypač  kai  tokia  apkrauta. 

-  Tai  „Karlo"  brolis.  Išlaikys. 

-  Labai  rachitiškas  brolis. 

-  Nepiktžodžiauk,  Robi.  Šiuo  metu  tai  gražiausia  mašina, 
kokią  tik  esu  mačiusi. 

Mudu  gulėjome  šalimais  pievoje.  Nuo  miško  dvelkė  šiltas 
ir  švelnus  vėjas.  Kvepėjo  sakais  ir  žolėmis. 

-  Sakyk,  Robi,  -  paklausė  Pat  po  valandėlės,  -  kokios  ten 
gėlės  prie  upelio? 

-  Plukės,  -  atsakiau  nė  nežvilgtelėjęs. 

-  Bet,  mielasis!  Tai  ne  plukės,  plukės  daug  mažesnės;  be 
to,  jos  žydi  tik  pavasarį. 

-  Tiesa,  -  tariau  aš.  -  Tai  kartenė. 

Ji  papurtė  galvą. 

-  Kartenę  aš  pažįstu.  Visai  ne  taip  atrodo. 

-  Tai  tada  nuokana. 

-  Bet,  Robi!  Nuokana  balta,  o  ne  raudona. 

-  Tada  nebežinau.  Ligi  šiol  aš  visai  apsieidavau  su  tomis 
trimis  gėlėmis,  kai  kas  paklausdavo.  Viena  iš  jų  visada  žmo¬ 
nės  patikėdavo. 

Ji  nusijuokė. 

-  Gaila.  Jei  būčiau  žinojus,  būčiau  pasitenkinus  plukėmis. 

-  Nuokana,  -  tariau  aš,  -  su  nuokana  man  visada  geriau¬ 
siai  sekdavosi. 

Ji  pasikėlė. 

-  Tai  juokinga!  Ir  dažnai  tave  klausdavo? 

-  Ne  per  dažniausiai.  Ir  visai  kitomis  aplinkybėmis. 

Ji  pasirėmė  rankomis  į  žemę. 

-  O  vis  dėlto,  po  teisybei,  gėda,  kad  žmogus  bastaisi  žemė¬ 
je  ir  bemaž  nieko  apie  ją  nežinai.  Net  tų  kelių  vardų. 

-  Nesisielok,  -  tariau  aš.  -  Daug  didesnė  gėda,  kad  iš  viso 
nežinai,  kodėl  bastaisi  žemėje.  Keletas  vardų  daugiau  ar  ma¬ 
žiau  nieko  nereiškia. 

-  Tu  taip  sakai!  O  aš  manau,  kad  tu  vien  tingi. 

Aš  atsigręžiau. 

-  Žinoma.  Bet  tinginystės  klausimas  dar  anaiptol  kaip  rei¬ 
kiant  neapgalvotas.  Ji  yra  pirmoji  kiekvienos  laimės  priežas¬ 
tis  ir  kiekvienos  filosofijos  galas.  Eikš,  pagulėkim  dar.  Žmo¬ 
gus  per  mažai  guli.  Jis  nuolat  sėdi  ir  stovi.  Tai  kenkia  gyvuliškai 
savijautai.  Tik  gulėdamas  visiškai  susitaikai  su  savim. 

Atburzgė  automobilis  ir  pravažiavo. 

-  Mažutis  mersedesas,  -  pasakiau  nepakeldamas  galvos.  - 
Keturių  cilindrų. 

-  Ana  dar  vienas  atvažiuoja,  -  tarė  Pat. 

-  Taip,  girdžiu.  Reno.  Jo  radiatorius  kaip  kiaulės  šnipas? 

-  Taip. 

-  Tai  reno.  O  dabar  klausyk,  atvažiuoja  tikra  mašina!  Lan- 

čija!  Ji  tikrai  pasivys  pirmąsias  dvi  kaip  vilkas  ėriukus!  Pa¬ 
klausyk,  kaip  dirba  motoras!  Tarsi  vargonai! 

Mašina  prašvilpė. 

-  Čia  tai  tu,  matyt,  žinai  daugiau  kaip  tris  vardus,  ar  ne?  - 
paklausė  Pat. 

-  Žinoma.  Ir  net  nepameluoju. 

Ji  nusijuokė. 

-  O  kaip  tau  atrodo  -  tai  liūdna  ar  ne? 

-  Nė  kiek  neliūdna.  Tik  natūralu.  Geras  automobilis  man 
kartais  mielesnis  už  dvidešimt  žydinčių  pievų. 

-  Užkietėjęs  dvidešimtojo  amžiaus  sūnau!  Tu  turbūt  visai 
nesentimentalus  ?.. 

-  O  kaipgi,  matai  kokių  sentimentų  jaučiu  automobiliams. 

Ji  pažvelgė  į  mane. 

-  Aš  irgi,  -  tarė  ji. 

Eglyne  sukukavo  gegutė.  Pat  ėmė  skaičiuoti. 

-  Kodėl  skaičiuoji?  -  paklausiau  aš. 

-  Argi  nežinai?  Kiek  kartų  sukukuos,  tiek  metų  gyvensi. 

-  Ak  šitaip,  tiesa.  Bet  yra  ir  kitoks  prietaras.  Kai  gegutė 
kukuoja,  reikia  pažvanginti  pinigus.  Tada  jų  padaugės. 

Aš  išsitraukiau  iš  kišenės  smulkius  pinigus  ir  stipriai  pa- 
žvanginau  tarp  delnų. 

-  Štai  koks  tu,  -  tarė  Pat  ir  nusijuokė.  -  Aš  noriu  gyventi, 
o  tu  nori  pinigų. 

-  Kad  galėčiau  gyventi,  -  atsakiau  aš.  -  Tikras  idealistas 
siekia  pinigų.  Pinigai  -  tai  iš  aukso  nukalta  laisvė.  O  laisvė  - 
tai  gyvenimas. 

-  Keturiolika,  -  skaičiavo  Pat.  -  Tu  jau  esi  kartą  kitaip 
kalbėjęs. 

-  Tai  buvo  niūriu  mano  gyvenimo  metu.  Apie  pinigus  ne¬ 
galima  paniekinamai  kalbėti.  Daugelis  moterų  netgi  įsimyli 
dėl  pinigų.  O  meilė  daugelį  vyrų  padaro  gobšius.  Vadinasi, 
pinigai  skatina  idealus,  tuo  tarpu  meilė  -  materializmą. 

-  Šiandien  tau  sekasi,  -  tarė  Pat.  -  Trisdešimt  penki. 

-  Vyriškis,  -  pareiškiau  aš  toliau,  -  darosi  gobšus  tik  per 
moterų  užgaidas.  Jie  nebūtų  moterų,  nebūtų  nė  pinigų,  o  vy¬ 
rai  taptų  didvyrių  paderme.  Apkasuose  nebuvo  moterų,  ir 
neturėjo  nė  kokios  reikšmės,  ar  kam  nors  ir  kur  nors  priklau¬ 
so  kokia  nuosavybė;  svarbu  buvo  tik  viena,  -  koks  iš  tavęs 
vyras.  Aš  nesirengiu  girti  apkasų,  tik  noriu  teisingai  nušvies¬ 
ti  meilę.  Ji  skatina  bloguosius  vyro  instinktus  -  siekimą  tur¬ 
to,  galios,  uždarbio,  ramybės.  Ne  veltui  diktatoriai  mėgsta, 
kad  jų  bendradarbiai  būtų  vedę,  -  šitaip  jie  ne  tokie  pavojin¬ 
gi.  Ir  ne  veltui  katalikų  kunigai  neturi  žmonų,  kitaip  jie  ne¬ 
būtų  tokie  drąsūs  misionieriai. 

-  Šiandien  tau  pasakiškai  sekasi,  -  pagarbiai  tarė  Pat.  - 
Penkiasdešimt  du! 

Aš  susižėriau  pinigus  į  kišenę  ir  užsidegiau  cigaretę. 

-  Ar  tu  dar  ilgai  skaičiuosi?  -  paklausiau.  -  Juk  jau  priskai¬ 
čiavai  daugiau  kaip  septyniasdešimt  metų. 

-  Šimtas,  Robi!  Šimtas  -  laimingas  skaičius.Tiek  metų  no¬ 
rėčiau  išgyventi. 

-  Reiškiu  pagarbą,  tu  drąsi!  Bet  ką  tu  taip  ilgai  veiksi? 

Ji  žvilgtelėjo  įmanė. 

-  Pamatysiu.  Aš  kitaip  žiūriu  į  tai  negu  tu. 

-  Žinoma.  Tarp  kitko,  žmonės  sako,  kad  sunkiausi  pirmieji 
septyniasdešimt  metų.  Paskiau  bus  viskas  paprasčiau. 

-  Šimtas!  -  paskelbė  Pat,  ir  mudu  pakilome. 

Jūra  artėjo  kaip  milžiniška  sidabrinė  taurė.  Jau  gerokai  anks¬ 
čiau  jutome  jos  sūrų  kvėpavimą;  horizontas  ėjo  vis  platyn  ir 
šviesyn  ir  staiga  nusitiesė  prieš  mūsų  akis  -  neramus,  galin¬ 
gas  ir  bekraštis. 

Plento  vingis  suko  prie  pat  jūros.  Paskiau  pasirodė  miškas, 
o  už  jo  kaimas.  Mes  pasiteiravome,  kaip  surasti  namus,  ku¬ 
riuose  rengėmės  gyventi.  Dar  reikėjo  pavažiuoti  gerą  galą  už 
kaimo.  Kėsteris  buvo  davęs  mums  adresą.  Po  karo  jis  čia  gyve¬ 
no  vienerius  metus. 


223 


Trys  draugai 

Tai  buvo  mažutė  nuošali  vieta.  Elegantišku  lanku  priva¬ 
žiavau  prie  vartų  ir  daviau  signalą.  Platus  išblyškęs  veidas 
pasirodė  lange,  paspoksojo  akimirką  ir  išnyko. 

-  Reikia  tikėtis,  kad  tai  ne  panelė  Miuler,  -  tariau  aš. 

-  Visai  nesvarbu,  kaip  ji  atrodo,  -  pasakė  Pat. 

Durys  atsivėrė.  Ačiū  Dievui,  tai  buvo  ne  panelė  Miuler.  Tai 
būta  tarnaitės.  Panelė  Miuler,  namų  savininkė,  pasirodė  po  mi¬ 
nutės.  Grakšti  žilaplaukė  dama,  panaši  į  senmergę.  Ji  buvo  su 
uždara  juoda  suknele  ir  auksiniu  kryželiu  segės  vietoje. 

-  Dėl  visa  ko  pasikelk  kojines,  Pat,  -  sušnibždėjau,  pažvel¬ 
gęs  į  segę,  ir  išlipau. 

-  Turbūt  ponas  Kėsteris  jau  pranešė  apie  mus,  -  tariau  aš. 

-  Taip,  jis  telegrafavo  man,  kad  atvažiuosit.  -  Ji  atidžiai 
žiūrinėjo  mane.  -  O  kaip  sekasi  ponui  Kėsteriui? 

-  Ak,  gana  gerai,  jei  šiandien  galima  taip  pasakyti. 

Ji  linktelėjo  ir  žiūrinėjo  mane  toliau. 

-  Seniai  jį  pažįstate? 

„Tai  tikras  egzaminas",  -  pagalvojau  aš  ir  pranešiau,  nuo 
kada  pažįstu  Otą.  Ji  atrodė  patenkinta.  Priėjo  Pat.  Ji  buvo 
pasikėlusi  kojines.  Panelės  Miuler  žvilgsnis  sušvelnėjo.  Ro¬ 
dos,  į  Pat  ji  pažvelgė  maloningiau  negu  įmanė. 

-  Dar  turėsit  kambarius  mums?  -  paklausiau  aš. 

-Jeigu  ponas  Kėsteris  telegrafuoja,  jūs  visada  gausit  kam¬ 
barį,  -  pareiškė  panelė  Miuler  ir  kiek  niekinamai  pažvelgė  į 
mane.  -  Jūs  gausit  net  patį  geriausią,  -  tarė  ji  Pat. 

Pat  nusišypsojo.  Panelė  Miuler  irgi  nusišypsojo. 

-  Aš  parodysiu  jums,  -  tarė  ji. 

Ir  abi  nuėjo  siauru  takučiu  per  mažytį  sodą.  Aš  kiūtinau  iš 
paskos,  jausdamasis  niekam  nereikalingas,  nes  panelė  Miu¬ 
ler  kreipėsi  tik  į  Pat. 

Kambarys,  kurįji  mums  parodė,  buvo  apatiniame  aukšte. 
Jis  turėjo  atskirą  įėjimą  iš  sodo.  Kambarys  man  labai  patiko. 
Jis  buvo  gana  didelis,  šviesus  ir  jaukus.  Vienoje  pusėje,  savo¬ 
tiškoje  nišoje,  stovėjo  dvi  lovos. 

-  Na?  -  paklausė  panelė  Miuler. 

-  Labai  gražu,  -  tarė  Pat. 

-  Net  ištaiginga,  -  pridūriau  aš  norėdamas  įsiteikti.  -  O 
kur  antras? 

Panelė  Miuler  pamažėli  atsigręžė. 

-  Antras?  Koks  antras?  Jūs  norit  kito?  Tas  jums  nepatinka? 

-  Jis  stačiai  puikus,  -  atsakiau  aš,  -  bet... 

-  Bet?  -  tarė  panelė  Miuler  kiek  pašaipiai.  -  Deja,  geres¬ 
nio  už  tą  neturiu. 

Aš  kaip  tik  norėjau  paaiškinti  jai,  kad  mums  reikalingi  du 
atskiri  kambariai,  kai  ji  pridūrė: 

-  Juk  jūsų  žmonai  jis  labai  patinka... 

„Jūsų  žmonai..."  Man  pasirodė,  kad  žengtelėjau  atgal.  Ta¬ 
čiau  nepajudėjau  iš  vietos.  Nemačiomis  pažvelgiau  į  Pat,  ku¬ 
ri  stovėjo  atsirėmusi  prie  lango  ir,  žiūrėdama  įmanė,  vos  lai¬ 
kėsi  nesijuokus. 

-  Mano  žmona,  aišku...  -  tariau  aš,  įbedęs  akis  į  auksinį 
kryželį  ant  panelės  Miuler  kaklo.  Nieko  negalėjau  padaryti, 
nesiryžau  atverti  jai  tiesos.  Ji  būtų  tik  aiktelėjusi  ir  apalpusi.  - 
Matot,  mes  įpratę  miegoti  dviejuose  kambariuose,  -  tariau 
aš.  -  Tai  yra  kiekvienas  skyrium. 

Panelė  Miuler  nepritardama  pakratė  galvą. 

-  Du  miegamieji  vedusiems  žmonėms...  kažkokia  nauja 
mada... 

-  Ne,  ne  tai,  -  tariau  aš  bijodamas,  kad  ji  nepradėtų  įtari¬ 
nėti  mūsų.  -  Mano  žmona  labai  budri.  O  aš,  deja,  gerokai 
knarkiu. 

-  Mat  kas,  jūs  knarkiat!  -  atsakė  panelė  Miuler,  tarsi  se¬ 
niai  būtų  tai  atspėjusi. 

Jau  bijojau,  kad  dabar  duos  ji  man  kambarį  viršuje,  trečia¬ 
me  aukšte,  bet  santuoka,  matyt,  jai  buvo  šventas  daiktas.  Ji 
atidarė  duris  į  mažutį  gretimą  kambarį,  kuriame  stovėjo  lova 
ir  daugiau  beveik  nieko. 

-  Puiku,  -  tariau,  -  visiškai  užtenka.  Bet  ar  čia  niekam 


nekliudysiu?  -  Aš  norėjau  sužinoti,  ar  mes  vieni  būsim  apati¬ 
niame  aukšte. 

-  Jūs  nekliudysit  niekam,  -  pareiškė  panelė  Miuler,  ir  visas 
orumas  staiga  jai  dingo.  -  Be  jūsų,  niekas  čia  negyvena.  Visi 
kiti  kambariai  tušti.  -  Ji  pastovėjo  valandėlę,  paskui  sukaupė 
jėgas.  -  Ar  valgysite  čia,  kambaryje,  ar  valgomajame? 

-  Čia,  -  tariau  aš. 

Ji  linktelėjo  ir  išėjo. 

-  Na,  ponia  Lokamp,  -  tariau  aš  Pat.  -  Įkliuvome.  Bet  aš 
neišdrįsau  nieko  pasakyti  -  ta  sena  ragana  kažkaip  atsiduoda 
bažnyčia.  Rodos,  aš  taip  pat  ne  per  daug  jai  patikau.  Keista, 
paprastai  man  sekasi  tarp  senų  damų. 

-  Tai  ne  sena  dama,  Robi.  Tai  labai  miela  sena  panelė. 

-  Miela?  -  Aš  gūžtelėjau  pečiais.  -  Bet,  šiaip  ar  taip,  jos 
laikysena  ori.  Nė  gyvos  dvasios  visuose  namuose,  ir  toks  di¬ 
dingas  elgesys! 

-  Ne  tokia  ji  didinga... 

-  Su  tavim  ne. 

Pat  nusijuokė. 

-  Man  ji  patiko.  O  dabar  neškim  lagaminus  ir  traukim 
maudymosi  reikmenis. 

Aš  paplaukiojau  valandą  ir  atsiguliau  paplūdimy  priešais 
saulę.  Pat  tebebuvo  vandeny.  Balta  jos  maudymosi  kepuraitė 
čia  pasirodydavo,  čia  vėl  dingdavo  bangose.  Krykštavo  kele¬ 
tas  žuvėdrų.  Horizonte  lėtai  plaukė  garlaivis,  traukdamas  iš 
paskos  dūmų  uodegą. 

Saulė  kepino.  Ji  tirpdė  bet  kokį  bandymą  pasipriešinti  mie  - 
guistai  ramybei,  reikalaujančiai  apie  nieką  negalvoti.  Užsi¬ 
merkiau  ir  išsitiesiau  kiek  ilgas.  Gurgždėjo  karštas  smėlis.  Au¬ 
syse  ūžė  silpna  bangų  mūša.  Tai  man  priminė  kažką,  kažkokią 
dieną,  kai  aš  gulėjau  lygiai  taip  pat... 

Tai  buvo  1917  metų  vasarą.  Mūsų  kuopa  tuomet  stovėjo 

Flandrijoje,  ir  mes  netikėtai  gavome  kelias  dienas  pailsėti  Os- 
tendėje.  Majeris,  Holthofas,  Brejeris,  Liutgensas,  aš  ir  dar 
keletas  kitų.  Dauguma  iš  mūsų  dar  niekad  nebuvome  buvę 
pajūryje,  ir  tos  kelios  dienos,  ta  bemaž  nesuvokiama  pertrau¬ 
ka  tarp  mirties  ir  mirties  pavirto  kažkokiu  klaikiu  mėgavimu¬ 
si  saule,  smėliu,  jūra.  Ištisas  dienas  mes  tysojome  paplūdimy, 
kaitinome  prieš  saulę  savo  nuogus  kūnus;  būti  nuogiems,  ne- 
apsikarsčiusiems  ginklais  ir  apranga  -  jau  savaime  reiškė  tai¬ 
ką;  mes  siautėme  po  paplūdimį,  nuolatos  šokinėjome  į  jūrą, 
jutome  savo  kūno  dalis,  savo  alsavimą,  savo  judesius,  juto¬ 
me  visa  jėga,  kuri  siejo  tuo  metu  mus  su  gyvenimu;  tomis 
valandomis  mes  pamiršdavome  viską  ir  taip  pat  norėdavome 
viską  pamiršti.  Bet  vakare,  prieblandoje,  kai  nusileisdavo  sau¬ 
lė,  o  pilki  šešėliai  nuo  horizonto  nusidriekdavo  per  blyškią 
jūrą,  į  bangų  mūšos  šniokštimą  įsiterpdavo  kitoks  garsas,  ei¬ 
davo  stipryn  ir  pagaliau  nustelbdavo  bangų  ošimą  it  koks  gra¬ 
sinimas.  Tai  buvo  fronto  kanonada.  Ir  ūmai  gūdi  tyla  per¬ 
traukdavo  kalbas,  galvos  pakildavo  ir  imdavo  klausytis,  o 
prisižaidusių  ligi  nuovargio  vaikų  veiduose  staiga  vėl  įsirėž- 
davo  rūstūs  kareiviški  bruožai,  jais  akimirką  graudžiai  šmės¬ 
telėdavo  nuostaba,  melancholija,  kurioje  buvo  visa,  kas  nie¬ 
kad  ir  nebuvo  išreikšta:  ir  drąsa,  ir  kartėlis,  ir  troškimas 
gyventi,  valia  įvykdyti  savo  pareigą,  nusiminimas,  viltis  ir  pa¬ 
slaptingas  liūdesys  tų,  kurie  iš  jaunų  dienų  buvo  paženklinti 
mirties  ženklu.  Po  kelių  dienų  prasidėjo  didelis  puolimas,  ir 
jau  liepos  trečiąją  dieną  kuopoje  beliko  vos  trisdešimt  du  vy¬ 
rai;  o  Majeris,  Holthofas  ir  Liutgensas  buvo  nukauti. 

-  Robi!  -  sušuko  Pat. 

Atsimerkiau.  Akimirką  galvojau,  kur  aš  dabar.  Visada,  kai 
mane  apnikdavo  karo  atsiminimai,  aš  nukildavau  kažkur  to¬ 
li.  Kiti  atsiminimai  tokios  nuotaikos  nesukeldavo. 

Aš  pasikėliau.  Pat  brido  iš  vandens.  Ji  ėjo  kaip  tik  priešais 
saulės  taką,  nutįsusį  per  jūrą;  platus  spindesys  tekėjo  jai  nuo 
pečių,  ir  ji  buvo  taip  užlieta  šviesos,  kad  jos  fone  atrodė  be¬ 

maž  tamsi.  Ji  ėjo  paplūdimiu  į  mano  pusę,  ir  sulig  kiekvienu 
žingsniu  labiau  augo  į  akį  veriantį  švytėjimą,  kol  vėlyvo  po¬ 
piečio  saulė  atsidūrė  užjos  galvos  kaip  aureolė. 

Aš  pašokau;  toks  neįtikimas,  tarsi  iš  kito  pasaulio,  pasiro¬ 
dė  man  kaip  tik  dabar  tas  vaizdas  -  platus  žydras  dangus, 
putojančios  bangų  keteros  jūroje  ir  daili,  grakšti  figūra  prie¬ 
šais.  Man  pasivaideno,  tarsi  aš  vienas  būčiau  pasaulyje  ir  iš 
vandens  žengtų  pirmoji  moteris.  Akimirką  mane  apstulbino 
milžiniška,  rami  grožio  galia,  ir  aš  pajutau,  kad  ji  stipresnė  už 
visą  kruviną  praeitį,  kad  ji  turi  būti  stipresnė  už  ją,  nes  kitaip 
sugriūtų  pasaulis  ir  uždustų  baisiame  sąmyšyje.  Ir  dar  stipriau 
pajutau,  kad  aš  esu  čia,  stačiai  esu  čia,  kad  Pat  yra,  kad  aš 
gyvenu,  kad  ištrūkau  iš  siaubo,  kad  turiu  akis  ir  rankas,  kad 
turiu  minčių  ir  karštas  kraujo  vilnis  ir  kad  visa  tai  yra  nesu¬ 
vokiamas  stebuklas. 

-  Robi!  -  sušuko  Pat  dar  kartą  ir  pamojavo. 

Aš  pakėliau  nuo  žemės  jos  chalatą  ir  greit  nuėjau  jos  pasi¬ 
tikti. 

-  Tu  per  ilgai  buvai  vandeny,  -  tariau  aš. 

-  Man  visai  šilta,  -  atsakė  ji  dusdama. 

Aš  pabučiavau  ją  į  drėgną  petį. 

-  Iš  pradžių  turėtum  protingiau  elgtis. 

Ji  papurtė  galvą  ir,  visa  švytėdama,  pažvelgė  įmanė. 

-  Aš  pakankamai  ilgai  buvau  protinga. 

-Taip? 

-  Žinoma.  Pernelyg  ilgai!  Pagaliau  noriu  būti  neprotinga. 

Ji  nusijuokė  ir  prisiglaudė  skruostu  man  prie  veido. 

-  Būkim  neprotingi,  Robi!  Apie  nieką  negalvokim,  iš  vi¬ 
so  apie  nieką  negalvokim,  tik  apie  save,  apie  saulę,  atosto¬ 
gas  ir  jūrą! 

-  Gerai,  -  tariau  aš  ir  paėmiau  frotinį  rankšluostį.  -  Pir¬ 
miausia  tave  sausai  nušluostysiu.  Kada  gi  tu  spėjai  taip  nu¬ 
degti? 

Ji  užsivilko  chalatą. 


228 


Erich  Maria  Remark 


229 


-  Tai  dar  likę  iš  mano  protingųjų  metų.  Tada  turėdavau 
kasdien  po  valandą  gulėti  prieš  saulę  balkone.  O  aštuntą  va¬ 
landą  vakaro  eidavau  gulti.  Šįvakar  aštuntą  valandą  aš  eisiu 
dar  kartą  maudytis. 

-  Tai  dar  pamatysim,  -  tariau  aš.  -  Savo  sumanymais  žmo¬ 
gus  visada  yra  didis.  Tik  ne  jų  įvykdymu.  Tuo  jis  ir  žmogus. 

Iš  maudymosi  vakare  nieko  neišėjo.  Mudu  pasivaikščiojo¬ 
me  po  kaimą,  o  sutemus  išvažiavome  pasivėžinti  sitroenu. 
Staiga  Pat  pasijuto  labai  nuvargusi  ir  pareikalavo  važiuoti  na¬ 
mo.  Aš  jau  ne  pirmą  kartą  pastebėjau,  kad  spinduliuojantis 
gyvumas  jai  staiga  pasikeičia  nuovargiu.  Ji  neturėjo  jėgų  at¬ 
sargos,  nors  iš  pažiūros  taip  ir  neatrodė.  Ji  visada  išeikvodavo 
visas  savo  jėgas,  ir  tik  jos  liauna  jaunystė  atrodė  neišsemia¬ 
ma;  bet  staiga  ateidavo  tokia  akimirka,  kai  jos  veidas  išblykš¬ 
davo,  akys  giliai  įdubdavo,  ir  viskas  pasibaigdavo.  Ji  pavarg¬ 
davo  ne  iš  lėto,  bet  staiga,  per  vieną  sekundę. 

-Afežiuojam  namo,  Robi,  -  tarė  ji,  ir  jos  krūtininis  balsas 
pasidarė  dar  žemesnis. 

-  Namo?  Pas  panelę  Elfiydą  Miuler  su  auksiniu  kryželiu 
ant  krūtinės?  Kas  gali  žinoti,  ką  ta  ragana  tuo  tarpu  sugal¬ 
vojo. 

-  Namo,  Robi,  -  tarė  Pat  ir  pavargusi  atsirėmė  man  į  petį.  - 
Ten  dabar  mūsų  namai. 

Aš  nuėmiau  vieną  ranką  nuo  vairo  ir  apkabinau  ją  per  pe¬ 
čius.  Taip  važiavome  iš  lėto  per  mėlyną  ūkanotą  prieblandą, 
o  kai  pagaliau  išvydome  mažučio,  lėkštoje  dauboje  prigludu¬ 
sio  namelio  apšviestus  langus,  iš  tikrųjų  pasirodė,  kad  grįžta¬ 
me  namo. 

Panelė  Miuler  jau  laukė  mūsų.  Ji  buvo  persirengusi  ir  juo¬ 
dos  vilnonės  suknelės  vietoje  dabar  vilkėjo  juodą  šilkinę  suk¬ 
nią,  taip  pat  puritoniškai  pasiūtą.  O  kryželio  vietoje  buvo 
įsisegusi  kitą  emblemą  -  širdį,  inkarą  ir  kryžių,  bažnytinį  tikė¬ 
jimo,  vilties  ir  meilės  simbolį. 


Ji  buvo  daug  meilesnė  negu  priešpiet  ir  paklausė,  ar  mums 
patiks  jos  pataisyta  vakarienė:  kiaušiniai,  šalta  mėsa  ir  rūkyta 
žuvis. 

-  Na  ką  gi,  -  tariau  aš. 

-  Nepatinka  jums?  Tai  ką  tik  išrūkyta  plekšnė.  -  Ji  pažvel¬ 
gė  į  mane  kiek  baikščiai. 

-  Žinoma,  -  tariau  aš  šaltai. 

-  Ką  tik  išrūkyta  plekšnė  turi  būti  labai  gardi,  -  pareiškė 
Pat  ir  priekaištingai  pažvelgė  įmanė.  -  Geresnės  vakarienės 
nė  norėti  negalima,  pirmą  dieną  atvažiavus  į  pajūrį,  panele 
Miuler.  Jeigu  dar  būtų  kaip  reikiant  karštos  arbatos... 

-  Žinoma,  žinoma!  Labai  karštos  arbatos!  Mielai!  Tuoj  pa¬ 
sakysiu,  viską  atneš.  -  Panelė  Miuler,  lengviau  atsidususi,  greit 
iššlamėjo  su  savo  šilkine  suknele. 

-  Tu  tikrai  nemėgsti  žuvies?  -  paklausė  Pat. 

-  Ir  dar  kaip  mėgstu!  Plekšnės!  Jau  seniai  apie  jas  svajoju. 

-  Kodėl  gi  tokiu  didžiu  nešiesi?  Tai  jau  per  daug! 

-  Juk  aš  turėjau  atsimokėti  jai  už  priėmimą,  parodytą  man 
priešpiet. 

-  Ak,  Dieve  tu  mano!  -  Pat  nusijuokė.  -  Kad  tu  ir  nepa¬ 
miršti!  Man  jau  seniai  būtų  išgaravę  iš  galvos. 

-  Man  ne,  -  tariau.  -  Aš  ne  taip  lengvai  pamirštu. 

-  O  turėtum,  -  pasakė  Pat. 

Atėjo  tarnaitė  su  padėklu.  Plekšnės  oda  žvilgėjo  auksinio 
atspalvio  topazu  ir  nuostabiai  kvepėjo  jūra  ir  dūmais.  Ant 
padėklo  buvo  ir  šviežių  krevečių. 

-  Pradedu  užmiršti,  -  tariau  aš  svajingai.  -  Be  to,  pastebiu, 
kad  baisiausiai  išalkau. 

-  Ir  aš.  Bet  pirma  duok  man  greitai  karštos  arbatos.  Keista, 
bet  mane  kažkodėl  krečia  šaltis.  O  juk  lauke  visai  šilta. 

Aš  pasižiūrėjau  įją.  Pat  buvo  išblyškusi,  nors  ir  šypsojo. 

-  Dabar  negali  būti  nė  kalbos  apie  ilgą  maudymąsi,  -  ta¬ 
riau  aš  ir  paklausiau  tarnaitę:  -  Gal  turit  truputį  romo? 

-Ko? 

-  Romo.  Toks  gėrimas,  buteliais. 

-  Romas? 

-  Taip. 

-Ne-e. 

Ji  spoksojo  savo  bespalviu  veidu,  primenančiu  mėnulio 
pilnatį. 

-  Ne-e,  -  pasakė  ji  dar  kartą. 

-  Gerai,  -  atsakiau  aš.  -  Tiek  jau  to.  Likit  sveika.  Sudiev. 

Jinai  dingo. 

-  Kokia  laimė,  Pat,  kad  mes  turim  įžvalgių  bičiulių,  -  ta¬ 
riau  aš.  -  Šįryt  prieš  pat  išvažiuojant  Lencas  įkišo  į  maišą 
kažkokį  gana  sunkų  paketą.  Pasižiūrėsim,  kas  ten  yra. 

Aš  atsinešiau  iš  mašinos  paketą.  Tai  buvo  nedidelė  dėžutė, 
kurioje  gulėjo  du  buteliai  romo,  butelis  konjako  ir  butelis  port¬ 
veino.  Aš  pakėliau  vieną  butelį. 

-  Netgi  „Sent  Džemso"  romas!  Tais  berniukais  galima  pa¬ 
sitikėti! 

Atkimšau  butelį  ir  gerokai  šliukštelėjau  Pat  į  arbatą.  Pilda¬ 
mas  pastebėjau,  kad  jos  rankos  truputį  dreba. 

-  Tave  tikrai  taip  krečia  drebulys?  -  paklausiau  aš. 

-  Tik  akimirką.  Dabar  jau  geriau.  Romas  geras.  Bet  aš  ne¬ 
trukus  eisiu  gulti. 

-  Eik  nieko  nelaukdama,  Pat,  -  tariau  aš,  -  pristumsiu 
stalą  prie  lovos  ir  taip  valgysim. 

Ji  sutiko.  Aš  atnešiau  dar  vieną  apklotą  nuo  savo  lovos  ir 
pristūmiau  stalą. 

-  O  gal  tu  nori  tikro  grogo,  Pat!  Tai  dar  geriau.  Aš  galiu 
greit  padaryti. 

Jinai  papurtė  galvą. 

-  Jau  vėl  geriau  jaučiuosi. 

Aš  pasižiūrėjau  į  ją.  Pat  tikrai  geriau  atrodė.  Jos  akys  vėl 
žibėjo,  lūpos  paraudo,  ir  švytėjo  matinė  oda. 

-  Tiesiog  nuostabu,  kaip  greit  atsigavai,  -  tariau  aš.  -  Tur¬ 
būt  romas  padėjo. 

Ji  nusišypsojo. 

-  Ir  lova,  Robi.  Aš  geriausiai  pailsiu  lovoje.  Tai  mano  prie¬ 
globstis. 

-  Keista.  Aš  pasiųsčiau,  jei  man  taip  anksti  reikėtų  eit  gul¬ 
ti.  Viena,  noriu  pasakyti. 

Ji  nusijuokė. 

-  Moteriai  tai  kas  kita. 

-  Nesakyk  moteriai.  Tu  ne  moteris. 

-  Tai  kas  gi? 

-  Nežinau.  Bet  ne  moteris.  Jei  tu  būtum  tikra,  normali 
moteris,  negalėčiau  tavęs  mylėti. 

Ji  pažvelgė  įmanė. 

-  O  tu  apskritai  gali  mylėti? 

-  Na,  -  tariau  aš,  -  rado  kalbą  per  vakarienę.  Ar  turi  dau¬ 
giau  tokių  klausimų? 

-  Galbūt.  Bet  kaip  atsakysi  į  šitą? 

Aš  įsipyliau  stiklą  romo. 

-  Į  sveikatą,  Pat.  Gal  ir  tavo  teisybė.  Gal  nė  vienas  iš  mūsų 
negalime  mylėti.  Taip  kaip  anksčiau,  noriu  pasakyti.  Bet  dėl 
to  ne  blogiau.  Tik  kitaip.  Mūsų  akimis  žiūrint. 

Kažkas  pasibeldė.  Įėjo  panelė  Miuler.  Ji  nešė  rankoje  mažy¬ 
tį  stiklinį  ąsotėlį,  kuriame  teliūskavo  lašelis  kažkokio  skysčio. 

-  Štai  atnešiau  jums  romo. 

-  Ačiū,  -  atsakiau  aš  ir  susigraudinęs  žiūrėjau  į  stiklinį  pirš¬ 
tuką.  -  Jūs  labai  maloni,  bet  mes  jau  suradome  išeitį. 

-  O  Dieve!  -  Ji  nusigandusi  apžiūrėjo  keturis  butelius  ant 
stalo.  -  Tiek  daug  geriate? 

-  Tik  vaistų  vietoje,  -  atsakiau  aš  švelniai,  stengdamasis 
nežiūrėti  į  Pat.  -  Gydytojas  liepė.  Mano  kepenys  per  sausos, 
panele  Miuler.  Bet  gal  suteiksite  mums  garbę? 

Aš  atkimšau  butelį  portveino. 

-  Kad  jums  gerai  sektųsi!  Kad  namai  greitai  būtų  pilni 
svečių! 

-  Labai  ačiū!  -  Ji  atsiduso,  truputį  linktelėjo  ir  siurbtelėjo 

kaip  paukštytė.  -  Kad  jūsų  atostogos  būtų  malonios!  -  Pas¬ 
kiau  šelmiškai  nusišypsojo  man.  -  Bet  stiprus.  Ir  gardus. 

Mane  taip  nustebino  šita  permaina,  kad  vos  stiklas  neiš¬ 
krito  iš  rankos.  Panelės  Miuler  skruostai  paraudo,  akys  su¬ 
blizgo,  ir  ji  ėmė  kalbėti  apie  visokius  dalykus,  kurie  mūsų  nė 
kiek  nedomino.  Pat  klausėsi  jos  kantriai  kaip  angelas.  Paga¬ 
liau  panelė  Miuler  kreipėsi  įmanė: 

-  Vadinasi,  ponui  Kėsteriui  gerai  sekasi? 

Aš  linktelėjau. 

-  Tuomet  jis  buvo  toks  ramus,  -  tarė  ji.  -  Dažnai  ištisas 
dienas  nepratardavo  nė  žodžio.  Ar  ir  dabar  jis  toks  pat? 

-  Ne,  dabar  jis  jau  kartais  šneka. 

-  Jis  išbuvo  čia  beveik  metus.  Visada  vienas... 

-  Taip,  -  tariau  aš.  -  Tokiu  atveju  žmogus  vis  mažiau  kalba. 

Ji  rimtai  linktelėjo  ir  pažvelgė  į  Pat. 

-  Jūs  turbūt  pavargus. 

-  Tuputį,  -  tarė  Pat.  * 

-  Labai,  -  pridūriau  aš. 

-  Tai  aš  eisiu,  -  atsakė  ji  nusigandusi.  -  Labanakt!  Gerai 
išsimiegokit! 

Ji  išėjo  neryžtingai. 

-  Man  rodos,  ji  mielai  dar  būtų  pasilikusi  čia,  -  tariau  aš.  - 
Keista...  nei  iš  šio,  nei  iš  to...  tiesa? 

-  Vargšelė,  -  atsakė  Pat.  -  Turbūt  sėdi  kiekvieną  vakarą 
savo  kambaryje  viena  ir  rūpinasi. 

-  Taigi,  žinoma...  -  tariau  aš.  -  Bet  man  rodos,  kad  apskri¬ 
tai  elgiausi  su  ja  vis  dėlto  gana  mielai. 

-  Taip,  taip.  -  Ji  paglostė  man  ranką.  -  Praverk  truputį 
duris,  Robi. 

Aš  nuėjau  ir  atidariau  duris.  Oras  buvo  pragiedrėjęs,  ir  mė¬ 
nesienos  ruožas  taku  krito  ligi  mūsų  kambario.  Atrodė,  jog 
sodas  tik  ir  telaukė,  kad  atsidarytų  durys,  -  taip  stipriai  įsi¬ 
brovė  į  vidų  nakties  kvapai,  saldus  smalkų,  razetų  ir  rožių 
aromatas.  Nukvipo  visas  kambarys. 


-  Pasižiūrėk  tiktai,  -  tariau  aš  ir  parodžiau  į  sodą. 

Mėnesiena  užliejo  sodą  labiau,  ir  matėsi  visas  takutis  ligi 

galo.  Gėlės  lenkė  stiebus  jo  pakraščiais,  lapai  buvo  oksiduoto 
sidabro  spalvos,  o  žiedai,  tokie  margi  dienos  metu,  dabar  mir¬ 
gėjo  pastelės  atspalviais  vaiduokliškai  ir  švelniai.  Mėnesiena 
ir  naktis  atėmė  iš  jų  spalvų  galią,  užtat  aromatas  buvo  stip¬ 
resnis  ir  saldesnis  negu  dieną. 

Aš  pažvelgiau  į  Pat.  Švelni,  siaura  ir  gležna  gulėjo  juoda¬ 
plaukė  jos  galva  ant  balto  priegalvio.  Nedaug  Pat  teturėjo 
jėgų  bet  ir  joje  slypėjo  gležnumo  paslaptis,  gėlių  paslaptis  prie¬ 
blandoje  ir  blėstančioje  mėnesienoje. 

Ji  truputį  pasikėlė. 

-  Aš  iš  tikro  labai  pavargusi,  Robi.  Ar  tai  blogai? 

Aš  atsisėdau  ant  jos  lovos  krašto. 

-  Visai  ne.  Tu  gerai  miegosi. 

-  Bet  juk  tu  dar  nenori  miego. 

-  Aš  dar  eisiu  pasivaikščioti  į  pajūrį. 

Ji  linktelėjo  ir  atsigulė.  Dar  truputį  pasėdėjau  su  ja. 

-  Palik  duris  atdaras  per  naktį,  -  tarė  ji  mieguistu  balsu.  - 
Atrodo,  lyg  miegotum  sode... 

Ji  ėmė  giliau  alsuoti,  o  aš  tyliai  atsistojau  ir  išėjau  į  sodą. 
Sustojau  prie  medinės  tvoros  ir  užsirūkiau  cigaretę.  Iš  čia  ga¬ 
lėjau  matyti  kambarį.  Pat  chalatas  kabojo  ant  kėdės,  suknelė 
ir  baltiniai  buvo  užmesti  iš  viršaus,  o  ant  grindų,  priešais  kė¬ 
dę,  stovėjo  batukai.  Vienas  buvo  parvirtęs.  Žiūrėjau  į  visa 
tai,  mane  suėmė  kažkoks  keistas  namų  židinio  jausmas,  ir  aš 
galvojau,  kad  dabar  turiu  ją  ir  visada  turėsiu,  kad  tereikia 
paeiti  keletą  žingsnių  norint  ją  pamatyti  ir  su  ja  būti  šian¬ 
dien,  rytoj  ir  galbūt  ilgai  ilgai... 

„Galbūt,  -  galvojau  aš,  -  galbūt,  -  amžinai  tie  žodžiai,  be 
kurių  niekad  negalima  apsieiti!  Tikrumas  -  štai  ko  man  trū¬ 
ko  -  tikrumo  trūko  visam  kam  ir  visiems." 

Aš  nuėjau  į  paplūdimį,  prie  jūros  ir  vėjo,  kur  sklido  duslus 
ošimas,  didėjąs  kaip  tolima  kanonada. 


XVI 


Sėdėjau  paplūdimy  ir  žiūrėjau,  kaip  leidžiasi  saulė.  Pat  buvo 
pasilikusi  namie.  Ji  visą  dieną  nekaip  jautėsi. 

Sutemus  atsistojau,  rengdamasis  eiti  namo.  Staiga  pama¬ 
čiau  atbėgančią  nuo  miško  tarnaitę.  Ji  mojavo  man  ir  kažką 
rėkė.  Aš  nieko  nesupratau;  vėjas  ir  jūra  ošė  per  garsiai.  Pa¬ 
mojau  jai,  kad  sustotų,  -  aš  pats  ateisiu.  Bet  ji  lėkė  toliau  ir, 
prisidėjus  rankas  prie  burnos,  rėkė. 

-  Ponia...  -  supratau  aš.  -  Greičiau... 

Aš  leidausi  bėgti. 

-  Kas  atsitiko? 

Ji  gaudė  kvapą. 

-  Greičiau...  ponia...  nelaimė... 

Aš  pasileidau  smėlėtu  taku  per  mišką  namo.  Mediniai  so¬ 
do  varteliai  užkliuvo,  peršokau  perjuos  ir  įpuoliau  į  kambarį. 
Pat  gulėjo  lovoje  su  kruvina  krūtine  ir  konvulsyviai  sugniauž¬ 
tomis  rankomis,  iš  burnos  jai  bėgo  kraujas.  Salia  jos  stovėjo 
panelė  Miuler  su  rankšluosčiais  ir  dubeniu  vandens. 

-  Kas  atsitiko?  -  sušukau  ir  pastūmiau  ją  į  šalį. 

Ji  kažką  pasakė. 

-  Atneškit  tvarsčių!  -  riktelėjau.  -  Kur  žaizda? 

Panelė  Miuler  pažvelgė  į  mane,  jos  lūpos  virpėjo. 

-  Čia  ne  žaizda... 

Aš  išsitiesiau. 

-  Kraujoplūdis,  -  tarė  ji. 

Man  tarsi  kas  būtų  kūju  trenkęs  per  galvą. 

-  Kraujoplūdis?  -  Aš  pašokau  ir  paėmiau  jai  iš  rankų  du¬ 
benį.  -  Atneškit  ledo,  greitai  atneškit  truputį  ledo! 

Pamirkiau  į  vandenį  rankšluostį  ir  uždėjau  Pat  ant  krūtinės. 

-  Mes  neturim  ledo  namie,  -  tarė  panelė  Miuler. 

Aš  atsigręžiau.  Ji  pasitraukė  atbula. 

-  Dėl  Dievo,  gaukite  ledo,  nusiųskit  į  artimiausią  smuklę 
ir  tuoj  paskambinkit  gydytojui! 

-  Juk  mes  neturim  telefono... 

-  Prakeikimas!  O  kur  artimiausias  telefonas? 

-  Pas  Masmaną. 

-  Bėkit  ten.  Greitai.  Tuoj  paskambinkit  artimiausiam  gy¬ 
dytojui.  Kaip  jo  pavardė?  Kur  jis  gyvena? 

Nespėjo  jinai  ištarti  pavardės,  kai  aš  išstūmiau  ją  pro  duris. 

-  Greitai,  greitai,  bėkit  greitai!  Ar  toli? 

-  Trys  minutės  kelio,  -  tarė  moteris  ir  išskubėjo. 

-  Parneškite  ir  ledo!  -  sušukau  jai  pavymui. 

Ji  linktelėjo  ir  nubėgo. 

Aš  atsinešiau  vandens  ir  vėl  pamirkiau  rankšluostį.  Liesti 
Pat  neišdrįsau.  Nežinojau,  ar  ji  gerai  guli,  ar  ne;  mane  stačiai 
ėmė  neviltis,  nes  nežinojau  vienintelio  dalyko,  kurį  turėjau 
žinoti:  ar  pakišti  jai  priegalvį  po  galva,  ar  paguldyti  ją  lygiai. 

Pat  sugargaliavo,  ūmai  pasikėlė  ir  kraujas  pliūptelėjo  jai  iš 
burnos.  Jinai  kvėpavo  tankiai  ir  dejavo,  jos  akys  buvo  ne¬ 
žmoniškai  nusigandusios,  ji  springo  ir  kosėjo,  ir  vėl  ištryško 
kraujas;  aš  laikiau  ją  už  pečių,  čia  prispausdamas,  čia  atleis¬ 
damas,  ir  jutau,  kaip  krūpčioja  vargšė  iškankinta  jos  nugara; 
atrodė,  kad  niekad  tai  nesibaigs;  paskui  ji  sudribo,  netekusi 
paskutinių  jėgų... 

Įėjo  panelė  Miuler.  Ji  pasižiūrėjo  įmanė  kaip  į  vaiduoklį. 

-  Ką  mums  daryti?  -  sušukau  aš. 

-  Gydytojas  tuoj  ateis,  -  sušnibždėjo  jinai.  -  Ledo...  ant 
krūtinės  ir,  jei  galima,  į  burną... 

-  Žemai  ar  aukštai  padėti  galvą?..  Sakykite  greičiau,  po 
šimts  velnių! 

-  Taip  palikit...  jis  tuoj  ateis. 

Ėmiau  dėti  Pat  ant  krūtinės  ledo  gabalus,  džiaugdamasis, 
kad  galiu  kažką  daryti;  trupinau  ledo  kompresams,  dėjau  juos 
ir  visą  laiką  žiūrėjau  į  tas  švelnias,  mylimas,  perkreiptas  lū¬ 
pas,  tas  vieninteles  lūpas,  tas  kraujuojančias  lūpas... 

Sušnarėjo  dviratis.  Aš  pašokau.  Gydytojas. 

-  Ar  galiu  kuo  padėti?  -  paklausiau.  Jis  papurtė  galvą  ir  atsi¬ 
darė  savo  krepšį.  Stovėjau  greta  jo,  įsikibąs  į  lovos  galą.  Jis  pa¬ 
kėlė  akis.  Aš  pasitraukiau  žingsnį  atgal,  nenuleisdamas  nuo  jo 
savo  žvilgsnio.  Jis  apžiūrėjo  Pat  šonkaulius.  Pat  sudejavo. 

-  Pavojinga?  -  paklausiau  aš. 

-  Kas  gydė  jūsų  žmoną?  -  paklausė  jis  savo  ruožtu. 

-  Ką?  Kas  gydė?  -  sumikčiojau  aš. 

-  Koks  gydytojas?  -  paklausė  jis  nekantriai. 

-  Nežinau...  -  atsakiau  aš,  -  ne,  aš  nieko  nežinau...  ne¬ 
manau... 

Jis  pažvelgė  įmanė. 

-  Bet  jūs  turite  žinoti... 

-  Tačiau  aš  nežinau.  Ji  niekad  man  to  neminėjo. 

Jis  pasilenkė  ties  Pat  ir  paklausė  ją.  Ji  norėjo  atsakyti.  Ta¬ 
čiau  vėl  prasidėjo, kruvinas  kosulys.  Gydytojas  pakėlė  ją.  Pat 
gaudė  lūpomis  orą  ir  švokštė. 

-  Zafė,  -  gargaliuodama  išstenėjo  ji. 

-  Feliksas  Zafė?  Profesorius  Feliksas  Zafė?  -  paklausė  gydy¬ 
tojas.  Ji  patvirtino  akimis.  Gydytojas  pasisuko  į  mane.  -  Ar 
negalėtumėt  jam  paskambinti?  Geriau  jį  paklausti. 

-  Taip,  taip,  -  atsakiau  aš,  -  tuojau  paskambinsiu.  Paskui 
jus  pašauksiu!  Zafė? 

-  Feliksas  Zafė,  -  tarė  gydytojas,  -  paklauskite  informaci¬ 
joj,  koks  jo  numeris. 

-  Ar  ji  išlaikys?  -  paklausiau  aš. 

-  Kraujoplūdis  turi  pasibaigti,  -  tarė  gydytojas. 

Aš  pasišaukiau  tarnaitę  ir  nubėgau  keliu.  Ji  parodė  namą, 
kuriame  buvo  telefonas.  Paspaudžiau  skambutį.  Viduje  sėdė¬ 


jo  nedidelė  kompanija  ir  gėrė  kavą  ir  alų.  Apžvelgiau  juos 
klaidžiojančiu  žvilgsniu  ir  niekaip  neįstengiau  suprasti,  kaip 
gali  žmonės  gerti  alų,  kai  Pat  plūsta  krauju.  Užsisakiau  tele¬ 
foną  ir  laukiau  prie  aparato .  Įsiklausydamas  į  gaudžiančią  tam¬ 
są  kaip  per  miglą  ir  sykiu  nepaprastai  aiškiai  mačiau  pro  port¬ 
jeras  dalį  kito  kambario.  Mačiau  siūbuojančią  plikę,  kurioje 
atsimušė  geltona  lempos  šviesa,  mačiau  segę,  įsegtą  į  juodą 
suvarstytos  suknelės  taftą,  ir  dvigubą  paliaukį,  ir  pensnė,  ir 
aukštą  šukuoseną,  kaulėtą  seną  ranką  su  išvirtusiomis  veno¬ 
mis,  barbenančią  į  stalą...  Aš  nenorėjau  nieko  matyti,  bet 
atrodė,  kad  esu  visai  beginklis:  viskas  savaime  skverbėsi  į  akis 
tarsi  pernelyg  stipri  šviesa. 

Pagaliau  atsakė  mano  numeris.  Aš  paprašiau  profesorių. 

-  Deja,  -  pasakė  sesuo,  -  profesorius  Zafė  jau  išėjęs. 

Man  širdis  nustojo  plakus,  o  paskui  vėl  ėmė  daužytis  lyg 

kalvio  kūjis. 

-  O  kur  jis?  Man  reikia  tuojau  su  juo  pasikalbėti. 

-  Nežinau.  Gal  jis  dar  kartą  nuėjo  į  kliniką. 

-  Prašau  paskambinti  į  kliniką.  Aš  palauksiu  čia.  Juk  jūs 
turite  kitą  aparatą. 

-  Luktelkit  trupučiuką.  -  Vėl  prasidėjo  gaudimas,  bedug¬ 
nė  tamsa,  viršum  kurios  kabojo  plonas  metalinis  laidas.  Aš 
krūptelėjau.  Salimais  uždengtame  narvelyje  sučirškė  kanarė¬ 
lė.  Vėl  pasigirdo  sesers  balas:  -  Profesorius  Zafė  jau  išėjęs  iš 
klinikos. 

-Kur? 

-  Aš  negaliu  jums  tiksliai  pasakyti,  gerbiamasis. 

Galas.  Aš  atsirėmiau  į  sieną. 

-  Alio!  -  tarė  sesuo.  -  Jūs  dar  klausot? 

-  Taip...  Klausykite,  sesele,  -  gal  jūs  žinot,  kada  jis  sugrįš? 

-  Negaliu  pasakyti. 

-  Ar  jis  nieko  nepasako  išeidamas?  Juk  jis  turi  pasakyti. 
Juk  jis  turi  pranešti,  kur  jį  surasti,  jei  kas  atsitiks. 

-  Klinikoje  yra  gydytojas. 

-  Ar  negalėtumėt...  -  ne,  tai  neturi  jokios  prasmės,  juk  jis 
nieko  nežino.  -  Gerai  sesele,  -  tariau  aš  mirštamai  išvargęs,  - 
jeigu  profesorius  Zafė  pareis,  paprašykit  jį  tučtuojau  čia  pa¬ 
skambinti.  -  Aš  pasakiau  jai  numerį.  -  Bet  prašau  greitai, 
sesele. 

-  Galite  manim  pasitikėti,  gerbiamasis.  -  Ji  pakartojo  nu¬ 
merį  ir  pakabino  ragelį. 

Aš  palikau  stovėti  -  vienas.  Siūbuojančios  galvos,  plikė, 
segė,  kitas  kambarys  buvo  kažkur  toli,  priminė  siūbuojančią 
blizgančią  gumą.  Apsidairiau.  Čia  man  nebebuvo  kas  veikti. 
Tik  reikėjo  pasakyti  tiems  žmonėms,  kad  jie  pašauktų  mane, 
jeigu  paskambins  gydytojas.  Tačiau  aš  nesiryžau  nueiti  nuo 
telefono.  Atrodė,  kad  paleisiu  iš  rankų  gelbėjimosi  lyną.  Ir 
staiga  man  toptelėjo  į  galvą,  ką  daryti.  Aš  vėl  pakėliau  ragelį 
ir  pasakiau  Kėsterio  numerį.  Jį  turėjau  rasti  namie.  Kitaip 
stačiai  negali  būti. 

Ir  štai  iš  nakties  šurmulio  išplaukė  ramus  Kėsterio  balsas. 
Aš  tuojau  nusiraminau  ir  pasakiau  jam  viską.  Jutau,  kad  jis 
užsirašinėja  klausydamas. 

-  Gerai,  -  tarė  jis,  -  tuojau  važiuoju  jo  ieškoti.  Paskambin¬ 
siu.  Būk  ramus.  Surasiu. 

Viskas  praėjo.  Praėjo?  Pasaulis  nurimo.  Košmaras  praėjo. 
Aš  nubėgau  atgal. 

-  Na?  -  paklausė  gydytojas.  -  Prisiskambinot? 

-  Ne,  -  tariau,  -  bet  aš  paskambinau  Kėsteriui. 

-  Kėsteris?  Negirdėjau!  Ką  jis  pasakė?  Kaip  jis  gydė  ją? 

-  Gydė?  Jis  negydė  jos.  Kėsteris  jo  ieško. 

-Ko? 

-  Zafė. 

-  Viešpatie  Dieve,  kas  gi  tas  Kėsteris? 

-  A,  tiesa...  atleiskit.  Kėsteris  -  mano  bičiulis.  Jis  ieško 
profesoriaus  Zafė.  Aš  negalėjau  jo  sugauti. 

-  Gaila,  -  tarė  gydytojas  ir  vėl  nusigręžė  prie  Pat. 

-  Jis  suras  jį,  -  tariau  aš.  -  Jeigu  jis  nemiręs,  Kėsteris  suras  jį. 


Gydytojas  pažvelgė  įmanė,  tartum  aš  būčiau  pamišęs.  Pas¬ 
kiau  gūžtelėjo  pečiais. 

Kambaryje  spingsojo  lempa.  Paklausiau,  ar  negalėčiau  ką 
nors  padėti.  Gydytojas  papurtė  galvą.  Aš  žiūrėjau  pro  langą. 
Pat  švokštė.  Uždariau  langą  ir  atsistojau  prie  durų.  Ėmiau 
stebėti  kelią. 

Staiga  kažkas  sušuko: 

-  Telefonas! 

Atsigręžiau. 

-  Telefonas.  Ar  man  eiti? 

Gydytojas  pašoko. 

-  Ne,  aš  eisiu.  Aš  geriau  išklausinėsiu.  Pasilikit  čia.  Nieko 
nedarykit.  Tuoj  sugrįšiu. 

Aš  atsisėdau  prie  Pat  lovos. 

-  Pat,  -  tariau  tyliai.  -  Mes  visi  čia.  Mes  neišleidžiame 
tavęs  iš  akių.  Tau  nieko  neatsitiks.  Tau  neturi  nieko  atsitikti. 
Profesorius  dabar  jau  kalba.  Jis  pasakys  mums  viską.  Rytoj  jis 
tikriausiai  pats  atvažiuos.  Jis  padės  tau.  Tu  pasveiksi.  Kodėl 
gi  tu  man  niekad  nesakei,  kad  dar  sergi?  Truputį  kraujo  -  tai 
niekis,  Pat.  Mes  tau  jį  sugrąžinsim.  Kėsteris  surado  profeso¬ 
rių.  Dabar  viskas  gerai,  Pat. 

Sugrįžo  gydytojas. 

-  Tai  buvo  ne  profesorius... 

Aš  atsistojau. 

-  Tai  buvo  jūsų  bičiulis  Lencas. 

-  Kėsteris  jo  nesurado? 

-  Surado.  Profesorius  nurodė,  ką  reikia  daryti.  Lencas  pa¬ 
sakė  man  viską  telefonu.  Labai  aiškiai  ir  netgi  teisingai.  Jūsų 
bičiulis  Lencas  -  gydytojas? 

-  Ne.  Jis  norėjo  išeiti  į  gydytojus.  O  Kėsteris? 

Gydytojas  pažvelgė  įmanė. 

-  Lencas  pasakė,  jog  Kėsteris  prieš  kelias  minutes  išvažia¬ 
vęs.  Su  profesorium. 

Aš  turėjau  atsiremti  į  sieną. 

-  Otas,  -  tariau  aš. 

-  Taip,  -  pridūrė  gydytojas,  -  tai  vienintelis  dalykas,  kurį 
jis  pasakė  netiksliai.  Anot  jo,  jie  būsią  čia  po  dviejų  valandų. 
Aš  žinau  kelią.  Kad  ir  smarkiausiai  važiuojant,  jiems  reikės 
daugiau  kaip  trijų  valandų.  Šiaip  ar  taip... 

-  Daktare,  -  atsakiau  aš,  -  galite  pasitikėti.  Jeigu  jis  sako 
per  dvi  valandas,  tai  per  dvi  valandas  jie  bus  čia. 

-  Negalimas  daiktas.  Kelias  vingiuotas,  o  dar  naktis. 

-  Pamatysit,  -  tariau  aš. 

-  Šiaip  ar  taip...  kad  tik  būtų  čia...  vis  geriau,  kad  jis  atva¬ 
žiuotų. 

Aš  nebegalėjau  ištverti.  Išėjau  į  sodą.  Pakilo  rūkas.  Tolu¬ 
moje  ošė  jūra.  Nuo  medžių  lašėjo  rasa.  Apsidairiau.  Aš  bu¬ 
vau  nebe  vienas.  Pietų  pusėje  už  horizonto  dabar  kaukė  mo¬ 
toras.  Už  rūko  blyškiais  keliais  lėkė  pagalba,  prožektoriai  taškė 
šviesą,  švilpė  padangos,  ir  dvi  geležinės  rankos  laikė  vairą, 
dvi  akys  šaltai,  tvirtai  skverbėsi>į  tamsą:  mano  bičiulio  akys... 

Vėliau  Žafė  man  papasakojo,  kaip  viskas  įvyko. 

Kėsteris,  vos  tik  pasikalbėjęs  su  manim,  paskambino  Len- 
cui,  kad  pasiruoštų.  Paskiau  jis  pasiėmė  „Karlą"  ir  kartu  su 
Lencu  nudūmė  į  Žafė  kliniką.  Budinti  sesuo  pasakė,  jog  pro¬ 
fesorius  tikriausiai  nuėjęs  vakarienės.  Ji  paminėjo  Kėsteriui 
keletą  restoranų,  kuriuose  jis  galėtų  būti.  Kėsteris  nuvažiavo 
ieškoti.  Jis  nepaisė  jokių  susisiekimo  ženklų,  nekreipė  dėme¬ 
sio  į  atlekiančius  policininkus.  Leido  mašiną  kaip  žiigą  per 
automobilių  srautą.  Ketvirtajame  restorane  jis  rado  profeso¬ 
rių.  Žafė  išsyk  atsiminė.  Pametęs  vakarienę,  jis  išėjo  su  Kės- 
teriu.  Jie  nuvažiavo  į  profesoriaus  butą  paimti  reikalingų  daik¬ 
tų.  Tai  buvo  vienintelis  kelio  tarpas,  kurį  Kėsteris  važiavo, 
tiesa,  greitai,  bet  nelėkė  kaip  padūkęs.  Jis  nenorėjo  iš  anksto 
gąsdinti  gydytojo.  Pakeliui  Žafė  paklausė,  kur  yra  Pat.  Kėste¬ 
ris  paminėjo  kažkokią  vietovę  už  keturiasdešimt  kilometrų 
nuo  miesto.  Jis  tik  norėjo,  kad  profesorius  įliptų  į  mašiną. 

Visa  kita  turėjo  susitvarkyti  savaime.  Kraudamasis  savo  krepšį, 
Žafė  nurodė  Lencui,  ką  pasakyti  telefonu.  Paskui  jis  įlipo  į 
Kėsterio  mašiną. 

-  Tai  pavojinga?  -  paklausė  Kėsteris. 

-  Taip,  -  atsakė  Žafė. 

Šią  akimirką  „Karlas"  pavirto  balta  šmėkla.  Jis  šokte  pašo¬ 
ko  iš  vietos  ir  nudūmė.  Jis  stačiai  brovėsi  pro  mašinas,  dviem 
ratais  užvažiuodavo  ant  šaligatvio,  švilpė  uždrausta  kryptimi 
tomis  gatvėmis,  kur  leidžiamas  judėjimas  tik  viena  kryptimi, 
skverbėsi  iš  miesto  trumpiausiu  keliu. 

-  Jums  galvoj  negera?  -  sušuko  profesorius.  Kėsteris  kaip 
kulka  šovė  skersai  kelio  omnibusui,  prasmuko  pro  aukštąjo 
buferį,  akimirką  sumažino  greitį  ir  vėl  paleido  mašiną  visu 
smarkumu. 

-  Važiuokit  lėčiau,  -  suriko  gydytojas,  -  kas  jums  iš  to,  jei 
mus  ištiks  avarija? 

-  Mūsų  neištiks  avarija. 

-  Jei  taip  toliau  važiuosim,  tai  bematant. 

Kėsteris  ūmai  pasuko  mašiną  ir  aplenkė  tramvajų  iš  kairės 
pusės. 

-  Mūsų  neištiks  avarija.  -  Dabar  priešais  buvo  ilga  gatvė. 
Otas  pažvelgė  į  gydytoją.  -  Aš  pats  žinau,  kad  turiu  jus  nuga¬ 
benti  gyvą  ir  sveiką.  Pasitikėkit  mano  važiavimu. 

-  Bet  kas  jums  iš  tokio  pašėlusio  lėkimo!  Laimėsite  keletą 
minučių. 

-  Ne,  -  tarė  Kėsteris  ir  pasuko  iš  kelio  sunkvežimiui  su 
akmenimis,  -  mums  dar  reikia  nuvažiuoti  du  šimtus  ketu¬ 
riasdešimt  kilometrų. 

-Ką? 

-  Taigi...  -  Mašina  prasmuko  tarp  pašto  automobilio  ir  au¬ 
tobuso.  -  Aš  nenorėjau  pirma  jums  to  sakyti. 

-  Tai  nesvarbu!  -  sumurmėjo  Žafė.  -  Aš  teikiu  pagalbą  ne 
pagal  kilometrų  skaičių.  Važiuokit  į  stotį.  Traukiniu  mes  grei¬ 
čiau  nuvažiuosim. 

-  Ne.  -  Kėsteris  jau  išvažiavo  į  priemiestį.  Vėjas  piešėjam 
nuo  lūpų  žodžius.  -  Aš  teiravaus...  Traukinys  išeina  per  vėlai... 

Jis  vėl  pažvelgė  į  Zafė,  ir  gydytojas  turbūt  kažką  pamatė  jo 
veide. 

-  Dieve  padėk,  -  sumurmėjo  jis.  -  Jūsų  bičiulė? 

Kėsteris  papurtė  galvą.  Jis  nebeatsakinėjo.  Prašvilpė  pro 

šalį  šeimų  daržai,  ir  mašina  jau  dūmė  vieškeliu.  Dabar  „Kar¬ 
las"  lėkė  visu  smarkumu.  Gydytojas  susigūžė  už  siauro  prieki¬ 
nio  stiklo.  Kėsteris  įbruko  jam  savo  odinį  šalmą. 

Signalas  kaukė  be  paliovos.  Nuo  miškų  atsimušė  jo  burzgi¬ 
mas.  Net  ir  važiuodamas  per  kaimus,  Kėsteris  sulėtindavo 
tempą  tik  tada,  kai  nebūdavo  kitos  išeities.  Ten,  kur  griaus¬ 
mingu  aidu  atsimušdavo  neslopinamas  motoro  riaumojimas, 
susiplakdavo  namų  eilės  nelyginant  marškos  vėjyje,  mašina 
prašvilpdavo  tarp  jų  ir,  spindulių  verpetais  skverbdamasi  to¬ 
liau  į  naktį,  nuplieksdavo  juos  blyškia  prožektorių  šviesa. 

Padangos  ėmė  girgždėti,  šnypšti,  kaukti,  švilpti,  motoras 
dabar  dirbo  iš  paskutiniųjų.  Kėsteris  sėdėjo  palinkęs  į  priekį, 
jo  kūnas  pavirto  galinga  ausimi,  filtru,  kuris  sijojo  griausmus 
ir  švilpesį,  gaudė  mažiausią  pašalinį  garsą,  kiekvieną  šnaresį 
ir  girgždesį,  kurie  galėjo  nešti  avariją  ir  mirtį. 

Prasidėjo  drėgnas  vieškelis.  Molėtu  keliu  mašina  ėmė  sli¬ 
dinėti  ir  mėtytis.  Kėsteris  turėjo  sumažinti  greitį.  Užtat  jis  dar 
smarkiau  lėkė  per  posūkius.  Otas  vadovavosi  jau  ne  protu, 
jis  vadovavosi  tik  instinktu.  Prožektoriai  apšviesdavo  tik  pu¬ 
sę  posūkio.  Tuo  metu,  kai  mašina  sukdavosi,  posūkiai  būda¬ 
vo  juodi  ir  neįžvelgiami.  Kėsteris  naudojosi  ieškikliu,  bet  jo 
spindulys  buvo  labai  siauras.  Gydytojas  tylėjo.  Staiga  sumir¬ 
gėjo  oras  priešais  prožektorius,  pavirto  blyškaus  sidabro  spal¬ 
vos  debesų  šydu.  Tai  buvo  vienintelė  akimirka,  kai  Zafė  išgir¬ 
do  Kėsterį  keikiantis.  Po  minutės  jie  skrido  per  tirštą  miglą. 

Kėsteris  prigesino  prožektorius.  Mašina  plaukė  per  vatą, 
šmėsčiojo  šešėliai,  medžiai,  neaiškūs  vaiduokliai  pieno  jūro¬ 
je,  kelio  nebebuvo,  ir  nežinojai,  nei  kas  bus,  nei  kaip,  tik  še¬ 
šėliai  augo  ir  nyko  pro  motoro  kauksmą. 

Kai  jie  po  dešimties  minučių  išnėrė  iš  miglos,  Kėsterio  vei¬ 
das  buvo  sutrikęs.  Jis  pažvelgė  įŽafė  ir  kažką  sumurmėjo.  Pas¬ 
kui  paleido  mašiną  visu  greičiu  ir  nudūmė,  palinkęs,  šaltas  ir 
vėl  susivaldęs... 

Lyg  švinas  tvyrojo  lipnus  tvankas  kambaryje. 

-  Dar  nenustoja?  -  paklausiau  aš. 

-  Ne,  -  atsakė  gydytojas. 

Pat  pasižiūrėjo  į  mane.  Aš  nusišypsojau  jai.  Tai  buvo  gri¬ 
masa. 

-  Dar  pusvalandis,  -  tariau  aš. 

Gydytojas  pakėlė  akis. 

-  Dar  pusantros  valandos,  jei  ne  dvi.  Lyja 

Lašai,  tyliai  dainuodami,  šnarėjo  sodo  lapuose  ir  krūmuo¬ 
se.  Apžilpusiomis  akimis  aš  žiūrėjau  į  tamsą.  Ar  čia  seniai 
mes  atsikeldavome  naktį,  įlįsdavome  tarp  leukonijų  ir  smal¬ 
kų  ir  Pat  dainuodavo  vaikiškas  daineles.  Ar  čia  seniai  takas 
baltai  švytėjo  mėnesienoje,  o  Pat  lakstė  tarp  krūmų  lyg  grakš¬ 
tus  žvėrelis... 

Gal  šimtąjį  kartą  išėjau  į  priedurį.  Aš  žinojau,  kad  tai  be¬ 
prasmiška,  bet  ne  taip  buvo  ilgu  laukti.  Oras  buvo  ūkanotas. 
Aš  keikiaus;  žinojau,  ką  tai  reiškia  Kėsteriui.  Kažkoks  paukš¬ 
tis  riktelėjo  per  miglą. 

-  Užsičiaupk!  -  burbtelėjau  aš.  Atėjo  į  galvą  pasakojimai 
apie  nelaimes  pranašaujančius  paukščius.  -Nesąmonė!  -  ta¬ 
riau  garsiai  ir  vis  dėlto  pasipurčiau. 

Kažkur  dūzgė  vabalas...  bet  jis  neartėjo...  jis  neartėjo.  Jis 
dūzgė  vienodai  ir  tyliai;  dabar  dūzgimas  nutilo...  štai  jis  vėl 
pasigirdo...  dabar  vėl...  aš  staiga  sudrebėjau...  tai  ne  vabalas, 
bet  labai  tolima  mašina,  dideliu  greičiu  lekianti  per  posū¬ 
kius.  Aš  stovėjau  kaip  nudiegtas,  sulaikęs  kvapą  ir  išsižiojęs, 
kad  geriau  galėčiau  girdėti:  vėl...  vėl...  tylus,  laibas  dūzgimas, 
tartum  būtų  zyzusi  pikta  vapsva.  O  dabar  stipriau,  jau  aiškiai 
girdėjau  kompresoriaus  toną;  tada  ligi  paskutiniosios  įtemp- 

tas  horizontas  griuvo  į  minkštą  begalybę,  palaidodamas  po 
savimi  naktį,  baimę,  siaubą...  aš  šokau  atgal,  atsistojau  tarp¬ 
dury  ir  pasakiau: 

-  Atvažiuoja!  Daktare,  Pat,  jie  atvažiuoja.  Aš  jau  girdžiu! 

Gydytojas  visą  vakarą  laikė  mane  gerokai  pamišusiu.  Jis 

atsistojo  ir  taip  pat  pasiklausė. 

-  Turbūt  kokia  kita  mašina,  -  tarė  jis  pagaliau. 

-  Ne,  aš  pažįstu  motorą. 

Jis  susierzinęs  pažvelgė  įmanė.  Atrodo,  jis  laikė  save  auto¬ 
mobilių  specialistu.  Su  Pat  jis  elgėsi  kantriai  ir  atsargiai  kaip 
motina,  bet  vos  tik  aš  užsimindavau  apie  automobilius,  jis  im¬ 
davo  žaižaruoti  į  mane  pro  savo  akinius  ir  jausdavosi  viršesnis. 

-  Negalimas  daiktas,  -  tarė  jis  trumpai  ir  sugrpo  į  vidų. 

Aš  palikau  lauke.  Stačiai  drebėjau  iš  susijaudinimo. 

-  „Karlas!"  „Karlas!"  -  sakiau  aš.  Dabar  kaitaliojosi  duslūs 
ir  skardūs  smūgiai;  mašina  jau  turėjo  būti  kaime,  ji  lėkė  tarp 
namųbeprotišku  greičiu.  Dabar  burzgimas  susilpnėjo;  jis  skli¬ 
do  iš  anapus  miško,  o  dabar  vėl  sustiprėjo,  pašėlęs  ir 
džiūgaujantis.  Šviesus  ruožas  perskrodė  miglą...  prožektoriai... 
trenksmas...  gydytojas  apstulbęs  stovėjo  šalia  manęs,  staiga 
mus  apakino  šviesa,  ir  mašina  sugirgždėjusi  ūmai  sustojo  prie 
sodo  vartelių.  Aš  pribėgau.  Profesorius  kaip  tik  išlipo  iš  maši¬ 
nos.  Jis  nekreipė  įmanė  dėmesio  ir  nuėjo  prie  gydytojo.  Pas¬ 
kui  jį  ėjo  Kėsteris. 

-  Kaip  Pat?  -  tarė  jis. 

-  Kraujas  tebebėga. 

-  Pasitaiko,  -  tarė  jis,-  tik  tu  kol  kas  nesibaimink. 

Aš  tylėjau  ir  žiūrėjau  į  jį. 

-  Turi  cigaretę?  -  paklausė  jis. 

Aš  padaviau. 

-  Gerai,  kad  atvažiavai,  Otai. 

Jis  giliai  užsitraukė. 

-  Maniau,  kad  taip  bus  geriau. 

-  Labai  smarkiai  važiavai. 


-  Smarkokai.  Tik  vienu  metu  rūkas  trukdė. 

Mudu  sėdėjome  ant  suolelio  šalimais  ir  laukėme. 

-  Manai,  kad  ji  išlaikys?  -  paklausiau  aš. 

-  Žinoma.  Kraujavimas  nepavojingas. 

-  Ji  man  niekad  nieko  apie  tai  nepasakojo. 

Kėsteris  linktelėjo. 

-  Ji  turi  pasveikti,  Otai,  -  tariau  aš. 

Jis  nepakėlė  akių. 

-  Duok  man  dar  vieną  cigaretę,  -  tarė  jis,  -  užmiršau 
pasiimti. 

-  Ji  turi  pasveikti,  -  tariau  aš,  -  o  jei  ne,  tai  viskas  velniop. 

Išėjo  profesorius.  Aš  atsistojau. 

-  Tegu  aš  būsiu  prakeiktas,  jei  dar  kada  važiuosiu  su  ju¬ 
mis,  -  tarė  jis  Kėsteriui. 

-  Atleiskit,  -  pasakė  Kėsteris,  -  tai  mano  bičiulio  žmona. 

-  Šitaip,  -  tarė  Zafė  ir  pažvelgė  įmanė. 

-  Ar  ji  išlaikys?  -  paklausiau  aš. 

Profesorius  pažvelgė  į  mane  atidžiai.  Aš  žiūrėjau  į  šalį. 

-  Manot,  kad  aš  čia  taip  ilgai  stovėčiau,  jeigu  ji  neišlaiky¬ 
tų?  -  tarė  jis. 

Aš  sukandau  dantis.  Sugniaužiau  kumščius.  Verkiau. 

-  Atleiskite,  -  tariau,  -  viskas  įvyko  per  greitai. 

-  Tokie  dalykai  nė  negali  negreit  įvykti,  -  pasakė  Zafė  ir 
nusišypsojo. 

-  Nesupyk,  Otai,  -  tariau,  -  kad  aš  apsižliumbiau. 

Jis  pasuko  mane  už  pečių  ir  pastūmė  durų  linkui. 

-  Eik  į  vidų.  Jei  profesorius  leis. 

-  Man  jau  praėjo,  -  tariau  aš,  -  ar  gabu  įeiti? 

-  Taip,  bet  nekalbėkit,  -  atsakė  Zafė,  -  ir  tik  akimirkai.  Jai 
negalima  jaudintis. 

Nieko  daugiau  nemačiau,  kaip  tik  plaukiojantį  šviesos  at¬ 
spindį  vandenyje.  Aš  mirksėjau.  Šviesa  siūbavo,  žybčiojo.  Ne¬ 
drįsau  nusišluostyti  akių,  nes  Pat,  pamačiusi,  jog  verkiu,  gali 
pamanyti,  kad  padėtis  bloga.  Aš  tik  pamėginau  nusišypsoti  į 
kambarį.  Paskiau  greitai  nusisukau. 

-  Ar  gerai,  kad  jūs  atvažiavot?  -  paklausė  Kėsteris. 

-  Taip,  -  tarė  Zafė,  -  geriau. 

-  Rytoj  rytą  galiu  jus  parvežti. 

-  Tiek  to,  -  tarė  Zafė. 

-  Važiuosiu  protingai. 

-  Aš  dar  pasiliksiu  vieną  dieną  ir  pažiūrėsiu,  kaip  toliau 
bus.  Jūsų  lova  laisva?  -  paklausė  jis  mane. 

Aš  linktelėjau. 

-  Gerai,  tai  aš  miegosiu  čia.  Jūs  gausit  nakvynę  kaime? 

-  Taip.  Gal  parūpinti  jums  pižamą  ir  dantų  šepetuką? 

-  Nereikia.  Viską  turiu  su  savim.  Visada  esu  pasirengęs 
tokiems  dalykams.  Tik,  žinoma,  ne  tokioms  lenktynėms. 

-  Atleiskit,  -  tarė  Kėsteris,  -  visai  tikiu,  kad  jūs  pykstate 
ant  manęs. 

-  Ne,  nepykstu,  -  atsakė  Zafė. 

-  Tai  gailiuos,  kad  išsyk  nepasakiau  jums  tiesos. 

Zafė  nusijuokė.  > 

-  Jūs  esat  prastos  nuomonės  apie  gydytojus.  O  dabar  galit 
ramiai  eiti  sau.  Aš  pasilieku  čia. 

Aš  greitai  paėmiau  vieną  kitą  nakvynės  reikmenų  Kėste- 
riui  ir  sau.  Mudu  nuėjome  į  kaimą. 

-  Pavargai?  -  paklausiau  aš. 

-  Ne,  -  atsakė  jis,  -  pasėdėkim  dar  kur  nors. 

Po  valandos  mane  suėmė  nerimas. 

-  Jeigu  jis  lieka,  vadinasi,  prastai,  Otai,  -  tariau  aš.  -  O 
kam  jis  tai  darytų?.. 

-  Manau,  kad  jis  lieka  iš  atsargumo,  -  atsakė  Kėsteris.  -  Jis 
labai  myli  Pat.  Pats  man  pasakojo,  kai  čia  važiavome.  Jis  gydė 
dar  jos  motiną... 

-Ji  irgi  sirgo  ta?.. 

-  Nežinau,  -  greitai  pasakė  Kėsteris,  -  gal  kokia  kita  liga. 
Eisim  gult? 

-  Eik,  Otai.  Aš  norėčiau  dar  kartą...  tik  iš  tolo... 

-  Gerai.  Ir  aš  eisiu  kartu. 


-  Štai  ką  tau  pasakysiu,  Otai.  Kai  oras  šiltas,  aš  labai  mėgs¬ 
tu  miegoti  lauke.  Tu  nesirūpink.  Pastaruoju  metu  aš  dažnai 
taip  darau. 

-  Juk  drėgna. 

-  Niekis.  Aš  pakelsiu  „Karlo"  viršų  ir  truputį  pasėdėsiu 
viduj. 

-  Gerai.  Aš  irgi  mėgstu  lauke  miegoti. 

Aš  pamačiau,  kad  man  nepavyks  juo  atsikratyti.  Mes  pasi¬ 
ėmėme  keletą  apklotų  ir  priegalvių  ir  nuėjom  prie  „Karlo". 
Atleidome  juostas  ir  atlošėme  priekinę  sėdynę.  Šitaip  galima 
buvo  gana  neblogai  atsigulti. 

-  Geriau  nei  kitą  kartą  fronte,  -  tarė  Kėsteris. 

Ryški  lango  dėmė  švietė  pro  ūkanotą  orą.  Keletą  kartų  ma¬ 
čiau  Žafė  siluetą.  Mudu  surūkėme  dėžutę  cigarečių.  Paskiau 
šviesa  kambaryje  prigeso,  ir  degė  tik  mažytė  naktinė  lempelė. 

-  Ačiū  Dievui,  -  tariau  aš. 

Į  „Karlo"  viršų  ėmė  barbenti  lietaus  lašai.  Papūtė  silpnas 
vėjelis.  Pasidarė  vėsu. 

-  Paimk  ir  mano  apklotą,  Otai,  -  tariau  aš. 

-  Ne,  nereikia,  man  šilta. 

-  Šaunus  vyras  tas  Zafė,  a? 

-  Šaunus.  Labai  išmaningas,  rodos. 

-  Be  abejo. 

Aš  pašokau  iš  neramaus  pusiaumiegio.  Brėško  pilka  ir  šal¬ 
ta  aušra.  Kėsteris  jau  buvo  pabudęs. 

-  Tu  nemiegojai,  Otai? 

-  Miegojau. 

Aš  išlipau  iš  mašinos  ir  nusėlinau  sodo  takučiu  prie  lango. 
Tebedegė  maža  naktinė  lemputė.  Pamačiau,  jog  Pat  guli  užsi¬ 
merkusi  lovoje.  Akimirką  pabijojau,  kad  ji  gali  būti  negyva. 
Betgi  paskui  pastebėjau  sujudant  jos  dešinę  ranką.  Pat  buvo 
labai  išblyškusi.  Tačiau  ji  nekraujavo.  Dabar  ji  vėl  sukrutėjo. 
Tuo  pat  metu  pravėrė  akis  Zafė,  gulįs  antroje  lovoje.  Aš  grei¬ 
tai  pasitraukiau.  Dabar  buvau  ramus:  profesorius  budi. 

-  Rodos,  mums  reikia  dingti  iš  čia,  -  tariau  Kėsteriui,  -  jis 
dar  gali  pamanyti,  kad  mes  tikriname  jį. 

-  Viskas  tvarkoj  tenai?  -  paklausė  Otas. 

-  Taip,  kiek  aš  išmanau.  Geras  profesoriaus  miegas.  Gali 
drunyti  kanonadai  griaudžiant,  bet  užtenka  pelei  sukrebždė¬ 
ti  prie  jo  duonmaišio  -  ir  jis  jau  gyvas. 

-  Galėtume  nueiti  nusimaudyti,  -  tarė  Kėsteris.  -  Puikus 
čia  oras.  -  Jis  pasirąžė. 

-  Eik,  -  tariau  aš. 

-  Eime  kartu,  -  atsakė  jis. 

Pilkas  dangus  suplyšo.  Ištryško  oranžinio  atspalvio  raudo¬ 
ni  dryžiai.  Debesų  uždanga  prie  horizonto  pasikėlė,  ir  už  jos 
pasirodė  šviesus,  obuolio  žalumo  dangus. 

Mušu  šokome  į  vandenį  ir  nuplaukėme.  Vanduo  švytėjo 
pilkais  ir  raudonais  atšvaitais. 

Paskiau  grįžome.  Panelė  Miuler  jau  buvo  atsikėlusi  ir  pjo¬ 
vė  darže  petražolių  lapus.  Ji  krūptelėjo  išgirdusi  mano  balsą. 
Sumišęs  bandžiau  paaiškinti  jai,  kad  turbūt  vakar  truputį  per 
daug  keikiausi.  Ji  ėmė  verkti. 

-  Vargšė  ponia.  Ji  tokia  graži  ir  dar  tokia  jauna. 

-  Ji  sulauks  šimto  metų,  -  tariau  aš  supykęs,  kad  panelė 
Miuler  verkia,  tartum  Pat  turėtų  mirti.  Pat  nemirs.  Vėsus 
rytas,  vėjas,  šviesi  jūros  Vilnių  atgaivinta  gyvybė  plazdėjo  ma¬ 
nyje:  Pat  negali  mirti.  Ji  gali  mirti  tik  tada,  jei  aš  neteksiu 
drąsos.  Greta  yra  Kėsteris,  mano  draugas,  čia  aš,  Pat  draugas; 
pirma  mes  turime  mirti.  Kol  mes  gyvename,  ištrauksime  ją. 
Taip  buvo  visada.  Kol  gyvena  Kėsteris,  aš  negaliu  mirti.  O 
kol  mudu  abu  gyvename,  Pat  negali  mirti. 

-  Reikia  nusilenkti  likimui,  -  tarė  senoji  panelė  ir  kiek  prie¬ 
kaištingai  pakėlė  į  mane  savo  rudą,  susiraukšlėjusį  kaip  keptas 
obuolys  veidą.  Ji,  matyt,  turėjo  galvoje  mano  plūdimąsi. 

-  Nusilenkti?  -  tariau  aš.  -  Kodėl  gi  nusilenkti?  Nieko  tas 
neduoda.  Gyvenime  už  viską  turi  žmogus  mokėti  dvigubai  ar 
trigubai.  Tai  kam  dar  lenktis? 

-  Vis  dėlto,  vis  dėlto...  taip  geriau. 

„Nusilenkti,  -  pagalvojau  aš.  -  Ir  kas  iš  to?  Kovoti,  kovoti  - 
tai  vienintelis  dalykas,  likęs  tose  grumtynėse,  kurias  galų  ga¬ 
le  vis  tiek  prakiši.  Kovoti  dėl  to  trupučio,  kurį  tu  myli.  Nusi¬ 
lenkti  galima  ir  septyniasdešimt  metų  sulaukus." 

Kėsteris  pasikalbėjo  keletą  žodžių  su  ja.  Ji  vėl  greit  ėmė 
šypsotis  ir  paklausė,  ko  jis  norėtų  pietų. 

-  Matai,  -  tarė  Otas,  -  ką  reiškia  senatvė.  Čia  ašaros,  čia 
juokas  -  viskas  keičiasi  bematant.  Be  jokių  sutrikimų.  Ma¬ 
tyt,  ir  mums  taip  bus,  -  susimąstęs  pasakė  jis. 

Mudu  vaikštinėjom  apie  namus. 

-  Džiaugiuos  kiekviena  minute,  kurią  ji  miega,  -  tariau  aš. 

Mudu  vėl  nuėjom  į  sodą.  Panelė  Miuler  pataisė  pusrytį. 

Mes  išgėrėme  karštos  juodos  kavos.  Patekėjo  saulė.  Kaipmat 
atšilo.  Medžių  lapai  žėrėjo  nuo  šviesos  ir  drėgmės.  Nuo  jūros 
sklido  žuvėdrų  klykavimas.  Panelė  Miuler  pastatė  ant  stalo 
puokštę  rožių. 

-  Paskiau  jas  nunešim  jai,  -  tarė  ji. 

Rožių  kvapas  priminė  sodo  tvorą  ir  vaikystę. 

-  Zinai,  Otai,  -  tariau  aš,  -  jaučiuosi,  lyg  pats  būčiau  sir¬ 
gęs.  Vis  dėlto  žmogus  jau  nebe  tas  kaip  anksčiau.  Reikėjo 
man  elgtis  ramiau.  Protingiau.  Juo  ramiau  elgiesi,  juo  geriau 
gali  padėti. 

-  Ne  visada  taip  pasiseka,  Robi.  Ir  man  taip  yra  buvę.  Juo 
ilgiau  gyveni,  juo  nervingesnis  daraisi.  Nelyginant  tas  banki¬ 
ninkas,  kuris  susilaukia  vis  naujų  nuostolių. 

Tuo  metu  atsidarė  durys.  Įėjo  Zafė  su  pižama. 

-  Gerai,  gerai,  -  pamojo  jis,  pamatęs,  jog  aš  vos  neapver¬ 
čiau  stalo  su  kava,  -  gerai,  kiek  tai  įmanoma. 

-  Galima  man  įeiti? 

-  Dar  ne.  Ten  dabar  tarnaitė.  Tvarko  kambarį  ir  visa  kita. 

Aš  įpyliau  jam  kavos.  Jis  sumirkčiojo  prieš  saulę  ir  atsigrę¬ 
žė  įKėsterį. 

-  Tiesą  sakant,  turėčiau  jums  padėkoti.  Bent  ištrūkau  vie¬ 
nai  dienai  iš  miesto. 

-  Juk  galėtumėt  dažniau  tai  padaryti,  -  tarė  Kėsteris.  - 
Išvažiuotumėt  iš  vakaro,  o  kitą  vakarą  sugrįžtumėt. 

-  Galėčiau,  galėčiau,  -  atsakė  Zafė.  -  Ar  jūs  pastebėjot, 
kad  mes  gyvename  tokiais  laikais,  kada  žmogus  pats  save  dras¬ 
kai?  Kad  daug  ko,  kągalėtume  padaryti,  vis  dėlto  nedarome, 
patys  nežinodami  kodėl?  Darbas  šiais  laikais  pasidarė  toks  bai¬ 
siai  svarbus  dalykas,  kad  jis  viską  nustelbia,  nes  taip  daug 
žmonių  jo  neturi.  Kaip  gražu  čia!  Jau  keletą  metų  to  nema¬ 
čiau.  Turiu  du  automobilius,  dešimties  kambarių  butą  ir  pa¬ 
kankamai  pinigų  -  o  kas  iš  to?  Ką  tai  reiškia,  palyginus  su 
vasaros  rytu  gamtos  prieglobsty!  Darbas  -  niūri  manija.  Jis 
visada  dirbamas  su  iliuzija,  kad  ilgainiui  visa  pasikeis.  Nie¬ 
kad  niekas  nepasikeis.  Tiesiog  juokinga  matant,  ką  žmonės 
daro  iš  savo  gyvenimo. 

-  Man  rodos,  kad  gydytojas  yra  vienas  iš  tų  nedaugelio 
žmonių,  kurie  žino,  dėl  ko  gyvena,  -  tariau  aš.  -  Ką  gi  tada 
kalbėti  kokiam  nors  buhalteriui.' 

-  Mielas  bičiuli,  -  atsakė  Zafė,  -  klaidinga  manyti,  jog  visi 
žmonės  sugeba  vienodai  jausti. 

-  Tiesa,  -  tarė  Kėsteris,  -  bet  žmonės  įgijo  savo  profesijas 
ne  pagal  sugebėjimą  jausti. 

-  Iš  tiesų,  -  atsakė  Zafė.  -  Keblus  reikalas.  -  Jis  linktelėjo 
man.  -  Dabar  galima,  tačiau  ramiai,  nelieskit  jos,  neleiskit 
kalbėti... 

Pat  gulėjo  ant  priegalvių  bejėgė,  it  partrenkta.  Veidas  bu¬ 
vo  persimainęs,  paakiuose  juodavo  tamsūs  mėlyni  šešėliai, 
lūpos  buvo  išblyškusios.  Tik  akys  buvo  didelės  ir  žibančios. 
Pernelyg  didelės  ir  pernelyg  žibančios. 

Aš  paėmiau  jos  ranką.  Ji  buvo  šalta  ir  pavargusi. 

-  Pat,  senasis  drauguži,  -  tariau  sumišęs  ir  norėjau  prie  jos 
prisėsti,  bet  pamačiau  prie  lango  putlų  it  tešla  tarnaitės  vei¬ 
dą.  Ji  smalsiai  žiūrėjo  įmanė.  -  Išeikit  pagaliau,  -  tariau  aš  su 
apmaudu. 


-  Juk  aš  turiu  užtraukti  gardinas*,  -  atsakė  ji. 

-  Gerai,  užtraukit  ir  išeikit. 

Ji  užtraukė  geltonas  užuolaidas.  Bet  vis  dar  nėjo,  o  ėmė  iš 
lėto  jas  smaigstyti  segtukais. 

-  Klausykit,  -  tariau  aš,  -  čia  jums  ne  spektaklis.  Tučtuo¬ 
jau  išgaruokit. 

Ji  nerangiai  pasisuko. 

-  Čia  susek,  čia  vėl  nereikia. 

-  Tu  liepei  jai  susegti?  -  paklausiau  aš  Pat. 

Ji  linktelėjo. 

-  Ar  tau  skauda  akis  nuo  šviesos?  -  paklausiau. 

Ji  papurtė  galvą. 

-  Geriau,  kad  tu  šiandien  manęs  nematytum  šviesoje... 

-  Pat!  -  sušukau  nusigandęs.  -  Tau  dar  negalima  kalbėti! 
Bet  jei  tik  dėl  to... 

Aš  atidariau  duris,  ir  tarnaitė  pagaliau  išėjo.  Sugrįžau.  Da¬ 
bar  nebesijutau  sumišęs.  Net  džiaugiausi,  kad  tarnaitė  taip 
ilgai  neišėjo.  Ji  padėjo  man  pirmomis  akimirkomis.  Vis  dėlto 
buvo  pašėlęs  daiktas  pamatyti  šitaip  gulinčią  Pat. 

Atsisėdau  šalia  lovos. 

-  Pat,  -  tariau,  -  greit  tu  vėl  būsi  sveika... 

Ji  pajudino  lūpas. 

-Jau  rytoj... 

-  Rytoj  dar  ne,  bet  po  kelių  dienų.  Tada  atsikelsi,  ir  mudu 
važiuosim  namo.  Nereikėjo  mums  čia  važiuoti,  čionykštis  oras 
tau  per  daug  atšiaurus... 

-  Visai  ne  per  atšiaurus,  -  sušnibždėjo  ji.  -  Juk  aš  nesergu, 
Robi.  Tai  tik  nelaimė... 

Aš  pažvelgiau  įją.  Negi  ji  tikrai  nežinojo,  kad  serga?  O  gal 
nenorėjo  žinoti?  Jos  akys  neramiai  lakstė. 

-  Tu  nebijok...  -  sušnibždėjo  jinai. 

Aš  ne  iš  karto  supratau,  ką  ji  nori  pasakyti  ir  kodėl  taip 

*  Gardina  -  lango  užuolaida. 

svarbu,  kad  aš  nebijočiau.  Tiktai  mačiau,  kad  ji  susijaudinu¬ 
si,  kad  jos  akyse  šmėsčioja  savotiška  kančia  ir  maldavimas.  Ir 
staiga  man  toptelėjo  į  galvą  mintis.  Aš  supratau,  ką  ji  galvo¬ 
jo.  Jai  atrodė,  jog  bijau  jos  todėl,  kad  ji  serga. 

-  Viešpatie  Dieve,  Pat,  -  tariau  aš,  -  ar  tik  ne  dėl  to  tu 
man  nieko  nesakei? 

Ji  tylėjo,  bet  aš  mačiau,  kad  taip  yra. 

-  Po  galais,  -  tariau,  -  kuo  gi  tu  mane  laikai? 

Aš  pasilenkiau  prie  jos. 

-  Pagulėk  akimirką  visai  ramiai,  bet  tik  nejudėk.  -  Aš  pa¬ 
bučiavau  ją.  Jos  lūpos  buvo  sausos  ir  karštos. 

Kai  išsitiesiau,  tai  pamačiau,  kad  ji  verkia.  Ji  verkė  be  gar¬ 
so,  plačiai  atvertomis  akimis,  jos  veidas  nejudėjo.  Tik  ašaros 
plūste  plūdo. 

-  Dėl  Dievo,  Pat... 

-  Juk  aš  laiminga,  -  tarė  ji. 

Aš  stovėjau  ir  žiūrėjau  \  ją.  Tai'buvo  tik  vienas  žodis,  bet 
toks  žodis,  kurio  niekad  nebuvau  girdėjęs.  Aš  pažinau  mote¬ 
rų,  bet  visada  tai  būdavo  tik  trumpi  susitikimai,  nuotykiai, 
kartais  kokia  įvairesnė  valanda,  vienišas  vakaras,  bėgimas  nuo 
paties  savęs,  nuo  nevilties,  nuo  tuštumos.  Nieko  daugiau  nė 
nenorėjau,  nes  jau  buvau  išmokęs,  kad  nieku  daugiau  negali 
pasitikėti,  kaip  tik  pačiu  savimi  ir  daugiausia  dar  kokiu  drau¬ 
gu.  Dabar  staiga  pamačiau,  kad  galiu  šį  tą  reikšti  kitam  žmo¬ 
gui  vien  todėl,  jog  gyvenu,  ir  kad  jis  laimingas  dėl  to,  jog  aš 
esu  greta  jo.  Paklausyti  tas  skamba  labai  paprastai,  bet  pagal¬ 
vojęs  pradedi  suprasti,  kad  tai  be  galo  didelis  daiktas.  Tai  gali 
visiškai  sudirbti  žmogų  ir  pakeisti.  Tai  meilė  ir  vis  dėlto  kaž¬ 
kas  kita.  Kažkas  tokio,  dėl  ko  verta  gyventi.  Meilei  vyriškis 
negali  gyventi.  Kitam  žmogui  -  gali. 

Aš  norėjau  kažką  pasakyti,  bet  negalėjau.  Sunku  rasti  žo¬ 
džių,  kai  tikrai  turi  ką  pasakyti.  Jeigu  net  ir  žinai  reikalingus 
žodžius,  tai  gėdiniesi  juos  ištarti.  Visi  tie  žodžiai  priklauso  pra¬ 
ėjusiems  šimtmečiams.  Mūsų  amžius  dar  neatrado  žodžių  sa- 

vo  jausmams  išreikšti.  Jis  moka  būti  tik  stačiokiškas,  visa  ki¬ 
ta  -  netikra. 

-  Pat,  -  tariau  aš,  -  senasis,  narsusis  drauguži... 

Šią  akimirką  įėjo  Zafė.  Jis  išsyk  pamatė,  kokia  čia  situacija. 

-  Gražiausia,  -  burbtelėjo  jis,  -  taip  ir  maniau. 

Aš  norėjau  kažką  atsakyti,  bet  jis  tučtuojau  išvijo  mane 
lauk. 

Praėjo  dvi  savaitės.  Pat  taip  pasitaisė,  kad  mes  galėjome  grįžti 
atgal.  Susikrovėme  daiktus  ir  laukėme  Gotfrydo  Lenco.  Jis  tu¬ 
rėjo  paimti  mašiną.  Mudu  su  Pat  rengėmės  važiuoti  traukiniu. 

Buvo  šilta  apsiūkusi  diena.  Padangėje  nejudėdami  kabojo 
lyg  vata  debesys,  karštas  oras  virpėjo  viršum  kopų,  o  švino 
spalvos  jūra  telkšojo  šviesioje  mirguliuojančioje  ūkanoje. 

Gotfrydas  atsirado  popiet.  Jau  ištolo  pamačiau,  kaip  švie¬ 
siaplaukė  jo  galva  subolavo  virš  gyvatvorių.  Tik  kai  Lencas 
pasuko  į  panelės  Miuler  vilą,  pastebėjau,  kad  jis  ne  vienas; 
greta  jo  išniro  kažkoks  žmogus,  panašus  į  miniatiūrinį  auto¬ 
mobilių  lenktynininką:  milžiniška  languota  kepurė,  užmaukš¬ 
linta  snapu  į  užpakalį,  įspūdingi  akiniai,  baltas  kombinezo¬ 
nas  ir  didžiulės  ausys,  švytinčios  kaip  rubinai. 

-  Dieve  mano,  juk  tai  Jupas!  -  tariau  nustebęs. 

-  Jis  pats  asmeniškai,  pone  Lokampai!  -  atsakė  Jupas,  ro¬ 
dydamas  dantis. 

-  Ir  kaip  išsipustęs!  Kas  gi  tau  atsitiko? 

-Juk  pats  matai,  -  pareiškė  Lencas  patenkintas  ir  pakratė 
man  ranką.  -Jis  rengiasi  į  lenktynininkus.  Jau  aštuonios  die¬ 
nos,  kai  mokau  jį  važiuoti.  Iškaulijo,  kad  pasiimčiau  kartu. 
Gera  proga  jam  išbandyti  jėgas  pirmojoje  tolimoje  kelionėje. 

-  Nepasidarysiu  sarmatos,  pone  Lokampai!  -  karštai  pa¬ 
tvirtino  Jupas. 

-  Ką  čia  kalbėti!  -  šyptelėjo  Gotfrydas.  -  Dar  nesu  matęs, 
kad  žmogus  taip  sirgtų  persekiojimo  manija!  Jau  pirmą  mo¬ 


kymosi  dieną  jisai  pamėgino  su  mūsų  senuoju  geruoju  taksi 
pralenkti  mersedesą  su  kompresorium.  Pašėlęs  šėtoniukas! 

Jupas  prakaitavo  iš  laimės  ir  dievinamu  žvilgsniu  žiūrėjo  į 
Lencą. 

-  Manau,  kad  nuneščiau  tą  pasipūtėlį,  pone  Lencai!  No¬ 
rėjau  pristverti  jį  per  posūkį,  kaip  ponas  Kėsteris. 

Aš  nusijuokiau. 

-  Tu  gerai  pradedi,  Jupai. 

Gotfrydas  su  tėvišku  pasididžiavimu  žiūrėjo  į  savo  mokinį. 

-  Pirmiausia  tu  stverk  lagaminus  ir  nugabenk  juos  į  stotį. 

-  Vienas?  -Jupas  vos  nesprogo  iš  susijaudinimo.  -  Galėsiu 
visai  vienas  ligi  stoties  nuvažiuoti,  pone  Lencai? 

Gotfrydas  linktelėjo,  ir  Jupas  įlėkė  į  namus. 

Mes  atidavėme  lagaminus.  Po  to  paėmėm  Pat  ir  nuvažiavo¬ 
me  į  stotį.  Iki  traukinio  atėjimo  dar  liko  penkiolika  minučių. 
Peronas  buvo  tuščias.  Tiktai  stovėjo  keletas  pieno  bidonų. 

-  Važiuokit,  -  tariau  aš.  -  Kitaip  labai  vėlai  namus  pasieksit. 

Jupas,  sėdėjęs  prie  vairo,  piktai  pažvelgė  įmanė. 

-  Tokios  pastabos  tau  nepatinka,  a?  -  paklausė  jį  Lencas. 

Jupas  išsitiesė. 

-  Pone  Lokampai,  -  tarė  jis  priekaištingai,  -  viskas  mano 
tiksliai  apskaičiuota.  Aštuntą  valandą  mes  lengvai  būsime 
dirbtuvėje. 

-  Tikra  tiesa!  -  Lencas  patapnojo  jam  per  petį.  -  Kirsk  su 
juo  lažybų,  Jupai.  Iš  butelio  selterio. 

-  Iš  selterio  tai  ne,  -  atsakė  Jupas,  -  bet  iš  cigarečių  dėžu¬ 
tės  užsimerkęs  galiu  rizikuoti. 

Jis  iššaukiamai  pasižiūrėjo  įmanė. 

-  O  tu  žinai,  kad  kelias  gana  nekoks?  -  paklausiau  aš. 

-  Viskas  apskaičiuota,  pone  Lokampai! 

-  Ir  apie  posūkius  pagalvojai? 

-  Posūkiai  man  nieko  nereiškia.  Aš  neturiu  nervų. 

-  Gerai,  Jupai,  -  tariau  aš  rimtai.  -  Tada  kertu  lažybų.  Ta¬ 
čiau  ponas  Lencas  nė  kiek  neturi  važiuoti. 

Jupas  prisidėjo  ranką  prie  krutinės. 

-  Garbės  žodis! 

-  Gerai,  gerai.  Bet  sakyk,  ką  ten  taip  konvulsyviai  spaudi 
rankoje? 

-  Chronometrą.  Pakeliui  seksiu  laiką.  Norėčiau  pažiūrėti, 
kiek  tas  vežimas  gali  išspausti. 

Lencas  šyptelėjo. 

-  Taip,  vaikai,  Jupas  apsirūpinęs  puikiausiai.  Manau,  kad 
mūsų  senajam  šauniajam  sitroenui  dreba  iš  baimės  visi  stū¬ 
mokliai. 

Jupas  nuleido  negirdomis  ironiją.  Jis  susijaudinęs  tampė 
kepurę. 

-  Tai  važiuojam,  pone  Lencai,  ką?  Lažybos  yra  lažybos! 

-  Žinoma,  tu  mažasis  kompresoriau!  Iki  pasimatymo,  Pat! 
Kol  kas,  Robi!  -  Gotfrydas  įlipo  į  mašiną.  -  Na,  Jupai,  paro¬ 
dyk  damai,  kaip  startuoja  kavalįerius  ir  busimasis  pasaulio 
čempionas! 

Jupas  užsitraukė  lenktynininko  akinius,  pamojavo  mums 
kaip  senis  ir,  įjungęs  pirmąją  pavarą,  šauniai  nudulkėjo  ak¬ 
meniniu  grindiniu. 

Mudu  su  Pat  dar  pasėdėjome  ant  suolelio  priešais  stotį. 
Karšta  balta  saulė  kaitino  medinę  perono  sieną.  Kvepėjo  sa¬ 
kais  ir  druska.  Pat  atmetė  galvą  ir  užsimerkė.  Ji  sėdėjo  neju¬ 
dėdama,  atstačiusi  veidą  saulei. 

-  Pavargai?  -  paklausiau  aš. 

Ji  papurtė  galvą. 

-Ne,  Robi. 

-  Ateina  traukinys,  -  tariau. 

Atbildėjo  garvežys,  juodas,  mažutis  ir  pasimetęs  virpan¬ 
čioje  bekraštėje  platybėje.  Mudu  įlipome.  Traukinys  buvo  pus¬ 
tuštis.  Pūškuodamas  jis  ėmė  eiti.  Tiršti  ir  juodi  garvežio  dū¬ 
mai  pakibo  ore.  Iš  lėto  slinko  pro  šalį  pažįstamas  reginys: 
kaimas  su  rudais  šiaudiniais  stogais,  pievos,  kuriose  ganėsi 

karvės  ir  arkliai,  miškas,  o  paskiau  ramus  ir  labai  mieguistas 
panelės  Miuler  namelis  lomoje  už  kopų. 

Pat  stovėjo  šalia  manęs  prie  lango  ir  žiūrėjo  į  tą  pusę.  Ke¬ 
lias  per  posūkį  priartėjo  prie  namelio,  ir  aiškiai  buvo  matyti 
mūsų  kambario  langai.  Jie  buvo  atviri,  ir  ant  palangių  vėdi¬ 
nosi  saulėje  balta  patalynė. 

-  Antai  panelė  Miuler,  -  tarė  Pat. 

-  Iš  tikrųjų. 

Ji  stovėjo  priešais  duris  ir  mosavo.  Pat  išsitraukė  nosinę  ir 
iškišo  pro  langą. 

-  Ji  nemato,  -  tariau  aš,  -  nosinė  per  maža  ir  per  plona.  Se 
mano. 

Ji  paėmė  ją  ir  pamosavo.  Panelė  Miuler  energingai  atsakė. 

Pamažu  traukinys  išvažiavo  į  laukus.  Namelis  dingo,  ir  ko¬ 
pos  paliko  toli.  Už  juodos  miško  juostos  kurį  laiką  kartkar¬ 
tėmis  sužvilgėdavo  jūra.  Ji  žvilgėjo  kaip  tykojanti  pavargusi 
akis.  Paskui  prasidėjo  švelniai  paauksinti  žali  laukai  ir  nusi¬ 
traukė  iki  horizonto  varpos,  linguojančios  lėname  vėjyje. 

Pat  atidavė  man  nosinę  ir  atsisėdo  į  kamputį.  Aš  pakėliau 
langą.  „Pasibaigė!  -  pagalvojau.  -  Ačiū  Dievui,  pasibaigė! 
Visa  tai  tebuvo  sapnas!  Prakeiktas  piktas  sapnas!" 

Prieš  pat  šešias  atvažiavome  į  miestą.  Aš  paėmiau  taksi  ir 
sukroviau  lagaminus.  Paskui  nuvažiavome  į  Pat  butą. 

-  Lipsi  su  manim  į  viršų?  -  paklausė  ji. 

-  Žinoma. 

Aš  palydėjau  ją  į  viršų,  paskiau  liftu  nusileidau  žemyn,  ir 
mudu  su  vairuotoju  paėmėme  lagaminus.  Kai  sugrįžau,  Pat 
tebestovėjo  prieškambaryje.  Ji  kalbėjosi  su  pulkininku  leite¬ 
nantu  fon  Hake  ir  jo  žmona. 

Mudu  įėjom  į  kambarį.  Buvo  šviesus  pavakarys.  Ant  stalo 
stovėjo  stiklinė  vaza  su  blyškiai  raudonomis  rožėmis.  Pat  pri¬ 
ėjo  prie  lango  ir  pažvelgė  į  gatvę.  Paskiau  atsigręžė. 

-  Kiek  laiko  buvome  išvažiavę,  Robi? 

-  Lygiai  aštuoniolika  dienų. 

-  Aštuoniolika  dienų.  Man  atrodo,  kad  daug  ilgiau. 

-  Man  taip  pat.  Bet  visada  taip  esti,  kai  išvažiuoji  kur  nors 
iš  miesto. 

Ji  papurtė  galvą. 

-  Aš  ne  apie  tai... 

Ji  atidarė  balkono  duris  ir  išėjo.  Ten,  sudėta  ir  atremta  į 
sieną,  stovėjo  balta  gulimoji  kėdė.  Pat  prisitraukė  kėdę  ir  ty¬ 
lėdama  pažvelgė  į  ją. 

Kai  ji  grįžo  į  vidų,  jos  veidas  buvo  persimainęs,  akys  pa- 
tamsėjusios. 

-  Žiūrėk,  kokios  rožės,  -  tariau  aš.  -  Kėsteris  atsiuntė.  Štai 
jo  vizitinė  kortelė. 

Pat  paėmė  kortelę  ir  vėl  padėjo  ant  stalo.  Ji  žiūrėjo  į  rožes, 
bet  aš  pastebėjau,  kad  ji  bemaž  nemato  jų.  Jos  mintys  dar 
tebebuvo  prie  gulimosios  kėdės.  Išvažiuodama  ji  tikėjosi,  kad 
jau  paspruko  išjos,  o  dabar,  galimas  daiktas,  ta  kėdė  vėl  taps 
dalimi  jos  gyvenimo. 

Aš  netrukdžiau  jai  ir  nieko  nesakiau.  Nebuvo  prasmės  nu¬ 
traukti  jos  minčių.  Ji  pati  turėjo  tai  įveikti,  ir  geriau,  kad  da¬ 
bar,  kol  aš  buvau  greta.  Nebent  tik  žodžiais  buvo  galima  tai 
atidėti,  bet  ir  tai  vieną  kartą  tos  mintys  vis  tiek  užplūstų  ir 
galbūt  daug  skausmingiau. 

Ji  pastovėjo  valandėlę  prie  stalo,  nuleidusi  galvą  ir  pasirė¬ 
musi  įjįrankomis.  Paskiau  pakėlė  akis  ir  pažvelgė  įmanė.  Aš 
nieko  nesakiau.  Ji  pamažu  apėjo  aplink  stalą  ir  padėjo  rankas 
man  ant  pečių. 

-  Senas  drauguži,  -  tariau  aš. 

Ji  prisiglaudė  prie  manęs.  Aš  tvirtai  apkabinau  ją. 

-  Dabar  imsimės  šio  reikalo,  ar  ne? 

Ji  linktelėjo.  Paskui  nubraukė  atgal  plaukus. 

-  Tik  akimirką  taip  užėjo,  Robi. 

-  Žinoma. 

Kažkas  pasibeldė.  Pasirodė  tarnaitė  su  arbatos  staleliu. 

-  Tas  tai  gerai,  -  tarė  Pat. 

-  Nori  arbatos?  -  paklausiau  aš. 

-  Ne,  kavos,  geros,  stiprios  kavos. 

Pabuvau  dar  pusvalandį.  Paskiau  ji  pajuto  nuovargį.  Aš 
pamačiau  tai  iš  jos  akių. 

-  Tau  reikėtų  truputį  pamiegoti,  -  pasiūliau  jai. 

-  O  tau? 

-  Aš  eisiu  namo  ir  taip  pat  šiek  tiek  pamiegosiu.  Po  dviejų 
valandų  užeisiu  pas  tave,  ir  eisim  kur  nors  pavalgyti. 

-  Tu  pavargęs?  -  paklausė  ji  abejodama. 

-  Taip,  truputį.  Traukiny  buvo  šilta.  Man  dar  reikės  užsuk¬ 
ti  į  dirbtuvę. 

Pat  daugiau  nebeklausinėje  Ji  buvo  labai  pavargusi  ir  vos 
besilaikė.  Aš  paguldžiau  ją  ir  užklojau.  Ji  tučtuojau  užmigo. 
Aš  pastačiau  šalia  jos  rožes  ir  padėjau  Kėsterio  vizitinę  korte¬ 
lę,  kad  pabudusi  išsyk  turėtų  apie  ką  galvoti.  Po  to  išėjau. 

Pakeliui  sustojau  prie  telefono  automato.  Nusprendžiau 
išsyk  paskambinti  Žafė.  Iš  namų  tai  padaryti  buvo  sunkiau. 
Reikėjo  tikėtis,  kad  klausysis  visas  pensionas. 

Nukėliau  ragelį  ir  pasakiau  klinikos  numerį.  Po  valandėlės 
prie  aparato  priėjo  Žafė. 

-  Čia  -  Lokampas,  -  tariau  aš  ir  kostelėjau.  -  Šiandien 
mes  parvažiavome.  Bus  jau  kokia  valanda,  kai  mes  čia. 

-  Parvažiavote  su  mašina?  -  paklausė  Žafė. 

-  Ne,  traukiniu. 

-  Taip,  ir  kaip  sekėsi? 

-  Gerai,  -  atsakiau  aš. 

Jis  pagalvojo  akimirką. 

-Aš  rytoj  apžiūrėsiu  panelę  Holman.  Vienuoliktą  valandą 
ryto.  Gal  tai  pasakysit  jai? 

-  Ne,  -  tariau  aš.  -  Nenorėčiau,  kad  ji  žinotų,  jog  aš  skam¬ 
binau  jums.  Rytoj  tikriausiai  ji  pati  jums  paskambins.  Gal 
tada  jūs  ir  pasakysit  jai. 


260 


Erich  Maria  Remark 


-  Gerai.  Taip  ir  padarysim.  Aš  pasakysiu  jai. 

Mechaniškai  pastūmiau  į  šalį  storą,  nučiupinėtą  abonentų 

knygą.  Ji  gulėjo  ant  nedidelio  medinio  pulto.  Siena  virš  jo 
buvo  išmarginta  telefono  numeriais. 

-  Ar  galėčiau  rytoj  popiet  pas  jus  užeiti?  -  paklausiau. 

Žafė  neatsakė. 

-  Labai  norėčiau  sužinoti,  kokia  jos  būklė,  -  tariau  aš. 

-  Rytoj  dar  negalėsiu  jums  to  pasakyti,  -  atsakė  Žafė.  - 
Bent  savaitę  man  reikia  ją  stebėti.  Bet  po  to  aš  jums  pasaky¬ 
siu,  kaip  yra. 

-  Ačiū.  -  Aš  vis  dar  tebespoksojau  į  pultą  priešais.  Kažkas 
čia  buvo  nupiešęs  dručkę  merginą  su  didele  šiaudine  skrybė¬ 
le.  „Ela,  tu  ožka!"  -  buvo  parašyta  po  piešiniu.  -  Ar  tuo  tarpu 
nereikia  jai  kokio  ypatingo  režimo?  -  paklausiau  aš. 

-  Rytoj  pamatysiu.  Bet  man  rodos,  kad  namie  ji  turi  gana 
gerą  priežiūrą. 

-  Nežinau.  Girdėjau,  kad  jos  kaimynai  ateinančią  savaitę 
rengiasi  išvažiuoti.  Tad  ji  paliks  viena,  tik  su  tarnaite. 

-  Taip?  Gerai,  tada  rytoj  ir  apie  tai  pasikalbėsiu  su  ja. 

Aš  vėl  pastūmiau  abonentų  knygą  ant  piešinio. 

-  Kaip  jums  atrodo,  ar  ji...  ar  toks  priepuolis  gali  pasikar¬ 
toti? 

Žafė  akimirką  paabejojo. 

-  Žinoma,  gali,  -  tarė  jis  pagaliau,  -  bet  tai  neįtikėtina.  Tik 
gerai  ištyręs  ją,  galėsiu  jums  tai  pasakyti.  Tada  paskambinsiu 
jums. 

-  Taip.  Dėkui. 

Aš  pakabinau  ragelį.  Išėjęs  iš  būdelės,  pastovėjau  valandė¬ 
lę  gatvėje.  Dulkina  ir  tvanku.  Paskiau  nuėjau  namo. 

Tarpdury  susidūriau  su  ponia  Calevski.  Nelyginant  patran¬ 
kos  sviedinys  jinai  išlėkė  iš  ponios  Bender  kambario.  Pama¬ 
čiusi  mane,  ji  sustojo. 

-  Ką,  jau  parvažiavot? 

-  Kaip  matote.  Nieko  neatsitiko  per  tą  laiką? 

-  Jums  -  nieko.  Laiškų  irgi  nebuvo.  Bet  ponia  Bender  išsi¬ 
kraustė. 

-  Taip?  Kodėl  gi? 

Ponia  Calevski  įsisprendė  rankas  į  šonus. 

-  Ogi  todėl,  kad  visur  yra  nenaudų.  Ji  persikėlė  į  krikščio¬ 
nišką  prieglaudą.  Išsigabeno  savo  katę  ir  dvidešimt  šešias  mar¬ 
kes  kapitalo. 

Ji  papasakojo,  kad  vaikų  namai,  kuriuose  ponia  Bender 
prižiūrėjo  kūdikius,  subankrutavo.  Namų  vadovas,  kažkoks 
pastorius,  nesėkmingai  spekuliavo  biržoje.  Ponia  Bender  bu¬ 
vo  atleista,  negavusi  algos  už  du  mėnesius. 

-  Ar  jinai  jau  gavo  kitą  darbą?  -  paklausiau  aš  nieko  ne¬ 
galvodamas. 

Ponia  Calevski  tik  pažvelgė  į  mane. 

-  Na,  žinoma,  ne,  -  atsakė  ji.  -  Aš  jai  sakiau,  kad  pasiliktų 
gyventi.  Su  mokėjimu  nedega.  Bet  ji  nenorėjo. 

-  Beturčiai  dažniausiai  dori  žmonės,  -  tariau  aš.  -  Kas  da¬ 
bar  apsigyvens  tame  kambaryje? 

-  Hasės.  Jis  pigesnis  už  tą,  kuriame  iki  šiol  jie  gyveno. 

-  O  kas  Hasių  kambaryje? 

Ji  gūžtelėjo  pečiais. 

-  Pamatysim.  Ne  per  daug  tikiuos,  kad  kas  atsirastų. 

- 1  r  kada  jis  bus  laisvas? 

-  Rytoj.  Hasės  jau  kraustosi. 

-  O  kiek  kainuoja  tas  kambarys?  -  paklausiau  aš.  Man 
ūmai  šovė  į  galvą  viena  mintis. 

-  Septyniasdešimt  markių. 

-  Per  brangu,  -  tariau  aš,  jau  visai  atitokęs. 

-  Su  kava  rytais,  dviem  bandelėm  ir  daug  sviesto? 

-  Juo  labiau.  Rytinę  Frydos  kavą  galit  atskaityti.  Penkias¬ 
dešimt,  ir  nė  pfenigo  daugiau. 

-  Negi  jūs  rengiatės  imti?  -  paklausė  ponia  Calevski. 

-  Galbūt. 

Aš  įėjau  į  savo  kambarį  ir  susimąstęs  apžiūrėjau  duris  įHa- 
sių  kambarį.  Pat  ponios  Calevski  pensione!  Ne,  tai  buvo  ne¬ 
kaip  sugalvota!  Bet  vis  dėlto  po  valandėlės  aš  pasibeldžiau  į 
Hasių  kambarį. 

Namie  buvo  ponia  Hasė.  Ji  sėdėjo  su  skrybėlaite  priešais 
veidrodį  pusiau  iškraustytame  kambaryje  ir  pudravosi. 

Aš  pasisveikinau  su  ja,  apžiūrinėdamas  kambarį.  Jo  būta 
didesnio,  nei  aš  buvau  manęs.  Tai  pasimatė  tik  dabar,  kai 
dalis  baldų  buvo  išnešta.  Vienos  spalvos  apmušalai,  šviesūs  ir 
dar  gana  nauji,  neseniai  nudažyti  langai  ir  durys  ir  didelis 
gražus  balkonas. 

-  Turbūt  jau  girdėjot,  ko  jis  dabar  iš  manęs  reikalauja,  - 
tarė  ponia  Hasė.  -  Aš  turiu  persikelti  į  tos  asmenybės  kamba¬ 
rį!  Kokia  gėda! 

-  Gėda?  -  paklausiau  aš. 

-  Taip,  gėda!  -  susijaudinusi  kalbėjo  jinai.  -  Juk  žinote, 
kad  mudvi  nepakentėm  viena  kitos,  o  dabar  Hasė  verčia  ma¬ 
ne  persikelti  įjos  kambarį  be  balkono  ir  tik  su  vienu  langu.  Ir 
tai  tik  dėl  to,  kad  jis  pigesnis!  Įsivaizduokit,  kaip  ji  triumfuo¬ 
ja  savo  krikščioniškoje  prieglaudoje. 

-  Nemanau,  kad  triumfuotų. 

-  Vis  dėlto  triumfuoja  ta  klastingoji  kūdikių  slaugė,  ta  ra¬ 
mioji  kiaulė,  knisanti  gilią  šaknį!  O  šalimais  dar  toji  kokotė, 
toji  Erna  Bėnig!  Ir  kačių  smarvė! 

Aš  žiūrėjau  nustebęs.  Ramioji  kiaulė,  knisanti  gilią  šaknį? 
Keistas  daiktas:  tikrai  naujų  ir  vaizdingų  posakių  žmonės  ran¬ 
da  tik  tada,  kai  plūstasi.  Kokie  amžinai  vienodi  meilės  žo¬ 
džiai  ir  kaip  keičiasi  keiksmų  skalė! 

-  Juk  katės  yra  labai  švarūs  ir  gražūs  gyvulėliai,  -  tariau  aš.  - 
Be  to,  ką  tik  buvau  tame  kambaryje.  Ten  neatsiduoda  katėmis. 

-  Taip?  -  piktai  atšovė  ponia  Hasė  ir  pasitaisė  skrybėlaitę.  - 
tai,  matyt,  priklauso  nuo  nosies.  Bet  aš  nemanau  nė  piršto  pri¬ 
dėti  prie  šio  persikraustymo!  Tegu  jis  pats  tampo  baldus!  Aš 
išeisiu  kur  nors!  Bent  tiek  noriu  turėti  iš  to  šuniško  gyvenimo! 


Trys  draugai  263 

Ji  atsistojo.  Jos  išpleręs  veidas  taip  virpėjo  iš  pykčio,  jog 
net  pudra  byrėjo.  Aš  pastebėjau,  kad  ji  lūpas  labai  raudonai 
nusidažiusi  ir  iš  viso  smarkiai  išsipusčiusi.  Išeidama  ji  kvepė¬ 
jo  kaip  visa  parfumerijos  krautuvė. 

Nustebęs  pažvelgiau  jai  iš  paskos.  Paskui  dar  kartą  gerai 
apžiūrėjau  kambarį.  Apgalvojau,  kur  galima  būtų  pastatyti 
Pat  baldus.  Tačiau  greitai  atsisakiau  tos  minties.  Pat  čia,  vi¬ 
sados  čia,  su  manim,  -  negalėjau  to  įsivaizduoti!  Niekad  man 
nebūtų  atėjus  į  galvą  tokia  mintis,  jeigu  Pat  būtų  buvus  svei¬ 
ka.  Bet  gal...  aš  atsidariau  duris  ir  išmatavau  balkoną.  Ir  vis 
dėlto  po  to  papurčiau  galvą  ir  sugrįžau  į  savo  kambarį. 

Pat  tebemiegojo,  kai  įėjau  įjos  kambarį.  Tyliai  atsisėdau  į 
fotelį  šalia  lovos,  bet  ji  išsyk  pabudo. 

-  Gaila,  pažadinau  tave,  -  tariau  aš. 

-  Ar  tu  čia  buvai  visą  laiką? 

-  Ne.  Tik  dabar  sugrįžau. 

Ji  pasirąžė  ir  priglaudė  veidą  man  prie  rankos. 

-  Tai  gerai.  Nemėgstu,  kad  kas  žiūrėtų  į  mane  miegančią. 

-  Suprantu.  Ir  aš  to  nemėgstu.  Aš  ir  nesirengiau  žiūrėti  į 
tave.  Tik  nenorėjau  pažadinti.  O  gal  dar  truputį  pamiegosi? 

-  Ne,  aš  visiškai  išsimiegojau.  Tuoj  keliuos. 

Kol  ji  rengėsi,  aš  įėjau  į  gretimą  kambarį.  Lauke  iš  lėto  te¬ 
mo.  Pro  atdarą  langą  priešais  patefonas  kvaksėjo  Hohenfy- 
bergo  maršą.  Prie  patefono  triūsė  kažkoks  plikis  su  petnešo¬ 
mis.  Jis  vaikščiojo  iš  vieno  kambario  galo  į  kitą  ir  muzikos 
taktu  darė  laisvus  pratimus.  Jo  plikė  švytėjo  prieblandoje  kaip 
susijaudinęs  mėnulis.  Abejingai  stebėjau  jį.  Jaučiausi  apdu¬ 
jęs  ir  liūdnas. 

Įėjo  Pat.  Ji  atrodė  nuostabiai  gražiai,  buvo  visai  gaivi  ir  nė 
kiek  nepavargusi. 

-  Tu  puikiai  atrodai,  -  tariau  aš  nustebęs. 

-  Aš  gerai  ir  jaučiuosi,  Robi.  Tartum  būčiau  išmiegojusi 
visą  naktį.  Man  tokie  dalykai  greitai  keičiasi. 

-  Taip,  dievaži!  Kartais  taip  greit,  kad  vos  gali  pastebėti. 

Ji  atsirėmė  man  į  petį  ir  pažvelgė  į  mane. 

-  Sakai,  per  greit,  Robi? 

-  Ne.  Vien  tik  aš  pats  per  lėtas.  Dažnai  aš  būnu  kiek  per 
lėtas,  Pat. 

Ji  nusišypsojo. 

-  Lėtumas  -  tai  tvirtumas.  O  tvirtumas  -  geras  daiktas. 

-  Aš  toks  tvirtas,  kaip  kamštis  vandeny,  -  tariau. 

Ji  papurtė  galvą. 

-  Tu  daug  tvirtesnis,  nei  tau  atrodo.  Tu  apskritai  esi  visai 
kitoks,  nei  įsivaizduoji.  Mažai  man  teko  matyti  žmonių,  ku¬ 
rie  taip  klystų  savo  atžvilgiu,  kaip  tu. 

Aš  paleidau  jos  petį. 

-  Taip,  mylimasis,  -  tarė  ji  ir  linktelėjo,  -  iš  tikro  taip.  O 
dabar  eime  valgyti? 

-  O  kur  eisim?  -  paklausiau  aš. 

-  Pas  Alfonsą.  Aš  turiu  viską  vėl  pamatyti.  Man  atrodo, 
jog  nuo  to  laiko,  kai  iš  čia  išvažiavau,  praėjo  visa  amžinybė. 

-  Gerai!  -  tariau  aš.  -  Bet  ar  tu  kaip  reikiant  nori  valgyti? 
Pas  Alfonsą  negalima  eiti  nealkanam.  Jis  išmes  pro  duris. 

Pat  nusijuokė. 

-  Aš  tiesiog  baisiai  alkana. 

-  Tai  eime! 

Aš  staiga  labai  apsidžiaugiau. 

Mūsų  pasirodymas  pas  Alfonsą  buvo  triumfinis.  Jis  pasi¬ 
sveikino  su  mumis,  tučtuojau  dingo  ir  netrukus  sugrįžo,  užsi¬ 
dėjęs  baltą  apykaklę  ir  pasirišęs  kaklaraištį  su  žaliais  tašku¬ 
čiais.  Net  vokiečių  kaizeriui  jis  nebūtų  to  padaręs.  Jis  ir  pats 
buvo  šiek  tiek  sumišęs  dėl  šitokio  negirdėto  dekadanso. 

-  Nagi,  Alfonsai,  ką  turi  gero?  -  paklausė  Pat  ir  abiem 
rankomis  pasirėmė  į  stalą. 

Alfonsas  šyptelėjo,  papūtė  lūpas  ir  prisimerkė. 

-  Jums  pasisekė!  Šiandien  yra  vėžių! 

Jis  žingtelėjo  atgal,  norėdamas  pasižiūrėti,  kokį  įspūdį  pa¬ 
darė  jo  žodžiai.  Įspūdis  buvo  puikiausiais. 

-  Be  to,  rasim  dar  stiklą  šviežio  Mozelio  vyno,  -  pašnibž¬ 
dėjo  jis  susižavėjęs  ir  dar  žingtelėjo  atgal.  Jis  susilaukė  aud¬ 
ringų  plojimų  -  kad  ir  keista,  jie  pasigirdo  net  ir  prie  durų. 
Ten  susivėlusiais  geltonais  plaukais,  nuo  saulės  nudegusia  no¬ 
sim  pasirodė  išsišiepęs  paskutiniojo  romantiko  kiaušas  T 

-  Gotfrydas?  -  suriko  Alfonsas.  -  Tu?  Asmeniškai?  Žmo¬ 
gau,  kokia  diena!  Leisk  apkabinti  tave! 

-  Dabar  tu  pamatysi,  ko  dar  nesi  mačiusi,  -  tariau  aš  Pat. 
Abu  puolė  kits  kitam  į  glėbį.  Alfonsas  taip  tapšnojo  Lcn- 

cui  per  nugarą,  jog  skambėjo  lyg  kalvėje. 

-  Hansai,  -  sušuko  jis  po  to  kelneriui,  -  nešk  šen  „Napo¬ 
leono"  ! 

Jis  nusitempė  Gotfrydą  prie  bufeto.  Kelneris  atnešė  didelį 
apdulkėjusį  butelį.  Alfonsas  pripylė  du  stiklelius. 

-1  sveikatą,  Gotfrydai,  tu  prakeiktasis  kiaulienos  kepsny! 

-  Į  sveikatą,  Alfonsai,  senasis,  gerasis  katorgininke! 

Abu  vienu  mauku  ištuštino  stiklelius. 

-  Prima!  -  tarė  Gotfrydas.  -  Konjakas  madonoms! 

-  Tikra  gėda  jį  šitaip  maukti,  -  patvirtino  Alfonsas.  -  Bet 
kaip  jį  gersi  pamažu,  kada  taip  džiaugiesi!  Eikš,  išlenksimdar 
po  vieną! 

Jis  įpylė  ir  pakėlė  stiklą. 

-  Ak,  tu  prakeiktasis,  klastingasis  pomidore! 

Lencas  nusijuokė. 

-  Mano  senasis,  mielasis  Alfonsai! 

Alfonso  akyse  pasirodė  ašaros. 

-  Dar  po  vieną,  Gotfrydai,  -  tarė  jis  susijaudinęs. 

-  Visados!  -  Lencas  atkišo  jam  stiklelį.  -  Nuo  tokio  konja¬ 
ko  aš  atsisakysiu  tik  tada,  kai  negalėsiu  pakelti  galvos  nuo 
grindų. 

-  Ačiū  už  žodį!  -  Alfonsas  pripylė  po  trečią  stiklelį. 

Kiek  uždusęs  sugrįžo  Lencas  prie  stalelio.  Jis  išsitraukė 

laikrodį. 

-  Be  dešimt  astuonios  sitroenas  atvažiavo  prie  dirbtuvės. 
Ką  jūs  dėl  to  pasakysit? 

-  Rekordas,  -  atsakė  Pat.  -  Tegyvuoja  Jupas!  Aš  taip  pat 
nepagailėsiu  jam  dėžutės  cigarečių. 

-  O  tu  už  tai  gausi  porciją  vėžių  papildomai!  -  pareiškė 
Alfonsas,  atėjęs  Gotfrydui  ipėdžiui.  Paskui  jis  išdalijo  mums 
kažkokias  staltieses.  -  Nusivilkit  švarkus  ir  pasiriškit  jas!  Da¬ 
ma  dėl  to  neprieštaraus,  ar  ne? 

-  Manau,  kad  tai  netgi  būtina,  -  tarė  Pat. 

Alfonsas  linktelėjo  apsidžiaugęs. 

-  Jūs  protinga  moteris,  aš  tai  žinojau.  Vėžius  reikia  valgyti 
patogiai.  Nebijant  susitepti.  -  Jis  šyptelėjo.  -  Jūs,  žinoma, 
gausit  ką  nors  elegantiškesnio. 

Kelneris  Hansas  atnešė  baltą  kaip  sniegas  virtuvės  chala¬ 
tą.  Alfonsas  išskleidė  jį  ir  padėjo  Pat  apsivilkti. 

-  Jums  labai  pritinka,  -  pagyrė  jis. 

-  Smarkiai,  smarkiai!  -  atsakė  ji  ir  nusijuokė. 

-  Džiaugiuos,  kad  įsidėmėjot  tai,  -  tarė  Alfonsas  prielan¬ 
kiai.  -  Širdį  žmogui  paglosto. 

-  Alfonsai!  -  Gotfrydas  susimezgė  staltiesę  ant  sprando, 
kad  kampučiai  styrojo  toli  nuo  kits  kito.  -  Tuo  tarpu  čia  tik 
panašu  į  kirpyklą. 

-  Tuoj  bus  kitaip.  Bet  pirmiausia  reikia  trupučio  meno. 

Alfonsas  nuėjo  prie  patefono.  Netrukus  sugriaudė  piligri¬ 
mų  choras  iš  „Tanhoizerio".  Mes  klausėme  tylėdami. 

Vos  tik  nuaidėjo  paskutinis  akordas,  kai  atsidarė  virtuvės 
durys  ir  pasirodė  kelneris  Hansas,  nešinas  vaikiškos  vonios 
dydžio  dubeniu.  Dubuo  garavo  ir  buvo  pilnas  vėžių.  Kelneris 
stenėdamas  pastatė  jį  ant  stalo. 

-  Atnešk  ir  man  servetėlę,  -  tarė  Alfonsas. 

-  Tu  valgysi  su  mumis,  aukso  berneli?  -  sušuko  Lencas.  - 
Kokia  garbė! 

-  Jeigu  dama  nieko  prieš? 

-  Atvirkščiai,  Alfonsai! 


Pat  truktelėjo  savo  kėdę,  ir  jis  atsisėdo  šalia  jos. 

-  Gerai,  kad  aš  sėdžiu  šalia  jūsų,  -  tarė  jis  kiek  sumišęs.  - 
Mat  aš  moku  gana  greit  su  jais  dorotis.  Tuo  tarpu  damai  tas 
darbas  truputį  nuobodokas. 

Alfonsas  ištraukė  iš  dubens  vėžį  ir  pašėlusiu  greitumu  ėmė 
jį  darinėti.  Jis  taip  vikriai  ir  elegantiškai  darbavosi  savo  milži¬ 
niškomis  rankomis,  kad  Pat  nieko  daugiau  nebeliko,  kaip  tik 
valgyti  skanius  kąsnelius,  paduodamus  jai  su  šakute. 

-  Gardu?  -  paklausė  jis. 

-  Puiku!  -Ji  pakėlė  stiklą.  -  Į  jūsų  sveikatą,  Alfonsai. 

Alfonsas  iškilmingai  susidaužė  su  ja  ir  lėtai  išgėrė  savo  stik¬ 
lą.  Aš  pažvelgiau  į  ją.  Man  būtų  buvę  maloniau,  jeigu  ji  būtų 
gėrusi  kokį  nealkoholinį  gėrimą.  Ji  pajuto  mano  žvilgsnį. 

-  Saliut,  Robi,  -  tarė  ji. 

Ji  buvo  nuostabiai  graži  ir  švytėte  švytėjo  džiaugsmu. 

-  Saliut,  Pat,  -  tariau  aš  ir  išgėriau  savo  stiklą. 

-  Ar  ne  puiku  čia?  -  paklausė  ji,  vis  dar  tebežiūrėdama  į 
mane. 

-  Nepaprasta!  -  Aš  vėl  prisipyliau.  -  Į  sveikatą,  Pat! 

Jos  veidas  nušvito. 

-  Į  sveikatą,  Robi!  \  sveikatą,  Gotfrydai! 

Išgėrėme. 

-  Geras  vynas,  -  tarė  Lencas. 

-  Pernykštis  „Graacho  Abtsbergas",  -  paaiškino  Alfonsas.  - 
Džiaugiuos,  kad  tu  nusimanai  apie  jį! 

Jis  ištraukė  iš  dubens  antrą  vėžį  ir  ištiesė  Pat  išskėstas  žnyples. 

Ji  atsisakė. 

-  Tąjūs  pats  turite  suvalgyti,  Alfonsai.  Kitaip  jums  nebe¬ 
liks. 

-  Vėliau.  Aš  daug  greičiau  valgau  už  kitus. 

-  Na,  gerai.  -  Ji  paėmė  žnyples.  Alfonsas  spindėjo  iš  malo¬ 
numo  ir  vaišino  jątoliau.  Atrodė,  kad  sena  didelė  pelėda  val¬ 
gydina  baltą  paukščiuką  lizde. 

Pabaigoje  išgėrėme  dar  po  „Napoleoną"  ir  atsisveikinome 
su  Alfonsu.  Pat  buvo  laiminga. 

-  Buvo  puiku!  -  tarė  ji.  -  Labai  labai  jums  dėkui,  Alfonsai. 
Tikrai  buvo  puiku! 

Ji  padavė  jam  ranką.  Alfonsas  kažką  suniurnėjo  ir  pabu¬ 
čiavo  jai  ranką.  Iš  nuostabos  Lencui  vos  akys  neiššoko  ant 
kaktos. 

-  Vėl  greit  ateikit,  -  tarė  Alfonsas.  -  Ir  tu,  Gotfrydai! 

Lauke  po  žibintu  stovėjo  mažas  ir  visų  apleistas  sitroenas. 

-  O!  -  tarė  Pat  ir  sustojo.  Jos  veidas  krūptelėjo. 

-  Po  šios  dienos  kelionės  aš  pakrikštijau  jį  Herkuliu!  -  Got¬ 
frydas  atidarė  dureles.  -  Parvežti  jus  namo.7 

-  Ne,  -  atsakė  Pat. 

-  Aš  taip  ir  maniau.  Kurgi  važiuosim? 

-  I  barą.  O  gal  ne,  Robi?  -  Jinai  atsigręžė  įmanė. 

-  Žinoma,  -  tariau  aš,  -  žinoma,  važiuojam  į  barą. 

Labai  iš  lėto  važiavome  gatvėmis.  Buvo  šilta  ir  giedra.  Prie¬ 
šais  kavines  sėdėjo  žmonės.  Aidėjo  muzika.  Pat  sėdėjo  šalia 
manęs.  Staiga  man  pasirodė,  kad  ji  tikrai  sveika;  man  pasida¬ 
rė  karšta,  bet  akimirką  aš  negalėjau  suprasti,  kad  ji  serga. 

Bare  radome  Ferdinandą  ir  Valentiną.  Ferdinandas  buvo 
puikiausiai  nusiteikęs.  Jis  atsistojo  ir  nuėjo  sutikti  Pat. 

-  Diana,  -  tarė  jis,  -  sugrįžo  iš  girių... 

Ji  šypsojo.  Jis  padėjo  jai  ant  peties  ranką. 

-  Tamsiaveide,  drąsioji  šaule  su  sidabriniu  lanku,  ką  gersim? 

Gotfrydas  nustūmė  Ferdinando  ranką. 

-  Patetiški  žmonės  niekad  neturi  takto,  -  tarė  jis.  -  Damą 
lydi  du  vyriškiai,  tu,  matyt,  nepastebėjai,  šaunusis  stumbre! 

-  Romantikai  gali  tik  sekti  iš  paskos,  o  ne  lydėti,  -  nesutri¬ 
kęs  pareiškė  Grau. 

Lencas  nusišypsojo  ir  atsigręžė  į  Pat. 

-  Tuoj  sutaisysiu  jums  ypatingą  mišinį-  „Kolibrio"  koktei¬ 
lį.  Brazilijoj  išmokau. 

Jis  nuėjo  prie  bufeto,  ilgai  maišė  visokius  gėralus  ir  paga¬ 
liau  atnešė  kokteilį. 


-  Gardu?  -  paklausė  jis. 

-  Silpnokas  kaip  Brazilijai,  -  atsakė  Pat. 

Gotfrydas  nusijuokė. 

-  O  vis  dėlto  labai  stiprus.  Dėta  romo  ir  „vodkos". 

Iš  pirmo  žvilgsnio  pamačiau,  kad  čia  nėra  nei  romo,  nei 
„vodkos"  -  čia  buvo  tik  vaisių  sultys,  citrina,  pomidorų  sun¬ 
ka  ir  galbūt  keletas  lašų  „Angostūros".  Nealkoholinis  kok¬ 
teilis.  Bet  Pat,  ačiū  Dievui,  to  nepastebėjo. 

Ji  gavo  tris  didelius  stiklus  „Kolibrio",  ir  aš  mačiau,  kokia  ji 
patenkinta,  kad  su  ja  nesielgiama  kaip  su  ligone.  Po  valandos 
visi  pakilome,  tik  Valentinas  liko  sėdėti.  Taip  sutvarkė  Lencas. 
Jisai  įsisodino  Ferdinandą  į  sitroeną  ir  nuvažiavo.  Taigi  neatro  - 
dė,  kad  mudu  su  Pat  išeiname  anksčiau.Visa  tai  buvo  labai 
jaudinama,  bet  man  akimirką  pasidarė  bjauriai  nesmagu. 

Pat  paėmė  mane  po  ranka.  Ji  žengė  šalia  manęs,  savo  gra¬ 
žia,  lanksčia  eigastimi,  aš  jutau  jos  rankos  šilumą,  mačiau, 
kaip  pagyvėjusiu  jos  veidu  šmėsčioja  žibintų  atšvaitai,  -  ne, 
aš  negalėjau  suvokti,  kad  ji  serga,  aš  galėjau  tai  suprasti  tik 
dienos  metu,  bet  ne  vakare,  kai  gyvenimas  švelnesnis  ir  šil¬ 
tesnis,  kai  jis  tiek  žada... 

-  Gal  užeisim  truputį  pas  mane?  -  paklausiau  aš. 

Ji  linktelėjo. 

Mūsų  pensiono  koridoriuje  buvo  šviesu. 

-  Pasiuto,  -  tariau  aš,  -  kas  gi  čia  dabar  atsitiko?  Palūkėk 
trupučiuką. 

Atsirakinau  duris  ir  apsidairiau.  Koridorius  buvo  tuščias  ir 
apšviestas  kaip  siaura  priemiesčio  gatvelė.  Ponios  Bender  kam¬ 
bario  durys  buvo  atlapos  iki  galo,  jame  irgi  degė  šviesa.  Kaip 
juoda  mažutė  skruzdė  nušlepsėjo  koridoriumi  Hasė,  sulinkęs 
nuo  didžiulės  ant  grindų  statomos  lempos  su  rausvu  gaubtu. 
Jis  kraustėsi  į  kitą  kambarį. 

-  Labas  vakaras,  -  tariau  aš.  -  Taip  vėlai,  o  vis  dar  nebai¬ 
giate? 

-  Vos  prieš  valandą  parėjau  iš  įstaigos.  Tik  vakare  ir  tetu¬ 
riu  laiko  kraustytis. 

-  Argi  žmonos  nėra? 

Jis  papurtė  galvą. 

-  Išėjo  pas  draugę.  Ačiū  Dievui,  dabar  turi  draugę,  su  ku¬ 
ria  praleidžia  daug  laiko. 

Jis  nusišypsojo,  nieko  blogo  nenujausdamas,  ir  nušlepsėjo 
toliau.  Aš  įsivedžiau  Pat. 

-  Man  rodos,  geriau  nedekim  žiburio,  ką?  -  paklausiau  ją, 
kai  mudu  atsidūrėme  mano  kambaryje. 

-  Uždek,  mielasis.  Nors  trumpam,  paskui  galėsi  vėl  užgesinti. 

-  Tu  nepasotinamas  žmogus,  -  tariau  aš,  trumpai  nuplieks- 
damas  pliušinę  grožybę,  ir  kuo  greičiausiai  vėl  užgesinau  šviesą. 

Langai  buvo  atviri,  ir  nuo  medžių  dvelkė  gaivus  nakties 
oras,  nelyginant  iš  miško. 

-  Gražu,  -  tarė  Pat  ir  atsisėdo  kamputy  ant  palangės. 

-  Tau  iš  tikro  čia  gražu? 

-  Taip,  Robi.  Kaip  kokiame  dideliame  parke  vasarą.  Puiku. 

-  Ar  eidama  tu  nepažvelgei  į  gretimą  kambarį?  -  paklau¬ 
siau  aš. 

-  Ne,  kodėl  klausi? 

-  Tas  balkonas  po  kairei  priklauso  prie  šio  kambario.  Jis 
visai  uždaras,  ir  priešais  nėra  jokių  namų.  Jei  ten  gyventum, 
tau  nereikėtų  nė  maudymosi  kostiumo  saulės  vonioms. 

-  Taip,  jei  aš  ten  gyvenčiau... 

-  Tu  gali  ten  apsigyventi,  -  atsainiai  tariau  aš.  -  Juk  matei, 
tas  kambarys  artimiausiomis  dienomis  bus  laisvas. 

Ji  pažvelgė  į  mane  ir  nusijuokė. 

-  Manai,  kad  mums  tai  būtų  tikslu?  Visą  laiką  būti  kartu? 

-  Mes  anaiptol  nebūtume  visą  laiką  kartu,  -  atsakiau.  - 
Dieną  aš  iš  viso  čia  nebūnu.  Vakarais  dažnai  irgi  ne.  Bet  jeigu 
jau  būtume  kartu,  mums  nereikėtų  sėdėti  restoranuose,  ne¬ 
reikėtų  kiekvieną  sykį  skubėti  skirtis,  tarsi  tik  į  svečius  būtu¬ 
me  atėję  pas  kits  kitą. 


Ji  truputį  pasijudino  savo  kamputyje. 

-  Man  atrodo,  mielasis,  tarsi  tu  jau  būtum  viską  smulkiai 
apgalvojęs. 

-  Apgalvojau,  -  tariau  aš.  -  Visą  vakarą  galvoju. 

Pat  išsitiesė. 

-  Tu  iš  tikro  rimtai  kalbi,  Robi? 

-  Taip,  po  perkūnais,  -  tariau  aš,  -  negi  tu  vis  dar  to  nepa¬ 
stebi? 

Ji  patylėjo  akimirką. 

-  Robi,  -  tarė  ji  pagaliau,  ir  jos  balsas  buvo  duslesnis  nei 
pirma,  -  kodėl  kaip  tik  dabar  tau  atėjo  tas  į  galvą? 

-  Man  atėjo  į  galvą,  -  atsakiau  aš  smarkiau  negu  norėjau, 
nes  staiga  pajutau,  jog  dabar  atėjo  metas  spręsti  daug  svar¬ 
besnius  dalykus,  negu  kambario  klausimas,  -  man  atėjo  į  gal¬ 
vą  todėl,  kad  pastarosiomis  savaitėmis  pajutau,  koks  nuosta¬ 
bus  daiktas  visą  laiką  būti  kartu.  Nebegaliu  pakęsti  tų 
susitikimų  po  valandą!  Aš  noriu  iš  tavęs  daugiau!  Aš  noriu, 
kad  tu  visados  būtum  su  manimi,  nebesu  linkęs  žaisti  gudrių 
meilės  slapukų,  man  tas  žaidimas  bjaurus,  nereikalingas,  aš 
noriu  tik  tavęs,  ir  dar  kartą  tavęs,  man  niekad  tavęs  neuž¬ 
teks,  todėl  nenoriu  prarasti  nė  vienos  minutės. 

Aš  girdėjau,  kaip  ji  alsuoja.  Ji  sėdėjo  ant  palangės,  apsikabi¬ 
nusi  rankomis  kelius,  ir  tylėjo.  Raudona  šviesos  reklamos  pa¬ 
švaistė  lėtai  kilo  priešais  už  medžių,  ir  dulsvas  jos  atspindys  krito 
ant  šviesių  Pat  batukų,  paskiau  slinko  jos  sijonu  ir  rankomis. 

-  Jei  nori,  gali  pasijuokti  iš  manęs,  -  tariau  aš. 

-  Pasijuokti?  -  atsakė  ji. 

-  Na  taip,  nes  aš  visą  laiką  sakau:  aš  noriu.  Juk  pagaliau  ir 
tu  turi  norėti. 

Ji  pakėlė  akis. 

-  Ar  žinai,  kad  tu  pasikeitei,  Robi? 

-Ne. 

-  Pasikeitei.  Juk  pats  tai  sakai.  Tu  nori.  Jau  nebeklausi. 
Vien  tik  nori. 

-  Čia  ne  tokia  jau  didelė  permaina.  Kad  ir  kaip  aš  norė¬ 
čiau,  tu  vis  tiek  gali  pasakyti  „ne". 

Ji  staiga  pasilenkė  prie  manęs. 

-  O  kodėl  aš  turėčiau  tau  sakyti  „ne",  Robi?  -  pasakė  ji 
man  labai  šiltu  ir  švelniu  balsu.  -  Juk  aš  taip  pat  to  noriu... 

Nustebęs  apkabinau  ją  per  pečius.  Jos  plaukai  palietė  ma¬ 
no  veidą. 

-  Tiesa,  Pat? 

-  Žinoma,  mielasis. 

-  Prakeikimas,  -  tariau,  -  man  atrodė,  kad  viskas  bus  kur 
kas  sunkiau. 

Ji  papurtė  galvą. 

-  Juk  visa  tai  priklauso  tik  nuo  tavęs,  Robi... 

-  Aš  ir  pats  beveik  taip  manau,  -  tariau  nustebęs. 

Ji  apsikabino  mane  už  kaklo. 

-  Kartais  labai  malonu,  kai  nereikia  apie  nieką  galvoti.  Ne 
viską  reikia  daryti  pačiai.  Kai  galf  atsiremti.  Ak,  mielasis,  tie¬ 
są  sakant,  viskas  gana  lengva,  tik  nereikia  patiems  sudaryti 
sunkumų. 

Akimirką  sukandau  dantis.  Kad  ji  man  sakytų  tokius  da¬ 
lykus! 

-  Teisybė,  -  tariau,  -  teisybė,  Pat. 

Tai  buvo  anaiptol  ne  teisybė. 

Mudu  dar  pastovėjome  valandėlę  prie  lango. 

-  Visus  tavo  daiktus  perkelsime  čia,  -  tariau  aš.  -  Tau  nie¬ 
ko  čia  neturi  trūkti.  Parūpinsim  net  vežiojamą  arbatos  sta¬ 
liuką.  Fryda  jau  kaip  nors  išmoks  su  juo  apsieiti. 

-  Mes  turim  tokį.  staliuką,  mielasis.  Juk  jis  priklauso  man. 

-  Juo  geriau.  Tad  jau  rytoj  imsiu  treniruoti  Frydą. 

Ji  padėjo  galvą  man  ant  peties.  Aš  pajutau,  kad  ji  pavargusi. 

-  Palydėti  tave  namo?  -  paklausiau. 

-  Tuojau.  Tik  atsigulsiu  valandėlę. 

Ji  ramiai  gulėjo  lovoje,  nekalbėdama,  tarsi  miegodama.  Ta¬ 
čiau  jos  akys  buvo  atmerktos,  ir  kartkarčiais  jose  šmėstelėda¬ 

vo  atšvaitas  šviesos  reklamos,  kuri  it  spalvinga  šiaurės  pa¬ 
švaistė  be  garso  slankiojo  sienomis  ir  lubomis.  Lauke  pasida¬ 
rė  tylu.  Tik  girdėjosi,  kaip  šalimais  kartkarčiais  šlumščioja  Hasė 
tarp  savo  vilčių,  savo  santuokos  ir  galbūt  savo  gyvenimo  li¬ 
kučių. 

-  Tau  reikėtų  pasilikti  čia,  -  tariau  aš. 

Ji  pasikėlė. 

-  Šiandien  ne,  mielasis... 

-  Man  būtų  daug  maloniau,  kad  tu  pasiliktum... 

-  Rytoj... 

Ji  atsistojo  ir  tyliai  perėjo  per  tamsų  kambarį.  Prisiminiau 
tą  dieną,  kai  ji  pirmą  kartą  pasiliko  pas  mane  ir  pilkoje  ryto 
prieblandoje  taip  pat  tyliai  nuėjo  per  kambaą  apsirengti.  Aš 
nežinojau,  kas  tai,  bet  čia  buvo  kažko  jaudinamai  aiškaus  ir 
bemaž  sukrečiančio,  kažko  iš  tolimų,  užmirštų  laikų,  lyg  ko¬ 
kio  tylaus  paklusnumo  įstatymui,  kurio  niekas  nebežino. 

Ji  sugrįžo  iš  tamsos  pas  mane  ir  suėmė  delnais  mano  veidą. 

-  Gražu  buvo  pas  tave,  mielasis.  Labai  gražu.  Gera,  kad  tu 
čia  esi. 

Aš  nieko  neatsakiau.  Aš  nieko  negalėjau  atsakyti. 

Palydėjau  ją  namo  ir  po  to  vėl  nuėjau  į  barą.  Ten  sėdėjo 
Kėsteris. 

-  Sėskis,  -  tarė  jis,  -  kaip  laikais? 

-  Ne  kažin  kaip,  Otai. 

-  Išgersi  ko  nors? 

-  Jei  gerčiau,  turėčiau  daug  gerti.  To  nenoriu.  Kaip  nors 
apsieisiu.  Bet  galėčiau  ką  kita  padaryti.  Ar  Gotfrydas  dar  iš¬ 
važiavęs  su  taksi? 

-Ne. 

-  Gerai.  Tai  važiuosiu  keletą  valandų. 

-  Ir  aš  eisiu  kartu,  -  tarė  Kėsteris. 

Išvažiavau  mašiną  iš  dirbtuvės  ir  atsisveikinau  su  Otų.  Nu¬ 
važiavau  į  stovėjimo  vietą.  Ten  jau  buvo  dvi  mašinos.  Paskui 

atvažiavo  Gustavas  ir  Tomis,  aktorius.  Nuvažiavo  abi  pirmo¬ 
sios  mašinos,  o  netrukus  ir  aš  gavau  keleivį.  Jauna  mergina 
paprašė  nuvežti  į  „Vinetą". 

„Vineta"  buvo  populiarus  dansingas  su  telefonais  ant  sta¬ 
lelių,  pneumatiniu  paštu  ir  panašiais  dalykais,  skirtais  pro¬ 
vincialams.  Jis  buvo  tamsioje  gatvėje,  kiek  nuošaliau  nuo  ki¬ 
tų  restoranų. 

Sustojome.  Mergina  pasirausė  rankinėje  ir  atkišo  man  pen¬ 
kiasdešimt  markių  banknotą.  Aš  gūžtelėjau  pečiais. 

-  Deja,  negaliu  išmainyti. 

Priėjo  durininkas. 

-  Kiek  aš  turiu  mokėti?  -  paklausė  mergina. 

-  Markę  septyniasdešimt. 

Ji  pasisuko  į  durininką. 

-  Gal  sumokėsi  už  mane?  Eime,  aš  atiduosiu  jums  prie  kasos. 

Durininkas  atidarė  dureles  ir  nuėjo  su  ja  prie  kasos.  Paskui 

jis  sugrįžo. 

-Še... 

Aš  suskaičiavau. 

-  Čia  markė  penkiasdešimt... 

-  Nezaunyk  niekų,  -  o  gal  tu  dar  naujokas?  Dvidešimt 
pfenigų  priklauso  durininkui  už  atnešimą.  Nešdinkis! 

Buvo  tokių  restoranų,  kur  durininkui  reikėdavo  duoti  ar¬ 
batpinigių.  Bet  ir  tai  tik  tada,  kai  jis  parūpindavo  keleivį,  o 
ne  tada,  kai  atveždavai  jam  svečią. 

-  Tokiems  dalykams  nepasakyčiau,  kad  naujokas,  -  tariau 
aš,  -  man  priklauso  markė  septyniasdešimt. 

-  O  per  snukį  tau  nepriklauso?  -  burbtelėjo  jis.  -  Žmogau, 
dumk  iš  čia,  aš  geriau  už  tave  žinau,  kokia  čia  tvarka. 

Man  nesvarbu  buvo  tie  keli  skatikai.  Tik  nenorėjau  duotis 
mulkinamas. 

-  Daug  nepliaukšk  ir  duok  šen  likusius,  -  tariau  aš. 

Durininkas  taip  staiga  smogė  man,  kad  aš  nespėjau  užsi¬ 
dengti.  Išvengti  smūgio,  sėdėdamas  mašinoje,  vis  tiek  nega- 

Įėjau.  Mano  galva  atsitrenkė  į  vairą.  Apkvaitęs  išsitiesiau. 
Galva  gaudė  kaip  būgnas,  iš  nosies  lašėjo  kraujas.  Durininkas 
stovėjo  priešais  mane. 

-  Nori  dar  kartą,  tu  skenduolio  lavone? 

Aš  kaipmat  įvertinau  savo  šansus.  Nieko  negalėjau  pada¬ 
ryti.  Tas  bernas  buvo  stipresnis  už  mane.  Laimėti  galėjau  tik 
užklupęs  jį  iš  netyčių.  Iš  mašinos  mušti  negalėjau  -  smūgis 
būtų  silpnas.  O  kol  išlipčiau,  jis  triskart  suspėtų  patiesti  ma¬ 
ne.  Aš  pažvelgiau  į  jį.  Jis  alsavo  man  į  veidą  alaus  tvaiku. 

-  Dar  žodis  ir  tavo  žmona  bus  našlė. 

Aš  žiūrėjau  į  jį  nejudėdamas,  įbedęs  akis  į  tą  platų  sveiką 
veidą.  Este  ėdžiau  jį  akimis.  Mačiau,  kur  turėčiau  kirsti,  iš 
įniršio  buvau  sustingęs  kaip  ledas.  Bet  nejudėjau.  Mačiau  jo 
veidą  pernelyg  arti,  pernelyg  aiškiai,  milžinišką,  kaip  pro  di¬ 
dinamąjį  stiklą,  kiekvieną  barzdos  plauką,  raudoną,  šiurkš¬ 
čią,  akytą  odą... 

Sužvilgėjo  policininko  šalmas. 

-  Kas  čia  atsitiko? 

Durininkas  įtaikiai  išsišiepė. 

-  Nieko,  pone  vachmistre. 

Policininkas  pažvelgė  įmanė. 

-  Nieko,  -  tariau  aš. 

Jis  žvalgėsi  čia  į  durininką,  čia  į  mane. 

-  Bet  jums  bėga  kraujas. 

-  Užsigavau. 

Durininkas  žingtelėjo  atgal.  Akimis  jis  šaipėsi  iš  manęs. 
Jam  rodėsi,  kad  aš  bijau  jį  įskųsti. 

-  Na,  važiuokit,  -  tarė  policininkas. 

Aš  įjungiau  pavarą  ir  nuvažiavau  atgal  į  stovėjimo  vietą. 

-  Žmogau,  kaip  tu  atrodai,  -  tarė  Gustavas. 

-  Tik  nosis,  -  atsakiau  aš  ir  papasakojau,  kas  atsitiko. 

-  Eime  į  smuklę,  -  tarė  Gustavas.  -  Ne  be  reikalo  aš  buvau 
sanitarijos  grandinis.  Tikra  kiaulystė  mušti  sėdintį. 

Jis  nusivedė  mane  į  smuklės  virtuvę,  paprašė  ledo  ir  kokią 
pusę  valandos  gydė  mane. 

-  Nė  guzo  nebus,  -  pareiškė  jis. 

Galiausiai  jis  pabaigė. 

-  Na  o  kaip  kiaušas?  Viskas  gerai,  a?  Tai  negaiškim  laiko. 

Įėjo  Tomis. 

-  Ar  tai  buvo  stambus  „Vinetos"  durininkas?  Garsus  mu¬ 
šeika.  Deja,  pats  dar  nė  karto  negavo. 

-  Dar  gaus,  -  pasakė  Gustavas. 

-  Taip,  bet  nuo  manęs,  -  atsakiau  aš. 

Gustavas  nepatenkintas  pažvelgė  įmanė. 

-  Kol  tu  išlipsi  iš  mašinos... 

-  Aš  sugalvojau  vieną  gudrybę.  Jei  man  nepasiseks,  tai  tu 
visada  galėsi  ateiti  į  talką. 

-  Gerai. 

Aš  užsidėjau  Gustavo  kepurę,  mes  taip  pat  paėmėm  jo  ma¬ 
šiną,  kad  durininkas  išsyk  nesuprastų,  kuo  čia  kvepia.  Daug 
pamatyti  jis  ir  šiaip  negalėjo,  nes  gatvė  buvo  per  tamsi. 

Atvažiavome.  Gatvėje  nesimatė  nė  gyvos  dvasios.  Gusta¬ 
vas  iššoko,  laikydamas  rankoje  dvidešimt  markių  banknotą. 

-  Pasiuto,  neturiu  smulkių!  Durininke,  negalit  išmainyti? 
Markė  septyniasdešimt,  taip?  Sumokė kit  už  mane. 

Jis  apsimetė  einąs  prie  kasos.  Durininkas  priėjo  prie  manęs 
kosčiodamas  ir  įbruko  man  markę  penkiasdešimt.  Aš  tebe¬ 
laukiau  atkišęs  ranką. 

-  Nešdinkis...  -  burbtelėjo  jis. 

-  Duok  likusius,  nususęs  šunie!  -  suriaumojau. 

Jis  stovėjo  akimirką  lyg  suakmenėjęs. 

-  Žmogau  plaukuotas,  -  pagaliau  sušnypštė  jis  ir  apsilaižė,  - 
tu  kelis  mėnesius  to  gailėsies! 

Jis  atsivedėjo.  Nuo  to  smūgio  būčiau  netekęs  sąmonės.  Bet 
aš  to  tik  ir  laukiau,  pasisukau,  pasilenkiau,  ir  kumštis  visa 
jėga  trenkė  į  aštrų  užsukamosios  rankenos  kaklelį.  Tą  ranke¬ 
ną  aš  laikiau  paslėpęs  kairiojoje  rankoje.  Durininkas  aiktelė¬ 

jęs  atšoko  ir  ėmė  purtyti  ranką.  Jis  šnypštė  iš  skausmo  lyg 
garo  mašina  ir  stovėjo  visai  atviras,  nieko  neprisidengęs. 

Aš  iššokau  iš  mašinos. 

-  Pažįsti  mane?  -  sušniokščiau  ir  trenkiau  jam  į  pilvą. 

Jis  nuvirto 

-  Viens,  -  pradėjo  Gustavas,  stovėdamas  priešais  kasą,  - 
du...  trys... 

Ištarus  „penki",  durininkas  atsikėlė  apdujęs.  Kaip  ir  pirma 
labai  gerai  mačiau  jo  veidą,  tą  sveiką,  platų,  kvailą,  niekšišką 
veidą;  mačiau  tą  sveiką,  stiprų  žaliūką,  tą  kiaulę,  kuris  nie¬ 
kad  nesirgs  plaučiais,  ir  staiga  pajutau,  kaip  raudonas  ūkas 
užtraukė  man  smegenis  ir  akis,  aš  šokau  ant  jo  ir  ėmiau  muš¬ 
ti;  viską,  kas  susikaupė  manyje  per  tas  dienas  ir  savaites,  aš 
grūdau  į  tą  sveiką,  platų,  mykiantį  veidą,  kol  mane  atplėšė 
nuo  jo  Gustavas... 

-  Padūkai,  tu  užmuši  jį...  -  sušuko  jisai. 

Aš  atsigręžiau.  Visas  kruvinas  durininkas  atsirėmė  į  sieną. 
Paskui  ėmė  smukti,  išgriuvo  ir  tarsi  milžiniškas  blizgantis  va¬ 
balas  nuropojo  su  savo  uniforma  prie  įėjimo. 

-  Dabar  jis  nebus  toks  greitas  muštis,  -  tarė  Gustavas.  - 
Bet  veikiai  dumkim  iš  čia,  kol  niekas  nepasirodė!  Gia  jau 
sunkus  kūno  sužalojimas. 

Mes  numėtėme  pinigus  ant  grindinio,  įlipome  į  mašiną  ir 
nuvažiavome. 

-  Negi  ir  man  bėga  kraujas?  -  paklausiau  aš.  -  O  gal  tai 
durininko  kraujas? 

-  Vėl  iš  tavo  nosies  bėga,  -  pareiškė  Gustavas.  -  Jis  labai 
gražiai  tau  užvažiavo  iš  kairės. 

-  Nė  nepastebėjau. 

Gustavas  nusijuokė. 

-  Zinai,  -  tariau  aš,  -  dabar  man  kur  kas  geriau. 


XVIII 


Mūsų  taksi  stovėjo  priešais  barą.  Aš  įėjau  pakeisti  Lenco,  pa¬ 
imti  iš  jo  rakto  ir  dokumentų.  Gotfrydas  išėjo  kartu  su  ma¬ 
nim. 

-  Gerai  uždirbai?  -  paklausiau. 

-  Šiaip  sau,  -  atsakė  jis.  -  Nežinau,  ar  čia  per  daug  taksi,  ar 
per  mažai  žmonių,  kurie  jais  naudojasi.  O  kaip  tu? 

-  Prastai.  Visą  naktį  išstovėjau  ir  nė  dvidešimt  markių  ne¬ 
surinkau.  > 

-  Liūdni  laikai!  -  Gotfrydas  pakėlė  antakius.  -  Tu  turbūt 
ne  per  daug  skubi  šiandien,  ką? 

-  Ne,  kodėl? 

-  Tai  gali  mane  truputį  pavėžėti. 

-  Gerai. 

Mudu  sulipome  į  mašiną. 

-  Kur  tau  reikia?  -  pasiteiravau. 

-  Prie  katedros. 

-  Ką?  -  paklausiau  aš.  -  Negi  blogai  išgirdau?  Man  pasiro¬ 
dė,  kad  tu  pasakei  prie  katedros. 

-  Taip,  sūneli,  tu  gerai  išgirdai.  Tikrai  prie  katedros! 

Nustebęs  pažvelgiau  įjį. 

-  Nesistebėk,  bet  važiuok!  -  pasakė  Gotfrydas. 

-  Na,  gerai. 

Mudu  nuvažiavome. 

Katedra  buvo  senamiestyje,  atviroje  aikštėje,  kurią  supo 
dvasininkų  namai.  Aš  sustojau  prie  didžiojo  portalo. 

-  Toliau,  -  tarė  Gotfrydas.  -  Važiuok  aplinkui. 

Jis  liepė  sustoti  prie  mažyčio  įėjimo  ir  išlipo. 

-  Na,  sėkmės,  -  tariau  aš.  -  Man  atrodo,  kad  tu  rengiesi 
išpažintį  atlikti. 

-  Eikš  kartu,  -  atsakė  jis. 

Aš  nusijuokiau. 

-  Šiandien  ne.  Rytą  pasimeldžiau.  Man  užteks  visai  dienai. 

-  Nešnekėk  niekų,  vaikuti!  Eikš.  Aš  būsiu  kilnus  ir  tau  šį 
tą  parodysiu. 

Susidomėjęs  nusekiau  paskui  jį.  Mudu  įėjome  pro  mažutes 
dureles  ir  tuoj  atsidūrėme  galerijoje.  Ji  sudarė  didelį  ketur¬ 
kampį  ir  susidėjo  iš  ilgų  eilių  arkų,  kurios  buvo  paremtos  pil¬ 
komis  granito  kolonomis  ir  supo  nedidelį  sodą.  Viduryje  stūk¬ 
sojo  didelis  sueižėjęs  kryžius  su  Kristaus  figūra.  Iš  šonų  stovėjo 
akmeniniai  stacijų  bareljefai.  Prieš  kiekvieną  staciją  buvo  po 
seną  klauptą.  Apleistas  sodas  skendo  žieduose. 

Gotfrydas  parodė  keletą  didžiulių  krūmų  baltųjų  ir  raudo¬ 
nųjų  rožių. 

-  Štai  ką  norėjau  tau  parodyti!  Pažįsti? 

Aš  sustojau  nustebęs. 

-  Žinoma,  pažįstu,  -  tariau.  -  Tai  mat  iš  kur  tu  vilkai  rožes, 
tu  senas  bažnyčių  plėšike! 

Kai  Pat  prieš  savaitę  persikraustė  pas  ponią  Calevski,  Len- 
cas  vakare  atsiuntė  per  Jupą  milžinišką  puokštę  rožių.  Jų  bu¬ 
vo  tokia  daugybė,  kad  Jupas  turėjo  per  du  kartus  įnešti  po 
glėbį.  Aš  sukau  galvą,  iš  kur  Gotfrydas  galėjo  traukti  šias  ro¬ 
žes,  nes  žinojau  jo  principą  -  niekad  nepirkti  gėlių.  Miesto 
parke  tokių  rožių  niekad  nebuvau  matęs. 

-  Tai  idėja!  -  pagyriau  aš.  -  Ir  ateik  tu  man  į  galvą! 

Gotfrydas  šyptelėjo. 

-  Čia  ne  sodas,  bet  tikros  aukso  kasyklos!  -Jis  iškilmingai 
padėjo  man  ranką  ant  peties.  -  Priimu  tave  dalininku!  Ma¬ 
nau,  kad  dabar  tau  kaip  tik  labai  pravers! 

-  Kodėl  kaip  tik  dabar?  -  paklausiau  aš. 

-  Todėl,  kad  miesto  parkas  dabar  gana  tuščias.  O  juk  tur¬ 
būt  ligi  šiol  jis  buvo  vienintelis  tavo  šaltinis,  ar  ne? 

Aš  linktelėjau. 

-  Be  to,  -  aiškino  toliau  Gotfrydas,  -  tu  įžengi  į  tokį  laiko¬ 
tarpį,  kai  pasirodo  skirtumas  tarp  buržua  ir  kavalieriaus.  Juo 
ilgiau  buržua  pažįsta  moterį,  juo  labiau  jis  darosi  neatidus. 
Tuo  tarpu  kavalierius  darosi  vis  atidesnis.  -Jis  plačiai  pamo¬ 
jo  ranka.  -  Turėdamas  tiek  rožių,  gali  pasidaryti  stačiai  pašė¬ 
lęs  kavalierius! 

Aš  nusijuokiau. 

-  Viskas  labai  gerai,  Gotfrydai,  -  tariau.  -  Bet  kas  bus,  jei 
pakliūsiu?  Iš  čia  sunku  pasprukti,  o  dievoti  žmonės  tokius 
dalykus  lengvai  pavadina  šventų  vietų  niekinimu. 

-  Mielas  berneli,  -  atsakė  Lencas,  -  ar  tu  čia  ką  matei?  Po 
karo  žmonės  eina  į  politinius  susirinkimus,  o  ne  į  bažnyčią. 

Tai  buvo  tiesa. 

-  O  kaip  su  kunigais?  -  paklausiau  aš. 

-  Kunigams  gėlės  ne  galvoj.  Jeigu  jiems  rūpėtų  gėlės,  tas 
sodas  būtų  geriau  prižiūrimas.  O  Dievuliui  bus  tik  smagu,  jei 
tu  kam  džiaugsmo  padarysi.  Jis  ne  toks.  Jis  senas  kareivis. 

-  Tavo  tiesa!  -  Aš  apžiūrėjau  milžiniškus  senus  krūmus.  - 
Artimiausias  savaites  aš  aprūpintas,  Gotfrydai. 

-  Ilgiau.  Tau  pasisekė.  Tai  labai  patvari,  ilgai  žydinti  rožių 
atmaina.  Tau  užteks  bent  ligi  rugsėjo.  O  paskui  sužydės  astrai 
ir  chrizantemos.  Eikš,  parodysiu  ir  jas. 

Mudu  nuėjome  per  sodą.  Svaiginamai  kvepėjo  rožės.  Lyg 
dūzgiantis  debesis  skraidė  spiečius  bičių  nuo  žiedo  prie  žiedo. 

-  Pažiūrėk,  -  tariau  aš  sustojęs.  -  Iš  kur  jos  čia  atsirado? 
Vidury  miesto?  Juk  arti  nėra  nė  vieno  avilio.  O  gal  manai, 
kad  kunigai  laiko  juos  ant  stogų? 

-  Ne,  brol,  -  atsakė  Lencas.  -  Guldau  galvą,  kad  jos  at¬ 
skrenda  iš  kokio  nors  ūkio.  Jos  tai  jau  žino  savo  kelią.  -  Jis 
pamerkė.  -  O  mes  ne,  tiesa? 

Aš  patraukiau  pečiais. 


-  O  gal  ir  žinom?  Bent  nedidelę  varsną.  Kiek  galima.  O  tu 
nežinai? 

-  Ne.  Nenoriu  nė  žinoti.  Tikslai  padaro  gyvenimą  mies¬ 
čionišką. 

Aš  pažvelgiau  į  katedros  bokštą.  Žvilgėdamas  it  žalias  šil¬ 
kas,  jis  dūlavo  žydro  dangaus  fone,  be  galo  senas  ir  ramus. 
Aplink  jį  šaudė  kregždės. 

-  Kaip  čia  tylu,  -  tariau. 

Lencas  linktelėjo. 

-  Taip,  senas  drauge,  čia  tik  ir  pastebi,  jog  tau,  tiesą  sa¬ 
kant,  tik  laiko  trūko,  kad  taptum  geru  žmogum,  ar  ne? 

-  Laiko  ir  ramybės,  -  atsakiau  aš.  -  Ramybės  taip  pat. 

Jis  nusijuokė. 

-  Per  vėlu!  Dabar  ramybės  jau  nebeišlaikytum.  Tad  eime! 
Grįžkim  į  triukšmą. 

Išlaipinau  Gotfrydą  ir  grįžau  į  stovėjimo  vietą.  Pakeliui  pra¬ 
važiavau  pro  kapines.  Aš  žinojau,  jog  Pat  dabar  guli  balkone, 
ir  pasignalizavau  keletą  kartų.  Bet  niekas  nepasirodė,  ir  aš 
nuvažiavau  toliau.  Užtat  kiek  pavažiavęs  pamačiau,  kaip  po¬ 
nia  Hasė  nuplevėsavo  gatve  su  taftos  pelerina  ir  dingo  už 
kampo.  Aš  nuvažiavau  jai  iš  paskos,  rengdamasis  paklausti, 
ar  nereikia  pavėžėti.  Tačiau,  privažiavęs  prie  sankryžos,  pa¬ 
mačiau,  kad  jinai  įlipo  įstovintįuž  kampo  limuziną.  Tai  buvo 
jau  gana  aptriušęs  dvidešimt  trečiųjų  metų  laidos  mersede- 
sas,  kuris  tuoj  ir  nutarškėjo.  Prie  vairo  sėdėjo  ryškiai  languo¬ 
tu  kostiumu  vyriškis,  kurio  nosis  panėšėjo  į  anties  snapą. 

Aš  gana  ilgai  žiūrėjau  į  tolstančią  mašiną.  Vadinasi,  štai  kas 
pasidaro,  kai  moteris  ilgai  sėdi  namie  viena.  Susimąstęs  nuva¬ 
žiavau  į  stovėjimo  vietą  ir  atsistojau  laukiančių  taksi  eilėje. 

Saulė  kaitino  mašinos  viršų.  Eilė  slinko  labai  pamažu.  Ma¬ 
ne  pradėjo  imti  snaudulys,  ir  aš  pabandžiau  užmigti.  Tačiau 
ponios  Hasės  vaizdas  man  nėjo  iš  galvos.  Tai  buvo  visai  kas 
kita,  bet  juk  ir  Pat  visą  dieną  būna  viena. 

Aš  išlipau  ir  nuėjau  į  priekį,  prie  Gustavo  mašinos. 

-  Še,  išgerk,  -  pasiūlė  jis,  atkišdamas  man  termosą.  -  Nuo¬ 
stabiai  šalta!  Mano  paties  išradimas!  Kava  su  ledu.  Ištisas 
valandas  išlieka  tokiu  kaitros  metu.  Nieko  nepadarysi,  Gus¬ 
tavas  praktiškas  žmogus! 

Aš  išgėriau  stiklą  tos  kavos. 

-Jeigu  jau  tu  toks  praktiškas,  -  tariau,  -  tai  pasakyk  man, 
kokią  pramogą  galima  sugalvoti  moteriai,  kuri  daug  laiko  sė¬ 
di  viena. 

-Juk  tai  paprastas  daiktas!  -  Gustavas  išdidžiai  pažvelgė  į 
mane.  -  Keistas  tu  žmogus,  Robertai!.  Parūpink  vaiką  arba 
šunį!  Rado  ko  klausti! 

-  Šunį!  -  sušukau  aš  nustebęs.  -  Pašėlo,  iš  tikro  šunį!  Tavo 
tiesa!  Su  šuniu  niekad  nebūsi  vienas. 

Aš  pasiūliau  jam  cigaretę. 

-  Klausyk,  gal  tu  kartais  nutuoki  apie  tokius  dalykus?  Juk 
šiais  laikais  kokį  šunpalaikį  gali  gauti  už  pačius  niekus. 

Gustavas  priekaištingai  papurtė  galvą. 

-  Bet,  Robertai,  tu  vis  dar  nežinai,  kad  be  manęs  esi  kaip 
be  rankų!  Mano  busimasis  uošvis  yra  dobermanų  pinčerių 
augintojų  sąjungos  antrasis  sekretorius!  Žinoma,  galėsi  gauti 
geriausio  kraujo  šuniuką,  ir  net  dovanai.  Mūsų  kalė  kaip  tik 
dabar  atsivedė  šešis  šunyčius.  Jų  senelė  prizininkė,  Herta  fon 
der  Togenburg. 

Gustavas  buvo  laimingas  žmogus.  Jo  sužadėtinės  tėvas  ne 
tik  augino  dobermanus,  bet  ir  turėjo  smuklę  -  buvo  „Naujo¬ 
sios  celės"  savininkas;  be  to,  sužadėtinė  turėjo  plisavimo  dirb¬ 
tuvę.  Tad  Gustavui  buvo  geras  gyvenimas.  Pas  uošvį  jis  dova¬ 
nai  valgė  ir  gėrė,  o  sužadėtinė  skalbė  ir  laidė  jam  baltinius.  Jis 
neskubėjo  vesti.  Tada  jam  pačiam  būtų  reikėję  viskuo  rūpintis. 

Aš  pareiškiau  Gustavui,  kad  dobermanas  man  nepatinka.  Jis 
per  didelis  ir  nepatikimo  charakterio.  Gustavas  daug  negalvojo. 
Kaip  senas  fronto  kareivis,  jis  buvo  įpratęs  tuoj  veikti. 

-  Eime,  -  tarė  jis.  -  Eime  paspekuliuoti.  Sį  tą  turiu  numa¬ 
tęs.  Tik  tu  nekišk  savo  trigrašio,  kai  aš  kalbėsiu. 

-  Gerai. 

Jis  nuvedė  mane  į  mažutę  krautuvėlę.  Vitrinoje  stovėjo 
dumblių  prižėlę  akvariumai.  Vienoje  dėžėje  tupėjo  pora  liūd- 
nųjūros  kiaulyčių.  Iš  šonų  kabojo  narveliai,  kuriuose  nenuils¬ 
tamai  blaškėsi  dagiliai,  sniegenos  ir  kanarėlės. 

Mus  sutiko  mažutis  kreivakojis  su  ruda  megztine  liemene. 
Pavandeniavusios  akys,  blyškus  veidas,  kažkoks  šviečiantis 
bumbulas  nosies  vietoje  -  tikras  alaus  ir  degtinės  gėrėjas. 

-  Sakyk,  Antonai,  kaip  laikosi  Asta?  -  paklausė  Gustavas. 

-  Antrasis  prizas  ir  garbės  prizas  Kelne,  -  atsakė  Antonas. 

-  Tai  niekšybė!  -  pareiškė  Gustavas.  -  Kodėl  ne  pirmas? 

-  Pirmąjį  jie  davė  Udui  Blankenfelsui,  -  sumurmėjo  An¬ 
tonas.  -  Ir  nesikeik,  kad  geras!  Toks  pasityčiojimas! 

Krautuvėlės  gilumoje  vaukšnojo  ir  inkštė  šuniukai.  Gusta¬ 
vas  nuėjo  tenai  ir  atnešė  už  pakarpų  du  mažyčius  terjerus: 
kairėj  rankoj  juodmargą,  o  dešinėj  -  rausvai  rudą.  Nepaste¬ 
bimai  jis  krestelėjo  ranką  su  rausvai  ruduoju.  Aš  pažvelgiau  į 
jį:  taip,  tas. 

Tai  buvo  nuostabiai  gražus  šuo,  tikras  žaisliukas.  Kojos  tie¬ 
sios,  kūnas  kvadratinis,  galva  keturkampė,  išmintingas  ir  įžū¬ 
lus.  Gustavas  paleido  abudu  šuniukus. 

-  Juokingas  mišrys,  -  tarė  jis  ir  parodė  į  rausvai  rudąjį.  -  Iš 
kur  tu  jį  traukei? 

Antonas  sakėsi  gavęs  jį  iš  kažkokios  damos,  išvažiavusios  į 
Pietų  Ameriką.  Gustavas  nusikvatojo  apsimesdamas,  kad  tuo 
netiki.  Antonas  įsižeidęs  parodė  genealoginį  medį,  kuris  sie¬ 
kė  mažne  Nojaus  arką.  Gustavas  numojo  ranka  ir  ėmė  domė¬ 
tis  juodmargiu.  Antonas  užsiprašė  šimto  markių  už  rausvai 
rudąjį.  Gustavas  pasiūlė  penkias.  Jam  mat  nepatikęs  prose¬ 
nelis.  Jis  taip  pat  išpeikė  uodegą.  Ausys  irgi  esančios  netiku¬ 
sios.  Juodmargis  kas  kita  -  nei  pridėti,  nei  atimti. 

Aš  stovėjau  kampe  ir  klausiaus.  Staiga  kažkas  timptelėjo 
man  už  skrybėlės.  Nustebęs  apsigręžiau.  Kampe  ant  kartelės 
tupėjo  kiek  susikūprinusi  mažytė  geltona,  liūdno  veido  bež- 

džionėlė.  Jos  akys  buvo  juodos  ir  apvalios,  o  lūpos  susirūpi¬ 
nusios  kaip  senės.  Pilvas  buvo  sujuostas  odiniu  diržu,  prie 
kurio  buvo  pritaisyta  grandinėlė.  Rankos  buvo  mažutės,  juo¬ 
dos  ir  bauginančios  savo  žmogiška  išvaizda. 

Aš  ramiai  stovėjau  toliau.  Beždžionaitė  lėtai  slinko  savo 
kartele  artyn.  Ji  visą  laiką  žiūrėjo  įmanė,  nepasakytum,  kad 
nepatikliai,  bet  kažkaip  keistai  ir  santūriai.  Pagaliau  ji  atsar¬ 
giai  ištiesė  ranką.  Aš  atkišau  jai  pirštą.  Beždžionaitė  atšoko,  o 
paskui  paėmė  jį.  Kažkaip  keista  buvo  pajusti  vėsią  vaikišką 
rankutę,  suspaudusią  man  pirštą.  Atrodė,  lyg  norėtų  išsigel¬ 
bėti  koks  nelaimingas  nebylys,  įvarytas  į  šį  sukumpusį  kūną. 
Negalėjau  ilgai  žiūrėti  į  šias  akis,  sklidinas  mirštamo  liūdesio. 

Pūškuodamas  išlindo  Gustavas  iš  genealoginių  medžių  girios. 

-  Vadinasi,  sutarta,  Antonai,  tu  už  tai  gausi  dobermaną, 
Hertos  palikuonį.  Geriausias  biznis  per  visą  tavo  gyvenimą!  - 
Paskiau  jis  atsigręžė  įmanė.  -  Tu  jį  tuoj  pat  paimsi? 

-  Kiekgi  jis  kainuoja? 

-  Nieko.  Iškeistas  už  dobermaną,  kurį  aš  tau  pirma  pado¬ 
vanojau.  Taigi  palik  tokius  dalykus  Gustavui  sutvarkyti!  Tai 
auksas  -  ne  žmogus. 

Susitarėme,  kad  šunį  aš  pasiimsiu  vėliau,  po  darbo. 

-  Zinai,  ką  tu  gavai?  -  paklausė  mane  Gustavas,  kai  mudu 
išėjome  iš  krautuvės.  -  Didžiausią  retenybę.  Airių  teijerą. 
Primisimus.  Be  mažiausios  ydelės.  O  dar  genealoginį  medį, 
žmogau  tu  Dievo.  Tu  negali  net  akių  pakelti  į  jį.  Pirma  turi 
nusilenkti,  prieš  užkalbindamas  tą  žvėrį. 

-  Gustavai,  -  tariau  aš,  -  tu  padarei  man  didelę  paslaugą. 
Dabar  eime,  išgersim  seniausio  konjako,  kokį  tik  surasim. 

-  Šiandien  negaliu!  -  pasakė  Gustavas.  -  Šiandien  man 
reikia  turėti  tvirtą  ranką.  Vakare  einu  į  savo  sąjungą  kėgliais 
žaisti.  Pažadėk,  kad  ir  tu  kada  nors  su  manim  nueisi!  Ten 
susirenka  visi  be  galo  padorūs  žmonės,  net  vienas  pašto  ober- 
sekretorius. 

-  Nueisiu,  -  tariau  aš.  -  Net  jeigu  ten  nebus  ir  pašto 
obersekretoriaus. 

Prieš  pat  šešias  sugrįžau  į  dirbtuvę.  Manęs  laukė  Kėsteris. 

-  Zafė  skambino  popiet.  Prašė,  kad  tu  jam  paskambintum. 
Akimirką  man  užgniaužė  kvapą. 

-  Ar  jis  ką  sakė,  Otai? 

-  Ne,  nieko  ypatingo.  Tik  tiek,  kad  ligi  penkiųjis  priima 
savo  klinikoje.  Paskui  bus  Šventosios  Daratos  ligoninėje.  Va¬ 
dinasi,  ten  tau  ir  reikia  skambinti. 

-  Gerai. 

Aš  nuėjau  į  kontorą.  Buvo  šilta  ir  tvanku,  bet  mane  krėtė 
šaltis,  ir  telefono  ragelis  drebėjo  rankoje. 

-  Nesąmonė,  -  tariau  ir  tvirtai  pasirėmiau  ranka  į  stalą. 
Gerokai  užtrukau,  kol  prisiskambinau  Zafė. 

-  Turit  laiko?  -  paklausė  jis. 

-  Taip. 

-  Tai  tuojau  važiuokit  čia.  Aš  pabūsiu  dar  valandą. 
Norėjau  paklausti,  ar  kas  atsitiko  Pat.  Tačiau  neįstengiau 

žodžio  ištarti. 

-  Gerai,  -  tariau,  -  po  dešimties  minučių  būsiu  pas  jus. 
Padėjau  ragelį  ir  tučtuojau  paskambinau  namo.  Atsiliepė 

tarnaitė.  Aš  paprašiau,  kad  pakviestų  Pat. 

-  Nežinau,  ar  ji  namie,  -  burbtelėjo  Fryda.  -  Pažiūrėsiu. 
Aš  laukiau.  Mano  galva  pasidarė  sunki  ir  karšta.  Atrodė, 

kad  Pat  niekad  neprieis.  Paskiau  kažkas  sušnarėjo,  ir  aš  išgir¬ 
dau  Pat  balsą. 

-  Tu,  Robi? 

Trumpam  užsimerkiau. 

-  Kaip  sekasi,  Pat? 

-  Gerai.  Aš  kaip  tik  sėdėjau  balkone  ir  skaičiau.  Jaudinan¬ 
ti  knyga. 

-  Šitaip,  jaudinanti  knyga,  -  tariau  aš.  -  Tai  gerai.  Norėjau 
tiktai  pasakyti  tau,  kad  šiandien  truputį  vėliau  pareisiu  na¬ 
mo.  Tu  jau  perskaitei  knygą? 

-  Ne,  priėjau  ligi  pat  vidurio.  Dar  užteks  kelioms  valan¬ 
doms. 

-  Iki  to  laiko  aš  jau  busiu  seniai  namie.  O  dabar  skaityk 
toliau. 

Valandėlę  pasėdėjau.  Paskui  atsistojau. 

-  Otai,  -  tariau,  -  ar  galiu  paimti  „Karlą"? 

-  Žinoma.  Jei  nori,  važiuosiu  kartu.  Man  čia  nėra  kas  veikti. 

-  Nereikia.  Nieko  neatsitiko.  Aš  jau  skambinau  namo. 
„Kokia  žara,  -  pagalvojau,  kai  „Karlas"  išlėkė  į  gatvę,  - 

kokia  nuostabi  vakaro  žara  virš  stogų!  Koks  pilnas  ir  puikus 
gyvenimas!" 

Aš  turėjau  kelias  minutes  palaukti  Žafė.  Sesuo  nuvedė  ma¬ 
ne  į  mažutį  kambarėlį,  kuriame  buvo  prikrauta  senų  žurnalų. 
Ant  palangės  stovėjo  keletas  vazonų  su  laipiojančiais  auga¬ 
lais.  Vis  tie  patys  žurnalai  su  rudais  viršeliais  ir  vis  tie  patys 
liūdni  laipiojantieji  augalai;  jų  galima  rasti  tik  gydytojų  ir  li¬ 
gonių  laukiamuosiuose.  , 

Įėjo  Zafė.  Jis  buvo  su  baltu  kaip  sniegas  chalatu,  kuriame  dar 
matėsi  laidymo  žymių.  Tačiau  kai  jis  atsisėdo  šalia  manęs,  deši¬ 
niosios  rankos  vidaus  pusėje  pamačiau  mažytę  skaisčiai  raudo¬ 
ną  kraujo  dėmelę.  Savo  gyvenime  buvau  matęs  daug  kraujo, 
bet  ta  mažytė  dėmelė  užėmė  man  kvapą  labiau,  negu  visi  ligi  šiol 
matyti  prisigėrę  tvarsčiai.  Mano  žvali  nuotaika  išblėso. 

-  Buvau  žadėjęs  jums  papasakoti,  kokia  yra  panelės  Hol- 
man  sveikata,  -  tarė  Zafė. 

Aš  linktelėjau  ir  įsmeigiau  akis  į  staltiesę.  Ji  buvo  išmar¬ 
ginta  pliušiniu  raštu.  Žiūrėjau  į  sunertus  šešiakampius,  ir  man 
kažkaip  beprotiškai  pasirodė,  kad  viskas  bus  gerai,  jei  tik  iš¬ 
laikysiu  nemirktelėjęs,  kol  vėl  prabils  Zafė. 

-  Prieš  dvejus  metus  ji  šešis  mėnesius  išgulėjo  sanatorijoje. 
Žinote  tai? 

-  Ne,  -  tariau  aš,  vis  dar  neatitraukdamas  akių  nuo  stal¬ 
tiesės. 

-  Paskui  pasitaisė.  Dabar  aš  gerai  ją  ištyriau.  Šią  žiemą  ji  dar 
būtinai  turi  nuvažiuoti  į  sanatoriją.  Ji  negali  likti  čia,  mieste. 


Aš  tebežiūrėjau  į  šešiakampius.  Jie  išsiliejo  ir  pradėjo  šoki¬ 
nėti. 

-  Kad  jai  reikia  išvažiuoti?  -  paklausiau. 

-  Rudenį.  Vėliausiai  spalio  pabaigoje. 

-  Vadinasi,  tai  nebuvo  atsitiktinis  kraujoplūdis? 

-Ne. 

Aš  pakėliau  akis. 

-  Galbūt  man  nereikėtų  sakyti  jums,  -  kalbėjo  Žafė,  -  jog 
niekad  negali  žinoti,  ką  ši  liga  žada.  Prieš  metus  atrodė,  kad 
prasidėjo  kalkėjimas,  ir  galima  buvo  manyti,  jog  kaverna  už¬ 
sitraukė.  Lygiai  kaip  kad  dabar  ji  vėl  atsivėrė,  taip  gali  netikė¬ 
tai  procesas  sustoti.  Aš  nesakau  to  šiaip  sau,  taip  yra  iš  tikrų¬ 
jų.  Man  pačiam  yra  tekę  matyti  nuostabių  pagijimų. 

-  Ir  pablogėjimų  taip  pat? 

Jis  pažvelgė  įmanė. 

-  Taip  pat,  žinoma. 

Jis  pradėjo  aiškinti  man  smulkmenas.  Apimtos  abi  plaučių 
pusės,  dešinioji  mažiau,  kairioji  labiau.  Paskiau  jis  nutilo  ir 
paskambino  seseriai. 

-  Atneškite  mano  portfelį. 

Sesuo  atnešė.  Žafė  išėmė  iš  jo  dvi  dideles  nuotraukas.  Laiky¬ 
damas  jas  prieš  langą,  jis  nutraukė  nuo  jų  šnarančius  vokus. 

-  Taip  jums  bus  geriau  matyti.  Čia  turime  rentgeno  nuo¬ 
traukas. 

Pilkoje  permatomoje  plokštelėje  pamačiau  nugarkaulio 
slankstelius,  pečiomentes,  raktikaulius,  peties  sąnarius  ir  lėkš¬ 
tus  šonkaulių  lankus.  Bet  aš  mačiau  dar  daugiau  -  mačiau 
skeletą.  Tamsus  ir  vaiduokliškas,  jis  kilo  iš  blyškių  šešėlių, 
susiliejusių  nuotraukoje.  Aš  mačiau  Pat  skeletą.  Pat  skeletą. 

Žafė  vedžiojo  pincetu  po  atskiras  nuotraukos  linijas  ir  tam¬ 
sesnes  vietas  ir  aiškino  jas.  Jis  nepastebėjo,  kad  aš  visai  nebe¬ 
žiūriu  į  nuotrauką.  Dabar  jis  pavirto  mokslininku,  kuris  įpra¬ 
tęs  aiškinti  viską  iš  pagrindų.  Pagaliau  jis  atsigręžė  įmanė. 

-  Supratot? 

-  Taip,  —  tariau  aš. 

-  Kas  jums  yra?  -  paklausė  jis. 

-  Nieko,  -  atsakiau.  -  Tiktai  viso  to  gerai  neįžiūriu. 

-  Ak,  šitaip.  -  Jis  pasitaisė  akinius.  Paskui  vėl  sudėjo  nuo¬ 
traukas  į  vokus  ir  tiriamai  pažvelgė  įmanė.  -  Nesukit  tuščiai 
galvos. 

-  Aš  ir  nesuku.  Bet  vis  dėlto,  koks  prakeiktas  daiktas!  Mi¬ 
lijonai  žmonių  sveiki!  Kodėl  gi  ji  serga? 

Žafė  valandėlę  patylėjo. 

-  Į  tai  jums  niekas  neatsakys,  -  galiausiai  tarė  jis. 

-  Taip,  -  atsiliepiau  aš,  staiga  pagautas  baisaus  kartėlio  ir 
bejėgio  pykčio,  -  į  tai  niekas  neatsakys!  Žinoma,  ne!  Kodėl 
dedasi  tokie  baisūs  dalykai,  kodėl  žmonės  miršta,  niekas  ne¬ 
gali  atsakyti!  Prakeikimas!  Nieko  net  negalima  prieš  tai  pa¬ 
daryti! 

Žafė  ilgai  žiūrėjo  įmanė. 

-  Atleiskit,  -  tariau.  -  Bet  aš  negaliu  savęs  apgaudinėti. 
Čia  ir  yra  prakeikimas. 

Jis  tebežiūrėjo  įmanė. 

-  Ar  turite  truputį  laiko?  -  paklausė  jis. 

-  Taip,  -  tariau  aš,  -  pakankamai. 

Jis  atsistojo. 

-  Man  dabar  metas  daryti  vakarinę  vizitaciją.  Norėčiau, 
kad  jūs  eitumėt  kartu.  Sesuo  duos  jums  baltą  chalatą.  Ligo¬ 
niams  jūs  būsit  mano  asistentas. 

Aš  nežinojau,  ko  jis  nori;  bet  paėmiau  chalatą,  kurį  man 
padavė  sesuo. 

Mes  ėjome  ilgais  koridoriais.  Pro  plačius  langus  krito  raus¬ 
vi  vakaro  gaisai.  Tai  buvo  švelni,  pritemdyta,  kažkokia  neįti¬ 
kimai  kybanti  šviesa.  Keli  langai  buvo  atviri.  Į  vidų  plaukė 
žydinčių  liepų  aromatas. 

Žafė  atidarė  duris.  Troškus  puvimo  kvapas  mušė  mums  į 
veidus.  Kažkokia  moteris  nuostabiais  seno  aukso  spalvos  plau¬ 


kais,  kuriuose  skaisčiais  refleksais  žvilgėjo  šviesa,  silpnai  pa¬ 
kėlė  ranką.  Jos  kakta  buvo  prakilni  ir  siaura  per  smilkinius. 
O  prie  pat  akių  prasidėjo  tvarstis.  Jis  siekė  ligi  lūpų.  Žafė  at¬ 
sargiai  nuėmė  jį.  Aš  pamačiau,  kad  moteris  be  nosies.  Jos 
vietoje  buvo  šašuota,  nešvari  raudona  žaizda  su  dviem  skylu¬ 
tėmis  viduryje.  Žafė  vėl  uždėjo  tvarstį. 

-  Gerai,  -  tariau  aš  maloniai  ir  pasukau  durų  link. 

Profesorius  uždarė  paskui  save  duris.  Truputį  stabtelėjau 

koridoriuje  ir  pažiūrėjau  į  švelnią  vakaro  žarą. 

-  Eime!  -  tarė  Žafė  ir  pirma  manęs  nuėjo  į  kitą  palatą. 

Mes  išgirdome  smarkiai  karščiuojančio  žmogaus  šniokšta- 

vimą.  Tai  buvo  vyriškis,  kurio  švino  spalvos  veidas  buvo  iš¬ 
muštas  keistai  skaisčiomis  raudonomis  dėmėmis.  Burna  bu¬ 
vo  atvira,  akys  išsprogusios,  o  rankos  be  atlydos  slankiojo 
apklotu.  Žmogus  buvo  be  sąmonės.  Temperatūros  lapelis  vi¬ 
są  laiką  rodė  keturiasdešimt  laipsnių.  Prie  lovos  sėdėjo  sesuo 
ir  skaitė.  Žafė  įėjus,  ji  padėjo  knygą  ir  atsistojo.  Profesorius 
pažiūrėjo  į  lapelį  ir  papurtė  galvą. 

-  Abiejų  pusių  plaučių  uždegimas  ir  pleuritas.  Jau  savaitė, 
kai  grumiasi  su  mirtimi  kaip  bulius.  Atkritęs.  Jau  buvo  be¬ 
veik  pasveikęs.  Per  anksti  pradėjo  dirbti.  Žmona  ir  keturi  vai¬ 
kai.  Jokios  vilties. 

Žafė  paklausė  krūtinę  ir  patikrino  pulsą.  Jam  padėjo  sesuo. 
Jos  knyga  nukrito  ant  žemės.  Aš  pakėliau  ir  pamačiau,  kad 
tai  buvo  virimo  vadovėlis.  Į  vorą  panašiomis  rankomis  ligo¬ 
nis  be  paliovos  draskė  apklotą.  Tai  buvo  vienintelis  garsas 
palatoje. 

-  Pabūkit  per  naktį  čia,  sesute,  -  tarė  Žafė. 

Mudu  išėjome.  Rausva  prieblanda  koridoriuje  pasidarė  ryš¬ 
kesnė.  Ji  užtraukė  dabar  koridorių  kaip  debesis. 

-  Prakeikta  šviesa,  -  tariau  aš. 

-  Kodėl?  -  paklausė  Žafė. 

-  Tai  nesuderinama.  Viena  ir  antra. 

-  O  vis  dėlto  suderinama,  -  tarė  Žafė. 

Kitoje  palatoje  gulėjo  moteris,  kuri  visą  laiką  gargaliavo.  Ji 
buvo  atvežta  popiet,  smarkiai  apsinuodijusi  veronaliu.  Die¬ 
ną  prieš  tai  jos  vyrą  ištiko  nelaimė.  Jis  susilaužė  stuburą  ir 
buvo  parvežtas  namo.  Jis  turėjo  visą  sąmonę  ir  baisiai  rėkė. 
Naktį  mirė. 

-  Ar  ji  išlaikys?  -  paklausiau  aš. 

-  Greičiausiai. 

-Kam? 

-  Pastaraisiais  metais  man  yra  pasitaikę  penki  panašūs  at¬ 
vejai,  -  tarė  Zafė.  -  Tik  viena  mėgino  antrą  kartą  nusižudyti. 
Dujomis.  Ji  mirė.  Iš  kitų  dvi  vėl  ištekėjo. 

Gretimame  kambaryje  gulėjo  vyriškis,  jau  dvylika  metų  pa¬ 
ralyžiuotas.  Jo  oda  buvo  vaškinė,  barzdelė  -  reta,  juoda,  o 
akys  -  labai  didelės,  romios. 

-  Kaip  sekasi?  -  paklausė  Zafė. 

Žmogus  kažkaip  pamojo  ranka.  Paskui  jis  parodė  į  langą. 

-  Pažiūrėkit  į  dangų!  Bus  lietaus,  aš  jaučiu.  -Jis  nusišypso¬ 
jo.  -  Geriau  miegoti,  kai  lyja. 

Priešais  jį  ant  apkloto  gulėjo  odinė  šachmatų  lenta  su  įsmeig¬ 
tomis  figūromis.  Salia  -  krūva  laikraščių  ir  kelios  knygos. 

Nuėjome  toliau.  Mačiau  jauną  moterį  su  pasibaisėjimo  ku¬ 
pinomis  akimis  ir  pamėlynijusiomis  lūpomis,  sunkaus  gimdy¬ 
mo  visiškai  nukamuotą;  luošą  vaiką  su  laibomis  iškrypusio- 
mis  kojomis  ir  padidėjusia  nuo  vandenligės  galva;  žmogų  be 
skrandžio;  pelėdos  veido  senutę,  kuri  verkė,  kad  nesirūpina 
ja  giminės;  jiems  atrodė,  kad  ji  per  ilgai  miršta;  aklą  moterį, 
kuri  manė,  kad  ji  vėl  praregės;  sifilitiką  vaiką,  išbertą  kruvi¬ 
nais  spuogais,  ir  tėvą,  sėdintįprie  jo  lovos;  moterį,  kuriai  rytą 
buvo  amputuota  antroji  krūtis;  dar  vieną  moterį,  sąnarių  reu¬ 
mato  susuktą;  ir  dar  vieną,  kuriai  buvo  išpjauta  kiaušidė;  dar¬ 
bininką  su  sutraiškytais  inkstais.  Ir  taip  palata  iš  palatos,  pa¬ 
lata  iš  palatos  -  visur  tie  patys  aimanuoją,  mėšlungio  sutraukti 
kūnai,  nejudančios,  bemaž  užgesusios  žmogystos,  kažkoks  ka¬ 
muolys,  begalinė  virtinė  dejonių,  baimės,  nuolankumo,  skaus¬ 

mo,  nusiminimo,  vilties,  skurdo;  ir  kiekvieną  kartą,  kai  užsi¬ 
darydavo  durys,  koridorius  staiga  nušvisdavo  rausva  neže¬ 
miška  vakaro  žara,  tuoj  pat  po  palatų  siaubo  pasirodydavo 
tas  švelnus,  pilku  auksu  tviskąs  debesis,  ir  negalėjai  pasakyti, 
ar  tai  baisi  pašaipa,  ar  antžmogiška  paguoda.  Zafė  sustojo  prie 
operacinės  durų.  Skaisti  šviesa  veržėsi  pro  matinį  durų  stiklą. 
Dvi  seserys  įstūmė  lėkštą  vežimėlį.  Jame  gulėjo  moteris.  Aš 
pamačiau  jos  žvilgsnį.  Ji  nė  nepažiūrėjo  įmanė.  Ji  žvelgė  kaž¬ 
kur,  į  neaiškią  tolumą.  Bet  aš  krūptelėjau  nuo  tų  akių,  -  tiek 
jose  buvo  narsos,  susikaupimo  ir  ramumo. 

Zafė  veidas  staiga  pasirodė  nuvargęs. 

-  Nežinau,  ar  gerai  padariau,  -  tarė  jis,  -  bet  nebuvo  pra¬ 
smės  raminti  jūsų  žodžiais.  Jūs  nebūtumėt  patikėjęs  manimi. 
Dabar  pamatėte,  kad  daugelis  iš  tų  žmonių  sunkiau  serga  už 
Pat  Holman.  Tūlas  iš  jų  nebeturi  nieko  daugiau,  kaip  tik  vil¬ 
tį.  Bet  daugumas  išlaikys.  Vėl  pasveiks.  Štai  ką  aš  norėjau 
jums  parodyti. 

Aš  linktelėjau. 

-  Gerai  padarėte,  -  tariau. 

-  Prieš  devynerius  metus  mirė  mano  žmona.  Jai  buvo  dvi¬ 
dešimt  penkeri  metai.  Niekad  nesirgo.  Gripas.  -  Jis  patylėjo 
akimirką.  -  Suprantate,  kodėl  jums  tai  sakau? 

Aš  vėl  linktelėjau. 

-  Nieko  iš  anksto  negali  žinoti.  Mirštamas  ligonis  gali  per- 
gyvent  sveikus.  Gyvenimas  -  keistas  daiktas.  -  Jo  veidas  da¬ 
bar  buvo  labai  raukšlėtas.  Priėjo  sesuo  ir  kažką  pašnibždėjo 
jam.  Jis  išsitiesė  ir  pamojo  galvą  į  operacinės  pusę.  -  Dabar 
man  reikia  čia.  Nerodykite  Pat,  kad  susirūpinęs.  Tai  svar¬ 
biausia.  Ar  galite  taip  padaryti? 

-  Galiu,  -  tariau  aš. 

Jis  padavė  man  ranką  ir  su  seserimi  greitai  įėjo  pro  stikli¬ 
nes  duris  į  skaisčiai  apšviestą  baltutėlę  salę. 

Aš  pamažu  leidaus  ilgais  laiptais  žemyn.  Juo  žemiau  lipau, 
juo  darėsi  tamsiau,  o  antrajame  aukšte  jau  degė  elektros  švie- 

sa.  Išėjęs  į  gatvę  pamačiau,  kaip  horizonte  vėl  supleveno  raus¬ 
va  prieblanda,  tarsi  dangus  būtų  giliai  atsidusęs.  Ir  tučtuojau 
užgeso,  ir  paliko  pilka. 

Kurį  laiką  sėdėjau  mašinoje  ir  žiūrėjau  priešais  save.  Paskui 
susikaupiau  ir  nuvažiavau  atgal  į  dirbtuvę.  Kėsteris  laukė  ma¬ 
nęs  prie  vartų.  Įvažiavau  mašiną  į  kiemą  ir  išlipau. 

-  Tu  jau  žinojai  tai?  -  paklausiau  aš. 

-  Taip,  -  atsakė  jis.  -  Bet  Zafė  norėjo  pats  tau  tai  pasakyti. 

Aš  linktelėjau. 

Kėsteris  pažvelgė  į  mane. 

-  Otai,  -  tariau  aš,  -  nesu  vaikas  ir  žinau,  kad  dar  ne  viskas 
žuvę.  Tačiau  galbūt  vis  dėlto  sunku  man  bus  šį  vakarą  neišsi¬ 
duoti,  kai  liksiu  vienas  su  Pat.  Rytoj  bus  lengviau.  Tada  aš  jau 
būsiu  įveikęs  save.  Gal  šiandien  nueitume  kur  nors  visi  kartu? 

-  Suprantama,  Robi.  Aš  jau  galvojau  apie  tai  ir  įspėjau 
Gotfrydą. 

-  Tai  duok  man  dar  kartą  „Karlą".  Aš  nuvažiuosiu  į  namus 
ir  pirma  paimsiu  Pat,  o  paskiau,  maždaug  po  valandos,  jus. 

-  Gerai. 

Aš  išvažiavau.  Nikolaištrasėje  staiga  atsiminiau,  kad  bu¬ 
vau  užmiršęs  šunį.  Apsigręžiau  ir  nuvažiavau  jo  paimti. 

Krautuvėje  nesimatė  šviesos,  bet  durys  buvo  atdaros.  An- 
tonas  sėdėjo  krautuvės  gale  ant  žygio  lovos.  Rankoje  jis  laikė 
butelį. 

-  Apmovė  mane  Gustavas,  -  tarė  jis.  Krautuvininkas  atsi¬ 
davė  kaip  visa  degtinės  varykla. 

Terjeras  prišoko  prie  manęs,  apuostė  ir  palaižė  man  ranką. 
Nuo  pražulnios  šviesos,  krintančios  iš  gatvės,  jo  akys  spindė¬ 
jo  žalia  spalva.  Antonas  atsistojo.  Jis  susvirduliavo  ir  staiga 
pravirko. 

-  Šuneli  mano,  ir  tu  išeini...  visi  išeina...  Tildą  nebegyva... 
Mina  išėjo...  pasakykite,  misteri,  kam  gi  mes,  tiesą  sakant, 
gyvename? 

To  man  betrūko!  Mažutė,  liūdna  elektros  lemputė,  kurią 
jis  dabar  įžiebė,  puvėsiais  atsiduoda  akvariumai,  tylus  vėžlių 
ir  paukščių  šnarėjimas  ir  tas  mažutis  išpurtęs  žmogelis  šioje 
krautuvėje. 

-  Dručkiai  tai  žino...  bet  pasakykite,  misteri,  kam  iš  viso 
gyvename  mes?  Kam  gyvename  mes,  bėdžiai,  pone? 

Beždžionė  gailiai  cyptelėjo  ir  kaip  pašėlusi  ėmė  šokinėti  ant 
savo  kartelės.  Didelis  jos  šešėlis  tįsčiojo  ant  sienos. 

-  Koko,  -  kūkčiojo  mažasis  žmogelis,  kuris  sėdėjo  vienas 
tamsoje  ir  gėrė,  -  vienintele  tu  mano,  eikš  čia!  -Jis  atkišo  jai 
butelį.  Beždžionė  nustvėrė  jį. 

-  Jūs  žudote  gyvulį,  duodamas  jam  gerti,  -  tariau  aš. 

-  Na  tai  kas,  misteri,  -  sumurmėjo  jis.  -  Ar  ne  vis  tiek, 
keletą  metų  ilgiau  ar  trumpiau  pabus  pririšta  prie  grandinės... 
Juk  vis  tiek...  viskas  vis  tiek...  pone... 

Aš  pasiėmiau  šunį,  kuris  šiltai  glaudėsi  prie  manęs,  ir  iš¬ 
ėjau.  Lankstus,  ilgais,  minkštais  žingsniais  jis  nubėgo  šalia  ma¬ 
nęs  į  mašiną. 

Parvažiavau  namo  ir  atsargiai  užkopiau  į  viršų,  vesdamasis 
už  virvutės  šunį.  Koridoriuje  sustojau  ir  pasižiūrėjau  į  veidro¬ 
dį.  Mano  veidas  atrodė  kaip  paprastai.  Pasibeldžiau  į  Pat  du¬ 
ris,  pravėriau  jas  truputį  ir  įleidau  šunį. 

Aš  pasilikau  koridoriuje,  laikiau  virvutę  ir  laukiau.  Bet  vie¬ 
toj  Pat  balso  netikėtai  išgirdau  ponios  Calevski  bosą: 

-  Viešpatie  Aukščiausias! 

Lengviau  atsikvėpęs,  dirstelėjau  į  vidų.  Aš  bijojau  tik  pir- 
mąją  minutę  atsidurti  su  Pat  dviese.  Dabar  viskas  buvo  leng¬ 
va.  Ponia  Calevski  buvo  toks  amortizatorius,  kuriuo  galėjai 
pasitikėti.  Ji  didingai  sėdėjo  už  stalo,  pasistačiusi  šalia  puodu¬ 
ką  kavos  ir  pasitiesusi  priešais  kažkokia  mistiška  tvarka  išdė- 
hotas  kortas.  Pat  žvilgančiomis  akimis  sėdėjo  šalia  jos  ir  klau¬ 
sėsi,  kaip  ši  buria  jai  ateitį. 

-  Labas  vakaras,  -  tariau  aš,  staiga  labai  palinksmėjęs. 

-  Štai  jis  ir  ateina,  -  oriai  pareiškė  ponia  Calevski.  -  Trum¬ 
piausiu  keliu  vakaro  metu,  o  šalia  jo  juodas  ponas  ant  namo 
stogo. 

Šuo  ištrūko  ir  lodamas  prasmuko  man  tarp  kojų  į  kambarį. 

-  Viešpatie!  -  sušuko  Pat.  -  Juk  tai  airių  teijeras! 

-  Lenkiu  galvą  prieš  tavo  žinias!  -  tariau  aš.  -  Prieš  keletą 
valandų  to  dar  nežinojau. 

Ji  pasilenkė,  ir  šuo  audringai  šoko  prie  jos. 

-  Kuo  jis  vardu,  Robi? 

-  Neturiu  supratimo.  Sprendžiant  iš  paskutinio  savinin¬ 
ko,  turbūt  „Konjakas"  arba  ,yiskis",  arba  panašiai. 

-  Ar  jis  dabar  mums  priklauso? 

-  Taip,  kiek  viena  gyva  būtybė  gali  priklausyti  kitai. 

Pat  stačiai  nesitvėrė  džiaugsmu. 

-  Mes  pavadinsime  jį  Biliu,  Robi!  Mano  motina,  kai  buvo 
maža  mergytė,  taip  pat  turėjo  tokį  šunį.  Ji  dažnai  pasakodavo 
man  apie  tai.  Jis  taip  pat  buvo  vardu  Bilis! 

-  Vadinasi,  gerai  padariau,  kad  parvedžiau  jį?  -  tariau  aš. 

-  Ar  jis  neteršia?  -  paklausė  ponia  Calevski. 

-  Jis  turi  genealoginį  medį  kaip  koks  kunigaikštis,  -  atsa¬ 
kiau  aš.  -  O  kunigaikštis  neteršia. 

-  Kol  maži,  tai  ne.  Kiek  jam  amžiaus? 

-  Aštuoni  mėnesiai.  Tai  maždaug  tiek  pat,  kaip  žmogui 
šešiolika  metų. 

-  Neatrodo,  kad  jis  neterštų,  -  pareiškė  ponia  Calevski. 

-  Jį  tik  reikia  išprausti,  daugiau  nieko. 

Pat  atsistojo  ir  apsikabino  ponią  Calevski  per  pečius.  Aš 
žiūrėjau  apstulbęs. 

-  Aš  visada  norėjau  tokio  šuns,  -  tarė  ji.  -  Juk  mes  galime 
jį  pasilikti,  tiesa?  Juk  jūs  nieko  prieš? 

Pirmą  kartą,  kai  aš  ją  pažįstu,  motina  Calevski  sumišo. 

-  Na,  kągi...  tiek  jau  to...  -  atsakė  ji.  -  Ir  kortos  tai  rodė. 
Kažkoks  ponas  padaro  staigmeną. 

-  Ar  kortos  irgi  rodė,  kad  mes  šį  vakarą  išeiname  pasi¬ 
vaikščioti?  -  paklausiau  aš. 


Pat  nusijuokė. 

-  Iki  to  mes  dar  nebuvome  priėję.  Kol  kas  tik  apie  tave 
būrėme. 

Ponia  Calevski  pakilo  ir  ėmė  rinktis  kortas. 

-  Galima  tikėti,  galima  netikėti,  taip  pat  galima  iškreiptai 
tikėti,  kaip  kad  darydavo  Calevskis.  Jam  visada  nelaimę  pra¬ 
našaudavo  pikų  devynakė  ties  skystu  elementu.  Todėl  jis  ma¬ 
nė,  kad  jam  reikia  saugotis  vandens.  O  iš  tikrųjų  jam  reikėjo 
saugotis  degtinės  ir  Pilzeno  alaus. 

Kai  ponia  Calevski  išėjo,  aš  tvirtai  apkabinau  Pat. 

-  Nuostabus  daiktas,  Pat,  pareiti  namo  ir  rasti  tave  čia. 
Man  kiekvieną  kartą  tai  yra  staigmena.  Kai  aš  baigiu  lipti 
paskutinėmis  pakopomis  ir  rakinu  duris,  man  visada  ima  plakti 
širdis,  kad  gal  tai  netiesa. 

Šypsodama  ji  pažvelgė  įmanė.  Ji  beveik  niekad  neatsiliep¬ 
davo,  kai  sakydavau  jai  tokius  dalykus.  Man  būtų  buvę  ne¬ 
smagu,  jeigu  ji  būtų  kuo  nors  panašiu  man  atsakiusi.  Aš  ne¬ 
būčiau  galėjęs  to  nė  įsivaizduoti.  Man  atrodė,  kad  moteris 
neturėtų  sakyti  vyrui,  jog  myli  jį.  Užtenka,  kad  jos  akys  žiba  iš 
laimės,  ir  tada  ji  pasako  daugiau  negu  daugeliu  žodžių. 

Aš  ilgai  laikiau  ją  glėbyje,  jutau  jos  odos  šilumą  ir  lengvą 
plaukų  aromatą.  Laikiau  ją  apsikabinęs,  ir  nieko  daugiau  ne¬ 
buvo  čia,  kaip  tik  ji,  tamsa  pasitraukė,  Pat  buvo  čia,  ji  gyve¬ 
no,  ji  alsavo,  ir  niekas  dar  nebuvo  žuvę. 

-  Ar  mes  tikrai  kur  nors  einame,  Robi?  -  paklausė  ji  prie 
pat  mano  veido. 

-  Netgi  visi  kartu,  -  atsakiau  aš.  -  Kėsteris  su  Lencu  taip 
pat.  „Karlas"  jau  stovi  prie  durų. 

-  O  Bilis? 

-  Bilis,  žinoma,  eina  kartu.  Kągi  mes  darysime  su  vakarie¬ 
nės  likučiais!  O  gal  tu  jau  pavalgei? 

-  Dar  ne.  Tavęs  laukiau. 

-  Bet  tu  manęs  nelauk.  Niekad.  Baisu  ko  nors  laukti. 

Ji  papurtė  galvą. 

-  Tu  to  nesupranti,  Robi.  Baisu  tik  tada,  kai  neturi  ko  laukti. 

Ji  įjungė  šviesą  prie  veidrodžio. 

-  O  dabar  man  reikia  pradėti  rengtis,  kitaip  nesuspėsiu. 
Tu  irgi  persirengsi? 

-  Vėliau,  -  tariau  aš,  -  juk  netruksiu.  Leisk  man  dar  kiek 
čia  pabūti. 

Pasišaukiau  šunį  ir  atsisėdau  į  fotelį  prie  lango.  Aš  mėgau 
taip  ramiai  sėdėti  ir  žiūrėti,  kaip  Pat  rengiasi.  Niekad  taip 
nejutau  amžinojo  moters  paslaptingumo,  kaip  tomis  valan¬ 
dėlėmis,  kai  ji  tyliai  vaikščiodavo  priešais  veidrodį,  susimąs¬ 
čiusi  žiūrėdavo  į  jį,  visiškai  paskęsdavo  savyje,  pasitraukda¬ 
ma  į  nesąmoningą  savo  lyties  nuojautą.  Negalėjau  įsivaizduoti, 
kad  moteris  galėtų  rengtis  plepėdama  ir  juokdamasi;  o  jeigu 
ji  tai  daro,  tai,  vadinasi,  jai  stinga  paslaptingumo  ir  to  nepa¬ 
aiškinamo  žavesio,  kurį  sukelia  tai,  kas  nuolatos  pasprunka  iš 
akių.  Aš  mėgau  švelnius  ir  vis  dėlto  lanksčius  Pat  judesius 
priešais  veidrodį;  nuostabu  buvo  žiūrėti,  kaip  ji  šukuodavosi 
plaukus  arba  atsargiai  lyg  strėlę  pakeldavo  prie  smilkinių  pieš¬ 
tuką  antakiams  dažyti.  Tada  ji  kažkuo  primindavo  stirną  ir 
liekną  panterą,  ir  amazonę  prieš  kovą.  Ji  pamiršdavo  viską 
aplinkui,  jos  veidas  pasidarydavo  rimtas  ir  susikaupęs,  ji  ati¬ 
džiai  ir  ramiai  žiūrinėdavo  savo  atvaizdą  veidrodyje,  o  kai 
visai  pasilenkdavo  priėjo,  tai  atrodydavo,  kad  nėra  jokio  at¬ 
vaizdo  veidrodyje,  bet  tėra  dvi  moterys,  kurios  iš  dabarties  ir 
amžių  glūdumos  drąsiai  ir  tiriamai  žiūri  viena  kitai  į  akis  am¬ 
žinu,  viską  suprantančiu  žvilgsniu. 

Pro  atdarą  langą  į  kambarį  dvelkė  iš  kapinių  gaivus  vakaro 
alsavimas.  Aš  sėdėjau  nejudėdamas,  gerai  žinojau,  kas  atsiti¬ 
ko  šiandien  popiet,  viską  tiksliai  atsiminiau,  bet,  žiūrėdamas 
į  Pat,  jutau  kaip  neaiškų  liūdesį,  kuris  nelyginant  akmuo  bu¬ 
vo  nuskendęs  manyje,  tolydžio  užliedavo  kažkokia  pašėlusi 
viltis,  kaip  jis  pasikeisdavo  ir  kažkaip  susimaišydavo  su  ja, 


kaip  viena  pavirsdavo  kita  -  liūdesys,  viltis,  vėjas,  vakaras  ir 
graži  mergina  tarp  žėrinčių  veidrodžių  ir  sietynų;  vieną  aki¬ 
mirką  mane  staiga  netgi  suėmė  keistas  jausmas  -  man  pasi¬ 
rodė,  tartum  išties  tai  ir  yra  gyvenimas  tikrąja  prasme,  o  gal 
net  ir  laimė:  meilė,  kurioje  buvo  tiek  ilgesio,  baimės  ir  tylaus 
žinojimo. 

Aš  laukiau  stovėjimo  vietoje  keleivių.  Gustavas  privažiavo 
su  savo  mašina  ir  atsistojo  už  manęs. 

-  Kaip  sekasi  šunėkui,  Robertai?  -  paklausė  jis. 

-  Jam  tai  puikiai,  -  atsakiau  aš. 

-  O  tau? 

Aš  numojau  ranka  nepatenkintas. 

-  Man  irgi  klotųsi  puikiai,  jeigu  daugiau  uždirbčiau.  Įsi¬ 
vaizduok  -  per  visą  dieną  vos  du  keleiviai  po  penkiasdešimt 
pfenigų. 

Jis  linktelėjo. 

-  Kas  kartas  vis  blogyn.  Viskas  eina  blogyn.  O  ko  dar  pa¬ 
matysim! 

-  O  man  taip  reikia  uždirbti  pinigų!  -  tariau  aš.  -  Kaip  tik 
dabar!  Daug  pinigų. 

Gustavas  pasikasė  smakrą. 

-  Daug  pinigų!  -  Paskiau  jis  pažvelgė  įmanė.  -  Dorai  nie¬ 
kur  daug  pinigų  nenutversi,  Robertai.  Nebent  kokiomis  spe¬ 
kuliacijomis.  O  kad  taip  pabandžius  laimės  totalizatoriuje? 
Šiandien  lenktynės.  Aš  žinau  pirmos  rūšies  kontorą.  Andai 
už  Aidą  laimėjau  dvidešimt  aštuonis  prieš  vieną. 

-  Man  vis  tiek  kaip.  Svarbiausia,  kad  būtų  koks  šansas. 

-  O  tu  jau  esi  kada  nors  bandęs? 

-Ne. 

-  Tai  tavo  ranka  bus  laiminga!  Iš  to  gali  šis  tas  išeiti.  -  Jis 
pažvelgė  į  laikrodį.  -  Tai  važiuojam?  Kaip  tik  dar  suspėtume. 


-  Gerai!  -  Nuo  tos  istorijos  su  šuniu  aš  labai  pasitikėjau 
Gustavu. 

Lažybų  kontora  buvo  gana  dideliame  kambaryje.  Po  deši¬ 
nei  buvo  atitvertas  cigarų  kioskas,  o  po  kairei  -  totalizato¬ 
rius.  Vitrina  buvo  prikabinta  žalių  ir  rausvų  sporto  laikraščių 
bei  mašinėle  rašytų  lenktynių  skelbimų.  Palei  vieną  sieną  ėjo 
pultas  su  keliais  komplektais  rašymo  reikmenų.  Už  jo  darba¬ 
vosi  kaip  pašėlę  trys  vyrai.  Vienas  kažką  rėkė  įtelefoną,  ant¬ 
ras  lakstė  su  kažkokiais  popiergaliais  rankose,  o  trečias,  nusi¬ 
smaukęs  ant  paties  pakaušio  katiliuką,  raičiodamas  tarp  dantų 
sukramtytą  cigarą,  pasiraitojęs  rankoves,  stovėjo  už  pulto  ir 
registravo  statymus.  Jo  marškiniai  buvo  skaisčiausios  violeti¬ 
nės  spalvos. 

Nustebęs  pamačiau,  kad  darbas  čia  virte  verda.  Aplinkui 
siuvo  tik  „mažieji  žmonės"  -  amatininkai,  darbininkai,  smul¬ 
kūs  valdininkai,  keletas  prostitučių  ir  sutenerių.  Prie  pat  du¬ 
rų  mus  sulaikė  kažkoks  žmogus  su  nešvariais  pilkais  štible- 
tais,  pilku  katiliuku  ir  pilku  nučiurusiu  surdutu. 

-  Fon  Bilingas.  Norit  statyti,  ponai?  Guldau  galvą,  kad  lai¬ 
mėsite! 

-  Mėnulyje,  -  atsakė  Gustavas,  kuris  toje  kontoroje  staiga 
visiškai  pasikeitė. 

-  Tik  penkiasdešimt  pfenigų,  -  spyrėsi  Bilingas.  -  Asme¬ 
niškai  pažįstu  trenerius.  Iš  ankstesnių  laikų,  -  pridūrė  jis,  pa¬ 
stebėjęs  mano  žvilgsnį. 

Gustavas  jau  studijavo  lenktynių  žirgų  sąrašus. 

-  Kada  bus  paskelbtas  biuletenis  apie  lenktynes  Oteilyje?  - 
riktelėjo  jis  pulto  link. 

-  Penktą  valandą,  -  kvaktelėjo  raštininkas. 

-  Filomena  -  pašėlusi  kumelpalaikė,  -  sumurmėjo  Gusta¬ 
vas.  -  Kitos  tokios  nerasi,  kai  lekia  pilnu  šuoliu.  -  Jis  jau 
prakaitavo  iš  susijaudinimo.  -  Kur  kitos  lenktynės?  -  paklau¬ 
sė  jis. 

-  Hopegartene,  -  pasakė  kažkas  šalia  jo. 


Gustavas  studijavo  toliau  sąrašus. 

-  Iš  pradžių  pastatysime  po  dvi  monetas  už  Tristaną.  Tikra 
pergalė,  -  pareiškė  jis  man. 

-  O  tu  ką  nors  nusimanai  apie  tai?  -  paklausiau  aš. 

-  Ar  nusimanau?  -  atšovė  Gustavas.  -  Aš  žinau  kiekvieną 
žirgo  pasagą. 

-  Ir  statote  už  Tristaną?  -  tarė  kažkas  šalia  mūsų.  -  Uolioji 
Lizchen,  brolau,  -  vienintelis  šansas!  Aš  asmeniškai  pažįstu 
Džonį  Bernsą. 

-  O  aš,  -  atsakė  Gustavas,  -  esu  savininkas  tos  arklidės, 
kurioje  stovi  Uolioji  Lizchen.  Aš  dar  geriau  žinau. 

Jis  riktelėjo  žmogui  prie  pulto,  kad  užrašytų,  kiek  mes  sta¬ 
tome.  Gavome  kvitą  ir  nuėjome  į  priekį,  kur  stovėjo  keletas 
stalų  ir  kėdžių.  Salia  mūsų  skambėjo  visokiausi  žirgų  vardai. 
Keletas  darbininkų  ginčijosi  dėl  lenktynių  žirgo  Nicoje,  du  pa¬ 
štininkai  studijavo  meteorologinį  pranešimą  iš  Paryžiaus,  o  kaž¬ 
koks  vežėjas  gyrėsi,  minėdamas  senus  laikus,  kai  jis  buvo  lenk¬ 
tynininkas.  Tik  kažkoks  dručkis  stačiais  plaukais  abejingai 
sėdėjo  prie  stalelio  ir  taršė  bandelę  po  bandelės.  Dar  du  žmo¬ 
nės  stovėjo  atsirėmę  į  dieną  ir  godžiai  žiūrėjo  į  jį.  Juodu  turėjo 
po  kvitą  rankoje,  bet  jų  veidai  buvo  tokie  sukritę,  jog  atrodė, 
tartum  žmogeliai  kelias  dienas  būtų  nieko  nevalgę. 

Sučirškė  telefonas.  Visi  pastatė  ausis.  Raštininkas  ėmė  šauk¬ 
ti  žirgų  vardus.  Apie  Tristaną  ničnieko  nebuvo  girdėti. 

-  Prakeikimas,  -  tarė  Gustavas  paraudęs.  -  Saliamonas 
laimėjo.  Kas  būtų  galėjęs  pagalvoti,  gal  jūs?  -  paklausė  jis 
„Uoliąją  Lizchen".  -  Jūs  irgi  nieko  nepešėte... 

Prie  mūsų  priėjo  fon  Bilingas. 

-  Ponai,  būtumėte  manęs  paklausę...  Būčiau  pasakęs,  kad 
laimės  Saliamonas!  Tik  Saliamonas!  Norite  kitoms  lenkty¬ 
nėms... 

Gustavas  visai  nesiklausė.  Jis  nusiramino  ir  įsileido  į  pro¬ 
fesinį  pokalbį  su  „Uoliąja  Lizchen". 

-  Jūs  nusimanote  apie  žirgus?  -  paklausė  mane  Bilingas. 

-  Ne,  -  atsakiau  aš. 

-  Tai  statykite!  Statykite!  Bet  tik  šiandien,  -  pridūrė  jis  pa¬ 
šnibždomis,  -  ir  niekad  daugiau.  Paklausykit  manęs.  Statykite... 
vis  tiek  už  ką...  už  Karalių  Lyrą  arba  Sidabrinę  Kandį...  gal  ir  už 
Vheure  bleue.  Aš  nieko  nenoriu  uždirbt.  Tik  duokite  man  kiek, 
jei  laimėsite.  -  Jam  net  smakras  virpėjo  iš  azarto.  Aš  žinojau 
pokerio  taisyklę:  naujokai  dažnai  laimi. 

-  Gerai,  -  tariau,  -  už  ką? 

-  Už  ką  norite...  už  ką  no  rite... 

-  Vheure  bleue  skamba  nebjauriai,  -  tariau  aš,  -  vadinasi, 
dešimt  markių  už  Vheure  bleue. 

-  Iš  galvos  kraustais?  -  paklausė  Gustavas. 

-  Ne,  -  atsakiau  aš. 

-  Dešimt  markių  už  tą  nusususį  kuiną,  kurį  jau  seniai  rei¬ 
kėjo  į  dešras  suvaryti. 

„Uolioji  Lizchen",  kuris  ką  tik  pavadino  Gustavą  kailialu- 
piu,  dabar  išsijuosęs  pritarė  jam: 

-  Tai  dar!  Stato  už  Loire  bliu!  Juk  tai  karvė,  o  ne  žirgas, 
ponuli!  Gegužės  Sapnas,  ir  dviem  kojom  bėgdamas,  nuneš  jį 
jei  tik  panorės!  Už  pirmą  vietą? 

Bilingas  maldaudamas  žiūrėjo  įmanė  ir  rodė  man  ženklus. 

-  Už  pirmą  vietą,  -  tariau  aš. 

-  Gulk  gyvas  į  grabą,  -  paniekinamai  burbtelėjo  „Uolioji 
Lizchen". 

-  Žmogau  plaukuotas!  -  Ir  Gustavas  pažvelgė  į  mane  to¬ 
kiomis  akimis,  tartum  aš  būčiau  pavirtęs  hotentotu.  -  Statyk 
už  Džipsi  II,  kiekvienas  kūdikis  žino,  kad  jis  laimės. 

-  Pasilieku  prie  Vheure  bleue,  -  pareiškiau  aš.  Dabar  keisti 
būtų  buvę  prieš  visus  slaptuosius  avantiūristų  įstatymus. 

Žmogus  su  violetiniais  marškiniais  padavė  man  kvitą.  Gus¬ 
tavas  ir  „Uolioji  Lizchen"  žiūrėjo  į  mane  taip,  lyg  aš  būčiau 
susirgęs  buboniniu  maru.  Jie  demonstratyviai  pasitraukė  nuo 
manęs  ir  prasiskverbė  prie  pulto,  kur,  negailėdami  kits  kitam 
pašaipaus  juoko,  kuriame  betgi  buvo  jaučiama  specialistų  pa¬ 
garba  viens  kitam,  pastatė  už  Džipsi  II  ir  Gegužės  Sapną. 

Tuo  metu  kažkas  išgriuvo.  Tai  buvo  vienas  iš  tų  liesųjų 
žmonių,  kurie  stovėjo  prie  stalelių.  Jis  nuslydo  pasieniu  ir  nu¬ 
dribo  žemėn.  Paštininkai  pakėlė  jį  ir  pasodino  ant  kėdės.  Jo 
veidas  buvo  pilkai  baltas,  burna  atvira. 

-  Viešpatie  Švenčiausias!  -  sušuko  viena  iš  prostitučių, 
pilna  juočkė  su  lygiai  sušukuotais  plaukais  ir  žema  kakta.  - 
Atneškite  stiklinę  vandens. 

Aš  stebėjaus,  kaip  mažai  kam  galvoj  nualpęs  žmogus.  Daugu¬ 
mas  tik  žvilgtelėdavo  ir  nusigręždavo  vėl  prie  totalizatoriaus. 

-  Nuolat  tokių  dalykų  pasitaiko,  -  tarė  Gustavas.  -  Bedar¬ 
biai.  Pralošia  kiekvieną  pfenigą.  Vis  tikisi  laimėti  didelius  pi¬ 
nigus:  tūkstantį  už  dešimt. 

Nešinas  stikline  vandens,  atėjo  iš  tabako  skyriaus  vežėjas. 
Juodbruva  prostitutė  pamirkė  nosinę  ir  suvilgė  žmogui  kaktą 
bei  smilkinius.  Jis  atsiduso  ir  staiga  pravėrė  akis.  Čia  buvo 
kažkas  klaikaus:  negyvas  veidas  ir  tos  plačiai  praviros  akys,  - 
atrodė,  kad  pro  sustingusios  pilkai  baltos  kaukės  plyšelius  šaltai 
ir  smalsiai  žiūri  kažkokia  kita,  nepažįstama  būtybė. 

Mergina  paėmė  stiklinę  vandens  ir  davė  žmogui  atsiger¬ 
ti.  Ji  laikė  jį  ranka  kaip  vaiką.  Paskui  nuo  stalelio,  prie  kurio 
sėdėjo  abejingasis  valgytojas  su  stačiais  plaukais,  paėmė  ban¬ 
delę. 

-  Še,  suvalgyk...  bet  pamažu,  pamažu...  nenukąsk  man  pirš¬ 
to...  taip,  o  dabar  truputį  atsigerk... 

Žmogus  prie  stalo  paskersavo  į  savo  bandelę,  bet  nieko 
nesakė.  Nelaimingasis  pamažu  vėl  pradėjo  rausti.  Jis  dar  val¬ 
gė  valandėlę,  paskui  atsikėlė  sverdėdamas.  Mergina  padėjo 
jam  nueiti  iki  durų.  Paskui  ji  greitai  žvilgtelėjo  atgal  ir  atsida¬ 
rė  rankinę. 

-  Še...  ir  nešdinkis.  Verčiau  pavalgyk,  o  ne  lošk... 

Vienas  iš  sutenerių,  kuris  visą  laiką  buvo  nusigręžęs  nuo 

jos,  dabar  atsisuko.  Jo  veidas  su  atsikišusiomis  ausimis  buvo 
kaip  plėšraus  paukščio,  jis  avėjo  lakuotais  batukais,  o  ant  gal¬ 
vos  turėjo  užsidėjęs  sportinę  kepurę. 

-  Kiek  tu  jam  davei?  -  paklausė  jis. 

-  Dešimt  pfenigų. 

Jis  kumštelėjo  jai  alkūne  į  krūtinę. 

-  Turbūt  daugiau!  Kitą  kartą  manęs  pasiklausk. 

-  Nesmarkauk,  Ede,  -  pasakė  kitas.  Prostitutė  išsitraukė 
pudrinę  ir  ėmė  dažytis  lūpas. 

-  Juk  tai  tiesa,  -  tarė  Ėdė. 

Prostitutė  nieko  neatsakė. 

Suskambėjo  telefonas.  Aš  stebėjau  Edę  ir  nieko  negirdėjau. 

-  Štai  kur  laimė!  -  Staiga  išgirdau,  kaip  sugaudė  Gustavo 
balsas.  -  Tai  jau  ne  laimė,  ponai,  bet  velnias  žino  kas!  -  Jis  suda¬ 
vė  man  per  petį.  -  Šimtą  aštuoniasdešimt  markių  tu  nušlavei, 
žmogau  Dievo!  Laimėjo  tavo  kuinas  tokiu  juokingu  vardu. 

-  Ką,  iš  tikrųjų?  -  paklausiau  aš. 

Žmogus,  čiulpęs  sukramtytą  cigarą  ir  vilkėjęs  spalvingais 
marškiniais,  rūgščiai  linktelėjo  ir  paėmė  mano  kvitą. 

-  Kas  patarė  jums  statyti? 

-  Aš,  -  greitai  tarė  Bilingas,  baisiai  nuolankiai  ir  laukiamai 
šypsodamas;  jis  linktelėjo  ir  prasiskverbė  į  priekį.  -  Aš,  jeigu 
leisite...  mano  ryšiai... 

-  Na,  ką  ten...  Šefas  nė  nepažiūrėjo  į  jį  ir  atskaitė  man 
pinigus.  Akimirką  kontoroje  stojo  visiška  tyla.  Visi  žiūrėjo  į 
mane.  Net  ir  nenuilstantysis  valgytojas  pakėlė  galvą. 

Aš  susidėjau  pinigus. 

-  Daugiau  nebeloškit!  -  sušnibždėjo  Bilingas.  -  Nebeloš- 
kit!  -  Veidą  jam  išmušė  raudonos  dėmės.  Aš  įbrukau  jam  į 
ranką  dešimt  markių. 

Gustavas  šyptelėjo  ir  kumštelėjo  man  į  pašonę. 

-  Matai,  ar  nesakiau!  Tu  tik  klausyk  Gustavo,  tai  neturėsi 
kur  dėti  pinigų! 

Aš  nepriminiau  buvusiam  sanitarijos  grandiniui  Džipsi  IT 
Turbūt  jis  ir  pats  jį  gerai  prisiminė. 

-  Eime,  -  tarė  jis,  -  šiandien  netikus  diena  tikriems  žino¬ 


vams. 

Prie  durų  kažkas  timptelėjo  už  rankovės.  Tai  buvo  „Uolioji 
Lizchen". 

-  Už  ką  patartumėte  statyti  per  Maslovskio  atminimo  lenk¬ 
tynes?  -  paklausė  jis  godžiai  ir  pagarbiai. 

-  Tiktai  už  tra  lia  lia,  -  tariau  aš  ir  nuėjau  su  Gustavu  į 
artimiausią  smuklę  išgerti  į  Lheure  bleue  sveikatą! 

Po  valandos  vėl  prakišau  trisdešimt  markių.  Neįstengiau 
susilaikyti.  Vis  dėlto  laiku  mečiau.  Išeinant  Bilingas  įbruko 
man  kažkokį  lapelį. 

-  Jeigu  jums  ko  reikės!  Arba  jūsų  pažįstamiems.  Aš  turiu 
atstovybę.  -  Tai  buvo  namie  demonstruojamų  pornografinių 
filmų  reklama.  -  Taip  pat  tarpininkauju,  kai  kas  nori  parduo¬ 
ti  panešiotus  drabužius,  -  sušuko  jis  man  pavymui.  -  Už  gry¬ 
nus  pinigus! 

Septintą  valandą  grįžau  į  dirbtuvę.  „Karlas"  burgzdamas 
stovėjo  kieme. 

-  Gerai,  kad  parsiradai,  Robi,  -  sušuko  Kėsteris,  -  mes 
kaip  tik  rengiamės  važiuoti  jo  išmėginti!  Lipk. 

Visa  mūsų  firma  stovėjo  pasirengusi.  Otas  kiek  patobulino 
ir  pakeitė  „Karlą",  -  mat  po  dviejų  savaičių  jam  reikėjo  daly¬ 
vauti  kalnų  lenktynėse.  Dabar  Kėsteris  norėjo  atlikti  pirmą 
bandomąją  kelionę. 

Susėdome.  Jupas  su  savo  didžiuliais  lenktynininko  akiniais 
sėdėjo  šalia  Kėsterio.  Jam  būtų  širdis  neišlaikiusi,  jei  nebūtu¬ 
me  jo  pasiėmę.  Mudu  su  Lencu  atsisėdome  iš  užpakalio. 

„Karlas"  trūktelėjo  ir  nudūmė.  Išvažiavome  už  miesto  ir  švil¬ 
pėme  šimto  keturiasdešimt  kilometrų  greičiu.  Mudu  su  Lencu 
pasilenkėme  prie  pat  priekinės  sėdynės  atkaltės;  pūtė  toks  vėjas, 
jog  atrodė,  kad  nuneš  mums  galvas.  Pro  šalį  lėkė  jovarai  iš  abiejų 
plento  pusių,  padangos  švilpė,  ir  nuostabus  motoro  riaumoji¬ 
mas  ėjo  mums  per  kaulus  tarsi  klaikus  laisvės  šauksmas. 

Po  ketvirčio  valandos  pamatėme  priešais  kažkokįjuodą  taš¬ 
ką,  kuris  baisiai  didėjo.  Tai  buvo  gana  sunki  mašina,  lekianti 

aštuoniasdešimt-šimto  kilometrų  greičiu.  Ji  ne  per  tvirčiausiai 
važiavo  plentu  ir  kreivuliavo  iš  vienos  pusės  į  kitą.  Kelias  buvo 
gana  siauras.  Todėl  Kėsteris  sumažino  greitį.  Kai  mes  buvome 
už  kokio  šimto  metrų  ir  jau  rengėmės  duoti  signalą,  staiga  pa¬ 
matėme  šoniniu  keliu  iš  dešinės  atvažiuojantį  motociklininką, 
kuris  tučtuojau  dingo  už  gyvatvorės  ties  sankryža. 

-  Prakeikimas!  Tuoj  kas  nors  atsitiks!  -  sušuko  Lencas. 

Tą  pat  akimirką  ant  plento  priešais  aną  mašiną  pasirodė 

motociklininkas.  Jis  buvo  už  kokių  dvidešimt  metrų  ir,  maty¬ 
ti,  neteisingai  apskaičiavęs  greitį,  pamėgino  per  posūkį  išlėk¬ 
ti  į  priekį.  Mašina  pasuko  staiga  į  kairę,  vengdama  susidūri¬ 
mo,  bet  motociklas  dabar  taip  pat  pasidavė  į  kairę.  Tada 
mašina  ūmai  pasuko  į  dešinę  ir  sparnu  užkabino  motociklą. 
Motociklas  pasisuko,  o  motociklininkas,  persiritęs  per  vairą, 
išsitiesė  ant  plento.  Mašina  davėsi  į  šoną,  vairuotojas  nebe¬ 
įstengė  jos  suvaldyti,  ir  ji,  nuvertusi  kelio  rodyklę  ir  netekusi 
vieno  prožektoriaus,  traškėdama  trenkėsi  į  medį. 

Visa  tai  įvyko  per  kelias  sekundes.  Kitą  akimirką  vis  dar 
dideliu  greičiu  prilėkėme  mes.  Sugirgždėjo  padangos,  Kėste¬ 
ris  paleido  „Karlą"  kaip  arklį  tarp  motociklininko,  motociklo 
ir  šonu  stovinčios,  rūkstančios  mašinos.  Kairiuoju  ratu  jis  vos 
neužvažiavo  gulinčiam  motociklininkui  ant  rankos,  o  deši¬ 
niuoju  vos  neužkabino  mašinos  užpakalinio  buferio.  Paskui 
suriaumojo  motoras,  ir  „Karlas"  vėl  išvažiavo  į  tiesiąją,  su¬ 
spiegė  stabdžiai,  ir  viskas  nutilo. 

-  Gerai  padarei,  Otai,  -  tarė  Lencas. 

Mes  nubėgome  atgal  ir  atidarėme  mašinos  dureles.  Moto¬ 
ras  tebeveikė.  Kėsteris  greitai  ištraukė  raktą  iš  valdymo  sky¬ 
do.  Mašinos  pūškavimas  nutilo,  ir  mes  išgirdome  aimanas. 

Visi  sunkaus  limuzino  stiklai  buvo  išlakstę.  Vidaus  prie¬ 
blandoje  pamatėme  kruviną  moters  veidą.  Salia  jos  tarp  vai¬ 
ro  ir  sėdynės  buvo  suspaustas  vyriškis.  Pirmiausia  iškėlėme 
moterį  ir  paguldėme  plento  pakraštyje.  Jos  visas  veidas  buvo 
supjaustytas,  dar  tebekyšojo  keletas  stiklo  šukių,  be  paliovos 

tekėjo  kraujas.  Dar  liūdniau  atrodė  dešinioji  ranka.  Pro  švie¬ 
siai  raudoną  balto  žaketo  rankovę  smarkiai  sunkėsi  kraujas. 
Lencas  perpjovė  ją.  Pliūptelėjo  kraujo  srautas,  o  paskiau  ėmė 
tekėti  lygiais  tvinksniais.  Buvo  perpjauta  vena.  Lencas  susu¬ 
ko  savo  nosinę. 

-  Ištraukite  vyrą,  aš  čia  jau  susitvarkysiu,  -  tarė  jis.  -  Mums 
reikia  greitai  pasiekti  artimiausią  ligoninę. 

Norint  ištraukti  vyrą,  mums  reikėjo  atsukti  sėdynės  atkal¬ 
tę.  Laimė,  turėjome  pakankamai  įrankių,  tad  viskas  vyko  ga¬ 
na  greitai.  Vyriškis  taip  pat  kraujavo,  ir,  matyt,  jam  buvo  su¬ 
laužyta  keletas  šonkaulių.  Kai  ištraukėme  jį  iš  mašinos,  jis 
sudejavęs  susmuko  mums  ant  rankų.  Matyt,  buvo  užgautas 
jam  ir  kelis.  Bet  šiuo  metu  mes  nieko  negalėjome  padėti. 

Kėsteris  privarė  atbulą  „Karlą"  prie  pat  nelaimės  vietos.  Mo¬ 
teris,  vos  tik  pamačiusi  artėjant  mašiną,  ėmė  konvulsyviai  šaukti 
iš  baimės,  nors  „Karlas"  važiavo  tik  pėsčio  žmogaus  žingsniu. 
Mes  atlošėme  priešakinės  sėdynės  atkaltę  ir  paguldėme  vyrą. 
Moterį  pasodinome  iš  užpakalio.  Aš  atsistojau  greta  ant  pako¬ 
jos,  Lencas  įsitaisė  kitoje  pusėje  ir  laikė  vyrą. 

-  Pasilik  čia  ir  pasaugok  mašiną,  Jupai,  -  tarė  Lencas. 

-  O  kurgi  dabar  prapuolė  motociklininkas?  -  paklausiau  aš. 

-  Paspruko,  kai  mes  darbavomės,  -  pareiškė  Jupas. 

Pamažu  ėmėme  važiuoti.  Netoli  artimiausio  kaimo  buvo 

nedidelė  sanatorija.  Mes  ne  kartąją  matėme  važiuodami  pro 
šalį.  Ant  kalvelės  stovėjo  baltas  žemas  pastatas.  Kiek  žinojo¬ 
me,  tai  buvo  kažkokia  privati  psichiatrinė  ligoninė  lengvai 
sergantiems,  turtingiems  pacientams.  Reikėjo  manyti,  kad 
čia  buvo  ir  gydytojas,  ir  tvarstymo  patalpa. 

Užvažiavome  ant  kalvos  ir  paskambinome.  Išėjo  labai  gra¬ 
ži  sesuo.  Pamačiusi  kraują,  ji  išblyško  ir  nubėgo  atgal.  Tuč¬ 
tuojau  pasirodė  kita,  gerokai  vyresnė. 

-  Labai  gaila,  -  tuojau  tarė  ji,  -  mes  nepasiruošę  teikti 
pagalbą  nelaimingais  atsitikimais.  Jums  reikia  važiuoti  į  Vir- 
chovo  vardo  ligoninę.  Čia  netoli. 


-  Beveik  valanda  kelio,  -  atsakė  Kėsteris. 

Sesuo  nedraugiškai  pažvelgė  į  jį. 

-  Mes  visai  nesame  pasiruošę  tokiems  dalykams.  Ir  gydy¬ 
tojo  nėra... 

-  Tai  jūs  nusižengiate  įstatymui,  -  pareiškė  Lencas.  -  To¬ 
kios  kaip  jūsų  privačios  gydymo  įstaigos  turi  turėti  nuolatinį 
gydytoją.  Gal  leisite  pasinaudoti  jūsų  telefonu?  Norėčiau  pa¬ 
skambinti  į  policijos  valdybą  ir  laikraščio  redakciją. 

Sesuo  nežinojo,  ką  daryti. 

-  Manau,  kad  jūs  galit  būti  rami,  -  šaltai  tarė  Kėsteris.  - 
Jums  už  darbą  tikrai  bus  gerai  užmokėta.  Pirmiausia  mums 
reikalingi  neštuvai.  Gydytoją  turbūt  kaip  nors  surasite. 

Ji  vis  dar  abejojo. 

-  Neštuvai,  -  paaiškino  Lencas,  -  taip  pat  turi  būti  pagal 
įstatymą,  kaip  ir  pakankamai  tvarstomosios  medžiagos... 

-  Taip,  taip,  -  paskubomis  atsakė  ji,  aiškiai  priblokšta  to¬ 
kios  daugybės  žinių,  -  tuojau  atsiųsiu  ką  nors... 

Ji  dingo. 

-  Na,  vis  dėlto,  -  tariau  aš. 

-  Ir  miesto  ligoninėje  gali  taip  atsitikti,  -  abejingai  atsakė 
Gotfrydas.  -  Pirmiausia  pinigai,  paskui  biurokratizmas,  pas¬ 
kui  pagalba. 

Sugrįžome  prie  mašinos  ir  padėjome  išlipti  moteriai.  Ji  nieko 
nepasakė,  tik  žiūrėjo  į  savo  rankas.  Mes  nuvedėme  ją  į  mažu¬ 
tį  laukiamąjįpirmajame  aukšte.  Paskiau  atsirado  neštuvai  vy¬ 
rui.  Mes  nunešėme  jį  prie  sanatorijos.  Jis  sudejavo. 

-Vieną  minutę... 

Mes  pažvelgėme  įjį.  Jis  užsimerkė. 

-  Norėčiau,  kad  niekas  apie  tai  nesužinotų,  -  sunkiai  išta¬ 
rė  jis. 

-  Jūs  čia  visai  nekaltas,  -  atsakė  Kėsteris.  -  Mes  gerai  ma¬ 
tėme  nelaimę  ir  mielai  paliudysime  jūsų  naudai. 

-  Ne  tai  svarbu,  -  tarė  vyriškis.  -  Dėl  kitų  priežasčių  norė¬ 
čiau,  kad  niekas  nieko  nesužinotų.  Suprantate...  -Jis  pažvel¬ 
gė  į  duris,  pro  kurias  įėjo  moteris. 

-  Tai  jūs  čia  pataikėte  kaip  tik  į  tinkamą  vietą,  -  paaiškino 
Lencas.  -  Tai  privati  klinika.  Viena  tik  svarbu,  kad  jūsų  ma¬ 
šina  išnyktų  nuo  plento,  kol  pastebės  ją  policija. 

Vyriškis  pasikėlė. 

-  Ar  negalėtumėte  padaryti  man  dar  ir  tą  paslaugą?  Pa¬ 
skambinkite  į  kokią  remonto  dirbtuvę.  Ir  duokit  man  savo 
adresą!  Aš  norėčiau...  aš  esu  jums  dėkingas... 

Kėsteris  numojo  ranka. 

-  Vis  dėlto,  -  tarė  vyriškis,  -  aš  labai  norėčiau... 

-  Čia  viskas  labai  paprasta,  -  atsakė  Lencas.  -  Mes  patys 
turime  remonto  dirbtuvę  ir  taisome  tokias  mašinas  kaip  jū¬ 
sų.  Jei  tik  sutinkate,  mes  tuoj  paimsime  ją  ir  sutvarkysime. 
Tuo  ir  jums  padėsime,  ir  tam  tikru  atžvilgiu  sau. 

-  Gerai,  -  tarė  vyriškis.  -  Čia  yra  mano  adresas...  aš  pats 
atvyksiu  pasiimti  mašinos.  Arba  ką  nors  atsiųsiu. 

Kėsteris  Įsikišo  į  kišenę  vizitinę  kortelę,  ir  mes  įnešėme  jį  į 
vidų.  Tuo  tarpu  atsirado  gydytojas,  dar  jaunas  vyras.  Jisai  nu¬ 
plovė  kraują  moteriai  nuo  veido,  ir  dabar  buvo  matyti  gilūs 
pjūviai.  Moteris  pasikėlė  sveikąja  ranka  ir  įsmeigė  akis  į  žvil¬ 
gantį  nikelinį  dubenį  ant  tvarstomojo  stalo. 

-  O,  -  sudejavo  ji  tyliai  ir  pasibaisėjimo  sklidinomis  akimis 
sudribo. 

Mes  nuvažiavome  į  kaimą,  ieškodami  kokios  nors  dirbtu¬ 
vės.  Ten  iš  kalvio  pasiskolinome  prietaisą  mašinai  vilkti  bei 
lyną  ir  pažadėjome  sumokėti  už  tai  dvidešimt  markių.  Tačiau 
kalvis  nepasitikėjo  mumis  ir  panoro  pats  pamatyti  mašiną. 
Mes  įsisodinome  jį  ir  grįžome  į  nelaimės  vietą. 

Jupas  stovėjo  vidury  plento  ir  mosavo.  Bet  mes  ir  be  jojau 
matėme,  kas  atsitiko.  Senas  mersedesas  su  aukštu  kėbulu  sto¬ 
vėjo  plento  pakraštyje,  o  keturi  vyrai  rengėsi  nugabenti  su¬ 
daužytą  mašiną. 

-  Atvykstame  kaip  tik  laiku,  -  tarė  Kėsteris. 

-  Tai  broliai  Fogtai,  -  atsakė  kalvis.  -  Pavojinga  gauja.  Ana 

tenai  gyvena.  Kas  jau  sykįpakliuvo  įjų  nagus,  tai  jie  to  nebe¬ 
paleidžia. 

-  Pažiūrėsim,  -  tarė  Kėsteris. 

-  Aš  jiems  jau  viską  išaiškinau,  ponas  Kėsteri,  -  sušnibž¬ 
dėjo  Jupas.  -  Nešvari  konkurencija.  Nori  nusigabenti  maši¬ 
ną  į  savo  dirbtuvę. 

-  Gerai,  Jupai.  Kol  kas  pasilik  čia. 

Kėsteris  priėjo  prie  aukščiausio  iš  visų  keturių  ir  užkalbi¬ 
no.  Otas  paaiškino  jam,  kad  mašina  priklauso  mums. 

-  Ar  turi  su  savim  kokį  kietą  daiktą?  -  paklausiau  aš  Lencą. 

-  Tik  ryšulėlį  raktų,  irto  man  pačiam  reikia.  Pasiimk  nedi¬ 
delį  prancūzišką  raktą. 

-  Tiek  to,  -  tariau  aš,  -  tai  galėtų  nuvesti  į  sunkų  kūno 
sužalojimą.  Gaila,  kad  apsiavęs  tokiais  lengvais  batais.  Ge¬ 
riausias  daiktas  yra  spirti. 

-  Ar  padėsit  mums?  -  paklausė  Lencas  kalvį.  -  Tada  būtu¬ 
me  keturi  prieš  keturis. 

-  Gink  Dieve!  Tada  rytoj  iš  mano  kalvės  liktų  tik  šipuliai. 
Aš  laikysiuos  griežto  neutralumo. 

-  ligi  gerai,  -  tarė  Gotfrydas. 

-  Aš  padėsiu,  -  pareiškė  Jupas. 

-  Tiktai  išdrįsk  tu  man!  -  tariau  aš.  -  Tu  žiūrėk,  ar  kas 
neateina,  daugiau  nieko. 

Kalvis  pasitraukė  toliau  nuo  mūsų,  norėdamas  dar  aiškiau 
parodyti  savo  griežtą  neutralumą. 

-  Nezaunyk  niekų!  -  aš  išgirdau,  kaip  didžiausias  iš  brolių 
Fogtų  užriko  ant  Kėsterio.  -  Kas  pirmesnis,  tas  geresnis!  Vis¬ 
kas!  O  dabar  nešdinkis! 

Kėsteris  dar  kartą  paaiškino,  kad  mašina  priklauso  mums. 
Jis  pasiūlė  Fogtui  nuvažiuoti  į  sanatoriją  ir  ten  pasiteirauti. 
Tas  niekinamai  šyptelėjo.  Mudu  su  Lencu  priėjome  arčiau. 

-  Jūs  ūgi  turbūt  norite  į  ligoninę  patekti,  ką?  -  paklausė 
Fogtas. 

Kėsteris  neatsakė,  bet  nuėjo  prie  automobilio.  Kiti  trys  Fog¬ 
tai  išsitiesė.  Jie  dabar  stovėjo  vienas  prie  kito. 

-  Duokit  šen  lyną,  -  tarė  Kėsteris  mums. 

-  Na,  na,  -  atsakė  vyresnysis  Fogtas.  Jis  buvo  visa  galva 
aukštesnis  už  Kėsterį. 

-  Labai  gaila,  -  pareiškė  Kėsteris,  -  bet  mes  paimsime  ma¬ 
šiną. 

Mudu  su  Lencu,  susikišę  rankas  į  kišenes,  priėjome  dar 
arčiau.  Kėsteris  pasilenkė  prie  mašinos.  Tuo  metu  Fogtas,  spy¬ 
ręs  koja,  nustūmė  jį  šalin.  Otas  šito  tikėjosi;  tą  pat  akimirką 
jis  griebė  Fogtą  už  kojos  ir  parbloškė.  Paskui  pašoko  ir  taip 
smogė  į  pilvą  kitam  broliui,  kuris  kaip  tik  buvo  užsimoj  ęs  dom¬ 
krato  rankena,  kad  tas  susvyravo  ir  taip  pat  pargriuvo.  Kitą 
akimirką  mudu  su  Lencu  šokome  ant  dviejų  kitų  brolių.  Aš 
tučtuojau  gavau  į  veidą.  Smūgis  buvo  nestiprus,  bet  man  iš 
nosies  ėmė  bėgti  kraujas.  Mano  kirtis  nepavyko  -  kumštis 
nuslydo  nuo  riebaus  smakro,  ir  aš  gavau  dar  vieną  smūgį  į 
paakį  ir  taip  nelaimingai,  kad  užgriuvau  ant  Fogto,  kurį  Otas 
buvo  parbloškęs  smūgiu  į  pilvą.  Jis  prispaudė  mane  prie  asfal¬ 
to  ir  ėmė  smaugti  už  gerklės.  Aš  įtempiau  kaklą,  kad  jis  nega¬ 
lėtų  manęs  smaugti,  ir  mėginau  išsisukti,  atitrūkti  nuo  jo  - 
tada  galėčiau  jį  nustumti  arba  spirti  į  pilvą  kojomis.  Bet  Len- 
cas  su  savo  Fogtu  voliojosi  prie  mano  kojų,  ir  aš  buvau  sta¬ 
čiai  surakintas.  Nors  mano  kaklo  raumenys  ir  buvo  įtempti, 
aš  vos  galėjau  kvėpuoti,  nes  pro  kraujuojančią  nosį  nėjo  oras. 
Pamažu  viskas  aplinkui  pradėjo  lietis,  Fogto  veidas  virpėjo 
man  prieš  akis  kaip  želė,  galvoje  ėmė  šmėsčioti  juodi  šešėliai. 
Nedaug  tetrūko  ir  prarasčiau  sąmonę.  Ir  staiga  šalia  pastebė¬ 
jau  Jupą,  jis  klūpėjo  plento  griovyje,  ramiai  ir  atidžiai  žiūrė¬ 
damas  į  mano  konvulsijas.  Pasinaudojęs  kažkokia  sekunde, 
kai  mudu  su  priešininku  sustingome,  jis  smogė  Fogtui  plak¬ 
tuku  per  rankos  riešą.  Po  antro  smūgio  Fogtas  paleido  mane 
ir  įsiutęs  pamėgino  nepasikeldamas  pasiekti  Jupą  ranka,  bet 
tas  atšoko  per  pusę  metro  ir  kuo  ramiausiai  smogė  jam  trečią 
stiprų  smūgį  per  pirštus,  o  paskui  dar  pridėjo  ir  per  galvą.  Aš 
pasikėliau,  užgriuvau  ant  Fogto  ir  pats  ėmiau  jį  smaugti.  Tuo 

metu  pasigirdo  žvėriškas  riaumojimas,  o  po  to  aimana:  „Pa¬ 
leisk...  paleisk!" 

Tai  rėkė  vyresnysis  Fogtas.  Kėsteris  užlaužė  jam  ranką  ir 
smarkiai  trūktelėjo  į  viršų.  Fogtas  griuvo  veidu  į  žemę,  o  Kės¬ 
teris  įrėmė  kelį  jam  į  nugarą  ir  suko  ranką  toliau.  Kartu  jis 
stūmė  kelį  arčiau  sprando.  Fogtas  rėkė  kiek  tik  galėdamas, 
bet  Kėsteris  žinojo,  kad  jį  reikia  visiškai  sudirbti,  jei  nori  būti 
ramus.  Staiga  patraukęs,  jis  išsuko  jam  ranką  ir  paleido.  Fog¬ 
tas  pasiliko  kurį  laiką  gulėti.  Aš  pakėliau  akis.  Vienas  iš  bro¬ 
lių  dar  tebesilaikė  ant  kojų,  bet  vyresniojo  riksmas  jį  stačiai 
suparalyžiavo. 

-  Nešdinkitės  iš  čia,  nes  viskas  prasidės  iš  naujo,  -  tarėjam 
Kėsteris. 

Atsisveikindamas  aš  dar  kartą  sudaviau  savo  Fogto  kiaušą 
į  plento  grindinį  ir  paleidau.  Lencas  jau  stovėjo  šalia  Kėste- 
rio.  Jo  švarkas  buvo  perplėštas.  Iš  lūpų  kampučių  sunkėsi  krau¬ 
jas.  Atrodė,  jog  kova  baigėsi  lygiomis,  nes  jo  Fogtas,  nors  ir 
buvo  kruvinas,  bet  taip  pat  dar  tebesilaikė  ant  kojų.  Viską 
nulėmė  vyriausiojo  brolio  pralaimėjimas.  Nė  vienas  nedrįso 
prasižioti.  Jie  padėjo  vyresniajam  atsistoti  ir  nuėjo  prie  savo 
mašinos.  Likęs  sveikas  Fogtas  dar  kartą  sugrįžo  ir  pasiėmė 
domkratą.  Jis  pašnairavo  įKėsterįkaip  į  kokį  velnią.  Paskiau 
mersedesas  nutarškėjo. 

Staiga  iš  kažkur  atsirado  kalvis. 

-  Jie  atsiėmė  savo,  -  tarė  jis.  -  Seniai  taip  bebuvo  gavę. 
Vyriausiasis  jau  yra  sėdėjęs  už  žmogžudystę. 

Niekas  jam  neatsakė.  Kėsteris  staiga  pasipurtė. 

-  Kiaulystė,  -  tarė  jis.  Paskui  apsigręžė.  -  Na,  riškim! 

-  Aš  jau  čia,  -  atsakė  Jupas  ir  atitempė  lyną. 

-  Eik  čia,  -  tariau  aš.  -  Nuo  šios  dienos  tu  jau  puskarinin¬ 
kis  ir  gali  rūkyti  cigarus. 

Mes  pakėlėme  mašiną  ir  pritvirtinome  ją  lynu  prie  „Karlo" 
užpakalio. 

-  Manai,  kad  jam  nepakenks?  -  paklausiau  aš  Kėsterį.  - 

Juk  „Karlas"  pagaliau  lenktynių  žirgas,  o  ne  asilas,  ant  kurio 
kraunami  nešuliai. 

Jis  papurtė  galvą. 

-  Juk  čia  netoli.  Ir  kelias  lygus. 

Lencas  atsisėdo  į  sudaužytą  mašiną,  ir  mes  pamažu  nuva¬ 
žiavome.  Aš  spaudžiau  prie  nosies  skepetėlę  ir  žiūrėjau  į  va¬ 
karo  laukus,  nušviestus  sėdančios  saulės.  Juos  gaubė  didžiu¬ 
lė,  niekuo  nepajudinama  ramybė,  ir  galėjai  pajusti,  jog  gamtai 
visiškai  nesvarbu,  ką  šiame  pasaulyje  išdarinėja  pilkas  skruz¬ 
dėlynas,  vadinamas  žmonija.  Buvo  daug  svarbiau,  kad  debe¬ 
sys  dabar  pamažu  virto  aukso  kalnais,  kad  nuo  horizonto  be 
garso  artėjo  violetiniai  sutemų  šešėliai,  kad  iš  beribių  dan¬ 
gaus  platybių  vieversėliai  grižo  į  savo  vagutes  arimuose  ir  kad 
palengva  artėjo  naktis. 

Mes  įvažiavome  į  savo  kiemą.  Lencas  išlipo  iš  sudaužytos 
mašinos  ir  iškilmingai  nusiėmė  prieš  ją  skrybėlę. 

-  Būk  pasveikinta,  palaimintoji!  Tave  atvarė  pas  mus  liūd¬ 
nas  įvykis,  bet  mums,  kukliai  skaičiuojant,  tu  atneši  kokius 
tris,  o  gal  ir  pusketvirto  tūkstančio  markių.  O  dabar  duokit 
man  didelį  stiklą  vyšnių  antpilo  ir  gabalą  muilo,  aš  turiu  nu¬ 
sikratyti  Fogtų  šeimos  paliktomis  žymėmis! 

Visi  išgėrėme  po  stiklą,  ir  tuoj  pradėjome  kaip  reikiant 
ardyti  sudaužytąją  mašiną.  Mat  ne  visada  užtenka,  kad  sa¬ 
vininkas  paveda  atlikti  remontą;  dažnai  po  to  atsiranda 
draudimo  bendrovės  atstovas  ir  stengiasi  perkelti  mašiną 
kur  nors  kitur,  į  tokią  dirbtuvę,  su  kuria  bendrovė  turi  su¬ 
tartį.  Todėl  mes  žinojome:  juo  daugiau  padarysime,  juo  bus 
geriau.  Išlaidos  už  sumontavimą  susidarys  tokios  didelės, 
kad  pigiau  atsieis  mašiną  mums  palikti.  Buvo  jau  tamsu, 
kai  metėme  darbą. 

-  Ar  šį  vakarą  tu  dar  važiuosi  su  taksi?  -  paklausiau  aš 
Lencą. 

-  Nieku  gyvu,  -  atsakė  Gotfrydas.  -  Niekad  nereikia  steng¬ 
tis  per  daug  uždirbti  pinigų.  Šiandien  man  užteks  ir  to. 

-  Man  ne,  -  tariau  aš.  -  Jei  tu  nevažiuoji,  tai  nuo  vienuo¬ 
liktos  iki  dviejų  aš  pasisukiosiu  apie  naktinius  restoranus. 

-  Neverta,  -  šyptelėjo  Gotfrydas.  -  Geriau  pasižiūrėk  į  veid¬ 
rodį.  Pastaruoju  metu  smarkiai  nesisekė  tavo  nosiai.  Pama¬ 
tęs,  kad  tavo  nosis  kaip  burokas,  nė  vienas  žmogus  pas  tave 
nesisės.  Eik  ramiai  namo  ir  užsidėk  kompresą. 

Jis  sakė  tiesą.  Su  tokia  nosimi  tikrai  nebuvo  galima  va¬ 
žiuoti.  Todėl  aš  greitai  atsisveikinau  ir  nuėjau  namo.  Pakeliui 
susitikau  Hasę  ir  likusį  kelio  galą  ėjau  su  juo  kartu.  Jis  atrodė 
kažkoks  apdulkėjęs  ir  suvargęs. 

-  Jūs  sulysote,  -  tariau  aš. 

Jis  linktelėjo  ir  papasakojo  man,  kad  vakarais  dorai  nebe- 
pavalgąs.  Jo  žmona  beveik  kiekvieną  vakarą  išeinanti  pas  pa¬ 
žįstamus,  kuriuos  susiradusi  kažkur,  ir  visada  vėlai  pareinanti 
namo.  Jam  malonu,  kad  ji  turinti  pramogą,  bet  užtat  vaka¬ 
rais  jis  vienas  neturįs  noro  taisytis  valgyti.  Pagaliau  jis  ir  ne¬ 
jaučiąs  alkio  -  per  daug  pavargęs. 

Aš  paskersavau  į  nukarusius  jo  pečius.  Gal  žmogus  ir  tikė¬ 
jo  tuo,  ką  sakė,  bet  vis  dėlto  skaudu  buvo  klausytis.  Šita  san¬ 
tuoka  ir  tas  trapus,  kuklus  gyvenimas  subyrėjo  tik  todėl,  kad 
trūko  trupučio  tikrumo  dėl  rytdienos  ir  trupučio  pinigų.  Aš 
galvojau,  kad  tokių  žmonių  yra  milijonai  ir  kad  visada  trūks¬ 
ta  tik  trupučio  tikrumo  ir  trupučio  pinigų.  Gyvenimas  pasi¬ 
baisėtinai  susmulkėjo  ir  pavirto  skurdžia  kova  už  nuogą  būvį. 
Pagalvojau  apie  šios  dienos  peštynes,  pagalvojau  apie  tai,  ką 
mačiau  paskutinėmis  savaitėmis,  pagalvojau  apie  viską,  ką  aš 
jau  padariau,  o  paskui  pagalvojau  apie  Pat  ir  staiga  pajutau, 
kad  iš  viso  to  niekad  nieko  nebus.  Mano  šuolis  buvo  per  di¬ 
delis,  gyvenimas  pasidarė  pernelyg  šykštus  laimei,  ji  negalėjo 
ilgai  trukti,  nebegalima  buvo  tikėti  ja,  ji  buvo  tik  atvanga,  o 
ne  saugus  uostas. 

Mudu  užlipome  laiptais  ir  atsidarėme  duris.  Prieškamba¬ 
ryje  Hasė  sustojo. 

-  Tai  iki  pasimatymo... 

-  Suvalgykit  šiandien  ką  nors,  -  tariau  aš. 

Jis  papurtė  galvą,  vos  šyptelėjo,  tartum  norėdamas  atsipra¬ 
šyti,  ir  nuėjo  į  savo  tuščią,  tamsų  kambarį.  Aš  žiūrėjau  jam  iš 
paskos.  Paskui  nuėjau  į  žarną  panašiu  koridoriumi.  Staiga  iš¬ 
girdau  kažką  tyliai  dainuojant.  Sustojau  ir  ėmiau  klausytis. 
Tai  ne  Ernos  Bėnig  patefonas,  kaip  iš  pradžių  man  pasirodė. 
Tai  buvo  Pat  balsas.  Ji  buvo  viena  kambaryje  ir  dainavo.  Aš 
pažvelgiau  į  duris,  už  kurių  dingo  Hasė,  pasilenkiau  į  priekį  ir 
ėmiau  klausytis,  o  paskui  staiga  sugniaužiau  kumščius.  Pra¬ 
keikimas,  tegul  tai  tūkstantį  kartų  tik  atvanga,  o  ne  uostas, 
tegu  tai  tūkstantį  kartų  neįmanoma,  bet  kaip  tik  todėl  laimė 
kiekvieną  kartą  buvo  tokia  stulbinama,  tokia  nepasiekiama, 
taip  liejosi  per  kraštus! 

Pat  negirdėjo,  kai  įėjau.  Ji  sėdėjo  ant  grindų  priešais  veid¬ 
rodį  ir  matavosi  skrybėlaitę  -  mažutę,  juodą  kepuraitę.  Greta 
jos  ant  kilimo  stovėjo  lempa.  Kambarys  buvo  pilnas  kažko¬ 
kios  šiltos  rusvai  auksinės  prieblandos,  ir  tik  jos  veidas  buvo 
skaisčiai  apšviestas.  Ji  turėjo  prisistūmusi  kėdę,  nuo  kurios 
karojo  truputis  šilko.  Ant  kėdės  blizgėjo  žirklės. 

Aš  tyliai  stovėjau  prie  durų  ir  žiūrėjau,  kaip  rimtai  ji  taiso 
kepuraitę.  Ji  mėgo  sėdėti  ant  grindų,  ir  kartais  vakarais  aš 
rasdavau  ją  užmigusią  kurioje  nors  kertėje,  greta  gulėdavo 
knyga  ir  šuo. 

Šuo  ir  dabar  gulėjo  greta  jos  ir  pradėjo  urgzti.  Pat  pakėlė 
akis  ir  pamatė  mane  veidrodyje.  Ji  nusišypsojo,  ir  man  pasi¬ 
rodė,  kad  nuo  to  nušvito  visas  pasaulis.  Aš  perėjau  per  kam¬ 
barį,  atsiklaupiau  už  jos  ir  po  visos  dienos  bjaurasties  priglau¬ 
džiau  lūpas  prie  šiltos,  minkštos  sprando  odos. 

Ji  pakėlė  juodą  kepuraitę. 

-  Aš  pertaisiau  ją,  mielasis.  Patinka  tau? 

-  Tai  visai  puiki  skrybėlaitė,  -  tariau  aš. 

-  Bet  juk  tu  nė  žiūrėt  nežiūri  į  ją!  Aš  nukirpau  kraštą  iš 
užpakalio  ir  užlenkiau  iš  priekio. 

-  Visai  gerai  matau,  -  tariau  aš,  panėręs  veidą  jos  plau¬ 
kuose,  -  tai  tokia  skrybėlaitė,  kurią  pamačiusios  sprogtų  iš 
pavydo  visos  Paryžiaus  modistės. 

-  Bet,  Robi!  -  Juokdamasi  ji  atstūmė  mane.  -  Tu  ničnieko 
neišmanai  apie  tai.  O  tu  iš  viso  ar  matai  kada,  kaip  aš  apsi¬ 
rengusi? 

-  Matau  kiekvieną  smulkmeną,  -  pareiškiau  aš  ir  atsitūpiau 
prie  pat  jos  ant  grindų  taip,  kad  mano  nosis  būtų  šešėlyje. 

-  Tikrai?  Tai  kuo  aš  vakar  vakare  buvau  užsivilkusi? 

-  Vakar?  -  Aš  galvojau.  Iš  tikrųjų  nežinojau. 

-  To  aš  ir  laukiau,  mielasis!  Juk  tu  iš  viso  beveik  nieko 
nežinai  apie  mane. 

-  Tiesa,  -  tariau,  -  bet  čia  ir  yra  visas  grožis.  Juo  daugiau 
žmonės  žino  apie  kits  kitą,  juo  daugiau  tarp  jų  esti  nesusipra¬ 
timų.  Ir  juo  labiau  kits  kitą  pažįsta,  juo  svetimesni  pasidaro. 
Pažvelk  į  Hasių  šeimą.  Jie  viską  žino  apie  kits  kitą  ir  bjaurisi 
kits  kitu  labiau  kaip  svetimiausi  žmonės. 

Ji  užsidėjo  mažutę,  juodą  kepuraitę  ir  prisimatavo  ją  prieš 
veidrodį. 

-  Ką  tu  sakai,  yra  tik  pusė  tiesos,  Robi. 

-  Visos  tiesos  tokios,  -  atsakiau  aš.  -  Toliau  niekad  nenu¬ 
eisime.  Tam  mes  esame  žmonės.  Ir  su  puse  tiesos  pridarome 
pakankamai  kvailysčių.  O  jeigu  žinotume  visas,  tai  iš  viso 
nebūtų  galima  gyventi. 

Ji  nusiėmė  skrybėlaitę  ir  padėjo  į  šalį.  Paskiau  atsigręžė  ir 
pamatė  mano  nosį. 

-  Kas  gi  Čia  dabar?  -  paklausė  ji  išsigandusi. 

-  Nieko  blogo.  Tik  taip  atrodo.  Dirbant  po  mašina  kažkas 
ant  manęs  nukrito. 

Ji  pažvelgė  į  mane  netikėdama. 

-  Kas  ten  žino,  kur  tu  vėl  buvai!  Juk  tu  man  niekad  nieko 
nesakai.  Aš  tiek  pat  mažai  žinau  apie  tave,  kaip  ir  tu  apie 
mane. 

-  Tai  dar  geriau,  -  tariau  aš. 

Ji  atnešė  dubenį  vandens  ir  rankšluostį  ir  uždėjo  man  kom¬ 
presą.  Paskiau  dar  kartą  apžiūrėjo  mane. 

-  Atrodo,  kad  čia  nuo  smūgio.  Ir  tavo  kaklas  apdraskytas. 
Tu  tikrai  turėjai  kažkokį  nuotykį,  mielasis. 

-  Didžiausias  nuotykis  šiandien  dar  manęs  laukia,  -  ta¬ 
riau. 

Ji  nustebusi  pakėlė  akis. 

-  Taip  vėlai,  Robi?  Ką  tu  dar  sugalvojai? 

-  Pasilieku  čia!  -  atsakiau  aš,  numečiau  kompresą  ir  apka¬ 
binau  ją.  -  Pasilieku  visą  vakarą  su  tavim! 

Rugpjūtis  buvo  šiltas  ir  giedras,  o  rugsėjy  irgi  dar  laikėsi  be¬ 
veik  vasariškas  oras;  bet  mėnesio  pabaigoje  pradėjo  lyti,  de¬ 
besys  dienų  dienas  kabojo  viršum  miesto,  nuo  stogų  varvėjo, 
papūtė  rudeniniai  vėjai,  ir  vieną  sekmadienio  rytą,  anksti  pa¬ 
budęs  ir  priėjęs  prie  lango,  pamačiau  kapinių  medžiuose  gel¬ 
tonų  kaip  siera  dėmių  ir  pirmąsias  nuogas  šakas. 

Truputį  pastovėjau  prie  lango.  Keistai  jaučiausi  aš  šiais  mė¬ 
nesiais,  kai  mes  sugrįžome  iš  pajūrio.  Visą  laiką,  kiekvieną 
valandą,  žinojau,  jog  Pat  rudenį  turi  išvažiuoti,  bet  tai  žino¬ 
jau,  kaip  daug  ką  žmogus  žino:  kad  bėga  metai,  kad  eini  se¬ 
nyn  ir  kad  negali  amžinai  gyventi.  Kasdieniniai  reikalai  viską 
nustelbdavo,  nustumdavo  į  šalį  visas  mintis,  ir  kol  Pat  buvo 
čia,  o  medžiai  dar  vešliai  tebežaliavo,  tokie  žodžiai  kaip  ru¬ 
duo,  išvažiavimas  ir  atsisveikinimas  buvo  ne  kas  kita,  kaip 
blyškūs  šešėliai  horizonte,  kurie  juo  stipriau  vertė  justi,  kad 
laimė  yra  gyventi  greta  kits  kito,  vis  dar  būti  kartu. 

Aš  žiūrėjau  į  šlapias,  prilytas  kapines,  į  antkapius,  apkri¬ 
tusius  purvinais,  rudais  lapais.  Migla  tartum  blyškus  žvėris 
iščiulpė  per  naktį  iš  medžių  lapų  žalias  sultis,  ir  dabar  jie 
kabojo  ant  šakų  suglebę  ir  bejėgiai,  kiekvienas  vėjo  gūsis 
draskė  vis  naujus  ir  naujus  ir  gainiojo  priešais  save.  Ir  kaip 
aštrų,  veriantį  skausmą  staiga  pirmą  kartą  pajutau,  jog  išsi¬ 
skyrimas  visai  arti,  kad  jis  yra  realus,  toks  pat  realus  kaip 
ruduo,  kuris  atsėlino  medžių  viršūnėmis  ir  paliko  jose  savo 
geltonus  pėdsakus. 

Aš  pasiklausiau  prie  gretimo  kambario.  Pat  tebemiegojo.  Nu¬ 
ėjau  prie  durų  ir  pastovėjau  valandėlę.  Ji  miegojo  ramiai  ir  ne¬ 
kosėjo.  Vieną  akimirką  suėmė  mane  staigi  viltis,  -  aš  įsivaizda¬ 
vau,  kad  Zafė  šiandien  ar  ryt,  o  gal  kurią  kitą  dieną  paskambins 
ir  pasakys  man,  kad  jai  nereikia  važiuoti  -  bet  paskiau  prisimi¬ 
niau  tas  naktis,  kuriomis  girdėjau,  kaip  tyliai  ji  švokščia  kvė¬ 
puodama,  girdėjau  nuolatinį,  duslų  šuigėjimą,  kuris  pasigirs¬ 
davo  ir  nutildavo  kaip  tolimo,  plono  pjūklo  garsas,  -  ir  viltis 
taip  pat  greitai  užgeso,  kaip  ir  buvo  tvykstelėjusi. 

Grįžau  prie  lango  ir  vėl  žiūrėjau  į  lietų.  Paskiau  atsisėdau 
prie  rašomojo  stalo  ir  pradėjau  skaičiuoti  pinigus.  Aš  skaičia¬ 
vau,  ar  ilgam  jų  užteks  Pat,  bet  man  pasidarė  skaudu,  ir  vėl 
užrakinau  juos  stalčiuje. 

Pažvelgiau  į  laikrodį.  Dar  nebuvo  septynių.  Kol  Pat  pabus, 
aš  turėjau  mažiausiai  dvi  valandas  laiko.  Greitai  apsirengiau 
ir  nusprendžiau  truputį  išvažiuoti  su  taksi.  Tai  buvo  geriau, 
negu  tūnoti  kambaryje  vienam  su  s"avo  mintimis. 

Nuėjau  į  dirbtuvę,  pasiėmiau  taksi  ir  lėtai  važiavau  gatvėmis. 
Praeivių  buvo  maža.  Darbininkų  rajonuose  dunksojo  ilgos  eilės 
nuomojamųjų  namų,  panašių  į  kareivines.  Jie  stovėjo  nuogi  ir 
apleisti  kaip  senos,  liūdnos  prostitutės  per  lietų.  Fasadai  buvo 
nusilaupę  ir  purvini,  drumzlini  langai  nesmagiai  žvelgė  į  rytą,  o 
daugelyje  vietų,  kur  sienų  ornamentai  buvo  nubyrėję,  matėsi 
gilios  pilkai  geltonos  skylės,  tartum  opų  išėstos. 

Aš  pervažiavau  senamiestį  ir  pasukau  prie  katedros.  Prie 
mažojo  įėjimo  sustojau  ir  išlipau  iš  mašinos.  Pro  sunkias  ąžuo¬ 
lines  duris  girdėjau  duslius  vargonų  garsus.  Tuo  metu  kaip 
tik  vyko  ankstyvosios  mišios,  ir  iš  vargonų  melodijos  supra¬ 
tau,  jog  ką  tik  prasidėjo  aukojimas,  vadinasi,  praeis  dar  ma¬ 
žiausiai  dvidešimt  minučių,  kol  pasibaigs  mišios  ir  žmonės 
ims  eiti  iš  bažnyčios. 

Įėjau  į  šventorių.  Jis  skendo  pilkoje  šviesoje.  Nuo  rožių  krū¬ 
mų  varvėjo  lietaus  lašai,  bet  dauguma  jų  dar  tebežydėjo.  Ma¬ 
no  lietpaltis  buvo  gana  platus,  ir  aš  galėjau  gerai  paslėpti  po 

juo  nupjautas  šakutes.  Nors  buvo  sekmadienis,  niekas  ne¬ 
vaikščiojo  pro  šalį,  ir  aš  nekliudomas  nunešiau  į  mašiną  pir¬ 
mą  glėbį  rožių.  Paskui  sugrįžau  dar  vieno  prisipjauti.  Kai  jis 
jau  buvo  po  mano  paltu,  išgirdau,  jog  kažkas  ateina  galerija. 
Aš  prispaudžiau  puokštę  ranka  ir  sustojau  prie  stacijos,  apsi¬ 
mesdamas,  kad  meldžiuosi. 

Žingsniai  priartėjo,  bet  žmogus  nepraėjo  pro  šalį,  o  susto¬ 
jo.  Man  pasidarė  truputį  karšta.  Labai  susikaupęs  žiūrėjau  į 
bareljefą,  persižegnojau  ir  lėtai  nuėjau  prie  kitos  stacijos,  tru¬ 
putį  toliau  nuo  galerijos.  Žmogus  sekė  man  iš  paskos  ir  vėl 
sustojo.  Aš  nežinojau,  ką  daryti.  Toliau  eiti  tuoj  pat  negalė¬ 
jau,  reikėjo  bent  tiek  išstovėti,  kiek  reikia  laiko  sukalbėti  de¬ 
šimt  „Sveika,  Marija"  ir  vieną  „Tėve  mūsų".  Kitaip  tuoj  bū¬ 
čiau  išsidavęs.  Taigi  stovėjau,  bet,  norėdamas  suprasti,  kas 
čia  yra,  atsargiai,  su  nepasitenkinimu  pažvelgiau  į  šoną,  tar¬ 
tum  kas  nors  man  būtų  sutrukdęs  maldą. 

Aš  pamačiau  draugišką  apskritą  kažkokio  kunigo  veidą  ir 
lengviau  atsidusau.  Dabar  pasijutau  išsigelbėjęs,  nes  žinojau, 
kad  jis  nenutrauks  man  maldos,  bet  staiga  pastebėjau,  kad, 
nelaimei,  priėjau  paskutinę  staciją.  Kad  ir  kiek  melsčiaus,  vis 
tiek  turėčiau  baigti  per  kelias  minutes,  o  jis,  matyti,  kaip  tik 
to  ir  laukė.  Tad  nebuvo  jokios  prasmės  toliau  delsti.  Todėl 
lėtai  ir  abejingai  aš  pasukau  prie  išėjimo. 

-  Labas  rytas,  -  tarė  kunigas.  -  Garbė  Jėzui  Kristui! 

-  Per  amžių  amžius,  amen!  -  atsakiau  aš.  Tai  buvo  bažny¬ 
tinis  katalikų  pasisveikinimas. 

-  Retai  pasitaiko  ką  nors  pamatyti  čia  tokiu  laiku,  -  tarė 
jis  draugiškai  ir  pasižiūrėjo  į  mane  giedromis,  žydromis  vaiko 
akimis. 

Aš  kažką  sumurmėjau. 

-  Deja,  tai  pasidarė  reta,  -  kalbėjo  jis  truputį  susirūpinęs.  - 
Ypač  vyrus  sunku  pamatyti  meldžiantis  prie  stacijų.  Todėl  la¬ 
bai  apsidžiaugiau,  jus  pamatęs,  ir  užkalbinau.  Jūs  turbūt  turit 
kokį  ypatingą  prašymą,  kad  taip  anksti  ir  tokiu  oru  atėjot... 

„Taip,  kad  tu  nueitum  šalin",  -  pagalvojau  aš  ir  su  paleng¬ 
vėjimu  linktelėjau.  Iki  šiol,  atrodo,  jis  dar  nebuvo  pastebėjęs 
gėlių.  Dabar  tik  reikėjo  greitai  atsikratyti  juo,  kad  jam  nekil¬ 
tų  kokio  įtarimo. 

Kunigas  vėl  nusišypsojo. 

-  Aš  tuoj  laikysiu  mišias.  \  savo  maldą  įtrauksiu  jūsų  prašymą. 

-  Ačiū,  -  tariau  aš  nustebęs  ir  sumišęs. 

-  Ar  tai  už  mirusiojo  sielos  išganymą?  -  paklausė  jis. 

Aš  įbedžiau  į  jį  akis,  o  mano  gėlės  pradėjo  slysti  iš  po  pažasties. 

-  Ne,  -  tariau  greitai  ir  prispaudžiau  ranką  prie  palto. 

Jis  tiriamai  žiūrėjo  savo  giedromis  akimis  man  į  veidą.  Tur¬ 
būt  laukė,  kad  pasakyčiau  jam,  ko  prašau  Dievą.  Bet  man 
nieko  doro  tuo  metu  neatėjo  į  galvą,  o  per  daug  meluoti  irgi 
nenorėjau.  Todėl  tylėjau. 

-  Tad  pasimelsiu  už  nežinomąjį,  patekusį  į  bėdą,  -  tarė  jis 
pagaliau. 

-  Taip,  -  atsakiau  aš,  -  pasimelskit.  Ačiū  jums. 

Jis  šypsodamas  numojo  ranka. 

-  Nereikia  man  dėkoti.  Visi  mes  Dievo  rankoje.  -  Jis  aki¬ 
mirką  dar  žiūrėjo  į  mane,  truputį  palenkęs  į  šoną  galvą,  ir 
man  atrodė,  jog  kažkas  šmėstelėjo  jo  veido  bruožais.  -  Jūs  tik 
pasitikėkite,  -  tarė  jis.  -  Dangiškasis  Tėvas  padeda.  Jis  pade¬ 
da  visada,  net  jeigu  mes  kartais  ir  nesuprantame.  -  Paskui  jis 
linktelėjo  man  ir  nuėjo. 

Aš  žiūrėjau  jam  iš  paskos,  kol  išgirdau,  kad  užpakaly  jo  užsi¬ 
trenkė  durys.  „Taip,  -  pagalvojau,  -  jei  tai  būtų  taip  paprasta! 
Jis  padeda,  jis  padeda  visada!  Bet  ar  jis  padėjo  Be  rnardui  Vy¬ 
žei,  kai  tas  gulėjo  rėkdamas  su  peršautu  pilvu  Houtholsterio 
miške,  ar  jis  padėjo  Katčinskiui,  kuris  krito  Handzemėje  ir 
paliko  sergančią  žmoną  ir  vaiką,  kurio  dar  nebuvo  matęs,  ar 
padėjo  Miuleriui  ir  Lėrui,  ir  Kėmerichui,  ar  padėjo  mažajam 
Frydmanui  ir  Jurgensui,  ir  Bergeriui,  ir  milijonams  kitų?  Pra¬ 
keikimas!  Per  daug  kraujo  nutekėjo  pasaulyje  už  tokį  tikėji¬ 
mą  Dangiškuoju  Tėvu!" 

Parvežiau  gėles,  paskui  nuvažiavau  mašiną  į  dirbtuvę  ir  vėl 
parėjau  namo.  Iš  virtuvės  sklido  ką  tik  užplikytos  kavos  kva¬ 
pas,  ir  aš  girdėjau,  kaip  bilda  Fryda.  Keista,  bet  nuo  kavos 
kvapo  man  smagiau  pasidarė.  Dar  nuo  karo  laikų  žinojau, 
kad  niekad  žmogaus  nepaguodžia  dideli  dalykai,  o  visada  ko¬ 
kie  niekai,  smulkmenos. 

Vos  tik  uždariau  koridoriaus  duris,  kai  Hasė  išpuolė  iš  sa¬ 
vo  kambario.  Jo  veidas  buvo  pageltęs  ir  išpurtęs,  akys  pa¬ 
vargusios  ir  raudonos,  atrodė,  lyg  jis  būtų  miegojęs  su  kos¬ 
tiumu.  Kai  jis  pamatė  mane,  jo  veide  šmėstelėjo  begalinis 
nusivylimas. 

-  Ak,  tai  jūs,  -  sumurmėjo  jis. 

Nustebęs  žiūrėjau  įjį. 

-  Ar  jūs  ko  laukėt  taip  anksti? 

-  Taip,  -  tarė  jis  tyliai,  -  žmonos.  Ji  dar  neparėjo  namo. 
Nematėt  jos? 

Aš  papurčiau  galvą. 

-  Aš  išėjau  tik  prieš  valandą. 

Jis  linktelėjo. 

-  Aš  tik  maniau...  gal  jūs  kur  nors  matėt  ją. 

Aš  gūžtelėjau  pečiais. 

-  Turbūt  ji  vėliau  pareis.  Jūs  neskambinot  jai? 

Jis  kažkaip  baikščiai  pažvelgė  įmanė. 

-  Vakar  vakare  jinai  išėjo  pas  savo  pažįstamus.  Aš  tiksliai 
nežinau,  kur  jie  gyvena. 

-  O  žinote  pavardę?  Tada  juk  galima  pasiteirauti  informa¬ 
cijos  biure. 

-  Jau  teiravaus.  Informacijos  biuras  nežino  tos  pavardės. 

Jisai  atrodė  kaip  priluptas  šuo. 

-Ji  visada  taip  paslaptingai  kalbėdavo  apie  tuos  žmones,  o 
kai  aš  kartą  paklausiau,  tai  ji  tuoj  supyko.  Tai  daugiau  ir  ne¬ 
beklausinėj  au.  Džiaugiaus,  kad  ji  turi  kur  nueiti.  Ji  visada 
sakydavo,  kad  aš,  matyti,  noriu  atimti  iš  jos  ir  tą  nedidelę 
pramogą. 

-  Gal  ji  dar  pareis,  -  tariau  aš.  -  Net  esu  tikras,  kad  ji 
netrukus  pareis.  Ar  jūs  dėl  visa  ko  paskambinote  į  greitosios 
pagalbos  stotis  ir  policiją? 

Jis  linktelėjo. 

-  Visur  skambinau.  Ten  niekas  nieko  nežino. 

-  Tada,  -  tariau  aš,  -  jums  visai  nėra  reikalo  jaudintis. 
Galbūt  vakar  vakare  ji  pasijuto  negerai  ir  pasiliko  nakvoti. 
Taip  dažnai  pasitaiko.  Galimas  daiktas,  po  valandos  kitos  ir 
parsiras. 

-  Taip  manot? 

Atsidarė  virtuvės  durys,  ir  pasirodė  Fryda  su  padėklu. 

-  Kam  čia  nešat?  -  paklausiau. 

-  Panelei  Holman,  -  atsakė  ji,  truputį  susierzinusi,  kai  pa¬ 
matė  mane. 

-  Argi  ji  jau  atsikėlusi? 

-  Turbūt  atsikėlusi,  -  atšovė  Fryda,  -  šiaip  ji  nebūtų  skam¬ 
binusi  ir  prašiusi  pusryčių. 

-  Tegu  jus  laimina  Dievas,  Fryda,  -  atsakiau  aš.  -  Rytais 
jūs  kartais  būnate  stačiai  žavinga.  Ar  negalėtumėt  priversti 
save  ir  man  išvirti  tuojau  kavos? 

Ji  burbtelėjo  kažką  ir  nuėjo  koridorium,  niekinamai  krai¬ 
pydama  užpakalį.  Ji  tai  mokėjo.  Aš  niekad  nebuvau  matęs 
moters,  kuri  taip  reikšmingai  tai  darytų. 

Hasė  visą  laiką  laukė.  Man  staiga  pasidarė  gėda,  kai  atsig¬ 
ręžęs  pamačiau,  kad  jis  stovi  šalia  manęs,  toks  nuolankus  ir 
tylus. 

-  Po  valandos  kitos  jūs  jau  nebesirūpinsite,  -  tariau  aš  ir 
atkišau  jam  ranką. 

Jis  nepaėmė  jos,  tik  keistai  pažvelgė  įmanė. 

-  Ar  negalėtume  jos  paieškoti?  -  paklausė  jis  tyliai. 

-  Bet  juk  nežinote,  kur  ji. 

-  Gal  vis  dėlto  galima  būtų  paieškoti,  -  pakartojo  jis.  - 
Jeigu  paimtume  jūsų  mašiną...  aš,  suprantama,  viską  apmo¬ 
kėsiu,  -  pridūrė  jis  greitai. 


-  Ne  tai  svarbu,  -  atsakiau.  -  Tai  tik  visai  beprasmiška. 
Kurgi  mes  važiuosime?  Juk  šiuo  metu  ji  nebus  gatvėje. 

-  Aš  nežinau,  -  vis  taip  pat  tyliai  tarė  jis.  -  Tik  manau,  kad 
reikėtų  jos  paieškoti. 

Grįžo  Fryda  su  tuščiu  padėklu. 

-  Man  dabar  reikia  eiti,  -  tariau  aš.  -  Man  rodos,  kad  jūs 
tik  be  reikalo  rūpinatės.  Vis  dėlto  mielai  jums  padėčiau,  bet 
panelė  Holman  greitai  turi  išvažiuoti,  o  aš  šiandien  dar  norė¬ 
čiau  pabūti  su  ja.  Galimas  daiktas,  kad  tai  paskutinis  jos  sek¬ 
madienis  čia.  Jūs,  žinoma,  suprantate  mane? 

Jis  linktelėjo. 

Man  buvo  gaila  žiūrėti  įjį,  bet  aš  skubėjau  pas  Pat. 

-  Jeigu  vis  dėlto  jūs  norite  tuojau  važiuoti,  tai  paimkite 
bet  kurį  taksi,  -  kalbėjau  aš,  -  bet  nepatariu.  Geriau  dar  tru¬ 
putį  palaukite,  o  tada  aš  paskambinsiu  savo  draugui  Lencui 
ir  jis  važiuos  su  jumis  ieškoti. 

Man  atrodė,  kad  jisai  visai  neklauso  manęs. 

-  O  šįryt  jos  nematėte?  -  paklausė  jis  staiga. 

-  Ne,  -  nustebęs  atsakiau.  -  Jei  būčiau  matęs,  tai  seniai 
būčiau  jums  pasakęs. 

Jis  vėl  linktelėjo  ir,  visiškai  išsiblaškęs,  netardamas  nė  žo¬ 
džio,  nuėjo  į  savo  kambarį. 

Pat  jau  buvo  buvusi  pas  mane  ir  rado  rožes.  Kai  aš  įėjau  į 
jos  kambarį,  ji  nusijuokė. 

-  Robi,  -  tarė  ji,  -  juk  aš  esu  gerokai  naivi.  Tik  Fryda  man 
išaiškino,  kad  šviežios  rožės  sekmadienį  ir  dar  taip  anksti,  be 
abejo,  turi  kvepėti  vagyste.  Ji  taip  pat  pasakė  man,  kad  šios 
rūšies  rožių  nėra  aplinkinėse  gėlių  parduotuvėse. 

-  Manyk,  ką  nori,  -  atsakiau  aš.  -  Svarbiausia,  kad  jos  tau 
teikia  džiaugsmo. 

-  Dabar  dar  daugiau  nei  paprastai,  mielasis.  Juk  tu,  skin¬ 
damas  jas,  buvai  patekęs  į  pavojų! 

-  Ir  dar  į  kokį  pavojų!  -  Aš  prisiminiau  kunigą.  -  Bet  kodėl 
tu  taip  anksti  atsikėlei? 

-  Aš  negalėjau  ilgiau  miegoti.  O  be  to,  apsisapnavau.  Prastai. 

Atidžiai  pažvelgiau  į  ją.  Ji  atrodė  pavargusi,  paakiuose  juo¬ 
davo  šešėliai. 

-  Nuo  kada  tu  pradėjai  sapnuoti  prastus  sapnus?  -  tariau 
aš.  -  Ligi  šiol  maniau,  kad  tai  mano  specialybė. 

Ji  papurtė  galvą. 

-  Ar  tu  matai,  kad  lauke  ruduo? 

-  Pas  mus  tai  vadinama  bobų  vasara,  -  atsakiau  aš.  -  Juk 
dar  tebežydi  rožės.  Lyja,  štai  ir  viskas,  ką  aš  matau. 

-  Lyja,  -  pakartojo  ji,  -  jau  labai  ilgai  lyja,  mielasis.  Kartais 
naktįpabudusi  jaučiuosi,  tarytum  būčiau  palaidota  po  pliau¬ 
piančiu  lietum. 

-  Naktį  tu  turi  ateiti  pas  mane,  -  tariau.  -  Tada  tau  ne¬ 
kvaršins  galvos  tokios  mintys.  Priešingai,  gera  būti  kartu,  kai 
tamsu  ir  kai  lauke  lyja. 

-  Galbūt,  -  atsakė  ji  ir  prisiglaudė  prie  manęs. 

-  Man,  sakysim,  patinka,  kai  sekmadienį  lyja,  -  tariau  aš.  - 
Tada  labiau  jauti,  kaip  gera.  Mes  esame  kartu,  turime  šiltą, 
gražų  kambarį,  mūsų  laukia  laisva  diena,  -  man  atrodo,  kad 
tai  labai  daug. 

Jos  veidas  nušvito. 

-  Taip,  mums  gera,  tiesa? 

-  Man  atrodo,  kad  mums  puiku.  Kai  prisimenu,  kas  buvo 
anksčiau,  -  Viešpatie!  Niekad  nebūčiau  pagalvojęs,  jog  kada 
nors  man  bus  taip  gera. 

-  Malonu,  kad  tu  taip  sakai.  Aš  tuoj  patikiu  tuo.  Dažniau 
tai  sakyk. 

-  Argi  aš  nepakankamai  dažnai  tai  sakau? 

-Ne. 

-  Galbūt,  -  tariau.  -  Man  rodos,  aš  ne  per  švelniausias. 
Nežinau  kodėl,  bet  stačiai  negaliu  būti  švelnus.  O  man  taip 
norėtųsi. 

-  Tau  nereikia  to,  mielasis,  aš  ir  taip  tave  suprantu.  Bet 
kartais  vis  dėlto  norėtųsi  išgirsti  tokių  žodžių. 

-  Nuo  šiol  aš  tau  juos  sakysiu  kiekvieną  kartą.  Net  jeigu 
tai  pačiam  atrodytų  kvaila. 

-  Ak,  kvaila!  -  atsakė  ji.  -  Meilėje  nėra  kvailystės. 

-  Ačiū  Dievui,  ne,  -  tariau  aš.  -  Būtų  baisu  ir  pagalvoti, 
kas  pasidarytų  iš  žmogaus. 

Mudu  papusryčiavome  kartu,  paskui  Pat  vėl  atsigulė.  Taip 
liepė  Zafė. 

-  Tu  pasiliksi  čia?  -  paklausė  ji,  užsiklojusi  apklotu. 

-  Jei  tu  nori,  -  tariau. 

-  Aš  tai  norėčiau,  bet  nebūtinai... 

Aš  atsisėdau  prie  jos  lovos. 

-  Tu  nesupratai  manęs.  Aš  tik  atsimenu,  kad  anksčiau  tau 
nepatikdavo,  jei  kas  žiūrėdavo  į  tave  miegančią. 

-  Anksčiau  taip...  bet  dabar  kartais  bijau  pasilikti  viena... 

-  Ir  man  taip  yra  buvę,  -  tariau  aš.  -  Ligoninėje,  po  opera¬ 
cijos.  Tada  aš  bijodavau  naktį  užmigti.  Nesumerkdavau  akių 
ir  skaitydavau  arba  galvodavau  apie  ką  nors.  Ir  užmigdavau 
tik  tada,  kai  imdavo  švisti.  Bet  tai  praeis. 

Ji  padėjo  veidą  man  ant  rankos. 

-  Baisu,  kad  gali  nebesugrįžti,  Robi... 

-  Taip,  -  tariau  aš,  -  bet  sugrįžti,  ir  viskas  praeina.  Matai, 
kad  ir  man  taip  buvo.  Visada  sugrįžti,  nors  ir  nebūtinai  į  tą 
pačią  vietą. 

-  Tai  ir  svarbiausia,  -  atsakė  ji  jau  truputį  mieguistai,  pri¬ 
merktomis  akimis.  -  To  aš  ir  bijau.  Bet  tu  saugai,  tiesa? 

-  Saugau,  -  tariau  aš  ir  paglosčiau  jai  kaktą  ir  plaukus, 
kurie  man  irgi  atrodė  pavargę.  -  Juk  aš  esu  senas  budrus  ka¬ 
reivis. 

Pat  ėmė  kvėpuoti  giliau  ir  pasisuko  truputį  į  šoną.  Po  va¬ 
landėlės  ji  jau  kietai  miegojo. 

Aš  vėl  atsisėdau  prie  lango  ir  žiūrėjau  įlietų.  Pilkais  gūsiais 
jis  plaukė  pro  stiklus,  o  namai  atrodė  kaip  maža  salelė  drum¬ 
zlinoje  begalybėje.  Aš  pajutau  nerimą,  nes  retai  pasitaikyda¬ 
vo,  kad  Pat  iš  ryto  būdavo  nusiminusi  ir  liūdna.  Bet  paskui 

pagalvojau,  kad  dar  prieš  kelias  dienas  ji  buvo  gyva  ir  džiugi 
ir  kad  galbūt  viskas  bus  kitaip,  kai  pabus.  Aš  žinojau,  kad  ji 
daug  galvoja  apie  savo  ligą,  ir  taip  pat  girdėjau  iš  Zafė,  kad  jai 
dar  nepagerėjo,  bet  per  savo  gyvenimą  buvau  matęs  tiek  daug 
negyvų  žmonių,  kad  kiekviena  liga  man  vis  dar  buvo  gyveni¬ 
mas  ir  viltis.  Aš  žinojau,  kad  galima  mirti  nuo  žaizdos,  tokių 
dalykų  buvau  matęs  tiek  ir  tiek,  bet  kaip  tik  todėl  dažnai 
sunku  būdavo  man  patikėti,  kad  ir  liga  gali  būti  pavojinga,  - 
juk  žmogus  sirgdamas  iš  paviršiaus  būna  sveikas.  Štai  kodėl 
aš  visada  greit  įveikdavau  tokius  nusiminimo  priepuolius. 

Kažkas  pasibeldė  į  duris.  Aš  atidariau.  Koridoriuje  stovėjo 
Hasė.  Pridėjau  pirštą  prie  lūpų  ir  išėjau  iš  kambario. 

-  Atleiskite,  -  sumurmėjo  jis. 

-  Užeikite  pas  mane,  -  tariau  aš  ir  atidariau  duris  į  savo 
kambarį. 

Hasė  sustojo  prie  slenksčio.  Jo  veidas  atrodė  sumažėjęs.  Jis 
buvo  baltas  kaip  kreida.  > 

-  Aš  norėjau  pasakyti,  kad  mums  jau  nebereikia  važiuoti,  - 
tarė  jis  bemaž  nepajudindamas  lūpų. 

-  Užeikite  įvidų,  -  atsakiau,  -  panelė  Holman  miega,  ir  aš 
turiu  laiko. 

Jis  laikė  rankose  laišką  ir  buvo  panašus  į  žmogų  kuris  gavo 
šūvį,  bet  vis  dar  mano,  kad  tai  tik  kumštelėjimas. 

-  Geriausia  jūs  pats  perskaitykite,  -  tarė  jis  ir  padavė  man 
laišką. 

-  Jūs  jau  gėrėt  kavos?  -  paklausiau  aš. 

Jis  papurtė  galvą. 

-  Perskaitykit  laišką... 

-  Taip,  bet  tuo  tarpu  jūs  išgerkit  kavos... 

Aš  išėjau  ir  paprašiau  Frydą,  kad  atneštų  puoduką  kavos. 
Paskui  perskaičiau  laišką.  Jame  buvo  vos  kelios  eilutės,  para¬ 
šytos  ponios  Hasės.  Ji  pranešė  jam,  kad  dar  norėtų  šio  to  su¬ 
silaukti  iš  gyvenimo.  Todėl  nebegrįšianti.  Atsiradęs  žmogus, 
geriau  ją  suprantąs  nei  Hasė.  Nesą  jokios  prasmės  ką  nors 

daryti,  jinai  nieku  gyvu  nebegrįšianti.  Tai,  matyt,  ir  jam  būsią 
geriausia.  Jam  nebereikėsią  rūpintis,  ar  užteks  jo  algos,  ar  ne. 
Dalį  savo  daiktų  ji  pasiėmusi;  likusių,  progai  pasitaikius,  at¬ 
siusianti  ką  nors  paimti. 

Tai  buvo  aiškus  ir  dalykiškas  laiškas.  Aš  sulanksčiau  jį  ir 
atidaviau  Hasei.  Jis  žiūrėjo  įmanė,  tartum  nuo  manęs  viskas 
būtų  priklausę. 

-  Ką  man  daryti?  -  paklausė  jis. 

-  Pirmiausia  išgerkite  šitą  puoduką  ir  užvalgykite  ko  nors,  - 
tariau  aš.  -  Nėra  prasmės  lakstyti  ir  galuotis.  Paskiau  mes 
apgalvosime  viską.  Pamėginkit  nusiraminti,  tada  padarysite 
geriausią  sprendimą. 

Hasė  klusniai  išgėrė  kavą.  Jo  ranka  drebėjo,  ir  jis  negalėjo 
nieko  valgyti. 

-  Ką  man  daryti?  -  paklausė  jis  dar  kartą. 

-  Ničnieko,  -  tariau  aš.  -  Reikia  laukti. 

Jis  sujudėjo. 

-  Ką  gi  jūs  norėtumėt  daryti?  -  paklausiau. 

-  Nežinau.  Negaliu  to  suprasti. 

Aš  tylėjau.  Sunku  buvo  jam  ką  nors  pasakyti.  Buvo  galima 
tik  nuraminti  jį,  visa  kita  jis  pats  turėjo  nuspręsti.  Reikėjo 
manyti,  kad  jis  nebemyli  savo  žmonos,  tačiau  buvo  prie  jos 
pripratęs,  o  buhalteriui  įprotis  galėjo  būti  stipresnis  už  meilę. 

Po  valandėlės  jis  pradėjo  kažką  paistyti,  tai  tik  rodė,  kaip 
jis  svyruoja.  Paskui  ėmė  priekaištauti  sau.  Nė  žodžio  nepasa¬ 
kė  prieš  žmoną.  Jisai  tik  stengėsi  išsiaiškinti,  kad  pats  kaltas. 

-  Hase,  -  tariau  aš,  -  jūs  šnekate  niekus.  Tokiais  atvejais 
nebūna  nei  kaltų,  nei  nekaltų.  Žmona  jus  pametė,  o  nejus 
ją.  Tad  nėra  reikalo  daryti  sau  priekaištų. 

-  Vis  dėlto  aš  kaltas,  -  atsakė  jis  ir  pažvelgė  į  savo  rankas.  - 
Man  nepavyko  nieko  pasiekti  gyvenime. 

-Ką? 

-  Man  nepavyko  nieko  pasiekti.  O  jeigu  nieko  nepasiekei, 
tai  tu  ir  kaltas. 

Aš  nustebęs  žiūrėjau  į  mažutę,  skurdžią  žmogystą,  sėdinčią 
raudono  pliušo  fotelyje. 

-  Pone  Hase,  -  tariau  ramiai,  -  daugiausia  tai  gali  būti 
priežastis,  o  ne  kaltė.  Be  to,  jūs  šį  tą  pasiekėte. 

Jis  smarkiai  papurtė  galvą. 

-  Ne,  ne,  tai  aš  privariau  žmoną  ligi  beprotybės,  amžinai 
drebėdamas,  kad  nebūčiau  atleistas  iš  darbo.  Ir  nieko  nepa¬ 
siekiau!  Ką  gi  galėjau  jai  pasiūlyti?  Nieko... 

Jis  apatiškai  susimąstė.  Aš  atsistojau  ir  atnešiau  butelį  kon¬ 
jako. 

-  Išgerkim  truputį,  -  tariau.  -  Juk  dar  niekas  nežuvę. 

Jis  pakėlė  galvą. 

-  Dar  niekas  nežuvę,  -  pakartojau  aš.  -  Netenki  žmogaus 
tik  tada,  kai  jis  numiršta. 

Jis  skubiai  linktelėjo  ir  paėmė  stiklą.  Bet  pastatė  atgal  ne¬ 
gėręs. 

-  Vakar  mane  paskyrė  kanceliarijos  viršininku,  -  tarė  jis 
tyliai.  -  Vyriausiuoju  buhalteriu  ir  kanceliarijos  viršininku. 
Valdytojas  vakar  vakare  man  tai  pasakė.  Mane  pakėlė  todėl, 
kad  pastaraisiais  mėnesiais  visada  dirbau  viršvalandžius.  Dvi 
kanceliarijos  buvo  sujungtos  į  vieną.  Antrasis  kanceliarijos 
viršininkas  atleistas.  Aš  gausiu  penkiasdešimt  markių  algos 
daugiau.  -  Staiga  jis  pažvelgė  įmanė  nusiminęs.  -  Kaip  jums 
atrodo,  ar  ji  būtų  pasilikusi,  jei  būtų  tai  žinojusi? 

-  Ne,  -  tariau  aš. 

-  Penkiasdešimt  markių  daugiau.  Būčiau  galėjęs  jas  ati¬ 
duoti  jai.  Ji  būtų  galėjusi  ką  nors  nusipirkti.  Ir  tūkstantį  du 
šimtus  markių  juk  turiu  taupomojoje  kasoje!  Kam  aš  tau¬ 
piau?  Aš  norėjau,  kad  kas  nors  būtų  jai,  jeigu  mūsų  reikalai 
pablogėtų.  Ir  štai  ji  pabėgo  todėl,  kad  aš  taupiau. 

Jis  vėl  įsmeigė  akis  priešais  save. 

-  Hase,  -  tariau  aš,  -  man  atrodo,  kad  tie  dalykai  ne  tiek 
jau  susiję  vienas  su  kitu,  kaip  jūs  manote.  Neverta  nė  sukti 
galvos  dėl  to.  Jums  tik  reikia  šiaip  taip  prastumti  keletą  arti¬ 


miausių  dienų.  Paskiau  geriau  žinosite,  ką  daryti.  O  gal  jūsų 
žmona  šį  vakarą  ar  rytoj  vėl  parsiras.  Juk  ji  taip  pat  galvoja 
apie  tai,  kaip  ir  jūs. 

-  Ji  neg  riš,  -  atsakė  jis. 

-  Jūs  to  nežinote. 

-  Jeigu  būtų  galima  jai  pasakyti,  kad  aš  dabar  gausiu  dau¬ 
giau  algos  ir  kad  mes  galėsime  paimti  atostogų  ir  už  savo  san¬ 
taupas  pakeliauti  kur  nors... 

-  Visa  tai  jūs  pasakysite.  Žmonės  taip  neišsiskiria  be  nie¬ 
kur  nieko. 

Aš  stebėjaus,  kad  jis  iš  viso  negalvoja  apie  kitą  vyrą.  Ta¬ 
čiau,  matyt,  jis  dar  to  nesuprato;  jis  tik  galvoja,  kad  jo  žmona 
pabėgo,  o  visa  kita  tartum  skendo  kokioje  migloje.  Aš  mielai 
būčiau  pasakęs  jam,  kad  galbūt  po  kelių  savaičių  jis  džiaugsis, 
jog  ji  pabėgo,  bet  dabar  jis  buvo  toks  sutrikęs,  kad  mano  žo¬ 
džiai  būtų  pasirodę  šiurkštūs.  Įžeistam  jausmui  tiesa  visada 
atrodo  šiurkšti  ir  beveik  nepakenčiama. 

Aš  dar  pasėdėjau  su  juo  -  vien  dėl  to,  kad  jis  galėtų  išsikal¬ 
bėti.  Bet  nieko  nepasiekiau.  Jis  visą  laiką  trainiojosi  aplinkui, 
tik  man  pasirodė,  kad  jis  šiek  tiek  aprimo.  Hasė  išgėrė  ir  stik¬ 
lą  konjako.  Paskiau  mane  pašaukė  Pat. 

-  Vieną  minutę!  -  tariau  ir  atsistojau. 

-  Taip,  -  atsakė  jis  lyg  klusnus  vaikas  ir  taip  pat  pakilo. 

-  Pasėdėkit,  aš  tuoj  sugrįšiu. 

-  Atleiskit... 

-  Tuoj  ateisiu,  -  tariau  aš  ir  nuėjau  pas  Pat. 

Ji  sėdėjo  lovoje  ir  atrodė  pailsėjusi  ir  atsigavusi. 

-  Puikiai  pamiegojau,  Robi!  Turbūt  jau  tikrai  pietūs. 

-  Tu  miegojai  lygiai  valandą,  -  tariau  aš  ir  parodžiau  jai 
laikrodį. 

Ji  pažvelgė  į  ciferblatą. 

-  Juo  geriau,  -  tai  mes  turėsime  daugybę  laiko.  Tuoj  atsi¬ 
kelsiu. 

-  Gerai.  Po  dešimties  minučių  sugrįšiu. 


330 


Erich  Maria  Remark 


-  Ar  kas  yra  atėjęs  pas  tave? 

-  Hasė,-  tariau  aš.  -  Bet  tai  neilgam. 

Sugrįžau  į  savo  kambarį,  bet  Hasės  nebebuvo.  Atidariau 
duris  į  koridorių,  tačiau  ir  ten  buvo  tuščia.  Nuėjau  korido¬ 
rium  ir  pasibeldžiau  į  jo  duris.  Jis  neatsakė.  Atidariau  duris  ir 
pamačiau  jį  stovintį  prie  spintos.  Keli  stalčiai  buvo  ištraukti. 

-  Hase,  -  tariau,  -  išgerkite  migdomųjų  miltelių,  atsigul¬ 
kite  ir  pirmiausia  gerai  išsimiegokite.  Dabar  jūs  pernelyg  su¬ 
sierzinęs. 

Jis  iš  lėto  atsigręžė  įmanė. 

-  Visada  vienas,  kiekvieną  vakarą!  Visada  tūnok  vienas 
kaip  vakar,  jūs  tik  pagalvokit... 

Aš  pasakiau  jam,  kad  visa  tai  dar  pasikeis  ir  kad  yra  daug 
žmonių,  kurie  vakarais  sėdi  vieni.  Jis  nieko  doro  man  neatsa¬ 
kė.  Aš  dar  kartą  pakartojau  jam,  kad  eitų  gulti,  galbūt  dar 
nieko  ypatingo  neatsitiko  ir  žmona  parsiras  vakare.  Jis  link¬ 
telėjo  ir  padavė  man  ranką. 

-  Vakare  dar  kartą  užeisiu,  -  tariau  aš  ir  išėjau.  Man  pasi¬ 
darė  smagiau,  kai  atsidūriau  už  durų. 

Priešais  Pat  gulėjo  laikraštis. 

-  Šįryt  galėtume  nueiti  į  muziejų,  Robi,  -  pasiūlė  ji. 

-  Į  muziejų?  -  paklausiau  aš. 

-  Taip.  Ten  atidaryta  persų  kilimų  paroda.  Tu  turbūt  ne¬ 
daug  kartų  esi  buvęs  muziejuose? 

-  Niekad!  -  atsakiau.  -  Ką  gi  aš  ten  veiksiu? 

-  Tavo  tiesa,  -  tarė  ji  ir  nusijuokė. 

-  Niekis.  -  Aš  pakilau.  -  Kai  lyja  lietus,  galima  šiek  tiek 
pasirūpinti  ir  savo  išsilavinimu. 

Mudu  apsirengėme  ir  išėjome.  Oras  lauke  buvo  puikus. 
Kvepėjo  mišku  ir  drėgme.  Kai  ėjome  pro  „Internacionalį", 
pamačiau  pro  atdaras  duris  Rozą,  sėdinčią  prie  bufeto.  Ji  tu¬ 
rėjo  pasistačiusi  priešais  puoduką  šokolado  -  mat  buvo  sek¬ 
madienis.  Ant  stalo  gulėjo  kažkoks  ryšulėlis.  Matyti,  paskiau 

ji  rengėsi,  kaip  visada,  važiuoti  pas  savo  dukrelę.  Aš  jau  se¬ 
niai  bebuvau  buvęs  „Internacionalyje",  ir  man  pasirodė  keis¬ 
ta,  kad  Roza  sėdi  ten  ramiai  kaip  ir  kiekvieną  kartą.  Mano 
gyvenime  tiek  daug  kas  buvo  pasikeitę,  tad  maniau,  jog  ir 
visur  turėjo  viskas  persimainyti. 

Nuėjome  į  muziejų.  Aš  maniau,  kad  mes  būsime  bemaž 
vieni,  bet  nustebęs  pamačiau,  jog  prisirinkę  labai  daug  žmo¬ 
nių.  Paklausiau  sargą,  kas  atsitiko. 

-  Nieko,  -  atsakė  jis.  -  Juk  taip  visada  būna,  kai  už  įėjimą 
nereikia  mokėti. 

-  Matai,  -  tarė  Pat.  -  Vis  dar  yra  daugybė  žmonių,  kurie 
domisi  tokiais  dalykais. 

Sargas  nusismaukė  kepurę  ant  pakaušio. 

-  Ne  visai  taip,  gerbiamoji.  Čia  beveik  visi  bedarbiai.  Jie 
ateina  ne  dėl  meno,  bet  dėl  to,  kad  neturi  ko  veikti.  O  čia 
bent  yra  į  ką  pasižiūrėti. 

-  Šitas  paaiškinimas  man  suprantamesnis,  -  tariau  aš. 

-  Dabar  tai  dar  niekis,  -  atsakė  sargas.  -  Ateikit  kada  nors 
žiemą!  Tada  čia  sausakimša.  Mat  pas  mus  šildoma. 

Mes  įėjome  į  tylią,  kiek  nuošalesnę  salę,  kurioje  kabojo 
kilimai.  Pro  aukštus  langus  matėsi  sodas,  kuriame  dunksojo 
milžiniškas  platanas.  Jis  buvo  visas  geltonas,  ir  todėl  šviesa 
salėje  buvo  blausiai  geltono  atspalvio. 

Eksponatai  atrodė  nuostabiai.  Čia  kabojo  du  šešioliktojo 
amžiaus  kilimai  su  žvėrių  atvaizdais,  keletas  Ispahano  ir  ke¬ 
letas  šilkinių,  lašišos  spalvos  lenkų  kilimų  su  smaragdo  žalu¬ 
mo  apvadais.  Laikas  ir  saulė  nudažė  juos  švelniu  platinos  at¬ 
spalviu,  ir  jie  atrodė  kaip  didžiulės  pasakiškos  pastelės.  Jie 
teikė  visai  salei  lyg  kokią  belaikę  nuotaiką  ir  harmoniją,  ku¬ 
rios  niekad  nebūtų  galėję  sudaryti  paveikslai.  Langas  su  ru¬ 
deniniais  platano  lapais  ir  pilku  kaip  perlai  dangumi  už  jo 
įsikomponavo  į  ekspoziciją  nelyginant  senas  kilimas. 

Mudu  pažiūrėjome  kurį  laiką,  paskiau  nuėjome  į  kitas  mu¬ 
ziejaus  sales.  Tuo  tarpu  prisirinko  dar  daugiau  žmonių,  ir  da- 

bar  aiškiai  buvo  matyti,  kad  iš  tikro  tai  atsitiktiniai  lankyto¬ 
jai.  Blyškiais  veidais,  palaikiais  kostiumais,  susidėję  rankas 
ant  nugaros,  jie  vaikščiojo  kiek  baikščiai  po  sales,  o  jų  akys 
matė  visai  ką  kita,  tik  ne  Renesanso  paveikslus  ir  ne  ramias 
marmurines  antikos  skulptūras.  Daugelis  sėdinėjo  ant  rau¬ 
dona  medžiaga  apmuštų  suolų,  kurių  buvo  pristatyta  aplin¬ 
kui.  Sėdėjo  pavargę,  ir  iš  jų  laikysenos  atrodė,  kad  jie  pasi¬ 
rengę  atsistoti,  jei  tik  kas  nors  ateis  jų  nuvaryti.  Buvo  matyt, 
kad  jiems  stačiai  nesuprantama,  kaip  jie  gali  sėdėti  ant  tų 
minkštų  suolų  nieko  nemokėję.  Jie  nebuvo  įpratę  gauti  ką 
nors  veltui. 

Visose  salėse  buvo  labai  tylu;  nors  lankytojų  ir  netrūko, 
tačiau  nesigirdėjo  bemaž  nė  vieno  žodžio.  Vis  dėlto  man  at¬ 
rodė,  jog  matau  kažkokią  milžinišką  kovą,  negirdimą  kovą 
žmonių,  kurie  buvo  parblokšti,  bet  dar  nenorėjo  pasiduoti. 
Jie  buvo  išstumti  iš  savo  darbo,  savo  siekimų,  savo  profesijos 
sferos  ir  dabar  atėjo  į  tylias  meno  sales,  nenorėdami  nugrimz¬ 
ti  į  sustingimą,  į  neviltį.  Jie  galvojo  apie  duoną,  visą  laiką 
tiktai  apie  duoną  ir  apie  darbą,  bet  atėjo  čia  stengdamiesi 
kelioms  valandoms  pabėgti  nuo  savo  minčių;  vilkdami  kojas, 
nuleidę  pečius,  jie  be  tikslo  slankiojo  tarp  vaiskių  romėnų 
galvų  ir  nevystamo  grožio  baltų  graikių  skulptūrų,  -  koks  su¬ 
krečiantis  kontrastas,  koks  liūdnas  vaizdas,  ką  žmonija  įsten¬ 
gė  pasiekti  per  tūkstančius  metų  ir  ko  neįstengė  pasiekti:  su¬ 
kūrė  nemirštamus  meno  kūrinius,  bet  nesugebėjo  parūpinti 
kąsnio  duonos  visiems  savo  broliams. 

Popiet  mudu  nuėjome  į  kiną.  Kol  pasibaigė  seansas,  dan¬ 
gus  nusigiedrijo.  Jis  buvo  žalias  kaip  obuolys  ir  labai  tyras. 
Gatvėse  ir  parduotuvėse  jau  degė  žiburiai.  Mudu  pamažu  ėjo¬ 
me  namo  ir  dairėmės  į  vitrinas. 

Aš  sustojau  prie  skaisčiai  apšviestų  didelės  kailių  parduo¬ 
tuvės  langų.  Vakarais  jau  buvo  vėsu,  ir  vitrinose  buvo  išsta¬ 
tyti  stori  ryšuliai  sidabrinių  lapių  ir  šilti  žieminiai  kailiniai.  Aš 

pažvelgiau  į  Pat.  Ji  vis  dar  tebedėvėjo  savo  trumpą  kailinį 
žaketą  ir,  tiesą  sakant,  buvo  gerokai  per  lengvai  apsirengusi. 

-  Jeigu  dabar  būčiau  filmo  herojus,  tai  įeičiau  į  krautuvę  ir 
išrinkčiau  tau  kailinius,  -  tariau  aš. 

Ji  nusišypsojo. 

-  Kuriuos  gi? 

-  Va  šituos.  -  Aš  parodžiau  tuos,  kurie  atrodė  šilčiausi. 

Ji  nusijuokė. 

-  Tu  turi  gerą  skonį,  Robi.  Tai  labai  graži  Kanados  audinė. 

-  Ar  norėtum  jos? 

Ji  pažvelgė  į  mane. 

-  O  tu  žinai,  mielasis,  kiek  tokie  kailiniai  kainuoja? 

-  Ne,  -  atsakiau,  -  bet  nė  nenoriu  žinoti.  Geriau  galvosiu, 
kaip  galėčiau  padovanoti  tau  tai,  ką  aš  noriu.  Kodėl  kiti  žmo¬ 
nės  gali,  o  aš  ne? 

Ji  atidžiai  pasižiūrėjo  įmanė. 

-  Bet  aš  visai  nenoriu  tokio  palto,  Robi. 

-  Vis  dėlto,  -  atsakiau  aš,  -  tu  jį  gausi!  Nė  žodžio  daugiau 
apie  tai.  Rytoj  mes  nusiųsime  jo  parnešti. 

Pat  šypsojo. 

-  Ačiū,  mielasis,  -  tarė  ji  ir  pabučiavo  mane  gatvėje.  -  O 
dabar  eikš  čia.  -  Ji  sustojo  prie  vyriškų  rūbų  parduotuvės.  - 
Matai  tą  fraką?  Tau  reikės  jį  vilkėti  prie  mano  audinės.  O  aną 
cilindrą  taip  pat  gausi.  Įdomu,  kaip  tu  atrodytum  su  cilindru? 

-  Kaip  kaminkrėtys.  -  Aš  žiūrėjau  į  fraką.  Jis  gulėjo  lange, 
išklotame  pilku  mašastu.  Dar  kartą  geriau  pasižiūrėjau.  Kaip 
tiktoje  parduotuvėje  pavasarį  pirkau  kaklaraištį  tą  dieną,  kai 
pirmą  kartą  buvau  vienas  su  Pat  ir  pasigėriau.  Staiga  man 
kažkas  užgniaužė  kvapą,  aš  ir  pats  nežinojau  kodėl.  Pavasa¬ 
rį...  Tada  dar  nieko  apie  visa  tai  nenujaučiau. 

Aš  paėmiau  siaurą  Pat  ranką  ir  akimirkai  prisidėjau  prie 
skruosto.  Paskiau  tariau: 

-  Tau  dar  reikia  kai  ko.  Tokia  audinė  viena  -  kaip  automo¬ 
bilis  be  motoro.  Dvi  ar  trys  vakarinės  suknelės... 

-  Vakarinės  suknelės,  -  atsakė  ji  ir  sustojo  prie  didelės  vit¬ 
rinos.  -  Vakarinės  suknelės,  tai  tiesa...  man  sunkiau  jų  atsi¬ 
sakyti... 

Mes  išrinkome  tris  nepaprastai  gražias  sukneles.  Aš  ma¬ 
čiau,  kaip  Pat  pagyvėjo  nuo  to  žaidimo.  Ji  visiškai  rimtai  pa¬ 
žiūrėjo  į  tai,  nes  vakarinės  suknelės  buvo  jos  silpnybė.  Ta  pa¬ 
čia  proga  parinkome  ir  kitus  daiktus,  reikalingus  prie  suknelių, 
ir  ji  darėsi  vis  gyvesnė.  Jos  akys  žvilgėjo.  Aš  stovėjau  šalimais, 
klausiau  jos,  juokiausi  ir  galvojau,  koks  vis  dėlto  pašėlęs  daik¬ 
tas  mylėti  moterį  ir  būti  neturtingam. 

-  Eime,  -  tariau  aš  pagaliau,  suimtas  kažkokio  beviltiško 
linksmumo,  -  jei  jau  daryti,  tai  daryti  iki  galo!  -  Nusitem¬ 
piau  ją  prie  juvelyrinės  parduotuvės.  -  Štai  smaragdų  apy¬ 
rankė!  O  čia  dar  du  žiedai  ir  auskarai!  Nesiginčysim  dėl  to. 
Smaragdai  tau  labiausiai  tinka. 

-  Bet  už  tai  tu  gausi  platinos  laikrodį  ir  perlus  prie  marški¬ 
nių... 

Ji  nusijuokė  ir,  giliai  alsuodama,  atsirėmė  įmanė. 

-  Užteks,  mielasis,  užteks!  Dabar  nusipirksim  keletą  laga¬ 
minų  ir  eisim  į  kelionių  biurą,  o  paskui  susikrausim  daiktus  ir 
išvažiuosim  iš  čia,  iš  to  miesto,  nuo  to  rudens  ir  nuo  to  lietaus. 

„Taip,  -  galvojau  aš,  -  Dieve  tu  mano,  taip,  ir  tada  tu  grei¬ 
tai  pas  veiktum!" 

-  O  kurgi?  -  paklausiau.  -  Į  Egiptą?  O  gal  dar  toliau?  Į 
Indiją  ir  Kiniją? 

-  Į  saulę,  mielasis,  kur  nors  į  saulę,  į  pietus,  į  šilumą.  Ten, 
kur  palmių  alėjos,  ir  uolos,  ir  balti  nameliai  pajūryje,  ir  aga¬ 
vos.  O  gal  ir  ten  lyja?  Gal  visur  lyja? 

-  Tada  važiuosim  toliau,  -  tariau  aš,  -  ten,  kur  nelyja.  Į 
tropikus,  į  pietų  jūras. 

Mudu  stovėjome  prie  skaisčiai  apšviestų  kelionių  biuro 
„Hamburgas-Amerika"  langų.  Viduryje  buvo  išstatytas  gar¬ 
laivio  modelis.  Jis  plaukė  mėlynomis  kartono  bangomis,  o  už 
jo  galingai  kilo  padidinta  Manheteno  dangoraižių  fotografi¬ 


ja.  Languose  kabojo  dideli  spalvoti  žemėlapiai  su  raudono¬ 
mis  linijomis  nubrėžtais  laivų  maršrutais. 

-  Nuvažiuosim  ir  į  Ameriką,  -  tarė  Pat.  -  Į  Kentukį  ir  Tek¬ 
sasą,  į  Niujorką,  San  Franciską  ir  Havajus.  O  paskui  toliau,  į 
Pietų  Ameriką.  Per  Meksiką  ir  Panamos  kanalą  į  Buenos  Ai¬ 
res.  O  paskui  per  Rio  de  Žaneirą  atgal. 

-  Taip... 

Ji  pažvelgė  į  mane  visa  švytėdama. 

-  Dar  nesu  buvęs  ten,  -  tariau  aš.  -  Tada  pamelavau. 

-  Aš  žinau,  -  atsakė  ji. 

-  Tu  žinai? 

-  Aišku,  Robi!  Be  abejo,  žinau.  Išsyk  supratau. 

-  Tada  aš  buvau  gerokai  pamišęs.  Nepasitikėjau  savim,  bu¬ 
vau  kvailas  ir  pamišęs.  Todėl  ir  melavau. 

-  O  šiandien? 

-  Šiandien  dar  labiau,  -  tariau  aš.  -  Negi  nematai?  -  Aš 
parodžiau  į  garlaivį  vitrinoje.  -  Prakeikimas,  kad  mudu  ne¬ 
galime  juo  plaukti. 

Ji  nusišypsojo  ir  paėmė  mane  už  parankės. 

-  Ak,  mielasis,  kodėl  mes  nesame  turtingi?  Mes  puikiai 
žinotume,  ką  daryti  su  pinigais!  Juk  yra  tiek  daug  turtingų 
žmonių,  kurie  nieko  geresnio  nežino,  kaip  tik  sėdėti  savo  raš¬ 
tinėse  ir  bankuose. 

-  Todėl  jie  ir  turtingi,  -  tariau  aš.  -  Jeigu  mes  būtume  tur¬ 
tingi,  tai  jau  tikrai  neilgai. 

-  Ir  man  taip  atrodo.  Ar  šiaip,  ar  taip,  mes  greitai  išgaišin¬ 
tume  tuos  turtus. 

-  Galbūt  besirūpindami  išleisti  pinigus,  nieko  iš  to  ir  netu¬ 
rėtume.  Šiais  laikais  būti  turtingam  yra  stačiai  profesija.  Ir  ne 
tokia  paprasta. 

-  Vaigšai  turtuoliai!  -  tarė  Pat.  -  Tada  galbūt  verčiau  įsivaiz¬ 
duokime,  kad  mes  jau  buvome  turtingi  ir  visko  netekome.  Tu 
subankrutavai  prieš  savaitę,  ir  mums  teko  parduoti  viską  -  na¬ 
mus,  mano  papuošalus  ir  tavo  automobilius.  Kaip  tau  atrodo? 

-  Tai  netgi  labai  atitinka  laiko  dvasią,  -  atsakiau  aš. 

Ji  nusijuokė. 

-  Tai  eime!  Abu  subankrutavome  ir  dabar  einame  į  savo 
mažytį  kambarėlį  pensione  ir  pasakosime  kits  kitam  istorijas 
iš  praėjusių  didžiųjų  laikų. 

-  Gera  mintis. 

Mudu  lėtai  ėjome  vakaro  gatvėmis.  Žiebėsi  vis  daugiau  ži¬ 
burių.  Priėję  kapines,  pamatėme  plaukiant  žaliu  dangum  lėk¬ 
tuvą,  kurio  kabina  buvo  skaisčiai  apšviesta.  Vienišas  ir  gražus, 
jis  skrido  giedru,  aukštu,  vienišu  dangum,  kaip  stebuklingas 
paukštis  iš  senos  pasakos.  Mudu  sustojome  ir  žiūrėjome  į  jį, 
kol  jis  pradingo. 

Nepraėjus  nė  pusvalandžiui,  kai  mes  parėjome  namo,  kaž¬ 
kas  pasibeldė  įmano  kambario  duris.  Aš  pamaniau,  kad  tai 
vėl  Hasė,  ir  nuėjau  atidaryti.  Bet  tai  buvo  ponia  Calevski.  Ji 
atrodė  nusigandusi. 

-  Eikit  šen  greičiau,  -  sušnibždėjo  ji. 

-  Kas  gi  atsitiko? 

-  Hasė. 

Aš  pažvelgiau  į  ją.  Ji  gūžtelėjo  pečiais. 

-  Užsirakinęs  ir  neatsako. 

-  Luktelkit  trupučiuką. 

Sugrįžau  į  kambarį  ir  pasakiau  Pat,  kad  eitų  pailsėti,  aš  tu¬ 
riu  pasikalbėti  su  Hase. 

-  Gerai,  Robi.  Aš  vėl  jaučiuos  pavargusi. 

Aš  nuėjau  koridorium  paskui  ponią  Calevski.  Prie  Hasės 
durų  jau  buvo  susirinkęs  bemaž  visas  pensionas:  rudaplaukė 
Erna  Bėnig,  užsivilkusi  margą  kimono  su  drakonais,  -  prieš 
dvi  savaites  ji  dar  buvo  skaisti  blondinė,  -  buhalteris  filate¬ 
listas  su  karinio  kirpimo  naminiu  palaidiniu,  išblyškęs  ir  ra¬ 
mus  Orlovas,  ką  tik  sugrįžęs  iš  faifokloko,  Džordžis,  nervin¬ 
gai  barškinąs  į  duris  ir  dusliu  balsu  šaukiąs  Hasę,  ir  pagaliau 
Fryda,  žvairuojanti  iš  susijaudinimo,  baimės  ir  smalsumo. 


-  Ar  seniai  jau  beldiesi,  Džordži?  -  paklausiau  aš. 

-  Daugiau  kaip  ketvirtis  valandos,  -  tučtuojau  išpleškino 
Fryda,  parausdama  kaip  burokas.  -  Ir  jis  namie,  jis  iš  viso 
niekur  nebuvo  išėjęs,  po  pietų  nebuvo  išėjęs,  tik  visą  laiką 
lakstė,  lakstė  iš  vieno  galo  į  kitą,  o  paskui  viskas  nurimo... 

-  Raktas  įkištas  iš  vidaus,  -  tarė  Džordžis.  -  Durys  užra¬ 
kintos. 

Aš  pasižiūrėjau  į  ponią  Calevski. 

-  Reikia  išstumti  raktą  ir  atrakinti  duris.  Jūs  turite  dar  vie¬ 
ną  raktą? 

-  Aš  tuoj  atnešiu  visą  ryšulį,  -  pareiškė  Fryda  nepaprastai 
paslaugiai.  -  Gal  kuris  tiks. 

Aš  paprašiau  vielos,  pasukau  raktą  ir  išstūmiau  jį  iš  skylės. 
Trakštelėjęs  jis  nukrito  ant  grindų  kitapus  durų.  Fryda  rikte¬ 
lėjo  ir  užsidengė  rankomis  veidą. 

-  Nešdinkitės  iš  čia  kuo  toliau,  -  tariau  jai  ir  ėmiau  mėgin¬ 
ti  raktus.  Vienas  iš  jų  tiko.  Aš  atrakinau  ir  atidariau  duris. 

Kambaryje  buvo  prieblanda,  ir  iš  pradžių  nieko  nesimatė. 
Abi  lovos  dūlavo  lyg  pilkai  baltos  dėmės,  kėdės  buvo  tuščios, 
spintos  durys  užrakintos. 

-  Va,  jis  stovi!  -  sušnypštė  per  mano  petį  Fryda,  vėl  prasi¬ 
skverbusi  į  priekį.  Man  į  veidą  padvelkė  karštas  svogūnų  kva¬ 
pas.  -  Tenai,  prie  lango. 

-  Ne,  -  tarė  Orlovas,  kuris  greitai  žengė  kelis  žingsnius  į 
kambarį  ir  sugrįžo.  Jis  pastūmė  mane,  paėmė  už  rankenos  ir 
uždarė  duris.  Paskiau  jis  kreipėsi  į  kitus:  -  Jums  geriau  eiti 
sau.  Galbūt  negerai  tai  matyti. 

Jis  kalbėjo  pamažu  savo  kietu  rusišku  akcentu  ir  atsistojo 
priešais  duris. 

-  O  Dieve!  -  sumikčiojo  ponia  Calevski  ir  pasitraukė  at¬ 
bula.  Ir  Erna  Bėnig  žengė  kelis  žingsnius  atgal.  Tik  Fryda 
pamėgino  prasibrauti  ir  nutverti  už  rankenos.  Orlovas  nu¬ 
stūmė  ją. 

-  Iš  tikrųjų  bus  geriau...  -  tarė  jis  dar  kartą. 

-  Pone!  -  staiga  suriaumojo  buhalteris  ir  išsitiesė.  -  Kaip 
jūs  drįstate!  Būdamas  užsienietis!.. 

Orlovas  ramiai  pažvelgė  į  jį. 

-  Užsienietis...  -  tarė  jis.  -  Užsienietis...  čia  vis  tiek.  Svar¬ 
bu  ne  tai... 

-  Negyvas,  ką?  -  sušnypštė  Fryda. 

-  Ponia  Calevski,  -  tariau  aš,  -  man  rodos,  bus  geriau,  kad 
tik  jūs  pasiliktumėte  čia  ir  galbūt  Orlovas  ir  aš. 

-  Tuojau  paskambinkit  gydytojui,  -  tarė  Orlovas. 

Džordžis  jau  nuėmė  ragelį.  Visa  tai  užtruko  ne  daugiau  kaip 

penkias  sekundes. 

-  Aš  pasilieku!  -  pareiškė  buhalteris,  raudonas  it  kalaku¬ 
tas.  -  Kaip  vokietis  aš  turiu  teisę... 

Orlovas  gūžtelėjo  pečiais  ir  vėl  atidarė  duris.  Paskui  jis  įjun¬ 
gė  šviesą.  Riktelėjusios  moterys  atšoko  atgal.  Ligi  mėlynumo 
pajuodusiu  veidu,  iškišęs  juodą  liežuvį,  prie  lango  kabojo  Hasė. 

-  Nupjaukit,  -  riktelėjau  aš. 

-  Nėra  prasmės,  -  lėtai,  griežtai  ir  liūdnai  tarė  Orlovas.  - 
Aš  žinau  tai...  tokį  veidą...  nebegyvas,  jau  kelios  valandos... 

-  Bent  pamėginkime... 

-  Geriau  ne...  Pirma  tegu  policija  ateina. 

Tuo  metu  kažkas  paskambino.  Atėjo  čia  pat  gyvenęs  gydy¬ 
tojas.  Jis  pažvelgė  į  liesą  susmukusį  kūną. 

-  Nieko  nebepadarysi,  -  tarė  jis.  -  Vis  dėlto  pamėginkime 
dirbtinį  kvėpavimą.  Tuojau  paskambinkite  į  policiją  ir  duokit 
man  peilį. 

Hasė  buvo  pasikoręs  storu  rausvos  spalvos  raiščiu.  Jis  bu¬ 
vo  nuo  žmonos  chalato.  Hasė  labai  sumaniai  pririšo  jį  už  vą¬ 
šo  viršum  lango.  Raištis  buvo  įtrintas  muilu.  Jis,  matyti,  atsi¬ 
stojo  ant  palangės,  o  paskui  turbūt  nuslydo  nuo  jos.  Jo  rankos 
buvo  sutrauktos,  veidas  atrodė  baisiai.  Nors  ir  keista,  bet  tuo 
metu  man  krito  į  akis,  kad  jis  vilkėjo  kitu  kostiumu,  ne  tuO, 
kur  rytą.  Čia  buvo  jo  geriausias  mėlynas  šukuotinės  vilnos 
kostiumas.  Hasė  taip  pat  buvo  nusiskutęs  ir  užsivilkęs  šva¬ 

riais  marškiniais.  Ant  stalo  gulėjo  pedantiškai  sudėti  pasas,  tau¬ 
pomosios  kasos  knygelė,  keturi  banknotai  po  dešimt  markių  ir 
truputis  sidabrinių  pinigų.  Greta  buvo  padėti  du  laiškai  -  vie¬ 
nas  žmonai,  o  kitas  policijai.  Salia  žmonos  laiško  dar  gulėjo 
sidabrinis  portsigaras  ir  jo  jungtuvių  žiedas. 

Matyt,  jis  gerai  ir  smulkiai  apgalvojo  kiekvieną  dalyką  ir 
viską  suderino;  kambarys  buvo  visiškai  sutvarkytas,  o  atidžiau 
pasižiūrėję,  ir  ant  komodos  radome  truputį  pinigų  ir  raštelį, 
kuriame  buvo  parašyta:  „Nuompinigių  už  šį  mėnesį  likutis". 
Jis,  matyti,  padėjo  juos  atskirai,  tartum  norėdamas  parodyti, 
kad  tie  pinigai  nieko  bendro  neturi  su  jo  mirtimi. 

Kažkas  paskambino,  ir  įėjo  du  valdininkai  civiliais  drabu¬ 
žiais.  Gydytojas,  tuo  tarpu  nupjovęs  raištį,  atsistojo. 

-  Negyvas,  -  tarė  jis.  -  Savižudybė,  jokios  abejonės. 

Valdininkai  nieko  neatsakė.  Uždarę  duris,  jie  atidžiai  ap¬ 
žiūrėjo  visą  kambarį.  Iš  spintos  stalčiaus  išėmė  keletą  laiškų  ir 
sulygino  rašyseną  su  laiškais,  gulinčiais  ant  stalo.  Jaunesnysis 
iš  jų  linktelėjo. 

-  Gal  kas  žino  nusižudymo  priežastį? 

Aš  papasakojau  viską,  ką  žinojau.  Jis  vėl  linktelėjo  ir  užsi¬ 
rašė  mano  adresą. 

-  Galima  jį  išgabenti?  -  paklausė  gydytojas. 

-  Aš  užsakiau  sanitarinę  mašiną  iš  „Saritė"  ligoninės,  - 
atsakė  jaunesnysis  valdininkas.  -  Turi  tuoj  atvažiuoti. 

Mes  laukėme.  Kambaryje  buvo  tylu.  Gydytojas  klūpojo  ant 
grindų  šalia  Hasės.  Jis  atsagstė  jam  drabužius  ir  ėmė  trinti 
rankšluosčiu  krūtinę,  darydamas  dirbtinį  kvėpavimą.  Buvo 
girdėti,  kaip  oras,  patekęs  į  negyvus  plaučius,  švilpdamas  ir 
gurgėdamas,  veržiasi  lauk. 

-  Dvyliktas  šią  savaitę,  -  tarė  jaunesnysis  valdininkas. 

-  Dėl  tos  pačios  priežasties?  -  paklausiau  aš. 

-  Ne.  Beveik  visi  dėl  nedarbo.  Dvi  šeimos,  viena  su  trim  vai¬ 
kais.  Dujomis,  žinoma.  Šeimos  bemaž  visada  žudosi  dujomis. 

Atėjo  sanitarai  su  neštuvais.  Fryda  įsmuko  su  jais  pro  du- 

ris.  Ji  kažkaip  godžiai  spoksojo  į  pasigailėtiną  Hasės  kūną.  Jos 
veidą  išmušė  raudonos  dėmės  ir  prakaitas. 

-  Ko  jums  čia?  -  šiurkščiai  paklausė  vyresnysis  valdininkas. 

Ji  atšoko. 

-  Juk  aš  turiu  duoti  parodymus,  -  suvebleno  ji. 

-  Lauk!  -  riktelėjo  valdininkas. 

Sanitarai  užklojo  Hasę  antklode  ir  išnešė.  Paskui  išėjo  ir 
abu  valdininkai.  Jie  pasiėmė  dokumentus. 

-  Jis  paliko  pinigus  laidotuvėms,  -  tarė  jaunesnysis.  -  Mes 
atiduosime  juos  atitinkamai  įstaigai.  Jeigu  pasirodys  žmona, 
prašom  pasakyti  jai,  kad  ji  atvyktų  į  rajono  kriminalinę  poli¬ 
ciją.  Jis  paliko  jai  savo  pinigus.  Ar  kiti  daiktai  laikinai  gali  čia 
pasilikti? 

Ponia  Calevski  linktelėjo. 

-  Juk  vis  tiek  to  kambario  dabar  niekam  nebeišnuomosi. 

-  Gerai. 

Valdininkas  atsisveikino  ir  išėjo.'Mes  taip  pat  išėjome.  Or¬ 
lovas  užrakino  duris  ir  atidavė  poniai  Calevski  raktą. 

-  Geriausia  bus,  jeigu  apie  tai  kuo  mažiau  kalbėsime,  - 
tariau  aš. 

-  Ir  aš  taip  manau,  -  tarė  ponia  Calevski. 

-  Visų  pirma  turiu  galvoje  jus,  Fryda,  -  pridūriau  aš. 

Fryda  pabudo  iš  kažkokio  išsiblaškymo.  Jos  akys  žvilgėjo.  Ji 

neatsakė. 

-  Jeigu  nors  vieną  žodelį  papasakosite  panelei  Holman,  - 
tariau  aš,  -  tai  tegu  sergsti  jus  Dievas! 

-  Aš  ir  pati  žinau,  -  įžūliai  atsakė  ji.  -  Vargšė  panelė  per¬ 
nelyg  nesveika! 

Jos  akys  žaižaravo.  Aš  vos  susivaldžiau  neskėlęs  jai  antausio. 

-  Vargšas  Hasė!  -  tarė  ponia  Calevski. 

Koridoriuje  buvo  visai  tamsu. 

-  Jūs  šiurkštokai  pasielgėte  su  grafū  Orlovu,  -  tariau  bu¬ 
halteriui.  -  Ar  neatsiprašytumėte  jo  keliais  žodžiais? 

Senis  įbedė  į  mane  akis.  Paskiau  sušuko: 


-  Vokietis  neatsiprašinėja!  O  čia  dar  kažkokį  aziatą!  -  Ir 
trenkė  paskui  save  kambario  duris. 

-  Kas  čia  atsitiko  tam  mūsų  filatelijos  didžiavyriui?  -  pa¬ 
klausiau  nustebęs.  -  Juk  jis  visada  buvo  romus  kaip  avinėlis. 

-  Jau  keletas  mėnesių,  kai  jis  laksto  į  visus  rinkiminius  su¬ 
sirinkimus,  -  atsakė  Džordžis  iš  tamsos. 

-  Mat  kaip! 

Orlovas  ir  Ema  Bėnig  jau  buvo  išėję.  Ponia  Calevski  staiga 
pravirko. 

-  Nesidėkit  per  daug  į  širdį,  -  tariau  aš.  -  Juk  vis  tiek  nieko 
nebepadarysi. 

-  Tai  per  daug  baisu,  -  kūkčiojo  ji.  -  Man  reikia  išsikraus¬ 
tyti  iš  čia,  aš  to  nepakelsiu! 

-  Pakelsit  kaip  nors,  -  tariau.  -  Aš  esu  matęs  kelis  šimtus 
negyvų  žmonių.  Dujomis  apsinuodijusių  anglų.  Ir  pakėliau. 

Aš  padaviau  Džordžiui  ranką  ir  nuėjau  į  savo  kambarį.  Bu¬ 
vo  tamsu.  Prieš  uždegdamas  šviesą,  nejučiomis  pažvelgiau 
pro  langą.  Paskiau  pasiklausiau,  kas  darosi  Pat  kambaryje.  Ji 
miegojo.  Nuėjau  prie  spintos,  pasiėmiau  butelį  konjako  ir  pri¬ 
sipyliau  stiklą.  Tai  buvo  geras  konjakas,  ir  gera  buvo,  kad  jo 
turiu.  Pastačiau  butelį  ant  stalo.  Paskutinį  kartą  iš  jo  gėrė 
Hasė.  Aš  pagalvojau,  kad  būtų  buvę  geriau,  jei  nebūčiau  pa¬ 
likęs  jo  vieno.  Jaučiaus  prislėgtas,  bet  negalėjau  sau  daryti 
priekaištų.  Aš  buvau  tiek  daug  matęs  savo  gyvenime,  jog  ži¬ 
nojau,  kad  arba  reikia  prikaišioti  sau  viską,  ką  tik  darai,  arba 
nieko  neprikaišioti.  Hasės  nelaimė  buvo  ta,  kad  jam  tai  atsi¬ 
tiko  sekmadienį.  Šiokią  dieną  jis  būtų  nuėjęs  į  savo  įstaigą,  ir 
galbūt  viskas  būtų  pasibaigę  gerai. 

Išgėriau  dar  vieną  stiklą  konjako.  Nebuvo  prasmės  apie  tai 
galvoti.  Kągali  žinoti,  kas  tavęs  laukia.  Niekas  nežino,  ar  ilgai¬ 
niui  nepasirodys,  kad  tas,  kurio  dabar  gailimasi,  yra  laimingas. 

Išgirdau,  kaip  sujudėjo  Pat,  ir  nuėjau  pas  ją.  Ji  žiūrėjo  įmanė. 

-  Tiesiog  neviltis  ima  mane,  Robi,  -  tarė  ji.  -  Ir  vėl  buvau 
kietai  įmigusi. 

-  Juk  tai  gerai,  -  atsakiau  aš. 

-  Ne.  -  Ji  pasirėmė  alkūnėmis.  -  Aš  nenoriu  taip  ilgai  mie¬ 
goti. 

-  Kodėl  ne?  Aš  kartais  norėčiau  užmigti  ir  išmiegoti  pen¬ 
kiasdešimt  metų. 

-  Tačiau  nenorėtum  pasidaryti  penkiasdešimt  metų  vy¬ 
resnis! 

-  Nežinau.  Tai  galima  tik  po  to  pasakyti. 

-  Tau  liūdna?  -  paklausė  ji. 

-  Ne,  -  tariau.  -  Priešingai.  Aš  nutariau,  kad  mums  reikia 
apsirengti  ir  nueiti  kur  nors  puikiai  pavakarieniauti.  Valgy¬ 
sim  viską,  ką  tik  tu  mėgsti.  Ir  kartu  truputį  išgersim. 

-  Gerai,  -  atsakė  ji.  -  Ar  tai  irgi  priklauso  prie  mūsų  di¬ 
džiojo  bankroto? 

-  Taip,  -  tariau  aš,  -  priklauso. 


XXI 


Spalio  viduryje  pasikvietė  mane  Žafė.  Buvo  dešimta  valanda 
ryto,  bet  taip  apsiniaukę,  kad  klinikoje  tebedegė  elektra.  Su¬ 
simaišiusi  su  ūkana,  plaukiančia  pro  langus,  ji  virto  blyškia, 
liguista  šviesa. 

Zafė  sėdėjo  vienas  savo  dideliame  kabinete.  Kai  aš  įėjau, 
jis  pakėlė  pliką  blizgančią  galvą.  Niūriai  parodė  į  didelį  langą, 
į  kurį  pliaupė  lietus. 

-  Ką  jūs  pasakysite  apie  tą  prakeiktą  orą? 

Aš  gūžtelėjau  pečiais. 

-  Tikėkimės,  kad  neilgai  taip  bus. 

-  Ne,  ilgai. 

Jis  žiūrėjo  į  mane  ir  tylėjo.  Paskiau  paėmė  pieštuką,  apžiū¬ 
rėjo  jį,  pabarškino  juo  į  rašomąjį  stalą  ir  vėl  padėjo. 

-  Įsivaizduoju,  kam  mane  kvietėte,  -  tariau  aš. 

Zafė  kažką  burbtelėjo. 

Aš  luktelėjau  trupučiuką.  Paskiau  tariau: 

-  Pat  turbūt  dabar  turi  greit  išvažiuoti... 

-  Taip... 

Zafė  susiraukęs  žiūrėjo  priešais  save. 

-  Aš  buvau  manęs  spalio  pabaigoje.  Bet  kai  toks  oras...  - 
Jis  paėmė  sidabrinį  pieštuką. 

Vėjas  tėškė  lietaus  gūsį  į  langą.  Tas  garsas  priminė  tolimą 
kulkosvaidžių  ugnį. 

-  Kada,  jūsų  nuomone,  ji  turi  išvažiuoti?  -  paklausiau  aš. 

Jis  staiga  atidžiai  pažvelgė  į  mane  iš  apačios. 

-  Rytoj,  -  tarė  jis. 

Akimirką  pasirodė,  kad  man  slysta  žemė  iš  po  kojų.  Oras 
pasidarė  kaip  vata  ir  lipo  prie  plaučių.  Paskui  viskas  praėjo,  ir 
aš  kiek  galėdamas  ramiau  paklausiau,  tačiau  atrodė,  kad  ma¬ 
no  balsas  skamba  iš  toli,  tarsi  kas  kitas  klaustų: 

-  Argi  jai  staiga  taip  pablogėjo? 

Zafė  smarkiai  papurtė  galvą  ir  atsistojo. 

-  Jeigu  taip  greitai  būtų  pasikeitę,  tai  ji  iš  viso  negalėtų 
važiuoti,  -  paaiškino  jis  niūriai.  -  Jai  tik  geriau  bus.  Kai  toks 
oras,  kiekviena  diena  pavojinga.  Ir  nušalti  gali,  ir  šiaip... 

Jis  paėmė  nuo  stalo  keletą  laiškų. 

-  Aš  jau  viską  parengiau.  Jums  tereikia  išvažiuoti.  Sanato¬ 
rijos  vyriausiąjį  gydytoją  pažįstu  nuo  studentavimo  laikų.  Tai 
labai  išmanus  žmogus.  Aš  jį  gerai  painformavau. 

Zafė  padavė  man  laiškus.  Aš  paėmiau  juos,  bet  neįsidėjau 
įkišenę.  Jis  pažvelgė  įmanė,  atsistojo  priešais  ir  padėjo  ranką 
man  ant  peties.  Ji  buvo  lengvutė  kaip  paukščio  sparnas,  aš 
jos  iš  viso  nejutau. 

-  Sunku,  -  tyliai  tarė  jis  pasikeitusiu  balsu,  -  žinau.  Todėl 
ir  laukiau  kiek  tik  galima. 

-Nesunku...  -  atsakiau  aš. 

Jis  numojo  ranka. 

-  Nesakykit... 

-  Ne,  -  tariau,  -  aš  ne  tai  turiu  galvoje.  Norėčiau  žinoti  tik 
viena:  ar  ji  sugris? 

Zafė  akimirką  patylėjo.  Jo  tamsios,  siauros  akys  spindėjo 
drumzlinoje,  geltonoje  šviesoje. 

-  Kam  jums  dabar  tai  žinoti?  -  paklausė  jis  po  valandėlės. 

-  Todėl,  kad  jeigu  negrįš,  tai  geriau  iš  viso  nevažiuoti,  - 
tariau  aš. 

Jis  greitai  pažvelgė  į  mane. 

-  Ką  jūs  čia  šnekat? 

-  Jei  negrįš,  geriau,  kad  čia  pasiliktų. 

Jis  įsmeigė  į  mane  akis. 


-  Žinot,  ką  tai  neabejotinai  reikštų?  -  paklausė  jis  tyliai  ir 
griežtai. 

-  Taip,  -  tariau  aš.  -  Tai  reikštų,  kad  ji  mirs  ne  viena.  O 
kas  tai  yra,  aš  irgi  žinau. 

Zafė  susigūžė,  tartum  jį  būtų  nupurtęs  šaltis.  Paskiau  iš 
lėto  nuėjo  prie  lango  ir  ėmė  žiūrėti,  kaip  lyja  lietus.  Kai  jis 
sugrįžo,  veido  vietoje  buvo  kažkokia  kaukė.  Jis  sustojo  prieš 
pat  mane. 

-  Kiek  jums  metų?  -  paklausė  jis. 

-  Trisdešimt,  -  atsakiau  aš.  Nesupratau,  kojis  nori. 

-  Trisdešimt,  -  pakartojo  jis  kažkokiu  keistu  tonu,  tartum 
kalbėdamas  pats  su  savimi  ir  nesuprasdamas  manęs.  -  Tris¬ 
dešimt,  Dieve  mano!  -  Jis  nuėjo  prie  rašomojo  stalo  ir  susto¬ 
jo,  mažutis  ir  keistai  išsiblaškęs  greta  milžiniško  blizgančio 
stalo.  -  Man  beveik  šešiasdešimt,  -  tarė  jis,  nežiūrėdamas  į 
mane,  -  bet  aš  taip  negalėčiau.  Aš  viską  išbandyčiau,  net 
jeigu  tikrai  žinočiau,  kad  tai  beprasmiška. 

Aš  tylėjau.  Zafė  stovėjo,  tartum  viską  aplink  save  pamir¬ 
šęs.  Paskiau  sujudėjo,  ir  jo  veidas  vėl  atgijo.  Jis  nusišypsojo. 

-  Aš  tikrai  manau,  kad  kalnuose  ji  gerai  atlaikys  žiemą. 

-  Tik  žiemą?  -  paklausiau  aš. 

-  Tikiuos,  kad  pavasarį  ji  vėl  galės  nusileisti  žemyn. 

-  Tikėtis,  -  tariau  aš,  -  ką  reiškia  tikėtis? 

-  Viską,  -  atsakė  Zafė.  -  Visada  viską.  Aš  dabar  negaliu 
jums  daugiau  pasakyti.  Visko  gali  atsitikti.  Pažiūrėsim,  kaip  ji 
jausis  kalnuose.  Bet  aš  tikrai  tikiuosi,  kad  pavasarįji  sugrįš. 

-  Tikrai? 

-  Taip.  -  Jis  apėjo  aplink  rašomąjį  stalą  ir  taip  paspyrė  koja 
ištrauktą  stalčių,  kad  stiklai  suskambėjo.  -  Šimts  velnių,  žmo¬ 
gau,  juk  man  pačiam  sunku,  kad  ji  turi  išvažiuoti!  -  sumur¬ 
mėjo  jis. 

Įėjo  sesuo.  Zafė  pamojo  jai,  kad  išeitų.  Vis  dėlto  ji  pasiliko, 
kresna,  nerangi,  su  buldogo  veidu  po  žilais  plaukais. 

-  Paskui!  -  burbtelėjo  Zafė.  -  Ateikit  paskui! 

Sesuo  piktai  apsisuko.  Išeidama  išjungė  elektrą.  Staiga  di¬ 
delį  kambarį  užliejo  pilkšva,  matinė  dienos  šviesa.  Žafė  vei¬ 
das  ūmai  išblyško. 

-  Sena  ragana!  -  tarė  jis.  -  Dvidešimt  metų,  kai  rengiuosi  ją 
išmesti.  Bet  gerai  dirba.  -  Paskiau  jis  atsigręžė  įmanė.  -  Na? 

-  Mes  važiuojame  šį  vakarą,  -  tariau  aš. 

-  Šį  vakarą? 

-  Taip.  Jeigu  jau  važiuoti,  tai  geriau  šiandien  nei  rytoj.  Aš 
ją  nuvešiu.  Kelioms  dienoms  galėsiu  ištrūkti  iš  darbo. 

Jis  linktelėjo  ir  padavė  man  ranką. 

Aš  išėjau.  ligi  durų  man  pasirodė  labai  toli. 

Gatvėje  sustojau.  Pastebėjau,  kad  laiškus  tebelaikau  ran¬ 
koje.  Lietus  teškeno  įvokus.  Aš  nušluosčiau  juos  ir  įsikišau  į 
apatinę  kišenę.  Paskiau  apsidairiau.  Priešais  namus  kaip  tik 
sustojo  omnibusas.  Jis  buvo  pilnutėlis,  ir  būrys  žmonių  išsi¬ 
veržė  į  gatvę.  Keletas  merginų  juodais  žvilgančiais  lietpalčiais 
juokavo  su  konduktorium.  Jis  buvo  jaunas,  ir  balti  dantys  žvil¬ 
gėjo  rudame  veide.  „Bet  juk  taip  negali  būti,  -  galvojau.  -  Tai 
negalimas  daiktas!  Tiek  daug  gyvenimo  aplink,  o  Pat  turi 
išvažiuoti!" 

Skambindamas  nuvažiavo  omnibusas.  Jo  ratai  nutaškė  ša¬ 
ligatvį  vandeniu.  Aš  nuėjau  toliau.  Reikėjo  pranešti  Kėste- 
riui  ir  parūpinti  bilietus. 

Vidurdienį  parėjau  namo.  Jau  buvau  viską  sutvarkęs  ir  net 
pasiuntęs  telegramą  į  sanatoriją. 

-  Pat,  -  tariau  dar  neperžengęs  slenksčio,  -  ar  tu  gali  viską 
susikrauti  ligi  vakaro? 

-  Aš  turiu  važiuoti? 

-  Taip,  -  tariau,  -  taip,  Pat. 

-  Viena? 

-  Ne.  Važiuosim  kartu.  Aš  nuvešiu  tave. 

Jos  veidas  vėl  paraudo. 

-  Kada  aš  turiu  būti  pasiruošus?  -  paklausė  ji. 


-  Traukinys  išeina  dešimtą  valandą  vakaro. 

-  O  tu  dar  kur  eisi? 

-  Ne.  Pasiliksiu  čia,  kol  važiuosim. 

Ji  giliai  atsikvėpė. 

-  Tai  viskas  labai  paprasta,  Robi,  -  tarė  ji.  -  Tuojau  pradė¬ 
sime? 

-  Laiko  dar  turime. 

-  Aš  norėjau  tuojau  pradėti.  Greičiau  susitvarkysim. 

-  Gerai. 

Aš  greitai  susikroviau  tuos  negausius  daiktus,  kuriuos  ke¬ 
tinau  pasiimti,  ir  po  pusvalandžio  buvau  pasirengęs.  Paskiau 
nuėjau  pas  ponią  Calevski  ir  pasakiau  jai,  kad  mes  vakare 
išvažiuojame.  Aš  susitariau  su  ja,  jog  nuo  lapkričio  pirmos 
dienos,  arba  net  ir  anksčiau,  ji  gali  išnuomoti  kambarį.  Ji  ren¬ 
gėsi  pradėti  ilgą  kalbą,  bet  aš  greitai  išėjau. 

Pat  klūpėjo  prie  savo  lagamino,  aplinkui  kabojo  jos  sukne¬ 
lės,  ant  lovos  gulėjo  baltiniai,  ir  ji  kaip  tik  krovė  batus.  Aš 
prisiminiau,  kad  ji  lygiai  taip  pat  klūpėjo,  kai  atsikraustė  į  šį 
kambarį  ir  krovė  daiktus  iš  lagaminų,  ir  man  atrodė,  kad  tai 
buvo  be  galo  seniai  ir  vis  dėlto  tartum  vakar. 

Ji  pakėlė  akis. 

-  Ar  pasiimsi  ir  sidabrinę  suknelę?  -  paklausiau  aš. 

Ji  linktelėjo. 

-  Ką  darysim  su  visais  kitais  daiktais,  Robi?  Su  baldais. 

-  Aš  jau  kalbėjau  su  ponia  Calevski.  Kiek  galėsiu,  pasiim¬ 
siu  į  savo  kambarį.  O  kitus  atiduosim  kokiai  nors  ekspedici¬ 
jos  kontorai  saugoti.  Paskui  atsiimsime,  kai  sugrįši. 

-  Kai  sugrįšiu...  -  tarė  ji. 

-  Taip,  -  atsakiau,  -  pavasarį,  kai  tu  sugrįši  parudusi  nuo 
saulės. 

Aš  padėjau  jai  susikrauti,  ir  į  pavakarę,  kai  lauke  pasidarė 
tamsu,  mes  jau  buvome  pasirengę.  Keista:  visi  baldai  tebes¬ 
tovėjo  savo  vietoje,  tik  spintos  ir  stalčiai  ištuštėjo,  ir  vis  dėlto 
kambarys  staiga  pasidarė  nuogas  ir  liūdnas. 

Pat  atsisėdo  ant  savo  lovos.  Ji  atrodė  pavargusi. 

-  Uždegti  šviesą?  -  paklausiau  aš. 

Ji  papurtė  galvą. 

-  Tegu  dar  taip  pabūna. 

Aš  atsisėdau  šalia  jos. 

-  Nori  cigaretę?  -  paklausiau. 

-  Ne,  Robi.  Tik  truputį  šitaip  pasėdėti. 

Aš  atsistojau  ir  nuėjau  prie  lango.  Lietuje  neramiai  degė 
žibintai.  Vėjas  rausėsi  medžiuose.  Lėtai  praėjo  Roza.  Jos  aukšti 
batai  blizgėjo.  Po  pažastimi  ji  buvo  pasibrukusi  kažkokį  ryšu¬ 
liuką  ir  traukė  į  „Internacionalį".  Turbūt  ji  nešėsi  mezginį  - 
Roza  visą  laiką  ką  nors  megzdavo  savo  mažytei.  Paskui  ją 
praėjo  Frici  ir  Marion,  abi  su  naujais  baltais,  glaudžiai  apgu¬ 
lusiais  liemenį  lietpalčiais,  o  po  valandėlės  joms  iš  paskos  nu¬ 
kiūtino  Mimi,  nudryžusi  ir  pavargusi. 

Apsigręžiau.  Buvo  taip  sutemę,  kad  nebemačiau  Pat.  Tik 
girdėjau,  kaip  ji  alsuoja.  Anapus  kapinių  medžių  pamažu  pra¬ 
dėjo  kopti  į  viršų  blausios  šviesos  reklamos.  Raudona  cigare¬ 
čių  reklama  nusidriekė  namų  stogais  kaip  marga  ordino  juosta. 
Ėmė  kibirkščiuoti  mėlyni  ir  žali  kaip  smaragdas  vyno  firmų 
ratilai,  sušvito  skaistūs  baltinių  reklamos  kontūrai.  Nuo  jų 
šviesos  ant  sienų  ir  lubų  krito  pro  langus  dulsva  neaiški  pa¬ 
švaistė.  Ji  slankiojo  į  vieną  pusę  ir  į  kitą,  ir  kambarys  staiga 
pasirodė  man  kaip  mažas  naro  varpas,  pasimetęs  jūros  dug¬ 
ne.  Apie  jį  ošė  lietaus  vilnys,  o  iš  begalinės  tolumos  skverbėsi 
silpnas  margo  pasaulio  atšvaitas. 

Buvo  aštunta  valanda  vakaro.  Lauke  suaidėjo  automobi¬ 
lio  signalas. 

-  Tai  Gotfrydas  su  taksi,  -  tariau  aš.  -  Jis  nuveš  mus  pava¬ 
karieniauti. 

Aš  atsistojau,  nuėjau  prie  lango  ir  sušukau  į  apačią,  kad 
mes  tuoj  ateiname.  Paskiau  uždegiau  mažytę  stalinę  lempą  ir 
nuėjau  į  savo  kambarį.  Jis  pasirodė  man  pasiutiškai  svetimas. 

Pasiėmiau  butelį  romo  ir  greitai  išgėriau  stiklą.  Paskiau  atsi¬ 
sėdau  į  fotelį  ir  įsmeigiau  akis  į  sienų  apmušalus.  Po  valandė¬ 
lės  vėl  atsistojau  ir  nuėjau  prie  praustuvo  susišukuoti  plaukų. 
Pamatęs  save  veidrodyje,  staiga  užmiršau  tai.  Saitai  ir  smal¬ 
siai  apžiūrėjau  savo  veidą.  Perkreipiau  lūpas  ir  šyptelėjau, 
įtemptas  ir  išblyškęs  veidas  veidrodyje  taip  pat  šyptelėjo. 

-  Ei,  tu,  -  tariau  aš  be  garso.  Paskiau  sugrįžau  pas  Pat. 

-  Tai  keliausim,  senasis  drauguži?  -  paklausiau. 

-  Taip,  -  tarė  ji,  -  bet  aš  dar  noriu  užeiti  į  tavo  kambarį. 

-  Ko?  -  atsiliepiau  aš.  -  Toji  sena  lindynė... 

-  Pabūk  čia,  -  tarė  ji.  -  Tuoj  ateisiu. 

Aš  palaukiau  kurį  laiką,  paskiau  taip  pat  nuėjau  ten.  Ji 
stovėjo  viduryje  kambario  ir,  pamačiusi  mane,  susigūžė.  Nie¬ 
kad  nebuvau  jos  tokios  matęs.  Ji  atrodė  tartum  užgesusi.  Bet 
tai  truko  tik  kokią  sekundę,  paskiau  ji  vėl  ėmė  šypsotis. 

-  Eikš,  -  tarė  ji.  -  Metas. 

Prie  virtuvės  mūsų  laukė  ponia  Calevski.  Jos  pilkos  garba¬ 
nėlės  krutėjo,  prie  juodos  šilkinės  suknelės  ji  buvo  prisisegusi 
segę  su  velionio  Calevskio  atvaizdu. 

-  Laikykis!  -  sušnibždėjau  aš  Pat.  -  Ji  apkabins  tave. 

Netrukus  Pat  prapuolė  milžiniškoje  jos  krūtinėje.  Didžiu¬ 
lis  ponios  Calevski  veidas  krūpčiojo.  Dar  kelios  sekundės,  ir 
Pat  būtų  buvusi  užlieta  ašaromis  nuo  kojų  ligi  galvos;  jeigu 
motina  Calevski  imdavo  verkti,  tai  iš  jos  akių  ašaros  trykšda- 
vo  lyg  iš  sifono,  kai  jį  paspaudi. 

-  Atleiskite,  -  tariau  aš,  -  mums  reikia  be  galo  skubėti! 
Jau  pats  metas! 

-  Pats  metas?  -  Ponia  Calevski  nužvelgė  mane  triuškinamu 
žvilgsniu.  -  Traukinys  išeina  tik  po  dviejų  valandų!  Tuo  tar¬ 
pu  jūs,  matyti,  rengiatės  nugirdyti  vargšą  kūdikį! 

Pat  neišlaikė  nesusijuokusi. 

-  Ne,  ponia  Calevski.  Mes  taip  pat  norime  ir  su  kitais  atsi¬ 
sveikinti. 

Motina  Calevski  netikėdama  papurtė  galvą. 

-  Jūs  žiūrite  į  tą  jaunuolį  kaip  į  auksinį  indą,  panele  Holman. 
Tuo  tarpu  daugiausia  tai  auksuotas  butelis  nuo  degtinės. 

-  Kaip  vaizdinga,  -  tariau  aš. 

-  Vaikuti  mano...  -  ponia  Calevski  vėl  susigraudino.  -  Grei¬ 
tai  grįžkite!  Jūsų  kambarys  visada  lauks  jūsų.  Net  jeigu  ir  pats 
kaizeris  jame  apsigyventų,  ir  tai  turėtų  išsikraustyti,  kai  jūs 
sugrįšite! 

-  Labai  ačiū,  ponia  Calevski,  -  tarė  Pat.  -  Ačiū  už  viską.  Ir 
už  būrimą  kortomis.  Aš  viską  atsiminsiu. 

-  Tai  gerai.  Ir  pasitaisykite  kaip  reikiant,  visiškai  susveikite! 

-  Taip,  -  atsakė  Pat,  -  pamėginsiu.  Iki  pasimatymo,  ponia 
Calevski.  Iki  pasimatymo,  Fryda. 

Mudu  išėjome.  Koridoriaus  durys  užsitrenkė  mums  iš  pas¬ 
kos.  Ant  laiptų  pilkavo  prieblanda  -  buvo  perdegusios  kelios 
lemputės.  Tyliais  ir  švelniais  žingsniais  Pat  leidosi  laiptais  ir 
nieko  nekalbėjo.  O  man  atrodė,  jog  pasibaigė  atostogos  ir 
dabar  pilką  rytą  mes  einame  į  stotį  ir  važiuosime  į  frontą. 

Lencas  atidarė  taksi  dureles. 

-  Atsargiai!  -  tarė  jis. 

Mašina  buvo  pilna  rožių.  Dvi  didžiulės  baltų  ir  raudonų 
žiedų  puokštės  gulėjo  ant  užpakalinės  sėdynės.  Aš  išsyk  paži¬ 
nau,  iš  kur  jos  -  iš  katedros  šventoriaus. 

-  Paskutinės,  -  pareiškė  Gotfrydas  patenkintas  savimi.  - 
Buvo  šiek  tiek  vargo.  Turėjau  ilgesnį  laiką  padiskutuoti  šiuo 
klausimu  su  kažkokiu  kunigu. 

-  Toks  su  šviesiomis,  žydromis  vaiko  akimis?  -  paklausiau  aš. 

-  Aha,  tai,  vadinasi,  tu  buvai,  brolau!  -  atsakė  Gotfrydas.  - 
Tai  apie  tave  jis  man  pasakojo.  Kunigas  smarkiai  nusivylė, 
kai,  tau  išėjus,  pastebėjo,  kas  pasidarė  iš  rožių  krūmų  prie 
stacijų.  Jis  jau  manė,  kad  vyrų  pamaldumas  pradeda  didėti. 

-  O  jis  taip  ir  leido  tau  išeiti  su  gėlėmis?  -  paklausiau  aš. 

-  Su  juo  galima  susikalbėti.  Galų  gale  jis  man  net  padėjo 
priskinti. 

Pat  nusijuokė. 

-  Tiesa? 

Gotfrydas  šyptelėjo. 

-  Žinoma.  Stačiai  nesinorėjo  tikėti  savo  akimis,  matant, 
kaip  dvasios  tėvas  šokinėja  prieblandoje,  stengdamasis  pa¬ 
siekti  aukščiausias  šakutes.  Jis  parodė  tikrą  sportinę  dvasią. 
Pasipasakojo  man,  kad,  būdamas  gimnazistas,  buvo  geras  fut¬ 
bolininkas.  Rodos,  žaidė  pusdešiniu  puolėju. 

-  Tu  paskatinai  kunigą  padaryti  vagystę,  -  tariau  aš.  -  Už 
tai  turėsi  keletą  šimtų  metų  spirgėti  pragare.  O  kur  Otas? 

-  Jis  jau  pas  Alfonsą.  Juk  mes  vakarieniausime  pas  Alfonsą? 

-  Taip,  be  abejo,-  tarė  Pat. 

-  Tai  važiuojam! 

Pas  Alfonsą  gavome  lašinių  prismaigstytą  zuikį  su  raudonai¬ 
siais  kopūstais  ir  keptais  obuoliais.  Vakarienei  pasibaigus,  jis  už¬ 
suko  savo  patefoną  ir  paleido  Dono  kazokų  chorą.  Suskambėjo 
labai  tyli  daina,  choras  dusliai  gaudė  kaip  tolimi  vargonai,  o  vir¬ 
šum  jo  pleveno  aiškus  vienišas  balsas.  Man  atrodė,  kad  be  garso 
atsidarė  durys  ir  į  vidų  įėjo  senas  pavargęs  žmogus,  tylėdamas 
atsisėdo  prie  stalelio  ir  klausėsi  savo  jaunystės  dainos. 

-  Vaikai,  -  tarė  Alfonsas,  kai  choras  dainavo  vis  tyliau  ir 
tyliau,  kol  pagaliau  ištirpo  lyg  atodūsis,  -  vaikai,  ar  jūs  žino¬ 
te,  ką  aš  prisimenu  išgirdęs  tą  dainą?  Iprą  tūkstantis  devyni 
šimtai  septynioliktaisiais  metais.  Atsimeni,  Gotfrydai,  aną  ko¬ 
vo  vakarą  ir  Bertelsmaną... 

-  Taip,  -  tarė  Lencas,  -  atsimenu,  Alfonsai.  Atsimenu  tą 
vakarą,  vyšnaites... 

Alfonsas  linktelėjo. 

Kėsteris  atsistojo. 

-  Man  rodos,  jau  metas.  -  Jis  pažvelgė  į  laikrodį.  -  Taip, 
reikia  važiuoti. 

-  Dar  po  stiklą  konjako,  -  tarė  Alfonsas.  -  Tikro  „Napole¬ 
ono"!  Specialiai  jums  atnešiau! 

Išgėrėme  konjaką  ir  sukilom. 

-  Iki  pasimatymo,  Alfonsai!  -  tarė  Pat.  -  Aš  su  tokiu  ma¬ 
lonumu  čia  ateidavau.  -  Ji  padavė  jam  ranką. 

Alfonsas  paraudo.  Jis  suspaudė  jos  ranką  savo  letenomis. 

-  Vadinasi,  jei  tik  ko  prireiks...  tik  praneškit.  -  Jis  atrodė  be 
galo  sumišęs.  -  Jūs  dabar  priklausote  prie  mūsų.  Niekad  nebū¬ 
čiau  pagalvojęs,  kad  moteris  galėtų  priklausyti  prie  mūsų. 

-  Ačiū,  -  tarė  Pat,  -  ačiū,  Alfonsai.  Tai  visų  gražiausia,  ką 
jūs  galėjote  man  pasakyti.  Iki  pasimatymo  ir  viso  gero. 

-  Iki  pasimatymo!  Iki  greito  pasimatymo! 

Kėsteris  su  Lencu  nuvežė  mus  į  stotį.  Pravažiuodami  stab¬ 
telėjome  prie  mūsų  namų,  ir  aš  atnešiau  šunį.  Lagaminus  jau 
buvo  nuvežęs  į  stotį  Jupas. 

Atvažiavome  pačiu  laiku.  Vos  tik  įlipome  į  vagoną,  ir  trau¬ 
kinys  pajudėjo.  Garvežiui  trūktelėjus,  Gotfrydas  įkišo  ranką  į 
kišenę  ir  padavė  man  suvyniotą  butelį. 

-  Se,  Robi,  imk.  Visada  gali  praversti  kelionėje. 

-  Ačiū,  -  tariau,  -  geriau  patys  išgerkite  šį  vakarą,  vaikai. 
Aš  jau  turiu  pasiėmęs. 

-  Imk,  -  atsakė  Lencas,  -  tokių  dalykų  paprastai  niekad 
neužtenka!  -Jis  ėjo  greta  važiuojančio  traukinio  ir  įmetė  man 
butelį. 

-  Iki  pasimatymo,  Pat!  -  sušuko  jis.  -  Jeigu  mes  čia  su¬ 
bankrutuosime,  visi  atvažiuosime  pas  jus  į  kalnus.  Otas  kaip 
slidinėjimo  treneris,  aš  kaip  šokių  mokytojas,  Robis  kaip  pia¬ 
nistas.  Tenai  su  jumis  sudarysime  trupę  ir  klajosime  iš  vieš¬ 
bučio  į  viešbutį! 

Traukinys  ėmė  eiti  greičiau,  ir  Gotfrydas  pasiliko.  Pat  iški¬ 
šo  galvą  pro  langą  ir  mosavo,  kol  stotis  dingo  už  posūkio. 
Paskiau  atsigręžė.  Jos  veidas  buvo  labai  išblyškęs,  o  akyse  žvil¬ 
gėjo  ašaros.  Aš  apsikabinau  ją. 

-  Eikš,  -  tariau,  -  išgerkim  ko  nors.  Tu  puikiai  laikeis. 

-  Bet  širdyje  man  anaiptol  ne  puiku,  -  atsakė  ji,  bandyda¬ 
ma  nusišypsoti. 


-  Ir  man,  -  tariau  aš.  -  Todėl  išgerkim. 

Atkimšau  butelį  ir  pripyliau  jai  stiklelį  konjako. 

-  Gerai?  -  paklausiau. 

Ji  linktelėjo  ir  atsirėmė  man  į  petį. 

-  Ak,  mielasis,  kas  iš  viso  to  bus? 

-  Tik  neverk,  -  tariau.  -  Aš  taip  didžiavaus,  kad  tu  never¬ 
kei  visą  dieną. 

-  Aš  juk  neverkiu,  -  atsakė  ji  ir  papurtė  galvą,  o  ašaros 
riedėjo  jos  siauru  veidu. 

-  Eikš,  išgerk  dar  truputį,  -  tariau  aš  ir  prisiglaudžiau  ją.  - 
Visada  sunkiausia  pirmąją  akimirką,  paskui  bus  geriau. 

Ji  linktelėjo. 

-  Taip,  Robi.  Tu  jau  tuo  nesirūpink.  Tuoj  viskas  praeis,  ir 
geriau,  kad  tu  visai  nematytum.  Palik  mane  kelioms  minu¬ 
tėms  vieną  pasėdėti,  tada  aš  kaip  nors  įveiksiu  save. 

-  Kam  gi?  Visą  dieną  tu  buvai  tokia  narsi,  tad  dabar  gali 
verkti  kiek  tik  tinkama. 

-  Aš  anaiptol  nebuvau  narsi.  Tik  tu  nepastebėjai. 

-  Galbūt,  -  tariau  aš,  -  bet  tai  kaip  tik  ir  yra  narsumas. 

Ji  pamėgino  nusišypsoti. 

-  Koks  gi  čia  narsumas,  Robi? 

-  Ogi  toks,  kad  nepasiduodi.  -  Aš  paglosčiau  jai  plaukus.  - 
Kol  nepasiduodi,  esi  stipresnis  už  likimą.  Tai  sena  kareivių 
taisyklė. 

-  Aš  neturiu  drąsos,  mielasis,  -  sumurmėjo  ji.  -  Aš  tik 
bijau.  Pasigailėtinai  bijau  paskutinės  baimės. 

-  Tai  didžiausia  drąsa,  Pat. 

Ji  atsirėmė  įmanė. 

-  Ak,  Robi,  tu  juk  visiškai  nežinai,  kas  yra  baimė. 

-  Žinau,  -  tariau  aš. 

Durys  atsidarė.  Konduktorius  pareikalavo  bilietų.  Aš  pa¬ 
daviau. 

-  Ar  miegamojo  vagono  bilietas  yra  damos?  -  paklausė  jis. 

Aš  linktelėjau. 

-  Tai  jums  reikia  eiti  į  miegamąjį  vagoną,  -  tarė  jis  Pat.  - 
Jūsų  bilietas  kituose  skyriuose  negalioja. 

-  Gerai. 

-  O  šunį  reikia  atiduoti  į  bagažinę,  -  pareiškė  jis.  -  Sūnų 
kupė  yra  bagažo  vagone. 

-  Gerai,  -  tariau  aš.  -  O  kur  yra  miegamasis? 

-  Trečias  vagonas  po  dešinei.  Bagažo  vagonas  priešais. 

Jis  išėjo.  Ant  jo  krūtinės  maskatavo  nedidelis  žibintuvėlis. 

Atrodė,  jog  konduktorius  eina  per  kasyklos  šachtas. 

-  Tai  kraustysimės,  Pat,  -  tariau  aš.  -  Bilįjau  kaip  nors 
įkišiu  pas  tave.  Jam  nėra  kas  veikti  bagažo  vagone. 

Sau  aš  nenusipirkau  bilieto  miegamajame.  Man  nieko  ne¬ 
reiškė  patūnoti  naktį  kupė  kamputyje.  Be  to,  ir  pigiau  buvo. 

Jupas  jau  buvo  nugabenęs  Pat  bagažą  į  miegamąjį  vago¬ 
ną.  Graži  mažytė  kupė  buvo  išmušta  raudonmedžiu.  Pat  gul¬ 
tas  buvo  apačioje.  Aš  paklausiau  konduktorių,  ar  viršutinis 
užimtas. 

-  Taip,  -  atsakė  jis,  -  nuo  Frankfurto. 

-  Kada  mes  būsime  Frankfurte? 

-  Pusiau  trečios. 

Aš  daviau  jam  arbatpinigių,  ir  jis  sugrįžo  į  savo  kamputį. 

-  Po  pusvalandžio  būsiu  pas  tave  su  šuniu,  -  tariau  aš  Pat. 

-  Bet  taip  negalima:  juk  konduktorius  lieka  vagone. 

-  Galima.  Tik  neužsirakink  durų. 

Aš  nuėjau  atgal  pro  konduktorių.  Jis  pažvelgė  įmanė.  Ar¬ 
timiausioje  stotyje  išlipau  su  šuniu  ir  peronu  praėjau  pro  mie¬ 
gamąjį  ligi  kito  vagono.  Čia  palaukiau,  kol  išlipo  kondukto¬ 
rius  ir  ėmė  plepėti  su  traukinio  viršininku.  Tada  įlipau,  per 
vagoną  nuėjau  ligi  miegamojo  skyriaus  ir,  niekieno  nepaste¬ 
bėtas,  atsidūriau  pas  Pat.  Ji  buvo  su  minkštu  baltu  chalatu  ir 
atrodė  nuostabiai  gražiai.  Jos  akys  spindėjo. 

-  Dabar  jau  man  viskas  praėjo,  Robi,  -  tarė  ji. 

-  Tai  gerai.  Bet  ar  tu  nesirengi  gulti?  Čia  baisiai  ankšta.  Aš 
atsisėsiu  pas  tave. 

-  Taip,  bet...  -  ji  paabejojo  ir  parodė  į  viršutinį  gultą.  -  O 
ką,  jei  staiga  tarpduryje  atsiras  puolusių  merginų  gelbėjimo 
sąjungos  viršininkė... 

-  Iki  Frankfurto  dar  toli,  -  tariau  aš.  -  Pasisaugosiu.  Neuž¬ 
migsiu. 

Prieš  pat  Frankfurtą  nuėjau  į  savo  kupė.  Atsisėdau  kam¬ 
putyje  prie  lango  ir  bandžiau  užmigti.  Tačiau  Frankfurte  įlipo 
kažkoks  žmogus  su  ruonio  ūsais,  tuojau  atsidarė  lagaminą  ir 
pradėjo  valgyti.  Jis  valgė  taip  intensyviai,  kad  negalėjau  už¬ 
migti.  Vakarienė  užtruko  bemaž  visą  valandą.  Paskiau  tas  ruo¬ 
nis  nusišluostė  ūsus,  išsitiesė  ir  pradėjo  tokį  koncertą,  kokio 
aš  kaip  gyvas  nebuvau  girdėjęs.  Tai  nebuvo  paprastas  knarki¬ 
mas,  o  kažkoks  kaukiantis  dūsavimas,  kurį  tarpais  pertrauk¬ 
davo  aimanos  ir  pratisas  burbuliavimas.  Aš  negalėjau  suda¬ 
ryti  jokios  sistemos  -  toks  jis  buvo  įvairus.  Laimė,  žmogus 
pusiau  šeštą  išlipo. 

Kai  pabudau,  už  lango  viskas  buvo  balta.  Snigo  dideliais 
kąsniais,  ir  kupė  skendo  keistoje  nerealioje  prieblandoje.  Mes 
jau  važiavome  per  kalnus.  Buvo  bemaž  devynios.  Pasirąžiau 
ir  nuėjau  praustis  bei  skustis.  Kai  sugrįžau,  kupė  stovėjo  Pat. 
Ji  atrodė  gaiviai. 

-  Gerai  miegojai?  -  paklausiau  aš. 

Ji  linktelėjo. 

-  O  kaip  ta  sena  ragana  tavo  skyriuje? 

-  Jauna  ir  graži.  Ji  vadinasi  Helga  Gutman  ir  važiuoja  į  tą 
pačią  sanatoriją  kaip  ir  aš. 

-  Iš  tikrųjų? 

-  Taip,  Robi.  Bet  tu  prastai  miegojai,  tai  matyti.  Tau  reikia 
kaip  reikiant  papusryčiauti. 

-  Kavos,  -  tariau  aš.  -  Kavos  ir  truputį  vyšnių  antpilo. 

Mudu  nuėjome  į  vagoną  restoraną.  Staiga  man  užėjo  gera 

nuotaika.  Viskas  atrodė  ne  taip  prastai  kaip  vakar  vakare. 

Helga  Gutman  jau  sėdėjo  prie  stalelio.  Tai  buvo  grakšti, 
gyva  pietų  tipo  mergina. 

-  Keistas  sutapimas,  -  tariau  aš,  -  abi  važiuojate  į  tą  pačią 
sanatoriją. 

-  Nieko  čia  keisto,  -  atsakė  ji. 

Aš  pažvelgiau  į  ją.  Ji  nusijuokė. 

-  Tuo  metu  juk  renkasi  visi  pralekiantieji  paukščiai.  An¬ 
tai...  -  ji  parodė  į  restorano  kampą,  -  visas  stalas  irgi  ten 
važiuoja. 

-  Iš  kur  jūs  tai  žinote?  -  paklausiau  aš. 

-  Aš  visus  juos  pažįstu  iš  pernai  metų.  Juk  tenai,  viršuje, 
visi  pažįsta  kits  kitą. 

Atėjo  kelneris  ir  atnešė  kavos. 

-  Atneškite  man  dar  didelį  stiklą  vyšnių  antpilo,  -  tariau 
aš.  Man  reikėjo  ko  nors  išgerti.  Staiga  viskas  pasidarė  labai 
paprasta.  Tenai  sėdėjo  žmonės  ir  važiavo  į  sanatoriją,  kai  ku¬ 
rie  net  antrą  kartą,  ir  atrodė,  kad  jiems  čia  neką  daugiau  kaip 
koks  pasivėžinimas.  Kvaila  buvo  taip  smarkiai  baimintis.  Pat 
sugrįš,  kaip  buvo  sugrįžę  visi  tie  žmonės.  Aš  negalvojau,  kad 
visi  tie  žmonės  dabar  vėl  ten  važiuoja;  man  užteko  žinoti, 
kad  iš  ten  galima  grįžti  ir  išgyventi  dar  visus  metus.  O  per 
metus  daug  kas  gali  atsitikti.  Mūsų  praeitis  išmokė  mus  gal¬ 
voti  tik  apie  artimą  ateitį. 

Atvažiavome  vėlyvą  popietę.  Visai  nusigiedrijo,  saulė  auk¬ 
sino  sniego  laukus,  o  dangus  buvo  toks  žydras,  kokio  mes 
jau  kelias  savaites  nebuvome  matę.  Stotyje  laukė  daugybė 
žmonių.  Jie  sveikino  ir  mojavo  rankomis,  o  iš  traukinio  mo¬ 
javo  grįžtantieji.  HelgąGutman  sutiko  kažkokia  kvatojanti 
blondinė  ir  du  vyriškiai  su  šviesiomis  golfo  kelnėmis.  Ji  bu¬ 
vo  susijaudinusi  ir  apsvaigusi,  tartum  po  ilgo  nebuvimo  par¬ 
važiavusi  namo. 

-  Ligi  pasimatymo  paskiau,  viršuje!  -  sušuko  ji  mums  ir  su 
savo  draugais  įlipo  į  važį. 

Žmonės  greitai  išsisklaidė,  ir  po  kelių  minučių  mudu  liko¬ 
me  vieni  perone.  Priėjo  nešėjas. 

-  Į  kokį  viešbutį?  -  paklausė  jis. 

-  Į  „Miško  ramybės"  sanatoriją,  -  atsakiau  aš. 

Jis  linktelėjo  ir  pamojo  vežikui.  Juodu  sukrovė  lagaminus  į 
šviesiai  mėlyną  važį,  pakinkytą  pora  širmių.  Arklių  galvos  buvo 
papuoštos  margais  sultonais,  garas  iš  šnervių  it  perlamutro 
spalvos  debesis  gaubė  jų  snukius. 

Mudu  įlipome. 

-  Ar  nuvežti  ligi  keltuvo,  ar  važiuosite  rogėmis?  -  paklau¬ 
sė  vežikas. 

-  Ar  ilgai  reikės  važiuoti  rogėmis? 

-  Pusę  valandos. 

-  Tai  rogėmis. 

Vežėjas  pliaukštelėjo  liežuviu,  ir  nuvažiavome.  Išvažiavus 
iš  kaimo,  kelias  ėjo  spiralėmis.  Sanatorija  stūksojo  aukštu¬ 
moje  viršum  kaimo.  Tai  buvo  ilgas  baltas  pastatas  su  ilgomis 
langų  eilėmis.  Priešais  kiekvieną  langą  buvo  balkonas.  Ant 
stogo  vėjelis  pleveno  vėliavą.  Aš  tikėjaus,  kad  čia  bus  kaip 
ligoninė;  bet  sanatorija,  bent  jos  apatinis  aukštas,  labiau  pri¬ 
minė  viešbutį.  Hole  kūrenosi  židinys,  ant  mažyčių  stalelių 
buvo  padėti  arbatos  indai. 

Mudu  nuėjome  į  raštinę.  Tarnas  atnešė  mūsų  bagažą,  o 
pagyvenusi  dama  paaiškino  mums,  jog  Pat  paskirtas  79  kam¬ 
barys.  Aš  paklausiau,  ar  negalėčiau  keletai  dienų  taip  pat  gauti 
kambario. 

Ji  papurtė  galvą. 

-  Sanatorijoje  ne.  Bet  galima  fligelyje. 

-  O  kur  tas  fligelis? 

-  Čia  pat,  šalimais. 

-  Gerai,  -  tariau,  -  tai  duokite  man  ten  kambarį  ir  liepkite 
nunešti  mano  bagažą. 

Visiškai  tyliu  liftu  pasikėlėme  į  trečią  aukštą.  Ten  jau  la¬ 
biau  priminė  ligoninę.  Tiesa,  labai  ištaigingą  ligoninę,  bet  vis 
dėlto  ligoninę.  Balti  koridoriai,  baltos  durys,  viskas  žvilgėjo 
stiklu,  nikeliu  ir  švara.  Mus  sutiko  vyresnioji  sesuo. 

-  Panelė  Holman? 

-  Taip,  -  tarė  Pat,  -  79  kambarys,  tiesa? 

Vyresnioji  sesuo  linktelėjo,  nuėjo  į  priekį  ir  atidarė  duris. 

-  Čia  jūsų  numeris. 

Tai  buvo  šviesus  vidutinio  didumo  kambarys,  į  kurį  pro 
platų  langą  švietė  vakaro  saulė.  Ant  stalo  stovėjo  geltonų  ir 
raudonų  astrų  puokštė,  o  už  lango  driekėsi  žvilgą  sniego  lau¬ 
kai,  į  kuriuos  suposi  kaimas  kaip  į  didelę  minkštą  antklodę. 

-  Patinka?  -  paklausiau  aš  Pat. 

Ji  akimirką  žiūrėjo  įmanė. 

-  Taip,  -  tarė  pagaliau. 

Tarnas  atnešė  lagaminus. 

-  Kada  man  reikia  pasirodyti  gydytojui?  -  paklausė  Pat 
seserį. 

-  Rytoj  priešpiet.  Šį  vakarą  geriausia  eikit  anksti  gulti  ir 
pailsėkit. 

Pat  nusivilko  apsiaustą  ir  padėjo  jį  ant  baltos  lovos,  viršum 
kurios  buvo  pakabinta  švari  temperatūros  lentelė. 

-  Ar  kambaryje  nėra  telefono?  -  paklausiau  aš. 

-  Rozetė  yra,  -  tarė  sesuo.  -  Galima  atnešti  aparatą. 

-  Ar  man  dar  reikia  ką  nors  padaryti?  -  paklausė  Pat. 

Sesuo  papurtė  galvą. 

-  Šiandien  nieko.  Tik  rytoj  viską  nustatys  apžiūrėjęs  gydy¬ 
tojas.  Patikrinimas  dešimtą  valandą.  Aš  ateisiu  jūsų  nuvesti. 

-  Ačiū,  sesute,  -  tarė  Pat. 

Sesuo  išėjo.  Tarnas  tebelaukė  prie  durų.  Daviau  jam  ar¬ 
batpinigių,  ir  tas  išėjo.  Kambaryje  staiga  pasidarė  labai  tylu. 
Pat  stovėjo  prie  lango  ir  žiūrėjo.  Nuo  spindesio  laukėjos  gal¬ 
va  atrodė  visai  juoda. 

-  Pavargai?  -  paklausiau. 

Ji  atsigręžė. 

-Ne. 

-  Atrodai  pavargusi,  -  tariau  aš. 

-  Aš  esu  kitaip  pavargusi,  Robi.  Bet  pailsėti  visada  dar 
turėsiu  laiko. 

-  Nenori  persirengti,  -  paklausiau  aš.  -  O  gal  dar  nueisi¬ 
me  žemyn  kokiai  valandai?  Manau,  kad  geriau  būtų  dar  nu¬ 
eiti  žemyn. 

-  Taip,  -  tarė  ji.  -  Geriau. 

Mudu  nusileidome  tyliuoju  liftu  ir  atsisėdome  prie  mažy¬ 
čio  stalelio  hole.  Po  valandėlės  atėjo  Helga  Gutman  su  savo 
bičiuliais.  Jie  atsisėdo  prie  mūsų.  Helga  Gutman  buvo  susi¬ 
jaudinusi  ir  kažkokia  pernelyg  linksma,  bet  aš  džiaugiausi, 
kad  ji  čia  ir  kad  Pat  jau  turi  keletą  pažįstamų.  Visada  sun¬ 
kiausia  pirmoji  diena. 

Po  savaitės  grįžau  atgal.  Iš  stoties  nuvažiavau  tiesiai  į  dirbtu¬ 
vę.  Buvo  vakaras,  vis  dar  lijo,  ir  man  atrodė,  kad  praėjo  visi 
metai  nuo  to  laiko,  kai  mudu  su  Pat  išvažiavome. 

Kėsteris  ir  Lencas  sėdėjo  kontoroje. 

-  Tu  ateini  į  patį  laiką,  -  tarė  Gotfrydas. 

-  Kas  gi  atsitiko?  -  paklausiau  aš. 

-  Leisk  jam  nors  įeiti,  -  tarė  Kėsteris. 

Aš  atsisėdau  prie  jų. 

-  Kaip  sekasi  Pat?  -  paklausė  Otas. 

-  Gerai.  Kiek  iš  viso  gali  būti  gerai.  Bet  pasakykit  man,  kas 
čia  atsitiko. 

Buvo  kalbama  apie  sudaužytą  mašiną,  kurią  parsigabeno¬ 
me  nuo  plento.  Mes  sutaisėme  ją  ir  prieš  dvi  savaites  prista¬ 
tėme.  Vakar  Kėsteris  nuėjo  atsiimti  pinigų.  Čia  paaiškėjo,  kad 
mašinos  savininkas  subankrutavo,  ir  mašina  bus  parduota  iš 
varžytynių  kartu  su  kitu  turtu. 

-  Juk  tai  nieko  baisaus,  -  tariau  aš.  -  Mes  turėsime  reikalą 
tik  su  draudimo  bendrove. 

-  Ir  mes  taip  manėme,  -  sausai  pareiškė  Lencas.  -  Bet  ma¬ 
šina  neapdrausta. 

-  Pasiuto!  Tai  tiesa,  Otai? 

Kėsteris  linktelėjo. 

-  Tik  šiandien  sužinojau. 

-  O  mes  terliojomės  su  tuo  žmogum  kaip  gailestingosios 
seserys  ir  dar  susipešėme  dėl  to  kledaro,  -  murmėjo  Lencas.  - 
O  dabar  keturi  tūkstančiai  pakibo  ore. 


-  Kas  galėjo  pamanyti!  -  tariau  aš. 

Lencas  ėmė  juoktis. 

-  Tai  per  daug  jau  kvaila! 

-  Ką  dabar  darysim,  Otai?  -  paklausiau  aš. 

-  Pareiškiau  mūsų  reikalavimą  konkurso  administratoriui. 
Tačiau  bijau,  kad  neką  iš  to  pešime. 

-  Pešime  tiek,  kad  turėsime  uždaryti  savo  dirbtuvę,  -  tarė 
Gotfrydas.  -  Finansų  valdyba  ir  taip  jau  į  mus  žiūri  kreiva 
akimi  dėl  mokesčių. 

-  Galimas  daiktas,  -  sutiko  Kėsteris. 

Lencas  atsistojo. 

-  Ramumas  ir  dvasios  stiprybė  sunkiomis  aplinkybėmis  - 
tai  kareivio  papuošalas.  -  Jis  priėjo  prie  spintos  ir  pasiėmė 
konjaką. 

-  Kai  turime  tokio  konjako,  galime  parodyti  net  ir  didvy¬ 
riškumo,  -  tariau  aš.  -Jeigu  neapsirinku,  tai  mūsų  paskutinis 
geras  butelis. 

-  Heroizmas,  vaikuti,  -  atšovė  Lencas,  -  reikalingas  sun¬ 
kiems  laikams.  Tačiau  mes  gyvename  beviltiškais  laikais.  Da¬ 
bar  vienintelė  padori  laikysena  -  humoras.  -  Jis  išgėrė  savo 
stiklą.  -  Taip,  o  dabar  aš  lipsiu  ant  mūsų  senojo  Rosinanto  ir 
bandysiu  šiek  tiek  smulkių  uždirbti. 

Jis  nuėjo  per  tamsų  kiemą  ir  išvažiavo  su  taksi. 

Mudu  su  Kėsteriu  dar  pasėdėjome  kurį  laiką. 

-  Nesiseka,  Otai,  -  tariau  aš.  -  Pasiutiškai  nesiseka  mums 
pastaruoju  metu. 

-  Aš  įpratau  galvoti  tik  tiek,  kiek  tai  būtina,  -  atsakė  Kės¬ 
teris.  -  To  visai  pakanka.  Kaip  ten,  kalnuose? 

-  Jeigu  ne  toji  liga,  būtų  tikras  rojus.  Sniegas  ir  saulė. 

Jis  pakėlė  galvą. 

-  Sniegas  ir  saulė.  Tai  skamba  truputį  neįtikimai,  ką? 

-  Taip.  Velniškai  neįtikimai.  Ten,  kalnuose,  viskas  neįtikima. 

Jis  pažvelgė  į  mane. 

-  Ką  tu  veiki  šįvakar? 

Aš  gūžtelėjau  pečiais. 

-  Pirmiausia  nugabensiu  namo  lagaminą. 

-  Man  reikia  valandą  išeiti.  Ateisi  paskui  į  barą? 

-  Žinoma,  -  tariau  aš.  -  Ką  gi  daugiau  darysiu? 

Atsiėmiau  stotyje  lagaminą  ir  nugabenau  jį  namo.  Kiek 
galėdamas  tyliau  atsidariau  duris,  nes  neturėjau  nė  mažiau¬ 
sio  noro  su  kuo  nors  kalbėtis.  Man  nepavyko  nutykinti  į  savo 
kambarį,  nepatekus  poniai  Calevski  į  rankas.  Kurį  laiką  pasė¬ 
dėjau  kambaryje.  Ant  stalo  gulėjo  laiškai  ir  laikraščiai.  Laiš¬ 
kai  buvo  vien  su  prospektais.  Neturėjau  nieko,  kas  man  rašy¬ 
tų.  „O  dabar  jau  turėsiu",  -  pagalvojau. 

Po  kurio  laiko  atsistojau,  nusiprausiau  ir  persirengiau.  La¬ 
gamino  neiškrausčiau;  rengiaus  tai  padaryti  paskui  -  kai  su¬ 
grįšiu  vienas  namo,  turėsiu  ką  veikti.  Nenuėjau  nė  į  Pat  kam¬ 
barį,  nors  žinojau,  kad  niekas  ten  negyvena.  Tyliai  išslinkau 
koridorium  ir,  išėjęs  pro  duris,  atsikvėpiau. 

Nutraukiau  į  „Internacionalio"  kavinę  pavalgyti.  Prie  du¬ 
rų  mane  sutiko  kelneris  Aloyzas. 

-  Vėl  pas  mus  ateinate? 

-  Taip,  -  tariau  aš.  -  Galų  gale  žmogus  visada  grįžti  atgal. 

Roza  su  kitomis  merginomis  sėdėjo  aplink  didelį  stalą.  Jos 

buvo  susirinkusios  beveik  visos;  buvo  metas  tarp  pirmojo  ir 
antrojo  patruliavimo. 

-  Dieve  mano,  Robertas,  -  tarė  Roza.  -  Retas  svečias. 

-  Tik  neklausinėk  manęs,  -  tariau.  -  Svarbiausia,  kad  aš 
vėl  čia. 

-  Kaip  tai?  Negi  dabar  ateidinėsi  dažniau? 

-  Galimas  daiktas. 

-  Nesijaudink,  -  tarė  ji  ir  pažvelgė  įmanė.  -  Viskas  praeis. 

-  Tikrai,  -  tariau  aš.  -  Tai  pati  tikriausia  tiesa,  kokia  tik 
yra  pasaulyje. 

-  Aišku,  -  atsakė  Roza.  -  Lili  irgi  gali  šį  tą  apie  tai  pasakyti. 

-  Lili?  -  Aš  tik  dabar  pamačiau,  kad  ji  sėdi  šalia  Rozos.  - 
Ką  gi  tu  čia  veiki?  juk  tu  ištekėjusi  ir  turi  sėdėti  namie  savo 
instaliacijos  parduotuvėje. 


Trys  draugai 


363 


T  .iii  neatsakė. 

-  Instaliacijos  parduotuvė,  -  pašaipiai  tarė  Roza.  -  Kol  ji 
dar  turėjo  pinigų,  viskas  ėjo  kaip  sviestu  patepta,  Lili  šen,  Lili 
ten,  ir  jos  praeitis  niekam  nebuvo  galvoje.  Lygiai  pusę  metų 
truko  tas  puikus  gyvenimas!  O  kai  buvo  išmelžtas  iš  jos  pas¬ 
kutinis  pfenigas  ir  vyras  už  jos  pinigus  išėjo  į  didelius  ponus, 
jis  staiga  nutarė,  jog  kekšė  negali  būti  jo  žmona,  -  Roza  sun¬ 
kiai  alsavo.  -  Staiga,  matote,  pasirodė,  kad  jis  nieko  nežino¬ 
jo!  Baisiausiai  nustebo,  išgirdęs  apie  jos  praeitį!  Taip  baisiai, 
kad  pareikalavo  ištuokos.  Bet  pinigų,  žinoma,  nebėra. 

-  Kiek  jų  buvo?  -  paklausiau. 

-  Keturi  tūkstančiai  markių,  ne  juokai!  Kaip  tu  manai,  su 
kiek  kiaulių  jai  teko  gulėti,  kol  juos  uždirbo! 

-  Keturi  tūkstančiai  markių,  -  tariau  aš.  -  Vėl  keturi  tūks¬ 
tančiai  markių.  Šiandien  jie  sakytum  ore  kabo. 

Roza  pažvelgė  į  mane  nieko  nesuprasdama. 

-  Geriau  paskambink  ką  nors,  -  tarė  ji,  -  kad  mums  sma¬ 
giau  pasidarytų. 

-  Gerai...  jeigu  jau  mes  vėl  visi  susirinkome. 

Aš  atsisėdau  prie  pianino  ir  paskambinau  keletą  šlagerių. 
Skambindamas  galvojau,  kad  pinigų  sanatorijai  Pat  užteks 
tik  ligi  sausio  pabaigos  ir  kad  man  reikia  daugiau  uždirbti  nei 
ligi  šiol.  Mechaniškai  daužiau  klavišus  ir  mačiau  šalimais  ant 
sofos  sėdinčią  Rozą,  kuri  klausėsi  susižavėjus,  o  greta  jos  iš¬ 
blyškusį,  visiškai  suakmenėjusį  iš  neapsakomo  nusivylimo  Lili 
veidą.  Jis  buvo  dar  šaltesnis  ir  negyvesnis  nei  numirėlio. 

Kažkoks  riksmas  pažadino  mane  iš  susimąstymo.  Roza  pa¬ 
šoko  iš  savo  svajų.  Ji  stovėjo  už  stalo,  skrybėlaitė  buvo  nu¬ 
smukusi  ant  šono,  akys  plačiai  atvertos,  ir  pamažu  iš  apvers¬ 
to  puoduko  bėgo  nuo  stalo  kava  įjos  atdarą  rankinę,  bet  ji 
nieko  nepastebėjo. 

-  Artūras!  -  mikčiojo  ji.  -  Artūrai,  nejau  tai  tu? 

Aš  nustojau  skambinti.  Į  kavinę  įėjo  liesas,  išglebusiųjų- 

dėsiu  žmogus,  nusismaukęs  ant  pakaušio  katiliuką.  Geltona, 
nesveika  veido  spalva,  didelė  nosis  ir  pernelyg  maža  kiauši¬ 
nio  formos  galva. 

-  Artūrai,  -  vis  dar  mikčiojo  Roza.  -  Tu? 

-  O  kas  gi  daugiau?  -  burbtelėjo  Artūras. 

-  Dieve  mano,  iš  kur  tu  atsiradai? 

-  Iš  kurgi  aš  atsirasiu?  Iš  gatvės  pro  duris. 

Nors  Artūras  sugrįžo  po  ilgo  nesimatymo,  tačiau  didelio 
meilumo  neparodė.  Aš  smalsiai  stebėjau  jį.  Tai,  vadinasi,  čia 
ir  yra  tas  legendinis  Rozos  dievaitis,  jos  vaiko  tėvas.  Jis  atro¬ 
dė  kaip  tik  ką  išėjęs  iš  kalėjimo.  Aš  negalėjau  pastebėti  nič¬ 
nieko,  kuo  būtų  galima  paaiškinti  tokią  aklą  Rozos  meilę.  O 
gal  kaip  tik  dėl  to  Roza  jį  ir  mylėjo.  Keista,  kaip  gali  tokiais 
žmonėmis  susižavėti  tos  moterys,  kietos  kaip  deimantas,  ne¬ 
paprastos  vyrų  žinovės. 

Nieko  nesiklausdamas,  Artūras  paėmė  stiklą  alaus,  stovintį 
ant  stalo  netoli  Rozos,  ir  išgėrė.  Gurklys  ant  jo  laibo  gysloto 
kaklo  slankiojo  kaip  liftas.  Roza,  visa  spindėte  spindėdama, 
žiūrėjo  į  jį. 

-  Nori  dar?  -  paklausė  ji. 

-  Žinoma,  -  burbtelėjo  Artūras.  -  Tik  didesnį. 

-  Aloyzai!  -  Laiminga  Roza  mostelėjo  kelneriui.  -  Jis  dar 
nori  alaus! 

-  Matau,  -  abejingai  atsakė  Aloyzas  ir  prileido  stiklą. 

-  O  mažytė!  Artūrai,  juk  tu  dar  nė  nematei  mažosios  El¬ 
vyros! 

-  Klausyk!  -  Artūras  pirmą  kartą  pagyvėjo.  Jis  pakėlė  ran¬ 
ką  prie  krūtinės,  tarytum  gindamasis.  -  Atstok  tu  nuo  mano 
galvos!  Manęs  tai  neliečia!  Juk  aš  norėjau,  kad  tau  pašalintų 
tą  pyplį.  Taip  ir  būtų  buvę,  jeigu  manęs...  -Jis  susiraukė.  -  O 
dabar,  žinoma,  reikia  pinigų  ir  pinigų. 

-  Ne  taip  jau  daug,  Artūrai.  O  be  to,  tai  mergytė. 

-  Irgi  kainuoja  pinigų,  -  tarė  Artūras  ir  išmaukė  antrąjį 
stiklą  alaus.  -  Gal  mums  pavyks  surasti  kokią  pusgalvę  tur¬ 


tingą  bobą,  kuri  ją  pasiims.  Žinoma,  už  padorų  atlyginimą. 
Tai  būtų  vienintelė  išeitis. 

Jis  pertraukė  savo  samprotavimus. 

-  Turi  kapitalo? 

Roza  paslaugiai  pasiėmė  kava  sulietą  rankinę. 

-  Tik  penkias  markes,  Artūrai,  juk  aš  nežinojau,  kad  tu 
atsirasi,  bet  namie  turiu  daugiau. 

Artūras  kaip  koks  paša  Įsikišo  į  liemenės  kišenę  sidabrinį 
pinigą. 

-  Nieko  ir  neuždirbsi,  jeigu  čia  tik  trinsi  sofą  su  užpakaliu,  - 
burbtelėjo  jis  nepatenkintas. 

-  Aš  jau  einu,  Artūrai.  Bet  dabar  dar  nieko  gero.  Vakarie¬ 
nės  metas. 

-  Smulkūs  gyvuliai  irgi  duoda  mėšlo,  -  pareiškė  Artūras. 

-  Jau  einu. 

-  Na,  tai...  -  Artūras  pridėjo  pirštus  prie  katiliuko.  -  Apie 
kokią  dvyliktą  užeisiu  vėl. 

Išglebusia  eisena  jis  nudūlino  prie  durų.  Roza  laimingomis 
akimis  žiūrėjo  jam  iš  paskos.  Jis  neatsigręžė  ir  paliko  paskui 
save  atdaras  duris. 

-  Kupranugaris,  -  nusikeikė  Aloyzas  ir  uždarė  duris. 

Roza  išdidžiai  pasižiūrėjo  į  mus. 

-  Argi  jis  ne  puikus?  Jo  niekuo  nepaimsi.  Bet  kur  jis  lindė¬ 
jo  visą  laiką? 

-  Negi  tu  nematei  iš  jo  veido?  -  atsakė  Vali.  -  Saugioj 
vietoj.  Baisus  didvyris! 

-  Tu  jo  nepažįsti... 

-  Pakankamai,  -  tarė  Vali. 

-  Tu  jo  nesupranti.  -  Roza  atsistojo.  -  Tikras  vyras.  Ne 
koks  verksnys.  Na,  man  reikia  eiti.  Viso  gero,  vaikai! 

Atjaunėjusi  ir  atkutusi,  ji  išėjo  kraipydama  šlaunis.  Dabar 
ji  vėl  turėjo  žmogų,  kuriam  galės  atiduoti  pinigus,  kad  šis  juos 
pragertų,  o  paskui  dar  ją  apkultų.  Ji  buvo  laiminga. 

Po  pusvalandžio  išėjo  ir  kitos.  Tik  Lili  paliko  sėdėti  akme¬ 
niniu  veidu.  Aš  dar  pakliunkinau  pianiną,  paskiau  suvalgiau 
buterbrodą  ir  taip  pat  išėjau.  Nebuvo  galima  ilgai  išlaikyti 
vienam  su  Lili. 

Kiūtinau  drėgnomis  tamsiomis  gatvėmis.  Prie  kapinių  bu¬ 
vo  išsirikiavęs  Gelbėjimo  armijos  būrys.  Trombonams  ir  tri¬ 
mitams  pritariant,  jis  giedojo  apie  dangiškąją  Jeruzalę.  Su¬ 
stojau.  Staiga  pajutau,  kad  neišlaikysiu  vienas,  be  Pat.  Aš 
spoksojau  į  blyškiai  mirguliuojančius  antkapius  ir  sakiau  sau, 
kad  prieš  metus  buvau  kur  kas  labiau  vienišas,  kad  tada  dar 
nepažinau  Pat  ir  kad  dabar  aš  ją  vis  dėlto  turiu,  nors  ir  ne 
šalimais...  Bet  tai  nepadėjo.  Staiga  pasijutau  visiškai  sumišęs 
ir  nežinojau,  ką  daryti.  Pagaliau  nuėjau  į  savo  kambarį  pasi¬ 
žiūrėti,  ar  nėra  nuo  jos  laiško.  Tai  buvo  visiškai  beprasmiška, 
nes  nieko  negalėjo  būti,  nieko  ir  nebuvo,  -  bet  vis  dėlto  aš 
užkopiau  į  viršų. 

Išeidamas  prie  durų  susitikau  Orlovą.  Po  atlapu  apsiaustu 
jis  buvo  užsivilkęs  smokingą  ir  rengėsi  eiti  į  savo  viešbutį, 
kuriame  tarnavo  šokėju.  Aš  paklausiau,  ar  jis  nieko  negirdė¬ 
jo  apie  ponią  Hasę. 

-  Nieko,  -  tarė  jis.  -  Ji  dar  čia  nebuvo.  Nesirodė  nė  polici¬ 
joje.  Ir  geriau,  kad  neateina. 

Mudu  ėjome  gatve.  Prie  kampo  stovėjo  sunkvežimis,  pri¬ 
krautas  maišų  su  anglimi.  Vairuotojas  buvo  pakėlęs  kapotą  ir 
kuitėsi  motore.  Paskiau  įlipo  įkabiną.  Kaip  tik  tuo  metu,  kai 
mudu  ėjome  pro  šalį,  vairuotojas  smarkiai  paleido  motorą.  Or¬ 
lovas  krūptelėjo.  Aš  pažvelgiau  įjį.  Jis  buvo  baltas  kaip  drobė. 

-  Jūs  sergat?  -  paklausiau. 

Jis  nusišypsojo  blyškiomis  lūpomis  ir  papurtė  galvą. 

-  Ne...  Bet  kartais  nusigąstu,  kai  netikėtai  išgirstu  tokį 
triukšmą.  Kai  Rusijoje  šaudė  mano  tėvą,  gatvėje  taip  pat  pa¬ 
leido  sunkvežimio  motorą,  kad  nesigirdėtų  šūvių.  Vis  dėlto  mes 
girdėjome.  -Jis  vėl  nusišypsojo,  tarsi  atsiprašydamas.  -  Su  ma¬ 
no  motina  nedarė  tiek  daug  ceremonijų.  Ją  sušaudė  anksti 


rytą  rūsyje.  Mudu  su  broliu  naktį  pabėgome.  Mes  dar  turėjo¬ 
me  deimantų.  Bet  brolis  pakeliui  sušalo. 

-  Už  ką  sušaudė  jūsų  tėvus?  -  paklausiau  aš. 

-  Mano  tėvas  prieš  karą  vadovavo  kazokų  pulkui,  kuris 
padėjo  malšinti  sukilimą.  Jis  žinojo,  kad  taip  ir  bus.  Jam  atro¬ 
dė,  kaip  sakoma,  viskas  tvarkoj.  Motina  kitaip  manė. 

-O  jūs? 

Jis  kažkaip  atsainiai  numojo  ranka. 

-  Nuo  to  laiko  tiek  visko  praėjo... 

-  Taip,  -  tariau  aš,  -  tas  ir  yra.  Daugiau  nei  gali  sutilpti 
žmogaus  galvoje. 

Priėjome  prie  viešbučio,  kuriame  jis  dirbo.  Kažkokia  dama 
išlipo  iš  biuiko  ir,  džiaugsmingai  šūktelėjusi,  puolė  prie  jo.  Tai 
buvo  gana  kūninga,  elegantiška  kokių  keturių  dešimčių  me¬ 
tų  blondinė,  iš  kurios  putnaus  veido  buvo  matyti,  kad  ji  nie¬ 
kad  nepažino  nė  kokių  rūpesčių  ir  apie  nieką  negalvojo. 

-  Atleiskite,  -  tarė  Orlovas,  vos  žvilgtelėjęs  įmanė,  -  rei¬ 
kalai... 

Jis  nusilenkė  blondinei  ir  pabučiavo  į  ranką. 

Bare  sėdėjo  Valentinas,  Kėsteris  ir  Ferdinandas  Grau.  Len- 
cas  atėjo  kiek  vėliau.  Aš  atsisėdau  prie  jų  ir  užsisakiau  pusbu¬ 
telį  romo.  Jaučiausi  vis  dar  velniškai  bjauriai. 

Ferdinandas  sėdėjo  kampe,  platus  ir  masyvus,  sunykusiu 
veidu  ir  labai  giedromis,  žydromis  akimis.  Jis  jau  buvo  visko 
išgėręs. 

-  Na,  mažasis  Robi,  -  tarė  jis  ir  sudavė  man  per  petį,  -  kas 
tau  yra? 

-  Nieko,  Ferdinandai,  -  atsakiau  aš,  -  tai  ir  blogiausia. 

Jis  kurį  laiką  žiūrėjo  į  mane. 

-  Nieko?  -  paklausė  jis  paskiau.  -  Nieko?  Tai  jau  daug! 
Niekas  yra  veidrodis,  kuriame  gali  pamatyti  pasaulį. 

-  Bravo!  -  sušuko  Lencas.  -  Negirdėtai  originalu,  Ferdi¬ 
nandai! 

-  Būk  ramus,  Gotfrydai.  -  Ferdinandas  pasuko  į  jį  savo 
galingą  galvą.  -  Toks  romantikas  kaip  tu  tik  patetiškai  šoki¬ 
nėja  gyvenimo  pakraštyje.  Jis  visada  neteisingai  jį  supranta  ir 
iš  to  daro  sau  sensaciją.  Ką  tu  gali  žinoti  apie  Nieką,  tu  leng¬ 
vapėdi? 

-  Pakankamai  žinau,  kad  norėčiau  ir  toliau  likti  lengvapė¬ 
dis,  -  pareiškė  Lencas.  -  Padorūs  žmonės  gerbia  tą  Nieką, 
Ferdinandai.  Jie  nesirausia  jame  kaip  kurmiai. 

Grau  įbedė  į  jį  akis. 

-  Į  sveikatą,  -  tarė  Gotfrydas. 

-  \  sveikatą,  -  atsakė  Ferdinandas.  -  Į  sveikatą,  tu  kamšti! 

Jie  išgėrė  savo  stiklus. 

-  Mielai  norėčiau  būti  kamštis,  -  tariau  aš  ir  taip  pat  išgė¬ 
riau  savo  stiklą.  -  Toks,  kuris  viską  teisingai  daro  ir  kuriam 
viskas  pavyksta.  Bent  tam  tikrą  laiką. 

-  Apostate!  -  Ferdinandas  taip  atsilošė  fotelyje,  kad  šis  su¬ 
girgždėjo.  -  Ar  tu  nori  pasidaryti  dezertyras?  Išduoti  broliją? 

-  Ne,  -  tariau,  -  aš  nenoriu  nieko  išduoti.  Bet  norėčiau, 
kad  ne  visada  mums  viskas  nueitų  vėjais. 

Ferdinandas  pasilenkė.  Jo  stambus,  kažkoks  apdujęs  vei¬ 
das  krūptelėjo. 

-  Užtat  tu  ir  priklausai  tokiam  ordinui,  brolau,  -  nevykė¬ 
lių,  neišmanėlių  ordinui,  su  jų  betiksliais  norais,  su  jų  ilgesiu, 
kuris  nieko  neduoda,  su  jų  meile  be  ateities,  su  jų  beprasmiš¬ 
ka  neviltimi.  -  Jis  nusišypsojo.  -  Tai  slapta  brolija,  kurios  na¬ 
riai  veikiau  žus,  negu  padarys  karjerą,  kurie  veikiau  praloš, 
pražudys  ir  pragaišins  gyvenimą,  negu  uoliai  darkys  ar  pamirš 
nepasiekiamą  paveikslą,  -  tą  paveikslą,  brolau,  kurį  jie  ne¬ 
šioja  savo  širdyse,  kuris  neišdildomai  įrėžtas  tomis  dienomis 
ir  naktimis,  kai  nebuvo  nieko  daugiau,  kaip  tik  nuogas  gyve¬ 
nimas  ir  nuoga  mirtis. 

Jis  pakėlė  savo  stiklą  ir  pamojo  Fredui,  stovinčiam  prie  bu¬ 
feto. 

-  Duok  man  išgerti. 

Fredas  atnešė  butelį. 

-  Gal  uždėti  dar  kokią  plokštelę?  -  paklausė  jis. 

-  Ne,  -  tarė  Lencas.  -  Išmesk  tą  savo  patefoną  ir  atnešk 
mums  didesnius  stiklus.  O  paskui  sumažink  šviesą,  atnešk 
čia  keletą  butelių  ir  nešdinkis  į  savo  kontorą. 

Fredas  linktelėjo  ir  išjungė  šviesą  palubėje.  Degė  tiktai  ne¬ 
didelės  lemputės  po  pergamentiniais  gaubtais  iš  senų  žemė¬ 
lapių.  Lencas  pripylė  stiklus. 

-  Išgersim,  vaikai!  Už  tai,  kad  gyvename!  Už  tai,  kad  kvė¬ 
puojame!  Už  tai,  kad  stipriai  jaučiame  gyvenimą,  kad  nė  ne¬ 
žinome,  ką  su  juo  daryti! 

-  Taipjau  yra,  -  tarė  Ferdinandas.  -  Tik  tas,  kas  nelaimin¬ 
gas,  žino,  kas  yra  laimė.  Laimingasis  tėra  tartum  koks  gyve¬ 
nimo  jausmo  manekenas.  Jis  tik  demonstruoja,  bet  pats  to 
neturi.  Šviesa  nešviečia,  kai  šviesu;  ji  šviečia  tik  tamsoje.  Iš¬ 
gerkim  už  tamsą!  Kas  sykį  yra  buvęs  audroje,  tam  jau  nebėra 
kas  veikti  su  elektros  mašina.  Tebūna  prakeikta  audra!  Te¬ 
būna  palaimingas  tas  truputis  gyvenimo,  kurį  mes  turime!  O 
kadangi  mes  jį  mylime,  tai  neįkeiskime  jo  už  palūkanas!  Nu- 
gyvenkim  jį!  Išgerkite,  vaikai!  Yra  žvaigždžių,  kurios  tebeš¬ 
viečia  kiekvieną  naktį,  nors  jos  subyrėjo  prieš  dešimt  tūks¬ 
tančių  šviesos  metų!  Gerkite,  kol  dar  yra  laiko!  Tegyvuoja 
nelaimė!  Tegyvuoja  tamsa! 

Jis  prisipylė  pilną  stiklinę  konjako  ir  išgėrė. 

Romas  tvinkčiojo  mano  smegenyse.  Aš  tyliai  atsistojau  ir 
nuėjau  pas  Fredą  į  kontorą.  Jis  miegojo.  Pasižadinau  jį  ir  pa¬ 
prašiau  užsakyti  man  pasikalbėjimą  telefonu  su  sanatorija. 

-  Truputį  palaukite,  -  tarė  jis.  -  Šiuo  metu  greitai  sujungia. 

Po  penkių  minučių  suskambėjo  telefonas,  ir  atsiliepė  sana¬ 
torija. 

-  Norėčiau  pasikalbėti  su  panele  Holman,  -  tariau  aš. 

-  Lukteliate  trupučiuką,  jungiu  skyrių. 

Atsiliepė  vyresnioji  sesuo. 


370 


Erich  Maria  Remark 


-  Panelė  Holmanjau  miega. 

-  Ar  ji  neturi  telefono  kambaryje? 

-Ne. 

-  Negalite  jos  pažadinti? 

Sesuo  padvejojo. 

-  Ne.  Šiandien  jai  taip  pat  negalima  keltis. 

-  Ar  kas  atsitiko? 

-  Ne.  Tik  artimiausiomis  dienomis  ji  turi  likti  lovoje. 

-  Tikrai  nieko  neatsitiko? 

-  Ne,  ne,  visada  taip  būna  iš  pradžių.  Ji  turi  likti  lovoje  ir 
priprasti  prie  aplinkos. 

Aš  pakabinau  ragelį. 

-  Per  vėlu  jau,  ką?  -  paklausė  Fredas. 

-  Ką  tu  turi  galvoje? 

Jis  parodė  man  laikrodį. 

-  Jau  baigiasi  dvylika. 

-  Taip,  -  tariau  aš.  -  Nereikėjo  riė  skambinti. 

Sugrįžau  ir  gėriau  toliau. 

Antrą  valandą  sukilome.  Lencas  nugabeno  Valentiną  ir 
Ferdinandą  su  taksi  namo. 

-  Eikš,  -  tarė  man  Kėsteris  ir  paleido  „Karlo"  motorą. 

-  Aš  tuos  kelis  žingsnius  galiu  pėsčias  pareiti,  Otai. 

Jis  pažvelgė  įmanė. 

-  Mes  važiuosim  truputį  už  miesto. 

-  Gerai.  -  Aš  įlipau. 

-  Važiuok  tu,  -  tarė  Kėsteris. 

-  Nesąmonė,  Otai.  Aš  negaliu  važiuoti,  aš  -  girtas. 

-  Važiuok!  Mano  atsakymu. 

-  Pamatysi,  -  tariau  aš  ir  atsisėdau  prie  vairo. 

Motoras  riaumojo.  Vairas  drebėjo  mano  rankose.  Gatvės 

supdamosi  lėkė  pro  šalį,  namai  siūbavo,  o  žibintai  stovėjo  pa¬ 
krypę  lietuje. 

-  Nieko  neišeina,  Otai,  -  tariau  aš.  -  Duosiuos  kur  nors. 

-  Duokis,  -  atsakė  jis. 

Aš  pažvelgiau  įjį.  Jo  veidas  buvo  giedras,  įsitempęs  ir  ra¬ 
mus.  Jis  žiūrėjo  į  gatvę  priešais.  Aš  įrėmiau  nugarą  į  atlošą  ir 
tvirtai  suspaudžiau  vairą.  Sukandau  dantis  ir  prisimerkiau. 
Pamažu  kelias  pasidarė  aiškesnis. 

-  Kur,  Otai?  -  paklausiau. 

-  Toliau.  Į  užmiestį. 

Pasiekėme  gatvę,  einančią  iš  miesto,  ir  išvažiavome  į  plentą. 

-  įjunk  didįjį  prožektorių,  -  tarė  Kėsteris. 

Pilkšvas  betonuotas  kelias  nušvito  prieš  mus.  lijo  nebe- 
smarkiai,  bet  lašai  plakė  man  į  veidą  kaip  kruša.  Vėjas  pūtė 
sunkiais  šuorais,  debesys  kabojo  žemai,  virš  miško  jie  buvo 
ištaršyti  ir  pro  juos  almėjo  sidabras.  Ūkana,  gaubusi  mano 
akis,  išsisklaidė.  Motoro  ūžimas  per  rankas  atsimušė  kūne. 
Aš  jutau  mašiną  ir  jos  jėgą.  Stūmokliai  tvinkčiojo  kraujyje 
kaip  siurbliai.  Padidinau  greitį.  Mašina  dūmė  vieškeliu. 

-  Greičiau,  -  tarė  Kėsteris. 

Padangos  ėmė  švilpti.  Medžiai  ir  telegrafo  stulpai  zvimbė 
pro  šalį.  Prabildėjo  kaimas.  Dabar  jau  buvau  visai  blaivus. 

-  Dar  greičiau,  -  tarė  Kėsteris. 

-  Ar  beišlaikysiu  tada?  Kelias  šlapias. 

-  Pats  pamatysi.  Prieš  posūkius  peijunk  į  trečiąją  pavarą  ir 
nemažink  greičio. 

Motoras  suriaumojo  dar  stipriau.  Oras  plakė  man  į  veidą. 
Aš  pasilenkiau  už  priekinio  stiklo.  Ir  staiga  pasinėriau  į  maši¬ 
nos  trenksmą,  automobilis  ir  kūnas  susiliejo  išvien,  į  vieną 
įtampą,  į  aukštą  vibraciją,  aš  jutau  ratus  po  kojomis,  jutau 
žemę,  kelią,  greitį,  ūmai  man  viskas  atėjo  į  savo  vietą,  naktis 
kaukė  ir  švilpė,  ji  išstūmė  iš  manęs  visa  kita,  lūpos  susičiaupė, 
rankos  pavirto  varžtais,  ir  iš  manęs  pasidarė  tik  važiavimas  ir 
lėkimas,  aš  netekau  sąmonės  ir  kartu  buvau  be  galo  akylas. 

Per  vieną  posūkį  mašinos  užpakaliniai  ratai  paėjo  įpaskliun- 
das.  Aš  pasukau  vairą  atgal,  vieną  kartą,  kitą  kartą  ir  padidi¬ 
nau  greitį.  Akimirką  viskas  pakilo  kaip  balionas,  paskiau  maši¬ 
na  vėl  palietė  žemę. 

-  Gerai,  -  tarė  Kėsteris. 

-  Tai  šlapi  lapai,  -  atsakiau  aš,  ir  man  per  kūną,  kaip  po 
kiekvieno  pavojaus,  nuėjo  šiluma  ir  palengvėjimas. 

Kėsteris  linktelėjo. 

-  Tai  pasiučiausias  daiktas  per  posūkius  miške,  ir  dar  ru¬ 
denį.  Nori  cigaretę? 

-  Taip,  -  tariau. 

Mes  sustojome  ir  užsirūkėme. 

-  Dabar  galime  grįžti,  -  tarė  Kėsteris. 

Aš  nuvažiavau  į  miestą  ir  išlipau. 

-  Gerai,  kad  pasivėžinome,  Otai.  Dabar  man  viskas  praėjo. 

-  Kitą  kartą  aš  tave  pamokysiu  kitokios  technikos  per  po¬ 
sūkius,  -  tarė  jis.  -  Reikia  smarkiai  pasukti  vairą  ir  paspausti 
stabdžius.  Bet  taip  galima  daryti,  kai  kelias  sausas. 

-  Gerai,  Otai.  Labanakt. 

-  Labanakt,  Robi. 

„Karlas"  nudūmė.  Aš  įėjau  įnamus.  Buvau  labai  nuvargęs, 
bet  visai  ramus  ir  neliūdnas. 


XXIII 


Lapkričio  pradžioje  pardavėme  sitroeną.  Tais  pinigais  buvo  gali¬ 
ma  kurį  laiką  išlaikyti  dirbtuvę,  bet  mūsų  padėtis  ėjo  blogyn  sa¬ 
vaitė  po  savaitės.  Mašinų  savininkai,  norėdami  sutaupyti  už  ben¬ 
ziną  ir  mokesčius,  žiemą  statė  savo  mašinas  į  garažus,  ir  remonto 
darbų  vis  mažėjo.  Tiesa,  mes  šiaip  taip  vertėmės  su  taksi,  bet 
uždarbio  trims  buvo  per  maža,  ir  todėl  apsidžiaugiau,  kai  „Inter- 
nacionalio"  savininkas  pasiūlė  man  nuo  gruodžio  pradžios  kiek¬ 
vieną  vakarą  skambinti  kavinėje  pianinu.  Pastamoju  metu  jam 
sekėsi;  galvijų  pirklių  sąjunga  perkėlė  savo  savaitinius  pobūvius 
į  vieną  iš  galinių  „Internacionalio"  kambarių,  tuo  pavyzdžiu  pa¬ 
sekė  arklių  pirklių  sąjunga  ir  pagaliau  draugija,  kuri  rūpinosi  kre¬ 
macija  visuomeninio  labo  pagrindais.  Taip  aš  galėjau  Lencui  ir 
Kėsteriui  pavesti  taksi.  Man  ir  šiaip  tatai  buvo  paranku,  nes 
dažnai  nežinodavau,  kur  dėtis  vakarais. 

Pat  rašė  reguliariai.  Aš  laukiau  jos  laiškų,  bet  negalėjau 
įsivaizduoti,  kaip  ji  gyvena,  ir  kartais,  tamsiomis,  purvinomis 
gruodžio  savaitėmis,  kai  net  vidurdienį  dorai  neprašvisdavo, 
imdavau  manyti,  kad  ji  seniai  išsprūdo  iš  mano  rankų,  ir  vis¬ 
kas  pasibaigė.  Man  atrodė,  kad  ji  išvažiavo  be  galo  seniai,  ir 
aš  negalėjau  įsivaizduoti,  kad  ji  kada  nors  sugrįš.  Paskiau  at¬ 
ėjo  vakarai,  kupini  sunkaus,  klaikaus  ilgesio,  kada  niekas  dau¬ 
giau  nepadėdavo,  kaip  tik  sėdėti  iki  ryto  ir  gerti  su  prosti¬ 
tutėmis  ir  galvijų  pirkliais. 

Seimininkas  gavo  leidimą  laikyti  atdarą  „Internacionalį" 
Kūčių  vakarą.  Visų  sąjungų  viengungiai  nutarė  surengti  di- 

dėles  iškilmes.  Gyvulių  pirklių  sąjungos  pirmininkas  kiaulių 
pirklys  Stefanas  Grigoleitis  paaukojo  šiam  reikalui  du  paršiu¬ 
kus  ir  daug  kiaulių  kojų.  Prieš  dvejus  metus  Grigoleitis  pali¬ 
ko  našlys.  Būdamas  švelnios  prigimties,  jis  panoro  praleisti 
Kalėdas  draugijoje. 

Seimininkas  nupirko  keturių  metrų  aukščio  baltcglę,  kuri 
buvo  pastatyta  prie  bufeto.  Roza,  kurią  visi  laikė  visokio  jau¬ 
kumo  ir  šeimyniškumo  autoritetu,  apsiėmė  ją  papuošti.  Jai 
padėjo  Marion  ir  pederastas  Kiki,  kuris  dėl  savo  polinkių  taip 
pat  labai  nusimanė  apie  grožį.  Visi  trys  vidurdienį  pradėjo 
darbą.  Sunaudojo  jie  begalę  margų  kamuoliukų,  žvakučių  ir 
lametos,  bet  užtat  galų  gale  eglutė  atrodė  kuo  puikiausiai. 
Norint  parodyti  ypatingą  atidumą  Grigoleičiui,  buvo  paka¬ 
binta  daug  marcipaninių  kiaulaičių. 

Popiet  atsiguliau  keletą  valandų  pamiegoti.  Kai  pabudau, 
buvo  tamsu.  Iš  karto  negalėjau  suprasti,  ar  dar  vakaras,  ar 
jau  rytas.  Sapnavau,  bet  nežinojau  ką.  Sapnas  nunešė  mane 
kažkur  toli,  ir  man  atrodė,  jog  dar  girdžiu,  kaip  užsidaro  man 
iš  paskos  kažkokios  juodos  durys.  Paskiau  išgirdau,  jog  kažkas 
beldžiasi. 

-  Kas  ten?  -  sušukau. 

-  Aš,  pone  Lokampai. 

Pažinau  ponios  Calevski  balsą. 

-  Prašom  į  vidų,  -  sušukau  aš.  -  Durys  neužrakintos. 

Girgžtelėjo  rankena,  ir  pamačiau  tarpduryje  ponią  Calev¬ 
ski,  apšviestą  geltona  šviesa,  einančia  iš  koridoriaus. 

-  Ponia  Hasė  atėjo,  -  sušnibždėjo  ji.  -  Eikit  greičiau.  Aš 
negaliu  jai  to  pasakyti. 

Aš  nepajudėjau.  Pirma  man  reikėjo  atsipeikėti. 

-  Siųskit  ją  į  policiją,  -  atsakiau  aš  pagaliau. 

-  Pone  Lokampai!  -  Ponia  Calevski  iškėlė  rankas.  -  Nie¬ 
ko  daugiau  nėra  namie.  Jūs  turit  man  padėti.  Juk  jūs  krikš¬ 
čionis! 

Ji  stovėjo  keturkampėje  durų  angoje  kaip  juodas  šokantis 
šešėlis. 

-  Nustokit,  -  tariau  aš  su  apmaudu.  -  Tuoj  ateisiu. 

Apsirengiau  ir  išėjau.  Ponia  Calevski  laukė  manęs  už  durų. 

-  Ar  ponia  Hasė  jau  žino?  -  paklausiau. 

Ji  papurtė  galvą  ir  prispaudė  nosinę  prie  lūpų. 

-  Kur  ji? 

-  Buvusiame  savo  kambaryje. 

Prie  virtuvės  durų  stovėjo  Fryda,  suprakaitavusi  iš  susijau¬ 
dinimo. 

-Ji  užsidėjusi  skrybėlaitę  su  garnio  plunksnomis  ir  prisise¬ 
gusi  deimantinę  segę,  -  sušnibždėjo  ji. 

-  Žiūrėkit,  kad  ši  pašvinkusi  virtuvės  varna  nesiklausytų,  - 
tariau  aš  poniai  Calevski  ir  įėjau  į  kambarį. 

Ponia  Hasė  stovėjo  prie  lango.  Man  įėjus,  ji  greitai  apsig¬ 
ręžė.  Matyti,  ji  laukė  kažko  kito.  Nors  ir  kvaila,  bet  pirmiau¬ 
sia  nejučiomis  aš  pažvelgiau  į  skrybėlaitę  ir  segę.  Fryda  tiesą 
sakė:  skrybėlaitė  buvo  prašmatni.  Segė  -  ne  tokia.  Moterėlė 
buvo  smarkiai  išsipusčiusi,  tarsi  norėdama  parodyti,  kaip  ge¬ 
ra  jai  gyventi.  Apskritai  ji  neblogai  atrodė;  šiaip  ar  taip,  ge¬ 
riau  nei  pirma,  kai  dar  čia  gyveno. 

-  Hasė  turbūt  dirba  ir  Kūčių  vakarą,  ar  ne?  -  paklausė  ji 
kandžiai. 

-  Ne,  -  atsakiau  aš. 

-  Kurgi  jis?  Atostogauja? 

Ji  priėjo  prie  manęs  kraipydama  šlaunis.  Į  mane  padvelkė 
stipriais  kvepalais. 

-  Ko  gi  jūs  dar  iš  jo  norite?  -  paklausiau  aš. 

-  Atsiimti  savo  daiktus.  Atsiskaityti.  Pagaliau  ir  man  čia 
šis  tas  priklauso. 

-  Nebereikia  skaitytis,  -  tariau  aš.  -  Dabar  jums  priklauso 
viskas. 

Jinai  išpūtė  į  mane  akis. 

-  Jis  mirė,  -  tariau  aš. 

Būčiau  mielai  kaip  nors  kitaip  jai  pasakęs.  Su  didesne  įžanga 
ir  ne  iš  karto.  Bet  nežinojau,  kaip  pradėti.  Be  to,  mano  galva 
dar  tebebuvo  apdujusi  nuo  popietės  miego,  -  tokio  miego, 
kai  nedaug  betrūksta,  kad  pabudęs  nusižudytum. 

Ponia  Hasė  stovėjo  viduryje  kambario,  ir  tuo  metu,  kai  aš 
tai  sakiau  jai,  kažkodėl  labai  aiškiai  mačiau,  kad  ji  niekur  ne¬ 
užsigautų,  jeigu  dabar  išgriūtų.  Keista,  bet  aš  iš  tikrųjų  nieko 
daugiau  nemačiau  ir  apie  nieką  daugiau  negalvojau. 

Tačiau  ji  neišgriuvo.  Stovėjo  ir  žiūrėjo  įmanė. 

-  Taip,  -  tarė  ji,  -  taip...  -  Tik  jos  skrybėlaitės  plunksnos 
virpėjo.  Ir  staiga  -  aš  net  nesupratau,  kas  čia  dedasi,  -  pama¬ 
čiau,  kaip  ta  išsidabinusi,  išsikvėpinusi  moteris  ėmė  senti  mano 
akyse.  Tarytum  laikas  lyg  audra  su  lietum  būtų  kritęs  ant  jos 
ir  kiekviena  sekundė  pavirtusi  metais.  Įtampa  trūko,  trium¬ 
fas  užgeso,  veidas  sudubo.  Į  jį  šliaužė  raukšlės  kaip  kirminai, 
ir  kai  ji  netvirta  ranka  apgraibomis  pasiekė  kėdės  atkaltę  ir 
atsisėdo,  tarsi  bijodama  ką  sudaužyti,  tai  jau  buvo  visai  kitas 
žmogus,  -  tokia  pavargusi,  palūžusi  ir  pasenusi  ji  atrodė. 

-  Nuo  kojis  mirė?  -  paklausė  ji,  nesujudindama  lūpų. 

-  Mirė  staiga,  -  tariau  aš. 

Ji  nesiklausė.  Ji  žiūrėjo  į  savo  rankas. 

-  Ką  aš  dabar  darysiu,  -  sumurmėjo  ji.  -  Ką  gi  aš  dabar 
darysiu? 

Aš  palaukiau  truputį.  Jaučiausi  bjauriai. 

-Juk  jūs  tikriausiai  turite  pas  ką  eiti,  -  tariau  galiausiai.  - 
Geriau  nepasilikti  čia.  Juk  jūs  ir  nenorėjote  čia  pasilikti... 

-  Juk  dabar  viskas  kitaip  virto,  -  atsakė  ji  nepakeldama 
akių.  -  Ką  gi  man  dabar  daryti?.. 

-  Juk  jūs  tikriausiai  turite  ką  nors,  kas  jūsų  laukia.  Eikite 
pas  jį  ir  aptarkite  viską.  O  po  Kalėdų  nueikite  į  policijos  nuo¬ 
vadą.  Ten  padėti  daiktai,  taip  pat  ir  banko  dokumentai.  Jūs 
turite  ten  nueiti,  jei  norit  atsiimti  pinigus. 

-  Pinigus,  pinigus,  -  murmėjo  ji  kaip  apdujusi.  -  Kokius 
pinigus? 

-  Gana  daug.  Apie  tūkstantį  du  šimtus  markių. 


Ji  pakėlė  galvą.  Jos  akyse  staiga  atsirado  kažkokia  beprotiš¬ 
ka  išraiška. 

-  Ne!  -  sukliko  ji.  -  Tai  netiesa! 

Aš  nieko  neatsakiau. 

-  Pasakykite,  kad  tai  netiesa,  -  sušnibždėjo  ji. 

-  Gal  ir  netiesa.  O  gal  jis  slapta  taupė  juos  juodai  dienai? 

Ji  atsistojo.  Staiga  moteris  visiškai  pasikeitė.  Jos  judesiai 

pasidarė  kažkokie  ūmūs  ir  mechaniški.  Ji  priėjo  visai  prie  pat 
ir  sušnypštė  man  įveidą: 

-  Taip,  tai  tiesa,  aš  jaučiau,  kad  tai  tiesa!  Koks  niekšas!  O, 
koks  niekšas!  Priverčia  mane  visa  tai  padaryti,  o  paskui  -  še 
tau!  Bet  aš  juos  paimsiu  ir  išmesiu,  visus  per  vieną  vakarą, 
išmesiu  įgatvę,  kad  nieko  iš  jų  neliktų!  Nieko!  Nieko! 

Aš  tylėjau.  Man  jau  užteko.  Pirmasis  sukrėtimas  jau  buvo 
jai  praėjęs,  ji  žinojo,  kad  Hasė  miręs,  su  visu  kitu  pati  turėjo 
susidoroti.  Galimas  daiktas,  ji  dar  kartą  bus  priblokšta,  kai 
išgirs,  kad  jis  pasikorė,  bet  tai  buvo  jos  reikalas.  Dėl  jos  nega¬ 
lima  buvo  atgaivinti  Hasės. 

Dabar  ji  verkė.  Ašaros  trykšte  tryško  jai  iš  akių.  Verkė  lai¬ 
bu  ir  gailiu  balsu  kaip  vaikas.  Tai  truko  gana  ilgai.  Būčiau 
daug  davęs,  kad  būčiau  galėjęs  užsirūkyti  cigaretę.  Negalėjau 
pakęsti  ašarų. 

Pagaliau  ji  liovėsi.  Nusišluostė  veidą,  mechaniškai  išsitraukė 
pudrinę  ir  pasipudravo  nežiūrėdama  įveidrodėlį.  Paskiau  įsi¬ 
dėjo  sidabrinę  pudrinę,  bet  užmiršo  uždaryti  rankinę. 

-  Nieko  nebežinau,  -  tarė  ji  palūžusiu  balsu,  -  nieko  nebe¬ 
žinau.  Turbūt  jis  buvo  geras  žmogus. 

-  Geras. 

Aš  dar  pasakiau  jai  nuovados  adresą  ir  kad  šiandien  ji  jau 
uždaryta.  Man  atrodė  geriau,  kad  ji  ne  tuoj  ten  eitų.  Šiai 
dienai  ir  taip  užteko. 

Jai  išėjus,  iš  savo  salono  pasirodė  ponia  Calevski. 

-  Ar,  be  manęs,  daugiau  nieko  čia  nėra?  -  paklausiau  aš, 
įdūkęs  pats  ant  savęs. 

-  Tik  ponas  Džordžis.  O  kąji  sakė? 

-  Nieko. 

-  Juo  geriau. 

-  Nelygu  kada.  Kartais  ir  ne  geriau. 

-  Aš  nesigailiu  jos,  -  energingai  pareiškė  ponia  Calevski.  - 
Nė  per  nago  juodymą. 

-  Gailesys  yra  nenaudingiausias  daiktas  pasaulyje,  -  su  ap¬ 
maudu  tariau  aš.  -  Tai  piktdžiugiavimo  antroji  pusė,  jei  nori¬ 
te  žinoti.  Kiek  dabar  laiko? 

-  Be  penkiolikos  minučių  septynios. 

-  Aš  norėčiau  septintą  valandą  paskambinti  panelei  Hol- 
man.  Bet  taip,  kad  niekas  nesiklausytų.  Ar  tai  galima? 

-Juk  nieko  daugiau  nėra  namie,  tik  ponas  Džordžis.  Frydą 
aš  jau  išsiunčiau.  Jei  norite,  galite  kalbėti  ir  iš  virtuvės.  Kabe¬ 
lis  kaip  tik  tiek  siekia. 

-  Gerai. 

Aš  pasibeldžiau  į  Džordžio  kambario  duris.  Seniai  bebu¬ 
vau  pas  jįbuvęs.  Jis  sėdėjo  prie  rašomojo  stalo  ir  atrodė  padū¬ 
kusiai  prastai.  Aplinkui  gulėjo  krūvos  pridraskytų  popierių. 

-  Sveikas,  Džordži,  -  tariau  aš,  -  ką  tu  čia  veiki? 

-  Darau  inventorizaciją,  -  atsakė  jis,  silpnai  šyptelėjęs.  - 
Geras  darbas  per  Kalėdas. 

Aš  pasilenkiau  ir  pakėliau  skiautelę  popieriaus.  Tai  buvo 
paskaitų  konspektai  su  chemijos  formulėmis. 

-  Kodėl  draskai?  -  paklausiau. 

-  Nebeturi  prasmės,  Robi. 

Jo  veidas  atrodė  permatomas.  Ausys  buvo  kaip  vaškinės. 

-  Ką  tu  šiandien  valgei?  -  paklausiau  aš. 

Jis  numojo  ranka. 

-  Vis  tiek.  Ir  nesvarbu.  Nesvarbu  valgis.  Bet  nebegaliu  dau¬ 
giau.  Aš  turiu  mesti  mokslą. 

-  Ar  jau  taip  prastai? 

-  Taip,  -  tarė  jis. 

-  Džordži,  -  atsakiau  aš  ramiai,  -  pažvelk  įmanė.  Kaip  tau 


atrodo,  ar  aš  nieko  daugiau  ir  nenorėjau  pasiekti,  kaip  tik 
tapti  pianistu  toje  kekšių  lindynėje,  „Internacionalyje"? 

Jis  grąžė  rankas. 

-  Žinau,  Robi,  bet  tai  man  nepadeda.  Man  mokslas  buvo 
viskas.  O  dabar  pamačiau,  kad  nebėra  prasmės.  Kad  niekas 
nebeturi  prasmės.  Kam,  tiesą  sakant,  dar  gyventi? 

Aš  nesusilaikiau  nesijuokęs,  kad  ir  koks  apgailėtinas,  kad 
ir  koks  prislėgtas  jis  atrodė. 

-  Asilėli,  -  tariau  aš,  -baisų  atradimąpadarei!  Manai,  kad 
tu  vienas  toks  didis  išminčius?  Žinoma,  kad  nėra  prasmės. 
Žmogus  ir  negyvena  kažkokiai  prasmei.  Ne  taipjau  paprasta. 
Apsirenk.  Eisi  su  manim  į  „Internacionalį".  Atšvęsime  tavo 
išėjimą  į  vyrus.  Iki  šiol  tu  buvai  moksleivis.  Užeisiu  pas  tave 
po  pusvalandžio. 

-  Ne,  -  tarė  jis. 

Jis  buvo  pašėlusiai  nusiminęs. 

-  Eisi,  -  tariau  aš.  -  Padarysi  man  paslaugą.  Šiandien  aš 
nenorėčiau  būti  vienas. 

Jis  abejodamas  pažvelgė  į  mane. 

-  Kaip  sau  nori,  -  atsakė  jis  beviltiškai.  -  Pagaliau  juk  vis 
tiek. 

-  Na  mat,  -  tariau  aš.  -  Tai  jau  visai  šaunus  devizas. 

Septintą  valandą  užsakiau  pasikalbėjimą  su  Pat.  Nuo  to  lai¬ 
ko  veikė  pusė  tarifo,  ir  aš  galėjau  dvigubai  ilgiau  kalbėti.  Atsi¬ 
sėdau  ant  stalo  prieškambaryje  ir  laukiau.  Į  virtuvę  nenorėjau 
eiti.  Ten  kvepėjo  žaliomis  pupelėmis,  ir  aš  nenorėjau,  kad  tai 
kaip  nors  rištųsi  su  Pat  net  ir  per  pasikalbėjimą  telefonu. 

Po  ketvirčio  valandos  mane  sujungė.  Pat  išsyk  priėjo  prie 
aparato.  Kai  išgirdau  prie  pat  savęs  šiltą,  gilų,  šiek  tiek  del- 
siantįjos  balsą,  taip  susijaudinau,  kad  vos  galėjau  kalbėti.  Tai 
buvo  kaip  koks  drebulys,  kaip  kraujo  virpėjimas,  prieš  kurį, 
kad  ir  kaip  stengdamasis,  nieko  negalėjau  padaryti. 

-  Dieve  mano,  Pat,  -  tariau  aš,  -  ar  tai  tikrai  tu? 

Ji  nusijuokė. 

-  Iš  kur  tu  kalbi,  Robi?  Iš  kontoros? 

-  Ne,  aš  sėdžiu  pas  ponią Calevski  ant  stalo.  Kaip  laikaisi? 

-  Gerai,  mielasis. 

-  Tu  jau  atsikėlei? 

-  Taip.  Aš  sėdžiu  ant  palangės  savo  kambaryje  ir  esu  užsi¬ 
vilkusi  baltąjį  chalatą.  Lauke  sninga. 

Staiga  aiškiai  išvydau  ją  priešais  save.  Mačiau,  kaip  sūku¬ 
riuoja  snaigės,  mačiau  pailgą,  tamsią  galvą,  tiesius,  kiek  pa¬ 
linkusius  į  priekį  pečius,  bronzinę  odą... 

-  Viešpatie  Dieve,  Pat,  -  tariau  aš,  -  prakeikti  pinigai! 
Tučtuojau  sėsčiau  į  lėktuvą  ir  dar  šį  vakarą  būčiau  pas  tave. 

-  Ak,  mielasis... 

Ji  tylėjo.  Aš  klausiau  tylaus  traškėjimo  ir  gaudimo  laide. 

-  Ar  tu  dar  klausai,  Pat? 

-  Taip,  Robi.  Bet  tu  nekalbėk  tokių  dalykų.  Man  visai  pra¬ 
dėjo  svaigti  galva. 

-  Ir  man  pasiutiškai  svaigsta,  -  tariau  aš.  -  Papasakok,  ką 
tu  ten  veiki  kalnuose. 

Ji  ėmė  kalbėti,  bet  aš  greitai  nustojau  klausyti,  kąji  sako. 
Tik  girdėjau  jos  balsą,  ir  kai  šitaip  sėdėjau  tamsiame  prieš¬ 
kambaryje,  po  šerno  galva,  prie  virtuvės,  iš  kurios  sklido  žalių 
pupelių  kvapas,  man  pasirodė,  tartum  atsidarė  durys  ir  įma¬ 
nė  padvelkė  šilumos  ir  blizgesio  vilnis,  švelni  ir  margaspalvė, 
kupina  svajonių,  ilgesio  ir  jaunystės.  Aš  įsispyriau  kojomis  į 
stalo  skersinį,  parėmiau  rankomis  galvą,  žiūrėjau  į  šerno  gal¬ 
vą  ir  nusilaupiusias  virtuvės  duris,  bet  nemačiau  viso  to,  - 
aplink  buvo  vasara,  vėjas,  vakaras  viršum  rugių  laukų  ir  žalia 
miško  kelių  šviesa.  Balsas  nutilo.  Aš  giliai  alsavau. 

-  Gera  su  tavim  kalbėti,  Pat.  O  ką  tu  veiki  šį  vakarą? 

-  Šį  vakarą  bus  nedidelė  šventė.  Pradžia  aštuntą  valandą. 
Aš  kaip  tik  velkuosi  ir  žadu  nueiti. 

-  Ką  gi  tu  velkiesi?  Sidabrinę  suknelę? 

-  Taip,  Robi.  Sidabrinę  suknelę,  su  kuria  tu  nešei  mane 
koridorium. 


Trys  draugai 


-  O  su  kuo  tu  eini? 

-  Su  nieku.  Juk  ta  šventė  bus  čia,  sanatorijoje.  Apačioje, 
hole.  Čia  visi  pažįsta  vieni  kitus. 

-  Turbūt  sunku  tau  bus  išlaikyti  ištikimybę  man,  -  tariau 
aš.  -  Su  sidabrine  suknele. 

Ji  nusijuokė. 

-  Tik  ne  su  šia  suknele.  Su  ja  susiję  mano  atsiminimai. 

-  Ir  mano  taip  pat.  Aš  mačiau,  kokįji  daro  įspūdį.  Tačiau 
nė  nenoriu  to  tiksliai  žinoti.  Tu  gali  būti  man  neištikima,  tik 
aš  nenoriu  to  žinoti.  Paskiau,  kai  tu  sugrįši,  sakysim,  kad  tu 
tik  sapnavai  tai,  o  dabar  viskas  praėjo  ir  užmiršta. 

-  Ak,  Robi,  -  tarė  ji  pamažu,  ir  jos  balsas  atrodė  žemesnis 
nei  pirma.  -  Aš  negaliu  būti  tau  neištikima.  Per  daug  jau 
galvoju  apie  tave.  Tu  nežinai,  koks  čia,  kalnuose,  gyvenimas. 
Gražus  tviskantis  kalėjimas.  Stengiesi  žmogus  kiek  galėda¬ 
mas  viską  užmiršti,  ir  tiek.  Kai  prisimenu  tavo  kambarį,  kar¬ 
tais  nežinau,  ką  daryti.  Tada  einu  į  stotį  ir  žiūriu  įtraukimus, 
kurie  ateina  iš  apačios,  ir  manau,  kad  aš  būsiu  arčiau  tavęs, 
jeigu  įlipsiu  į  vagoną  arba  apsimesiu,  lyg  ką  sutikti  atėjus. 

Aš  sučiaupiau  lūpas.  Dar  niekad  nebuvau  girdėjęs  ją  taip 
kalbant.  Ji  visada  buvo  drovi,  ir  jos  prisirišimą  galėjai  paste¬ 
bėti  daugiau  iš  mostų  ar  žvilgsnio  nei  iš  žodžių. 

-  Gal  kaip  nors  atvažiuosiu  tavęs  aplankyti,  Pat,  -  tariau  aš. 

-  Tikrai,  Robi? 

-  Taip,  galbūt  apie  sausio  pabaigą. 

Aš  žinojau,  kad  vargu  ar  tai  bus  įmanoma,  nes  juk  sausio 
pabaigoje  dar  turėjau  sudaryti  pinigų  už  sanatoriją.  Bet  aš 
pasakiau  jai  tai,  kad  ji  turėtų  apie  ką  galvoti.  Vėliau  bus  ne 
taip  sunku  tą  atvažiavimą  atidėti,  kol  ateis  diena,  kada  ji  pati 
galės  išvažiuoti  iš  sanatorijos. 

-  Lik  sveika,  Pat,  -  tariau  aš.  -  Linkiu  tau  viso  gero.  Būk 
linksma,  tada  ir  man  bus  linksma.  Būk  linksma  šį  vakarą. 

-  Taip,  Robi,  šiandien  aš  esu  laiminga. 

Aš  pasiėmiau  Džordžį  ir  nuėjau  su  juo  į  „Internacionalio" 
kavinę.  Tos  senos,  aprūkusios  lindynės  stačiai  nebegalėjai  pa¬ 
žinti.  Degė  Kalėdų  eglutė,  ir  šilta  jos  šviesa  atsimušė  visuose 
buteliuose,  stikluose  ir  nikeliu  bei  variu  papuoštose  bufeto 
dalyse.  Prostitutės,  užsivilkusios  vakarinėmis  suknelėmis,  iš¬ 
sipuošusios  dirbtinėmis  brangenybėmis,  kupinos  lūkesio,  sė¬ 
dėjo  apie  stalą. 

Lygiai  aštuntą  valandą  į  salę  įžengė  jungtinis  gyvulių  pir¬ 
klių  choras.  Jis  išsirikiavo  prie  durų  pagal  balsus:  po  dešinei 
pirmasis  tenoras,  o  pačioje  kairėje  -  antrasis  bosas.  Stefanas 
Grigoleitis,  našlys  ir  kiaulių  pirklys,  išsitraukė  kamertoną,  davė 
pirmąją  gaidą,  ir  choras  keturiais  balsais  užtraukė: 

Naktie  šventa,  širdin  įtiek 
Ramybės  dangiškos  dalelę, 

Skausmus  ramink,  palengvink  man 
Vargingą  piligrimo  kelią. 

Žvaigždžių  akelės  šviečia, 

Aukštyn  į  dangų  kviečia, 

O  kad  su  jom  pakilt  galėčiau 
Prie  tavęs. 

-  Kaip  jausminga,  -  tarė  Roza  ir  nusišluostė  akis. 

Nuskambėjo  antras  posmas.  Pasigirdo  griausmingi  ploji¬ 
mai.  Choras  su  padėka  nusilenkė.  Stefanas  Grigoleitis  nusi¬ 
šluostė  nuo  kaktos  prakaitą. 

-  Bethovenas  lieka  Bethovenas,  -  pareiškė  jis. 

Niekas  jam  neprieštaravo.  Stefanas  įsikišo  nosinę  į  kišenę. 

-  O  dabar  už  ginklų! 

Stalas  buvo  padengtas  didžiajame  kambaryje,  kuriame  rink¬ 
davosi  sąjungos  nariai.  Viduryje  stalo  sidabriniuose  padėk¬ 
luose,  pastatytuose  ant  mažų  spiritinių  lempučių,  akį  vėrė 
abu  paršiukai,  parudę  ir  paskrebę.  Dantyse  jie  laikė  įsikandę 
citrinas,  jiems  ant  nugarų  degė  mažytės  eglutės,  ir  jie  niekuo 
nebesistebėjo. 

Pasirodė  Aloyzas  su  naujai  perdažytu  fraku,  kurį  jam  padova¬ 
nojo  šeimininkas.  Jis  atnešė  pustuzinį  ąsočių  su  „Steinhegerio" 
degtine  ir  pripylė  stiklelius.  Su  juo  atėjo  Poteris  iš  kremacijos 
draugijos,  turėjęs  vadovauti  dar  vieno  lavono  deginimui. 

-  Taika  žemėje!  -  tarė  jis  oriai,  padavė  Rozai  ranką  ir  atsi¬ 
sėdo  šalia  jos. 

Stefanas  Grigoleitis,  išsyk  pakvietęs  prie  stalo  Džordžį,  at¬ 
sistojo  ir  pasakė  trumpiausią  ir  geriausią  kalbą  per  visą  savo 
gyvenimą.  Jis  pakėlė  stiklą  su  žėrinčia  kadagine,  apsidairė  spin¬ 
dinčiomis  akimis  ir  sušuko: 

-  Į  sveikatą! 

Paskui  jis  atsisėdo,  o  Aloyzas  atnešė  karkučių  su  drebu¬ 
čiais,  raugintų  kopūstų  ir  sūdytų  bulvių.  Pasirodė  šeiminin¬ 
kas,  nešinas  padėklu,  pristatytu  geltono  kaip  auksas  Pilzeno 
alaus  bokalų. 

-  Lėčiau  valgyk,  Džordži,  -  tariau  aš.  -  Tavo  skilvis  pirma 
turi  priprasti  prie  riebios  mėsos. 

-  Apskritai  man  reikia  prie  visko  priprasti,  -  atsakė  jis  ir 
pažvelgė  į  mane. 

-  Tai  greitai  daroma,  -  tariau  aš.  -  Tik  nereikia  lyginti. 
Tada  viskas  bus  gerai. 

Jis  linktelėjo  ir  vėl  pasilenkė  prie  savo  lėkštės. 

Staiga  kitame  gale  stalo  kilo  ginčas.  Pasigirdo  kranksintis 
Poterio  balsas.  Jis  norėjo  susigerti  su  cigarų  pirkliu  Bušu,  ku¬ 
ris  čia  buvo  svečias,  tačiau  Bušas  atsisakė  nurodęs,  jog  jis 
nenorįs  gerti,  o  stengsis  daugiau  suvalgyti. 

-  Kvailystė,  -  ėmė  plūstis  Poteris.  -  Jei  valgai,  tai  reikia  ir 
gerti!  Kas  geria,  gali  dar  daugiau  suvalgyti. 

-  Nesąmonė!  -  burbtelėjo  Bušas,  liesas  aukštas  žmogus  su 
priplota  nosimi  ir  raginiais  akiniais. 

Poteris  pašoko. 

-  Nesąmonė?  Ir  taip  tu  sakai  man,  tu  tabako  pelėda? 

-  Ramiau!  -  sušuko  Stefanas  Grigoleitis.  -  Negali  būti  jo¬ 
kių  vaidų  Kūčių  vakare! 


Išklausęs,  kas  čia  atsitiko,  jis  paskelbė  saliamonišką  spren¬ 
dimą  -  patikrinti  tai  praktikoje.  Prieš  kiekvieną  iš  susiginči¬ 
jusių  buvo  pastatyti  keli  vienodo  dydžio  dubenys,  prikrauti 
mėsos,  bulvių  ir  kopūstų.  Tai  buvo  milžiniškos  porcijos.  Po¬ 
teris  valgydamas  galėjo  gerti  ką  tik  norėdamas,  o  Bušas  turė¬ 
jo  sausai  valgyti.  Siekiant,  kad  šios  varžybos  būtų  patraukles¬ 
nės,  pradėta  lažintis.  Grigoleitis  suorganizavo  totalizatorių. 

Poteris  susistatė  apie  save  visą  vainiką  alaus  bokalų,  įterp¬ 
damas  tarp  jų  kaip  deimantus  mažyčius  degtinės  stiklelius. 
Lažybos  buvo  sukirstos  3:1  jo  naudai.  Tada  Grigoleitis  davė 
ženklą  pradėti. 

Bušas  ėdė  su  įniršiu,  žemai  pasilenkęs  ties  lėkšte.  Poteris 
kovojo  atvirai,  tiesiai  sėdėdamas.  Prieš  kiekvieną  gurkšnį  jis 
džiūgaudamas  šūkteldavo  Bušui:  „Į  sveikatą",  o  šis  atsakyda¬ 
vo  jam  neapykantos  kupinu  žvilgsniu. 

-  Man  darosi  bloga,  -  tarė  Džordžis. 

-  Eime  iš  čia. 

Aš  nuvedžiau  jį  į  prausyklą  ir  atsisėdau  prieškambaryje  jo 
palaukti.  Saldus  žvakių  kvapas  maišėsi  su  braškančių  eglės 
spyglių  aromatu.  Ir  staiga  man  pasirodė,  kad  aš  girdžiu  leng¬ 
vus,  mylimus  žingsnius,  jaučiu  šiltą  kvapą  ir  matau  prieš  pat 
save  porą  akių... 

-  Prakeikimas,  -  tariau  ir  atsistojau.  -  Kas  čia  man  atsitiko? 

Tuo  pat  metu  išgirdau  galingą  riaumojimą. 

-  Poteris!  Bravo,  Aloyzijus! 

Nugalėjo  kremacija. 

Galiniame  kambaryje  plaukė  cigarų  dūmai,  pasirodė  kon¬ 
jakas.  Aš  tebesėdėjau  prie  bufeto.  Priešais  susispietė  mergi¬ 
nos  ir  ėmė  karštai  šnibždėtis. 

-  Kas  čia  jums  yra?  -  paklausiau  aš. 

-  Juk  ir  mums  paruoštos  dovanos,  -  atsakė  Marion. 

-  Mat  kaip. 

Aš  atrėmiau  galvą  į  bufetą  ir  galvojau,  ką  dabar  veikia  Pat. 

Įsivaizdavau  sanatorijos  holą,  degantį  židinį  ir  Pat,  sėdinčią  prie 
lango  su  Helga  Gutman  ir  kažkokiais  kitais  žmonėmis.  Visa  tai 
buvo  baisiai  seniai.  Kartais  aš  galvodavau,  kad  pabusiu  vieną 
gražų  rytą  ir  staiga  pasirodys,  jog  viskas  praėjo,  užmiršta,  išny¬ 
ko,  nugrimzdo.  Nieko  nebuvo  tikro,  netgi  atsiminimų. 

Suskambėjo  varpelis.  Merginos  tarsi  pabaidytų  vištų  pul¬ 
kas  nubėgo  į  biliardo  kambarį.  Ten  stovėjo  Roza  su  varpeliu 
rankoje.  Ji  pamojo  man,  kad  ir  aš  ateičiau.  Po  nedidele  eglu¬ 
te  ant  biliardo  stalo  stovėjo  lėkštės,  uždengtos  šilkiniu  popie¬ 
rium.  Kiekvienoje  lėkštėje  gulėjo  raštelis  su  vardu,  o  po  juo 
paketėlis  su  dovanomis,  kurias  merginos  paruošė  viena  kitai. 
Visa  tai  suorganizavo  Roza.  Kiekviena  turėjo  įteikti  jai  supa¬ 
kuotas  dovanas,  skirtas  kitoms,  o  ji  išdėstė  jas  į  lėkštes. 

Sujudusios  merginos  tarškėjo,  perrėkdamos  viena  kitą,  kaip 
vaikai  skubėjo  pasižiūrėti,  kokia  dovana  kuriai  teko. 

-  O  kodėl  tu  neimi  savo  lėkštės?  -  paklausė  Roza. 

-  Kokios  lėkštės? 

-  Savo.  Juk  tu  irgi  gavai  dovanų. 

Iš  tikrųjų,  raštelyje  dviem  spalvom,  raudona  ir  juoda,  bu¬ 
vo  parašytas  mano  vardas,  ir  netgi  rondo  raštu.  Obuoliai, 
riešutai,  apelsinai,  nuo  Rozos  jos  pačios  nunertas  megztinis, 
nuo  šeimininkės  -  žolės  žalumo  kaklaraištis,  nuo  pederasto 
Kiki  -  rausvos  dirbtinio  šilko  kojinės,  nuo  gražuolės  Vali  - 
odinis  diržas,  nuo  kelnerio  Aloyzo  -  pusbutelis  romo,  nuo 
Marion,  Linos  ir  Mimi  kartu  -  pustuzinis  nosinių,  o  nuo  šei¬ 
mininko  -  du  buteliai  konjako. 

-  Vaikai,  -  tariau  aš,  -  vaikai,  to  aš  visai  nelaukiau. 

-  Staigmena?  -  sušuko  Roza. 

-  Absoliuti! 

Aš  stovėjau  susigėdęs  ir,  po  šimts,  susijaudinęs  iki  širdies 
gelmių. 

-  Vaikai,  -  tariau,  -  ar  jūs  žinote,  kada  aš  paskutinį  kartą 
gavau  dovanų?  Nė  pats  gerai  nebeatsimenu.  Turbūt  dar  prieš 
karą.  Bet  aš  jums  nieko  neturiu. 

Visi  baisiausiai  apsidžiaugė,  kad  buvau  taip  apstulbęs. 

-  Užtat  tu  visada  paskambindavai  mums,  -  tarė  Lina  pa- 
rausdama. 

-  Taip,  tu  paskambinsi  mums  ką  nors,  ir  tai  bus  tavo  dova¬ 
na,  -  pareiškė  Roza. 

-  Ką  tik  norit,  -  tariau  aš.  -  Viską,  ką  tik  norit. 

-  Paskambink  „Iš  jaunystės  dienų",  -  sušuko  Marion. 

-  Ne,  ką  nors  linksmo,  -  pasipriešino  KM. 

Tačiau  kiti  jį  perrėkė.  Ir  šiaip  niekas  jo  nelaikė  tikru  vyru. 
Aš  atsisėdau  prie  pianino  ir  pradėjau.  Visi  uždainavo. 

Yra  tokia  daina  širdy, 

Ją  visą  amžių  tu  girdi, 

Ji  tolima  ir  tik  viena, 

Jaunų  dienų  daina. 

Seimininkė  išjungė  elektrą.  Dabar  tik  degė  eglutės  žvakės, 
bedamos  švelnią  šviesą.  Tybai  čiurleno  alaus  čiaupas,  nelygi¬ 
nant  tolimas  šaltinis  girioje,  o  salės  gale  šmėkbnėjo  pilnapa- 
dis  Aloyzas,  tarsi  juodas  Panas.  Aš  pradėjau  antrą  posmą. 
Žvilgančiomis  akimis  ir  gerais  miesčionaičių  veidais  stovėjo 
merginos  apie  pianiną.  Bet  žiūrėk  -  kas  ten  paleido  dūdas? 
Kiki,  verksnelis  Kiki  iš  Lukenvaldo. 

Pamažu  atsidarė  didžiojo  sąjungos  kambario  durys.  Melodin¬ 
gai  niūniuodami,  vienas  po  kito  įėjo  choristai  ir  sustojo  už  mer¬ 
ginų.  Grigoleitis  su  juodu  Brazihjos  cigaru  stovėjo  priešakyje. 

Pasaulio  didelio,  gražaus 
Ieškoti  išėjau, 

O  kai  atgal  aš  sugrįžau, 

Čia  nieko  neradau. 

Tybai  nuskambėjo  mišrus  choras. 

-  Gražu,  -  tarė  Lina. 


Roza  uždegė  bengabnes  ugnis.  Jos  šnypštė  ir  taškė  žiežirbas. 

-  Šitaip,  o  dabar  ką  nors  linksmo!  -  sušuko  ji.  -  Reikia 
pralinksminti  Kiki. 

-  Mane  irgi,  -  tarė  Stefanas  Grigoleitis. 

Vienuoliktą  valandą  atėjo  Kėsteris  ir  Lencas.  Mes  susėdo¬ 
me  drauge  su  išblyškusiu  Džordžiu  prie  stalelio  šalia  bufeto. 
Džordžis  gavo  keletą  riekučių  sausos  duonos,  kad  vėl  galėtų 
atsistoti  ant  kojų.  Lencas  netrukus  dingo  triukšmingoje  gal¬ 
vijų  pirklių  draugijoje.  Po  ketvirčio  valandos  pamatėme  jį  su 
Grigoleičiu  prie  bufeto.  Jie  buvo  susikibę  ir  gėrė  bruderšaftą. 

-  Stefanas!  -  tarė  Grigoleitis. 

-  Gotfrydas!  -  atsakė  Lencas,  ir  abu  išlenkė  po  stiklą  kon¬ 
jako. 

-  Rytoj  aš  tau  atsiųsiu  kraujinės  ir  kepeninės  dešros,  Got¬ 
frydai.  Gerai? 

-  Puikiausiai!  -  Lencas  sudrožė  jam  per  petį.  -  Mano  se¬ 
nasis,  gerasis  Stefanai! 

Stefanas  spindėte  spindėjo. 

-  Tu  taip  gražiai  moki  juoktis,  -  tarė  jis  susižavėjęs.  -  Mėgstu, 
kai  žmogus  gražiai  juokiasi.  Aš  greitai  nuliūstu,  tai  mano  yda. 

-  Ir  mano,  -  atsakė  Lencas.  -  Todėl  aš  ir  juokiuosi.  Eikš, 
Robi,  išgerk,  kad  pasaulyje  niekad  nenutiltų  juokas! 

Aš  priėjau  prie  jų. 

-  O  kas  atsitiko  mažyčiui?  -  paklausė  Stefanas  ir  parodė  į 
Džordžį.  -  Jis  irgi  atrodo  smarkiai  nuliūdęs. 

-  Jį  lengva  padaryti  laimingą,  -  tariau  aš.  -  Jam  tereikia 
trupučio  darbo. 

-  Keblus  reikalas,  -  atsakė  Stefanas.  -  Mūsų  laikais. 

-  Jis  apsiima  viską  dirbti. 

-  Mūsų  laikais  visi  apsiima  viską  dubti.  -  Stefanas  prablaivėjo. 

-  Berniukui  tereikia  septyniasdešimt  penkių  markių  per 
mėnesį. 

-  Nesąmonė.  Su  tiek  jis  nepragyvens. 

-  Pragyvens,  -  tarė  Lencas. 

-  Gotfrydai,  -  pasakė  Grigoleitis,  -  aš  esu  senas  girtuoklis. 
Gerai.  Bet  darbas  yra  rimtas  daiktas.  Negalima  Šiandien  žmo¬ 
gui  jo  duoti,  o  rytoj  vėl  jį  atimti.  Tai  dar  blogiau  negu  apves¬ 
dinti  ką  nors,  o  rytoj  jam  atimti  žmoną.  Bet  jeigu  berniukas 
doras  ir  mokės  išsiversti  su  septyniasdešimt  penkiomis  mar¬ 
kėmis,  tai  jam  pasisekė.  Tegu  antradienį  aštuntą  valandą  at¬ 
eina  pas  mane.  Man  reikia  padėjėjo,  kurį  galėčiau  pasisiųsti 
sąjungos  ir  kitais  reikalais.  Priedo  kartkarčiais  gaus  mėsos. 
Atrodo,  jam  ne  pro  šalį  truputį  atsipenėti. 

-  Tai  vyro  žodis?  -  paklausė  Lencas. 

-  Tai  Stefano  Grigoleičio  žodis. 

-  Džordži,  -  sušukau  aš,  -  eik  šen. 

Išgirdęs  šią  žinią,  jis  pradėjo  drebėti.  Aš  sugrįžau  pas  Kėsterį. 

-  Klausyk,  Otai,  -  tariau,  -  ar  tu  norėtum  pradėti  gyveni¬ 
mą  iš  naujo,  jei  galėtum? 

-  Gyventi  taip,  kaip  gyvenau? 

-  Taip. 

-  Ne,  -  tarė  Kėsteris. 

-  Ir  aš  ne,  -  tariau. 

Tai  buvo  po  trijų  savaičių,  šaltą  sausio  vakarą.  Aš  sėdėjau 
„Internacionalyje"  ir  lošiau  su  šeimininku  „dvidešimt  vieną". 
Kavinė  buvo  tuščia,  nesirodė  nė  prostitutės.  Mieste  buvo  ne¬ 
ramu.  Gatve  tolydžio  žygiavo  kolonos,  vienos  su  trenksmin- 
gais  kariniais  maršais,  kitos  su  „Internacionalu",  o  paskiau 
vėl  tylios  ilgos  voros,  nešinos  transparantais,  kuriuose  buvo 
reikalaujama  darbo  ir  duonos.  Daugybė  žingsnių  gatvės  grin¬ 
diniu  ėjo  į  taktą  tartum  milžiniškas  nepermaldaujamas  laik¬ 
rodis.  Popiet  įvyko  susidūrimas  tarp  streikuojančiųjų  ir  poli¬ 
cijos,  per  kurį  buvo  sužeista  dvylika  žmonių.  Visa  policija  jau 
kelias  valandas  buvo  parengtyje.  Gatvėse  švilpė  policijos  au¬ 
tomobilių  sirenos. 

-  Nėra  ramybės,  -  tarė  šeimininkas  ir  atvertė  šešiolika 
akių.  -  Karas  jau  kada  pasibaigė,  o  ramybės  kaip  nėra,  taip 
nėra.  O  juk  tada  nieko  daugiau  ir  nenorėjome,  kaip  tik  ramy¬ 
bės.  Pamišęs  pasaulis! 

Aš  atverčiau  septyniolika  ir  paėmiau  banką. 

-  Ne  pasaulis  pamišęs,  -  tariau.  -  Tik  žmonės. 

Aloyzas,  stovįs  už  šeimininko  kėdės  ir  žvilgčiojąs  į  kortas, 

pasipriešino. 

-  Žmonės  ne  pamišę.  Tik  godūs.  Vienas  pavydi  kitam.  O 
kadangi  žemėje  per  daug  visokių  gėrybių,  tai  dauguma  nieko 
ir  neturi.  Čia  kaltas  paskirstymas. 

-  Aišku,  -  tariau  aš  ir,  gavęs  dvi  kortas,  pasakiau,  kad  man 
gana.  -  Bet  tas  paskirstymas  kaltas  jau  kelis  tūkstančius  metų. 

Šeimininkas  ėmė  versti  kortas  sau.  Jis  susirinko  penkiolika 
akių  ir  abejodamas  pažvelgė  į  mane.  Atsivertė  dar  vieną  - 
tūzą,  ir  jau  buvo  per  daug.  Aš  parodžiau  savo  kortas.  Buvo 
tik  dvylika  akių  ir,  turėdamas  penkiolika,  jis  būtų  laimėjęs. 

-  Po  velniais,  užteks,  -  nusikeikė  jis.  -  Toks  niekšiškas  ble- 
favimas!  O  aš  maniau,  kad  jūs  turit  mažiausiai  aštuoniolika. 

Aloyzas  sukikeno.  Aš  susišlaviau  pinigus.  Seimininkas  nu¬ 
sižiovavo  ir  pažvelgė  į  laikrodį. 

-  Baigiasi  vienuolikta.  Manau,  metas  uždaryti.  Vis  tiek  nie¬ 
kas  nebeateina. 

-  Štai  kažkas  ateina,  -  tarė  Aloyzas. 

Durys  atsidarė.  Įėjo  Kėsteris. 

-  Yra  kas  nors  naujo,  Otai? 

Jis  linktelėjo. 

-  Peštynės  „Borusijos"  salėse.  Du  sunkiai  sužeisti,  kelios 
dešimtys  lengvai  sužeistų  ir  koks  šimtas  žmonių  suimta.  Du 
susišaudymai  miesto  šiaurinėje  dalyje.  Užmuštas  vienas  poli¬ 
cininkas.  Nežinau,  kiek  sužeistų.  Na,  o  dabar  turbūt  viskas 
prasidės,  kai  pasibaigs  didieji  susirinkimai.  Tu  jau  nebeturi 
čia  ko  veikti? 

-  Ne,  -  tariau  aš.  -  Kaip  tik  rengėmės  uždaryti. 

-  Tai  eime. 

Aš  pažvelgiau  į  šeimininką.  Jis  linktelėjo. 

-  Tai  viso  labo,  -  tariau. 

-  Viso  labo,  -  atsakė  šeimininkas  tingiai.  -  Pasisaugokite. 

Mudu  išėjome.  Lauke  kvepėjo  sniegu.  Gatvėje  buvo  pri¬ 
barstyta  proklamacijų,  ir  atrodė,  kad  tai  negyvos  baltos  pete¬ 
liškės. 

-  Gotfrydo  nėra,  -  tarė  Kėsteris.  -  Lindi  kažkuriame  iš  tų 
susirinkimų.  Girdėjau,  kad  juos  ruošiamasi  išvaikyti,  ir  ma¬ 
nau,  jog  visko  gali  atsitikti.  Būtų  gerai,  kad  suspėtume  dar  jį 
pagauti.  Juk  jis  ne  iš  ramiųjų. 

-  O  tu  žinai,  kur  jis?  -  paklausiau  aš. 

-  Tikrai  nežinau.  Bet  veikiausiai  viename  iš  trijų  didžiųjų 

susirinkimų.  Reikia  juos  apvažiuoti.  Juk  Gotfrydą  su  jo  švy¬ 
tinčiu  kuodu  iš  tolo  pažinsi. 

-  Gerai. 

Mudu  įlipome  į  mašiną  ir  pasukome  „Karlą"  į  tą  vietą,  kur 
vyko  vienas  iš  susirinkimų. 

Gatvėje  stovėjo  sunkvežimis,  pilnas  policininkų.  Kaskių  dir¬ 
želiai  buvo  nuleisti.  Žibintų  šviesoje  dulsvai  mirgėjo  karabinų 
vamzdžiai.  Pro  langus  kabojo  margos  vėliavos.  Prie  durų  bū¬ 
riavosi  uniformuoti  žmonės.  Beveik  visi  buvo  labai  jauni. 

Mudu  nusipirkome  du  bilietus  ir,  atsisakę  pirkti  brošiūrų, 
neįmetę  pinigų  į  aukų  dėžutes  ir  nepasakę,  kokiai  partijai  pri¬ 
klausome,  įėjome  į  salę.  Salė  buvo  pilna  ir  gerai  apšviesta, 
kad  išsyk  būtų  galima  pastebėti  tuos,  kurie  rėkauja.  Mudu 
atsistojome  prie  durų,  ir  Kėsteris,  kurio  akys  buvo  labai  įžval¬ 
gios,  apžiūrinėjo  eiles. 

Ant  pakylos  stovėjo  tvirtas  kresnas  vyras  ir  kalbėjo.  Jis  kal¬ 
bėjo  skambiu  krūtininiu  balsu,  kurį  lengvai  galėjai  girdėti  to¬ 
limiausiuose  kampuose.  Tai  buvo  balsas,  kuris  mokėjo  įtikin¬ 
ti,  net  ir  nelabai  klausantis,  ką  jis  sako.  O  tai,  ką  jis  sakė, 
buvo  lengva  suprasti.  Žmogus  vaikščiojo  po  sceną  laisvai,  tru¬ 
pučiuką  mosuodamas  rankomis,  kartkarčiais  išgerdamas 
gurkšnį  vandens  ir  pajuokindamas  susirinkusius.  Bet  paskiau 
staiga  jis  nutilo,  visiškai  atsigręžė  į  publiką  ir  persimainiusiu 
skardžiu  balsu  išpylė  vieną  po  kitos  visiems  žinomas  tiesas,  - 
apie  skurdą,  apie  badą,  apie  nedarbą.  Balsas  skambėjo  vis  stip¬ 
riau,  patraukdamas  klausytojus,  kol  pasiekė  furioso:  „Taip  to¬ 
liau  negali  būti!  Tai  turi  pasikeisti!" 

Publika  triukšmingai  pritarė,  plojo  ir  rėkė,  tartum  jau  vis¬ 
kas  būtų  ir  pasikeitę.  Vyriškis  ant  pakylos  palaukė.  Jo  veidas 
žvilgėjo.  O  paskiau  plačiai,  įtikinamai  ir  tvirtai  nuo  scenos 
pasipylė  vienas  pažadas  po  kito.  Pažadais  lyte  lijo  žmonėms 
ant  galvų,  ir  viršum  jų  sužėrėjo  margas  stebuklingas  rojaus 
skliautas;  tai  buvo  loterija,  kurioje  kiekvienam  bilietui  teko 

pagrindinis  laimėjimas,  kurioje  kiekvienas  įgijo  asmeninę  lai¬ 
mę,  asmenines  teises  ir  galėjo  įvykdyti  asmeninį  kerštą. 

Aš  žiūrėjau  į  klausytojus.  Tai  buvo  įvairių  profesijų  žmo¬ 
nės  -  buhalteriai,  smulkūs  amatininkai,  valdininkai,  keletas 
darbininkų  ir  daug  moterų.  Jie  sėdėjo  tvankioje  salėje,  atsilo¬ 
šę  arba  palinkę  į  priekį,  eilė  po  eilės,  veidas  prie  veido,  ant  jų 
liejosi  srautas  žodžių.  Ir  keista:  kad  ir  kokie  įvairūs  buvo  tie 
veidai,  jų  išraiška  buvo  vienoda  -  abejinga,  žvilgsniai  mie¬ 
guisti,  nukreipti  į  tolumą,  į  miglotą  fatamorganą.  Juose  buvo 
tuštuma  ir  kažkoks  galingas  lūkesys,  kuris  nustelbia  viską  - 
kritiką,  abejones,  prieštaravimus  ir  klausimus,  kasdienybę, 
dabartį,  realybę.  Žmogus  ant  pakylos  žinojo  viską,  mokėjo 
atsakyti  į  kiekvieną  klausimą,  sugebėjo  padėti  kiekvienoje 
bėdoje.  Gera  buvo  juo  pasitikėti.  Gera  buvo  turėti  ką  nors, 
kuris  galvoja  už  tave.  Gera  buvo  tikėti. 

Kėsteris  kumštelėjo  man.  Lenco  čia  nebuvo.  Jis  mostelėjo 
galva  durų  link.  Aš  linktelėjau,  ir  mudu  išėjome.  Salės  sargy¬ 
biniai  niūriai  ir  įtariamai  palydėjo  mus  akimis.  Vestibiulyje 
stovėjo  orkestras,  pasiruošęs  žengti  įšalę.  Už  jo  siūbavo  miš¬ 
kas  vėliavų  ir  ženklų. 

-  Švariai  padaryta,  ką?  -  paklausė  Kėsteris,  kai  mudu  iš¬ 
ėjome  į  gatvę. 

-  Puikiausiai.  Galiu  spręsti  kaip  senas  reklamos  skyriaus 
vedėjas. 

Mudu  pravažiavome  keletą  gatvių.  Ten  buvo  antrasis  po¬ 
litinis  susirinkimas.  Kitos  vėliavos,  kitokios  uniformos,  kita 
salė,  bet  šiaip  viskas  panašu.  Veiduose  ta  pati  neaiškios  vil¬ 
ties,  tikėjimo  ir  tuštumos  išraiška.  Priešais  eiles  kėdžių  stovė¬ 
jo  prezidiumo  stalas.  Už  jo  sėdėjo  partijos  sekretoriai,  prezi¬ 
diumas,  keletas  uolių  senmergių.  Kalbėtojas,  tipiškas 
valdininkas,  buvo  prastesnis  už  ankstesnįjį.  Jis  kalbėjo  kan¬ 
celiarine  vokiečių  kalba,  minėjo  skaičius,  įrodymus,  viskas 
buvo  tiesa,  ką  jis  sakė,  tačiau  jis  kalbėjo  ne  taip  įtikinamai 
kaip  anas,  kuris  iš  viso  neįrodinėju,  o  tik  tvirtino.  Už  prezi¬ 

diumo  stalo  pavargę  svarstė  kalakutus  partijos  sekretoriai; 
jie  buvo  lankęsi  jau  šimtuose  tokių  susirinkimų. 

-  Eime,  -  tarė  Kėsteris  po  valandėlės.  -  Čia  jo  irgi  nėra. 
Tarp  kitko,  ir  nesitikėjau  jo  čia  rasti. 

Nuvažiavome  toliau.  Po  tvankių  prisigrūdusių  salių  oras 
atrodė  šaltas  ir  gaivus.  Mašina  švilpė  gatvėmis.  Važiavome 
pro  kanalą.  Alyvuoti  geltoni  atšvaitai  nuo  žibintų  atsimušė 
tamsiame  vandenyje,  kuris  tyliai  teškeno  į  betonuotą  krantą. 
Pamažu  praplaukė  juodas  baidokas.  Vilkikas  rodė  raudonus 
ir  žalius  signalinius  žiburius.  Sulojo  šuo,  paskiau  prieš  šviesą 
praėjo  kažkoks  žmogus  ir  dingo  liuke,  kuris  akimirkai  nušvito 
auksine  šviesa.  Anapus  kanalo  traukėsi  skaisčiai  apšviesti  va¬ 
karinės  miesto  dalies  namai.  Per  kanalą  ėjo  tiltas  su  arka.  Juo 
be  paliovos  į  vieną  ir  į  kitą  galą  siuvo  automobiliai,  omnibu¬ 
sai  ir  tramvajai.  Viršum  tingaus  juodo  vandens  tiltas  atrodė 
kaip  marga  gyvatė,  taškanti  žiežirbas. 

-  Manau,  palikim  mašiną  čia  ir  likusį  galą  nueikim  pėsti,  - 
tarė  Kėsteris  po  valandėlės.  -  Ne  taip  kris  į  akis. 

Mes  sustabdėme  „Karlą"  po  kažkokios  smuklės  žibintu.  Li¬ 
pant  iš  mašinos,  ko  kojų  šmėstelėjo  balta  katė.  Po  vartų  arka 
stovėjo  kelios  prostitutės  su  prijuostėmis.  Jos  nutilo,  kai  mudu 
ėjome  pro  šalį.  Atsirėmęs  į  namų  kertę,  miegojo  rylininkas, 
kažkokia  senė  rausėsi  atmatose,  suverstose  prie  šaligatvio. 

Priėjome  prie  milžiniško  nešvaraus  nuomojamo  namo  su 
keliais  fligeliais,  kiemais  ir  perėjimais.  Apatiniame  aukšte  buvo 
parduotuvės,  kepykla  ir  skudurų  bei  senos  geležies  supirkimo 
punktas.  Gatvėje  priešais  pirmąjį  perėjimą  stovėjo  du  sunk¬ 
vežimiai  su  policininkais. 

Viename  pirmojo  kiemo  kampe  buvo  pastatytas  iš  lotelių 
stendas,  kuriame  kabojo  keletas  didelių  žvaigždėto  dangaus 
žemėlapių.  Prie  stalo,  užversto  popieriais,  ant  nedidelės  pa¬ 
kylos  stovėjo  kažkoks  vyriškis  su  tiurbanu.  Viršum  jo  galvos 
kabėjo  plakatas:  „Astrologija,  chiromantija,  ateities  prana¬ 
šavimas.  Jūsų  horoskopas  50  pfenigų".  Būrys  žmonių  spietėsi 

priėjo.  Skaisti  karbido  lempos  šviesa  krito  ant  geltono  raukš¬ 
lėto  jo  veido.  Jis  kažką  įkalbinėjo  klausytojams,  kurie  tylėda¬ 
mi  žiūrėjo  įjį.  Tie  patys  pasimetę,  abejingi,  stebuklo  ištroškę 
žvilgsniai  kaip  ir  tų  klausytojų,  kuriuos  matėme  susirinkimuose 
su  vėliavomis  ir  orkestru. 

-  Otai,  -  tariau  aš  Kėsteriui,  einančiam  priešais  mane,  - 
dabar  žinau,  ko  nori  tie  žmonės.  Jie  nenori  jokios  politikos. 
Jiems  reikia  kokio  nors  religijos  pakaitalo. 

Jis  atsigręžė. 

-  Žinoma.  Jie  nori  vėl  kuo  nors  tikėti.  Vis  tiek  kuo.  Todėl 
jie  tokie  fanatikai. 

Mudu  įėjome  į  antrąjį  kiemą,  kuriame  buvo  susirinkimo 
vieta.  Visi  langai  buvo  apšviesti.  Staiga  iš  ten  pasigirdo  triukš¬ 
mas.  Tą  pat  akimirką,  tarsi  davus  ženklą,  pro  tamsų  šoninį 
įėjimą  į  kiemą  įsibrovė  keletas  jaunuolių  su  neperšlampamais 
šarvais.  Pasilenkę  po  pat  langais,  jie  nulėkė  prie  salės  durų. 
Priešakinis  atidarė  jas,  ir  visi  puolė  į  vidų. 

-  Smogiamoji  grupė,  -  tarė  Kėsteris.  -  Eikš  čia  prie  sienos, 
už  alaus  statinių. 

Salėje  pakilo  riaumojimas  ir  triukšmas.  Kitą  akimirką 
džerkštelėjo  langas,  ir  kažkas  išlėkė  pro  jį.  Tučtuojau  atsidarė 
durys  ir  išsiveržė  krūva  žmonių.  Pirmieji  pargriuvo,  kiti  už¬ 
virto  ant  jų.  Kažkokia  moteris  ėmė  šaižiai  šauktis  pagalbos 
ir  išlėkė  pro  skliautinius  vartus.  Po  to  išvirto  antra  grupė. 
Žmonės  buvo  apsiginklavę  kėdžių  kojomis  ir  alaus  bokalais; 
jie  pešėsi  įsikibę  į  kits  kitą.  Iš  būrio  ištrūko  kažkoks  milži¬ 
niškas  dailidė,  atsistojo  truputį  nuošaliau  nuo  kitų  ir  kiek¬ 
vieną  kartą,  kai  tik  pamatydavo  netoli  savęs  priešininko  gal¬ 
vą,  voždavo  per  ją,  pasukęs  savo  ilgą  ranką,  ir  įvarydavo  jį 
atgal  į  besipešančių  tarpą.  Jis  darė  tai  visai  ramiai,  tarsi  mal¬ 
kas  skaldydamas. 

Atriedėjo  naujas  kamuolys,  ir  staiga  už  trijų  metrų  priešais 
save  pamatėme  geltoną  Gotfrydo  kuodą  kažkokio  įdūkusio 
ūsuočio  rankose. 

Kėsteris  pasilenkė  ir  dingo  minioje.  Po  kelių  sekundžių 
ūsuotis  paleido  Gotfrydą,  pakėlė,  baisiausiai  nustebęs,  ran¬ 
kas  ir  tartum  iš  šaknų  išrautas  medis  griuvo  į  minią.  Tuojau 
pamačiau  ir  Kėsterį,  velkantį  už  pakarpos  Lencą. 

Lencas  gynėsi. 

-  Leisk  mane  dar  nors  akimirką,  Otai,  -  švokštė  jis. 

-  Nesąmonė,  -  sušuko  Kėsteris,  -  tuoj  ateis  policija!  Bė¬ 
gam  čia. 

Mes  nulėkėme  per  kiemą  prie  tamsaus  šoninio  įėjimo.  Sku¬ 
bėjome  ne  tuščiai.  Tuo  metu  kieme  nuaidėjo  šaižus  švilpi¬ 
mas,  sublizgėjo  juodos  kaskės,  ir  policija  apsupo  kiemą.  Mes 
užbėgome  laiptais  į  viršų,  stengdamiesi  nepakliūti  policijai  į 
rankas.  Pro  laiptų  langą  matėme,  kas  darosi  kieme.  Polici¬ 
ninkai  darbavosi  puikiausiai.  Jie  užkirto  išėjimus,  įsibrovė  į 
žmonių  kamuolį,  suskaldė  jįir  tučtuojau  pradėjo  gabenti  žmo¬ 
nes  mašinomis.  Pirmasis  pakliuvo  apstulbęs  dailidė,  kuris  vel¬ 
tui  mėgino  kažką  aiškinti. 

Už  mūsų  prasivėrė  durys.  Kažkokia  vienmarškinė  moteris 
nuogomis,  laibomis  kojomis,  su  žvake  rankoje  iškišo  galvą. 

-  Ar  tai  tu?  -  paklausė  ji  niūriai. 

-  Ne,  -  atsakė  Lencas  jau  atsigavęs.  Moteris  užtrenkė  du¬ 
ris.  Lencas  kišenine  lempute  pašvietė  įjas.  Čia  buvo  laukia¬ 
ma  mūrininko  Gerhardo  Peškės. 

Apačioje  viskas  nutilo.  Policininkai  pasitraukė,  ir  kiemas 
ištuštėjo.  Mes  dar  palaukėme  truputį,  paskiau  nusileidome 
laiptais  žemyn.  Už  kažkurių  durų  verkė  kūdikis.  Verkė  tyliai 
ir  gailiai  tamsoje. 

-  Jis  teisus,  -  tarė  Gotfrydas.  -  Verkia  jau  iš  anksto. 

Ėjome  per  priekinį  kiemą.  Prie  žvaigždėto  dangaus  žemė¬ 
lapių  stovėjo  visų  apleistas  astrologas. 

-  Gal  sudaryti  horoskopą,  ponai?  -  sušuko  jis.  -  O  gal  atei¬ 
tį  išpranašauti  iš  rankos? 

-  Drožk,  -  tarė  Gotfrydas  ir  atkišo  jam  ranką. 

Žmogus  kurį  laiką  tyrinėjo  delną. 

-  Jūs  turite  širdies  ydą,  -  pasakė  jis  kategoriškai.  -  Jūsų 
jausmai  smarkiai  išlavėję,  proto  linija  labai  trumpa,  užtat  esate 
muzikalus.  Jūs  daug  svajojate,  bet  netinkate  vedybiniam  gy¬ 
venimui.  Vis  dėlto  aš  čia  matau  tris  vaikus.  Iš  prigimties  jūs 
diplomatas,  linkęs  gyventi  užsidaręs  ir  sulauksite  aštuonias¬ 
dešimt  metų. 

-  Tiesa,  -  pareiškė  Gotfrydas.  -  Ir  mano  panelė  motina 
visada  sakydavo:  kas  piktas,  tas  ilgai  gyvens.  Moralė  yra  žmo¬ 
nių  išradimas,  bet  ne  gyvenimo  išvada. 

Jis  sumokėjo  astrologui  ir  nuėjo  toliau.  Gatvė  buvo  tuščia. 
Priešais  šmėstelėjo  juoda  katė.  Lencas  parodė  į  ją. 

-  Dabar,  tiesą  sakant,  turėtume  grįžti. 

-  Niekai,  -  tariau  aš,  -  prieš  tai  matėme  baltą  katę.  Viena 
neutralizuoja  kitą. 

Ėjome  toliau.  Kitoje  gatvės  pusėje  pasirodė  keletas  žmo¬ 
nių.  Tai  buvo  keturi  jauni  vyrukai.  Vienas  iš  jų  buvo  su  nau¬ 
jais  šviesiai  geltonais  odiniais  kragais,  kiti  su  kariškais  batais. 
Jie  sustojo  ir  žiūrėjo  į  mus. 

-  Štai  jis!  -  staiga  suriko  vyrukas  su  kragais  ir  skersai  gat¬ 
vės  pasileido  į  mūsų  pusę.  Kitą  akimirką  trinktelėjo  du  šū¬ 
viai,  vyrukas  šoko  į  šalį  ir  visi  keturi  pasileido  bėgti  kiek  tik 
kojos  neša.  Aš  mačiau,  kaip  Kėsteris  buvo  bešokąs  iš  paskos, 
bet  paskui  kažkaip  keistai  pasisuko,  dusliai,  klaikiai  suriko  ir, 
ištiesęs  į  priekį  rankas,  mėgino  sugauti  Gotfrydą  Lencą,  kuris 
sunkiai  žnektelėjo  ant  grindinio. 

Iš  pradžių  pagalvojau,  kad  Lencas  tik  išgriuvo,  bet  paskiau 
pamačiau  kraują.  Kėsteris  atsagstė  švarką,  perplėšė  marški¬ 
nius.  Smarkiai  plūdo  kraujas.  Aš  prispaudžiau  prie  žaizdos 
savo  nosinę. 

-  Pabūk  čia,  aš  atvažiuosiu  mašiną,  -  sušuko  Kėsteris  ir 
nubėgo. 

-  Gotfrydai,  -  tariau  aš,  -  ar  tu  girdi  mane? 

Jo  veidas  pasidarė  pilkas.  Akys  buvo  primerktos.  Vokai  ne¬ 
judėjo.  Viena  ranka  aš  laikiau  jo  galvą,  o  kita  spaudžiau  prie 


kraujuojančios  vietos  nosinę.  Aš  klūpėjau  šalia  jo,  stengda¬ 
masis  išgirsti,  ar  nepradės  jis  gargaliuoti,  ar  neatsikvėps.  Bet 
nieko  negirdėjau,  aplinkui  nebuvo  nė  garso,  begalinė  gatvė, 
begaliniai  namai,  begalinė  naktis.  Tik  girdėjau,  kaip  tyliai  var¬ 
va  ant  grindinio  kraujas,  ir  žinojau,  kad  jau  ne  kartą  galėjo 
jam  taip  atsitikti,  bet  netikėjau,  kad  tai  tiesa. 

Smarkiai  privažiavo  Kėsteris.  Jis  atlošė  kairiosios  sėdynės 
atkaltę.  Mes  atsargiai  pakėlė  Gotfrydą  ir  paguldėme  ant  abiejų 
sėdynių.  Aš  įšokau,  ir  Kėsteris  paleido  mašiną  visu  smarku¬ 
mu.  Važiavome  prie  artimiausio  greitosios  pagalbos  punkto. 
Kėsteris  atsargiai  sustabdė. 

-  Pasižiūrėk,  ar  yra  gydytojas.  Jei  nėra,  turėsim  važiuoti 
toliau. 

Aš  įbėgau  į  punktą.  Mane  sutiko  sanitaras. 

-  Ar  yra  gydytojas? 

-  Taip.  Jūs  atvežėte  ką  nors? 

-  Taip.  Eikit  šen!  Paimkit  neštuvus. 

Mes  paguldėme  Gotfrydą  ant  neštuvų  ir  įnešėme  į  vidų. 
Gydytojas  jau  stovėjo  pasiraitojęs  rankoves. 

-  Čia!  -  Jis  parodė  į  žemą  stalą.  Mes  užkėlėme  ant  jo  neš¬ 
tuvus.  Gydytojas  nuleido  lempąprie  pat  kūno. 

-  Kas  tai? 

-  Revolverio  šūvis. 

Jis  paėmė  vatos,  nušluostė  kraują,  pačiupinėjo  Gotfrydo 
pulsą,  paklausė  širdį  ir  išsitiesė. 

-  Nieko  nebegalima  padaryti. 

Kėsteris  žiūrėjo  į  jį  įsmeigęs  akis. 

-  Juk  šūvis  visai  šone.  Ciagi  negali  būti  nieko  blogo! 

-  Čia  du  šūviai!  -  tarė  gydytojas. 

Jis  vėl  nušluostė  kraują.  Mes  pasilenkėme.  Tada  pamatė¬ 
me,  kad  žemiau  žaizdos,  iš  kurios  smarkiai  bėgo  kraujas,  bu¬ 
vo  kita  -  mažytė  tamsi  skylutė  širdies  plote. 

-  Jis,  matyti,  mirė  beveik  išsyk,  -  tarė  gydytojas.  Kėsteris 
išsitiesė.  Jis  žiūrėjo  į  Gotfrydą.  Gydytojas  dėjo  ant  žaizdų  tam¬ 
ponus  ir  klijavo  juos  trauklapiais. 

-  Norit  nusiprausti?  -  paklausė  jis. 

-  Ne,  -  atsakiau  aš. 

Gotfrydo  veidas  dabar  pagelto  ir  įdubo.  Burna  truputį  per¬ 
sikreipė,  akys  buvo  primerktos,  viena  kiek  daugiau,  kita  ma¬ 
žiau.  Jis  žiūrėjo  į  mus.  Jis  be  paliovos  žiūrėjo  į  mus. 

-  Kaip  čia  atsitiko?  -  paklausė  gydytojas. 

Niekas  neatsakė.  Gotfrydas  žiūrėjo  į  mus.  Jis  be  atlydos 
žiūrėjo  į  mus. 

-  Jis  gali  čia  pasilikti,  -  tarė  gydytojas. 

Kėsteris  sujudėjo. 

-  Ne,  -  atsakė  jis.  -  Mes  jį  pasiimsime! 

-  Taip  negalima,  -  tarė  gydytojas.  -  Mums  reikia  paskam¬ 
binti  įpoliciją.  Į  kriminalinę  policiją  taip  pat.  Juk  reikia  viską 
padaryti,  kad  nusikaltėlis  būtų  surastas. 

-  Nusikaltėlis?  -  Kėsteris  pažvelgė  į  gydytoją,  tarsi  nesu¬ 
prasdamas,  kąjis  sako. 

-  Gerai,  -  tarė  jis  pagaliau,  -  aš  nuvažiuosiu  ir  atvešiu  po¬ 
liciją. 

-  Jūs  galite  paskambinti.  Greičiau  atvyks. 

Kėsteris  lėtai  papurtė  galvą. 

-  Ne.  Aš  atvešiu. 

Jis  išėjo,  ir  aš  išgirdau,  kaip  suburzgė  „Karlas".  Gydytojas 
pastūmė  man  kėdę. 

-  Norit  atsisėsti? 

-  Ačiū,  -  tariau  aš  ir  palikau  stovėti.  Skaisti  šviesa  vis  dar 
krito  ant  kruvinos  Gotfrydo  krūtinės.  Gydytojas  truputį  pa¬ 
kėlė  lempą. 

-  Kaip  čia  atsitiko?  -  paklausė  jis  dar  kartą. 

-  Nežinau.  Matyt,  kažkas  supainiojo  jį  su  kuo  nors  kitu. 

-  Jis  yra  buvęs  kare?  -  paklausė  gydytojas. 

Aš  linktelėjau. 

-  Matyti  iš  randų,  -  tarė  jis.  -  Ir  iš  peršautos  rankos.  Jis 
buvo  keletą  kartų  sužeistas. 

-  Taip.  Keturis  kartus. 


-  Kokia  niekšybė,  -  tarė  sanitaras.  -  Vis  tai  nususę  pien¬ 
burniai,  kurie  tada  dar  vystykluose  gulėjo. 

Aš  nieko  neatsakiau.  Gotfrydas  žiūrėjo  įmanė.  Žiūrėjo  be 
paliovos. 

Praėjo  gerokai  laiko,  kai  grįžo  Kėsteris.  Jis  buvo  vienas. 
Gydytojas  padėjo  laikraštį,  kurį  ką  tik  skaitė. 

-  Ar  policijos  valdininkai  atvažiavo?  -  paklausė  jis. 

Kėsteris  stovėjo.  Jis  negirdėjo,  ką  sakė  gydytojas. 

-  Policija  atvažiavo?  -  paklausė  gydytojas  dar  kartą. 

-  Taip,  -  atsakė  Kėsteris.  -  Policija.  Reikia  paskambinti, 
kad  atvažiuotų. 

Gydytojas  pažvelgė  į  jį  bet  nieko  nepasakė  ir  nuėjo  prie 
telefono.  Po  kelių  minučių  atėjo  du  valdininkai.  Juodu  atsi¬ 
sėdo  prie  stalo,  ir  vienas  iš  jų  pradėjo  užrašinėti  žinias  apie 
Gotfrydą.  Aš  nežinau  kodėl,  bet  man  atrodė  beprotiška  saky¬ 
ti,  kuo  jis  vardu,  kada  gimęs  ir  kur  gyveno,  -  dabar  jis  jau 
miręs.  Aš  žiūrėjau  į  juodą  pieštuką,  kurį  valdininkas  nuola¬ 
tos  seilino,  ir  mechaniškai  atsakinėjau. 

Antrasis  valdininkas  pradėjo  rašyti  protokolą.  Kėsteris  da¬ 
vė  reikalingas  žinias. 

-  Ar  galite  man  apytikriai  pasakyti,  kaip  atrodė  nusikaltė¬ 
lis?  -  paklausė  valdininkas. 

-  Ne,  -  atsakė  Kėsteris.  -  Neatkreipiau  dėmesio. 

Aš  pažiūrėjau  į  jį.  Pagalvojau  apie  geltonuosius  kragus  ir 
uniformas. 

-  Nežinote,  kokiai  politinei  partijai  jis  priklausė?  Nematė¬ 
te  ženklų  ar  uniformos? 

-  Ne,  -  atsakė  Kėsteris!  -  Aš  nieko  nemačiau,  kol  pasigir¬ 
do  šūviai.  O  paskui  aš  tik...  Jis  sutriko  akimirką.  -  Paskiau 
rūpinaus  savo  draugu. 

-Jūs  priklausote  kokiai  nors  politinei  partijai? 

-Ne. 

-  Klausiu  todėl,  kad  jūs  pasakėte  -  jis  buvo  jūsų  draugas... 

-  Jis  yra  mano  fronto  draugas,  -  tarė  Kėsteris. 

Valdininkas  atsigręžė  įmanė. 

-  Gal  jūs  galite  papasakoti,  kaip  atrodė  nusikaltėlis? 

Kėsteris  tvirtai  pažvelgė  įmanė. 

-  Ne,  -  tariau.  -  Aš  irgi  nieko  nemačiau. 

-  Keista,  -  tarė  valdininkas. 

-  Mes  kalbėjomės  ir  į  nieką  nekreipėme  dėmesio.  Viskas 
įvyko  labai  greitai. 

Valdininkas  atsiduso. 

-  Tada  maža  vilties,  kad  mes  pagautume  tuos  vyrukus. 

Jis  baigė  rašyti  protokolą. 

-  Galime  pasiimti  jį?  -  paklausė  Kėsteris. 

-  Tiesą  sakant...  -  Valdininkas  pažvelgė  į  gydytoją.  -  Mir¬ 
ties  priežastis  neabejotinai  nustatyta? 

Gydytojas  linktelėjo. 

-  Aš  jau  parašiau  pažymėjimą. 

-  O  kur  kulka?  Man  reikia  kulką  pasiimti. 

-  Dvi  kulkos,  ir  abi  liko  kūne.  Aš  turėčiau...  -  Gydytojas 
padelsė. 

-  Man  reikia  abiejų,  -  tarė  valdininkas.  -  Turiu  matyti,  ar 
jos  iššautos  iš  to  paties  ginklo. 

-  Taip,  -  atsakė  Kėsteris,  gydytojui  žvilgtelėjus  įjį. 

.  Sanitaras  pataisė  neštuvus  ir  nuleido  lempą.  Gydytojas  pa¬ 
siėmė  įrankius  ir  įkišo  pincetą  į  žaizdą.  Pirmąją  kulką  jis  grei¬ 
tai  rado.  Ji  buvo  negiliai.  Norėdamas  rasti  antrąją,  jis  turėjo 
daryti  pjūvį.  Gumines  pirštines  gydytojas  užsitraukė  kaip  rei¬ 
kiant,  į  rankas  paėmė  kablius  ir  skalpelį.  Kėsteris  greitai  pri¬ 
ėjo  prie  neštuvų  ir  užspaudė  Gotfrydui  akis,  kurios  vis  dar 
buvo  praviros.  Aš  nusigręžiau  išgirdęs,  kaip  tyliai  čekštelėjo 
skalpelis.  Staiga  mane  suėmė  keistas  jausmas:  norėjau  pri¬ 
šokti  ir  nustumti  gydytoją  į  šalį,  -  man  pasirodė,  kad  Gotfry¬ 
das  tik  be  sąmonės,  ir  gydytojas  dabar  jį  tikrai  nužudys.  Bet 
tučtuojau  atsipeikėjau.  Pakankamai  buvome  matę  numirė¬ 
lių  ir  žinojome,  kada  žmogus  nebegyvas. 


-  Štai,  -  tarė  gydytojas  ir  išsitiesė.  Jis  nušluostė  kulką  ir 
padavė  ją  valdininkui. 

-  Tokia  pat.  Iš  to  paties  ginklo,  tiesa? 

Kėsteris  pasilenkė  ir  gerai  pasižiūrėjo  į  mažas  bukas  kulkas, 
kurios,  dulsvai  žvilgėdamos,  ritinėjosi  valdininkui  ant  delno. 

-  Taip,  -  tarė  jis. 

Valdininkas  susivyniojo  jas  į  popierių  ir  įsidėjo  į  kišenę. 

-  Tiesą  sakant,  tai  neleidžiama,  -  tarė  jis,  -  bet  jeigu  jūs 
norite  parsivežti  jį  namo...  Juk  aplinkybės  aiškios,  tiesa,  po¬ 
nas  daktare?  -  Gydytojas  linktelėjo.  -  Juk  jūs  taip  pat  esate 
teismo  gydytojas,  -  kalbėjo  toliau  valdininkas,  -  tad...  kaip 
norite...  jūs  tik  turite...  gali  atsitikti,  kad  rytoj  atvyks  dar  vie¬ 
na  komisija... 

-  Žinau,  -  tarė  Kėsteris.  -  Viską  paliksime  kaip  buvo. 

Valdininkai  išėjo. 

Gydytojas  vėl  uždengė  ir  užlipdė  Gotfrydo  žaizdas. 

-  Kaip  norėsite?  -  paklausė  jis.  -  Neštuvus  galite  pasiimti. 
Tik  atsiųskite  rytoj  juos  atgal. 

-  Taip,  ačiū,  -  tarė  Kėsteris.  -  Eikš,  Robi. 

-  Galiu  jums  padėti,  -  tarė  sanitaras. 

Aš  papurčiau  galvą. 

-  Apsieisim. 

Paėmėme  neštuvus,  išnešėme  ir  pastatėme  ant  abiejų  kai¬ 
riųjų  sėdynių,  kurios  su  nuleistu  atlošu  sudarė  vieną  plokštu¬ 
mą.  Išėjo  sanitaras  ir  gydytojas  ir  žiūrėjo  į  mus.  Užklojome 
Gotfrydą  jo  paltu  ir  nuvažiavome.  Po  valandėlės  Kėsteris  at¬ 
sigręžė  įmanė. 

-  Dar  kartą  važiuosime  ta  gatve.  Aš  jau  buvau  ten.  Bet 
dar  buvo  per  anksti.  Gal  dabar  jie  jau  eina. 

Pradėjo  snaiguliuoti.  Kėsteris  važiavo  bemaž  negirdimai. 
Jis  nuspausdavo  sankabą  ir  dažnai  taip  pat  išjungdavo  degi¬ 
mą.  Jis  norėjo,  kad  niekas  mūsų  negirdėtų,  nors  tie  keturi, 
kurių  mes  ieškojome,  nė  nežinojo,  jog  mes  turime  mašiną. 
Lyg  balta  šmėkla  plaukėme  per  tolydžio  tirštėjantį  sniegą.  Iš 

įrankių  dėžutės  aš  išsitraukiau  plaktuką  ir  pasidėjau  šalia,  kad 
galėčiau  išsyk  šokti  iš  mašinos  ir  trenkti. 

Važiavome  gatve,  kur  krito  Lencas.  Po  žibintu  dar  tebe- 
juodavo  kraujo  dėmė.  Kėsteris  išjungė  šviesą.  Mes  slinkome 
palei  pat  šaligatvį  ir  stebėjome  gatvę.  Nieko  nesimatė.  Tik  iš 
kažkokios  apšviestos  smuklės  aidėjo  balsai. 

Kėsteris  sustojo  ties  sankryža. 

-  Pabūk  čia,  -  tarė  jis,  -  pasižiūrėsiu  smuklėje. 

-  Ir  aš  eisiu,  -  atsakiau. 

Jis  pažvelgė  į  mane  tokiu  žvilgsniu,  kurį  dar  atsiminiau  iš 
tų  laikų,  kai  jis  vienas  eidavo  į  žvalgybą. 

-  Aš  nieko  nedarysiu  smuklėje,  -  tarė  jis.  -  Ko  gero,  jis  dar 
paspruktų  nuo  manęs.  Tiktai  noriu  pažiūrėti,  ar  jis  ten  yra. 
Tada  palauksime  jo.  Tu  pasilik  čia,  prie  Gotfrydo. 

Aš  linktelėjau,  ir  jis  dingo  sniego  pūgoje.  Snaigės  krito  man 
ant  veido  ir  tirpo.  Staiga  man  pasidarė  nepakenčiamai  skau¬ 
du,  kad  Gotfrydas  uždengtas,  tartum  nebepriklausytų  mums, 
ir  aš  nutraukiau  apsiaustajam  nuo  galvos.  Dabar  sniegas  kri¬ 
to  ir  ant  jo  veido,  ant  akių  ir  lūpų,  bet  netirpo.  Aš  išsitrau¬ 
kiau  nosinę,  nušluosčiau  sniegą  ir  vėl  užklojau  paltu  jo  galvą. 

Sugrįžo  Kėsteris. 

-  Nieko  nebuvo? 

-  Nieko,  -  tarė  jis. 

Otas  įlipo  į  mašiną. 

-  Dabar  važiuosim  dar  į  kitas  gatves.  Jaučiu,  kad  kiekvie¬ 
nu  momentu  turime  juos  sutikti. 

Mašina  suriaumojo,  bet  tučtuojau  nutilo.  Tyliai  plaukėme 
per  baltą,  vėtringą  naktį,  iš  gatvės  į  gatvę.  Per  posūkius  aš 
laikiau  Gotfrydą,  kad  jis  nenusmuktų;  protarpiais  sustoda¬ 
vome  už  šimto  metrų  nuo  kokios  smuklės,  ir  Kėsteris  ilgais 
šuoliais  lėkdavo  pasižiūrėti.  Jį  pagavo  niūrus,  šaltas  pasiutys; 
du  kartus  jis  buvo  besirengiąs  parvežti  Gotfrydą,  bet  kiekvie¬ 
ną  kartą  sugrįždavo  manydamas,  jog  kaip  tik  šiuo  metu  tas 
ketvertas  turėtų  kur  nors  eiti. 

Staiga  toli,  ilgoje,  plikoje  gatvėje,  pamatėme  juoduojant 
grupę  žmonių.  Kėsteris  tučtuojau  išjungė  degimą,  ir  mes  be 
garso,  be  šviesų  nuvažiavome  prie  jų.  Žmonės  negirdėjo  mū¬ 
sų.  Jie  kalbėjosi  tarpusavyje. 

-  Keturi,  -  sušnibždėjo  Kėsteris. 

Tuo  pat  metu  mašina  suriaumojo,  nušvilpė  paskutinius  du 
šimtus  metrų,  užšoko  ant  šaligatvio,  stabdžiai  sugirgždėjo  ir 
pamėtėtas  į  šoną  „Karlas"  sustojo  per  kokį  metrą  nuo  keturių 
žmonių,  kurie  net  sutriko  iš  išgąsčio.  Kėsteris  persisvėrė  per 
mašinos  kraštą,  pasirengęs  šokti,  jo  kūnas  buvo  kaip  plieninė 
spyruoklė,  o  veidas  nepermaldaujamas  kaip  mirtis. 

Tai  buvo  keturi  niekuo  nedėti  pagyvenę  žmonės.  Vienas  iš 
jų  buvo  girtas.  Jie  ėmė  plūstis.  Kėsteris  nieko  neatsakė.  Nu¬ 
važiavome  toliau. 

-  Otai,  -  tariau  aš,  -  šiandien  mes  jo  nesurasim.  Nema¬ 
nau,  kad  jis  drįstų  pasirodyti  gatvėje. 

-  Taip,  galbūt,  -  atsakė  jis  kiek  palūkėjęs  ir  pasuko  mašiną. 

Nuvažiavome  prie  Kėsterio  buto.  Jo  kambarys  turėjo  at¬ 
skirą  įėjimą,  tad  mums  nereikėjo  nieko  žadinti. 

Kai  išlipome,  aš  paklausiau: 

-  Kodėl  tu  nenorėjai  pasakyti  policijai,  kaip  jis  atrodo?  Juk 
ji  mums  būtų  padėjusi  jį  surasti.  O  juk  mes  gana  gerai  matė¬ 
me  jį. 

Kėsteris  pažvelgė  į  mane. 

-  Todėl,  kad  mes  vieni  apsidirbsime,  be  policijos.  Negi  tu 
manai,  -  jo  balsas  pasidarė  visai  tylus,  duslus  ir  baisus,  -  kad 
aš  jį  atiduosiu  policijai?  Kad  jis  gautų  vos  keletą  metų  kalėji¬ 
mo?  Tu  juk  žinai,  kaip  baigiasi  visos  šios  bylos!  Šie  vyrukai 
žino,  kad  teisėjai  gailės  jų!  Nieko  nebus!  Sakau  tau,  jei  net 
policija  jį  surastų,  aš  pareikščiau,  kad  tai  ne  jis!  Pats  jį  nu- 
stversiu!  Gotfrydas  negyvas,  o  tasai  gyvena!  Nieko  nebus! 

Mes  nukėlėme  neštuvus  nuo  sėdynių  ir  per  sniego  pūgą 
bei  vėtrą  įnešėme  juos  į  namus;  atrodė,  kad  mes  kariaujame 
Flandrijoje  ir  nukautą  draugą  iš  apkasų  atnešėme  į  užnugarį. 

Nupirkome  karstą  ir  vietą  parapijos  kapinėse.  Gotfrydas 
ne  kartą  buvo  sakęs,  kai  mes  kalbėdavome  apie  mirtį,  jog 
krematoriumai  kareiviams  buvę  nebuvę.  Jis  norįs  gulėti  že¬ 
mėje,  kurioje  iki  tol  gyveno. 

Laidojome  Gotfrydą  giedrą,  saulėtą  dieną.  Apvilkome  jį 
sena  kariška  uniforma  su  skeveldrų  sudraskyta  rankove  ir  iš¬ 
blukusiomis  kraujo  dėmėmis.  Karstą  uždarėme  patys  ir  nu¬ 
nešėme  laiptais  žemyn.  Palydėjo  jį  nedaug  žmonių.  Ferdinan¬ 
das,  Valentinas,  Alfonsas,  barmenas  Fredas,  Džordžis,  Jupas, 
ponia  Stos,  Gustavas,  Stefanas  Grigoleitis  ir  Roza. 

Prie  kapinių  vartų  turėjome  truputį  palaukti.  Prieš  mus 
buvo  dar  dvi  laidotuvių  procesijos,  kurias  reikėjo  pirma  pra¬ 
leisti.  Viena  su  juodu  laidotuvių  automobiliu,  kita  su  karie¬ 
ta,  pakinkyta  juodu  ir  sidabriniu  krepu  papuoštais  arkliais. 
Paskui  karietą  ėjo  begalinė  vora  laidotuvininkų,  kurie  gyvai 
tarp  savęs  kalbėjosi. 

Mes  iškėlėme  karstą  iš  mašinos  ir  patys  nuleidome  jį  virvė¬ 
mis  į  kapą.  Duobkasys  buvo  patenkintas  -  jis  ir  taip  turėjo 
pakankamai  darbo.  Pakvietėme  ir  dvasininką.  Tiesa,  nežino¬ 
jome,  kaip  būtų  į  tai  pažiūrėjęs  Gotfrydas,  bet  Valentinas  pa¬ 
sakė,  kad  taip  reikia.  Tiktai  paprašėme  pastorių,  kad  jis  nesa¬ 
kytų  pamokslo.  Jam  tereikėjo  perskaityti  ištrauką  iš  Biblijos. 

Pastorius  buvo  senas,  trumparegis  žmogelis.  Eidamas  prie 
kapo,  jis  suklupo  įgrumstą  ir  būtų  įgriuvęs  į  duobę,  jei  Kėste- 
ris  su  Valentinu  nebūtų  jo  suturėję.  Bet  griūdamas  jis  išmetė 
iš  rankų  Bibliją  ir  akinius,  kuriuos  kaip  tik  rengėsi  užsidėti. 
Visa  tai  įkrito  į  kapą.  Pastorius  sumišęs  žiūrėjo  į  duobę. 

-  Te  sau  guli  ten,  pone  pastoriau,  -  tarė  Valentinas,  -  mes 
atlyginsime  jums  už  duotus  daiktus. 

-  Knyga  -  tai  niekis,  -  tyliai  atsakė  pastorius,  -  bet  man 
reikalingi  akiniai. 

Valentinas  nusilaužė  šakutę  iš  kapinių  gyvatvorės.  Paskiau 
atsiklaupė  prie  kapo,  ir  jam  pasisekė  užkabinti  akinius  už  lan¬ 
kelio  ir  ištraukti  iš  vainikų.  Akiniai  buvo  auksiniais  apsodais. 

Galbūt  todėl  pastorius  ir  norėjo  juos  atgauti.  Biblija  nuslydo 
šalia  karsto;  norint  ją  ištraukti,  būtų  reikėję  nulipti  žemyn  ir 
pakelti  karstą.  To  nenorėjo  nė  pastorius.  Jis  stovėjo  sumišęs. 

-  Ar  nepasakius  man  vis  dėlto  kelių  žodžių?  -  paklausė  jis. 

-  Nereikia,  pone  pastoriau,  -  tarė  Ferdinandas.  -  Juk  da¬ 
bar  jis  turi  po  grabu  visą  Senąjį  ir  Naująjį  Testamentą. 

Stipriai  kvepėjo  išrausta  žemė.  Viename  grumste  krutėjo 
baltas  vikšras.  Kai  žemė  bus  suversta  į  duobę,  jis  gyvens  to¬ 
liau,  pavirs  lėliuke  ir  kitais  metais  pralauš  grumstą  ir  išlįs  į 
šviesą.  O  Gotfrydas  buvo  nebegyvas.  Jis  užgeso.  Mes  stovė¬ 
jome  priėjo  kapo,  žinodami,  kad  dar  tebėra  jo  kūnas,  plau¬ 
kai,  akys,  tiesa,  viskas  pasikeitę,  bet  dar  tebėra,  ir  kad  vis 
dėlto  jo  jau  nebebuvo  ir  niekad  nebebus.  To  negalėjai  žmo¬ 
gus  suprasti.  Mūsų  oda  buvo  šilta,  mintys  veikė,  širdis  vari¬ 
nėjo  kraują  arterijomis,  mes  tebebuvome  kaip  ir  pirma,  kaip 
vakar,  mes  tebeturėjome  rankas,  neapakome  ir  neapkurto- 
me,  viskas  buvo  kaip  buvę,  o  Gotfrydas  Lencas  pasiliks  čia  ir 
niekad  nebeeis  paskui  mus.  To  nebuvo  galima  suprasti. 

Žemė  ėmė  bildėti  į  karstą.  Duobkasys  davė  mums  kastu¬ 
vus,  ir  mes  užkasėme  jį- Valentinas,  Kėsteris,  Alfonsas,  aš,  - 
kaip  jau  buvome  užkasę  ne  vieną  draugą.  Staiga  man  pasiro¬ 
dė,  kad  sugriaudėjo  sena,  liūdna  kareivių  daina,  kurią  Len¬ 
cas  dažnai  dainuodavo: 

Argonų  girios,  Argonų  girios, 

Greit  kapinės  jūs  būsit  tylios. . . 

Alfonsas  atnešė  paprastą,  juodą  medinį  kryžių,  tokį  kry¬ 
žių,  kokių  šimtai  tūkstančių  stovi  prie  begalinių  kapų  eilių 
Prancūzijoje.  Mes  pastatėme  jį  kapo  galvūgalyje  ir  užvožėme 
ant  jo  seną  Gotfrydo  šalmą. 

-  Eime,  -  pagaliau  kimiai  tarė  Valentinas. 

-  Taip,  -  tarė  Kėsteris.  Bet  jis  tebestovėjo.  Tebestovėjome 
visi.  Valentinas  peržvelgė  mus  visus  iš  eilės. 


-  Kam?  -  tarė  jis  lėtai.  -  Kam  gi?  Prakeikimas! 

Niekas  neatsakė. 

Valentinas  mostelėjo  pavargusia  ranka. 

-  Eime. 

Mes  nuėjome  žvyruotu  taku.  Prie  vartų  mūsų  laukė  Ferdi¬ 
nandas,  Džordžis  ir  kiti. 

-  Jis  mokėjo  taip  nuostabiai  juoktis,  -  tarė  Stefanas  Grigo- 
leitis,  ir  ašaros  riedėjo  per  bejėgį,  rūstų  jo  veidą. 

Aš  atsigręžiau.  Niekas  nėjo  paskui  mus. 

Vasario  mėnesį  mudu  su  Kėsteriu  paskutinį  kartą  sėdėjome 
savo  dirbtuvėje.  Mes  buvome  priversti  ją  parduoti  ir  dabar 
laukėme  licitatoriaus,  kuris  turėjo  išvaržyti  įrengimus  ir  tak¬ 
si.  Kėsteris  tikėjosi  pavasarį  įsitaisyti  lenktynininku  vienoje 
nedidelėje  automobilių  firmoje.  Aš  pasilikau  „Internaciona- 
lio"  kavinėje  ir  rengiausi  susirasti  dar  kokį  nors  darbą  dienos 
metu,  kad  galėčiau  daugiau  uždirbti. 

Kieme  pamažu  susirinko  keletas  žmonių.  Atėjo  licitatorius. 

-  Tu  išeisi,  Otai?  -  paklausiau  aš. 

-  O  kam?  Juk  viskas  yra  kieme,  o  licitatorius  žino,  ką  daryti. 

Kėsteris  atrodė  pavargęs.  Jo  nuovargį  ne  taip  lengva  buvo 

pastebėti,  bet,  gerai  pažindamas  jį,  galėjai  pamatyti  tai  iš  kar¬ 
to.  Tokiais  atvejais  jo  veidas  atrodydavo  labiau  įtemptas  ir 
griežtesnis  nei  paprastai.  Kiekvieną  vakarą  jis  važinėjo  vis  į 
tą  patį  miesto  rajoną.  Otas  jau  seniai  žinojo,  kaip  vadinasi 
vyrukas,  nušovęs  Gotfrydą.  Tik  negalėjo  jo  surasti,  nes  žudi¬ 
kas,  bijodamas  policijos,  persikėlė  į  kitą  butą  ir  kažkur  slaps¬ 
tėsi.  Visa  tai  išaiškino  Alfonsas.  Jis  taip  pat  laukė.  Tiesą  sakant, 
galėjo  būti  ir  taip,  kad  žudiko  nė  nebuvo  mieste.  Jis  nežinojo, 
jog  Kėsteris  ir  Alfonsas  ieško  jo  pėdų.  Jie  tikėjosi,  kad  jis  su¬ 
grįš,  kai  tik  pasijus  saugus. 

-  Eisiu  pasižiūrėti,  Otai,  -  tariau  aš. 

-  Gerai. 

Aš  išėjau  į  kiemą.  Mūsų  staklės  ir  kiti  daiktai  buvo  sukrau¬ 
ti  pačiame  jo  viduryje.  Po  dešinei  prie  sienos  stovėjo  taksi. 

Mes  jį  švariai  buvome  numazgoję.  Aš  apžiūrėjau  sėdynes  ir 
padangas.  „Mūsų  šaunioji  melžiama  karvutė",  -  taip  visados 
jį  vadindavo  Gotfrydas.  Ne  taip  paprasta  buvo  su  juo  skirtis. 

Kažkas  suplojo  man  per  petį.  Nustebęs  atsigręžiau.  Prieš 
mane  stovėjo  jaunas,  nemaloniai  švankus  vyras,  užsivilkęs 
paltą  su  diržu.  Jis  mirktelėjo  man,  sukdamas  ore  bambukinę 
lazdelę. 

-  Alio!  Juk  mudu  pažįstami! 

Aš  pradėjau  prisiminti. 

-  Gvidas  Tisas  iš  „  Augekos"! 

-  Na  mat!  -  pareiškė  patenkintas  savimi  Gvidas.  -  Juk  ir 
tada  susitikome  prie  to  paties  kledaro.  Bet  tada  su  jumis 
buvo  kažkoks  bjaurus  vyrukas.  Kad  kiek  neužvažiavau  jam 
per  snukį. 

Aš  nejučiomis  perkreipiau  veidą,  pagalvojęs,  jog  jis  kad 
kiek  neužvažiavęs  Kėsteriui.  Tisas  išsiaiškino  tai  kaip  šypse¬ 
ną  ir  savo  ruožtu  parodė  gerokai  iškirmijusius  dantis. 

-  Na,  bala  nematė,  -  Gvidas  ne  toks,  kad  ilgai  atsimintų 
pikta.  Juk  tada  jūs  sumokėjote  didžiulius  pinigus  už  tą  auto¬ 
mobilių  senelį.  Ar  uždirbote  ką  nors  su  juo? 

-  Taip,  -  tariau  aš.  -  Mašina  gera. 

Tisas  burnojo: 

-  Būtumėt  manęs  paklausęs,  daugiau  būtumėt  uždirbęs.  Ir 
aš  taip  pat.  Na,  bala  nematė!  Kas  buvo,  tas  pražuvo!  O  šian¬ 
dien  galim  išvien  eiti.  Už  penkis  šimtus  markių  nuvaržysime 
tą  dėžę.  Nėra  nieko,  kas  galėtų  ją  nupirkti.  Sutarta? 

Aš  supratau.  Jis  manė,  kad  mes  tada  pardavėme  tą  maši¬ 
ną,  ir  nežinojo,  jog  dirbtuvė  priklauso  mums.  Priešingai,  jis 
tikėjosi,  kad  mes  dabar  rengiamės  vėl  pirkti  tą  mašiną. 

-  Automobilis  dar  ir  šiandien  vertas  pusantro  tūkstančio,  - 
tariau  aš.  -  O  kur  dar  teisė  jį  eksploatuoti? 

-  Kaip  tik,  -  karštai  pritarė  Gvidas.  -  Mes  kelsime  iki  pen¬ 
kių  šimtų,  vadinasi,  aš  kelsiu.  Jei  mašiną  nuvaržysim,  tai  su¬ 
mokėsiu  jums  pusketvirto  šimto  grynais. 

-  Nieko  nebus,  -  tariau.  -  Aš  turiu  pirkėją  mašinai. 


-  Vis  dėlto...  -  Jis  norėjo  dar  kažką  pasiūlyti. 

-  Nėra  prasmės...  -  Aš  nuėjau  į  vidurį  kiemo.  Dabar  žino¬ 
jau,  kad  jis  varžysis  iki  tūkstančio  dviejų  šimtų. 

Licitatorius  pradėjo  siūlyti  daiktus.  Pirmiausia  įrengimus. 
Jie  buvo  parduoti  pigiai.  Įrankiai  taip  pat  nieko  nedavė.  At¬ 
ėjo  taksi  eilė.  Kažkas  pasiūlė  tris  šimtus  markių. 

-  Keturi  šimtai,  -  tarė  Gvidas. 

-  Keturi  šimtai  penkiasdešimt,  -  gerokai  padelsęs,  pasiūlė 
žmogus  su  šaltkalvio  palaidine. 

Gvido  pakėlė  iki  penkių  šimtų.  Licitatorius  apžvelgė  susi¬ 
rinkusius.  Žmogus  su  palaidine  tylėjo.  Gvidas  pamerkė  man 
ir  iškėlė  keturis  pirštus. 

-  Šeši  šimtai,  -  tariau  aš. 

Gvidas  papurtė  galvą  ir  pakėlė  iki  septynių  šimtų.  Aš  dar 
pridėjau.  Gvidas  įdūkęs  kėlė  toliau.  Pasiūlius  man  tūkstantį, 
jis  stačiai  maldavo  mane  ženklais  ir  pirštais  rodė,  kad  aš  dar 
galiu  uždirbti  šimtą  markių.  Jis  pasiūlė  tūkstantį  dešimt.  Man 
pasiūlius  tūkstantį  šimtą,  jis  paraudo  ir  vis  dėlto  piktai  išste¬ 
nėjo  tūkstantį  šimtą  dešimt.  Aš  pakėliau  iki  tūkstančio  šim¬ 
to  devyniasdešimt  ir  laukiau,  kada  jis  pasiūlys  tūkstantį  du 
šimtus.  Po  to  nutariau  atsisakyti. 

Bet  Gvidas  įdūko.  Manydamas,  kad  aš  jį  noriu  išstumti,  jis 
supyko  ir  staiga  pasiūlė  tūkstantį  tris  šimtus.  Aš  ėmiau  grei¬ 
tai  galvoti.  Jeigu  jis  tikrai  norėtų  pirkti,  tai  daugiau  kaip  tūks¬ 
tančio  dviejų  šimtų,  be  jokios  abejonės,  nebūtų  siūlęs.  O  da¬ 
bar,  keldamas  kainą,  jis  tik  norėjo  man  keršyti.  Iš  mūsų 
pasikalbėjimo  jis  suprato,  kad  man  aukščiausia  riba  pusantro 
tūkstančio,  ir  todėl  nematė  sau  jokio  pavojaus. 

-  Tūkstantis  trys  šimtai  dešimt,  -  tariau  aš. 

-  Tūkstantis  keturi  šimtai,  -  greitai  pasiūlė  Gvidas. 

-  Tūkstantis  keturi  šimtai  dešimt,  -  atsakiau  aš  neryžtin¬ 
gai,  bijodamas  apsigauti. 

-  Tūkstantis  keturi  šimtai  devyniasdešimt!  -  Gvidas  pa¬ 
žvelgė  į  mane  džiūgaujamai  ir  pašaipiai.  Jis  tikėjosi  iškrėtęs 
man  padorią  šunybę. 

Trys  draugai 

Aš  atlaikiau  jo  žvilgsnį  ir  tylėjau.  Licitatorius  paklausė  vieną 
kartą,  antrą  kartą,  paskui  iškėlė  plaktuką.  Tuo  metu,  kai  Gvidas 
tapo  mašinos  savininku,  jo  veide  džiūgavimą  pakeitė  bejėgis  nu¬ 
stebimas.  Visiškai  išsimušęs  iš  vėžių,  jis  priėjo  prie  manęs. 

-  Aš  maniau,  kad  jūs  norite... 

-  Ne,  -  tariau  aš. 

Jis  atsitokėjo  ir  pasikasė  galvą. 

-  Prakeikimas!  Sunku  bus  man  savo  firmai  užkarti  šią 
mašiną.  Aš  maniau,  kad  jūs  kelsite  iki  pusantro  tūkstančio. 
Šiaip  ar  taip,  šį  kartą  bent  ištraukiau  jums  tą  dėžę  iš  pačios 
panosės! 

-  Jūs  tai  ir  turėjote  padaryti,  -  tariau  aš. 

Gvidas  nieko  nesuprato.  Tik  kai  pamatė  ateinantį  Kėsterį, 
jis  išsyk  sumetė,  kas  atsitiko,  ir  nusitvėrė  už  galvos. 

-  Viešpatie  Dieve,  tai  juk  jūsų  mašina?  Koks  aš  asilas,  asi¬ 
las  begalvis!  Įmerkiau  uodegą!  Apsimulkinau!  Kur  tai  girdė¬ 
ta,  kad  taip  atsitiktų  man,  Gvidui!  Ir  pražiopsok  tu  man  tokį 
seną  triuką!  Na,  bala  nematė.  Apsukriausi  vyrukai  visada  įlen¬ 
da  į  žinomiausius  spąstus!  Kitą  kartą  atsigriebsimi 

Jis  atsisėdo  prie  vairo  ir  nuvažiavo.  Mes  žiūrėjome  į  tols¬ 
tančią  mašiną,  ir  negalėčiau  pasakyti,  kad  būtume  labai  sma¬ 
giai  jautęsi. 

Popiet  atėjo  Matilda  Stos.  Mes  turėjome  atsiskaityti  su  ja 
už  paskutinį  mėnesį.  Kėsteris  sumokėjo  jai  ir  pasisiūlė  papra¬ 
šyti  naująjį  dirbtuvės  savininką,  kad  priimtų  ją  valytoja.  Ir 
Jupąmes  pas  jį  įtaisėme.  Bet  Matilda  papurtė  galvą. 

-  Ne,  pone  Kėsteri,  man  užteks.  Kaulai  per  daug  sustingę. 

-  Ką  gi  jūs  rengiatės  daryti?  -  paklausiau  aš. 

-  Važiuosiu  pas  dukterį.  Ji  nutekėjo  įBunclau.  Žinote,  kur 
Bunclau? 

-  Ne,  Matilda. 

-  Bet  ponas  Kėsteris  žino? 

-  ligi  nežinau,  ponia  Stos. 


-  Keista,  -  tarė  Matilda,  -  niekas  nežino,  kur  yra  Bunclau. 
Daug  ką  jau  klausiau.  O  mano  duktė  jau  dvylika  metų  ten 
ištekėjusi.  Už  kanceliarijos  sekretoriaus. 

-  Vadinasi,  yra  ir  Bunclau.  Galite  būti  tikra.  Jeigu  tenai 
gyvena  kanceliarijos  sekretorius. 

-  Aišku.  Bet  vis  dėlto  keista,  kad  niekas  jo  nežino,  ar  ne? 

Mes  sutikome. 

-  O  kodėl  jūs  pati  per  visą  tą  laiką  nė  karto  nebuvote  ten 
nuvažiavusi?  -  paklausiau  aš. 

Matilda  šyptelėjo. 

-  Tai  ilga  istorija.  Bet  dabar  man  reikia  važiuoti  pas  vai¬ 
kus.  Jie  turi  jau  ketvirtą.  Ir  mažąjį  Eduardą  taip  pat  reikia 
pasiimti. 

-  Manau,  kad  Bunclau  apylinkėse  yra  labai  geros  degti¬ 
nės,  -  tariau  aš.  -  Slyvinės  ar  šiaip  kokios... 

Matilda  numojo  ranka. 

-  Čia  ir  visa  bėda.  Mano  žentas  abstinentas.  Tai  žmonės, 
kurie  visai  nieko  negeria. 

Kėsteris  paėmė  paskutinį  butelį  iš  tuščios  lentynos. 

-  Na,  ponia  Stos,  tai  atsisveikindami  turime  išgerti  po 
stiklelį. 

-  Aš  pasirengus,  -  tarė  Matilda. 

Kėsteris  pastatė  stiklus  ant  stalo  ir  įpylė.  Matilda  taip  grei¬ 
tai  išlenkė  romą,  tartum  būtų  išliejusi  ant  rėčio.  Jos  viršutinė 
lūpa  smarkiai  virpėjo,  ūseliai  krūpčiojo. 

-  Dar  vieną?  -  paklausiau  aš. 

-  Neatsisakysiu. 

Pripyliau  jai  dar  didelį  stiklą,  o  paskiau  ji  atsisveikino. 

-  Pasisekimo  Bunclau,  -  tariau  aš. 

-  Taip,  labai  dėkui.  Bet  vis  dėlto  keista,  kad  niekas  jo  neži¬ 
no,  a? 

Ji  išsverdėjo  į  kiemą.  Mes  dar  pastovėjome  tuščioje  dirb¬ 
tuvėje. 

-  Tiesą  sakant,  galėtume  ir  mudu  jau  eiti,  -  tarė  Kėsteris. 

-  Taip,  -  atsakiau  aš.  -  Nebeturime  čia  ko  veikti. 
Užrakinome  duris  ir  išėjome.  Paskiau  pasiėmėme  „Karlą". 

Dabar  jis  stovėjo  garaže  netoliese,  jo  mes  nepardavėme.  Nu¬ 
važiavome  į  banką  ir  į  paštą.  Kėsteris  įmokėjo  pinigus  kon¬ 
kurso  valdytojui. 

-  Dabar  einu  gult,  -  tarė  jis,  atlikęs  reikalus.  -  Paskui  būsi 
namie? 

-  Šiandien  aš  turiu  visą  vakarą  laisvą. 

-  Gerai,  užvažiuosiu  apie  aštuntą. 

Mudu  pavalgėme  mažutėje  priemiesčio  smuklėje  ir  važia¬ 
vome  atgal.  Pasiekus  pirmąsias  miesto  gatves,  sprogo  prieša¬ 
kinė  padanga.  Pakeitėme  ją.  „Karlas"  buvo  seniai  nemazgo¬ 
tas,  ir  aš  gerokai  išsipurvinau. 

-  Reikėtų  bent  rankas  nusiplauti,  Otai,  -  tariau  aš. 
Netoli  buvo  didoka  kavinė.  Įėjome  į  vidų  ir  atsisėdome 

prie  stalelio  netoli  durų.  Nustebę  pamatėme,  jog  kavinė  bu¬ 
vo  beveik  pilna.  Grojo  moterų  orkestras,  ir  salėje  buvo  dide¬ 
lis  judėjimas.  Orkestrantės  buvo  su  margomis  popierinėmis 
kepurėmis,  daugelis  svečių  vilkėjo  maskaradiniais  kostiumais, 
nuo  stalelio  prie  stalelio  skraidė  serpantinai,  kilo  balionai, 
kelneriai  lakstė  su  prikrautais  padėklais,  ir  visa  salė  buvo  pil¬ 
na  sąjūdžio,  juoko  ir  klegesio. 

-  Kas  gi  čia  atsitiko?  -  paklausė  Kėsteris. 

Kažkokia  blondinė,  sėdinti  prie  gretimo  stalelio,  pasiuntė  į 
mus  visą  debesį  konfeti. 

-  Iš  kur  jūs  atsiradote?  -  nusijuokė  ji.  -  Argi  nežinote,  kad 
šiandien  prasidėjo  Užgavėnių  karnavalas? 

-  Ak  šitaip,  -  tariau  aš.  -  Na,  tai  eisiu  nusiplauti  rankas. 
Norint  patekti  į  tualetą,  reikėjo  pereiti  per  visą  salę.  Mane 

truputį  sulaikė  keli  girti  žmonės,  kurie  norėjo  užkelti  ant  sta¬ 
lo  kažkokią  moterį,  kad  ji  padainuotų.  Moteris  spygaudama 
gynėsi,  nuvirto  stalas,  ir  su  stalu  nugriuvo  visa  kompanija. 
Laukiau,  kol  galėsiu  praeiti,  bet  staiga  pajutau,  tarytum  ma¬ 


Trys  draugai 


ne  būtų  nupurčiusi  elektros  srovė.  Aš  stovėjau  pastiręs  ir  su¬ 
stingęs,  kavinė  kažkur  nugrimzdo,  nebesigirdėjo  nei  triukš¬ 
mo,  nei  muzikos,  nieko,  tik  šmėsčiojo  neaiškūs  šešėliai.  Ta¬ 
čiau  nepaprastai  ryškiai  ir  aiškiai  iškilo  vienas  stalelis,  vienas 
vienintelis  stalelis,  prie  kurio  sėdėjo  jaunuolis,  kreivai  užsi¬ 
maukšlinęs  ant  galvos  juokdario  kepuraitę,  viena  ranka  apsi¬ 
kabinęs  įkaušusią  merginą.  Jo  akys  buvo  stiklinės,  kvailos, 
lūpos  labai  siauros,  o  iš  po  stalo  kyšojo  skaisčiai  geltoni,  krin¬ 
tą  į  akis,  išblizginti  kragai... 

Kelneris  kumštelėjo  mane.  Aš  paėjau  kaip  girtas  ir  vėl  susto¬ 
jau.  Man  buvo  baisiai  karšta,  bet  aš  drebėjau  visu  kūnu.  Mano 
rankos  sudrėko.  Dabar  pamačiau  ir  kitus  žmones  prie  stalo.  Gir¬ 
dėjau,  kad  jie  įžūliais  veidais  dainavo  choru  kažkokią  dainą  ir 
alaus  bokalais  mušė  taktą.  Mane  vėl  kažkas  kumštelėjo. 

-  Neužstokite  tako,  -  kažkas  burbtelėjo. 

Mechaniškai  ėjau  toliau,  susiradau  tualetą,  ėmiau  plautis 

rankas  ir  tik  tada  pastebėjau,  kur  esu,  kai  beveik  nusiplikiau 
odą.  Paskiau  sugrįžau  prie  savo  stalelio. 

-  Kas  tau  yra?  -  paklausė  Kėsteris. 

Aš  negalėjau  nieko  atsakyti. 

-  Tau  negera?  -  paklausė  jis. 

Aš  papurčiau  galvą  ir  pažvelgiau  į  gretimą  stalelį,  nuo  ku¬ 
rio  į  mus  žvalgėsi  blondinė.  Staiga  Kėsteris  išblyško.  Jo  akys 
susiaurėjo.  Jis  pasilenkė  į  priekį. 

-  Taip?  -  paklausė  jis  labai  tyliai. 

-  Taip,  -  atsakiau  aš. 

-Kur? 

Aš  pažvelgiau  į  tą  pusę. 

Kėsteris  lėtai  pakilo.  Atrodė,  kad  tai  gyvatė  pasikelia. 

-  Atsargiai,  -  sušnibždėjau  aš.  -  Ne  čia,  Otai! 

Jis  trumpai  numojo  ranka  ir  pamažu  nuėjo  į  priekį.  Aš  bu¬ 
vau  pasiruošęs  pulti  jam  iš  paskos.  Kažkokia  moteris  užvožė 
jam  ant  galvos  popierinę  kepurę  su  žaliais  ir  raudonais  dry¬ 
žiais  ir  pasikabino  jam  ant  kaklo.  Ji  pasitraukė,  jam  nė  pirštu 

neprisilietus,  ir  išputusi  akis  žiūrėjo  jam  iš  paskos.  Otas  apsu¬ 
ko  visą  salę  ir  sugrįžo  pas  mane. 

-  Čia  nebėra,  -  tarė  jis. 

Aš  atsistojau  ir  pažvelgiau  per  salę.  Kėsteris  sakė  tiesą. 

-  Ar  tu  manai,  kad  mane  pažino?  -  paklausiau  aš. 

Kėsteris  gūžtelėjo  pečiais.  Jis  tik  dabar  pastebėjo  popierinę 

kepurę  ant  savo  galvos  ir  nubraukė  ją  šalin. 

-  Nesuprantu,  -  tariau.  -  Juk  aš  vos  minutę  ar  dvi  užtru¬ 
kau  tualete. 

-  Daugiau  kaip  ketvirtį  valandos. 

-  Ką?  -  Aš  dar  kartą  pažvelgiau  į  stalelį.  -  Kiti  irgi  buvo 
dingę.  Su  jais  sėdėjo  dar  kažkokia  mergina,  kurios  taip  pat 
nebebuvo.  Jeigu  jis  būtų  mane  pažinęs,  tikrai  būtų  sprukęs 
vienas. 

Kėsteris  pamojo  kelneriui. 

-  Ar  čia  yra  dar  vienas  išėjimas? 

-  Taip,  tenai,  kitoje  pusėje,  įHandenbergštrasę. 

Kėsteris  išsitraukė  iš  kišenės  pinigą  ir  padavė  kelneriui. 

-  Eime,  -  tarė  jis. 

-  Gaila,  -  tarė  blondinė  nuo  gretimo  stalelio  ir  nusišypso¬ 
jo.  -  Tokie  rimti  kavalieriai. 

Gatvėje  vėjas  papūtė  mums  į  veidus.  Po  karšto  kavinės  tvai¬ 
ko  jis  atrodė  kaip  ledinis. 

-  Eik  namo,  -  tarė  Kėsteris. 

-  Jų  buvo  keli,  -  atsakiau  aš  ir  įlipau  pas  jį  į  mašiną. 

Mašina  trūktelėjo  iš  vietos.  Mes  išvažinėjome  aplink  kavi¬ 
nę  visas  gatves,  vis  labiau  nutoldami  nuo  jos,  bet  nieko  ne¬ 
matėme.  Pagaliau  Kėsteris  sustojo. 

-  Paspruko,  -  tarė  jis.  -  Bet  niekis.  Anksčiau  ar  vėliau  vis 
tiek  paklius  į  mūsų  nagus. 

-  Otai,  -  tariau  aš.  -  Tiek  to. 

Jis  pažvelgė  įmanė. 

-  Gotfrydas  nebegyvas,  -  tariau  aš  ir  pats  negalėjau  atsi¬ 
stebėti,  ką  kalbu.  -  Tuo  jo  neatgaivinsi. 


Kėsteris  tebežiūrėjo  įmanė. 

-  Robi,  -  atsakė  jis  iš  lėto,  -  nebeatsimenu,  kiek  nužu¬ 
džiau  žmonių.  Bet  dar  tebeatsimenu,  kaip  numušiau  jauną 
anglų  lakūną.  Jam  užsikirto  užtaisas,  ir  jis  nieko  negalėjo  pa¬ 
daryti.  Aš  su  savo  lėktuvu  buvau  vos  už  kelių  metrų  nuo  jo  ir 
gerai  mačiau  nusigandusį,  vaikišką  jo  veidą  su  baime  akyse. 
Kaip  vėliau  nustatėme,  tai  buvo  pirmas  jo  skridimas.  Jam  bu¬ 
vo  vos  aštuoniolika  metų,  ir  aš  į  tą  nusigandusį,  bejėgį,  gražų 
vaiko  veidą  iš  kelių  metrų  atstumo  suvariau  visą  seriją  iš  kul¬ 
kosvaidžio.  Jo  galva  sprogo  kaip  vištos  kiaušinis.  Aš  nepaži¬ 
nau  to  berniuko,  ir  jis  man  nieko  pikta  nebuvo  padaręs.  Tada 
ilgai  negalėjau  nurimti,  kur  kas  ilgiau  nei  kitais  tokiais  atve¬ 
jais.  Vos  pajėgiau  nuslopinti  savo  sąžinę  tais  prakeiktais  žo¬ 
džiais:  „Karas  yra  karas".  Bet  sakau  tau,  jeigu  aš  nenudėsiu 
to,  kuris  be  jokios  priežasties  nužudė  Gotfrydą,  nušovė  jį  kaip 
kokį  šunį,  tai  tasai  mano  pasielgimas  su  anglu  buvo  baisus 
nusikaltimas,  -  supranti  tai? 

-  Taip,  -  tariau  aš. 

-  O  dabar  eik  namo.  Aš  pasirūpinsiu  viską  pabaigti.  Tai 
lyg  kokia  siena.  Negaliu  žengti  toliau,  kol  nenugriausiu  jos. 

-  Aš  neisiu  namo,  Otai.  Jeigu  jau  taip,  pasiliksim  kartu. 

-  Niekai,  -  tarė  jis  nekantriai.  -  Tu  man  nereikalingas.  - 
Matydamas,  kad  aš  noriu  prieštarauti,  jis  pakėlė  ranką.  -  Aš 
jau  žiūrėsiu!  Sutiksiu  jį  vieną,  be  kitų,  visai  vieną!  Nebijok. 

Jis  nekantriai  nustūmė  mane  nuo  sėdynės  ir  nuvažiavo.  Aš 
žinojau,  kad  niekas  jo  nebesulaikys.  Taip  pat  žinojau,  kodėl 
jis  nepasiėmė  manęs.  Dėl  Pat.  Gotfrydąjis  būtų  pasiėmęs. 

Nuėjau  pas  Alfonsą.  Jis  buvo  vienintelis  žmogus,  su  ku¬ 
riuo  dabar  galėjau  pasikalbėti.  Norėjau  pasitarti,  ar  negalima 
ko  nors  padaryti.  Bet  Alfonso  nebuvo.  Sušniurusi  mergina 
pasakė  man,  kad  jis  prieš  kokią  valandą  išėjęs  į  kažkokį  susi¬ 
rinkimą.  Aš  atsisėdau  prie  stalelio  palaukti. 

Alinė  buvo  tuščia.  Tik  viršum  bufeto  degė  nedidelė  lem- 

putė.  Mergina  vėl  atsisėdo  ir  miegojo  toliau.  Aš  galvojau  apie 
Otą  ir  Gotfrydą,  žiūrėjau  pro  langą  į  gatvę,  apšviestą  mėnulio 
pilnaties,  lėtai  kylančios  virš  stogų,  galvojau  apie  kapą  su  juodu 
mediniu  kryžium  ir  plieno  šalmu  ir  staiga  pajutau,  kad  ver¬ 
kiu.  Aš  nusibraukiau  ašaras. 

Po  kurio  laiko  išgirdau  greitus  tylius  žingsnius.  Kiemo  du¬ 
rys  atsidarė,  ir  įėjo  Alfonsas.  Jo  veidas  žvilgėjo  nuo  prakaito. 

-  Tai  aš,  Alfonsai,  -  tariau. 

-  Eik  šen,  greičiau! 

Aš  nusekiau  paskui  jį  į  kambarį  po  dešinei  už  bufeto.  Alfon¬ 
sas  priėjo  prie  spintos  ir  išėmė  du  senus  sanitarinius  paketus. 

-  Gali  mane  sutvarstyti?  -  paklausė  jis  ir  atsargiai  ėmė  mau¬ 
tis  kelnes. 

Jam  buvo  perplėšta  šlaunis. 

-  Atrodo,  kaip  kulkos  nubruožta,  -  tariau  aš. 

-  Taip  ir  yra,  -  burbtelėjo  Alfonsas.  -  Greičiau,  sutvarstyk! 

-  Alfonsai,  -  tariau  aš  ir  išsitiesiau.  -  Kur  Otas? 

-  Iš  kur  aš  galiu  žinoti,  kur  Otas?  -  sumurmėjo  jis  ir  ėmė 
spausti  iš  žaizdos  kraują. 

-  Ar  jūs  nebuvote  kartu? 

-Ne. 

-  Tu  nematei  jo? 

-  Kur  aš  jį  matysiu!  Išvyniok  antrąjį  paketėlį  ir  uždėk.  Tai 
tik  įdrėskimas. 

Jis  toliau  murmėdamas  kuitėsi  apie  savo  žaizdą. 

-  Alfonsai,  -  tariau  aš,  -  mes...  tu  žinai  tą,  kur  nušovė 
Gotfrydą...  šįvakar  matėme...  ir  Otas  seka  jį. 

-  Kas?  Otas?  -  Jis  tučtuojau  sukluso.  -  Kurgi  jis  yra?  Juk 
tai  neturi  jokios  prasmės!  Tegu  nešdinasi  iš  ten! 

-  Jis  nesinešdins. 

Alfonsas  numetė  žirkles  į  šalį. 

-  Nuvažiuok  ten!  Tu  žinai,  kur  jis  yra?  Tegu  išnyksta.  Pa¬ 
sakyk  jam,  kad  už  Gotfrydą  užmokėta.  Pirma  jūsų  tai  žino¬ 
jau!  Juk  pats  matai!  Jis  šovė,  bet  aš  numušiau  jam  ranką. 
Paskui  aš  šoviau.  Kur  yra  Otas? 

-  Kažkur  apie  Mėnkeštrasę. 

-  Ačiū  Dievui!  Ten  jis  jau  seniai  nebegyvena.  Bet  vis  tiek 
pašalink  iš  ten  Otą. 

Aš  nuėjau  prie  telefono  ir  paskambinau  į  taksi  stovėjimo 
vietą,  kur  paprastai  būdavo  Gustavas.  Jis  atsiliepė. 

-  Gustavai,  -  tariau,  -  ar  gali  atvažiuoti  prie  Vysenštrasės 
ir  Belviu  aikštės  kampo?  Greitai?  Aš  lauksiu. 

-  Sutarta.  Atvažiuosiu  po  dešimties  minučių. 

Aš  pakabinau  ragelį  ir  sugrįžau  pas  Alfonsą.  Jis  avėsi  kitas 
kelnes. 

-  Nežinojau,  kad  jūs  jį  medžiojate,  -  tarė  jis.  Jo  veidas  te¬ 
bebuvo  drėgnas.  -  Geriau  būtumėte  sėdėję  kur  nors.  Dėl  ali¬ 
bi.  Juk  gali  ir  jus  paklausinėti.  Niekas  negali  žinoti... 

-  Geriau  galvok  apie  save,  -  tariau  aš. 

-  Et!  -  Jis  kalbėjo  greičiau  nei  paprastai.  -  Buvau  vienas 
su  juo.  Laukiau  jo  kambaryje.  Kažkokioje  gyvenamoje  pavė¬ 
nėje.  Aplinkui  nė  vieno  kaimyno.  Be  to,  buvau  priverstas 
gintis.  Jis  šovė  tuojau,  kai  tik  įėjo.  Man  nereikia  jokio  alibi. 
O  jeigu  reikės,  tai  turėsiu  kad  ir  visą  tuziną. 

Jis  pažvelgė  į  mane.  Alfonsas  sėdėjo  ant  kėdės,  atgręžęs  į 
mane  drėgną  platų  veidą.  Plaukai  jo  buvo  sulipę,  didelė  bur¬ 
na  perkreipta,  o  jo  akių  žvilgsnio  bemaž  negalėjai  pakelti  - 
tiek  daug  staiga  jose  atsirado  nuogos  ir  beviltiškos  kančios, 
širdgėlos  ir  meilės. 

-  Dabar  Gotfrydas  galės  ramiai  gulėti,  -  tarė  jis  tyliai  ir 
kimiai.  -  Iki  šiol  man  atrodė,  kad  jam  neramu. 

Aš  stovėjau  priešais  jį  netardamas  nė  žodžio. 

-  Eik  dabar,  -  tarė  jis. 

Aš  išėjau  per  alinę.  Mergina  tebemiegojo.  Ji  garsiai  alsavo. 
Mėnulis  pakilo  aukštai,  ir  buvo  labai  šviesu.  Nuėjau  į  Belviu 
aikštę.  Namų  langai  žėrėjo  mėnesienoje  nelyginant  sidabri¬ 
niai  veidrodžiai.  Vėjas  nurimo.  Buvo  labai  tylu. 

Po  kelių  minučių  atvažiavo  Gustavas. 

-  Kas  atsitiko,  Robertai?  -  paklausė  jis. 

-  Šį  vakarą  pavogė  mūsų  mašiną.  Dabar  išgirdau,  kad  žmo¬ 
nės  matę  ją  kažkur  apie  Mėnkeštrasę.  Gal  nuvažiuotume? 

-  Aišku!  -  Gustavas  pagyvėjo.  -  Ir  ko  tik  šiais  laikais  ne¬ 
vagia!  Kasdien  nuvažiuoja  po  keletą  mašinų.  Bet  daugiausia 
vagys  pavažinėja,  kol  pasibaigia  benzinas,  ir  pameta. 

-  Taip,  matyt,  bus  ir  su  mūsiške. 

Gustavas  papasakojo  man,  kad  rengiasi  greitai  vesti.  Jo  su¬ 
žadėtinė  laukianti  mažo,  ir  dabar  jau  nieko  nebepadarysi.  Mes 
pervažiavome  Mėnkeštrasę  ir  pavažinėjome  skersinėmis  gat¬ 
vėmis. 

-  Štai  ji!-  staiga  sušuko  Gustavas.  Mašina  stovėjo  nuoša¬ 
lioje  tamsioje  gatvelėje.  Aš  išlipau,  išsitraukiau  raktą  ir  įjun¬ 
giau  degimą. 

-  Tvarka,  Gustavai,  -  tariau.  -  Labai  ačiū,  kad  atvežei 
mane. 

-  Gal  išmesime  kur  po  stiklelį?  -  paklausė  jis. 

-  Ne,  ne  šiandien.  Rytoj.  Dabar  skubu. 

Aš  įkišau  ranką  į  kišenę,  norėdamas  sumokėti. 

-  Tau  galvoj  negera?-  paklausė  jis. 

-  Tai  dėkui,  Gustavai.  Neužtruk.  Iki  pasimatymo. 

-  O  kaip,  jeigu  pabandytume  sučiupti  tą  vyruką,  kuris  bu¬ 
vo  nudžiovęs  mašiną? 

-  Ne,  ne,  tikriausiai  jo  ir  pėdos  ataušo.  -  Staiga  manė  su¬ 
ėmė  pašėlęs  nekantrumas.  -  Iki  pasimatymo,  Gustavai. 

-  O  tu  turi  benzino? 

-  Taip,  pakankamai.  Jau  žiūrėjau.  Taigi  labanakt. 

Jis  nuvažiavo.  Aš  luktelėjau  trupučiuką,  paskiau  pasukau 
jam  iš  paskos,  pasiekiau  Mėnkeštrasę  ir  iš  lėto  nuvažiavau 
trečiuoju  bėgiu.  Paskiau  apsisukau  ir  grįžau.  Kėsteris  stovėjo 
prie  kampo. 

-  Kas  čia  dabar? 

-  Lipk,  -  tariau  aš  greitai.  -  Tau  jau  nebėra  ko  čia  stovėti. 
Ką  tik  buvau  pas  Alfonsą.  Jisai...  jisai  jau  buvo  jį  sutikęs. 

-Ir? 


-  Taip,  -  tariau  aš. 

Kėsteris  tylėdamas  įlipo.  Jis  nesisėdo  prie  vairo.  Susikūpri¬ 
nęs  sėdėjo  šalia  manęs,  o  aš  važiavau. 

-  Važiuosim  pas  mane  į  namus?  -  paklausiau. 

Jis  linktelėjo.  Aš  padidinau  greitį  ir  leidausi  palei  kanalą. 
Vanduo  spindėjo  kaip  plati  sidabro  juosta.  Sandėliai  priešin¬ 
game  krante  juodavo  šešėlyje,  o  gatvės  buvo  nusidažiusios 
plevenančia  blyškia  žydruma,  kuria  riedėjo  padangos  saky¬ 
tum  nematomu  sniegu.  Anapus  stogų  kyšojo  platūs  baroki¬ 
niai  katedros  bokštai.  Jie  švytėjo  žalia  ir  sidabrine  spalva  to¬ 
limo  fosforescuojančio  dangaus  fone,  kuriame  kabojo  mėnulis 
kaip  didelė  šviečiamoji  raketa. 

-  Aš  džiaugiuos,  Otai,  kad  taip  atsitiko,  -  tariau. 

-  Aš  ne,  -  atsakė  jis.  -  Reikėjo  man  pačiam  jį  nutverti. 

Ponios  Calevski  pensione  dar  tebebuvo  šviesu.  Vos  tik  ati¬ 
dariau  duris,  ji  išėjo  iš  savo  salono. 

-  Jums  telegrama,  -  tarė  ji. 

-  Telegrama?  -  paklausiau  nustebęs.  Man  vis  dar  nebuvo 
išėjęs  iš  galvos  šis  vakaras.  Paskiau  supratau  ir  nubėgau  į  savo 
kambarį.  Telegrama  gulėjo  viduryje  stalo  balta  kaip  kalkės 
skaisčioje  šviesoje.  Aš  atplėšiau  ją,  man  užėmė  kvapą,  raidės 
susiliejo,  išnyko,  vėl  pasirodė,  aš  atsikvėpiau,  visa  nutilo,  ir  aš 
padaviau  telegramą  Kėsteriui. 

-  Ačiū  Dievui!  O  aš  jau  maniau... 

Telegramoje  buvo  tik  trys  žodžiai:  „Robi,  atvažiuok  grei¬ 
tai...  " 

Aš  vėl  paėmiau  lapelį.  Palengvėjimas  išnyko.  Sugrįžo  baimė. 

-  Kas  ten  galėjo  atsitikti,  Otai?  Viešpatie,  kodėl  ji  neskam¬ 
bina?  Turbūt  kažkas  negerai! 

Kėsteris  padėjo  telegramą  ant  stalo. 

-  Kada  tu  paskutinį  kartą  turėjai  iš  jos  žinių? 

-  Prieš  savaitę.  Ne,  seniau. 

-  Užsakyk  pasikalbėjimą  telefonu.  Jeigu  kas  atsitiko,  tuoj 
važiuosime.  Su  mašina.  Turi  traukinių  tvarkaraštį? 

Aš  užsakiau  pasikalbėjimą  su  sanatorija  ir  iš  ponios  Calevski 
salono  atnešiau  traukinių  tvarkaraštį.  Kėsteris  atskleidė  jį. 

-  Kitas  patogus  traukinys  važiuoja  tik  rytoj  vidurdienį,  - 
tarė  jis.  -  Geriau  paimsime  mašiną  ir  nuvažiuosime  kiek  gali¬ 
ma  arčiau  sanatorijos.  Paskiau  bet  kada  galėsime  sėsti  į  arti¬ 
miausią  traukinį.  Keletą  valandų  vis  tiek  laimėsime.  Kaip  tu 
manai? 

-  Taip,  žinoma.  -  Aš  negalėjau  įsivaizduoti,  kaip  man  rei¬ 
kėtų  nieko  neveikiant  sėdėti  valandų  valandas  traukinyje. 

Suskambėjo  telefonas.  Kėsteris  su  traukinių  tvarkaraščiu 
nuėjo  į  mano  kambarį.  Atsiliepė  sanatorija.  Paprašiau,  kad 
pakviestų  Pat.  Po  minutės  budinti  sesuo  pasakė,  kad  būtų 
geriau,  jei  Pat  neitų  prie  telefono. 

-  Kas  jai  yra?  -  sušukau  aš. 

-  Prieš  kelias  dienas  buvo  nedidelis  kraujoplūdis.  O  šian¬ 
dien  turi  truputį  temperatūros. 

-  Pasakykite  jai,  kad  aš  atvažiuoju,  -  sušukau.  -  Su  Kėste- 
riu  ir  „Karlu".  Mes  tuojau  išvažiuojame.  Supratot? 

-  Su  Kėsteriu  ir  Karlu,  -  pakartojo  balsas. 

-  Taip.  Bet  pasakykite  jai  tuojau.  Mes  jau  išvažiuojame. 

-  Aš  jai  pasakysiu  tučtuojau. 

Sugrįžau  į  savo  kambarį.  Mano  kojos  pasidarė  nepaprastai 
lengvos.  Kėsteris  sėdėjo  prie  stalo  ir  užsirašinėjo  traukinius. 

-  Susipakuok  lagaminą,  -  tarė  jis.  -  Aš  važiuoju  namo  ir 
pasiimsiu  savąjį.  Po  pusvalandžio  sugrįšiu. 

Aš  nusiėmiau  nuo  spintos  lagaminą.  Tai  buvo  tas  pats  Len- 
co  lagaminas,  aplipintas  margomis  viešbučių  etiketėmis.  Grei¬ 
tai  susikroviau  daiktus  ir  įspėjau  ponią  Calevski  ir  „Interna- 
cionalio"  šeimininką,  kad  išvažiuoju.  Paskiau  atsisėdau  savo 
kambaryje  prie  lango  palaukti  Kėsterio.  Buvo  labai  tylu.  Aš 
pagalvojau,  kad  rytoj  vakare  būsiu  pas  Pat,  ir  staiga  mane 
suėmė  karštas  pašėlęs  lūkesys,  prieš  kurį  išblyško  viskas  -  bai¬ 
mė,  rūpestis,  liūdesys,  neviltis.  Rytoj  vakare  būsiu  pas  ją,  - 
tai  buvo  neįsivaizduojama  laimė,  kažkas  tokio,  kuo  aš  bemaž 


Trys  draugai 


421 


nebetikėjau.  Tiek  daug  netekau  nuo  to  laiko,  kai  mudu  išsi¬ 
skyrėme. 

Pasiėmiau  lagaminą  ir  nuėjau  į  apačią.  Staiga  viskas  pasi¬ 
darė  artima  ir  jauku:  laiptai,  pašvinkusi  priemenė,  šaltas,  pil¬ 
ka  guma  blizgąs  asfaltas,  kuriuo  ką  tik  atidūmė  „Karlas". 

-  Aš  paėmiau  porą  apklotų,  -  tarė  Kėsteris.  -  Bus  šalta. 
Kaip  reikiant  apsitūlok. 

-  Važiuosime  pakaitomis,  tiesa?  -  paklausiau  aš. 

-  Taip.  Bet  tuo  tarpu  važiuosiu  aš.  Juk  aš  popiet  pamiegojau. 

Po  pusvalandžio  išvažiavome  iš  miesto,  ir  mus  apgaubė  mil¬ 
žiniška  giedros,  mėnesėtos  nakties  tyla.  Plentas  bolavo  prie¬ 
šais  iki  pat  horizonto.  Buvo  taip  šviesu,  jog  galėjome  važiuoti 
be  prožektorių.  Motoras  gaudė  kaip  žemas  vargonų  tonas;  jis 
nedrumstė  tylos,  tik  darė  ją  dar  labiau  jaučiamą. 

-  Numigtum  truputį,  -  tarė  Kėsteris. 

Aš  papurčiau  galvą. 

-  Negaliu,  Otai. 

-  Tai  bent  atsigulk,  rytoj  geriau  jausiesi.  Juk  mums  reikia 
pervažiuoti  per  visą  Vokietiją. 

-  Aš  ir  taip  pailsėsiu. 

Palikau  sėdėti  šalia  Kėsterio.  Mėnulis  iš  lėto  plaukė  dangu¬ 
mi.  Laukai  žėrėjo  kaip  perlamutras.  Kartkarčiais  praskrisda¬ 
vo  kaimai,  prorečiais  koks  miestas,  sušniuręs,  tuščias.  Gat¬ 
vės,  nutįsusios  tarp  namų,  buvo  tartum  tarpekliai,  užlieti 
šmėkliškos,  bekūnės  mėnesienos,  kuri  tą  naktį  pavertė  kaž¬ 
kokiu  nerealiu  filmu. 

Į  parytį  pasidarė  šalta.  Lankos  staiga  sumirgėjo  nuo  šerkš¬ 
no,  blykštančio  dangaus  fone  dunksojo  medžiai,  tarsi  iš  plie¬ 
no  nulieti,  miškuose  ėmė  kilti  vėjas,  o  vienur  kitur  iš  kaminų 
pasirodė  dūmai.  Mudu  pasikeitėme  vietomis,  ir  aš  važiavau 
iki  dešimtos  valandos.  Paskui  greitosiomis  papusryčiavome 
kažkokioje  pakelės  smuklėje,  o  po  to  dar  vairavau  iki  dvylik¬ 
tos.  Nuo  to  laiko  paėmė  vairą  Kėsteris,  ir  aš  daugiau  jo  nebe- 
pakeičiau.  Taip  buvo  greičiau. 

Popiet,  jau  pradėjus  temti,  pasiekėme  kalnus.  Mes  turėjo' 
me  pasiėmę  grandines  ratams  bei  kastuvą  ir  pasiteiravome, 
ar  toli  galėsime  nuvažiuoti. 

-  Jei  turite  grandines,  tai  galite  mėginti,  -  pasakė  automo¬ 
bilininkų  klubo  sekretorius.  -  Šiais  metais  labai  nedaug  snie¬ 
go.  Tik  gerai  nežinau,  kaip  yra  paskutiniuose  kilometruose. 
Galbūt  ten  ir  užklimpsite. 

Mes  gerokai  buvome  pralenkę  traukinį  ir  nutarėme  pamė¬ 
ginti  nuvažiuoti  mašina  į  pačią  vietą.  Buvo  šalta,  ir  rūko  ne¬ 
reikėjo  bijoti.  Mašina  smagiai  kilo  vingiuotu  kalnų  keliu.  Pu¬ 
siaukelėje  uždėjome  grandines.  Plentas  buvo  nuvalytas,  bet 
daugelyje  vietų  apledėjęs,  ir  mašina  ėjo  įpaskliundas.  Kartais 
reikėdavo  išlipti  ir  stumti  ją.  Du  kartus  buvome  nuklimpę  ir 
turėjome  atkasti  sniegą.  Paskutiniame  kaime  gavome  kibirą 
smėlio,  nes  dabar  buvome  labai  aukštai  ir  bijojome,  kad  tose 
vietose,  kur  reikės  leistis  žemyn,  gali  pasitaikyti  apledėjusių 
posūkių.  Visai  sutemo,  kalnų  šlaitai,  statūs  ir  pliki,  nyko  vir¬ 
šum  mūsų  nakties  danguje,  kelias  susiaurėjo,  motoras  riau¬ 
mojo  pirmuoju  bėgiu,  leisdamasis  iš  posūkio  į  posūkį.  Staiga 
prožektorių  šviesa  nuslydo  nuo  šlaito,  krito  į  tuštumą,  kalnai 
atsivėrė,  ir  mes  išvydome  apačioje  kaimo  žiburius. 

Mašina  pratrinkėjo  tarp  margų  didžiosios  gatvės  parduotu¬ 
vių.  Išsigandę  neįprasto  vaizdo,  praeiviai  šoko  į  šalis,  arkliai 
baidėsi,  nuslydo  į  šoną  kažkokios  rogės,  mašina  vingiuotu  ke¬ 
liu  greitai  pakilo  ligi  sanatorijos  ir  sustojo  prie  didžiųjų  durų. 
Aš  iššokau,  tartum  per  kokį  šydą  pamačiau  smalsius  veidus, 
žmones,  kontorą,  liftą,  paskiau  nulėkiau  baltu  koridorium,  ati¬ 
dariau  duris  ir  išvydau  Pat  tokią,  kokią  buvau  šimtus  kartų 
matęs  per  sapną  ir  svajonėse.  Ji  ėjo  priešais  mane,  ir  aš  apsika¬ 
binau  ją  rankomis  kaip  gyvybę,  ne,  daugiau  kaip  gyvybę. 

-  Ačiū  Dievui!  -  tariau  aš  kiek  atsipeikėjęs.  -  Maniau, 
kad  tu  lovoje. 

Ji  papurtė  galvą,  padėtą  man  ant  peties.  Paskiau  išsitiesė, 
suėmė  rankomis  mano  veidą  ir  žiūrėjo  įmanė. 

-  Tai  tu  čia,  -  sumurmėjo  ji.  -  Tai  tu  atvažiavai! 

Ji  pabučiavo  mane  atsargiai,  rimtai  ir  švelniai,  tarsi  bijoda¬ 
ma  sudaužyti.  Pajutęs  jos  lūpas,  ėmiau  drebėti.  Viskas  įvyko 
pernelyg  greitai,  ir  man  vis  dar  netilpo  tai  galvoje.  Aš  vis  dar 
nebuvau  čia  kaip  reikiant  atvažiavęs;  aš  tebebuvau  sklidinas 
važiavimo,  motoro  burzgimo,  priešais  mane  tebebolavo  plen¬ 
tas.  Aš  jaučiaus  kaip  žmogus,  iš  šalčio  ir  nakties  patekęs  į  šiltą 
kambarį  jis  jaučia  šilumą  oda  ir  akimis,  bet  jam  dar  nešilta. 

-  Mes  greitai  važiavome,  -  tariau  aš. 

Ji  neatsakė.  Tik  vis  dar  tylėdama  žiūrėjo  į  mane.  Jos  rimtas 
veidas  graudino  širdį  jos  akys  buvo  visai  priešais  mane,  ir 
atrodė,  kad  ji  ieško  ir  nori  vėl  surasti  kažką  labai  svarbaus.  Aš 
sumišau.  Padėjau  rankas  jai  ant  pečių  ir  nuleidau  akis. 

-  Tu  dabar  pasiliksi  čia?  -  paklausė  ji. 

Aš  linktelėjau. 

-  Pasakyk  man  tuojau.  Pasakyk  man,  ar  tu  vėl  išvažiuosi, 
kad  aš  išsyk  žinočiau. 

Norėjau  atsakyti  jai,  kad  dar  nežinau  ir  kad,  galimas  daik¬ 
tas,  po  kelių  dienų  turėsiu  išvažiuoti,  nes  neturiu  pinigų  čia 
pasilikti.  Bet  negalėjau.  Aš  negalėjau  to  pasakyti,  kai  ji  taip 
žiūrėjo  įmanė. 

-  Taip,  -  tariau,  -  aš  paliksiu  čia.  Paliksiu,  kol  kartu  išva¬ 
žiuosim. 

Jos  veidas  nekrustelėjo.  Bet  staiga  pragiedrėjo,  tartum  iš 
vidaus  nušviestas. 

-  Ak,  -  sumurmėjo  ji,  -  aš  nebūčiau  to  pakėlusi. 

Aš  pamėginau  perjos  petį  įžiūrėti  temperatūros  kreivę  lo¬ 
vos  galvūgalyje.  Ji  pastebėjo  tai,  greitai  nuplėšė  lapelį  suglamžė 
ir  numetė  į  palovę. 

-  Dabar  tai  nieko  nebereiškia,  -  tarė  ji. 

Aš  įsidėmėjau,  kur  guli  tas  popieriaus  gumulėlis,  ir  nuta¬ 
riau  įsidėti  jį  į  kišenę,  kai  ji  nematys. 

-  Tu  sirgai?  -  paklausiau. 

-  Truputį.  Bet  dabar  viskas  gerai. 

-  O  ką  sako  gydytojas? 

Ji  nusijuokė. 

-  Neklausinėk  dabar  apie  gydytoją.  Iš  viso  neklausinėk  nie¬ 
ko.  Tu  esi  čia,  ir  to  pakanka! 

Staiga  man  pasirodė,  kad  ji  pasikeitusi.  Aš  nežinojau,  ar 
tai  dėl  to,  kad  taip  ilgai  nebuvau  jos  matęs,  bet  man  pasiro¬ 
dė,  kad  ji  visai  kitokia  nei  anksčiau.  Jos  judesiai  buvo  lanks¬ 
tesni,  oda  šiltesnė,  eigastis,  tai,  kaip  ji  priėjo  prie  manęs,  bu¬ 
vo  kita.  Ji  nebebuvo  tik  graži  jauna  mergina,  kurią  reikia 
saugoti,  jai  prisidėjo  dar  kažkas  nauja.  Ir  jeigu  anksčiau  daž¬ 
nai  nežinodavau,  ar  ji  myli  mane,  dabar  tai  aiškiai  jutau,  ji 
nieko  nebeslėpė.  Pat  buvo  gyvesnė  ir  artimesnė  man  nei  bet 
kada,  gyvesnė,  artimesnė  ir  gražesnė,  ji  nešė  man  daugiau 
laimės,  bet,  kad  ir  keista,  taip  pat  daugiau  nerimo. 

-  Pat,  -  tariau.  -  Man  reikia  greitai  nusileisti  į  apačią.  Ten 
yra  Kėsteris.  Mums  dar  reikia  apsidairyti,  kur  sustosim. 

-  Kėsteris?  O  kur  Lencas? 

-  Lencas...  -  tariau  aš,  -  Lencas  liko  namie. 

Ji  nieko  nepastebėjo. 

-  Ar  tu  galėsi  vėliau  nusileisti  į  apačią?  -  paklausiau  aš.  - 
O  gal  mums  ateiti  į  viršų? 

-  Aš  galiu  viską.  Dabar  aš  galiu  viską.  Mes  nusileisime  į 
apačią  ir  truputį  išgersime.  Aš  žiūrėsiu,  kaip  jūs  geriate. 

-  Gerai.  Tai  mes  palauksime  tavęs  apačioje,  hole. 

Ji  nuėjo  prie  spintos  išsiimti  suknelės.  Aš  pasinaudojau  ta 
proga  ir  įsikišau  į  kišenę  suglamžytą  temperatūros  lapelį. 

-  Tai  iki  greito  pasimatymo,  Pat. 

-  Robi! 

Ji  priėjo  prie  manęs  ir  apsikabino  rankomis  už  kaklo. 

-  Aš  norėjau  tau  taip  daug  ką  pasakyti. 

-  Aš  ilgi,  Pat.  Bet  juk  dabar  mes  turime  laiko.  Visą  dieną 
ką  nors  pasakosime  kits  kitam.  Rytoj.  Iš  pradžių  visada  sun¬ 
kiai  einasi. 

Ji  linktelėjo. 


-  Taip,  papasakosime  kits  kitam  viską.  Tada  visas  tas  lai¬ 
kas,  kurį  mudu  buvome  vieni,  nebebus  mums  išsiskyrimo  lai¬ 
kas.  Tada  žinosime  viską  apie  kits  kitą,  ir  išeis,  kad  visą  laiką 
buvome  kartu. 

-  Taip  ir  buvo,  -  tariau  aš. 

Ji  nusišypsojo. 

-  Man  ne.  Aš  neturiu  tiek  daug  jėgų.  Man  buvo  sunkiau. 
Aš  nemoku  guostis  mintimis,  kai  esu  viena.  Tada  esu  viena, 
ir  daugiau  nieko.  Vienai  lengviau  būti,  kai  nieko  nemyli. 

Ji  vis  dar  šypsojo.  Tai  buvo  kažkokia  stiklinė  šypsena,  ji 
laikėsi  ant  lūpų,  bet  pro  ją  buvo  galima  įžiūrėti,  kas  slepiasi 
užjos. 

-  Pat,  -  tariau  aš.-  Senasis,  narsusis  drauguži. 

-  To  aš  seniai  negirdėjau,  -  tarė  ji,  ir  jos  akys  pasruvo  aša¬ 
romis. 

Aš  nusileidau  pas  Kėsterį.  Lagaminai  jau  buvo  iškrauti. 
Mes  gavome  du  gretimus  kambarius  fligelyje. 

-  Pažiūrėk,  -  tariau  aš  ir  parodžiau  jam  temperatūros  lape¬ 
lį.  -  Taip  ir  šokinėja. 

Mes  lipome  laiptais  aukštyn,  po  kojomis  girgždėjo  sniegas. 

-  Paklausk  rytoj  gydytoją,  -  tarė  Kėsteris.  -  Iš  vienos  tem¬ 
peratūros  kreivės  dar  nieko  negali  spręsti. 

-  Aš  sprendžiu  pakankamai,  -  atsakiau  ir,  suglamžęs  tem¬ 
peratūros  lapelį,  vėl  įsidėjau  į  kišenę. 

Mudu  nusiprausėme.  Paskui  Kėsteris  atėjo  įmano  kamba¬ 
rį.  Jis  atrodė  kaip  ką  tik  atsikėlęs. 

-  Renkis,  Robi,  -  tarė  jis. 

-  Taip.  -  Aš  pakirdau  iš  savo  minčių  ir  išsipakavau  lagaminą. 

Sugrįžome  į  sanatoriją.  „Karlas"  tebestovėjo  lauke.  Kėste¬ 
ris  buvo  uždengęs  radiatorių  apklotu. 

-  Kada  grįšime,  Otai?  -  paklausiau  aš. 

Jis  sustojo. 

-  Manau  važiuoti  ryt  rytą  arba  poryt  anksti.  Tu  juk  pasilie¬ 
ki  čia... 

-  Kaipgi  aš  pasiliksiu,  -  atsakiau  nusiminęs.  -  Pinigų  man 
užteks  daugiausia  dešimčiai  dienų.  O  Pat  už  sanatoriją  su¬ 
mokėta  taip  pat  tik  ligi  penkioliktos.  Man  reikia  grįžti  ir  už¬ 
dirbti.  Čia  turbūt  nereikalingas  prastas  pianistas. 

Kėsteris  pasilenkė  prie  „Karlo"  radiatoriaus  ir  pakėlė  ap¬ 
klotą. 

-  Aš  parūpinsiu  tau  pinigų,  -  tarė  jis  ir  išsitiesė.  -  Tad  gali 
ramiai  likti  čia. 

-  Otai,  -  tariau,  -  juk  aš  žinau,  kas  tau  beliko  po  tų  varžy¬ 
tynių.  Nepilni  trys  šimtai  markių. 

-  Apie  tas  aš  nekalbu.  Aš  gausiu  daugiau.  Nesirūpink.  Po 
aštuonių  dienų  tu  gausi  pinigus. 

-  Negi  paveldėti  rengiesi?  -  niūriai  pajuokavau. 

-  Kažkas  panašaus.  Pasitikėk  manimi.  Juk  dabar  tu  negali 
išvažiuoti. 

-  Ne,  -  tariau  aš.  -  Netgi  nežinočiau,  kaip  jai  tai  pasakyti. 

Kėsteris  vėl  uždengė  apklotu  „Karlo"  radiatorių  ir  lengvai 

paglostė  kapotą.  Paskiau  mudu  nuėjome  į  holą  ir  atsisėdome 
prie  židinio. 

-  Kiekgi  dabar  laiko?  -  paklausiau. 

Kėsteris  pažvelgė  į  laikrodį. 

-  Pusė  septynių. 

-  Keista,  -  tariau  aš.  -  Maniau,  kad  jau  daug  daugiau. 

Laiptais  nusileido  Pat,  apsivilkusi  savo  kailiniu  žaketu.  Ji 

greitai  perėjo  per  holą  ir  pasisveikino  su  Kėsteriu.  Tik  dabar 
pastebėjau,  kokia  ji  nudegusi.  Jos  oda  švytėjo  rausva  bronza, 
ir  ji  priminė  jauną,  labai  šviesią  indėnę.  Bet  jos  veidas  buvo 
susiaurėjęs,  ir  per  daug  žvilgėjo  akys. 

-  Tu  turi  karščio?  -  paklausiau. 

-  Truputį,  -  išsisukinėdama  atsakė  ji  greitai.  -  Vakarais 
čia  visi  turi  karščio.  Tai  tik  todėl,  kad  jūs  atvažiavote.  Jūs 
pavargote  ? 

-  Nuo  ko? 

-  Tai  eime  į  barą,  gerai?  Juk  tai  pirmas  kartas,  kai  aš  čia 
susilaukiau  svečių. 


-  Negi  čia  yra  baras? 

-  Taip,  nedidelis.  Tokia  kertelė,  panaši  į  barą.  Tai  priklauso 
prie  gydymo.  Čia  vengiama  visko,  kas  primintų  ligoninę.  O 
jeigu  ko  negalima  gerti,  tai  čia  ir  negausi. 

Baras  buvo  pilnutėlis.  Pat  pasisveikino  su  keliais  lankyto¬ 
jais.  Tarp  kitų  man  krito  į  akis  vienas  italas.  Mes  susėdome 
prie  ką  tik  pasilaisvinusio  stalelio. 

-  Ko  tu  norėtum?  -  paklausiau  aš. 

-  Kokteilio  su  romu.  Tokio,  kurį  mes  visada  gerdavome 
bare.  Tu  žinai  receptą? 

-  Tai  labai  paprasta,  -  tariau  aš  padavėjui.  -  Pusė  portvei¬ 
no  ir  pusė  Jamaikos  romo. 

-  Du,  -  sušuko  Pat.  -  Ir  vieną  „special". 

Padavėja  atnešė  du  stiklus  „porto  ronko"  ir  vieną  kažkokio 
šviesiai  raudono  gėralo. 

-  Tai  man,  -  tarė  Pat  ir  pastūmė  mums  romą.  -  Saliut! 

Ji  pastatė  savo  stiklą,  neišgėrusi  nė  gurkšnelio,  apsidairė, 
greitai  nustvėrė  mano  stiklą  ir  išgėrė. 

-  Ak,  -  tarė  ji,  -  kaip  gera! 

-O  ką  tu  čia  užsisakei?  -  paklausiau  aš  ir  paragavau  įtarti¬ 
ną  šviesiai  raudoną  gėralą.  Tai  buvo  aviečių  ir  citrinų  sultys. 
Nė  lašo  alkoholio.  -  Labai  gardu,  -  tariau. 

Pat  pažvelgė  įmanė. 

-  Kai  ištroškęs,  -  pridūriau  aš. 

Ji  nusijuokė. 

-  Paprašyk  dar  vieną  „porto  ronko".  Bet  sau.  Man  neneš. 

Aš  pamojau  padavėjai. 

-  Vieną  „porto  ronko"  ir  vieną  „special",  -  tariau.  Aš  ma¬ 
čiau,  kad  prie  stalelių  labai  daug  kas  geria  „special". 

-  Juk  šiandien  man  galima,  Robi,  tiesa?  -  tarė  Pat.  -  Tik 
šiandien!  Taip  kaip  senais  laikais.  Tiesa,  Kėsteri? 

-  „Special"  visai  gardus,  -  atsakiau  aš  ir  išgėriau  antrą  stiklą. 

-  Aš  neapkenčiu  jo!  Vargšas  Robi,  kokįbizalątu  turi  čia 
gerti! 

-  Niekis,  aš  jau  savo  atsiimsiu,  jei  tik  mes  pakankamai 
greitai  užsakinėsim,  -  tariau  aš. 

Pat  nusijuokė. 

-  Paskiau,  per  vakarienę,  man  bus  galima  ko  nors  truputį 
išgerti.  Raudonojo  vyno. 

Užsakėme  dar  keletą  stiklų  „porto  ronko",  paskiau  nuėjo¬ 
me  į  valgomąjį.  Pat  buvo  nuostabiai  graži.  Jos  veidas  švytėjo. 

Mes  susėdome  prie  vieno  iš  nedidelių  baltomis  staltiesė¬ 
mis  uždengtų  stalelių  ties  langu.  Buvo  šilta,  apačioje  dunk¬ 
sojo  kaimas  su  savo  žvilgančiomis  nuo  sniego  gatvėmis. 

-  O  kurgi  Helga  Gutman?  -  paklausiau  aš. 

-  Išvažiavo,  -  tarė  Pat,  kiek  patylėjusi. 

-  Išvažiavo?  Taip  anksti? 

-  Taip,  -  tarė  Pat,  ir  aš  supratau,  kąji  turi  galvoje. 

Padavėja  atnešė  tamsiai  raudono  vyno.  Kėsteris  pripylė  stik¬ 
lus.  Dabar  visi  staleliai  buvo  užimti.  Visur  sėdėjo  žmonės  ir 
šnekučiavo.  Aš  pajutau  Pat  ranką  ant  savosios. 

-  Mielasis,  -  tarė  ji  labai  tyliai  ir  švelniai.  -  Aš  nebegalėjau 
ilgiau  išlaikyti. 

Aš  išėjau  iš  vyriausiojo  gydytojo  kambario.  Kėsteris  laukė  hole. 
Pamatęs  mane,  jis  atsistojo.  Mudu  išėjome  į  lauką  ir  susėdo¬ 
me  ant  suolelio  priešais  sanatoriją. 

-  Prastai,  Otai,  -  tariau.  -  Prasčiau,  nei  aš  bijojau. 

Triukšmingas  būrelis  slidininkų  praėjo  pro  pat  mus.  Tarp 

jų  buvo  keletas  kremu  išsitepusių  moterų  stipriais,  saulėje 
nudegusiais  veidais.  Jos  plačiai  šypsojosi,  rodydamos  baltus 
dantis,  ir  šaukė,  kad  išalkusios  kaip  vilkai.  Mes  palaukėme, 
kol  jie  praėjo. 

-  Tokios,  žinoma,  gyvena,  -  tariau  aš.  -  Gyvena  ir  sveikos 
kaip  ridikai.  Net  bloga  darosi! 

-  Tu  kalbėjais  su  vyriausiuoju  gydytoju?  -  paklausė  Kėsteris. 

-  Taip.  Jis  viską  man  paaiškino  labai  miglotai,  su  daugeliu 
išlygų.  Bet  rezultatas  toks,  kad  jai  pablogėjo.  Tiesa,  jis  tvirti¬ 
na,  kad  jai  pagerėję. 

-  Nesuprantu. 

-  Jis  tvirtina,  kad  jeigu  ji  būtų  pasilikusi  apačioje,  tai  jau 
seniai  būtų  žuvusi  bet  kuri  viltis.  Čia  procesas  ėjęs  lėčiau.  Tai 
jis  ir  vadina  pagerėjimu. 

Kėsteris  batų  kulnais  braižė  sutryptą  sniegą.  Paskiau  pakė¬ 
lė  galvą. 

-  Vadinasi,  jis  turi  vilties? 

-  Gydytojas  visada  turi  vilties,  tokia  jau  jo  profesija.  Bet  aš 
turiu  jos  pašėlusiai  maža.  Klausiau  jį,  ar  jis  padaręs  pneumo¬ 
toraksą.  Jis  atsakė,  kad  nebegalima  jo  daryti.  Pneumotorak- 

sas  jau  darytas  jai  prieš  keletą  metų.  Dabar  abi  pusės  plaučių 
apimtos.  Tai  prakeikimas,  Otai. 

Kažkokia  sena  moteris  iškleiptais  kaliošais  sustojo  priešais 
mūsų  suolelį.  Jos  mėlynas  veidas  buvo  įkritęs,  o  užgesusios 
šiferio  spalvos  akys  atrodė  kaip  neregės.  Apie  kaklą  ji  turėjo 
apsisukusi  senovišką  plunksninį  boa.  Ji  lėtai  pakėlė  lornetą  ir 
pasižiūrėjo  į  mus.  Paskiau  nušlepsėjo  savais  keliais. 

-  Bjauri  šmėkla!  -  Aš  nusispjoviau. 

-  Ką  gi  jis  dar  sakė?  -  paklausė  Kėsteris. 

-  Jis  paaiškino  man  galimą  susirgimo  priežastį.  Jis  turėjęs 
daug  tokio  amžiaus  pacientų.  Tai  esą  karo  padariniai.  Prastas 
maitinimasis  augimo  metais.  Bet  kas  man  visa  tai  darbo?  Ji 
turi  pasveikti.  -  Aš  pažvelgiau  į  Kėsterį.  -  Žinoma,  jis  man 
pasakė,  kad  jam  ne  kartą  yra  tekę  matyti  stebuklų.  Kaip  tik 
sergant  šia  liga  pasitaiko,  jog  procesas  staiga  sustoja,  kaver¬ 
nos  užkalkėja,  ir  žmogus  net  beviltiškais  atvejais  pagyja.  Ir 
Zafė  taip  sakė.  Tačiau  aš  netikiu  stebuklais. 

Kėsteris  neatsakė.  Mudu  sėdėjome  tylėdami  šalimais.  Ką 
galėjome  dar  kits  kitam  pasakyti?  Mudu  per  daug  buvome 
išgyvenę  kartu,  kad  galėtume  kits  kitą  guosti. 

-  Ji  neturi  nieko  pastebėti,  Robi,  -  tarė  pagaliau  Kėsteris. 

-  Žinoma,  -  atsakiau  aš. 

Mudu  sėdėjome,  kol  atėjo  Pat.  Aš  nieko  negalvojau;  ne¬ 
buvau  net  nusiminęs,  tik  visiškai  apdujęs,  pilkas  ir  negyvas. 

-  Štai  ji,  -  tarė  Kėsteris. 

-  Taip,  -  tariau  aš  ir  atsistojau. 

-  Alio!  -  Mojuodama  artėjo  Pat.  Ji  šiek  tiek  sverdėjo  ir 
juokėsi. 

-  Aš  truputį  girta.  Nuo  saulės.  Visada,  kai  tik  paguliu  sau¬ 
lėje,  svirduliuoju  kaip  senas  jūreivis. 

Aš  pasižiūrėjau  įją,  ir  staiga  viskas  pasikeitė.  Nebetikėjau 
gydytojų,  tikėjau  stebuklu.  Ji  buvo  čia,  ji  gyveno,  stovėjo  ša¬ 
limais  ir  juokėsi,  -  viskas  prasmego  prieš  tai. 

-  Bet  kodėl  jūsų  tokie  veidai?  -  paklausė  ji. 

-  Miestiečių  veidai,  kurie  čia  nepritinka,  -  tarė  Kėsteris. 

-  Mes  dar  negalime  priprasti  prie  saulės. 

Ji  nusijuokė. 

-  Šiandien  man  gera  diena.  Neturiu  karščio.  Galiu  išeiti. 
Gal  nueisim  į  kaimą  ir  išgersim  aperityvo? 

-  Žinoma. 

-  Tai  eime! 

-  Gal  geriau  važiuokime  rogėmis?  -  paklausė  Kėsteris. 

-  Aš  jau  išlaikysiu,  -  tarė  Pat. 

-  Žinau,  -  pasakė  Kėsteris.  -  Tačiau  aš  niekad  nesu  važia¬ 
vęs  rogėmis.  Norėčiau  vieną  kartą  pamėginti. 

Mes  pamojome  vežėjui  ir  nusileidome  vingiuotu  kalnų  keliu 
į  kaimą.  Priešais  kavinę  su  mažyte  saulėta  terasa  sustojome  ir 
išlipome.  Ten  sėdėjo  daug  žmonių,  ir  aš  pažinau  keletą  iš  sa¬ 
natorijos.  Ten  taip  pat  buvo  italas,  kurį  aš  buvau  matęs  bare. 
Jo  vardas  Antonijas.  Jis  atėjo  prie  mūsų  stalelio  ir  pasisveiki¬ 
no  su  Pat.  Antonijas  papasakojo,  kad  praėjusią  naktį  keletas 
juokdarių  vieną  pacientą  išvežė  su  lova  iš  jo  kambario  ir  įstū¬ 
mė  į  vienos  perkaršusios  mokytojos  kambarį. 

-  Kodėl  gi  jie  taip  padarė?  -  paklausiau  aš. 

-  Jis  pasveiko  ir  artimiausiomis  dienomis  išvažiuoja,  -  at¬ 
sakė  Antonijas.  -Tokiais  atvejais  visuomet  krečiamos  pana¬ 
šios  išdaigos. 

-  Tai  garsusis  juokas  pro  ašaras,  kuriuo  linksmina  kits  kitą 
pasiliekantieji,  mielasis,  -  tarė  Pat. 

-  Čia,  kalnuose,  visi  suvaikėja,  -  atsiprašydamas  pasakė 
Antonijas. 

„Pasveiko,  -  galvojau  aš,  -  vienas  pasveiko  ir  išvažiuoja." 

-  Ką  tu  gersi,  Pat?  -  paklausiau. 

-  Stiklelį  martinio.  Stiklelį  sauso  martinio. 

Pradėjo  groti  radijas.  Vienos  valsai.  Jie  pleveno  šiltame  sau¬ 
lėtame  ore  kaip  lengvos  šviesios  vėliavos.  Kelneris  atnešė  mar¬ 
tinio.  Stikleliai  buvo  labai  šalti  ir  žvilgėjo  saulėje  kaip  rasa. 

-  Gera  taip  pasėdėti,  tiesa?  -  paklausė  Pat. 

-  Puiku,  -  atsakiau  aš. 

-  Bet  kartais  negali  išlaikyti,  -  tarė  ji. 

Mes  likome  apačioje  iki  pietų.  To  labai  norėjo  Pat.  Pasta¬ 
ruoju  metu  ji  buvo  priversta  visą  laiką  būti  sanatorijoje  ir 
šiandien  išėjo  pirmą  kartą.  Ji  tvirtino,  kad  pasijus  dvigubai 
sveikesnė,  jeigu  vieną  kartą  papietaus  kaime.  Antonijas  pie¬ 
tavo  su  mumis.  Po  to  mes  nuvažiavome  įviršų,  ir  Pat  nuėjo  į 
savo  kambarį,  -  jai  reikėjo  dvi  valandas  pagulėti.  Mudu  su 
Kėsteriu  išstūmėme  „Karlą"  iš  garažo  ir  apžiūrėjome.  Mums 
reikėjo  pakeisti  dvi  lūžusias  lingių  plokšteles.  Garažo  savi¬ 
ninkas  turėjo  įrankius,  ir  mudu  ėmėmės  darbo.  Paskiau  įpylė  - 
me  alyvos  ir  ištepėme  kėbulą.  Kai  viskas  buvo  padaryta,  išrl- 
tome  jį  į  kiemą.  Purvinas,  nulėpusiomis  ausimis,  jis  stovėjo 
ant  sniego. 

-  Gal  išplausime?  -  paklausiau  aš. 

-  Ne,  kelionėje  negalima,  -  tarė  Kėsteris.  -  Jis  to  nemėgsta. 

Priėjo  Pat.  Ji  atrodė  gaivi  ir  išsimiegojusi.  Apie  ją  sukosi 

šuo. 

-  Bili!  -  sušukau  aš. 

Šuo  pastatė  ausis,  bet  didelio  draugiškumo  neparodė.  Jis 
nebepažino  manęs  ir  visai  sumizgo,  kai  Pat  atkreipė  jo  dėme¬ 
sį  į  mane. 

-  Tai  mat  kaip  yra,  -  tariau  aš.  -  Ačiū  Dievui,  kad  žmonių 
geresnė  atmintis.  Kurgi  jis  buvo  vakar? 

Pat  nusijuokė. 

-  Visą  laiką  gulėjo  po  lova.  Jis  pavydus,  kai  pas  mane  kas 
užeina,  ir  tuoj  supykęs  pasislepia. 

-  Tu  atrodai  puikiai,  -  tariau  aš. 

Ji  pažvelgė  į  mane  laiminga.  Paskui  priėjo  prie  „Karlo". 

-  Aš  norėčiau  vėl  pasėdėti  jame  ir  truputį  pavažiuoti. 

-  Žinoma,  -  tariau  aš.  -  Kaip  tu  manai,  Otai? 

-  Aiškus  daiktas.  Juk  jūs  užsivilkus  storą  paltą,  o  čia  dar 
turime  pakankamai  šalikų  ir  apklotų. 

Pat  atsisėdo  priešakyje,  už  priekinio  stiklo,  šalia  Kėsterio. 
„Karlas"  suriaumojo.  Išmetamosios  dujos  baltai  mėlynais  de¬ 
besėliais  plaukiojo  šaltame  ore.  Motoras  dar  neįšilo.  Grandi¬ 
nės  tarškėdamos  iš  lėto  pradėjo  malti  sniegą.  Pūškuodamas, 
barškėdamas  ir  murmėdamas  „Karlas"  nušliaužė  į  kaimą,  nu¬ 
važiavo  didžiąja  gatve,  tarsi  pasikūprinęs  vilkas,  išsigandęs 
arklių  trypimo  ir  varpelių  skambėjimo. 

Išvažiavome  iš  kaimo.  Buvo  vėlyva  popietė,  ir  sniego  lau¬ 
kai,  besileidžiančios  saulės  nuplieksti,  žėrėjo  raudonais  atšvai¬ 
tais.  Keletas  kupetų  šieno  pašlaitėje  buvo  beveik  užpustytos. 
Tarsi  siauri  kableliai  skrido  į  slėnį  paskutiniai  slidininkai.  Jie 
lėkė  pro  raudoną  saulę,  kuri  dar  kartąpasirodė  anapus  šlaito, 
tartum  didžiulis  blėstančios  liepsnos  kamuolys. 

-  Vakar  jūs  čia  važiavote?  -  paklausė  Pat. 

-  Taip. 

Mašina  pasiekė  pirmosios  aukštumos  viršūnę.  Kėsteris  su¬ 
stojo.  Ir  čia  atsivėrė  nepaprastas  vaizdas.  Dieną  prieš  tai,  kai 
trinkėdami  brovėmės  pro  stiklinį  vakaro  mėlį,  visai  nepaste¬ 
bėjome  šito  grožio.  Mes  tada  žiūrėjome  tik  į  kelią. 

Šlaitas  po  šlaito  atsivėrė  išraižytas  slėnys.  Tolimo  kalnyno 
briaunos  ryškiai  ir  aiškiai  dunksojo  blyškiai  žalio  dangaus  fo¬ 
ne.  Jos  švytėjo  auksu.  Auksiniai  lopeliai  tartum  dulkės  buvo 
nukloję  sniego  laukus  žemiau  viršūnių.  Kiekvieną  akimirką 
baltai  raudoni  šlaitai  darėsi  vis  puikesni,  o  šešėliai  -  vis  mėly- 
nesni  ir  mėlynesni.  Saulė  kabojo  kaip  tik  tarp  dviejų  žėrinčių 
viršūnių,  ir  platus  slėnys  su  savo  kalvomis  ir  šlaitais  tarsi  išsi¬ 
rikiavo  galingam  nebyliam  paradui,  kurįpriėmė  pasitraukian¬ 
tis  valdovas.  Violetinis  kelio  kaspinas  rangėsi  apie  kalvas,  ny¬ 
ko,  vėl  rodėsi,  patamsėjęs  per  posūkius,  lenkė  kaimus  ir  paskui 
išsitiesęs  lėkė  stačiai  į  perėją  horizonte. 

-  Taip  toli  nuo  kaimo  aš  dar  niekad  nesu  buvusi,  -  tarė 
Pat.  -  Ar  tai  tas  pats  kelias  eina  į  namus? 

-  Taip. 

Ji  tylėjo  ir  žiūrėjo  žemyn.  Paskiau  išlipo  iš  mašinos  ir  ranka 

prisidengė  nuo  saulės  akis.  Taip  ji  žiūrėjo  į  šiaurę,  tarsi  įžvelg¬ 
dama  tenai  miesto  bokštus. 

-  Ar  toli?  -  paklausė  ji. 

-  Bus  koks  tūkstantis  kilometrų.  Gegužės  mėnesį  važiuo¬ 
sim  namo.  Otas  atvažiuos  mūsų  paimti. 

-  Gegužės  mėnesį,  -  pakartojo  ji.  -  Dieve  mano,  gegužės 
mėnesį. 

Saulė  sėdo  iš  lėto.  Slėnys  pagyvėjo;  šešėliai,  kurie  ligi  šiol 
nejudėdami  glaustėsi  prie  žemės  raukšlių,  pradėjo  be  garso 
lįsti  iš  ten  ir  kopti  vis  aukščiau  ir  aukščiau  nelyginant  milži¬ 
niški  mėlyni  vorai.  Darėsi  vėsu. 

-  Reikia  grįžti,  Pat,  -  tariau  aš. 

Ji  pakėlė  akis,  ir  jos  veidas  staiga  tarsi  sukrito  iš  skausmo. 
Ūmai  aš  pamačiau,  kad  ji  viską  žino.  Ji  žino,  kad  niekad  ne- 
bepersikels  per  tą  negailestingą  kalnų  keterą,  dunksančią  prie 
horizonto;  ji  žinojo  tai  ir  norėjo  paslėpti,  lygiai  taip  pat,  kaip 
mes  stengėmės  nuslėpti  tai  nuo  jos,  bet  akimirkąji  nesusival- 
dė,  ir  visas  pasaulio  skausmas  ištryško  jai  iš  akių. 

-  Pavažiuokim  dar  truputį,  -  tarė  ji.  -  Tik  trupučiuką  že¬ 
myn. 

-  Eikš,  -  atsakiau  aš,  susižvalgęs  su  Kėsteriu. 

Ji  atsisėdo  pas  mane  mašinos  gale,  aš  apkabinau  ją  ir  už¬ 
traukiau  ant  mūsų  abiejų  apklotą.  Mašina  pradėjo  iš  lėto  leistis 
žemyn,  į  slėnį,  į  šešėlius. 

-  Robi,  mielasis,  -  sušnibždėjo  Pat  prie  mano  peties.  -  Dabar 
atrodo,  kad  mes  važiuojam  namo,  grįžtame  į  mūsų  gyvenimą... 

-  Taip,  -  tariau  aš  ir  užtraukiau  apklotąjai  ant  galvos. 

Greitai  temo.  Juo  žemiau  važiavome,  juo  ėjo  tamsyn.  Pat 

visiškai  gulėjo  po  apklotu.  Ji  padėjo  ranką  man  ant  krūtinės, 
po  marškiniais,  aš  jutau  jos  rankos  šilumą,  o  paskiau  jos  kvė¬ 
pavimą,  jos  lūpas  ir  paskiau  -  jos  ašaras. 

Atsargiai,  kad  ji  nepastebėtų  posūkio,  Kėsteris  plačiu  lan¬ 
ku  pasuko  mašiną  artimiausio  kaimo  turgaus  aikštėje  ir  pa¬ 
mažu  nuvažiavo  atgal. 

Kai  įvažiavome  į  aukštumą,  saulė  jau  buvo  nusėdusi,  o  ry¬ 
tuose  tarp  kylančių  debesų  jau  kabojo  blyškus  ir  tyras  mėnu¬ 
lis.  Mes  važiavome  atgal;  monotoniškai  džerškėdamos,  gran¬ 
dinės  ritosi  žeme,  buvo  labai  tylu,  aš  sėdėjau  nejudėdamas, 
net  nedrįsdamas  krustelėti,  ir  jutau  ant  širdies  Pat  ašaras, 
tartum  ten  būtų  kraujavusi  žaizda. 

Po  valandos  sėdėjau  hole.  Pat  buvo  savo  kambaryje,  o  Kės¬ 
teris  nuėjo  į  meteorologijos  biurą  pasiteirauti,  ar  nelaukiama 
sniego.  Lauke  pakilo  ūkana,  apie  mėnulį  atsirado  drignė,  ir 
vakaras  už  langų  glūdojo  minkštas  ir  pilkas  kaip  mašastas. 
Neilgai  trukus  atėjo  Antonijas  ir  atsisėdo  pas  mane. 

Už  kelių  stalelių  sėdėjo  patrankos  sviedinys  su  storu  an¬ 
glišku  švarku  ir  pernelyg  trumpomis  golfo  kelnėmis.  Kūdikio 
veidas  su  išverstomis  lūpomis  ir  šaltomis  akimis,  apskrita  ir 
plika  raudona  galva,  blizganti  kaip  biliardo  kamuolys.  Greta 
jo  sėdėjo  liesutė  žmona  su  tamsiais  šešėliais  paakiuose  ir  mal¬ 
daujamu,  liūdnu  žvilgsniu.  Patrankos  sviedinys  nestygo  vie¬ 
toje,  jo  galva  visą  laiką  sukiojosi,  rausvos  minkštos  letenėlės 
braižė  ore  lygias  kreives. 

-  Nuostabu  čia,  kalnuose,  stačiai  puiku!  Tas  vaizdas,  tas 
oras,  tas  maistas!  Iš  tikrųjų  tau  gera... 

-  Bernardai,  -  tarė  moteris  tyliai. 

-  Iš  tikrųjų,  ir  aš  norėčiau  taip  pagyventi,  norėčiau,  kad 
taip  tupinėtų  kas  nors  apie  mane  ir  rūpintųsi  manimi!  -  Rie¬ 
bi  šypsenėlė.  -  Na,  to  tau  reikia... 

-  Ak,  Bernardai,  -  tarė  moteris  nedrąsiai. 

-  Ko  gi  dar,  ko  gi  dar?  -  linksmai  rėkavo  patrankos  sviedi¬ 
nys.  -Juk  geriau  nė  būti  negali!  Juk  tu  čia  kaip  rojuje!  O  kaip 
tau  atrodo,  kas  ten  dedasi  apačioje?  Rytoj  man  vėl  reikia  grįžti 
į  tą  makalynę.  Džiaukis,  kad  tu  tokių  dalykų  nepastebi.  Na, 
malonu  pamačius,  kad  tau  čia  gera. 

-  Bernardai,  man  anaiptol  ne  gera,  -  tarė  moteris. 

-  Bet,  vaikuti,  -  šūkavo  Bernardas,  -  nereikia  sulepšėti! 

Ką  gi  turėtų  tada  pasakyti  tokie  kaip  aš!  Vis  reikalai,  visur 
bankrotai,  mokesčiai,  -  na,  nors  dirbi  žmogus  su  noru. 

Moteris  tylėjo. 

-  Žvalus  kūdikis,  -  tariau  aš  Antonijui. 

-  Ir  dar  koks!  -  atsakė  jis.  -  Nuo  užvakar  jis  čia  ir,  žmonai 
nespėjus  nė  prasižioti,  jau  atsako  savuoju  „nuostabiai  gera 
tau  čia  gyventi".  Jis  nenori  nieko  matyti,  žinote,  -  nei  jos 
baimės,  nei  jos  ligos,  nei  jos  vienatvės.  Turbūt  Berlyne  jis  jau 
seniai  gyvena  su  kita  moterim,  tokiu  pat  patrankos  sviedi¬ 
niu,  ir  tik  kas  pusmetis  iš  pareigos  apsilanko  čia,  trina  rankas, 
linksmai  juokauja,  rūpinasi  tik  savo  patogumais.  Kad  tik  ne¬ 
reikėtų  nieko  girdėti!  Čia  taip  dažnai  esti! 

-  O  seniai  čia  jo  žmona? 

-  Kokie  dveji  metai. 

Būrelis  jaunuolių  kikendami  nubėgo  per  holą.  Antonijas 
nusijuokė. 

-  Iš  pašto  pareina.  Jie  nusiuntė  telegramą  Rotui. 

-  Kas  tas  Rotas? 

-  Tai  tas,  kur  netrukus  išvažiuoja.  Jie  telegrafavo  jam,  kad 
dėl  gripo  epidemijos  jis  negalįs  grįžti  į  tėviškę  ir  turis  dar  pasi¬ 
likti  čia.  Tai  paprasti  juokai.  Juk  jiems  patiems  reikia  pasilik¬ 
ti,  suprantate? 

Aš  žiūrėjau  pro  langą  į  pilku  mašastu  uždangstytus  kalnus. 
„Juk  visa  tai  netiesa,  -  galvojau  aš,  -  juk  viso  to  nėra,  negali 
būti.  Juk  čia  tik  scena,  kurioje  vaidinamas  veikaliukas  apie 
mirtį.  Kai  žmogus  miršta,  tai  juk  baisiai  rimtas  daiktas.  Man 
reikėtų  nueiti  paskui  tuos  jaunuolius,  suduoti  jiems  per  pe¬ 
čius  ir  pasakyti:  „Tiesa,  tai  tik  saloninė  mirtis,  ir  jūs  tik  esate 
linksmi  mėgėjai,  vaidiną  mirtį?  Juk  paskui  atsikelsite  ir  nusi¬ 
lenksite?  Juk  taip  nemiršta  žmonės,  vos  truputį  karščiuoda¬ 
mi  ir  nelygiai  kvėpuodami,  juk  tam  reikia  šūvių  ir  žaizdų,  aš 
juk  tai  žinau...  " 

-  Jūs  irgi  sergate?  -  paklausė  Antonijas. 

-  Žinoma,  -  tarė  jis  šypsodamas. 


-  Iš  tiesų  puiki  kava,  -  triukšmavo  šalimais  patrankos  svie¬ 
dinys,  -  pas  mus  tokių  dalykų  iš  viso  nėra.  Tikras  rojus! 

Iš  meteorologijos  biuro  sugrįžo  Kėsteris. 

-  Man  reikia  važiuoti,  Robi,  -  tarė  jis.  -  Barometras  nukri¬ 
to,  ir,  galimas  daiktas,  šiąnakt  pasnigs.  Tada  rytoj  aš  jau  ne- 
beišsikasiu.  Sį  vakarą  dar  galima  išvažiuoti. 

-  Gerai.  Dar  pavakarieniausim  kartu? 

-  Taip.  Aš  greit  susikrausiu  daiktus. 

-  Ir  aš  padėsiu. 

Mes  sukrovėme  Kėsterio  daiktus  ir  nunešėme  įgaražą.  Pas¬ 
kui  nuėjome  pasiimti  Pat. 

-  Jei  kas  atsitiks,  paskambink  man,  Robi,  -  tarė  Otas. 

Aš  linktelėjau. 

-  Pinigus  gausi  po  kelių  dienų.  Kuriam  laikui  užteks.  Da¬ 
ryk  viską,  ką  tik  reikia. 

-  Taip,  Otai.  -  Aš  kiek  patylėjau.  -  Namie  mes  turime  dar 
keletą  ampulių  morfijaus.  Ar  negalėtum  man  jas  atsiųsti? 

Jis  pažvelgė  įmanė. 

-  Kam  tau  jų  reikia? 

-  Aš  nežinau,  kaip  čia  seksis.  Gal  nė  nereikės.  Aš  vis  dar 
turiu  vilties,  nepaisant  visko.  Visada  turiu  vilties,  kai  ją  ma¬ 
tau.  Kai  palieku  vienas,  paliauju  tikėtis.  Bet  aš  nenorėčiau, 
kad  ji  kentėtų,  Otai.  Kad  ji  tik  gulėtų  ir  nieko  daugiau  ne¬ 
jaustų,  kaip  tik  skausmą.  Galbūt  jie  ir  čia  duos  jai  prireikus. 
Bet  man  bus  ramiau,  kai  žinosiu,  kad  galiu  jai  padėti. 

-  Tik  tam,  Robi?  -  paklausė  Kėsteris. 

-  Tik  tam,  Otai.  Tikrai.  Kitaip  tau  nesakyčiau. 

Jis  linktelėjo. 

-  Mes  telikome  dviese,  -  tarė  jis  lėtai. 

-  Taip. 

-  Gerai,  Robi. 

Mudu  nuėjome  į  holą,  ir  aš  atsivedžiau  į  apačią  Pat.  Paskui 
greitai  pavalgėme,  nes  dangus  vis  labiau  ir  labiau  niaukėsi. 
Kėsteris  išvažiavo  „Karlą"  iš  garažo  prie  didžiųjų  durų. 

-  Viso  labo,  Robi,  -  tarė  jis. 

-  Viso  labo  ir  tau,  Otai. 

-  Ligi  pasimatymo,  Pat.  -  Jis  padavė  jai  ranką  ir  pažvelgė  į 
ją.  -  Pavasarį  atvažiuosiu  jūsų  parvežti. 

-  Sudiev,  Kėsteri.  -  Pat  tvirtai  laikė  jo  ranką.  -  Labai 
džiaugiuosi  jus  pamačiusi.  Pasveikinkit  nuo  manęs  ir  Gotfry¬ 
dą  Lencą. 

-  Taip,  -  tarė  Kėsteris. 

Ji  vis  dar  tebelaikė  jo  ranką.  Jos  lūpos  virpėjo.  Ir  staiga  ji 
žingtelėjo  į  priekį  ir  pabučiavo  jį. 

-  Sudiev,  -  sumurmėjo  ji  dusliu  balsu. 

Kėsterio  veidu  staiga  šmėstelėjo  šviesiai  raudona  liepsna. 
Jis  norėjo  dar  kažką  pasakyti,  bet  apsisuko,  įlipo  į  mašiną, 
smarkiai  paleido  ją  iš  vietos  ir  nudūmė  neatsigręždamas  vin¬ 
giuotu  kalnų  keliu.  Mudu  žiūrėjome  jam  iš  paskos.  Mašina 
nubildėjo  didžiąja  gatve,  vingiais  kilo  aukštyn  kaip  vienišas 
šventojo  Jono  vabalėlis,  nešinas  priešais  save  blyškų  prožek¬ 
torių  šviesos  lopą,  šmėsčiojantį  pilku  sniegu.  Įkopusi  į  kalną, 
mašina  sustojo,  ir  Kėsteris  pamojavo.  Jo  siluetas  juodavo  švie¬ 
soje.  Paskiau  jis  išnyko,  ir  mes  dar  ilgai  girdėjome  vis  silpnė¬ 
jantį  mašinos  burzgimą. 

Pat  stovėjo  pasilenkusi  ir  klausėsi,  kol  dar  buvo  galima  kiek 
girdėti.  Paskiau  ji  atsigręžė  įmanė. 

-  Dabar  išplaukė  paskutinis  laivas,  Robi. 

-  Priešpaskutinis,  -  atsakiau.  -  Paskutinis  esu  aš.  O  tu 
žinai,  ką  aš  sumaniau?  Rengiuosi  susirasti  kitą  vietą,  kurioje 
galėčiau  nuleisti  inkarą.  Kambarys  fligelyje  man  nebepatin- 
ka.  Nesuprantu,  kodėl  mes  negalėtume  kartu  gyventi.  Pamė¬ 
ginsiu  gauti  kambarį  netoli  tavęs. 

Ji  nusijuokė. 

-  Negalimas  daiktas!  Negausi!  Kaip  tu  ketini  tai  padaryti? 

-  Ar  džiaugsies,  jei  man  pavyks? 

-  Ką  čia  klausti!  Būtų  puiku,  mielasis.  Bemaž  kaip  pas  ma¬ 
mą  Calevski! 


-  Gerai,  tai  leisk  man  dabar  kokį  pusvalandį  paplušėti! 

-  Eik.  Tuo  tarpu  aš  palosiu  su  Antonijumi  šachmatais.  Čia 
išmokau. 

Aš  nuėjau  į  kontorą  ir  pareiškiau,  jog  ketinu  pasilikti  čia 
ilgesnį  laiką  ir  norėčiau  gauti  kambarį  tame  pat  aukšte,  kur 
gyvena  Pat.  Pagyvenusi  dama  lygia  krūtine  su  pasipiktinimu 
pažvelgė  į  mane  ir,  remdamasi  įprasta  tvarka,  atmetė  mano 
prašymą. 

-  Kas  tą  tvarką  nustatė?  -  paklausiau  aš. 

-  Direkcija,  -  atsakė  dama,  glostydama  savo  suknelės  klostes. 

Pagaliau  gerokai  nenoromis  ji  pasakė  man,  kad  išimčių  ga¬ 
lįs  padaryti  vyriausiasis  gydytojas. 

-  Tačiau  jis  jau  išėjęs,  -  pridūrė  ji.  -  O  vakare  tik  tarnybos 
reikalais  galima  trukdyti  jį  namuose. 

-  Gerai,  -  tariau  aš.  -  Tada  patrukdysiu  jį  tarnybos  reika¬ 
lais.  Įprastos  tvarkos  klausimu. 

Vyriausiasis  gydytojas  gyveno  nedideliame  namelyje  greta 
sanatorijos.  Jis  išsyk  priėmė  mane  ir  tuoj  davė  leidimą. 

-  Iš  pradžių  nemaniau,  kad  taip  lengvai  man  pavyks,  - 
tariau"  aš. 

Jis  nusijuokė. 

-  Aha,  matyt,  buvote  susidūręs  su  sene  Reksrot?  Na,  aš 
tuoj  paskambinsiu. 

Sugrįžau  į  kontorą.  Senė  Reksrot,  pamačiusi  iššaukiamą 
mano  miną,  oriai  pasišalino.  Aš  viską  sutvarkiau  su  sekreto¬ 
re  ir  pavedžiau  tarnui  nunešti  mano  bagažą  ir  parūpinti  porą 
butelių  gėrimo.  Paskui  nuėjau  pas  Pat  į  holą. 

-  Na,  pavyko?  -  paklausė  ji. 

-  Dar  ne,  bet  po  kelių  dienų  aš  jau  kaip  nors  gausiu. 

-  Gaila.  -  Ji  nuvertė  šachmatų  figūras  ir  atsistojo. 

-  Ką  darysim?  -  paklausiau  aš.  -  Eisim  į  barą? 

-  Vakarais  mes  dažnai  lošiame  kortomis,  -  tarė  Antonijas. 

-  Tuoj  ims  pūsti  fenas,  -  jau  galima  tai  pajusti.  Tokiu  metu 
geriausia  pakortuoti. 

-  Pakortuoti?  Pat?  -  paklausiau  aš  nustebęs.  -  Ką  tu  moki 
lošti?  Kvailį  ir  pasjansą,  a? 

-  Pokerį,  mielasis,  -  pareiškė  Pat. 

Aš  nusijuokiau. 

-  Iš  tiesųji  moka,  -  tarė  Antonijas.  -  Tik  pernelyg  rizikuo¬ 
ja.  Blefuoja  baisiausiai. 

-  Aš  irgi,  -  atsakiau.  -  Jeigu  taip,  tai  sulošim. 

Mes  susėdome  į  kampą  ir  pradėjome  lošti.  Pat  lošė  neblo¬ 
gai.  Jinai  iš  tikrųjų  blefavo,  kad  net  dulkės  rūko.  Po  valandos 
Antonijas  parodė,  kas  darosi  už  lango.  Snigo.  Iš  lėto,  tarsi 
abejodami,  bemaž  statmenai  krito  dideli  sniego  kąsniai. 

-  Visai  nėra  vėjo,  -  tarė  Antonijas.  -  Smarkiai  prisnigs. 

-  Kur  dabar  galėtų  būti  Kėsteris?  -  paklausė  Pat. 

-  Jis  jau  bus  pervažiavęs  didžiąją  perėją,  -  tariau  aš. 

Akimirką  „Karlas"  aiškiai  atsistojo  mano  akyse,  aš  mačiau, 

kaip  jis  su  Kėsteriu  lekia  baltą  naktį,  ir  staiga  viskas  man  pa¬ 
sirodė  kiek  nerealu  -  kad  aš  čia  sėdžiu,  kad  Kėsteris  važiuoja 
kažkur  ir  kad  Pat  yra  šalia  manęs.  Jinai  šypsojo  man  laiminga 
šypsena,  ranką  su  kortomis  atrėmusi  į  stalą. 

-  Na,  Robi! 

Tuo  tarpu  priėjo  patrankos  sviedinys,  atsistojo  už  mūsų  stalo 
ir  geraširdiškai  pradėjo  mokyti  lošti.  Turbūt  žmona  miegojo, 
ir  jis  ieškojo,  su  kuo  pasikalbėti.  Aš  padėjau  kortas  ir  kandžiai 
spoksojau  įjį,  kol  jis  nuėjo. 

-  Tu  ne  per  daug  draugiškas,  -  tarė  Pat  patenkinta. 

-  Ne,  -  atsakiau  aš.  -  Ir  nenoriu  būti  draugiškas. 

Mes  dar  nuėjome  į  barą  ir  išgėrėme  keletą  stiklų  „special". 
Po  to  Pat  turėjo  eit  gulti.  Aš  atsisveikinau  su  ja  hole.  Ji  lėtai 
lipo  laiptais  ir,  prieš  pasukdama  į  koridorių,  atsigręžusi  susto¬ 
jo.  Aš  palaukiau  truputį,  paskui  nuėjau  į  kontorą  ir  paprašiau 
savo  kambario  rakto.  Mažoji  sekretorė  šypsojo. 

-  Septyniasdešimt  aštuntas  numeris,  -  tarė  ji. 

Tai  buvo  kambarys  šalia  Pat. 

-  Nejaugi  panelė  Reksrot  paskyrė  man  tą  kambarį?  - 
paklausiau. 

-  Ne,  panelė  Reksrot  nuėjo  į  misijų  namus,  -  atsakė  ji. 

-  Misijų  namai  kartais  tikra  palaima,  -  tariau  aš  ir  greitai 
nubėgau  į  viršų.  Mano  daiktai  jau  buvo  išpakuoti.  Po  pusva¬ 
landžio  aš  pasibeldžiau  į  duris,  jungiančias  mūsų  kambarius. 

-  Kas  ten?  -  sušuko  Pat. 

-  Doros  policija,  -  atsakiau  aš. 

Raktas  girgžtelėjo,  ir  durys  atsidarė. 

-  Tu,  Robi?  -  sumurmėjo  apstulbusi  Pat. 

-  Taip!  -  tariau.  -  Panelės  Reksrot  nugalėtojas!  Konjako  ir 
„porto  roko"  savininkas!  -  Aš  išsitraukiau  iš  chalato  kišenių 
butelius.  -  O  dabar  tučtuojau  pasakyk,  kiek  čia  jau  buvo  vyrų. 

-  Nieko,  tik  viena  futbolo  komanda  ir  pastiprintas  filhar¬ 
monijos  orkestras,  -  pareiškė  juokdamasi  Pat.  —  Ak,  miela¬ 
sis,  vėl  sugrįžo  seni  laikai! 

Ji  užmigo  ant  mano  peties.  Aš  dar  ilgai  nemiegojau.  Kam¬ 
bario  kampe  degė  mažytė  lemputė.  Snaigės  tyliai  beldėsi  į  lan¬ 
gą  ir  atrodė,  kad  šioje  dulsvoje,  rudu  auksu  žvilgančioje  prie¬ 
blandoje  sustojo  laikas.  Kambaryje  buvo  labai  šilta.  Kartais 
barkštelėdavo  centrinio  šildymo  vamzdžiai.  Pat  sujudėjo  per 
miegą  ir  apklotas  šiugždėdamas  pamažu  nuslinko  ant  grin¬ 
dų.  „Ak,  -  pagalvojau,  -  kokia  bronzinė,  žvilganti  oda!  Koks 
stebuklas  tie  ploni  keliai!  Švelni  krūtinės  paslaptis!"  -  Jos 
plaukai  kuteno  man  petį,  ir  lūpomis  jutau,  kaip  tvinksi  pul¬ 
sas  jos  rankoje.  „Ir  tu  turi  mirti,  -  pagalvojau  aš.  -  Tu  negali 
mirti.  Tu  esi  laimė." 

Atsargiai  užtraukiau  apklotą.  Pat  sumurmėjo  kažką,  vėl  nu¬ 
tilo  ir  pamažu  per  miegus  apsikabino  mano  kaklą. 

Kitas  dienas  be  paliovos  snigo.  Pat  turėjo  karščio  ir  negalėjo 
keltis  iš  lovos.  Daug  kas  sanatorijoje  turėjo  karščio. 

-  Oras  kaltas,  -  tarė  Antonijas.  -  Per  šilta,  ir  pučia  fenas. 
Kaip  tik  tokiu  oru  ir  pakyla  temperatūra. 

-  Mielasis,  išeik  truputį  pasivaikščioti,  -  tarė  Pat.  -  Ar  tu 
moki  slidinėti? 

-  Ne.  Iš  kur  aš  mokėsiu?  Juk  niekad  nesu  buvęs  kalnuose. 

-  Antonijas  tave  išmokys.  Jam  tai  bus  malonu.  Jis  mėgsta 
tave. 

-  Aš  geriau  pasiliksiu  čia. 

Ji  pasikėlė  lovoje.  Naktiniai  marškiniai  nusmuko  jai  nuo  pe¬ 
čių.  Pašėlusiai  sulyso  jos  pečiai.  Pašėlusiai  laibas  pasidarė  kaklas. 

-  Robi,  -  tarė  ji,  -  padaryk  tai  dėl  manęs.  Man  nepatinka, 
kad  tu  čia  taip  sėdi  prie  ligonio  patalo.  Vakar  tas  pats  ir  užva¬ 
kar,  tai  jau  daugiau  negu  pakanka. 

-  Man  patinka  čia  sėdėti,  -  atsakiau  aš.  -  Neturiu  nė  ma¬ 
žiausio  noro  braidyti  po  sniegą. 

Pat  garsiai  kvėpavo.  Ir  aš  girdėjau,  kaip  ji  švokščia. 

-  Čia  aš  labiau  patyręs  už  tave,  -  tarė  ji  ir  pasirėmė  alkūnė¬ 
mis.  -  Tai  bus  geriau  mums  abiem.  Paskui  pats  pamatysi.  -  Ji 
sunkiai  nusišypsojo.  -  Dar  pakankamai  prisisėdėsi  čia  šiandien 
popiet  ir  vakare.  Rytais  man  neramu,  mielasis.  Rytais,  kai  turi 
temperatūros,  baisiai  atrodai.  Vakare  kas  kita.  Esu  paviršuti¬ 
niška  ir  kvaila  -  nenoriu  būti  šlykšti,  kai  tu  į  mane  žiūri. 

-  Bet,  Pat!..  -  Aš  atsistojau.  -  Na,  gerai,  aš  eisiu  truputį 


pasivaikščiosi  su  Antonijumi.  Vidurdienį  sugrįšiu.  Tikėkimės, 
kad  aš  nesusilaužysiu  kaulų  su  tomis  slidpalaikėmis. 

-  Tu  greit  išmoksi,  mielasis.  -  Iš  jos  veido  išnyko  baugulio 
įtampa.  -  Tu  labai  greitai  pradėsi  nuostabiai  slidinėti. 

-  O  tu  nori,  kad  aš  nuostabiai  greitai  iš  čia  išgaruočiau,  - 
tariau  aš  ir  pabučiavau  ją.  Jos  rankos  buvo  drėgnos  ir  karštos, 
lūpos  sausos  ir  sukepusios. 

Antonijas  gyveno  trečiajame  aukšte.  Jis  paskolino  man  sli¬ 
des  ir  batus.  Ir  viena,  ir  kita  man  tiko,  -  mudu  buvome  vie¬ 
nodo  ūgio.  Mes  nuėjome  į  treniruočių  pievą,  už  varsnos  nuo 
kaimo.  Pakeliui  Antonijas  tiriamai  pažvelgė  į  mane. 

-  Pakilusi  temperatūra  daro  žmones  neramius,  -  tarė  jis.  - 
Tokiomis  dienomis  čia  yra  pasitaikę  keistų  dalykų.  -  Jis  padė¬ 
jo  ant  sniego  slides  ir  ėmė  jas  taisyti  prie  batų.  -  Blogiausia, 
kad  žmogus  turi  laukti  ir  ničnieko  negali  dirbti.  Tai  gali  išva¬ 
ryti  iš  proto. 

-  Sveikus  taip  pat,  -  atsakiau  aš.  -  Kai  turi  stovėti  šalia  ir 
nieko  negali  dirbti. 

Jis  linktelėjo. 

-  Kai  kurie  iš  mūsų  dirba,  -  kalbėjo  jis,  -  kai  kurie  perskai¬ 
to  ištisas  bibliotekas.  O  daugelis  vėl  pavirsta  mokinukais,  kurie 
dabar  sprunka  iš  lovų,  kaip  anksčiau  sprukdavo  nuo  gimnas¬ 
tikos  pamokų,  ir,  atsitiktinai  pamatę  gydytoją,  bėga  baikščiai 
kikendami  į  parduotuves  ir  cukraines.  Slapta  rūko,  slapta  ge¬ 
ria,  rengia  draudžiamus  pobūvius,  liežuvauja  ir  krečia  kvai¬ 
las  išdaigas,  -  kad  tik  kaip  nors  išsigelbėtų  nuo  tuštumos.  Ir 
nuo  tiesos.  Tai  vaikiškas,  lengvapėdiškas,  o  kartu  ir  didvyriš¬ 
kas  mirties  niekinimas.  Kas  gi  jiems  pagaliau  belieka  daryti? 

„Taip,  -  pagalvojau  aš,  -  kas  gi  mums  visiems  pagaliau  be¬ 
lieka  daryti?" 

-  Ką  gi,  pamėginsim?  -  paklausė  Antonijas  ir  įsmeigė  laz¬ 
das  į  sniegą. 

-  Taip. 

Jis  parodė  man,  kaip  prisitaisyti  slides  ir  kaip  išlaikyti  pu¬ 
siausvyrą.  Tai  buvo  nesunku.  Aš  gana  dažnai  griuvinėjau,  bet 

pamažu  įpratau,  ir  truputį  pradėjo  sektis.  Po  valandos  mes 
baigėme  slidinėti. 

-Užteks,  -pasakė  Antonijas.  -Jau  šįvakarąjums  skaudės 
visus  raumenis. 

Aš  nusiėmiau  slides  ir  jutau,  kaip  galingai  srūva  kraujas 
mano  gyslomis. 

-  Gerai,  kad  išėjome  paslidinėti,  Antonijau,  -  tariau  aš. 

Jis  linktelėjo. 

-  Taip  galime  padaryti  kiekvieną  priešpietį.  Tada  gali  žmo¬ 
gus  užsimiršti,  pagalvoti  ir  apie  ką  kita. 

-  Gal  užeitume  kur  nors  truputį  išgerti?  -  paklausiau  aš. 

-  Galim.  Po  vieną  „Diubonė"  pas  Forsterį. 

Išgėrėme  po  vieną  „Diubonė"  ir  nuėjome  į  sanatoriją.  Kon¬ 
toroje  sekretorė  man  pasakė,  kad  buvo  atėjęs  laiškininkas,  ir 
pranešė,  kad  nueičiau  į  paštą.  Atėję  man  pinigų.  Pažvelgiau  į 
laikrodį.  Dar  buvo  laiko,  ir  aš  grįžau  į  kaimą.  Pašte  man  išmo¬ 
kėjo  du  tūkstančius  markių.  Radau  ir  Kėsterio  laišką.  Jis  rašė, 
kad  nesirūpinčiau,  pinigų  esą  ir  daugiau.  Tereikiąjam  parašyti. 

Aš  žiūrėjau  įbanknotus.  Iš  kur  jis  juos  traukė?  Ir  dar  taip 
greit?  Juk  aš  žinojau  visus  mūsų  šaltinius.  Ir  staiga  supratau. 
Prisiminiau,  kaip  lenktynių  mėgėjas  konfekcininkas  Bolvisas 
godžiai  tapnojo  „Karlą"  aną  vakarą  prie  baro,  kai  pralaimėjo 
lažybas.  Jis  tada  sakė:  „Tą  mašiną  aš  galiu  nupirkti  bet  kuriuo 
metu".  Prakeikimas!  Kėsteris  pardavė  „Karlą"!  Štai  iš  kur 
staiga  tiek  pinigų!  „Karlą",  apie  kurįjis  sakė,  kad  geriau  ati¬ 
duotų  ranką,  o  ne  tą  mašiną.  „Karlo"  nebebuvo.  Dabar  jisai 
pateko  į  riebias  kostiumų  fabrikanto  rankas,  ir  Otas,  kuris  už 
kelių  kilometrų  pažino  jo  burzgimą,  dabar  išgirs  jį  kaukiantį 
gatvėje,  kaip  pamestą  šunį. 

Aš  įsidėjau  į  kišenę  Kėsterio  laišką  ir  mažytį  paketėlį  su  mor¬ 
fijaus  ampulėmis.  Nežinodamas,  ką  daryti,  vis  dar  stovėjau  prie 
langelio.  Visų  mieliausia  man  būtų  buvę  nusiųsti  pinigus  at¬ 
gal,  bet  to  negalėjau  daryti,  jie  buvo  mums  reikalingi.  Išlygi¬ 

nau  banknotus  ir  įsidėjau  į  kišenę.  Po  to  išėjau.  Prakeikimas, 
dabar  turėsiu  iš  tolo  lenktis  kiekvieno  automobilio.  Automo¬ 
biliai  buvo  mūsų  bičiuliai,  o  „Karlas"  buvo  daugiau  negu  bi¬ 
čiulis.  Draugas!  „Karlas"  -  plentų  šmėkla.  Mes  priklausėme 
vieni  kitiems.  „Karlas"  ir  Kėsteris,  „Karlas"  ir  Lencas,  „Karlas" 
ir  Pat.  Aš  piktai  ir  bejėgiškai  purčiau  nuo  kojų  sniegą.  Lencas 
buvo  nebegyvas.  „Karlo"  nebebuvo.  O  Pat?  Nereges  akis  aš 
įsmeigiau  į  dangų,  į  tą  pilką  begalinį  dangų,  kuriame  viešpata¬ 
vo  beprotis  Dievas,  savo  pramogai  išradęs  gyvenimą  ir  mirtį. 

Popiet  persimainė  vėjas,  išsigiedrijo,  atšalo,  ir  vakare  Pat 
pasidarė  geriau.  Kitą  rytą  gydytojas  jai  leido  atsikelti,  o  po 
poros  dienų,  kai  Rotas,  žmogus,  kuris  čia  išgijo,  važiavo  na¬ 
mo,  ji  galėjo  net  palydėti  jį  į  stotį. 

Rotą  lydėjo  visas  pulkas.  Čia  taip  buvo  įprasta,  kai  kas  iš¬ 
važiuodavo.  Pats  Rotas  nebuvo  itin  smagus.  Jam  savotiškai 
nepasisekė.  Kai  prieš  dvejus  metus  jis  paklausė  vieną  įžymy¬ 
bę,  ar  dar  ilgai  jam  likę  gyventi,  tas  pasakė,  kad  daugiausia 
dveji  metai,  jeigu  jis  rūpestingai  prisižiūrės.  Dėl  visa  ko  jis 
paklausė  dar  vieną  gydytoją,  prašydamas  sąžiningai  pasakyti 
jam  tikrą  teisybę.  Tas  paskyrė  jam  dar  mažiau  gyventi.  Tada 
Rotas  padalijo  savo  turtą  dvejiems  metams  ir  ėmė  jį  švaistyti 
įvisas  puses,  nesirūpindamas  savo  liga.  Ištikus  sunkiam  krau¬ 
joplūdžiui,  pagaliau  jis  buvo  atgabentas  į  sanatoriją.  Ir  čia, 
užuot  miręs,  pradėjo  nesulaikomai  taisytis.  Kai  jis  čia  atvyko, 
svėrė  devyniasdešimt  svarų.  O  dabar  jau  svėrė  šimtą  pen¬ 
kiasdešimt  ir  taip  puikiai  jautėsi,  kad  galėjo  keliauti  namo. 
Bet  užtat  pinigų  nebeturėjo. 

-  Ką  aš  ten  dabar  veiksiu?  -  paklausė  jis  mane  ir  pasikasė 
rudaplaukį  kiaušą.  -  Juk  jūs  ką  tik  iš  ten  atvažiavote,  kaip 
ten  dabar  žmonės  gyvena? 

-  Daug  kas  pasikeitę,  -  atsakiau  aš,  žiūrėdamas  įjo  apskritą 
papūtžandį  veidą  su  bespalviais  antakiais.  Jis  pasveiko,  nors  ne¬ 
beturėjo  jokių  vilčių,  -  daugiau  ničnieku  jis  manęs  nedomino. 

-  Reikės  pasiieškoti  kokios  vietos,  -  tarė  jis.  -  Kaip  ten 
dabar  -  darbo  yra? 

Aš  gūžtelėjau  pečiais.  Kam  man  reikėjo  aiškinti  jam,  kad 
turbūt  nepavyks  gauti  darbo.  Greitai  jis  pats  tai  pamatys. 

-  Jūs  turite  kokių  ryšių,  bičiulių,  ar  ko?  -  paklausiau  aš. 

-  Bičiulių...  Na,  žinote...  -  Jis  pašaipiai  nusijuokė.  -  Kai 
žmogus  staiga  netenki  pinigų,  jie  atšoka  nuo  tavęs  kaip  blu¬ 
sos  nuo  negyvo  šunš'v 

-  Tai  bus  sunku. 

Jis  suraukė  kaktą. 

-  Neturiu  jokio  supratimo,  kaip  ten  bus.  Turiu  vos  keletą 
šimtų  markių.  Ir  nieko  daugiau  nesu  mokęsis,  kaip  tik  leisti 
pinigus.  Mano  profesorius,  matyti,  vis  dėlto  sakė  teisybę,  jei¬ 
gu  ir  kiek  kita  prasme:  aš  nukeliausiu  į  kitą  pasaulį  per  dvejus 
metus,  bet  tiktai  su  kulkos  pagalba. 

Mane  ūmai  suėmė  beprasmiškas  piktumas  ant  to  idiotiško 
plepio.  Argi  jis  nesuprato,  kas  yra  gyvenimas?  Aš  mačiau  prie¬ 
šais  ateinant  Antoniją  su  Pat,  mačiau  sulysusį  nuo  ligos  nuogą 
jos  kaklą,  aš  žinojau,  kaip  ji  mylėjo  gyvenimą,  ir  būčiau  galėjęs 
šią  akimirką  užmušti  Rotą,  jei  tik  dėl  to  pasveiktų  Pat. 

Traukinys  nuvažiavo,  Rotas  mosavo  mums  skrybėle.  Pasili¬ 
kusieji  rėkė  jam  kažką  ir  juokėsi.  Kažkokia  mergina  paknops¬ 
tom  bėgo  paskui  traukinį  ir  rėkė  nutrūkstančiu  laibu  balsu: 

-  Ligi  pasimatymo!  Ligi  pasimatymo!  -  Paskui  ji  sugrįžo  ir 
pravirko. 

Kiti  irgi  atrodė  sumišę. 

-  Alio!  -  sušuko  Antonijas.  -  Kas  verkia  stotyje,  turi  su¬ 
mokėti  pabaudą!  Tai  senas  sanatorijos  įstatymas!  Pabaudą 
busimosios  šventės  naudai! 

Plačiu  mostu  jis  atkišo  ranką.  Kiti  vėl  ėmė  juoktis.  Ir  grau- 
džiame,  smulkiame  merginos  veide  atsirado  šypsena  pro  aša¬ 
ras;  ji  išsitraukė  iš  palto  kišenės  nušiurusią  piniginę. 

Man  visai  sugrudo  širdį.  Šiuose  veiduose  aplinkui  aš  ma¬ 


čiau  ne  juoką  -  tai  buvo  mėšlungiškas,  skausmingas  links¬ 
mumas,  tai  buvo  grimasos. 

-  Eime,  -  tariau  aš  Pat  ir  paėmiau  tvirtai  ją  už  parankės. 

Tylėdami  mudu  leidomės  kaimo  keliu.  Artimiausioje  cuk¬ 
rainėje  aš  nupirkau  dėžutę  saldainių. 

-  Pakepinti  migdolai,  -  tariau  aš  ir  atkišau  jai  ryšulėlį.  - 
Juk  tu  juos  mėgsti,  tiesa? 

-  Robi,  -  tarė  Pat.  Jos  lūpos  virpėjo. 

-  Luktelėk  trupučiuką,  -  atsakiau  aš  ir  greitai  užėjau  į  gė¬ 
lių  parduotuvę  šalimais.  Kiek  nusiraminęs,  išėjau  iš  ten  su 
rožėmis. 

-  Robi,  -  tarė  Pat. 

Aš  šyptelėjau  kiek  graudžiai. 

-  Į  senatvę  dar  aš  pasidarysiu  kavalierius,  Pat. 

Aš  nežinojau,  kas  mums  staiga  užėjo.  Turbūt  dėl  visko  bu¬ 
vo  kaltas  tas  prakeiktas  nuvažiavęs  traukinys.  Atrodė,  kad 
pakibo  kažkoks  švininis  šešėlis,  papūtė  pilkas  vėjas,  drasky¬ 
damas  viską,  ką  taip  sunkiai  norėjosi  išlaikyti.  Ar  mudu  stai¬ 
ga  nepavirtome  dviem  paklydusiais  vaikais,  kurie  nebežino¬ 
jo,  ką  daryti,  ir  labai  stengėsi  dėtis  narsūs? 

-  Eime  greičiau  ko  nors  išgerti,  -  tariau  aš. 

Ji  linktelėjo.  Mudu  užėjome  į  artimiausią  kavinę  ir  atsisė¬ 
dome  prie  neužimto  stalelio  palei  langą. 

-  Ko  norėtum,  Pat? 

-  Romo,  -  tarė  ji  ir  pažvelgė  įmanė. 

-  Romo,  -  pakartojau  aš  ir  paėmiau  po  stalu  jai  už  rankos. 
Ji  stipriai  suspaudė  man  ranką. 

Kelneris  atnešė  romą.  Tai  buvo  „Bakardis"  su  citrina. 

-  Mano  senasis  mylimasis,  -  tarė  Pat  ir  pakėlė  stiklą. 

-  Mano  senasis  gerasis  drauguži,  -  tariau  aš. 

Mudu  pasėdėjome  truputį. 

-  Keista  esti  kartais,  a?  -  tarė  Pat. 

-  Taip.  Pasitaiko.  Ir  vėl  praeina. 

Ji  linktelėjo.  Mudu  susiglaudę  nuėjome  toliau.  Pro  šalįpra- 
lėkė  garuoją  arkliai,  pakinkyti  į  važį.  Praėjo  pavargę,  nudegę 

slidininkai,  ledo  ritulio  komanda  su  raudondryžiais  megzti¬ 
niais  -  triukšmingo  gyvenimo  įsikūnijimas. 

-  Kaip  jauties,  Pat?  -  paklausiau  aš. 

-  Gerai,  Robi. 

-  Niekas  nieko  mums  nepadarys,  ne? 

-  Taip,  mielasis.  -  Ji  prisispaudė  mano  ranką. 

Gatvė  ištuštėjo.  Vakaro  gaisai  nelyginant  rausva  antklodė 
užklojo  apsnigtuA  kalnus. 

-  Pat,  -  tariau  aš,  -  tu  dar  nė  nežinai,  kad  mes  turime 
begalę  pinigų.  Kėsteris  atsiuntė. 

Ji  sustojo. 

-  Juk  tai  nuostabu,  Robi.  Tai  mes  dar  kartą  galime  kaip 
pridera  paūžti. 

-  Savaime  aišku,  -  tariau  aš.  -  Ir  ne  kartą,  o  tiek,  kiek 
norime. 

-  Tai  šeštadienį  eisime  į  kurhauzą.  Ten  bus  paskutinis  di¬ 
delis  pobūvis  šiais  metais. 

-  Bet  juk  tau  vakarais  negalima  išeiti. 

-  Daugumai  negalima,  bet  visi  eina. 

Aš  abejodamas  susiraukiau. 

-  Robi,  -  tarė  Pat,  -  per  visą  tą  laiką,  kai  tavęs  čia  nebuvo, 
aš  dariau  viską,  kas  man  buvo  liepta.  Tiek  ir  težinojau,  kaip 
tik  baikščiai  vykdyti,  kas  parašyta  receptuose,  nieko  daugiau. 
Ir  tai  nepadėjo.  Pasidarė  blogiau.  Nepertrauk  manęs,  aš  ži¬ 
nau,  ką  tu  nori  pasakyti.  Tai  pat  žinau,  kas  manęs  laukia.  Bet 
tą  laiką,  kuris  man  dar  liko,  tą  laiką,  kai  tu  esi  čia,  leisk  man 
daryti,  ką  aš  noriu. 

Saulė  raudonai  nudažė  jai  veidą.  Akys  buvo  rimtos,  tylios 
ir  labai  švelnios.  „Apie  ką  mudu  kalbame?  -  pagalvojau  aš,  ir 
man  burna  išdžiūvo.  -  O  juk  tai  negalimas  daiktas,  kad  mu¬ 
du  stovime  čia  ir  kalbame  apie  kažką,  ko  negali  ir  neturi  būti. 
O  juk  tai  Pat  taria  tuos  žodžius,  ramiai,  bemaž  be  jokio  liūde¬ 
sio,  tarsi  nieko  nebegalima  jau  padaryti,  tarsi  nebebūtų  likę 
nė  skurdžiausio  apgaulingos  vilties  trupinėlio,  -  juk  tai  Pat, 
beveik  dar  vaikas,  kurį  aš  turiu  ginti,  Pat,  kuri  staiga  taip 

nutolo  nuo  manęs,  pasidarė  artima  ir  nuolanki  bevardei  neži¬ 
niai,  slypinčiai  anapus  gyvenimo." 

-  Tu  neturi  taip  kalbėti,  -  pagaliau  sumurmėjau  aš.  -  Aš 
tik  maniau,  kad  galbūt  pirma  reikėtų  pasiklausti  gydytojo. 

-  Mes  niekad  nieko  nebesiklausim!  -  Ji  papurtė  gražią  ma¬ 
žutę  galvą  ir  pažvelgė  įmanė  akimis,  kurias  aš  taip  mylėjau.  - 
Aš  nieko  nebenoriu  žinoti,  aš  tik  noriu  būti  laiminga. 

Vakare  sujudo  sanatorijos  koridoriai;  visi  tik  šnibždėjosi, 
lakstė.  Atėjo  Antonijas  ir  atnešė  kvietimą.  Vieno  ruso  kam¬ 
baryje  turėjo  įvykti  pobūvis. 

-  Ar  galiu  taip  eiti,  be  niekur  nieko?  -  paklausiau  aš. 

-  Čia?  -  atsiliepė  Pat. 

-  Čia  galima  daryti  daug  ką,  kas  šiaip  neįprasta,  -  šypsoda¬ 
mas  tarė  Antonijas. 

Rusas  buvo  juodbruvas  nebejaunas  žmogus.  Jis  gyveno 
dviejuose  kambariuose,  nutiestuose  kilimais.  Ant  kažkokios 
skrynios  stovėjo  buteliai  degtinės.  Kambaryje  buvo  prieblan¬ 
da.  Degė  tik  žvakės.  Tarp  svečių  buvo  labai  graži  jauna  ispa¬ 
nė.  Pasirodo,  čia  buvo  ruošiamasi  švęsti  jos  gimimo  dieną. 

Savotiška  nuotaika  susidarė  šiuose  kambariuose,  mirgan¬ 
čiuose  nuo  žvakių  šviesos.  Savo  prieblanda  ir  ypatinga  šių 
žmonių  brolyste,  -  žmonių,  kurių  laukia  bendras  likimas,  - 
tie  kambariai  priminė  blindažus. 

-  Ko  norėtumėt  išgerti?  -  paklausė  mane  rusas.  Jo  balsas 
buvo  labai  šiltas  ir  gilus. 

-  Ką  duosite. 

Jis  atnešė  butelį  konjako  ir  grafiną  degtinės. 

-  Jūs  sveikas?  -  paklausė  jis. 

-  Taip,  -  atsakiau  aš  sumišęs. 

Jisjjasiūlė  man  papirosą.  Mudu  išgėrėme. 

-  Žinoma,  daug  kas  jums  čia  atrodo  nepaprasta,  tiesa?  - 
paklausė  jis. 

-  Ne  taip  jau  labai,  -  atsakiau.  -  Aš  neįpratęs  į  normalų 
gyvenimą. 

-Taip,  -  tarė  jis  ir  niūriai  pažvelgė  į  ispanę.  -  Čia,  kalnuo¬ 
se,  ypatingas  pasaulis.  Jis  pakeičia  žmones. 

Aš  linktelėjau. 

-  Nepaprasta  liga,  -  pridūrė  jis  susimąstęs.  -  Ji  pagyvina 
žmones.  Ir  kartais  pagerina.  Mistiška  liga.  Ji  tirpdo  šlaką. 

Jis  pakilo,  linktelėjo  man  ir  nuėjo  prie  ispanės,  kuri  sutiko 
jį  su  šypsena. 

-  Šleikštus  patetikas,  a?  -  paklausė  kažkas  man  už  nugaros. 

Veidas  be  smakro.  Gumbuota  kakta.  Neramios  karščiuo¬ 
jančios  akys. 

-  Aš  esu  čia  svečias,  -  tariau.  -  O  jūs  ne? 

-  Šitaip  jis  ir  gaudo  moteris,  -  kalbėjo  toliau  tas  žmogus, 
neklausydamas,  ką  aš  jam  sakau.  -  Šitaip  ir  gaudo  jas.  Taip 
pagavo  ir  tą  mažytę. 

Aš  nieko  neatsakiau. 

-  Kas  jis  toks?  -  paklausiau  Pat,  jam  nuėjus. 

-  Muzikantas.  Smuikininkas.  Beviltiškai  įsimylėjęs  ispanę. 
Taip,  kaip  įsimylima  čia.  O  ji  nenori  jo  nė  žinoti.  Ji  myli  rusą. 

-  Ir  aš  taip  padaryčiau,  ja  dėtas. 

Pat  nusijuokė. 

-  Man  atrodo,  kad  tai  toks  vyras,  kurį  galima  įsimylėti,  - 
tariau  aš.  -  Tau  taip  neatrodo? 

-  Ne,  -  atsakė  ji. 

-  Ar  tu  nė  karto  nebuvai  čia  įsimylėjusi? 

-  Nelabai. 

-  Man  tai  būtų  visiškai  nesvarbu,  -  tariau  aš. 

-  Gražus  prisipažinimas.  -  Pat  išsitiesė.  -  Bet  tau  neturėtų 
būti  visiškai  nesvarbu. 

-  Aš  ne  tai  turiu  galvoje.  Netgi  negaliu  tau  paaiškinti,  ką 
turiu  galvoje.  Negaliu  todėl,  kad  vis  dar  nežinau,  dėl  ko,  tie¬ 
są  sakant,  aš  tau  patinku. 

-  Palik  tai  man,  -  atsakė  ji. 

-  O  tu  tai  žinai? 

-  Ne  visai,  -  atsakė  ji  šypsodama.  -  Jeigu  žinočiau,  juk  tai 
nebebūtų  meilė. 


Buteliai,  kuriuos  atnešė  rusas,  stovėjo  šalia.  Aš  prisipyliau 
keletą  stiklų  ir  išgėriau.  Nuotaika  tame  kambaryje  slėgė  ma¬ 
ne.  Man  nesmagu  buvo  matyti  Pat  tarp  tų  visų  ligonių. 

-  Nepatinka  tau  čia?  -  paklausė  ji. 

-  Nelabai.  Pirma  turiu  priprasti  prie  tokių  dalykų. 

-  Vargšeli  tu  mano...  -  Ji  paglostė  mano  ranką. 

-  Aš  ne  vargšelis,  kai  tu  čia  esi,  -  tariau  aš. 

-  Ar  Rita  negraži? 

-  Ne,  -  atsakiau  aš,  -  tu  gražesnė. 

Jaunoji  ispanė  laikė  ant  kelių  gitarą.  Ji  keletą  kartų  užgavo 
stygas.  Paskiau  uždainavo,  ir  atrodė,  tarsi  kambaryje  būtų  ėmęs 
skraidyti  tamsus  paukštis.  Ji  dainavo  ispanų  dainas,  dainavo 
negarsiai,  šiurkščiai,  palūžusiu  ligonio  balsu.  Aš  nežinau  ko¬ 
dėl  -  gal  čia  buvo  kaltos  svetimos  melancholiškos  melodijos, 
gal  kaltas  sukrečiantis  pavargęs  merginos  balsas,  gal  kalti  še¬ 
šėliai,  krintą  nuo  žmonių,  susėdusių  krėsluose  ir  sutūpusių 
ant  grindų,  o  gal  kaltas  didelis  palinkęs  juodbruvas  ruso  vei¬ 
das,  -  bet  man  staiga  pasirodė,  jog  visa  tai  vien  raudantis 
tylus  likimo  maldavimas,  -  likimo,  kurs  stovi  tenai,  anapus 
uždangstytų  langų,  ir  laukia,  -  prašymas,  riksmas  ir  baimė, 
baimė  pasilikti  vienam  su  tykiai  graužiančia  nebūtimi. 

Kitą  rytą  Pat  buvo  linksma  ir  išdykusi.  Ji  kuitėsi  su  savo 
suknelėmis. 

-  Per  dukslios  pasidarė,  smarkiai  per  dukslios,  -  murmėjo 
ji,  matuodamasi  jas  prieš  veidrodį.  Paskiau  ji  atsigręžė  į  ma¬ 
ne.  -  O  tu  atsivežei  smokingą,  mielasis? 

-  Ne,  -  tariau  aš.  -  Nežinojau,  kad  čia  man  gali  jo  prireikti. 

-  Tai  nueik  pas  Antoniją.  Jis  tau  paskolins.  Jūsų  figūros 
vienodos. 

-  Juk  jam  pačiam  reikės. 

-  Jis  užsivilks  fraką.  -  Ji  sumetė  klostę  ir  prisegė.  -  O  pas¬ 
kui  eik  paslidinėti.  Dabar  aš  čia  turiu  darbo.  O  kai  tu  esi 
kambaryje,  aš  negaliu  dirbti. 

-  Pas  Antoniją,  tai  pas  Antoniją,  -  tariau  aš.  -  Bet  juk  aš 
stačiai  plėšiu  jį.  Neišmanau,  ką  mudu  darytume  be  jo. 

-  Jis  geras  berniukas,  a? 

-  Taip,  -  atsakiau  aš,  -  taip  ir  tegalima  pavadinti  jį  Geras 
berniukas. 

-  Net  nežinau,  ką  būčiau  dariusi,  kai  buvau  viena,  jeigu 
ne  jis. 

-  Apie  tai  nebegalvosime,  -  tariau  aš.  -  Tai  buvo  labai 
seniai. 

-  Taip.  -  Ji  pabučiavo  mane.  -  O  dabar  eik  paslidinėti. 
Antonijas  jau  laukė  manęs. 

-  Aš  taip  ir  maniau,  kad  jūs  neatsivežėte  smokingo,  -  tarė 
jis.  -  Pasimatuokite  švarką. 

Švarkas  buvo  trupučiuką  ankštas,  bet  tiko  gana  gerai.  An¬ 
tonijas  patenkintas  švilptelėjo  ir  ištraukė  iš  spintos  visą  kos¬ 
tiumą. 

-  Rytoj  bus  labai  smagu,  -  pareiškė  jis.  -  Laimė,  vakare 
kontoroje  budi  mažoji  sekretorė.  Senė  Reksrot  mūsų  neiš¬ 
leistų.  Juk  oficialiai  visa  tai  uždrausta.  Bet  neoficialiai  -  mes 
gi  nebe  vaikai. 

Mudu  išėjome  paslidinėti.  Aš  jau  buvau  gana  gerai  pramo¬ 
kęs,  ir  mums  nebereikėjo  eiti  į  treniruočių  pievą.  Pakeliui  suti¬ 
kome  kažkokį  žmogų  su  deimantiniais  žiedais  ant  pirštų,  lan¬ 
guotomis  kelnėmis  ir  plevėsuojančiu  dailininko  kaklaraiščiu. 

-  Komiškų  žmogystų  čia  pasitaiko,  -  tariau  aš. 

Antonijas  nusijuokė. 

-  Tai  svarbus  žmogus.  Lavonų  palydovas. 

-  Kas?  -  paklausiau  aš  nustebęs. 

-  Lavonų  palydovas,  -  pakartojo  Antonijas.  -  Juk  čia  yra 
ligonių  iš  viso  pasaulio.  Ypač  daug  iš  Pietų  Amerikos.  O  dau¬ 
guma  šeimų  vis  dėlto  nori,  kad  jų  artimieji  būtų  palaidoti 
namie.  Ir  štai  toks  palydovas  už  padorų  atlyginimą  ir  nuga¬ 
bena  mirusį  su  cinko  karstu.  Taip  šie  žmonės  prasikuria  ir 
daug  pavažinėja.  Iš  šito,  kaip  matote,  mirtis  padarė  tikrą  dendį 

Kurį  laiką  dar  kopėme  į  kalną,  paskiau  prisitaisėme  slides 
ir  ėmėme  leistis.  Balti  šlaitai  čia  kilo,  čia  leidosi,  o  užpakalyje 
mūsų,  lodamas,  nuolatos  klimpdamas  į  sniegą  ligi  krūtinės, 
ritosi  Bilis,  panašus  į  raudonai  rudą  kamuolį.  Jis  vėl  prijunko 
prie  manęs,  nors  dažnai  pakeliui  staiga  apsigręždavo  ir  gal¬ 
votrūkčiais  pasileisdavo  plevenančiomis  ausimis  sanatorijos 
linkui. 

Aš  mokiausi  „Kristianijos"  nusileidimo  ir  kiekvieną  kartą, 
kai  pasileisdavau  nuo  šlaito  ir,  rengdamasis  šuoliui,  atpalai¬ 
duodavau  visus  raumenis,  pagalvodavau:  „Jei  šįsyk  nusileisiu 
neišgriuvęs,  tai  Pat  pasveiks".  Vėjas  švilpė  man  į  veidą,  sniegas 
buvo  sunkus  ir  klampus,  bet  aš  tolydžio  kopiau  į  viršų  ieško¬ 
jau  statesniu  šlaitų  sunkesnės  vietos,  o  kai  pavykdavo  nusi¬ 
leisti,  galvodavau:  „Ji  išgelbėta!"  -  nors  žinojau,  kad  tai  kvaila, 
ir  vis  dėlto  džiaugiaus,  kaip  seniai  nebuvau  džiaugęsis. 

Šeštadienio  vakare  labai  daug  ligonių  slapta  paspruko  iš 
sanatorijos.  Antonijas  kiek  žemiau  sanatorijos  ir  truputį  į  šo¬ 
ną  užsakė  rogių.  Jis  pats  su  lakuotais  batukais  ir  atlapu  paltu, 
iš  po  kurio  bolavo  frako  krūtinė,  džiaugsmingai  šūkaudamas 
it  koks  tirolietis,  pasileido  žemyn. 

-  Jam  galvoj  negera,  -  tariau  aš. 

-  Jis  taip  dažnai  padaro,  -  atsakė  Pat.  -  Jis  be  galo  lengva¬ 
pėdiškas.  Tuo  čia  ir  laikosi.  Kitaip  nebūtų  visada  taip  gerai 
nusiteikęs. 

-  Užtat  tave  juo  labiau  mes  įpakuosime. 

Aš  aptūlojau  ją  visais  apklotais  ir  šalikais,  kuriuos  tik  turė¬ 
jome.  Paskiau  rogės  pasileido  nuo  kalno.  Tai  buvo  ilga  vora. 
Iš  sanatorijos  ištrūko  visi,  kurie  tik  įstengė.  Galėjai  pamanyti, 
kad  tai  vestuvininkai  leidžiasi  į  slėnį  -  taip  šventiškai  siūba¬ 
vo  mėnesienoje  arkliams  ant  galvų  margi  sultonai,  tiek  daug 
buvo  juokiamasi  ir  šūkaujama. 

Kurhauzo  salė  buvo  išpuošta  be  galo  ir  be  krašto.  Kai  mes 
atvažiavome,  jau  buvo  prasidėję  šokiai.  Svečiams  iš  sanatori- 

jos  buvo  paliktas  kampas,  apsaugotas  nuo  skersvėjų  pro  lan¬ 
gus.  Buvo  šilta  ir  kvepėjo  gėlėmis,  parfumais  ir  vynu. 

Prie  mūsų  stalelio  sėdėjo  daugybė  žmonių:  rusas,  Rita,  smui¬ 
kininkas,  kažkokia  senė,  kažkokia  prisidažiusi  kaukolė  ir  su  ja 
žigolo,  Antonijas  ir  dar  keletas. 

-  Eikš,  Robi,  -  tarė  Pat,  -  pamėginkim  kartą  pašokti. 

Šokių  aikštelė  lėtai  sukosi  aplink  mus.  Viršum  besikuždan- 

čio  orkestro  plaukė  švelni  smuiko  ir  violončelės  kantilena. 
Grindimis  tyliai  šnarėjo  šokėjų  kojos. 

-  Bet  mielasis,  mylimasis  tu  mano,  juk  tu,  pasirodo,  pui¬ 
kiai  šoki,  -  tarė  nustebusi  Pat. 

-  Na  jau,  puikiai... 

-  Iš  tikrųjų.  Kur  tu  taip  išmokai? 

-  Dar  Gotfrydas  išmokė  -  tariau  aš. 

-  Jūsų  dirbtuvėje? 

-  Taip...  ir  „Internacionalio"  kavinėje.  Juk  mums  reikėjo  ir 
damų.  Roza,  Marion  ir  Vali  galutinai  nušlifavo  mane.  Tik 
bijau,  jog  kaip  tik  dėl  to  man  ne  per  daug  elegantiškai  išeina. 

-  Ką  ten!  -  Jos  akys  spindėjo.  -  Juk  mudu  pirmą  kartą 
šokame,  Robi! 

Salia  mūsų  šoko  ir  rusas  su  ispane.  Jis  nusišypsojo  ir  link¬ 
telėjo  mums.  Ispanė  buvo  labai  išblyškusi.  Juodi  žvilgą  jos 
plaukai  krito  ant  kaktos  kaip  varno  sparnas.  Ji  šoko  rimtu, 
sustingusiu  veidu.  Jos  rankos  riešą  puošė  apyrankė  iš  didelių 
keturkampių  smaragdų.  Jai  buvo  aštuoniolika  metų.  Nuo  sta¬ 
lelio  godžiomis  akimis  ją  rijo  smuikininkas. 

Mudu  grįžome  prie  stalelio. 

-  Dabar  norėčiau  cigaretės,  -  tarė  Pat. 

-  Geriau  nerūkyk,  -  atsakiau  aš  atsargiai. 

-  Tik  keletą  dūmų,  Robi.  Aš  taip  seniai  berūkiau. 

Ji  paėmė  cigaretę,  tačiau  greitai  padėjo. 

-  Neskanu,  Robi.  Man  stačiai  nebeskanu. 

Aš  nusijuokiau. 

-  Visada  taip  esti,  kai  ilgai  apsieini  be  ko  nors. 

-  Ir  be  manęs  tu  ilgai  apsiėjai?  -  paklausė  ji. 

-  Tai  galima  pasakyti  tik  apie  nuodus,  -  atsakiau  aš.  -  Tik 
apie  degtinę  ir  tabaką. 

-  Žmonės  daug  piktesni  nuodai  nei  degtinė  ir  tabakas, 
mielasis. 

Aš  nusijuokiau. 

-  Tu  esi  gudrus  vaikas,  Pat. 

Ji  pasirėmė  rankomis  į  stalą  ir  pažvelgė  į  mane. 

-Juk,  tiesą  sakant,  tu  niekad  rimtai  įmanė  nežiūrėjai,  ar  ne? 

-  Aš  niekad  ir  į  save  rimtai  nežiūrėjau,  -  atsakiau  aš. 

-  Į  mane  taip  pat.  Sakyk  teisybę. 

-  Nežinau.  Bet  į  mus  abu  kartu  visada  baisiai  rimtai  žiūrė¬ 
jau.  Tą  aš  žinau. 

Ji  nusišypsojo.  Antonijas  išvedė  ją  šokti.  Abu  nuėjo  į  šokių 
aikštelę.  Aš  žiūrėjau,  kaip  ji  šoka.  Sukdamasi  pro  mane,  ji 
kiekvieną  kartą  nusišypsodavo.  Jos  sidabrinės  kurpaitės  vos 
lietė  grindis.  Savo  judesiais  ji  priminė  antilopę. 

Rusas  vėl  šoko  su  ispane.  Abu  tylėjo.  Jo  didelis  juodbruvas 
veidas  buvo  kupinas  paslėpto  švelnumo.  Smuikininkas  mė¬ 
gino  pašokdinti  ispanę.  Ji  tik  papurtė  galvą  ir  nuėjo  su  rusu  į 
šokių  aikštelę. 

Smuikininkas  sutrynė  cigaretę  tarp  kaulėtų  pirštų.  Man 
staiga  pagailojo.  Aš  pasiūliau  jam  cigaretę.  Jis  atsisakė. 

-  Man  reikia  saugotis,  -  tarė  jis  savo  kapotu  tonu. 

Aš  linktelėjau. 

-  Anas,  -  kalbėjo  jis  kikendamas  ir  parodė  į  rusą,  -  per 
dieną  surūko  po  penkiasdešimt  cigarečių. 

-  Ką  gi,  vienas  daro  taip,  kitas  kitaip,  -  atsakiau  aš. 

-  Jie  dabar  ji  ir  nenori  su  manim  šokti,  vis  tiek  ji  man  teks. 

-Kas? 

-Rita. 

Jis  pasislinko  arčiau. 

-  Aš  draugavau  su  ja.  Mes  kartu  grodavom.  Paskui  atsira¬ 
do  tas  rusas  ir  savo  postringavimais  pasiviliojo  ją.  Bet  aš  ją 
atgausiu. 

-  Tada  jums  teks  smarkiai  pasistengti,  -  tariau  aš.  Tas  žmo¬ 
gus  man  nepatiko. 

Jis  garsiai  sumekeno. 

-  Pasistengti?  Jūs,  nekaltas  angelėli!  Man  tereikia  palaukti. 

-  Tai  ir  laukite. 

-  Penkiasdešimt  cigarečių,  -  sušnibždėjo  jis,  -  kasdien.  Va¬ 
kar  mačiau  jo  rentgeno  nuotrauką.  Kaverna  prie  kavernos. 
Viskas  baigta.  -  Jis  vėl  nusijuokė.  -  Iš  pradžių  mūsų  būklė 
buvo  vienoda.  Galėjai  sumaišyti  mudviejų  rentgeno  nuotrau¬ 
kas.  Pamatytumėt  dabar,  koks  skirtumas!  Man  priaugo  du 
svarai  svorio.  Ne,  mielasis,  man  tereikia  palaukti  ir  pasisau¬ 
goti.  Aš  jau  džiaugiuosi,  laukdamas  kitos  nuotraukos.  Sesuo 
parodo  man  kiekvieną  kartą.  Tik  palaukti.  Kai  jo  nebebus, 
ateis  mano  eilė. 

-  Irgi  metodas,  -  tariau  aš. 

-  Irgi  metodas,  -  pamėgdžiojo  jis,  -  vienintelis  metodas, 
jūs  geltonsnapi!  Jeigu  dabar  pamėginčiau  atsistoti  jam  sker¬ 
sai  kelio,  tai  susigadinčiau  savo  šansus  ateityje.  Ne,  naujokė¬ 
li...  draugiškai,  ramiai...  laukti... 

Oras  pasidarė  tirštas  ir  sunkus.  Pat  sukosėjo.  Aš  pastebė¬ 
jau,  kaip  ji  baikščiai  pažvelgė  į  mane,  ir  apsimečiau  nieko 
negirdėjęs.  Senė,  išsipuošusi  perlais,  sėdėjo  tyliai,  pasken¬ 
dusi  savo  mintyse.  Kartkarčiais  ji  šaižiai  nusijuokdavo.  Pas¬ 
kui  vėl  sėdėdavo  ramiai  ir  nejudėdavo  iš  vietos.  Kaukolė 
riejosi  su  žigolo.  Rusas  rūkė  cigaretę  po  cigaretės.  Smuiki¬ 
ninkas  duodavo  jam  ugnies.  Kažkokia  mergina  staiga  mėš¬ 
lungiškai  nurijo  seiles,  prisidėjo  prie  burnos  nosinę,  pažvel¬ 
gė  į  ją  ir  išblyško. 

Aš  žiūrėjau  įšalę.  Čia  stovėjo  sportininkų  staleliai,  ten  svei¬ 
kų  piliečių  staleliai,  tenai  sėdėjo  prancūzai,  anglai,  olandai, 
kurių  kalbos  pratisi  skiemenys  priminė  lankas  ir  jūrą;  o  tarp 
jų  kiurksojo  mažytės  ligos  ir  mirties  kolonija,  karščiuojanti, 
graži  ir  žuvusi.  „Lankos  ir  jūra,  -  aš  pažvelgiau  į  Pat,  -  lankos 
ir  jūra,  putos  ir  smėlis,  ir  plaukiojimas...  Ak,  -  pagalvojau,  - 


tu  mylimoji  siaura  kakta!  Jūs  mylimosios  rankos!  Tu  mylima¬ 
sis  gyvenime,  kurį  galima  tik  mylėti,  bet  negalima  išgelbėti." 

Aš  atsistojau  ir  išėjau  į  lauką.  Man  buvo  karšta  iš  bejėgiš¬ 
kumo  ir  sunkumo,  prislėgusio  mano  širdį.  Iš  lėto  ėjau  keliu. 
Šaltis  gėrė  mane,  o  nuo  vėjo,  išlindusio  pro  namus,  šiurpo 
oda.  Aš  sugniaužiau  kumščius  ir  ilgai  žiūrėjau  į  negailestin¬ 
gus  baltus  kalnus,  o  sieloje  siautė  neviltis,  įniršis  ir  skausmas. 

Apačioje  pražvangėjo  keliu  rogės.  Grįžau.  Manęs  pasitikti 
ėjo  Pat. 

-  Kur  tu  buvai? 

-  Buvau  truputį  išėjęs  į  lauką. 

-  Tu  prastai  nusiteikęs? 

-  Visai  ne. 

-  Mielasis,  būk  linksmas!  Šiandien  būk  linksmas!  Dėl  ma¬ 
nęs!  Kas  žino,  kada  aš  vėl  galėsiu  nueiti  į  tokį  pobūvį. 

-  Dar  daug  kartų. 

Ji  padėjo  galvą  man  ant  peties. 

-  Jei  tu  taip  sakai,  vadinasi,  taip  ir  bus.  Eime  pašokti.  Juk 
mudu  šokame  pirmą  kartą. 

Mes  šokome,  ir  šilta,  švelni  šviesa  buvo  gailestinga:  ji  už¬ 
dengė  visus  šešėlius,  kuriuos  nupiešė  veiduose  vėlyva  naktis. 

-  Kaip  jautiesi?  -  paklausiau  aš. 

-  Gerai,  Robi. 

-  Kokia  tu  graži,  Pat. 

Jos  akys  švytėjo. 

-  Gerai,  kad  tu  man  tai  sakai. 

Ant  savo  skruosto  aš  pajutau  šiltas  sausas  jos  lūpas. 

Jau  buvo  vėlu,  kai  sugrįžome  į  sanatoriją. 

-  Tik  pasižiūrėkite,  kaip  jis  atrodo,  -  sukikeno  smuikinin¬ 
kas  ir  vogčiomis  parodė  į  rusą. 

-  Jūs  atrodote  lygiai  taip  pat,  -  tariau  aš  piktai. 

Jis  nustebęs  pažvelgė  įmanė. 

-  Na  taip,  jūs  sveikas  pasipūtėli,  -  sušnypštė  jis  kandžiai. 

Aš  padaviau  rusui  ranką.  Jis  linktelėjo  man  ir  atsargiai  bei 
švelniai  padėjo  jaunajai  ispanei  lipti  laiptais.  Kai  jie  šitaip 
kopė,  silpnų  naktinių  lempų  šviesoje  atrodė,  kad  ant  jo  pla¬ 
čios,  palinkusios  nugaros  ir  siaurų  merginos  pečių  guli  viso 
pasaulio  našta.  Kaukolė  tempėsi  koridoriumi  murmantį  zigo¬ 
ta.  Antonijas  palinkėjo  mums  labos  nakties.  Tas  bemaž  ne¬ 
girdimas  atsisveikinimas,  ištartas  pašnibždomis,  atrodė  tru¬ 
putį  vaiduokliškai. 

Pat  vilkosi  per  galvą  suknelę.  Ji  buvo  pasilenkusi  ir  tempė 
jąper  pečius.  Brokatas  perplyšo.  Pat  pasižiūrėjo  įplyšusią  vietą. 

-  Turbūt  jau  buvo  įtrūkusi,  -  tariau  aš. 

-  Niekis,  -  atsakė  Pat,  -  juk  man  jos  nebereikės. 

Ji  lėtai  sulankstė  suknelę  ir  nebekabino  į  spintą.  Įbruko  ją 
į  lagaminą.  Jos  veidas  staiga  pavargo. 

-  Žiūrėk,  ką  čia  turiu,  -  tariau  aš  greitai  ir  iš  palto  kišenės 
ištraukiau  butelį  šampano.  -  Dabar  suruošime  savo  mažą 
šventę. 

Aš  atnešiau  stiklus  ir  pripyliau.  Ji  vėl  nusišypsojo  ir  išgėrė. 

-  Už  mus  abu,  Pat. 

-  Taip,  mielasis  mano,  už  mūsų  gražų  gyvenimą. 

Kaip  keista  buvo  visa  tai:  tas  kambarys,  tyla  ir  mūsų  liūde¬ 
sys.  Gal  už  durų  nevirė  gyvenimas,  begalinis  gyvenimas,  su  miš¬ 
kais,  upėmis  ir  stipriu  alsavimu,  žydintis  ir  neramus,  gal  ana¬ 
pus  baltų  kalnų  į  bundančią  žemę  neramiai  nesibeldė  kovas? 

-  Ar  nakvosi  pas  mane ,  Robi? 

-  Taip,  eime  gulti.  Mes  būsime  taip  artimi,  kaip  tik  gali  būti 
artimi  žmonės,  pasistatysime  stiklus  ant  apkloto  ir  gersime. 

Gėrimas.  Aukso  rudumo  oda.  Laukimas.  Budėjimas.  Tyla. 
Ir  tykus  mylimos  krūtinės  gargaliavimas. 

Vėl  pūtė  fenas.  Pažliugusi  drėgna  šiluma  sruvo  per  slėnį.  Snie¬ 
gas  pasidarė  minkštas.  Nuo  stogų  lašėjo.  Kilo  ligonių  tempe¬ 
ratūra.  Pat  turėjo  likti  lovoje.  Kas  kelios  valandos  ateidavo 
gydytojas.  Jo  veidas  darėsi  vis  labiau  susirūpinęs. 

Kartą,  man  bevalgant  pietus,  atėjo  Antonijas  ir  atsisėdo 
prie  manęs. 

-  Rita  mirė,  -  tarė  jis. 

-  Rita?  Jūs  norite  pasakyti,  kad  rusas? 

-  Ne,  Rita,  ispanė. 

-  Negalimas  daiktas,  -  tariau  aš  ir  pajutau,  kaip  man  su¬ 
stingo  kraujas  gyslose.  Rita  daug  lengviau  sirgo  nei  Pat. 

-  Čia  ir  ne  tai  galima,  -  melancholiškai  atsakė  Antonijas.  - 
Ji  mirė  šiandien  priešpiet.  Prisidėjo  plaučių  uždegimas. 

-  Plaučių  uždegimas.  Tai  kas  kita,  -  tariau  aš  su  palengvė¬ 
jimu. 

-  Aštuoniolika  metų.  Baisu.  Ir  taip  staiga  mirė. 

-  O  rusas? 

-  Ak,  neklauskit.  Jis  nenori  tikėti,  kad  ji  nebegyva.  Jis  tvir¬ 
tina,  jog  tai  letargas.  Jis  sėdi  prie  jos  lovos  ir  niekas  negali  jo 
išvesti  iš  kambario. 

Antonijas  nuėjo.  Aš  žiūrėjau  pro  langą.  Mirė  Rita;  bet  aš 
tik  sėdėjau  ir  galvojau:  „Tai  ne  Pat.  Tai  ne  Pat". 

Pro  stiklines  koridoriaus  duris  pamačiau  smuikininką.  Jis  pri¬ 
ėjo  man  nesuspėjus  pakilti  nuo  stalo.  Žmogus  atrodė  baisiai. 

-Jūs  rūkot?  -  paklausiau  aš,  vien  norėdamas  ką  nors  pasakyti. 

Jis  nusijuokė. 

-  Žinoma!  Kodėl  gi  ne?  Dabar?  Juk  jau  vis  tiek. 

Aš  gūžtelėjau  pečiais. 

-  Jums  turbūt  juokinga,  dorybingasis  stuobry?  -  paklausė 
jis  tyčiodamasis. 

-  Jūs  iš  proto  išsikraustėte,  -  tariau  aš. 

-  Iš  proto  išsikrausčiau?  Ne,  bet  apsimulkinau!  -Jis  plačiai 
atsisėdo  prie  stalo  ir  papūtė  man  į  veidą  konjako  tvaiku.  -  Aš 
apsimulkinau.  Apmulkino  mane.  Kiaulės.  Visi  kiaulės.  Jūs 
taip  pat,  dorybingoji  kiaule. 

-  Jeigu  nebūtumėt  ligonis,  tai  išmesčiau  jus  pro  langą,  - 
tariau  aš. 

-  Ligonis?  Ligonis?  -  mėgdžiojo  jis.  -  Aš  esu  sveikas,  be¬ 
maž  sveikas.  Štai  todėl  ir  atėjau!  Stebuklingas  staigaus  sukal- 
kėjimo  atvejis!  Juokas,  a? 

-  Tai  ir  džiaukitės,  -  tariau  aš.  -  Kai  išvažiuosite  iš  čia, 
užmiršite  ir  visus  savo  rūpesčius. 

-  Taip,  -  atsakė  jis,  -  taip,  jūs  taip  manot?  Jūs,  praktiškoji 
galvelę!  Jūs,  sveikas  kvaily!  Tegu  Dievas  išlaiko  jūsų  papūt- 
žande  sielą! 

Jis  nusverdėjo  šalin,  bet  tuoj  vėl  sugrįžo. 

-  Eime  kartu!  Pasilikit  su  manim,  išgersim.  Aš  moku  už 
viską.  Aš  negaliu  būti  vienas. 

-  Neturiu  laiko,  -  tariau.  -  Pasiieškokit  ką  nors  kitą. 

.  Aš  vėl  nuėjau  įviršų,  pas  Pat.  Ji  gulėjo  sunkiai  alsuodama, 
iš  visų  pusių  pagalviais  apkamšyta. 

-  Neisi  paslidinėti?  -  paklausė  ji. 

Aš  papurčiau  galvą. 

-  Prastas  sniegas.  Atodrėkis. 

-  O  gal  eisi  su  Antonijumi  palošti  šachmatais? 

-  Ne,  -  tariau  aš.  -  Noriu  čia  pas  tave  pabūti. 

-  Vargšas  Robi!  -  Ji  pamėgino  sujudėti.  -  Bent  atsinešk  ko 
nors  išgerti. 

-  Taip  ir  padarysiu. 

Nuėjau  į  savo  kambarį  ir  atsinešiau  butelį  konjako  ir  stiklą. 


-  Nori  truputį?  -  paklausiau.  -  Juk  tau  galima,  pati  žinai. 

Ji  išgėrė  mažą  gurkšnelį,  o  po  valandėlės  dar  vieną.  Paskiau 

atidavė  man  stiklą.  Aš  prisipyliau  jį  ir  išgėriau. 

-  Tau  negalima  gerti  iš  vieno  stiklo  su  manim,  -  tarė  Pat. 

-  Dar  ko.  -  Aš  vėl  prisipyliau  stiklą  ir  išlenkiau  vienu  mauku. 

Ji  papurtė  galvą. 

-  Nedaryk  taip,  Robi.  Tau  taip  pat  nebegalima  manęs  bu¬ 
čiuoti.  Tau  iš  viso  nebegalima  tiek  daug  būti  pas  mane.  Tu 
neturi  susirgti. 

-  Aš  bučiuosiu  tave,  ir  terauna  velniai  viską,  -  atsakiau  aš. 

-  Ne,  tai  negalima.  Tau  taip  pat  nebegalima  miegoti  mano 
lovoje. 

-  Gerai,  tai  tu  miegok  su  manim  mano  lovoje. 

Ji  priešindamasi  pajudino  lūpas. 

-  Liaukis,  Robi.  Tu  turi  dar  ilgai  gyventi.  Aš  noriu,  kad  tu 
liktum  sveikas,  turėtum  vaikų  ir  žmoną. 

-  Aš  nenoriu  nei  vaikų,  nei  žmonos,  noriu  tik  tavęs.  Tu  esi 
mano  vaikas  ir  mano  žmona. 

Valandėlę  ji  pagulėjo  tyliai. 

-  Aš  labai  norėčiau  turėti  nuo  tavęs  vaiką,  Robi,  -  tarė  ji 
pagaliau  ir  padėjo  veidą  man  ant  peties.  -  Anksčiau  to  ne¬ 
norėjau.  Net  negalėjau  to  įsivaizduoti.  Bet  dabar  dažnai  apie 
tai  galvoju.  Būtų  gera,  jog  kas  nors  po  manęs  liktų.  Vaikas 
kartais  pažiūrėtų  į  tave,  ir  tu  prisimintum  mane.  Ir  tada  aš 
vėl  būčiau  su  tavimi. 

-  Mes  dar  susilauksim,  -  tariau  aš.  -  Kai  tu  pasveiksi.  Aš 
labai  norėčiau  turėti  su  tavim  vaiką,  Pat.  Bet  tai  turi  būti 
mergaitė,  taip  pat  vardu  Pat. 

Ji  paėmė  man  iš  rankos  stiklą  ir  išgėrė  gurkšnį. 

-  Gal  ir  geriau,  kad  mes  jo  neturime,  mielasis.  Tau  nieko 
neliks  nuo  manęs.  Tu  turi  mane  užmiršti.  Ir  jei  pagalvosi  apie 
mane,  tai  turėsi  tik  galvoti,  kad  mums  buvo  gera,  ir  daugiau 
nieko.  To,  kas  jau  praėjo,  juk  mes  niekad  nesuprasime.  Ir  tu 
neturi  liūdėti. 

-  Man  liūdna,  kad  tu  taip  šneki. 

Kurį  laiką  ji  žiūrėjo  į  mane. 

-  Kai  šitaip  guli,  daug  kas  ateina  į  galvą.  Ir  daug  kas,  ko 
šiaip  nė  nepastebi,  atrodo  keista.  Zinai,  ko  dabar  nebegaliu 
suprasti?  Kad  štai  du  žmonės  myli  kits  kitą,  kaip  mudu,  ir  kad 
vis  dėlto  vienas  iš  jų  miršta. 

-  Nutilk,  -  tariau  aš.  -  Vienas  visada  turi  pirma  mirti,  taip 
visada  esti  gyvenime.  Bet  mes  dar  negreit  mirsime. 

-  Žmogus  turi  tik  tada  mirti,  kai  jis  vienišas.  Arba,  kai 
neapkenčia,  bet  niekad,  kai  myli. 

Aš  prisiverčiau  nusišypsoti. 

-  Taip,  Pat,  -  tariau  ir  suėmiau  jos  karštas  rankas,  -  jeigu 
mudu  kurtume  pasaulį,  tai  jis  geriau  atrodytų,  tiesa? 

Ji  linktelėjo. 

-  Taip,  mielasis.  Mes  tokių  dalykų  neleistume.  Jei  bent 
žinotum  žmogus,  kas  bus  paskiau.  Ar  tu  manai,  kad  kas  nors 
dar  yra  paskiau? 

-  Taip,  -  atsakiau  aš.  -  Gyvenimas  taip  prastai  sutvarky¬ 
tas,  jog  negali  šitaip  pasibaigti. 

Ji  nusišypsojo. 

-  Ką  gi,  tai  irgi  motyvas.  Bet  ar  tau  atrodo,  kad  ir  tai  blogai 
sutvarkyta?  -  Ji  parodė  į  puokštę  geltonų  rožių  šalia  savo  lovos. 

-  Taigi,  -  atsakiau  aš.  -  Detalės  nuostabios,  bet  visuma 
beprasmiška.  Atrodo,  kad  pasaulį  būtų  sukūręs  koks  bepro¬ 
tis,  kuris,  žiūrėdamas  į  nuostabų  gyvenimo  įvairumą,  nesu¬ 
galvojo  nieko  kito,  kaip  vėl  jį  sunaikinti. 

-  Ir  vėl  sukurti  iš  naujo,  -  tarė  Pat. 

-  Ir  čia  nematau  jokios  prasmės,  -  atsakiau  aš.  -  Nuo  to 
iki  šios  dienos  geresnis  jis  nepasidarė. 

-  Bet,  mielasis,  -  tarė  Pat,  -  sukurdamas  mudu,  jis  vis  dėl¬ 
to  gerai  padarė.  Geriau  nė  negalėjo  būti.  Tik  per  trumpai. 
Labai  per  trumpai. 

Po  kelių  dienų  aš  pajutau  krūtinėje  dieglius  ir  ėmiau  kosė¬ 
ti.  Vyriausiasis  gydytojas  išgirdo  tai  eidamas  koridorium  ir  įkišo 
galvą  į  mano  kambarį. 

-  Eime  į  mano  kabinetą. 

-  Bet  man  nieko  nėra,  -  tariau  aš. 

-  Vis  tiek,  -  atsakė  jis.  -  Taip  kosėdamas,  jūs  negalite  sėdė¬ 
ti  pas  panelę  Holman.  Tučtuojau  eime  su  manim. 

Su  keistu  pasitenkinimu  aš  vilkaus  marškinius  jo  kabine¬ 
te.  Čia,  kalnuose,  sveikata  atrodė  bemaž  kaip  kokia  netei¬ 
sėta  privilegija;  žmogus  imdavai  jaustis  lyg  spekuliantas  ar 
dezertyras. 

Vyriausiasis  gydytojas  nustebęs  pažvelgė  į  mane. 

-  Jūs,  rodos,  dar  džiaugiatės,  -  tarė  jis  suraukęs  kaktą. 

Paskiau  ėmė  rūpestingai  apžiūrinėti  mane.  Aš  žvalgiausi  į 

kažkokius  blizgančius  daiktus  ant  sienų,  kvėpavau  giliai  ir 
pamažu,  greitai  ir  trumpai,  dariau  viską,  ko  tik  jis  reikalavo. 
Ir  vėl  patenkintas  pajutau  dieglius  krūtinėje  -  nors  šiek  tiek 
galėsiu  varžytis  su  Pat. 

-Jūs  nusišaldęs,  -  tarė  vyriausiasis  gydytojas.  -  Pagulėkite 
vieną  ar  dvi  dienas  arba  bent  neišeikite  iš  savo  kambario.  Pas 
panelę  Holman  jums  negalima  įeiti.  Ne  dėl  jūsų...  dėl  pane¬ 
lės  Holman. 

-  O  pro  duris  galiu  su  ja  kalbėtis?  -  paklausiau  aš.  -  Arba 
iš  balkono? 

-  Iš  balkono  galite,  bet  tik  kelias  minutes,  galite  ir  pro 
duris,  jei  tik  uoliai  skalausite  gerklę.  Jūs  ne  tik  persišaldęs, 
bet  dar  ir  sergate  rūkančiųjų  kataru. 

-  O  kaip  plaučiai?  -  Aš  vis  dar  truputį  tikėjau,  jog  bent 
kokia  smulkmena  juose  bus  netvarkoj.  Tada  geriau  jausčiaus 
šalia  Pat. 

-  Iš  jūsų  plaučių  galima  trejus  padaryti,  -  pareiškė  vyriau¬ 
siasis  gydytojas.  -  Tokio  sveiko  žmogaus  seniai  nesu  matęs. 
Tik  kepenys  jūsų  gana  kietos.  Turbūt  per  daug  geriate. 

Jis  išrašė  man  kažkokių  vaistų,  ir  aš  išėjau. 

-  Robi,  -  paklausė  Pat  iš  savo  kambario,  -  kąjis  sakė? 

-  Kurį  laiką  man  negalima  pas  tave  vaikščioti,  -  atsakiau 
pro  duris.  -  Griežčiausiai  uždrausta.  Užkrečiama. 

-  Na  mat,  -  tarė  ji  nusigandusi,  -  aš  visada  taip  sakiau. 

-  Užkrečiama  tau,  Pat.  Ne  man. 

-  Nekalbėk  niekų,  -  tarė  ji.  -  Tikrai  papasakok,  kas  tau 
yra. 

-  Tikrai  taip  yra.  Sesute,  -  aš  pamojau  skyriaus  seseriai, 
kuri  kaip  tik  nešė  man  vaistus,  -  pasakykite  panelei  Holman, 
kuris  iš  mudviejų  pavojingiau  serga. 

-  Ponas  Lokampas,  -  pareiškė  sesuo.  -  Jis  negali  išeiti  iš 
kambario,  kad  neapkrėstųjūsų. 

Pat  netikėdama  žvalgėsi  čia  į  seserį,  čia  į  mane.  Aš  jai  pa¬ 
rodžiau  vaistus  pro  duris.  Ji  suprato,  kad  tai  tiesa,  ir  ėmė  juok¬ 
tis.  Jinai  juokėsi  net  ligi  ašarų  ir  taip  skausmingai  užsikosėjo, 
kad  užgirdusi  atbėgo  sesuo  jos  palaikyti. 

-  Dieve  mano,  mielasis,  -  sušnibždėjo  ji,  -  juk  tai  juokin¬ 
ga.  Ir  koks  išdidus  tu  atrodai! 

Ji  buvo  smagi  visą  vakarą.  Aš,  žinoma,  nepalikau  jos  vie¬ 
nos,  bet,  užsivilkęs  storą  paltą,  apsisukęs  kaklą  šaliku,  išsėdė¬ 
jau  ligi  vidurnakčio  balkone,  vienoje  rankoje  laikydamas  ci¬ 
garą,  kitoje  -  stiklą,  o  prie  kojų  pasistatęs  butelį  konjako,  ir 
pasakojau  jai  savo  gyvenimo  istorijas.  Mane  nuolatos  per¬ 
traukdavo  ir  paskatindavo  jos  tylus  it  paukščio  juokas.  Aš 
melavau,  jog  net  ausys  linko,  stengdamasis,  kad  jos  veide 
šmėstelėtų  šypsena.  Džiaugiausi  savo  lojančiu  kosėjimu  ir  iš¬ 
tuštinau  visą  butelį,  o  kitą  rytą  buvau  visai  sveikas. 

Vėl  pūtė  fenas.  Nuo  vėjo  tirtėjo  langai,  žemai  kabėjo  de¬ 
besys,  ėmė  slinkti  sniegas,  ir  naktimis  buvo  girdėti,  kaip  bil¬ 
da  griūtys.  Ligoniai  gulėjo  susierzinę,  susinervinę,  nemie¬ 
gojo  ir  klausėsi.  Apsaugotuose  nuo  vėjų  šlaituose  pražydo 
krokai,  o  gatvėje  tarp  rogių  pasirodė  pirmieji  vežimai  su  di¬ 
deliais  ratais. 

Pat  tolydžio  ėjo  silpnyn.  Ji  nebegalėjo  keltis.  Naktimis  dažnai 
užeidavo  dusulio  priepuoliai.  Tada  ji  pasidarydavo  pilka  nuo  mir¬ 
ties  baimės.  Aš  spausdavau  drėgnas,  bejėges  jos  rankas. 

-  Kad  tik  išlaikyčiau  šią  valandą!  -  švokšdavo  ji.  -  Tik  šią 
valandą,  Robi.  Tuo  metu  jie  miršta... 

Ji  bijojo  paskutinės  valandos  prieš  dieną.  Jai  atrodė,  kad, 
nakčiai  baigiantis,  slaptasis  gyvybės  srautas  einąs  silpnyn  ir 
beveik  užgestas...  Ir  tik  tos  valandos  ji  bijojo  ir  nenorėjo  likti 
viena.  Kitu  metu  ji  būdavo  tokia  drąsi,  kad  aš  dažnai  turėda¬ 
vau  sukąsti  dantis. 

Aš  paprašiau,  kad  mano  lovą  pastatytų  jos  kambaryje,  ir 
atsisėsdavau  šalia  jos,  kai  ji  pabusdavo  ir  jos  akyse  atsirasda¬ 
vo  beviltiškas  maldavimas.  Dažnai  pagalvodavau  apie  morfi¬ 
jaus  ampules  savo  lagamine  ir  būčiau  be  jokių  svyravimų  pa¬ 
naudojęs  jas,  jeigu  ji  nebūtų  buvusi  tokia  dėkinga  už  kiekvieną 
naują  dieną. 

Aš  sėdėdavau  šalia  jos  lovos  ir  pasakodavau,  kas  tik  man 
ateidavo  į  galvą.  Jai  nebuvo  galima  daug  kalbėti,  ir  ji  su  noru 
klausydavosi,  kai  aš  pasakodavau  įvairius  savo  gyvenimo  įvy¬ 
kius.  Visų  mieliausiai  ji  klausydavosi  istorijų  iš  mano  moky¬ 
mosi  laikų,  ir,  būdavo,  ne  kartą,  vos  tik  atsipeikėjusi  po  prie¬ 
puolio,  išblyškusi  ir  sunykusi,  atsirėmusi  į  priegalvius,  jau 
pareikalauja,  kad  aš  pavaizduočiau  jai  kokį  nors  savo  moky¬ 
toją.  Mosuodamas  rankomis,  šnopuodamas  ir  glostydamas  įsi¬ 
vaizduojamą  rudą  barzdą,  aš  vaikščiodavau  po  kambarį  ir 
gergždžiančiu  balsu  skelbdavau  visokiausias  pedagogines 
gudrybes.  Kasdien  aš  sugalvodavau  ką  nors  naujo,  ir  Pat 
pamažu  labai  gerai  susipažino  su  visais  mūsų  klasės  triukš¬ 
madariais  ir  išdykėliais,  kurie  kasdien  išrasdavo  kokią  nau¬ 
jovę,  kad  tik  galėtų  paerzinti  mokytojus.  Vieną  naktį  privi¬ 
liota  griausmingo  mūsų  mokyklos  direktoriaus  boso,  pas  mus 
užėjo  budinti  sesuo,  ir  man  prireikė  nemaža  laiko,  kol  įsten¬ 
giau,  Pat  malonumui,  įtikinti  ją,  kad  aš  dar  neišsikrausčiau 
iš  proto;  mat  užsisupęs  Pat  peleriną  ir  užsimaukšlinęs  minkš¬ 
tą  skrybėlę,  aš  šokinėjau  vidurnaktį  po  kambarį  ir  sakiau 
baisiausius  pamokslus  kažkokiam  Karlui  Osegei,  kuris  klas¬ 
tingai  įpjovė  katedros  kojas. 

Po  to  pamažu  pro  langą  ėmė  sunktis  dienos  šviesa.  Kal¬ 
nagūbrio  viršūnės  virto  aštriais  juodais  siluetais.  Dangus  ana¬ 
pus  jų-  šaltas  ir  išblyškęs  -  traukėsi  vis  toliau  ir  toliau.  Naktinė 

lempa  surūdijo  iki  blyškaus  geltonumo,  ir  Pat  padėjo  drėgną 
veidą  man  ant  rankų. 

-  Štai  ir  praėjo,  Robi.  Dabar  aš  turėsiu  dar  vieną  dieną. 

Antonijas  atnešė  man  savo  radijo  aparatą.  Aš  įjungiau  jį  į 
tinklą,  įžeminau  į  radiatorių  ir  vakare  išmėginau  Pat  kamba¬ 
ryje.  Jis  kvarkė  ir  kvaksėjo,  bet  paskiau  pro  šnaresį  staiga  pa¬ 
sigirdo  švelni  tyra  melodija. 

-  Kas  tai,  mielasis?  -  paklausė  Pat. 

Antonijas  buvo  palikęs  ir  radijo  žurnalą.  Aš  pavarčiau  jį. 

-  Roma,  rodos. 

Ir  štai  suskambėjo  gilus  metalinis  pranešėjos  balsas: 

-  Radio  Roma  -  Napoli  -  Firence... 

Pasukau  toliau.  Pianino  solo. 

-  Čia  nereikia  man  nė  žiūrėti,  -  tariau.  -  Tai  Bethoveno 
Valdšteino  sonata.  Kadaise  ir  aš  ją  mokėjau  skambinti.  Tai 
buvo  tais  laikais,  kai  dar  maniau  būti  mokytoju,  profesorium 
ar  kompozitorium.  Dabar  jau  seniai  nebemoku.  Geriau  pa¬ 
suksim  toliau.  Tai  nelabai  malonūs  atsiminimai. 

Šiltas  altas,  labai  tylus  ir  įsiteikiantis.  Parlez  moi  d'amour*. . . 

-  Paryžius,  Pat. 

Paskaita  apie  tai,  kaip  kovoti  su  vynuogių  amaru.  Pasukau 
toliau.  Skelbimai.  Kvartetas. 

-  O  kas  čia?  -  paklausė  Pat. 

-  Praha.  Styginis  kvartetas,  opus  59,  du,  Bethovenas,  - 
perskaičiau  aš. 

Palaukiau,  kol  pasibaigė  frazė,  paskui  pasukau  toliau,  ir  stai¬ 
ga  suskambėjo  smuikas,  nuostabus  smuikas. 

-  Turbūt  Budapeštas,  Pat.  Čigonų  muzika. 

Aš  tiksliau  nustačiau  aparatą.  Dabar  melodija  skambiai  ir 
švelniai  plaukė  viršum  cimbolų,  smuikų  ir  piemenų  ragų  or¬ 
kestro. 

-  Puiku,  Pat,  tiesa? 

*  Kalbėkit  man  apie  meilę  (pranc.). 


Ji  tylėjo.  Aš  atsigręžiau.  Ji  verkė  plačiai  atvertomis  akimis. 
Tučtuojau  išjungiau  aparatą. 

-  Kas  tau,  Pat?  -  Aš  apkabinau  jos  liesus  pečius. 

-  Nieko,  Robi.  Tai  kvaila.  Tiktai  kai  šitaip  išgirstu  -  Pary¬ 
žius,  Roma,  Budapeštas...  Dieve  mano,  o  aš  džiaugčiaus,  jei 
dar  kartą  galėčiau  nusileisti  į  artimiausią  kaimą. 

-  Bet,  Pat... 

Aš  pasakiau  jai  viską,  ką  tik  galėjau  pasakyti,  kad  tik  iš- 
sklaidyčiau  tas  jos  mintis.  Bet  ji  papurtė  galvą. 

-  Aš  neliūdžiu,  mielasis.  Tu  nemanyk  taip.  Aš  neliūdžiu, 
jeigu  verkiu.  Tai  pasitaiko,  žinoma,  bet  neilgam.  Užtat  per¬ 
nelyg  daug  galvoju. 

-  O  apie  ką  tu  galvoji?  -  paklausiau  aš,  bučiuodamas  jos 
plaukus. 

-  Apie  vienintelį  daiktą,  apie  kurį  dar  galiu  galvoti  -  apie 
gyvenimą  ir  mirtį.  Kai  man  pasidaro  liūdna  ir  aš  nieko  nebe¬ 
suprantu,  tada  sakau  sau,  jog  geriau  mirti  tada,  kai  dar  nori 
gyventi,  negu  tada,  kai  jau  nori  mirti.  Kaip  tau  atrodo? 

-  Nežinau. 

-  Vis  dėlto  taip.  -  Ji  atrėmė  galvą  man  įpetį.  -  Kai  dar  nori 
gyventi,  tai,  vadinasi,  dar  kažką  turi,  ką  myli.  Tai  sunkiau, 
bet  ir  lengviau.  Matai,  aš  vis  tiek  turėčiau  mirti,  ir  dabar  esu 
dėkinga,  kad  turėjau  tave.  Juk  aš  galėjau  būti  ir  vieniša,  ir 
nelaiminga.  Tada  būčiau  mielai  mirusi.  Dabar  tai  sunku,  bet 
esu  kupina  meilės  kaip  bitė  medaus,  kada  ji  vakare  grįžta  į 
avilį.  Jeigu  turėčiau  rinktis  viena  iš  dviejų,  aš  vėl  pasirink¬ 
čiau  tą  patį. 

Ji  pažvelgė  į  mane. 

-  Pat,  -  tariau  aš,  -  juk  yra  dar  ir  kažkas  trečia.  Kai  paliaus 
pūtęs  fenas,  tau  pasidarys  geriau,  ir  mudu  išvažiuosime  iš  čia. 

Ji  tiriamai  žiūrėjo  įmanė. 

-  Dėl  tavęs  aš  bijau,  Robi.  Tau  daug  sunkiau  nei  man. 

-  Nebekalbėkim  apie  tai,  -  tariau  aš. 

-  Aš  tik  todėl  pasakiau,  kad  tu  nemanytum,  jog  man  liūd¬ 
na,  -  atsakė  ji. 

-  Aš  ir  nemanau,  kad  tau  liūdna. 

Ji  padėjo  ranką  man  ant  peties. 

-  Ar  nepadarytum,  kad  vėl  užgrotų  čigonai? 

-  Tu  nori  paklausyti? 

-  Taip,  mielasis. 

Aš  vėl  įjungiau  aparatą,  ir  iš  pradžių  tyliai,  o  paskiau  vis 
garsiau  ir  skambiau  suaidėjo  kambaryje  smuikai  ir  fleitos,  ir 
duslus  cimbolų  arpeggio. 

-  Gražu,  -  tarė  Pat.  -  Kaip  vėjas.  Kaip  vėjas,  kuris  kažkur 
nuneša  žmogų. 

Tai  buvo  vakarinis  koncertas  iš  restorano  kažkokiame  Bu¬ 
dapešto  parke.  Pro  muzikos  garsus  kartkarčiais  pasigirsdavo 
svečių  pokalbis;  kartkarčiais  suaidėdavo  skambus  džiaugs¬ 
mingas  šūktelėjimas.  Galėjai  pamanyti,  kad  dabar  Margari¬ 
tos  saloje  jau  išsprogo  pirmieji  kaštonų  lapai,  blyškiai  mirgą 
mėnesienoje  ir  juda,  tartum  smuikų  vėjo  supami.  Galbūt  va¬ 
karas  jau  šiltas,  ir  žmonės  sėdi  lauke,  pasistatę  priešais  stiklus 
su  geltonu  vengrų  vynu,  kelneriai  laksto  su  baltais  švarkais, 
groja  čigonai;  o  paskui  žalioje  pavasario  prieblandoje  eini  pa¬ 
vargęs  namo;  o  čia  guli  Pat  ir  šypso,  ir  niekad  ji  nebeišeis  iš 
šio  kambario,  niekad  nebepakils  iš  šios  lovos. 

Paskui  staiga  viskas  pradėjo  eiti  labai  sparčiai.  Jos  veidas 
tirpo.  Skruostikauliai  išsišovė,  o  per  smilkinius  švytėjo  kak¬ 
tos  kaulai.  Rankos  buvo  laibos  kaip  vaiko,  šonkauliai  atsiki- 
šo,  karštis  vis  dažniau  krėtė  liesą  kūną.  Sesuo  atnešė  deguo¬ 
nies  pagalvėles,  ir  gydytojas  ateidavo  kas  valandą. 

Vieną  popietę  nei  iš  šio,  nei  iš  to  smarkiai  nukrito  karštis. 
Pat  atsipeikėjo  ir  ilgai  žiūrėjo  įmanė. 

-  Paduok  man  veidrodį,  -  sušnibždėjo  ji  pagaliau. 

-  Kam  tau  reikia  veidrodžio?  -  paklausiau  aš.  -  Ilsėkis, 
Pat.  Man  rodos,  kad  dabar  jau  pradėsi  taisytis.  Tu  nebeturi 
karščio. 

-  Ne,  -  sušnibždėjo  ji  palūžusiu,  perdegusiu  balsu,  -  pa¬ 
duok  man  veidrodį. 


Aš  apėjau  aplink  lovą,  paėmiau  veidrodį  ir  išmečiau  iš  ran¬ 
kų.  Jis  sudužo. 

-  Dovanok,  -  tariau.  -  Mat  koks  atgrubnagis.  Iškrito  iš 
rankų  ir  tuoj  subyrėjo  į  tūkstantį  šukelių. 

-  Mano  rankinėje  yra  kitas,  Robi. 

Tai  buvo  mažytis  chromuotas  nikelio  veidrodėlis.  Aš  per¬ 
braukiau  per  jį  ranka,  kad  jis  nebūtų  toks  tyras,  ir  padaviau  jį 
Pat.  Ji  sunkiai  nusivalė  veidrodėlį  ir  įtemptai  žiūrėjo  įjį. 

-  Tau  reikia  išvažiuoti,  mielasis,  -  sušnibždėjo  ji  pagaliau. 

-  Kodėl  gi?  Ar  tu  nebemyli  manęs? 

-  Tu  nebežiūrėk  įmanė.  Tai  nebe  aš. 

Atėmiau  iš  jos  veidrodėlį. 

-  Tie  metalo  gabalai  niekam  netikę,  Pat.  Tik  pažiūrėk,  kaip 
aš  jame  atrodau.  Išblyškęs  ir  liesas.  O  juk  esu  rudas  ir  stiprus. 
Tas  veidrodėlis  banguotas. 

-  Tu  turi  atsiminti  mane  kitokią,  -  sušnibždėjo  ji.  -  Va¬ 
žiuok,  mielasis.  Aš  jau  viena  pabaigsiu. 

Nuraminau  ją.  Ji  vėl  pareikalavo  veidrodėlio  ir  rankinės. 
Paskiau  ėmė  pudruotis,  -  vargšas  sukritęs  veidas,  sutrūkinė¬ 
jusios  lūpos,  sunkios  rudos  duobutės  paakiuose. 

-  Tik  truputį,  mielasis,  -  tarė  ji  ir  pamėgino  nusišypsoti.  - 
Tu  neturi  matyti  mane  negražią. 

-  Gali  daryti,  ką  tik  nori,  -  tariau  aš,  -  tu  niekad  nebūsi  ne¬ 
graži.  Man  tu  esi  gražiausia  moteris,  kurią  tik  kada  esu  matęs. 

Aš  paėmiau  veidrodėlį  ir  pudrinę  ir  atsargiai  suėmiau  ran¬ 
komis  jos  galvą.  Po  kurio  laiko  ji  pradėjo  nerimauti. 

-  Kas  tau,  Pat?  -  paklausiau. 

-  Taip  garsiai  tiksi,  -  sušnibždėjo  ji. 

-  Kas?  Laikrodis? 

Ji  linktelėjo. 

-  Taip  trinka... 

Aš  nusiėmiau  nuo  rankos  laikrodį. 

Ji  baikščiai  pažvelgė  į  sekundininką. 

-Padėk  jį  kur  į  šalį... 

Aš  paėmiau  laikrodį  ir  trenkiau  jį  į  sieną. 

-  Šitaip,  dabar  jis  nebetiksės.  Dabar  laikas  sustojo.  Mes 
perplėšėme  jį.  Dabar  esame  tik  dviese,  tik  mes  abu  -  tu  ir  aš  - 
ir  nieko  daugiau. 

-  Mielasis...  -  sušnibždėjo  ji. 

Ji  žiūrėjo  įmanė.  Jos  akys  buvo  labai  didelės. 

Aš  negalėjau  išlaikyti  jos  žvilgsnio.  Atrodė,  kad  jis  eina 
kažkur  iš  toli,  perveria  mane  ir  įsminga  kažkur  į  nežinią. 

-  Senasis  drauguži,  -  murmėjau  aš,  -  mano  mylimasis,  nar¬ 
susis,  senasis  drauguži. 

Ji  mirė  paskutinę  nakties  valandą,  dar  neišbrėškus  rytui. 
Mirė  sunkiai  ir  skausmingai,  ir  niekas  negalėjo  jai  padėti.  Ji 
tvirtai  laikė  mano  ranką,  bet  nebežinojo,  kad  aš  buvau  šalia. 

Kažkada  kažkas  pasakė: 

-Ji  mirė... 

-  Ne,  -  atsakiau  aš,  -  ji  dar  nemirė.  Ji  tebelaiko  mano 
ranką... 

Šviesa.  Nepakenčiama,  ryški  šviesa.  Žmonės.  Gydytojas. 
Aš  pamažu  atleidau  pirštus.  Pat  ranka  nukrito.  Kraujas.  Du¬ 
sulio  perkreiptas  veidas.  Sustingusios,  sklidinos  kančios  akys. 
Rudi  šilkiniai  plaukai. 

-  Pat,  -  tariau  aš.  -  Pat! 

Ir  pirmą  kartąji  man  nebeatsakė. 

-  Norėčiau  likti  vienas,  -  tariau  aš. 

-  Gal  pirma..  -  paklausė  kažkas. 

-  Ne,  -  tariau  aš.  -  Išeikit.  Nelieskit. 

Paskui  nuploviau  jai  kraują.  Pasidariau  kaip  medinis.  Su¬ 
šukavau  jai  plaukus.  Ji  darėsi  šalta.  Paguldžiau  ją  į  savo  lovą 
ir  užklojau.  Sėdėjau  šalia  jos  ir  negalėjau  nieko  galvoti.  Sėdė¬ 
jau  ant  kėdės  ir  žiūrėjau  įją.  Įėjo  šuo  ir  atsitūpė  šalia  manęs. 
Mačiau,  kaip  pasikeitė  jos  veidas.  Negalėjau  nieko  padaryti, 
kaip  tik  sėdėti  tuščia  širdimi  ir  žiūrėti  įją.  Paskiau  atėjo  rytas, 
ir  jos  nebebuvo. 

